
FORORD 

Ikke  ved  nogen  indlagt  Tendens,  men  ved  selve  sit  Emne 
paakalder  nærværende  Arbejde  Læserens  Sympati  for  den 
tyske  Nations  Enheds-  og  Frihedsstræben. 

Skulde  det  være  forkasteligt  at  lade  saadanne  tysksympa- 
tiske Følelser  opstaa  hos  Danske,  ja,  da  var  der  intet  andet 
for,  end  at  man  maatte  holde  den  danske  Almenhed  i  Uviden- 
hed om  de  paagældende  Ting.  Eller  i  hvert  Fald  maatte  man 
nøjes  med  at  meddele  en  overfladisk  og  skematisk  Kundskab 
derom,  som  man  var  vis  paa,  intet  Indtryk  kunde  gøre. 

Dette  er  vel  omtrent  det  Parti,  vi  hidtil  har  taget  under 
de  senere  Aartiers  Arbejde  paa  dansk  Folkeoplysning.  Og  det 
kan  have  været  forklarligt  og  naturligt.  Men  det  duer  ikke  i 
Længden  at  stikke  Hovedet  i  Busken  og  ikke  ville  se  Guds 
store  Gerninger,  som  er  gaaet  for  sig  lige  foran  Ens  Dør. 
Det  begynder  med,  at  man  ikke  vil  se,  og  det  ender  maaske 
med,  at  man  ikke  kan.  Det  begynder  med,  at  man  aflukker 
sig  fra  at  føle  Deltagelse  for  sit  Nabofolks  store  Oplevelser, 
og  det  ender  maaske  med,  at  man  ingen  Oplevelser  faar  selv. 


VI  FORORD 

Vi  er  ikke  Tyske  og  bliver  det  aldrig.  Men  vi  er  det  tyske 
Folks  Frænder  og  Naboer.  Det  kommer  vi  ikke  fra.  Og  naar 
man  er  sat  som  et  lille  Folk  op  ad  et  stort  Frænde-  og  Nabo- 
folk, —  ja,  da  er  det  vist  og  sandt,  at  man  maa  holde  kraftigt 
paa  sin  Ejendommelighed  og  paa  sin  nationale  Værdighed. 
Men  dette  er  dog  kun  den  ene  Nødvendighed;  den  anden  er 
lige  saa  stor.  Ja,  i  Grunden  maa  det  vel  kaldes  den  første 
Nødvendighed  for  det  lille  Folk  i  Forholdet  til  det  store  Na- 
bofolk: at  man  ikke  gaar  hen  og  underbinder  de  Aarer,  hvor- 
igennem der  skal  tilflyde  os  Berigelser  og  Impulser  for  vort 
Sjæleliv  og  vor  hele  Kultur. 

Her  drejer  det  sig  nu  om  en  Følelsesbølge  —  eller  dog  i 
det  mindste  en  lille  Rislen  af  Samfølelse  med  det,  der  saa 
mægtigt  allerede  har  begyndt  at  bevæge  den  tyske  Nation  i 
Anledning  af  Hundredaarsdagéne  for  de  mindeværdige  Be- 
givenheder i  det  store  Frihedsaar.  Jeg  har  følt  mig  drevet  til 
ved  Udarbejdelsen  af  dette  Skrift  at  gøre  mit  til,  at  ikke  denne 
varme  Bølge  skulde  komme  til  ved  den  danske  Nations  Syd- 
grænse at  skylle  mod  en  alt  for  haard  og  kold  Mur  af —  villet 
Uvidenhed. 

Skriftet  er  beregnet  paa  den  almene  Læseverden  herhjemme. 
Det  skildrer  Begivenheder,  Personer  og  Tilstande  i  Tyskland 
i  Perioden  1806-13,  men  stadig  under  Synspunktet  „Anno 
13",  altsaa  saaledes  at  Stoffet  fra  før  1813  behandles  i  For- 
hold til  den  Betydning,  det  har  som  Indledning  og  Forbere- 
delse til,  hvad  der  i  1813  brød  frem.  Saaledes  er  da  Skriftets 
Titel  at  forstaa.  Begivenhederne  fra  selve  Aaret  1813  optager 
kun  den  sidste  —  og  mindre  —  Halvdel  af  Bogen. 


FORORD  VII 

Emnet  er  saa  righoldigt,  at  adskilligt,  som  det  kunde  have 
været  ønskeligt  at  faa  med,  har  af  Pladshensyn  maattet  ude- 
lades. Jeg  har  jo  ikke  tilsigtet  at  give  et  Kompendium,  hvor 
alle  Enkeltheder  skulde  kunne  opsøges,  men  vil  være  tilfreds, 
dersom  det  maatte  findes,  at  det  Helhedsindtryk,  der  med- 
deles gennem  mine  Skildringer,  er  nogenlunde  fyldigt  og  ikke 
forfejlet. 

Min  Overbevisning  om,  at  der  derved  bliver  bødet  paa  en 
Mangel  —  ja,  man  kan  vel  sige:  oprettet  en  Forsømmelse  fra 
dansk  folkelig  Historieskrivnings  Side,  giver  mig  Mod  til  at 
fremlægge  dette  Arbejde,  som  baade  en  og  anden  kunde 
have  udført  med  langt  større  Kompetence  og  Dygtighed  end  jeg, 
men  som  det  nu  ikke  desto  mindre  er  tilfaldet  mig  at  udføre. 

Saa  tag  og  læs,  Landsmand!  Læs  om  en  stor  Tid.  Og  giv 
dit  Hjerte  Lov  at  bevæges  over  Tyskes  heltemodige  Kamp  foi 
tysk  Frihed  og  Selvstændighed. 

Stenløse,  Februar  1913. 

Morten  Pontoppidan. 

Første  Kapitel 

.TYSKLAND  I  SIN  DYBE  FORNEDRELSE" 


Braunau  hedder  en  østerrigsk  By  ved  Grænsen  ind 
mod  Bayern.  Her  var  det,  Kejser  Napoleon  i  Au- 
gust Maaned  1806  —  ikke  vandt  et  Slag,  thi  der  var 
ingen  Krigstilstand,  men  udførte  en  af  sine  ogsaa  berøm- 
melige Fredsbedrifter,  idet  han  lod  en  tysk  Boghandler 
skyde. 

Inden  vi  fortæller  nøjere  herom,  maa  vi  gøre  Rede 
for,  hvorledes  det  kunde  gaa  til,  at  Napoleon  midt  i  Fre- 
den kunde  spille  Herre  i  en  østerrigsk  By. 

Dermed  hænger  det  saaledes  sammen,  at  Napoleon 
havde  haft  Krig  med  Østerrig  Aaret  forud,  og  efter  Sla- 
get ved  Austerlitz  d.  2.  December  1805  havde  han  tvun- 
get Østerrig  til  Freden  i  Presburg.  Og  han  havde  be- 
tinget sig  at  holde  Braunau  besat  i  tre  Maaneder  efter 
Freden  som  Sikkerhed. 

De  tre  Maaneder  var  forlængst  overskredne.  Men 
Napoleon  fandt  Paaskud  til  at  trække  Fristen  længere 
og  længere  ud  og  saaledes  beholde  den  vigtige  Grænse- 
plads paa  ubestemt  Tid.  Braunau  laa  ved  Innfloden,  saa 
at  sige  midt  i  den  brede  Adgangsport  ind  til  Østerrig 
mellem  de  bøhmiske  Bjærge  mod  Nord  og  de  tyrolske 
Bjærge  mod  Syd.  Under  Krigen  havde  Napoleon  sat  sig 
godt  fast  i  Byen  og  ladet  anlægge  ny,  stærke  Fæstnings- 

værker  omkring  den.  Og  nu,  efter  Fredslutningen,  vilde 
han  ikke  for  tidligt  slippe  det  Tag,  han  saaledes  havde 
i  Østerrigs  Strube.  Han  vilde  først  være  færdig  med 
den  Omordning  af  Tysklands  indre  Statsforhold,  som 
han  havde  taget  sig  for,  og  som  gik  ud  paa  at  bringe 
foreløbig  hele  Sydvest-Tyskland  ind  under  Frankrigs 
Overhøjhed  i  Stedet  for  under  den  tyske  Kejsers. 

Det  habsburgske  Fyrstehus  i  Wien  havde  hidtil  haft 
den  dobbelte  Værdighed  af  østerrigske  Monarker  og  tyske 
Kejsere.  Selv  om  Kejsermagten  længe  kun  havde  været 
en  Skygge  af,  hvad  den  var  i  de  store  Tider,  saa  havde 
dog  det  tyske  Rige  endnu  været  til.  Og  særlig  i  Syd- 
tyskland var  Østerrig  vant  til  at  dominere  over  de  dér 
boende  større  og  mindre  Fyrster.  Nu  gjorde  Napoleon 
en  Ende  paa  denne  Herlighed.  Han  havde  forstaaet  at 
faa  de  mellemstore  sydtyske  Fyrster  over  paa  sin  Side, 
dels  ved  at  true,  dels  ved  at  lokke.  Han  havde  stillet 
dem  i  Udsigt,  at  de  skulde  blive  ganske  anderledes  selv- 
stændige Suveræner  end  før.  Han  havde  lovet  dem  Land- 
udvidelser, dels  paa  Østerrigs  Bekostning  og  dels  paa 
de  mangfoldige  ganske  smaa  verdslige  og  gejstlige  Fyr- 
stendømmers Bekostning,'  der  hidtil  havde  dannet  smaa 
Aflukker  indenfor  de  paagældende  Staters  Landomraader, 
og  som  havde  staaet  under  Kejserens  og  Rigets  Beskyt- 
telse. De  sydtyske  Stater  havde  da  virkelig  staaet  Napo- 
leon bi  i  Krigen  mod  Østerrig.  Og  man  havde  i  Moni- 
teuren,  Napoleons  officielle  Tidende,  læst  hans  Tilkende- 
givelse: „Kurfyrsterne  af  Bayern  og  Wurtemberg  vil  faa 
Titel  af  Konger  til  Belønning  for  den  Hengivenhed  og 
det  Venskab,  de  har  udvist  mod  Kejseren  under  alle 
disse  Forhold." 

Napoleon  havde  ogsaa  holdt  Ord.  Ved  Fredslutningen 
havde  Østerrig  maattet  gaa  ind  paa  at  anerkende  de  to 
ny  Konger  og  afstaa  nogle  Stykker  Land  til  dem  --  især 
et  stort  og  dyrebart  Stykke  til  Bayern,  nemlig  hele  Ty- 
rol. Kort  efter  foretog  Napoleon  nye  Forfremmelser;  Kur- 

fyrsten  af  Baden  blev  gjort  til  Storhertug,  Landgreven  af 
Hessen-Darmstadt  ligesaa,  et  ganske  nyt  Storhertugdøm- 
me Berg  oprettedes,  Fyrsten  af  Nassau  blev  Hertug,  og 
saa  fremdeles. 

Men,  hvad  mere  er,  efter  Indbydelse  af  Napoleon  traadte 
disse  tyske  Stater  sammen,  15  i  Tal,  og  dannede  et  For- 
bund. Det  var  en  gammel  Drøm  hos  disse  Fyrster  og  de- 
res Statsmænd,  at  de  mellemstore  Stater  skulde  slutte  sig 
sammen  for  i  Tysklands  indre  Politik  at  danne  en  Mod- 
vægt mod  de  tyske  Stormagters,  særlig  Østerrigs,  over- 
vejende Indflydelse.  Nu  skænkede  Napoleon  dem  Virke- 
liggørelsen af  denne  Drøm.  Det  var  ham,  der  fik  det  ny 
Forbund  dannet.  Den  12te  Juli  1806  traadte  det  frem  for 
Dagens  Lys  under  Navnet  „Rhinens  konfødererede  Sta- 
ter" eller  —  som  man  til  daglig  kaldte  det  —  „Rhin- 
forbundet". Hver  enkelt  af  de  paagældende  Stater  skulde 
være  ganske  uafhængig,  hed  det,  baade  indadtil  og  udad- 
til. Og  til  Hævdelse  af  denne  Uafhængighed  skulde  de 
staa  under  Frankrigs  Beskyttelse. 

Samtidig  sluttedes  en  Alliance  mellem  Frankrig  og  Rhin- 
forbundet, og  i  Alliancetraktaten  hed  det:  „Enhver  Krig 
paa  Fastlandet,  som  en  af  de  kontraherende  Parter  vil 
komme  til  at  føre,  bliver  med  det  samme  fælles  for  alle 
de  andre."  I  paakommende  Tilfælde  skulde  Frankrig  stille 
200,000  Mand,  Bayern  30,000,  Wiirtemberg  12,000,  Baden 
8000,  Berg  5000,  Hessen-Darmstadt  4000,  Nassau  og  de 
øvrige  Fyrstendømmer  tilsammen  4000  Mand. 

Denne  Alliance  betryggede  Rhinforbundets  Fyrster  over- 
for Østerrig.  Men  den  bandt  dem  rigtignok  med  det  sam- 
me til  Vasaltjeneste  hos  deres  ny  Herre.  Naar  Napoleon 
igen  drog  i  Krig,  kunde  han  forøge  sin  Hær  med  om- 
trent 60,000  tyske  Soldater. 

Da  Rhinforbundets  Stater  havde  meldt,  at  de  „for  be- 
standig" var  udtraadt  af  det  tyske  Rige,  og  Kejser  Na- 
poleon havde  erklæret,  at  han  „herefter  ikke  mere  vilde 
tage  nogen  Notits  af  Eksistensen  af  en  Kejser  af  Tysk- 

land  og  en  tysk  Rigsforfatning,"  gjorde  Kejser  Frants  d.  2. 
det  afsluttende  Skridt.  D.  6.  August  1806  nedlagde  han 
sin  Værdighed  som  tysk  Kejser  og  kaldte  sig  fra  den 
Dag  Arvekejser  Frants  d.  1.  af  Østerrig. 

Det  har  ikke  været  let  for  Kejser  Frants  at  sætte  sit 
Segl  paa  det  ældgamle  tyske  Riges  endelige  Ophør.  Men 
hvad  skulde  han  gøre?  Den  ny  Potentat,  der  skaltede 
og  valtede  med  Europa,  holdt  stadig  sit  Tag  i  Østerrigs 
Strube. 

Den  franske  Besætning  i  Braunau  var  at  betragte  som 
den  mest  fremskudte  Forpost  for  Napoleons  Krigshær, 
der  efter  Fredsslutningen  ingenlunde  var  gaaet  hjem  for 
at  afvæbne,  men  havde  lagt  sig  i  Borgeleje  i  Sydtysk- 
land og  levede  paa  disse  tyske  Staters  Bekostning,  ind- 
til Napoleon  havde  faaet  sin  Vilje  med  dem  og  bragt 
Rhinforbundet  og  Alliancetraktaten  i  Stand. 

Og  hvorledes  Napoleon  i  Virkeligheden  ganske  per- 
sonligt og  vilkaarligt  greb  ind  i  disse  Staters  indre  Sager 
—  disse  Stater,  hvis  Overhoveder  han  havde  gjort  til 
Konger  og  Storhertuger  og  lovet  dem  fuldstændig  baade 
ydre  og  indre  Suverænitet  — ,  det  faar  vi  en  Prøve  paa 
i  den  Begivenhed,  vi,  efter  denne  Indledning,  nu  gaar 
over  til  at  fortælle  om. 


En  Præst  fra  en  lille  Ravnekrog  i  den  bayerske  Pro- 
vins Schwaben  kom  en  Dag  i  Sommeren  1806  ind  til 
en  Boghandler  i  Provinshovedstaden  Augsburg  og  for- 
langte at  se  Nyhederne  paa  Bogmarkedet.  Blandt  de 
Ting,  han  udvalgte  sig  og  fik  med  hjem,  var  et  lille  ny- 
lig udkommet  Skrift,  som  hed:  „Tyskland  i  sin  dybe 
Fornedrelse".  Der  var  hverken  angivet  Forfatter,  For- 
lægger eller  Bogtrykker;  men  Skriftet  indeholdt  nogle 
politiske  Betragtninger  over  de  nedværdigende  Tilstande 
i  Tyskland  og  nogle  uforbeholdne  Klager  over  de   fran- 

ske  Tropper,  som  blev  liggende  i  Sydtyskland  og  ud- 
sugede Befolkningen. 

Den  omtalte  Præst  havde  nogle  franske  Officerer  i 
Kvarter.  Disse,  der  tilfældigvis  forstod  Tysk,  fik  fat  paa 
Skriftet  og  læste  det,  hvorefter  de  straks  indgav  Melding 
til  de  militære  Autoriteter  om,  at  et  saadant  Skrift  ud- 
bredtes. 

En  Efterforskning  hos  Boghandleren  i  Augsburg  førte 
til  Oplysning  om,  at  Bogen  var  kommen  til  ham  fra  den 
Steinske  Boghandel  i  Niirnberg. 

En  af  de  følgende  Dage  kom  fire  sortklædte  Herrer 
ind  i  denne  Boghandel  for  at  foretage  en  Husunder- 
søgelse.  Forretningens  daværende  Ihændehaver,  Bog- 
handlerjohann Philip  Palm  (gift  med  den  afdøde  Steins 
Datter),  var  bortrejst.  Det  var  ganske  rigtigt  ham,  der 
havde  besørget  Udgivelsen  af  det  hemmelige  Skrift.  Men 
Medhjælperen,  Pech,  havde  faaet  Nys  om,  at  der  var 
Ugler  i  Mosen,  og  havde  derfor  faaet  den  Beholdning 
af  Eksemplarer,  som  fandtes  i  Forretningen,  skaffet  til 
Side,  ligesom  han  ogsaa  havde  underrettet  vedkommende 
Bogtrykker,  der  endnu  laa  inde  med  den  største  Del  af 
Oplaget  i  Materie,  men  som  nu  skyndsomst  sænkede  det 
hele  i  sin  Brønd. 

Hverken  Ransagelsen  hos  Boghandler  Palm  eller  Efter- 
forskningen rundt  om  hos  Bogtrykkerne  gav  da  noget 
Resultat. 

Palm,  der  i  nogle  Uger  forsigtigvis  havde  holdt  sig 
borte,  vovede  sig  omsider  hjem  til  Kone  og  Børn  og 
Forretning,  men  var  dog  fremdeles  saa  forsigtig  at  holde 
sig  skjult  inden  Døre. 

En  Dag  kom  en  daarlig  klædt  Dreng  ind  i  Bogladen 
og  bad  om  at  tale  med  Hr.  Palm  personlig.  Han  havde 
en  Liste,  hvorpaa  man  kunde  tegne  sig  for  Bidrag  til 
en  fattig  Soldaterenke.  Medhjælperen  bragte  Palm  Med- 
delelse, og  denne  lod  Drengen  komme  ind  til  sig  i  det 
indre  Kontor  og  tegnede  sig  for  et  Bidrag.  Næppe  havde 

Drengen  forladt  Bogladen,  før  to  franske  Gendarmer 
kom  ind,  gik  lige  til  Kontoret,  anholdt  Palm  og  tog  ham 
med  sig.  Det  var  næppe  nok,  han  fik  Lov  til  at  tage 
Afsked  med  sin  bestyrtede  Hustru. 

Denne  vidste  ikke,  hvor  han  var  blevet  af,  kun  at  han 
var  blevet  sat  paa  en  Vogn  og  kørt  ud  af  Byen.  Hun 
formodede,  at  han  var  bragt  til  Hovedstaden,  Muncheh, 
og  hun  fik  i  sin  Vaande  et  Brev  afsted  til  den  franske 
Gesandt  dér,  hvori  hun  besvor  ham  om  at  redde  hende 
fra  Fortvivlelse  og  skride  ind  til  Bedste  for  hendes 
Mand,  der  sikkert  intet  ondt  havde  gjort. 

Det  Brev  fik  hun  aldrig  Svar  paa.  Og  Palm  var  iøv- 
rigt  ikke  blevet  bragt  til  Munchen,  men  derimod  til  Brau- 
nau,  den  By,  der  i  særlig  Grad  var  de  franskes  Vaaben- 
plads. 

Hvad  havde  nu  foranlediget  denne  Arrestation?  Var 
der  fremkommet  Beviser  mod  Palm?  Ikke  i  mindste 
Maade.  Men  der  var  kommet  noget  andet.  Der  var  kom- 
met en  Ordre  fra  Kejser  Napoleon.  Denne,  som  saa  og 
hørte  og  fulgte  alt,  sendte  fra  Paris  en  Skrivelse  til 
Marschal  Berthier,  den  øverstbefalende  over  Hæren  i 
Sydtyskland,  hvori  det  hed: 

Jeg  tænker,  De  har  ladet  Boghandlerne  i  Augsburg  og  Niirnberg 
arrestere.  Min  Vilje  er,  at  de  bliver  stillet  for  en  Militærkommission 
og  skudt  inden  24  Timer.  Det  er  ingen  almindelig  Forbrydelse,  paa 
de  Steder,  hvor  de  franske  Hære  befinder  sig,  at  udbrede  Skrifter 
for  at  ophidse  Befolkningen  imod  dem.  Dommen  maa  lyde  paa,  at 
overalt,  hvor  der  er  en  Hær,  har  Chefen  at  vaage  over  dens  Sikker- 
hed, og  at  derfor  er  de  og  de  Personer,  som  er  blevet  overbeviste 
om  at  have  forsøgt  at  ophidse  Befolkningen  i  Schwaben  mod  den 
franske  Hær,  dømte  til  Døden. 

Dette  vil  altsaa  sige,  at  Napoleon  for  det  første  lader 
bayerske  Undersaatter  arrestere  i  deres  eget  Land.  Og 
hvorfor?  At  det  skulde  være  for  den  franske  Hærs  Sik- 
kerheds Skyld,  er  et  blot  og  bart  Paaskud.  Det  paagæl- 
dende Skrift  ophidsede  ikke  Befolkningen   til  Selvtægt; 

det  var  tungt  skrevet  og  slet  ikke  beregnet  paa  den  store 
Mængde.  Ganske  vist  findes  der  Udbrud  som  dette: 
„Hvad  føler  du,  tyske  Broder,  ved  Synet  af  denne  Mag- 
tesløshed hos  din  Kejser?"  Ganske  vist  tales  der  om 
„tyske  Stater,  forarmede  og  udhungrede  af  den  franske 
Hær",  om  „Skændselsgerninger  og  Voldshandlinger", 
begaaede  af  denne  Hær.  Ganske  vist  opfordres  Sachsen 
og  Preussen  til  at  „frelse  det  tyske  Rige,  som  er  paa 
Afgrundens  Rand".  Men  een  Ting  er  et  kækt  og  frimo- 
digt politisk  Ord,  en  ganske  anden  Ting  er  Ophidselse 
af  Befolkningen  til  Haandgribeligheder.  Noget  saadant 
fandtes  ikke  i  Skriftet.  Og  man  kan  rolig  paastaa,  at 
naar  Napoleon  befaler  at  arrestere  de  to  Boghandlere  i 
Augsburg  og  Niirnberg,  da  er  det  i  Virkeligheden  slet 
ikke,  som  han  vil  give  det  Udseende  af,  en  militær,  men 
derimod  en  politisk  Sikkerhedsforanstaltning.  Det  er  den 
offentlige  Mening  i  Tyskland,  han  ikke  vil  have  paavir- 
ket af  Skrifter  som  dette  om  „Tyskland  i  sin  dybe  For- 
nedrelse". Lige  meget,  hvad  der  staar  i  et  saadant  Skrift; 
allerede  Titelen  er  nok  til  at  gøre  det  utilladeligt  i  Na- 
poleons Øjne.  Den  tyske  Boghandel  skal  terroriseres  og 
igennem  Boghandelen  den  tyske  Læse-  og  Tænkeverden. 
Dette  er  Napoleons  Mening,  og  derfor  lader  han  bayer- 
ske Undersaatter  arrestere  i  deres  eget  Land. 

Endvidere  betyder  Skrivelsen  til  Marschal  Berthier,  at 
Napoleon  lader  nedsætte  en  militær  Domstol  og  sam- 
tidig foreskriver  samme  Domstol,  hvad  der  skal  staa  i 
Dommen.  Retshandlingen  er,  med  andre  Ord,  kun  be- 
stemt til  at  være  Skærmbrædt  for  en  fuldstændig  per- 
sonlig og  despotisk  Magtudøvelse. 

Skrivelsens  korte  Mening  er  denne:  Skyd  mig  disse 
tyske  Boghandlere  inden  24  Timer! 

Selvfølgelig  sker  Kejserens  Vilje  Fyldest.  Den  i  Braunau 
nedsatte  militære  Domstol  dømmer  begge  Boghandlerne 
til  Døden. 

Ham  fra  Augsburg  er  det  imidlertid  lykkedes  at  slippe 

bort,  saa  ham  faar  de  lade  løbe.  Men  Palm  sidder  godt 
gemt  i  Braunaus  Fængsel. 

Han  har  været  fremme  et  Par  Gange  til  Forhør  og 
klaret  sig  godt,  og  tydelig  mærket,  at  Dommerne  mang- 
ler alle  Beviser  imod  ham.  Han  vaagner  derfor  om 
Morgenen  d.  26.  August  i  en  trøstig  Sindsstemning,  syn- 
ger sin  sædvanlige  Morgensang:  „Gud  ske  Lov,  nu  er 
det  atter  Morgen"  og  hengiver  sig  til  glade  Forhaabnin- 
ger  om  snarligt  Gensyn  med  de  kære  derhjemme.  Da 
Fængselsdøren  aabnes  Kl.  11,  er  han  nær  ved  at  tro,  at 
man  kommer  og  forkynder  hans  Løsladelse.  Man  kan 
da  tænke  sig  hans  Bestyrtelse,  da  det  er  Dødsdommen, 
der  forkyndes  ham,  og  at  den  skal  eksekveres  inden  3 
Timer. 

En  Officer  havde  imidlertid  tilkaldt  en  Præst,  som 
havde  taget  en  Kollega  med  sig,  og  disse  to  Gejstlige 
blev  lidt  efter  lukkede  ind  i  Cellen  for  at  trøste  den 
dødsdømte  Mand  og  berede  ham  til  at  gaa  sin  Skæbne 
i  Møde. 

Efter  disse  to  gejstlige  Mænds  senere  afgivne  Vidnes- 
byrd tog  Palm  sin  Skæbne  som  en  god  Kristen,  —  be- 
falede sin  Hustru  og  sine  seks  smaa  Børn  Gud  i  Vold, 
skrev  ogsaa  et  lille  Afskedsbrev  til  Hustruen,  erklærede, 
at  han  tilgav  alle  sine  Fjender,  ligesom  han  selv  haabede 
at  finde  Tilgivelse  hos  Gud. 

Henimod  Kl.  2  kom  Militærvagten,  og  Palm  blev  ført 
ud  med  bagbundne  Hænder  og  sat  op  paa  en  Fjælevogn, 
forspændt  med  to  Okser.  De  to  Præster  tog  Plads  i 
Vognen  paa  hver  sin  Side  af  ham.  Saa  satte  Toget  sig 
i  Bevægelse  under  Trommehvirvler  —  Soldater  foran  og 
bagefter.  Hele  Braunau  var  paa  Benene  at  se  derpaa. 
Man  vidste  godt  dér  i  Byen,  hvad  Slags  Domfældelse 
det  var,  der  var  foregaaet.  Der  var,  skriver  en  af  Præ- 
sterne, over  alle  Tilskuerne  „en  dump,  undertrykt  Men- 
neskefølelse, der  ikke  lader  sig  beskrive."  Franskmæn- 
dene frygtede  et  Befrielsesforsøg.  Derfor  var  alt  Militæ- 

ret  paa  Benene  med  skarpladte  Geværer,  og  da  Toget 
naaede  ud  paa  Glacis'et,  hvor  Eksekutionen  skulde  fore- 
gaa,  saa  man  Kanoner  kørte  op  langs  Fæstningsvolden 
og  Artillerister  ved  Kanonerne  med  tændte  Lunter. 

Der  skete  intet  Befrielsesforsøg.  Palm  maatte  knæle 
ned  med  de  bagbundne  Hænder.  Tre  Mand  skød  paa 
ham  i  10  Skridts  Afstand.  Han  sank  jamrende  forover 
paa  sit  Ansigt.  Der  maatte  skydes  endnu  to  Gange,  før 
han  var  død. 

„Det  er  ikke  til  at  beskrive,"  meddeler  en  af  Præ- 
sterne, „hvilken  stor  Sørgmodighed  der  herskede  i  den 
hele  Stad.  Først  hjemme,  efter  at  Henrettelsen  var  forbi, 
kunde  de  fleste  komme  til  at  græde  sig  ud,  hvilket  og- 
saa  var  Tilfældet  med  mig." 

Ogsaa  det  franske  Militær  var  i  en  trykket  Stemning. 
De  talte  om  det  i  Kvartererne  bagefter.  Major  Guss, 
som  havde  ledet  Eksekutionen,  gik  op  og  ned  af  Gul- 
vet i  sit  Kvarter  hos  Madam  Fink  og  bandede  forfærde- 
ligt og  sagde,  at  han  tog  hellere  sin  Afsked  af  Tjenesten 
end  gjorde  dette  om  igen. 

Palms  Lig  skulde  efter  Bestemmelsen  have  været  ned- 
gravet paa  Pladsen;  men  det  lykkedes  nogle  Borgere, 
medens  Militæret  var  borte,  at  faa  det  ind  paa  Kirke- 
gaarden  og  begravet  dér. 

Sandsynligvis  har  Militæret  med  Flid  lukket  Øjnene 
derfor.  Lige  saa  lidt  blandt  dem  som  blandt  Borgerne 
fandtes  der  nogen  Moders  Sjæl,  som  ikke  havde  dyb 
Medlidenhed  med  Palm.  De  militære,  der  havde  dømt 
ham,  og  de,  der  havde  skudt  ham,  —  alle  var  de  kun 
nødtvungne  Udøvere  af  Kejser  Napoleons  personlige 
Vilje. 

Boghandler  Palms  Henrettelse  vakte  megen  Opsigt  i 
hele  Tyskland,  ja  i  hele  Verden.  Fra  Berlin  udgik  en 
Opfordring  til  at  støtte  Enken  og  Børnene.  Opfordringen 
henvendte  sig  især  til  Boghandlere  og  Forfattere,  og  det 
blev  gjort  gældende,  at  Palm  havde  udvist  en  vis  Hero- 

isme  ved  ikke  at  røbe  Forfatteren,  hvorved  han  kunde 
have  gjort  sig  Haab  om  at  redde  sig  selv. 

Ogsaa  i  England  samledes  ind  til  Enken  og  Børnene. 

Da  Franskmændene  endelig  for  bestandig  havde  røm- 
met Braunau,  rejste  Byens  Borgere  et  Monument  paa 
Pladsen,  hvor  Eksekutionen  havde  fundet  Sted.  Det  var 
en  Marmorpyramide  med  Indskrift  paa  alle  tre  Sider. 
Paa  en  af  Siderne  stod: 

„Tyske  Yngling!  Tryk  det  dybt  i  din  Sjæl!  Ved  denne 
gyselige  Scene  græd  dine  Brødre  alle." 


Man  kunde  spørge:  Hvorfor  tog  Napoleon  saa  ener- 
gisk fat  og  for  saa  voldsomt  frem  i  denne  forholdsvis 
ubetydelige  Anledning  og  overfor  saa  forholdsvis  ube- 
tydelige Mænd  som  disse  tyske  Boghandlere? 

Ja,  hvorfor  farer  man  til  og  stamper  haardt  paa  en 
Gnist,  der  ligger  og  ulmer  ved  Siden  af  en  Krudttønde? 

„Tyskland  i  sin  dybe  Fornedrelse".  I  saadanne  Ord 
gløder  noget,  som  Napoleon  instinktsmæssigt  ængstes  ved. 
Det  hedder  her  ikke  Bayern,  Sachsen,  Preussen,  Øster- 
rig, men  Tyskland.  Det  er  ikke  Lokalpatriotisme  af  den 
hidtil  sædvanlige  Art,  den,  der  nærmest  bestaar  i  Pietet 
overfor  Landsherren.  Den  Slags  Patriotisme  frygter  Na- 
poleon ikke.  Den  har  han  og  hans  store  Armé  saa  ofte 
vist  sig  overlegen. 

Men  denne  storstilede  Nationalfølelse,  denne  Enheds- 
følelse,  denne  Tysklandsfø\e\se,  —  naar  den  nu,  samtidig 
med  Rigets  politiske  Undergang,  midt  i  Ulykken,  begyn- 
der at  give  sig  Udtryk,  hvad  er  det  da,  her  er  ved  at 
bryde  frem?  Er  det  ikke  just  noget  af  det  samme,  som 
Napoleon  kender  saa  godt  hjemme  fra  Frankrig,  noget 
af  dette  mægtige  og  uimodstaaelige,  som  brød  frem  under 
Revolutionskrigene,  noget  af  dette,  der  gløder  i  Marseil- 
laisen,  dette,  der  samlede  den  franske  Nation  og  gjorde 

den,  under  hans  eget  Førerskab,  ti!  Europas  førende 
Nation? 

Er  det  ikke,  med  eet  Ord,  den  moderne  Nationali- 
tetsfølelse, der  truer  med  at  bryde  igennem  hos  Ty- 
skerne og  samle  dem,  uden  Hensyn  til  Statsgrænser, 
til  fælles  Kamp  for  fælles  Sag? 

Napoleons  Instinkt  siger  ham,  at  dersom  denne  Ild 
faar  Lov  at  fænge,  da  vil  det  være  ude  med  hans  Volds- 
herredømme  hinsides  Rhinfloden. 

Et  forenet  Tyskland,  et  begejstret  Tyskland  —  hvilken 
Magt  vil  det  ikke  kunne  udfolde!  Derfor  skal  selve 
Ideen  om  et  saadant  Tyskland  slaas  ned,  saa  snart  den 
stikker  sit  Hoved  frem. 

Boghandelen  er  en  Ideernes  Udbreder.  Det  har  da 
vist  sig  nødvendigt  at  statuere  et  Eksempel  paa  den 
tyske  Boghandel. 


Andet  Kapitel 

DRONNING  LUISE 


Vi  vil  nu  have  at  forlægge  Scenen  til  Nordtyskland 
og  kan  f.  Eks.,  til  at  begynde  med,  slaa  os  ned  et  Øje- 
blik i  Staden  Magdeburg  som  Tilskuere  ved  en  lille 
fredelig  Begivenhed,  der  foregik  dér  i  Sommeren  1805. 
Vi  skal  da  -  -  i  Modsætning  til  forrige  Kapitel  -  -  faa 
noget  smukt  at  se. 

Magdeburg  er  en  gammel  Sachserby  ved  Elben.  Den 
nævnes  allerede  under  Karl  den  store  som  Handelsplads. 
Snart  bliver  den  befæstet  og  bliver  Sædet  for  en  Ærke- 
biskop, der  fører  den  stolte  Titel  „Germaniens  Primas". 

Under  disse  sine  kraftige  og  krigsmodige  gejstlige  Fyr- 
ster bliver  Magdeburg  et  godt  Bolværk  mod  de  heden- 
ske Slaver,  som  fra  Øst  trænger  frem  mod  Elben. 

Magdeburg  var  en  af  de  første  tyske  Stæder,  der 
aabnede  sig  for  Luthers  Reformationsværk.  Den  maatte 
under  Trediveaarskrigen  bøde  haardt  for  denne  sin  Hold- 
ning, da  det  lykkedes  Tilly  og  hans  Horder  at  storme 
og  plyndre  den,  inden  Gustav  Adolf  kunne  naa  at  komme 
til  Undsætning. 

Ved  den  westfalske  Fred  1648  blev  det  gejstlige  Ærke- 
bispedømme  Magdeburg  (d.  v.  s.  Byen  og  et  betydeligt 
Stykke  Land  omkring  den)  gjort  til  et  verdsligt  Hertug- 
dømme, som  Kurfyrsten  af  Brandenburg  fik. 

Kurfyrstendømmet  Brandenburg  forvandledes  1701  til 
Kongeriget  Preussen,  der  under  sit  hohenzollerske  Fyr- 
stehus, særlig  under  Frederik  d.  2.  og  gennem  hans  be- 
rømmelige Syvaarskrig  (1756 — 63)  svang  sig  op  til  en 
Stormagts  Rang. 

Magdeburg  tog  levende  Del  i  alt  dette.  Under  Syv- 
aarskrigen  havde  Borgerne  set  franske  Husarer  strejfe 
lige  til  foran  Byens  Porte.  Men  snart  efter  havde  de 
faaet  Melding  om  det  lystige  Slag  ved  Rossbach,  hvor 
Franskmændene  i  Løbet  af  en  halv  Time  var  jaget  paa 
den  vildeste  Flugt  af  den  preussiske  Ryttergeneral  Seyd- 
litz. 

I  Magdeburg  hang  man  med  Hengivenhed  ved  Huset 
Hohenzollern  og  var  stolt  af  at  være  en  af  Kongerigets 
ældste  Provinser.  Den  store  Frederik  var  død  uden  at 
efterlade  sig  nogen  Søn.  Han  var  blevet  efterfulgt  af  sin 
Brodersøn  Frederik  Vilhelm  d.  2.,  og  dennes  Søn  Fre- 
derik Vilhelm  d.  3.  sad  nu  paa  Tronen  og  skulde  —  det 
er  den  lille  Begivenhed,  vi  vil  overvære  —  nu  i  Som- 
meren 1805  med  samt  sin  Dronning  Luise  komme  og 
gæste  Hohenzollernes  gode  Stad  Magdeburg. 

Byen  var  festsmykket  og  Befolkningen  forventnings- 
fuld.   Endelig  kom  de.    Kanonerne  tordnede,  Klokkerne 


DRONNING   LUISE  13 


kimede,  de  røde  Kammerhusarer  sprængte  hen  ad  Ga- 
den, og  de  kongelige  Herskaber  kørte  frem  under  Fol- 
kets Jubelraab.  De  tog  ind  i  Regeringsbygningen,  og 
foran  denne  trængte  Menneskemassen  sig  sammen  og 
ventede  paa  at  faa  Kongeparret  at  se.  Saa  gik  Fløjdørene 
op,  og  Dronningen  traadte  ud. 

Alle  Hatte  kom  af,  og  alle  Øjne  spærrede  sig  op. 

Dér  stod  Dronning  Luise  og  hilste  mildt  og  venligt 
til  alle  Sider.  Og  hun  var  saa  smuk.  Og  saa  fuld  af 
Ynde  og  Majestæt. 

Dronningen  havde  faaet  Øje  paa  et  Barn,  som  en 
Tjenestepige  stod  med  allerforrest  i  Folkemængden.  Hun 
gav  en  tjenstgørende  Officer  et  Vink,  og  denne  fik  dem 
begge  hen  for  Dronningen,  som  tog  Barnets  Hænder  og 
klappede  det  paa  Kinden  og  spurgte  den  i  højeste  Grad 
benauede  Tjenestepige  ud  om,  hvor  gammel  den  lille 
var  o.  s.  v.  Dette  gjorde  hun  altsammen  saa  elskværdigt, 
naturligt  og  moderligt,  at  hun  ganske  og  aldeles  tog 
Magdeburgerne  om  Hjertet  dermed.  Rundt  om  i  Folke- 
mængden hørte  man  dem  mumle,  at  det  var  rigtignok 
en  Dronning.  Det  fandt  da  ogsaa  i  højeste  Grad  en  lang  og 
opløben  ung  Magdeburger  paa  20  Aar,  Frederik  Friesen, 
som  var  med  at  se  derpaa,  og  fra  hvem  vi  har  vor  Be- 
retning. Han  blev  siden  en  bekendt  Patriot.  Men  fra 
den  Dag  begyndte  den  Tilbedelse  af  Dronning  Luise, 
der  hos  ham,  som  hos  saa  mange  Preussere,  udgjorde 
en  Bestanddel  af  hans  Patriotisme. 


Dronning  Luise  var  en  Prinsesse  af  Mecklenburg- 
Strelitz,  født  10.  Marts  1776;  men  hun  var,  efter  Mode- 
rens Død,  opvokset  i  Darmstadt  hos  sin  Mormoder,  en 
Landgrevinde  af  Hessen-Darmstadt,  som  var  Enke.  Dér 
havde  Prinsesse  Luise  og  hendes  lidt  yngre  Søster  Prin- 
sesse Frederikke,  været  i  gode  og  kærlige  Hænder  og 
faaet   en,   efter   fyrstelige    Forhold,   usædvanlig    fornuftig 

Opdragelse.  Selvfølgelig  var  Opdragelsen  tilskaaret  efter 
fransk  Mønster,  elegant  og  mangelfuld.  Fransk,  Musik, 
Tegning  blev  der  lagt  megen  Vægt  paa.  Og  deri  var 
Luise  særdeles  dygtig.  Men  hvorledes  „Jomfru  Husch" 
—  Luises  Øgenavn  -  -  tog  paa  saadanne  Lærefag  som 
Geografi  og  Historie,  faar  man  et  Indtryk  af  gennem 
hendes  opbevarede  Stilebøger  fra  15  Aars  Alderen,  hvori 
man  f.  Eks.  kan  læse,  at  „Geografien  inddeles  i  Norden 
og  Syden,  Østen  og  Vesten",  og  hvor  Europas  vigtigste 
Bjærge  opregnes  saaledes:  „Alperne,  Montblanc,  Mont- 
jurat;  det  er  dem,  jeg  i  Øjeblikket  kan  komme  i  Tan- 
ker om".  Men  saa  er  iøvrigt  Papiret  fyldt  med  Snirkler 
og  Krimskrams  og  nedkradsede  Figurer  af  mere  eller 
mindre  humoristisk  Art. 

En  fransk  Guvernante,  de  engang  havde  faaet,  havde 
travlt  med  at  „forme"  de  unge  Prinsesser  for  Hoflivet. 
Men  en  saadan  Dressur  vilde  Bedstemoderen  ikke  vide 
af.  Guvernanten  fik  Afsked,  og  en  ny  kom  i  Stedet, 
en  Præstedatter  fra  Neuchatel,  som  siden  yttrede,  at 
det  eneste,  hun  kunde  rose  sig  af  i  sin  Egenskab  af 
Opdrager  for  den  vordende  Dronning,  var,  at  hun  „ikke 
havde  ødelagt  Luises  lykkelige  Naturel". 

Lystig  og  skælmsk  var  Prinsesse  Luise,  men  ogsaa 
inderlig  god  og  from.  En  Gang  fandt  man  hende  sid- 
dende ved  et  sygt  Barns  Seng,  læsende  for  det  af  en 
Eventyrbog.  Men  Barnet  havde  Skarlagensfeber,  og  da 
man  bebrejdede  Prinsessen  hendes  Uforsigtighed,  svarede 
hun,  at  den  kære  Gud  vilde  nok  bevare  hende  for 
Smitte;  thi  det  havde  hun  bedet  om  paa  Vejen  hen  til 
den  syge. 

Fra  Darmstadt  var  der  ikke  langt  til  Frankfurt  am 
Main,  den  ærværdige  Rigsstad,  hvor  Kejserkroningerne 
foregik  under  Udfoldelsen  af  megen  Pragt.  To  Gange, 
med  to  Aars  Mellemrum,  faldt  det  i  Luises  og  herdes 
Søsters  Lod  at  overvære  en  saadan  Kejserkroning.  Sid- 
ste Gang,  i  1792,  var  det  Kejser  Frants,  der  blev  kronet, 

han,  som  14  Aar  efter  maatte  nedlægge  Kejserværdig- 
heden efter  det  tyske  Riges  Opløsning. 

Lidet  anede  Prinsesse  Luise,  at  hun  overværede  den 
sidste  Kejserkroning  for  lange  Tider,  -  -  at  først  efter 
78  Aar  skulde  der  igen  komme  en  tysk  Kejser,  og  at 
det  skulde  være  hendes  Søn. 

Samme  Aar  1792  begyndte  de  urolige  Tider  for  Vest- 
tyskland, idet  det  revolutionære  Frankrig  sendte  sine 
Hære  til  Rhinen  og  ind  over  Rhinen  til  Straf  for,  at  de 
tyske  Fyrster  havde  staaet  de  franske  Adelsemigran- 
ter  bi. 

Som  alle  fyrstelige  Personer  i  de  Egne  flygtede  og- 
saa  vor  Landgrevinde  med  sine  to  Datterdøtre  og  tog 
Ophold  hos  Slægtninge  længere  inde  i  Tyskland.  Men 
om  Vinteren  var  Preusserne  komne  og  havde  hjulpet 
Hesserne  med  at  drive  Franskmændene  tilbage.  Saa  i 
Foraaret  1793  kunde  Tilbagerejsen  til  Darmstadt  ske. 

Hjemvejen  blev  imidlertid  lagt  om  ad  Frankfurt. 

Og  det  havde  Landgrevinden  sine  Grunde  til.  Kongen 
af  Preussen,  Frederik  Vilhelm  d.  2.,  opholdt  sig  nemlig 
i  Frankfurt  i  Anledning  af  Krigsbegivenhederne,  og  han 
havde  to  giftefærdige  Sønner  med  sig.  Da  nu  Kongen 
havde  hørt  om  de  to  ligeledes  giftefærdige  Prinsesser  — 
Luise  var  17  Aar  og  Frederikke  snart  16  —  og  om  deres 
Skønhed  og  Elskværdighed,  havde  han  underhaanden 
ladet  Landgrevinden  anmode  om  at  lægge  Vejen  over 
Frankfurt  og  dvæle  lidt  dér. 

Saa  kom  da  d.  13.  Marts  1793  Landgrevinden  og  de 
to  unge  Prinsesser  til  Frankfurt  og  tog  ind  i  „Hvide 
Svane". 

En  af  de  første  Aftener  derefter,  var  de  alle  tre  i 
Teatret,  hvor  ogsaa  Kongen  og  hans  Sønner  var.  Og  her 
skete  en  Præsentation  for  hans  Majestæt. 

Den  18.  Marts  havde  Kongen  og  Landgrevinden  en 
fortrolig  Samtale  med  hinanden,  og  Dagen  efter  indfandt 
Kronprinsen,  Frederik  Vilhelm,  sig  i  „Hvide  Svane"  for 

at  fri.  Han  har  selv  senere  fortalt  derom:  „Efter  megen 
Stammen  og  usammenhængende  Talemaader  fattede  jeg 
endelig  Mod  og  fremførte  uden  mange  Omstændigheder 
mit  Anliggende.  Vi  stod  ved  Vinduet,  min  Kone  med 
Ryggen  lænet  mod  Vinduesvæggen.  Med  jomfruelig  Be- 
skedenhed, men  hjerteligt  Udtryk  indvilligede  hun;  jeg 
spurgte,  om  jeg  maatte,  og  et  Kys  beseglede  dette  høj- 
tidelige Øjeblik." 

Kongens  anden  Søn,  Prins  Ludvig,  var  ved  samme 
Tid  bleven  forlovet  med  Luises  Søster,  Prinsesse  Frede- 
rikke, og  Kongen  havde  bestemt,  at  begges  Brylluper 
skulde  holdes  til  Jul  i  Berlin. 

Kronprinsen,  Frederik  Vilhelm,  var  født  3.  August 
1770,  altsaa  22  Aar  gammel.  Han  var  i  Væsen  og  Tem- 
perament en  komplet  Modsætning  til  sin  Brud:  en  tør 
Knark,  kejtet  og  forlegen.  Han  havde  faaet  en  haard, 
kærlighedsfattig  Opdragelse,  var  blevet  indesluttet,  mang- 
lede Selvtillid.  Men  han  var  pligttro  og  sandhedskærlig; 
den  Brud,  han  havde  faaet,  kunde  stole  paa  ham,  saa 
meget  mere  som  han  var  oprigtig  from  og  gudfrygtig  af 
Gemyt. 

Det  var  ogsaa  Luise,  saa  deri  havde  de  straks  et  gen- 
sidigt Tilknytningspunkt,  som  muliggjorde,  at  de  efter- 
ha-anden  kunde  lære  at  afpasse  sig  efter  hinanden  og 
paa  den  lykkeligste  Maade  udfylde  hinandens  Mangler. 

Kronprinsen  var  saare  indtaget  i  sin  Brud.  Ogsaa  hun 
var  glad  og  lovede  sig  al  mulig  Fremtidslykke  ved  hans 
Side.  Det  var  da  heller  ingen  ringe  Ting  at  have  en 
Dronningekrone  i  Vente.  Det  tænkte  dog  „Jomfru 
Husch"  foreløbig  ikke  meget  paa.  Kun  det  vidste  hun 
—  eller  mente  at  vide;  men  ak,  hvor  tog  hun  feil!  — 
at  ved  hendes  fremtidige  Hof  skulde  der  „mere  lees 
end  grædes". 

Dog  var  hun  ikke  saa  lidt  beklemt,  da  Tiden  kom, 
og  hun,  sammen  med  sin  Søster,  Bedstemoder,  Fader 
og  Broder  skulde  tiltræde  Rejsen  fra  Darmstadt  til  Ber- 

lin.  Den  21.  December  om  Aftenen  naaede  de  Potsdam, 
og  næste  Dag  kørte  man  i  stort  Optog  til  Berlin.  46 
blæsende  Postilloner  aabnede  Toget,  saa  kom  Prinses- 
sernes Vogn  med  8  Heste  for,  derefter  de  andre  fyrste- 
lige Køretøjer,  og  en  Afdeling  Gardere  i  fuld  Gaia  som 
Eskorte,  derefter  Fragtmændenes  Gilde,  Slagterlavet, 
Skyttelaget,  en  Trop  unge  Berlinerborgere  i  gammel- 
tyske  Ridderdragter,  det  forenede  Brygger-  og  Brænde- 
vinsbrændergilde, to  Troppe  unge  Købmænd  til  Hest,  og 
til  Slut  Oldermændene  for  de  tre  store  Handelslav.  Ved 
Potsdamerthor  (thi  den  ganske  ny  Brandenburgerthor 
kunde  endnu  ikke  benyttes)  stod  hele  Magistraten  op- 
stillet, og  indenfor  Porten  dannede  Borgervæbningen 
Spalier  langs  Leipzigerstrasse  og  Wilhelmsstrasse.  Denne 
Vej  gik  Toget,  og  derfra  hen  gennem  „Unter  den  Lin- 
den". 

Al  denne  højtidelige  Pragt  var  jo  nær  ved  at  tage 
Vejret  fra  de  unge  Prinsesser,  ikke  mindst  en  kæmpe- 
mæssig Æreport  oprejst  paa  Unter  den  Linden,  om- 
trent hvor  nu  Frederik  den  stores  Statue  staar.  Men 
da  Vognen  holdt  ved  denne  Æreport,  og  Luise  saa,  at 
der  stod  —  ikke  igen  nogle  ærefrygtindgydende  Magi- 
stratspersoner,  men  80  hvidklædte  Smaapiger,  og  at  en 
af  dem  kom  hen  og  rakte  hende  Blomster  og  sagde  et 
Vers  frem,  saa  opløste  hendes  Beklemmelse  sig,  og  hun 
tog  den  lille  Pige  om  Halsen  og  gav  hende  et  Kys. 

Det  var  det  bedste  hun  kunde  gøre.  Dermed  var  Ind- 
toget blevet  en  stor  Succes,  og  hun  havde  paa  Stedet 
vundet  Berlinerne  for  sig. 

Ogsaa  paa  Slottet  gjorde  de  indtagende  Prinsesser 
megen  Lykke.  En  af  Hoffets  Damer  skrev  om  deres 
første  Fremtræden:  „Aldrig  har  jeg  før  set  og  faar  hel- 
ler aldrig  at  se  igen  et  saa  fortryllende  Væsen  som 
Kronprinsessen  .  .  .  Hendes  Søster  var  ogsaa  henrivende 
yndig,  men  hendes  Træk  kunde  dog  ikke  sammenlignes 
med   Søsterens  .  .  .    Frederikke   lod    sikrere  og  behæn- 

digere  i  Optræden,  men  den  ældre,  skøn  i  sin  enkle 
Skønhed,  havde  noget  tilbageholdent  ved  sig,  der  endnu 
mere  forhøjede  hendes  Ynde." 

Juleaften  skete  Formælingen,  og  det  unge  Kronprinse- 
par flyttede  ind  i  deres  ny  Hjem,  Kronprinsepalæet 
lige  over  for  Tøjhuset  og  Universitetet. 

2.  Juledag  fulgte  det  andet  Prinsepars  Formæling. 


Ifølge  en  udbredt  Anekdote  skal  ved  Indtoget,  den- 
gang Prinsesse  Luise  tog  den  lille  hvidklædte  Pige  om 
Halsen  og  kyssede  hende,  den  værdige  Overhofmester- 
inde  Fru  v.  Voss,  som  sad  ligeoverfor  hende  i  Vognen, 
have  udbrudt:  Himmel!  det  er  jo  imod  al  Etikette! 
Hvortil  Luise  skal  have  svaret:  Hvorledes!  maa  jeg  ikke 
mere  det?  Og  det  er  sandsynligt  nok,  at  den  64-aarige 
Dame  er  blevet  ikke  saa  lidt  perpleks  over  et  saadant 
Brud  paa,  hvad  der  efter  sædvanlig  Tankegang  hørte  til 
fyrstelige  Personers  Værdighed.  I  hvert  Fald  har  Folke- 
overleveringen ganske  rigtigt  opfattet  den  aldrende  Fru 
v.  Voss  som  Repræsentanten  for  det  mere  stive  og 
stramme  preussiske  Væsen  i  Modsætning  ti!  Prinsesse 
Luises  rhinlandske  lettere  og  friere  Vaner. 

Men  det  vilde  være  meget  forkert  at  opfatte  Fru  v. 
Voss  som  en  sjælløs  Pedant.  Hun  havde  baade  Aand 
og  Lune  og  især  et  varmt  og  bravt  Hjerte.  Og  repræ- 
senterede hun  det  preussiske  Væsen,  da  repræsenterede 
hun  det  paa  den  smukkeste  Maade  og  fra  dets  bedste 
Side,  og  i  Virkeligheden  kunde  Kongen  ikke  have  be- 
stemt nogen  bedre  til  at  overtage  Pladsen  som  Overhof- 
mesterinde  i  Kronprinseparrets  Hofstat  end  netop  Fru 
v.  Voss. 

Hun  var  født  v.  Pannwitz,  Datter  af  en  preussisk 
Generalmajor,  der  gik  om  med  et  vældigt  Ar  i  Hovedet 
fra  et  Sabelhug,  han  havde  faaet  ved  Malplaquet  1709. 
Allerede  som  ganske  ung   Pige  var  Sophie  v.  Pannwitz 

blevet  Hofdame  hos  Enkedronning  Sofie  Dorothea,  der 
under  Sønnens,  Frederik  den  stores,  Regering  boede 
paa  Slottet  Monbijou  i  Berlin. 

Den  unge  Frk.  v.  Pannwitz  var  meget  smuk  og  ind- 
tagende, og  Hoffets  Gulve  er  glatte,  Især  var  de  den- 
gang ved  det  preussiske  Hof  meget  glatte.  Netop  under 
Frederik  d.  2.  var  fransk  Vid  og  Aandfuldhed,  men  og- 
saa  fransk  Letfærdighed  kommen  i  Mode.  Sophie  v. 
Pannwitz  oplevede  snart  sin  Hofroman,  og  den  kunde 
have  ødelagt  hendes  Fremtid.  Men  den  preussiske  Gene- 
ralmajors Datter  stod  fast  og  kom  vel  derfra  —  rigtig- 
nok med  et  værre  Ar  end  det,  Faderen  havde  hentet  sig 
ved  Malplaquet. 

Enkedronningen  tilbragte  gerne  en  Del  af  Sommeren 
hos  sin  anden  Søn  August  Vilhelm,  der  som  Tronarving 
(idet  Frederik  d.  2.  ikke  havde  nogen  Søn)  førte  Titelen 
Prins  af  Preussen  og  boede  paa  Oranienburg,  et  friere 
beliggende  Slot.  Her  fik  nu  Prinsen,  der  dengang  var 
23  Aar  gammel,  sin  Moders  purunge  Hofdame  at  se  og 
forelskede  sig  i  hende. 

Prinsen  var  ellers  gift,  idet  han  var  blevet  tvunget  til, 
knap  20  Aar  gammel,  at  ægte  en  Prinsesse  af  Bruns- 
vig. Ægteparret  havde  ogsaa  et  Barn  (den  senere  Konge 
Frederik  Vilhelm  d.  2.).  Men  Prinsen  havde  aldrig  brudt 
sig  om  sin  Hustru,  og  deres  Samliv  var,  saa  at  sige, 
opløst. 

Da  Prins  August  Vilhelm  var  et  overordentlig  elsk- 
værdigt og  tillige  højt  begavet  Menneske,  og  da  hans 
Forelskelse  i  Sophie  v.  Pannwitz  viste  sig  at  være  baade 
stærk  og  varig,  er  det  ikke  til  at  undres  over,  at  den 
unge  Pige  tilsidst  maatte  tilstaa  for  sig  selv,  at  hun  gen- 
gældte hans  Følelser.  Men  hun  tilstod  det  aldrig  for 
ham,  i  det  mindste  ikke  med  Ord.  Hun  skriver  selv 
siden:  „Jeg  har  deri  aldrig  haft  andet  at  bebrejde  mig 
end  den  inderligste,  men  stumme  Besvarelse  af  de  Fø- 
lelser,  som    Prinsen    paa   en    saa   gribende   og  rørende 

Maade  beviste  mig,  og  jeg  har  aldrig  noget  Øjeblik  for- 
glemt den  strengeste  Sædeligheds  og  Dyds  Fordringer." 
Endvidere  skriver  hun:  „Dage  og  Dage  igennem  holdt 
jeg  mig  fængslet  paa  mit  Værelse  for  ikke  at  se  ham; 
jeg  undgik,  ja  undflyede  hans  Nærhed,  jeg  mødte  ham 
med  uforanderlig  Uvenlighed  og  Haardhed  og  søgte  med 
Vilje  at  gøre  ham  vred  paa  mig.  Og  da  alt  dette  ikke 
afskrækkede  ham,  har  jeg  med  Taarer  bedet  og  besvoret 
ham  at  opgive  mig  og  glemme  mig,  det  var  alt  for- 
gæves." 

Der  gik  saaledes  5  Aar,  tilsidst  tilbød  Prinsen  at  lade 
sig  skille  fra  sin  Hustru  for  at  kunne  ægte  hende,  og 
han  trængte  paa  hos  Kongen  for  at  faa  billiget  denne 
Ordning.  Men  nu  huggede  Sophie  Pannwitz  Knuden 
over,  idet  hun  indgik  Ægteskab  med  sin  Fætter  v.  Voss, 
en  ministeriel  Embedsmand.  Det  var,  skriver  hun,  „den 
eneste  Udvej,  der  var  mig  aaben  .  .  .  Skal  jeg  lægge 
Skjul  paa,  at  jeg  ikke  elskede  min  Fætter?  Min  eneste 
Følelse  for  ham  var  Agtelse;  men  det  vidste  han  jo  alt- 
sammen og  var  tilfreds  dermed  .  .  .  Dette  Øjeblik  i  mit 
Liv  var  frygteligt;  jeg  kæmpede  en  haard  Kamp  med 
mig  selv.  Den  Tanke,  at  skulle  forlade  baade  Hoffet  og 
Prinsen  for  bestandig,  var  mig  en  Kummer,  som  skulde 
jeg  dø;  men  hvad  kunde  jeg  gøre?  ■ —  jeg  havde  intet 
Valg;  jeg  maatte  ikke  vige  tilbage  for  denne  Smerte; 
det  maatte  være." 

Prins  August  Vilhelm  var  tilstede  ved  hendes  Vielse, 
men  faldt  om  og  maatte  bæres  besvimet  ud  af  Kirken. 

5  Aar  senere  drog  Prinsen  med  ud  i  Syvaarskrigen, 
men  i  Krigens  andet  Aar  havde  han  Uheld  med  sig; 
den  Hærafdeling,  han  førte,  blev  tildels  oprevet.  Hans 
Broder  Kongen  viste  ham  sin  Utilfredshed  dermed  paa 
en  saadan  Maade,  at  Prinsen  tog  sin  Afsked  og  kom 
syg  hjem  til  Oranienburg,  hvor  han  lagde  sig  ned  og 
vilde  ikke  have  Lægehjælp  eller  anden  Hjælp,  men 
vilde  dø,  og  døde  ogsaa  snart. 

Fru  v.  Voss  havde  ikke  set  ham,  siden  hun  forlod 
Hoffet.  Hun  levede  stille  og  tilbagetrukket,  ofrende  sig 
for  sin  Mand  og  sine  Børn.  Men  sin  førstefødte  Søn 
gav  hun  Navnet  Vilhelm  August  efter  Prinsen.  Thi  i  sit 
Hjertes  Følelse  var  hun  blevet  ham  tro.  Hendes  Ægte- 
skab kunde  paa  den  Maade  ikke  blive  egentlig  lykkeligt. 
I  manges  Øjne  vil  vel  endog  et  saadant  Ægteskab  være 
ligefrem  forkasteligt,  og  man  vil  finde,  at  Sophie  Pann- 
witz  skulde  have  fulgt  Hjertets  Røst  og  taget  Elskovs- 
lykken,  da  den  i  saa  rigt  Maal  tilbød  sig.  Men  saaledes 
var  hun  nu  ikke  opdraget.  Paa  gammelpreussisk  var 
hun  opdraget  og  havde  inddrukket  en  stiv  og  stærk 
Pligtfølelse  med  Modermælken.  „Du  skal",  og  „du  skal 
ikke",  i  de  to  Ord  indeholdtes  hendes  Religion.  Det  var 
vel  omtrent  det  samme,  som  den  preussiske  Filosof 
Kant  i  sit  lærde  Sprog  kaldte  „det  kategoriske  Impera- 
tiv", den  bydende  Magt  i  et  Menneskes  Bryst,  om  hvil- 
ken han  sagde,  at  for  den  havde  han  en  lignende  Fø- 
lelse af  hellig  Agtelse  som  den,  han  havde  overfor 
Stjernehimlen  over  sit  Hoved. 

Saa  meget  er  vist,  at  fordi  Sophie  v.  Pannwitz  ofrede 
alt  for  det,  der  stod  for  hende  som  Pligt,  derfor  ikke 
blot  bevarede  hun  sin  Selvagtelse,  men  vandt  sig  ogsaa 
en  ganske  sjælden  Højagtelse  hos  dem,  der  kendte 
hende,  i  Særdeleshed  hos  Sønnen  af  ham,  der  havde 
elsket  hende  til  sin  Død.  Og  da  nu  Tiden  gik,  og  denne 
Søn  var  blevet  Konge  og  hans  Søn  igen  var  blevet 
voksen  og  skulde  hjemføre  sin  Brud,  og  Sophie  v.  Voss 
netop  var  blevet  Enke  efter  42  Aars  Ægtestand,  da 
nødte  Kongen  hende  til  at  overtage  Pladsen  som  Over- 
hofmesterinde  hos  den  unge  Kronprinsesse. 

Denne  var  straks  bleven  lidt  forfærdet,  da  hun  fik  at 
vide,  at  hun  til  Overhofmesterinde  skulde  have  en  Dame 
paa  64.  Og  fra  først  af  blev  Forholdet  heller  ikke  saa 
godt,  som  ønskes  kunde.  Straks  den  første  Vinter  i  Ber- 
lin  blev  Kronprinsessen   temmelig  stærkt  optaget  af  at 

komme  ud  i  Opera,  til  Bal  og  Maskerade  og  gøre  Lykke. 
Hun  var  jo  kun  18  Aar,  og  hun  kunde  med  en  vis 
Voldsomhed  give  sig  hen  til  at  danse.  Heller  ikke  havde 
hun  noget  imod  at  blive  gjort  lidt  Kur  til.  Og  alt  dette 
var  i  Hjertens  Uskyldighed. 

Dog  —  i  Fru  Voss's  ordknappe  Dagbog  læses  under 
26.  Januar  1794:  „Tidlig  idag  kom  Prins  Louis  Ferdi- 
nand, som  vilde  træffe  Aftale  med  Prinsessen  om  Ko- 
stymer til  Maskebal;  jeg  kan  ikke  billige  Venskabet  med 
ham." 

Denne  Louis  Ferdinand  var  en  Søn  af  Frederik  den 
stores  yngste  Broder,  altsaa  Kronprinsens  Onkel,  men 
jævnaldrende  med  ham.  Han  havde  alle  de  glimrende 
Egenskaber,  som  Kronprinsen  manglede,  men  var  til  det 
yderste  letsindig  og  levelysten.  En  Tid  var  han  stærkt 
optaget  af  Kronprinsessen  og  gjorde  Kur  til  hende  af 
alle  Kræfter.  At  han  virkelig  har  været  nær  ved  at  for- 
dreje Hovedet  paa  hende,  ja  at  der  et  Øjeblik  har  været 
ligefrem  Fare  paa  Færde,  fremgaar  tydeligt  af  Fru  Voss's 
Dagbogsoptegnelser.  Hun  skriver:  „Jeg  havde  en  sørge- 
lig Tid  at  staa  igennem,  før  det  endelig  lykkedes  mig 
i  Sandhed  at  vinde  min  Prinsesses  Fortrolighed  og 
træde  hende  nærmere.  Kronprinsen  alene  tilkommer 
Fortjenesten  for  i  Farens  Øjeblik,  da  fremmede  Ind- 
flydelser truede  med  at  trænge  sig  ind  mellem  ham  og 
hende,  at  have  bevaret  hende  fra  dem  ved  sin  Trofast- 
hed, sin  Sanddruhed  og  sin  Fasthed.  Ogsaa  var  det  den- 
gang min  eneste  Bestræbelse,  saa  ofte  det  gik  an,  at 
henvise  den  ædle  unge  Kone  til,  at  ingen  anden  maatte 
besidde  hendes  fulde  Fortrolighed,  ingen  anden  være 
hendes  Raadgiver  end  hendes  Gemal." 

Fru  v.  Voss  omtaler,  hvorledes  det  unge  Ægtepar  i 
Foraaret  rejste  nogle  Maaneder  bort  fra  Berlin  til  Pots- 
dam, og  „dette  gjorde  paa  een  Gang  Ende  paa  fordærve- 
lige Menneskers  Bestræbelser.  Prinsessen  fulgte  med 
elskende  Tillid   ganske    sin   Gemals  Ledelse;    han    førte 

hende  tilbage  i  sig  selv,  og  hendes  i  Ordets  sande  Be- 
tydning ophøjede  Sjæl  fandt  sig  igen  i  den  uforstyrrede 
Eenklang  med  sig  selv  og  sin  egen  rene  Villen  og  Stræ- 
ben. Ethvert  forstyrrende  Element  var  forsvundet,  og  nu 
begyndte  for  hende  ved  den  bedste  Ægtefælles  Haand 
et  tilfreds  og  lykkeligt  Liv  i  Huslighed  og  Kærlighed, 
som  man  ikke  kan  tænke  sig  det  skønnere." 

Man  faar  af  dette  det  Indtryk,  at  der  under  denne 
Krise  er  opstaaet  et  hidtil  savnet  Fortrolighedsforhold 
mellem  den  gamle  Overhofmesterinde  og  den  unge  Kron- 
prinsesse. Og  man  kan  da  ikke  andet  end  tænke,  at 
hvad  den  gamle  Kvinde  i  sin  Ungdom  selv  har  gennem- 
kæmpet,  idet  hun  ofrede  alt  for  sin  Pligt,  det  har  nu 
faaet  Lov  at  bære  en  skøn  Frugt,  idet  det  har  sat  hende 
i  Stand  til  at  indvirke  paa  Prinsessen  med  kærlig  og 
uimodstaaelig  Magt  og  Myndighed. 

Fru  v.  Voss  giver  Ægtefællens  Fasthed  den  væsentlige 
Ære  for  Krisens  Overvindelse,  og  hun  kan  have  fuld- 
stændig Ret.  Men  uden  den  erfarne  gamle  Kvindes  Bi- 
stand véd  man  dog  ikke,  hvor  fuldt  det  vilde  være  lyk- 
kedes. Og  har  Fru  v.  Voss  virkelig  haft  en  væsentlig 
Andel  i  den  saa  overordentlig  lykkelige  Vending,  det 
hele  tog,  da  kan  man  med  Sandhed  sige,  at  hun  paa 
sine  gamle  Dage  har  været  medvirkende  Redskab  til 
at  fremme  noget  godt  for  Land  og  Rige  —  til  nemlig 
at  bevare  for  Preussen  dets  Glæde  og  Lyst,  dets  Helt- 
inde, dets  Helgeninde,  dets  Dronning  Luise. 

Ja,  endnu  var  hun  kun  Kronprinsesse  Luise.  Men  der 
gik  kun  tre  Aar,  saa  døde  Frederik  Vilhelm  d.  2.  Det 
var  d.  16.  November  1797  om  Formiddagen,  just  som 
Fru  v.  Voss  var  beskæftiget  med  sit  Toilette,  at  der  kom 
Bud  til  Kronprinsepalæet  fra  Potsdam,  hvor  Kronprinsen 
var  taget  ud,  at  Kongen  var  død.  „Jeg  gik  op  i  Pudder- 
kaaben,  som  jeg  gik  og  stod,"  hedder  det  i  Dagbogen, 
„for  at  melde  den  nuværende  Dronning  det." 

Nu,  21  Aar  gammel   og  Moder  til   to  smaa  Prinser, 

Frederik  Vilhelm  og  Vilhelm  (der  siden  begge  skulde, 
efter  hinanden,  blive  Konger,  og  den  sidste  tillige  Kej- 
ser) var  Luise  altsaa  blevet  Dronning. 

Man  havde  i  lange  Tider  i  Preussen  ikke  haft  en 
Dronning,  som  betød  noget.  Des  mere  redebon  var  man 
til  at  skatte  denne  ny  Dronnings  enestaaende  Betingel- 
ser for  at  gøre  sig  gældende  i  sin  høje  Stilling.  Hendes 
ofte  lovpriste  Skønhed  traadte  nu  frem  i  sit  fulde  Relief. 
Og  alle  fandt,  at  det  var  netop  den  ægte  Dronningeskøn- 
hed, hun  havde.  Lad  os  høre,  hvorledes  Grevinde  Sofie 
Schwerin,  født  Donhoff,  der  var  en  udmærket  Iagttager, 
skildrer  Dronningen  i  sine  Memoirer:  „Hvorfor  kan  jeg 
ikke,"  skriver  hun,  „fæstne  nogle  Træk  af  det  hulde 
Billede,  saaledes  som  det  endnu  saa  frisk  foresvæver 
mig  Sind  og  Sands!  Den  usigelige  Ynde  i  hendes  Hil- 
sen, den  uforlignelige  Bevægelse  i  hendes  Gang  og  hen- 
des Bøjning,  eller  den  barnlige  Ro  i  hendes  saa  blide 
og  dog  saa  alvorlige  Blik,  eller  hendes  stille  Maade  at 
se  omkring  sig,  eller  den  kongelige  Skikkelses  Indsvæ- 
ven  i  en  glimrende  Forsamling,  i  hvilken  hun,  hvor  tal- 
rig den  end  monne  være,  altid  tog  sig  ud  som  den  skøn- 
neste, den  første,  den  eneste  Kvinde.  Om  hende  gjaldt 
i  Sandhed  Ossians  Pris.  Skøn  iblandt  tusinde." 

Men  det  bedste  var,  at  hos  denne  Dronningeskønhed 
svarede  det  indre  til  det  ydre.  „Karakteren  af  hendes 
Skønhed,"  fortsætter  Grevinde  Schwerin,  „stod  i  skøn- 
neste Samklang  med  hendes  Væsen  og  Gemyt.  Ogsaa 
dér  var  Mildhed,  Sagtmodighed  og  fuld  Naturlighed  frem- 
herskende. Den  uforanderlige  Sagtmodighed,  hvormed 
hun  mødte  Kongens  smaa  Luner,  kan  hendes  nærmeste 
Omgivelser  ikke  tilstrækkeligt  prise  ....  Denne  hulde 
Venlighed  var  ogsaa  det  blide  Bindemiddel  mellem  Mon- 
ark og  Nation.  Hvor  det  drejede  sig  om  at  takke,  svare, 
repræsentere,  maatte  altid  hun  træde  frem,  og  kun  gen- 
nem hendes  Organ  hørte  man  den  altid  tilbagetrædende 
og  tavse  Konges  Tanker  og  Følelser." 


Dronning  Luise 

Frederik  Vilhelm  havde  ved  sin  Regeringstiltrædelse 
erklæret,  at  der  skulde  spares  overalt,  og  at  Kongen 
maatte  komme  ud  af  det  med  Kronprinsens  Indtægter. 
Kongefamilien  var  da  forblevet  i  Kronprinsepalæet,  hvor 
de  til  daglig  førte  en  i  alle  Enkeltheder  nøje  ordnet  og 
ganske  regelmæssig  Husholdning.  En  saadan  Ensformig- 
hed laa  egentlig  slet  ikke  for  Dronning  Luises  Naturel; 
men  hun  havde  lært  at  føje  sig  efter  sin  Mands  Ideer  i 
saa  Henseende.  Thi,  skriver  hun  i  et  Brev,  hvad  nytter 
det  at  snakke  om  Principer,  „naar  det  dog  ikke  giver 
En  Kraft  til  at  opofre  sin  Smag,  sine  Yndlingsideer  og 
Sædvaner  for  at  gøre  en  anden  lykkelig." 

Heller  ikke  Luises  personlige  Indkomster  var  stegne, 
da  hun  blev  Dronning;  men  Fordringerne,  især  til  hen- 
des Veldædighed,  var  blevet  meget  større.  Derved  kom 
hun  i  Gæld.  Gennem  en  Kammerherre  lod  hun  Kongen 
underrette  derom.  „Men  dog  saaledes,"  sagde  hun  til 
Kammerherren,  „at  han  ikke  bliver  vred."  Ikke  længe 
efter  fandt  hun  en  Skuffe  i  sit  Skrivebord  fyldt  med 
Guldstykker. 

Børneflokken  voksede.  Og  det  var  Kongens  største 
Fornøjelse,  naar  han  kunde  sidde  ved  sin  Hustrus  Side 
paa  en  Havebænk  i  Paretz,  et  tarveligt  Landsted,  de  i 
deres  Kronprinsetid  havde  købt  sig,  eller  paa  Paafugle- 
øen  i  Potsdam,  og  se  Børnene  lege  omkring  sig. 

Det  var  ikke  noget  glimrende  Hof,  men  det  var  en 
'  Familiekreds.  Og  saadan,  som  det  var,  havde  dette  Hof 
en  meget  velsignelsesrig  Indflydelse.  I  Berlin  —  der 
dengang  var  en  By  paa  170,000  Indbyggere  —  og  i  det 
hele  taget  i  Landets  selskabelige  Kredse  havde  den  fran- 
ske Dannelses  Indflydelse  siden  Frederik  den  stores  Tid 
stadig  mere  undergravet  de  gamle  Overleveringer  om 
Ægteskabets  Hellighed  og  Familielivets  Lykke.  Et  Om- 
slag var  nu  i  Færd  med  at  bane  sig  Vej,  en  Tilbageven- 
den til  Fædrenes  Respekt  for  huslige  Dyder,  og  i  saa 
Henseende  var  Kongefamiliens  Eksempel  af  stor  Betyd- 

ning.  Det  var  en  sand  Spaadom,  da  Digteren  Novalis, 
der  netop  inden  sin  Død  oplevede  Kongeparrets  to-tre 
første  Aar,  skrev  om  Dronning  Luise:  „Hendes  Eksem- 
pel vil  virke  uendelig  meget.  De  lykkelige  Ægteskaber 
vil  blive  stadig  hyppigere,  og  Husligheden  mere  komme 
i  Mode.  Enhver  dannet  Kvinde  og  enhver  omhyggelig 
Moder  skulde  have  Dronningens  Billede  paa  sin  Væg." 
Naar  Kong  Frederik  Vilhelm  kort  efter  sin  Regerings- 
trædeise  ophøjede  Overhofmesterinden  i  Grevestanden, 
saa  hun  altsaa  for  Fremtiden  kom  til  at  hedde  Grevinde 
Voss,  da  er  det  vel  tilladt  deri  at  se  en  Anerkendelse  af 
hendes  Medvirken  til  at  redde  for  ham  og  Fædrelandet 
denne  gode  preussiske  Husorden  og  Familieskik  ved 
Hove. 


Naar  Luise  havde  bøjet  sig  saa  elskeligt  eftergivende 
ind  under  sin  Mands  og  sin  Overhofmesterindes  Vejled- 
ning, fordi  hun  baade  vilde  være  en  god  Kone  og  en 
rigtig  preussisk  Dronning,  saa  betød  det  dog  ikke,  at  hun 
lod  sit  Hjerte  og  sin  Tanke  indsnevre.  Hun  havde  i 
Berlin  faaet  sig  nogle  Omgangsveninder,  som  vakte  Ideer 
og  Interesser  hos  hende,  som  var,  i  det  mindste  fra  først 
af,  ganske  fremmede  for  hendes  Ægtefælle.  Det  var  især 
en  Fru  v.  Berg,  der  saaledes  fik  Betydning  for  Dron- 
ningens sjælelige  Udvikling.  Denne  Dame  stod  i  nær 
Forbindelse  med  den  Kreds  af  tyske  Digtere  og  Tænkere, 
der  især  havde  haft  deres  Samlingssted  i  Weimar,  og 
som  lagde  Grund  til  en  ny  tysk  Dannelse,  den,  der  be- 
tegnes med  Navne  som  Goethe,  Schiller,  Herder.  Det 
var  en  helt  ny  aandelig  Verden,  der  opgik  for  Luise 
gennem  Paavirkningen  af  Fru  v.  Berg,  af  en  Officers- 
frue  v.  Kleist  og  andre  ligesindede.  Disse  Damer  anviste 
hende  Bøger,  og  --  skriver  hun  --  „jeg  læste  og  læste, 
til  Syn  og  Sans  forgik  mig." 

Hvad  der  her  mødte  hende,  var  -  -  med  eet  Ord 

Tysklandstanken,  Ideen  om  en  tysk  national  Enhed,  fore- 
løbig en  rent  aandelig  Enhed,  men  dog  med  Spiren  i  sig 
til  en  ogsaa  politisk  Enhed. 

„Vi  er,"  skrev  en  tysk  Forfatter  dengang*)  „et  ud- 
stykket og  splittet  Folk.  Havde  een  Religion,  een  Lov 
og  een  Regering  sammenknyttet  dette  mægtige  Folkehele, 
skaffet  det  en  fælles  Stræben,  en  fælles  Dannelse,  en 
fælles  Interesse,  forenet  dets  Ønsker  og  Kræfter  i  eet 
Maal,  da  stod  vi  idag  i  Spidsen  for  den  civiliserede  Ver- 
den." Saaledes  saa  den  ud  den  dæmrende  store  Tanke, 
som  tyske  Konger  og  Fyrster  sædvanlig  var  utilgænge- 
lige for  eller  ligefrem  fjendske  imod,  fordi  den  kunde 
blive  farlig  for  deres  dynastiske  Særinteresser,  men  som 
—  endnu  dog  kun  i  taagede  Omrids  —  blev  budt  Vel- 
kommen af  Dronning  Luise  i  hendes  inderste  stille  Sind. 
Hun  gav  sig  ikke  af  med  Politik  og  blandede  sig  helst 
ikke  i  sin  Mands  Statssager.  Men  hun  havde  undertiden 
ondt  ved  at  forstaa  og  ondt  ved  at  døje,  at  han,  Arvin- 
gen til  den  store  Frederiks  Sværd,  ikke  greb  dette  Sværd 
og  slog  til  mod  Napoleon  baade  for  Preussens  og  især 
for  Tysklands  Skyld. 

Luise  havde  fra  først  af  haft  sin  Del  i  det  almindelige 
Sværmeri  for  Napoleon.  Men  da  han  begyndte  at  blive 
nærgaaende  overfor  Tyskland  og  vinde  Indflydelse  paa 
tysk  Omraade,  -  -  da  hun  f.  Eks.  hørte,  at  den  franske 
Gesandt  i  Kassel  skulde  i  en  Samtale  have  udbrudt: 
„Tyske!  Men  gives  der  endnu  Tyske?"  da  bragte  sligt 
hendes  Blod  i  Kog.  Og  i  Foraaret  1804,  da  Napoleon 
midt  under  Freden  havde  ladet  franske  Soldater  gaa 
uden  videre  over  Grænsen  ind  i  Baden  og  paagribe  - 
altsaa  paa  tysk  Territorium  —  den  franske  Fyrsteemi- 
grant Hertugen  af  Enghien,  hvem  han  derefter  havde 
ladet  skyde,  da  blev  Dronning  Luise  saa  harmfuld  der- 
over, at  hun  havde  gjort  Skridt  til  at  anlægge  Sorg  for 

*)  F.   Gentz. 

den  henrettede  Prins,  og  kun  ved  de  preussiske  Stats- 
mænds alvorlige  Forestillinger  lod  sig  afholde  fra  en 
saadan  Demonstration  mod  den  mægtige  og  frygtede 
franske  Kejser. 

Aaret  efter,  1805,  da  Franskmændene  gik  mod  Øster- 
rig, da  var  Luise  en  af  de  mange,  der  inderlig  havde 
haabet,  at  Preussen  vilde  stille  sig  ved  Østerrigs  Side. 
Det  kunde  hun  jo  imidlertid  intet  gøre  for.  Men  da  Bud- 
skab paa  Budskab  kom  fra  Krigsskuespladsen  om  de 
Uheld  for  Østerrigs  Vaaben,  der  tilsidst  endte  med  Neder- 
laget ved  Austerlitz,  og  da  man  i  Berlin  ret  almindeligt 
godtede  sig  over,  at  „Hvidfrakkerne"  -  -  Østerrigerne, 
Preussens  Arvefjender  fra  Frederik  den  stores  Tid  — 
var  blevet  „dygtig  udbankede",  da  sagde  Dronning  Luise 
et  Ord  til  sin  ældste  Søn,  Kronprinsen,  som  just  i  de 
Dage  fejrede  sin  10de  Fødselsdag  og  dermed,  efter  Rege- 
len for  Prinser,  sin  Indtræden  i  den  preussiske  Hær. 
„Jeg  haaber,"  sagde  hans  Moder  ved  Overrækkelsen  af 
Uniform  og  Kaarde  til  Prinsen,  „at  paa  den  Dag  du 
skal  trække  i  denne  Uniform,  vil  din  eneste  Tanke  være 
den  at  hævne  dine  ulykkelige  Brødre." 

„Brødre"  sagde  den  preussiske  Dronning  om  de  slagne 
Østerrigere,  Preussens  hidtilværende  „Arvefjender." 


Tredje  Kapitel 

Det  var  i  Sommeren  1805,  at  det  preussiske  Kongepar 
aflagde  det  Besøg  i  Magdeburg,  hvis  Feststemning  vi  — 
i  Begyndelsen  af  forrige  Kapitel  —  kom  til  at  deltage  i. 

Aaret  efter,  en  Oktoberdag  1806,   kom    Kong   Frede- 

rik  Vilhelm   tilbage  gennem   Magdeburg  med  sin  slagne 
Hær. 

Sammenstødet  mellem  Preussen  og  Frankrig  var  ende- 
lig kommet.  Endnu  i  1805  var  det  lykkedes  Kejser  Na- 
poleons Diplomati  at  faa  Preussen  til  at  forholde  sig 
neutralt,  indtil  Slaget  ved  Austerlitz  var  vundet  og  der- 
med den  ene  tyske  Stormagt  lemlæstet.  Bagefter  viste 
Napoleon  Preussen  aaben  Ringeagt  og  krænkede  ikke 
blot  paa  mangfoldige  Maader  denne  Stats  Ære  som  Stor- 
magt, men  forgreb  sig  ligefrem  paa  dens  Territorium.  I 
Eftersommeren  1806  satte  da  Preussen  største"  Delen  af 
sin  Hær  paa  Krigsfod  og  lod  den  samle  sig  Nord  for 
Thiiringerwald,  parat  til  en  Dyst  med  den  Krigshær, 
Napoleon  siden  Fredslutningen  med  Østerrig  havde  ladet 
blive  liggende  i  Bayern,  og  som  han  nu  hurtig  lod  trække 
sammen  ved  den  sydlige  Fod  af  Thiiringerwald,  og  be- 
gav sig  derefter  til  den  fra  Paris.  Rask  vilde  han  gaa 
løs  paa  Preusserne,  inden  Russerne  kunde  naa  at  for- 
ene sig  med  dem.  Thi  ganske  vist  havde  Russerne  Aaret 
i  Forvejen  faaet  deres  Del  af  Pryglene  ved  Austerlitz, 
og  Napoleon  havde  altsaa  i  dette  „Trekejserslag"  vist,  at 
han  kunde  tage  det  op  med  to  stærke  Allierede.  Men, 
saa  vidt  muligt,  tog  han  dog  helst  sine  Fjender  een  ad 
Gangen.  Og  hvad  særlig  Preusserne  angaar,  da  nød  de 
fra  Frederik  den  stores  Tid  et  udmærket  militært  Ry. 
Der  var  fra  den  berømmelige  Syvaarskrigs  Slutning  hen- 
gaaet  43  Aar  -  netop  saa  lang  Tid  som  der  nu  i  1913 
er  gaaet  siden  Sedan  — ,  altsaa  var  de  preussiske  Sejre 
endnu  i  nogenlunde  frisk  Minde,  og  Selvtilliden  stor  i 
den  preussiske  Hær.  Napoleon  synes  ikke  just  at  have 
været  paa  Forhaand  meget  imponeret;  men  den  Fordel 
at  kunne  angribe  Preusserne,  medens  de  endnu  stod 
ene,  lod  han  selvfølgelig  ikke  ubenyttet.  Hans  raske 
Fremtrængen  forvirrede  den  preussiske  Hærledelse,  der 
ventede  ham  ved  den  vestlige  Ende  af  Thiiringerwald, 
indtil  den  fik  at  vide,  at  han  var  trængt  frem  paa  den  øst- 

lige  Kant  og  var  i  Færd  med  at  afskære  dem  Forbindel- 
sen med  deres  Fæstninger  og  Depoter.  Saa  sattes  da  den 
preussiske  Hær  i  March  mod  Nordøst,  men  stødte  den 
2den  Marchdag,  den  14.  Oktober,  tidlig  om  Morgenen  i  en 
tæt  Taage  paa  Fjenden  ved  Landsbyen  Auerstadt.  Den 
preussiske  Overgeneral,  Hertug  Ferdinand  af  Brunsvig, 
en  højt  anset  Veteran  fra  Syvaarskrigen,  over  70  Aar 
gammel,  red  straks  ved  Slagets  Begyndelse  frem  i  Taagen 
for  at  faa  Rede  paa,  hvorledes  Sagerne  stod.  Da  fik  han 
en  Kugle  gennem  begge  Øjnene  og  maatte  bæres  ud  af 
Kampen.  Der  var,  mærkværdig  nok,  ingen  til  at  tage 
Overkommandoen  efter  ham.  Kongen  var  til  Stede,  men 
det,  der  laa  allermindst  for  ham  var  at  tage  sig  Ansva- 
ret paa  i  en  kritisk  Situation.  Der  indtraadte  altsaa  en 
Mangel  paa  Overkommando,  der  blev  saa  meget  føle- 
ligere, som  de  preussiske  Officerer  kun  var  opdragne  til 
stram  Lydighed  overfor  Ordrer,  men  ikke  til  at  handle 
selvstændigt.  Da  de  Afdelinger,  som  var  kommanderede 
frem  i  Ildlinien,  trængtes  tilbage  af  Fjenden,  —  ja,  saa 
kom  Reserven  ikke.  Den  stod  der,  og  den  var  kamp- 
modig nok;  men  den  manglede  Ordre.  Det  eneste,  den 
under  disse  Forhold  fandt  sig  beføjet  til,  var  at  følge 
den  tilbagegaaende  Bevægelse.  Og  saaledes  veg  den 
preussiske  Hovedhær  for  Napoleons  Avantgarde,  som 
jo  var  den  langt  underlegen  i  Tal.  Tilbagetoget  skete 
dog  i  temmelig  Orden  indtil  henimod  Byen  Weimar. 
Men  her  stødte  Afdelingerne  henimod  Aften  sammen  med 
de  opløste  flygtende  Masser  af  Fyrsten  af  Hohenlohes 
Hærafdeling,  der  havde  været  opstillet  ved  Jena  for  at 
dække  Hovedhærens  March,  men  som  samme  Dag  var 
blevet  angrebet  af  Napoleons  Hovedstyrke  under  hans 
personlige  Befaling  og  fuldstændig  slaaet. 

Idet  nu  de  retirerende  fra  Auerstadt  og  de  flygtende 
fra  Jena  blandedes  med  hinanden,  opløstes  for  omtrent 
hele  den  preussiske  Hærs  Vedkommende  den  taktiske 
Orden,  og  i  Stumper  og  Stykker,  ja   for  en  stor  Del  i 

ganske  uordnede  Hobe  dreves  Hæren  over  mod  Fæst- 
ningen Erfurt,  hvor  en  stor  Del  slap  ind,  medens  Resten 
slog  sig  ned  i  dens  Nærhed,  for  at  være  i  Ly  af  dens 
Kanoner. 

Men  hvorledes  det  hidtil  saa  selvtillidsfulde  preussiske 
Militær  nu  med  eet  ganske  havde  tabt  Hovedet,  det  saa 
man  deraf,  at  Erfurt,  saa  snart  blot  Fjendens  Rytteri 
kom  og  blæste  foran  dets  Porte,  overgav  sig  med  10,000 
Mand,  hvorefter  alle  Stumperne  og  Stykkerne  af  den 
preussiske  Hær,  som  befandt  sig  i  Fæstningens  Omegn, 
flygtede,  saa  godt  de  kunde,  Nord  paa  ad  Magdeburg  til 
for  at  komme  i  Ly  af  denne  Fæstnings  Kanoner  og  slippe 
over  Elben. 

I  Magdeburg  gik  man  og  ventede  paa  Nyt  fra  Krigs- 
skuepladsen. Med  stolt  Tryghed  havde  Beboerne  i  Efter- 
sommeren en  hel  Uge  igennem  set  Bataillon  efter  Ba- 
taillon  komme  over  Elbbroen  og  marchere  gennem  de- 
res By  og  Fæstningsværker  ud  mod  Fjenden.  Den  16. 
Oktober  fyldtes  Byen  med  forvirrede  Rygter  om  Dob- 
beltslaget ved  Auerstadt  og  Jena*)  og  om  dets  sørgelige 
Udfald.  Næste  Formiddag  kom  Bekræftelsen.  Kl.  9  be- 
gyndte Flygtningenes  sørgelige  Tog  ind  ad  Fæstnings- 
ningsporten,  hen  gennem  Gaden  og  over  Elbbroen  til 
den  østlige  Side.  Det  varede  hele  Dagen  til  langt  ud  paa 
Natten,  og  ofte  stoppedes  Porten  eller  Gaden  for  en 
Stund  af  den  forvirrede  Trængsel. 

Henimod  Aften  var  Kongen  kommen  og  taget  ind  i 
Domprovstiet  paa  Nytorv.  En  temmelig  stor  Menneske- 
mængde havde  fyldt  Torvet.  Og  det  er  betegnende  for 
det  Forhold,  der  i  Preussen  bestod  mellem  Konge  og 
Folk,  at  skønt  Kongen  dog  virkelig  ikke  kom  hjem  med 
Laurbær,  raabte  Magdeburgerne  dér  paa  Torvet  dog 
„Leve"  for  ham.  At  et  Sammenbrud  var  i  Færd  med  at 


*)  Preusserne  siger  „Auerstadt  og  Jena";  thi  ved  Auerstadt  kæmpede  deres  Hoved- 
styrke. Franskmændene  siger  ,Jena  og  Auerstadt";  thi  ved  Jena  kæmpede  deres  Hoved- 
styrke og  Kejseren  selv. 

ske  for  den  preussiske  Stat,  maatte  den  Dag  staa  alle 
Borgere  klart.  Men  at  det  skulde  være  brudt  mellem 
Konge  og  Folk,  derom  var  der  ikke  Tale.  Midt  i  alle 
Vidnesbyrdene  om  den  nationale  Ulykke  lød  der  paa 
Torvet  i  Magdeburg  høje  Leveraab  for  Preussens  Konge. 
Og  hvorledes  virkede  dette  paa  Kongen  ?  Ja,  Øjenvidner 
beretter,  at  Kongen  maatte  tage  sit  Lommetørklæde  frem 
og  lægge  det  over  Øjnene.  Denne  ellers  saa  tørre  og 
tilknappede  Konge,  der  aldrig  plejede  at  vise  sine  Fø- 
lelser, mistede  ved  denne  Lejlighed  for  et  Øjeblik  Selv- 
beherskelsen. Nogle  Skridt  gik  han  videre  paa  sin  Vej 
med  Lommetørklædet  for  Øjnene,  saa  tog  han  det  bort 
og  gik  alvorligt  hilsende  forbi  Menneskemængden,  som 
nu  stod  tavs  og  ærbødig,  Thi  de  kunde  se,  at  Kongen 
havde  grædt. 

Næste  Dag  rejste  Kongen  videre,  og  Rejsen  gik,  Ber- 
lin forbi,  til  Fæstningen  Kustrin  ved  Oder. 

At  forsøge  paa  at  standse  Fjenden  allerede  ved  Elben 
kunde  der  nemlig  ikke  godt  være  Tale  om,  især  efter 
at  en  preussisk  Reservehær  d.  17.  Oktober  var  bleven 
slaaet  ved  Halle,  Syd  for  Magdeburg,  saa  at  Fjenden 
kunde  gaa  over  Elben  ved  Wittenberg.  Fra  Wittenberg 
til  Berlin  er  der  kun  12  Mil,  men  fra  Magdeburg  til 
Berlin  18.  Og  ligeledes  til  Oderfloden  kunde  Fransk- 
mændene komme  først,  dersom  ikke  Preusserne  skyndte 
sig.  Kongen  havde,  inden  sin  Afrejse,  givet  Fyrst  Hohen- 
lohe  Befaling  over  hvad  der  endnu  var  eller  kunde  blive 
Samling  paa  af  den  slagne  Hær.  Og  Opgaven  var  at 
føre  Tropperne  bag  Oderen. 

Selv  var  Kongen  rejst  forud  til  Oderfæstningen  Ku- 
strin, som  ligger  12  Mil  Øst  for  Berlin.  Og  her  i  Ku- 
strin stødte  Dronning  Luise  til  ham. 

Om  Dronningen  er  at  fortælle,  at  hun  fra  først  af 
havde  fulgt  sin  Mand  i  Felten.  Thi  hun  var  vant  til  at 
følge  ham  overalt  og  havde  en  Fornemmelse  af,  at  han 
uden  hende  let  kunde  blive  endnu  mere  vankelmodig  og 

mistrøstig  end  ellers.  Kejser  Napoleon  vidste  Besked 
om  hendes  Nærværelse  ved  Hæren  og  mistænkte  hende 
—  maaske  ikke  med  Urette  —  for  at  animere  Kongen 
til  at  gøre  Alvor  af  Krigen  mod  ham.  Napoleons  Opraab 
til  Hæren,  da  han  kom  og  tog  Kommando  over  den, 
havde  da  ogsaa  indeholdt  nogle  Spydigheder  om,  at  der 
i  Preussen  skulde  være  en  smuk  Dronning,  som  nok 
kunde  lide  at  se  et  Slag,  og  som  derfor  havde  faaet 
denne  Krig  arrangeret.  Dette  var  iøvrigt  en  af  de  an- 
stændigste af  de  Spydigheder,  hvormed  Napoleon  i  sine 
Bulletiner  vedblivende  forfulgte  Dronning  Luise. 

Endnu  Dagen  før  Dobbeltslaget  ved  Auerstadt  og  Jena 
opholdt  Dronningen  sig  paa  Slottet  i  Weimar.  Om  Mor- 
genen var  Hærens  Afmarch  i  nordøstlig  Retning  begyndt, 
og  om  Eftermiddagen  vilde  Dronningen  følge  efter  ad 
Auerstadt  til.  Men  paa  Vejen  traf  hun  Overgeneralen, 
Hertugen  af  Brunsvig,  der  standsede  hendes  Køretøj  og 
sagde:  „Deres  Majestæt  kan  ikke  blive  hér,  det  er  gan- 
ske umuligt."  Han  forklarede  hende,  at  Franskmændene 
allerede  var  rundt  omkring,  og  at  et  Slag  vilde  blive 
slaaet  forude  næste  Dag.  Der  var  ikke  andet  for,  end 
at  Dronningen  vendte  om  til  Weimar  og  lod  sig  vise  en 
sikker  Vej  derfra  til  Berlin.  Det  samme  sagde  Kongen, 
som  kom  til,  og  Dronningen  forstod,  at  det  var  Alvor. 
De  to  Ægtefæller  trykkede  hinandens  Haand  og  skiltes. 
Dronningen  tog  da  tilbage  til  Weimar  og  fik  dér  af  en 
General  sin  Rejserute  anvist.  Den  lige  Vej  var  allerede 
umulig.  Hun  maatte  tage  over  Magdeburg,  og  heller  ikke 
til  Magdeburg  kunde  hun  tage  ad  den  nærmeste  Vej, 
men  ad  en  stor  Omvej  over  Gottingen. 

Næste  Morgen  kørte  Dronningen,  ledsaget  af  den  gamle 
Overhofmesterinde  og  to  Hofdamer,  der  alle  tre  stadig 
havde  fulgt  hende,  ad  den  foreskrevne  Vej,  eskorteret  af 
en  Rytterstyrke  paa  60  Mand.  Dagen  efter  naaede  et 
Rygte  hende,  at  der  havde  staaet  et  vældigt  Slag,  og  at 

Preusserne  havde  sejret.  Desmere  nedslaaet  blev  Dron- 
ningen, da  hun  d.  17.  Oktober,  kort  før  Ankomsten  til 
Berlin,  gennem  en  Feltiæger  modtog  Meddelelse  fra  Kon- 
gen om,  hvad  der  virkelig  var  sket:  at  den  preussiske 
Hær  havde  lidt  et  Nederlag  og  var  fuldstændig  sprængt 
fra  hinanden. 

Det  var  som  et  bedøvende  Slag.  „Men  nu  maa  vi  tage 
os  rigtig  sammen,"  sagde  Dronningen  til  sine  Hofdamer, 
„at  vi  ikke  skal  udbrede  denne  Skræk  i  Berlin." 

I  Berlin  var  man  underrettet.  I  Palæet  blev  Dronnin- 
gen modtaget  af  Ministeren  Grev  Schulenburg,  der  med- 
delte, at  de  kongelige  Børn  allerede  var  paa  Vejen  til 
Stettin,  og  at  Hendes  Majestæt  absolut  maatte  følge  dem 
snarest  mulig,  da  de  franske  Strejfpatrouiller  snart  kunde 
gøre  Vejene  usikre.  Saa  rejste  da  Dronningen  straks 
den  næste  Morgen  med  de  to  Hofdamer,  og  lod  Over- 
hofmesterinden  blive  tilbage  at  pakke  ind  og  ordne. 
„Men  hvor  meget  kan  man  faa  afsted?"  hedder  det  i 
Overhofmesterindens  Dagbog;  „det  meste  maa  dog  blive 
her."  Allerede  næste  Dag  maatte  ogsaa  hun  rejse  efter 
Dronningen. 

Denne  havde  indhentet  sine  Børn  i  Byen  Schwedt. 
Da  hun  saa  dem,  blev  hun  stærkt  bevæget,  men  fattede 
sig  og  sagde  til  dem:  „I  ser  mig  i  Taarer;  jeg  græder 
over  Hærens  Undergang;  den  har  ikke  svaret  til  Kon- 
gens Forventninger."  Disse  Ord  indprentede  sig  saaledes 
hos  den  9aarige  Prins  Vilhelm,  at  han  paa  sine  gamle 
Dage,  som  Kejser,  kunde  nedskrive  dem  efter  Hukom- 
melsen. 

Næste  Dag  kom  de  til  Stettin.  Derfra  skrev  Dronning 
Luise  til  Kongen:  „Bedste  Ven!  Det  er  ubeskriveligt, 
hvor  de  elsker  dig,  rede  til  at  bringe  som  Offer  deres 
Gods  og  Blod  og  alt.  Børn  og  Fædre,  alt  staar  op  for 
at  beskytte  dig!  Se  blot  at  benytte  Lejligheden,  saa  kan 
der  komme  noget  stort  ud  deraf.  Kun  for  Guds  Skyld 
ingen   skændig  Fred  ....  Øjeblikket  er  kostbart,  handl, 

virk,  skab,  overalt  i  Landet  vil  du  finde  god  Vilje  og 
Understøttelse." 

Det  var  Dronningens  Indtryk  af  Folkestemningen  i 
Berlin  og  Stettin  og  overalt,  der  havde  inspireret  dette 
Brev. 

Men  Kongen  var  i  Kustrin  just  beskæftiget  med  Freds- 
underhandlinger.  Napoleon  forlangte  store  Landafstaael- 
ser,  og  Frederik  Vilhelm  gik  ind  paa  dem;  men,  hed 
det  saa  fra  fransk  Side,  Kejseren  var  alligevel  ikke  endnu 
enig  med  sig  selv,  og  af  Hensyn  til  det  almindelige  Bed- 
ste maatte  han  tage  sit  givne  Fredstilbud  tilbage  og  stille 
ny  videregaaende  Fordringer.  Disse  nægtede  Frederik 
Vilhelm  at  gaa  ind  paa,  at  Krigstilstanden  fortsattes. 

Dronningen  var,  efter  at  have  sendt  sine  Børn  til 
Danzig,  indtruffet  hos  Kongen  i  Kustrin.  Dér  kom  nu  det 
ene  Ulykkesbud  efter  det  andet. 

Vi  hørte,  at  Fyrst  Hohenlohe  havde  faaet  Befalingen 
over  de  Tropper,  der  endnu  var  Samling  paa.  Og  mel- 
lem ham  og  de  forfølgende  Franskmænd  blev  der  nu 
en  Marcheren  omkap,  for  at  komme  først  til  Oderflodem 
Af  al  Magt  søgte  Hohenlohe  at  naa  den  nordlig  belig- 
gende Oderfæstning  Stettin,  for  at  finde  Tryghed  og  Op- 
tagelse dér.  Men  han  naaede  kun  til  Prenzlau,  7  Mil 
derfra,  hvor  han  d.  28.  Oktober  maatte  —  eller  mente 
da  at  maatte  —  strække  Gevær  med  10,000  Mand  Fod- 
folk og  1800  Ryttere.  Dagen  efter  fulgte  Stettin  Eksem- 
plet —  kapitulerede  med  5000  Mand  og  160  Kanoner. 

Allerede  nogle  Dage  i  Forvejen  (25.  Okt.)  havde  den 
stærke  Fæstning  Spandau  lige  Vest  for  Berlin  uden  at 
løsne  et  Skud  overgivet  sig  med  Besætning,  Skyts  og 
Forraad  af  alle  Slags.  Kommandanten,  Hr.  Major  v.  Bene- 
kendorf,  havde  dog  til  alt  Held  forstaaet  at  bringe  sin 
Hønsegaard  i  Sikkerhed. 

Samme  Dag,  d.  25.  Oktober,  drog  de  franske  Tropper 
ind  i  Berlin.  Det  var  Marschal  Davousts  Korps.  Davoust 

havde  ført  an  ved  Auerstadt,  og  ligesom  han  havde  faaet 
Hæderstitelen  „Hertug  af  Auerstadt",  saaledes  skulde  han 
ogsaa  belønnes  med  at  føre  de  første  triumferende  Trop- 
per ind  i  Preussens  Hovedstad. 

„Udenfor  Potsdamerthor",  hedder  det  i  Grevinde 
Schwerins  Optegnelser,  „gik  Ministre  og  Embedsmænd 
ham  til  Fods  i  Møde  for  at  overrække  ham  Stadens 
Nøgler.  Uden  at  hilse  dem  henkastede  han  et  Par  raa 
Ord  til  dem  og  formanede  dem  til  at  holde  sig  stille  i 
deres  Huse  og  kun  i  deres  Hjerte  bede  for  deres  Sag. 
Det  var  paa  den  Dag  ganske,  som  om  man  bar  os  alle 
til  Graven  med  Fædrelandet,  med  dets  Magt  og  Ære. 
Endnu  hører  jeg  Hestetravet  af  disse  første  Chasseurs, 
som  kom  forbi;  endnu  ser  jeg,  hvorledes  min  Fader  i 
dette  Øjeblik  ude  af  sig  selv  kastede  sig  i  en  Stol  og 
forgæves  søgte  at  fatte  sig.  At  se  ud  paa  dem  kunde  jeg 
ikke  beslutte  mig  til  .  .  ." 

Napoleon  selv  var  foreløbig  taget  til  Potsdam,  hvor 
han  besøgte  Frederik  den  stores  Grav  og  hædrede  den 
store  afdøde,  dels  ved  at  blotte  sit  Hoved  og  dels  ved 
at  rane  hans  Kaarde  og  tage  den  med  sig  som  Krigs- 
bytte. 

Den  27.  Oktober  holdt  Napoleon  sit  Indtog  i  Berlin 
under  Kanonernes  Torden  og  Kimen  fra  alle  Klokke- 
taarne.  Ogsaa  her  havde  han  travlt  med  at  rane  inter- 
essante Genstande,  saaledes  Viktoria,  Sejrsgudinden  med 
sit  Firspand,  der  var  anbragt  paa  Tinden  af  Branden- 
burgerthor.  Den  lod  Kejseren  flytte  til  Paris. 

Nu,  da  Franskmændene  var  i  Berlin,  kunde  Kustrin 
ikke  længer  anses  for  et  sikkert  Opholdssted.  De  fran- 
ske Tropper  vilde  snart  overskride  Oderen.  Kongeparret 
flygtede  derfor  op  mod  Nordost  bagWeichselfloden,  hvor 
de  var  det  allierede  Rusland  nærmere.  I  Weichselfæst- 
ningen  Graudenz  slog  de  sig  foreløbig  ned. 

Ogsaa  her  kom  stadig  ny  Jobsposter  til  dem.  Den  1. 
November   overgav    Kustrin   sig.    Og   den  7.  November 

maatte  General  Bliicher  i  Nærheden  af  Liibeck  strække 
Gevær  med  de  sidste  6000  Mand,  der  endnu  var  tilbage 
af  den  oprindelige  Felthær.  Men  dette  var,  for  en  Gangs 
Skyld,  en  Overgivelse,  der  ikke  skete  af  Modløshed, 
men  først  efter  at  alle  Midler  til  at  fortsætte  Kampen 
var  udtømte.  „Jeg  kapitulerer,"  skrev  Bliicher  til  Kon- 
gen, „fordi  jeg  ingen  Brød  og  ingen  Ammunition  mere 
har."  Og  det  var  sandt.  Saa  længe  denne  tapre  Rytter- 
general endnu  havde  Brød  og  Ammunition  til  sine  Folk, 
havde  han  givet  sine  overmægtige  Forfølgere  nok  at  be- 
stille, draget  efterhaanden  baade  Bernadotte,  Soult  og 
Murat,  hele  3  Marschaller  efter  sig  op  mod  Holstens 
Grænse  og  saaledes  sinket  den  franske  Hærs  Frem- 
march mod  Øst.  „Disse  fordømte  Flygtninge  holder  snart 
den  halve  Armée  fast,"  skrev  Napoleon.  En  Tid  havde 
Bliicher  kastet  sig  ind  i  Liibeck,  som  var  en  neutral 
Fristad,  hvad  Bliicher  dog  efter  Omstændighederne  ikke 
mente  at  kunne  tage  Hensyn  til.  Volde  og  Grave  havde 
Byen.  Og  dér  maatte  nu  Franskmændene  storme  ham, 
men  fangede  ham  ikke.  -  Dog  varede  det  altsaa  ikke 
længe,  før  Kapitulationen  paafulgte  ude  i  det  aabne 
Land.  # 

Men  Bliicher  havde  dog  reddet  en  Stump  af  Preus- 
sens gamle  Vaabenære,  der  ellers  var  gaaet  saa  forsmæ- 
deligt til  Grunde,  ikke  mest  ved  Nederlaget  paa  Slag- 
marken, men  allermest  ved  den  Række  af  æreløse  Ka- 
pitulationer, som  var  begyndt  med  Erfurts  Overgivelse 
straks  efter  Slaget,  og  som  Magdeburgs  Kommandant 
satte  Kronen  paa,  da  han  d.  8.  November  —  Dagen  efter 
Bliichers  Overgivelse  —  aabnede  denne  Hovedfæstning 
for  Fjenden  og  overgav  den  med  dens  600  Kanoner, 
dens  Besætning  paa  over  20,000  Mand  og  dens  uhyre 
Forraad  af  Ammunition  og  Levnedsmidler.  Der  havde 
ikke  været  ført  nogen  ordentlig  Kamp.  Og  man  forstaar, 
hvorledes  de  menige  Soldater,  da  Kapitulationen  var 
undertegnet,   i    Forbitrelse    knuste   deres   Geværer   mod 

Stenbroen  og  forlangte  at  „massakrere  den  gamle  Hund 
til  General." 

Budskabet  om  Magdeburgs  Overgivelse  var  noget  at 
det,  der  mest  gik  Kongen  og  Dronningen  til  Hjerte.  Og 
nu,  da  Napoleon  havde  faaet  til  Raadighed  de  Korps, 
der  havde  opereret  dels  mod  Magdeburg,  dels  mod  Blii- 
cher,  nu  var  der  heller  ikke  længer  sikkert  bag  Weich- 
selen.  Kongeparret  flyttede  da  midt  i  November  til  den 
lille  By  Osterode  inde  i  Østpreussen,  derfra  en  Ugestid 
efter  til  en  anden  lille  By  Ortelsburg  og  endelig  den  9. 
December  til  Konigsberg. 

Derhen  var  Overhofmesterinden  i  Forvejen  ankommen 
med  de  kongelige  Børn,  og  Kongefamilien  var  altsaa 
samlet. 

Denne  sørgelige  Omflakken  paa  stadig  Flugt  for  Fjen- 
den havde  været  en  haard  Prøvelse  for  Dronning  Luise. 
Men  Guldet  prøves  jo  i  Ilden,  og  det  viste  sig  under 
disse  Forhold,  at  det  skønne  hos  denne  Dronning  ingen- 
lunde var  blot  Facade.  „I  ser  mig  i  Taarer,"  havde  hun 
sagt  til  sine  Børn,  og  den  9aarige  Prins  havde  aldrig 
siden  glemt  det  Syn.  Det  blev  fra  nu  af  noget  ret  hyp- 
pigt for  Dronningens  Nærmeste  at  se  hende  i  Taarer. 
Og  naar  hun  viste  sig  for  Folket,  gjorde  hun  Indtryk  af 
en,  der  havde  grædt  meget.  Ved  den  Tid  var  det  ogsaa, 
at  hun  —  under  Opholdet  i  Ortelsburg  —  nedskrev  i 
sin  Lommebog  det  bekendte  Vers  af  Goethe: 

„Hvem  aldrig  sit  Brød  med  Taarer  aad, 
Hvem  aldrig  i  kummerfulde  Nætter 
sad  grædende  paa  sin  Seng, 
han  kender  eder  ej,  I  himmelske  Magter." 

Dette  har  Fru  v.  Berg  fortalt.  Men  der  gaar  ogsaa 
Fortællinger  om,  hvorledes  Dronningen  sad  ved  sit  Kla- 
ver og  sang  „Befal  du  dine  Veje"  eller  Jesus,  min  Til- 
lid". 

Dronningen   var  altsaa   hos  sine   Børn   i   Konigsberg. 

Men  nu  kom  Følgerne  af  den  sjælelige  Spænding,  hun 
saa  længe  havde  været  i.  Hun  fik  ved  Juletid  en  heftig 
Nervefeber,  og  der  var  en  Stund  Fare  for  hendes  Liv. 
Overhofmesterinden  skriver  i  sin  Dagbog:  „I  denne  svære 
Sygdomstid  har  jeg  atter  ret  maattet  erkende  min  dyre- 
bare Dronnings  Mod  og  Taalmodighed  og  hendes  fuld- 
stændige Hengivelse  i  Guds  Vilje.  Hendes  Liv  har  i 
hendes  egne  Øjne  kun  Værd  for  hendes  Mands  og  hen- 
des Børns  Skyld,  og  den  fuldstændige  Hengivelse  af 
hendes  Vilje  i  den  Allerhøjestes  Raadslutning  giver  hende 
denne  store  Taalmodighed  og  denne  indre  Fred." 

Denne  Sygelejets  Taalmodighed  og  indre  Fred  skulde 
blive  haardt  prøvet.  Thi  neppe  var  man  kommen  over 
Nytaar,  før  det  viste  sig,  at  den  russiske  Styrke,  Kejser 
Aleksander  havde  sendt  ind  i  Østpreussen  til  Kongens 
Hjælp,  var  for  svag  til  at  standse  Franskmændenes  Frem- 
trængen  mod  Konigsberg.  Saa  maatte  der  da  i  Huj  og 
Hast  atter  brydes  op,  og  Spørgsmaalet  var,  om  den  syge 
og  sengeliggende  Dronning  skulde  efterlades.  Nej,  sagde 
hun,  lad  mig  saa  hellere  falde  i  Guds  Hænder  end  i 
dette  Menneskes. 

Indpakket  i  Tæpper  blev  hun  baaret  ud  i  Vognen. 
Rejsen  gik  over  den  kuriske  Tange,  den  smalle  Land- 
strimmel, der  adskiller  det  kuriske  Indhav  fra  Østersøen, 
til  Byen  Memel.  „Det  var  en  rasende  Storm,"  skriver 
Overhofmesterinden,  „med  tæt  Snefog,  og  Vejen  lige 
langs  Havet  uden  det  mindste  Læ  mod  Orkanen,  var 
dertil  ganske  afskyelig."  Livlægen,  som  var  med,  beret- 
ter: „Den -første  Nat  laa  Dronningen  i  en  Stue,  hvor 
Vinduerne  var  itu,  og  Sneen  føg  hen  paa  hendes  Seng, 
og  uden  oplivende  Næring.  Saaledes  har  endnu  ingen 
Dronning  prøvet  at  være  i  Nød.  Og  dog  holdt  hun  sit 
Mod  oppe  og  sin  himmelske  Fortrøstning  til  Gud.  Og 
det  oplivede  os  alle." 

Tre  Dage  og  tre  Nætter  varede  denne  Rejse.  Den  8. 
Januar  naaede   man  Memel,  og  Kongefamilien   tog  ind  i 

Købmand  Consentius's  Hus.  Dér  blev  Dronningen  bragt 
i  Seng.  Og  mærkværdigvis  syntes  den  risikerlige  Rejse 
at  have  gjort  det  af  med  Nervefeberen.  Dronningen  kom 
sig  Dag  for  Dag.  — 

Saa  har  vi  da  set,  under  hvilke  Omstændigheder  denne 
Kongefamilie  holdt  Jul  og  Nytaar. 

Under  25.  Dec.  skriver  Overhofmesterinden:  „Kongen 
vilde  ikke,  at  der  blev  givet  Julegaver,  hverken  til  de 
kongelige  Børn  eller  til  nogen  andre."  En  Bagatel,  ja; 
men  det  er  saadanne  Bagateller,  der  ofte  allerbedst  op- 
lyser Stemninger  og  Tilstande. 

Nu  var  altsaa  det  preussiske  Hof  etableret  hinsides 
Njæmen  i  den  yderste  Spids  og  Afkrog  af  Østpreussen, 
et  Par  Mil  fra  den  russiske  Grænse,  —  men  dog  endnu 
paa  Fædrelandets  Grund. 

Og  lad  os  slutte  dette  Kapitel  med  endnu  et  Citat  fra 
Overhofmesterindens,  den  værdige  Grevinde  Voss's,  Dag- 
bag fra  denne  Tid.    Hun  skriver  d.  30.  Oktober: 

Rigerne  af  denne  Verden  med  deres  Storhed  og  Magt  stiger  en 
Tid  lang  i  Vejret  og  synker  da  igen  og  forsvinder  i  Verdensbegiven- 
hedernes Strøm.  Ser  det  ikke  ud,  som  var  Monarkiet  i  Færd  med 
at  synke  i  Ruiner  i  denne  Ulykkens  Storm,  dersom  ikke  et  Under 
kommer  og  redder  os?  —  Kun  Guds  stærke  Haand  kan  befri  os 
fra  denne  Overmægtige;  vil  Han  hjælpe,  da  er  alt  muligt,  men  med 
vor  Magt  kan  vi  ikke  mere  sejre.  Vore  Tropper  er  gode;  men  de 
er  ikke  som  hans  vante  til  Krigen  og  skolede  i  Krigen.  Og  han? 
Krigen  er  hans  Haandværk,  han  forstaar  sig  paa  den,  og  vi  ikke. 
Ogsaa  han  vil  en  Dag  gaa  under,  men  maaske  for  sent  for  os,  for 
sent  for  vort  elskede  Tyskland.  *) 

*)  En  godt  bevidnet  Anekdote,  særdeles  betegnende  for  Grevinde  Voss,  kan  jeg  ikke 
dy  mig  for  her  at  meddele : 

Paa  den  første  Dag  af  Flugten  fra  Konigsberg  til  Memel  over  den  kuriske  Tange 
var  Overhofmesterinden  og  Kongens  Adjudant,  General  v.  Kokritz,  der  kørte  sammen  i 
den  bagerste  Vogn,  stegne  af  i  en  lille  Kro  og  varmede  sig  dér,  medens  der  søgtes 
efter  frisk  Forspand ;  thi  Hestene  var  ganske  udmattede  af  at  trække  mod  Stormen 
paa  den  usle  Vej.  Da  det  nu  viste  sig,  at  frisk  Forspand  ikke  var  til  at  opdrive,  be- 
gyndte General  v.  Kokritz  at  jamre  op  om,  at  Franskmændene  nu  sikkert  var  i  Ko- 
nigsberg, og  at  de  ganske  utvivlsomt  vilde  komme  efter  dem.  Her  sidder  vi  to  tilbage, 
sagde  han,  og  inden  vore  Heste  faar  udhvilet,  har  vi  Franskmændene  over  os;  de 
massakrerer  os,  eller  tager  os  i  hvert  Fald  til   Fange. 

„Naa  ja!  saa  har  de  fanget  to  gamle  Koner!"  sagde  Overhofmesterinden  ganske 
tort,  og  nu  var  det  forbi  med  Jeremiaderne. 

I  preussisk  Pommern,  hvor  den  lille  Flod  Per- 
sante  løber  ud  i  Østersøen,  laa  Fæstningen  Kolberg,  der 
ved  Krigens  Begyndelse  kun  havde  en  Besætning  paa 
600  Mand.  Men  senere  optoges  en  Del  forsprængte 
Tropper  bag  den  lille  Fæstnings  Volde.  Saaledes  kom 
der  i  November  1806  paa  en  udmattet  Hest  en  Dragon- 
løjtnant med  et  stort  Bind  om  Hovedet  og  i  en  meget 
medtaget  Forfatning.  Løjtnant  Schill  hed  han,  af  Regi- 
mentet „Dronningens  Dragoner".  Han  var  kommen  ud 
af  Slaget  ved  Auerstadt  halv  død,  med  Armene  om  sin 
Hests  Hals  og  Sporerne  i  dens  Sider,  blødende  af  to 
svære  Sabelhug  i  Hovedet.  Han  var  blevet  forbundet  og 
havde,  saa  snart  det  var  ham  muligt,  sat  sig  til  Hest 
igen  og  gjort  alt  for  at  undgaa  Fangenskab.  I  Magde- 
burg havde  han  fundet  Pleje,  men  var  ingenlunde  blevet 
helbredet;  thi  da  han  fik  Nys  om,  at  Fæstningens  Kapi- 
tulation forestod,  skyndte  han  sig  at  komme  bort  for- 
inden. Han  søgte  til  Pommern;  thi  dér  havde  han  ligget 
i  Garnison  paa  flere  Pladser  og  var  stedkendt.  Og  saa- 
ledes havnede  Løjtnant  Schill  da  omsider  i  Kolberg, 
hvor  han  blev  optaget  i  en  velstaaende  Borgers  Hus  og 
endelig  fik  den  Pleje,  han  saa  haardt  tiltrængte. 

Det  tog  kun  en  Ugestid,  saa  var  Schill  paa  Benene 
igen  og  meldte  sig  hos  Kommandanten,  den  65-aarige 
Oberst  Lucadou,  der  lidt  forundret  hørte  paa  hans  For- 
langende om  at  blive  sat  i  Aktivitet  mod  Fjenden.  Thi 
der  var  ingen  Fjender,  der  fortrædigede  Kolberg.  De 
trak  forbi  Øst  paa  uden  at  ændse  denne  lille  Fæstning. 
Men  saa  var  der  netop  noget  at  gøre  for  Streifpatrouil- 
ler,  mente  Schill,  med  at  opsnappe  Transporter  og  for- 

styrre  Fjendens  Kommunikationer.  Han  fik  virkelig 
Kommandanten  til  at  betro  ham  en  lille  Trop  paa  6 
Mand  til  saadanne  Øjemed.  Og  da  Schill  havde  Held 
med  sig  ved  sine  dristige  smaa  Foretagender,  fik  han 
efterhaanden  sin  Skare  forøget  og  opnaaede  i  Januar 
1807  kongelig  Bemyndigelse  til  at  oprette  et  helt  Fri- 
korps, som  rekruteredes  dels  af  forsprængte  Soldater, 
dels  af  Frivillige,  og  som  inden  ret  længe  kunde  mønstre 
1400  Mand,  nemlig  800  Mand  Infanteri,  150  Jægere, 
450  Dragoner  og  Husarer  og  et  ganske  svagt  Artilleri. 

Hvad  et  saadant  Korps  kunde  udrette,  var  selvfølgelig 
ikke  af  stor  Betydning  i  Realiteten,  men  af  saa  meget 
større  Betydning  for  Stemningen.  Det  blev  her  kraftig 
demonstreret,  at  man,  fordi  man  er  overvældet  af  Fjen- 
den, dog  ikke  skal  ligge  paa  den  lade  Side,  men  røre 
paa  sig,  foretage  sig  noget.  Rygterne  om  Schills  mange 
raske  Streiftog  i  Kolbergs  Omegn  kom  da  til  at  virke 
paa  Nationen  som  en  velgørende  Modsætning  til  den 
Tåben  Hovedet,  man  havde  været  Vidne  til  hos  de 
mange  kapitulerende  Fæstningskommandanter,  der  gan- 
ske vist  ogsaa  gennemgaaende  havde  været  Mænd  paa 
over  de  70,  og  som  havde  faaet  deres  Stilling  som  en 
passende  Retrætepost  i  Alderdommen. 

Schill  var  lige  fyldt  30  Aar,  da  han  oprettede  sit  Fri- 
korps, og  var  altsaa  noget  gammel  af  en  Løjtnant  at 
være.  Men  Kongen  forfremmede  ham  da  ogsaa  til  Rit- 
mester og  snart  videre  til  Major.  Uden  at  raade  over 
nogen  særlig  stor  militær  Begavelse  førte  Schill  sit  Korps 
energisk  og  flinkt.  En  Dag  lettede  han  Fjenden  for  en 
fyldt  Pengekasse,  en  anden  Dag  tog  han  60  Vogne  med 
Furage,  atter  en  anden  Dag  indbragte  han  til  Kolberg 
flere  eller  færre  fangne  Officerer.  Men  han  leverede  og- 
saa hele  smaa  Træfninger  med  langt  overlegne  franske 
Troppestyrker. 

Den  12.  Januar  kom  6  schillske  Ryttere  ind  paa  Tor- 
vet i  Arnswalde  og  saa  foran  Gæstgivergaarden  to  fir- 

spændige  Rejsevogne,  der  var  i  Færd  med  at  skifte  For- 
spand. Hvis  Vogne  er  det?  spurgte  Rytterne.  Det  er  to 
fornemme  Herrer,  blev  der  svaret,  een  i  hver  Vogn;  de 
er  gaaet  ind  i  Gæstestuen.  Og  den  ene  skal  være  Bona- 
parte selv. 

Det  var  det  nu  ikke.  Men  det  var  den  franske  Gene- 
ral Victor  og  hans  Adjudant.  Disse  Herrer  havde  fra 
Gæstestuen  set,  at  der  var  Fare  paafærde.  De  slap  ud 
af  et  Bagvindue  og  flygtede  til  et  Nabohus,  men  op- 
dagedes og  blev  af  de  schillske  Ryttere  hentet  op  af 
Kartoffelkælderen,  hvorefter  de  transporteredes  til  Kol- 
berg. 

Dette  var  en  god  Fangst,  som  af  Kongen  blev  be- 
nyttet til  at  faa  General  Blucher  udvekslet,  saa  han  slap 
hjem  fra  Fangenskabet. 

Oberst  Lucadou  var  imidlertid  ikke  bleven  videre 
henrykt  over  at  faa  den  Slags  Fanger  indbragt  i  sin 
Fæstning.  Thi  det  kunde  jo  paa  en  for  hans  Rolighed 
ubehagelig  Maade  henlede  Napoleons  Opmærksomhed 
paa  den  lille  pommerske  Fæstning. 

Dog  varede  det  til  Begyndelsen  af  Marts,  før  Fransk- 
mændene tog  fat  paa  at  indeslutte  Kolberg  fra  Land- 
siden og  køre  Kanoner  op. 

Den  gamle  Kommandant  var  allerede  for  nogen  Tid 
siden  begyndt  at  overveje,  hvorledes  man  skulde  ordne 
det  med  Fæstningens  Kapitulation,  naar  Fjenden  kom 
og  belejrede  den.  Men  saa  havde  han  faaet  Besøg  af  en 
Mand,  der  var  endnu  ældre  end  han,  men  af  et  andet 
Stof.  Det  var  den  forhenværende  Sømand,  nu  Brygger 
Joachim  Nettelbeck,  nær  ved  70  Aar.  Han  kom  til  Oberst 
Lucadou  for  i  sin  Egenskab  af  Befalingsmand  for  Borger- 
væbningen at  lægge  ham  paa  Hjerte,  at  det  skulde  da 
ikke  gaa  Kolberg  som  det  var  gaaet  de  andre  Fæst- 
ninger. Det  havde  han  talt  med  sine  Medborgere  om, 
og  de  tilbød  sig  gennem  ham  til  at  gøre  Arbejde  ved 
Fæstningens  Istandsættelse  og  til  at  kæmpe  paa  Voldene 


44  FJERDE  KAPITEL 


ved  Garnisonens  Side.  „Borgerskabet  er  parat",  sagde 
Nettelbeck,  „og  vil  sætte  alt  i  Vove  for,  at  Pladsen  kan 
holdes  for  Hans  Majestæt  Kongen." 

„Borgerskabet  og  Borgerskabet!"  brummede  Kom- 
mandanten, „lad  mig  være  i  Fred  for  Borgerskabet.  Jeg 
vil  ikke  have  det,  og  behøver  det  ikke  heller." 

„Lad  I  bare  Hr.  Obersten  om  det,"  skræppede  hans 
Husholderske  op,  som  stod  bagved  ham  med  begge 
Hænder  i  Siden,  „han  forstaar  det  dog  bedre."  Og  da 
denne  Indblanding  gentog  sig,  tog  Nettelbeck  hende  gan- 
ske lempelig  ved  Armen  og  satte  hende  udenfor. 

Den  fortsatte  Samtale  med  Obersten  var  imidlertid 
frugtesløs. 

Derfor  gik  den  gamle  Nettelbeck  tilbage  til  sine  Med- 
borgere og  sagde:  Saa  begynder  vi  selv!  Og  under  hans 
Ledelse  tog  de  fat  paa  at  grave  Skanser  og  rejse  Pali- 
sader og  faa  Sluseværket  i  Orden  til  at  sætte  Engene 
under  Vand.  Dag  og  Nat  arbejder  Borgerne.  Og  en  Dag 
kommer  Hr.  Obersten  og  hans  Officerer  derud  paa 
Pladsen,  hvor  Joachim  Nettelbeck  netop  staar  og  er  be- 
skæftiget. Henvendt  til  Officererne  siger  Obersten  saa 
højt,  at  Nettelbeck  maa  høre  det:  „Hvor  længe  mon  nu 
egentlig  Kolberg  kan  holdes?  Kan  der  i  det  hele  taget 
være  Tale  om  at  holde  den?"  Da  træder  Nettelbeck  til 
og' siger:  „Mine  Herrer,  Kolberg  kan  og  skal  holdes  for 
Kongen;  det  koste,  hvad  det  vil.  Vi  har  Brød  og  Vaa- 
ben.  Vi  Borgere  er,  alle  for  een  og  een  for  alle,  beslut- 
tede paa,  ikke  at  lade  Fæstningen  overgive,  om  saa  alle 
vore  Huse  blev  til  Grusdynger.  Skulde  jeg  nogensinde 
høre,  at  nogen  talte  om  Overgivelse,  hvad  enten  han 
var  Borger  eller  Soldat,  ved  en  Mands  Ord!  jeg  vilde 
paa  Stedet  rende  ham  denne  min  Kaarde  gennem 
Livet." 

Inden  Fæstningen  var  helt  indesluttet  af  Fjenden,  trak 
Schill  og  hans  Korps  sig  ind  i  den  og  hjalp  at  forsvare 
den.  Han  sluttede  sig  til  Nettelbeck  og  Borgervæbningen 

og  foretog,  i  Forening  med  dem,  forskellige  Udfald,  som 
Kommandanten  ikke  havde  givet  sit  Minde  til.  Gentagne 
Gange  besværede  Schill  og  Nettelbeck  sig  til  Kongen 
over  Oberstens  øjensynlige  Uduelighed,  og  da  Fjenden 
allerede  havde  gjort  betydelige  Fremskridt  i  Belejringen, 
afsatte  Kongen  Oberst  Lucadou  og  udnævnte  Major  Gnei- 
senau  til  Kommandant  i  hans  Sted. 

August  Neidhard  v.  Gneisenau  var  dengang  en  Mand 
paa  46  Aar.  Han  var  rykket  i  Felten  som  Kaptain  og 
Kompagnifører,  men  var  dog  nu  blevet  forfremmet  til 
Major,  efter  at  han  i  Østpreussen  havde  gjort  god  Tje- 
neste ved  Oprettelsen  og  Indøvelsen  af  ny  Hærafdelin- 
ger. Med  to  af  disse  ny  Batailloner  var  han  i  Slutningen 
af  Marts  blevet  sendt  til  Skibs  fra  Pillau  til  det  belejrede 
Danzig.  Men  14  Dage  derefter  modtog  han  dér  i  Danzig 
Befalingen  til  at  overtage  Pladsen  som  Kommandant  i 
Kolberg.  Og  han  begav  sig  derhen  ad  Søvejen. 

Det  var  det  personlige  Bekendtskab  med  Gneisenau, 
der  havde  givet  Kongen  den  Tanke,  at  han  maatte  være 
den  rette  Mand  til  at  tage  Styret  i  den  Fæstning,  der 
var  kommen  i  Fare  ved  det  slette  Forhold  mellem 
Kommandant  og  Borgerskab  og  Besætning. 

Det  viste  sig,  at  Kongen  ikke  havde  taget  fejl. 

Den  29.  April  satte  Gneisenau  Foden  i  Land  i  Kol- 
berg, og  da  han  havde  set,  hvorledes  Sagerne  stod,  gav 
han  straks  den  paafølgende  Nat  Ordre  til  at  rykke  ud 
og  generobre  en  Skanse,  som  Fjenden  just  havde  taget. 
Det  lykkedes  ogsaa.  Og  Gneisenau  havde  nu  vist,  i  hvad 
Stil  han  vilde  have  Forsvaret  ført,  -  -  ikke  blot  ved  at 
ligge  stille  og  vente  paa  Angreb,  men  ved  at  være  paa 
Færde  og  gaa  Fjenden  paa  Livet,  hvor  han  gav  sig  en 
Blottelse. 

De  stridige  Stemninger  og  Forhold  indenfor  Fæst- 
ningen fik  han  jævnet  og  bragt  i  Orden.  Schill,  der  var 
tapper  og  energisk,  men  lidt  uregerlig,  fik  han  paa  be- 
hændig Maade,  og  uden  at   krænke  ham,  sendt  bort  fra 


46  FJERDE   KAPITEL 


Fæstningen  til  Foretagender  andensteds.  Den  gamle 
Kærnekarl  Nettelbeck,  der  heller  ikke  var  saa  lidt  sær- 
sindet og  egenraadig,  overdrog  han  at  have  Opsigt  med 
alle  Sluknings-  og  Oversvømmelsesforanstaltninger,  hvil- 
ket gav  ham  fuldt  op  at  bestille  og  faldt  udmærket  i 
hans  Smag,  saa  han  straks  blev  meget  begejstret  over 
den  ny  Kommandant.  Enhver  Underanfører  fik  anvist 
sit  bestemte  og  begrænsede  Virkefelt,  og  saaledes  holdt 
man  op  at  gaa  hinanden  i  Vejen  og  anklage  hinanden; 
der  kom  Ro  i  Gemytterne  og  Samvirken  mellem  Kræf- 
terne. 

Gneisenau  var  en  Officer,  der  havde  studeret  sin 
Krigsvidenskab  og  ikke  mindst  Videnskaben  om  Forsvar 
af  Fæstninger.  Han  fik  nu  udført  forskellige  Forbed- 
ringer ved  Fæstningsværkerne,  især  til  Sikring  af  Hav- 
nen, som  udgjordes  af  Persanteflodens  Munding.  Thi  det 
var  jo  af  allerstørste  Vigtighed,  ikke  at  faa  spærret  For- 
bindelsen med  Omverdenen  ad  Søvejen. 

Saa  var  der  i  Terrænet  foran  Voldene  en  høj  Bakke, 
Wolfsberg  kaldet.  Dér  vilde  han  ikke  gerne  have  fjendt- 
lige Kanoner  op,  og  han  skyndte  sig  da  at  opkaste  en 
Skanse  paa  Bakken  samt  en  Række  Brystværn  imellem 
Skansen  og  Fæstningsvolden. 

Denne  ny  fremskudte  Befæstningslinie  var  en  Torn  i 
Øjet  paa  Belejrerne.  Og  i  Dagene  fra  18.  Maj  til  11. 
Juni  blev  der  kæmpet  med  stor  Bitterhed  og  Sejghed 
fra  begge  Sider  om  Besiddelsen  af  den.  Og  det  fornøjede 
Gneisenau  at  se,  hvilke  Anstalter  Franskmændene  efter- 
haanden  satte  i  Scene  for  at  bemægtige  sig  dette  For- 
terrain.  „Mit  Wolfsberg",  skrev  han  til  en  Ven,  „som 
er  noget  rigtigt  Svineri  i  Udførelsen,  ikke  engang  sær- 
lig godt  tænkt,  opført  paa  nogle  faa  Uger  af  de  elendig- 
ste Materialer  paa  let  Grund,  har  i  25  Dage  udholdt  en 
regelmæssig  Belejring  med  første  og  anden  Parallel, 
Zikzaks,  Piaces  d'armes,  Redouter  til  Værn  for  Fløje 
og  Ryg;  det  er  uhørt." 

Den  11.  Juni  blev  Skansen  endelig  taget  med  Storm; 
men  3  Nætter  efter  var  Gneisenau  der,  overfaldt  og  for- 
drev den  franske  Besætning  og  ødelagde  i  Hast  alt,  hvad 
Fjenden  havde  faaet  lavet  paa  Skansen,  hvorefter  han 
lod  den  ubrugbare  Skanse  atter  rømme.  Han  havde 
derved  opholdt  Fjendens  Angrebsarbejder  en  Uge.  Men 
det  havde  ogsaa  kostet  ham  en  Del  Mandskab. 

I  den  sidste  Halvdel  af  Juni  trak  Belejrerne  Nettet 
tættere  og  tættere  om  Fæstningen.  Man  kunde  nu  be- 
gynde at  vente  Stormen,  og  Gneisenau  forlagde  sit  Kvar- 
ter til  et  Rum  ovenover  en  af  Fæstningsportene,  der 
ellers  blev  brugt  til  Fængsel.  Paa  den  Maade  vilde  han 
være  i  Stand  til  hurtig  at  være  paa  Pletten,  naar  An- 
grebet kom. 

Alt  i  Verden,  ogsaa  Fæstningsforsvar,  koster  Penge. 
Men  heller  ikke  i  den  Henseende  var  Gneisenau  raad- 
vild.  Da  han  ikke  længer  kunde  hjælpe  sig  med  de  For- 
skud, der  blev  ydet  af  en  patriotisk  Købmand  ved  Navn 
Schrøder,  greb  han  til  at  optage  Tvangslaan  hos  Borger- 
skabet, og  tilsidst  maatte  han  endog  bekvemme  sig  til 
at  yde  sine  Betalinger  i  Papirspenge  „under  kongelig 
Garanti".  Sedlerne  lod  han,  i  Mangel  af  et  Trykkeri, 
Skoledrenge  skrive. 

Fjendens  Beskydning  blev  efterhaanden  heftigere,  og 
især  1.  og  2.  Juli  gik  det  stærkt  ud  over  baade  By  og 
Fæstning.  Man  formodede,  at  dette  Bombardement  kunde 
være  Indledning  til  en  Storm,  og  var  parat  til  at  tage 
derimod.  Men  da  Kanonaden  den  2.  Dag  Kl.  4  om 
Eftermiddagen  pludselig  hørte  op,  kom  der  fra  Fjenden 
ingen  Stormkolonne,  men  derimod  en  Meddelelse  om, 
at  der  var  sluttet  Vaabenstilstand  mellem  Frankrig  og 
Preussen. 

En  Ugestid  efter  fulgte  Fredslutningen  i  Tilsit,  og  saa- 
ledes  reddedes  Kolberg  fra  at  falde  i  Fjendernes  Hænder, 
hvad   der  ellers  sandsynligvis  var  blevet  dens  Lod;   thi 

Fæstningens  Forbindelse   med    Havnen  var  det  omsider 
lykkedes  Fjenden  at  faa  afskaaret. 

Som  det  nu  gik,  var  Resultatet  af  Kolbergs  tapre  For- 
svar en  ikke  lille  Opmuntring  for  Konge  og  Folk  i  den 
svære  Tid.  Kongen  bevidnede  Gneisenau  sin  Taknem- 
lighed og  udnævnte  ham  til  Oberstløjtnant.  Og  Folkets 
gode  Humør  ytrede  sig  i  en  pommersk  Folkevise,  som 
nu  fremkom  og  ofte  siden  blev  sunget: 

Vær  lystig,  I  Brødre,  det  fryder  os  prægtig, 
den  Kejser  af  Frankrig  er  Kolberg  ej  mægtig; 
han  lod  dog  ved  en  Trompeter  formelde, 
han  vilde  nu  tage  den  Fæstning  med  Vælde. 

Den  brave  Kommandant  ham  svarer  derpaa: 
Vi  lader  dig  ikke  Fæstningen  faa. 
Kanoner  har  vi,  og  Krudt  og  Bly 
og  preussiske  Mænd,  som  ej  kryber  i  Ly. 

Vi  giver  os  ikke.  Vi  elsker  vor  Konge 

og  saa  vor  Frihed.  I  gør  os  ej  bange  — 

Og  skyder  1  Byen  i  Brand,  vi  ej  render, 

saa  længe  os  Tørklædet  i  Lommen  ej  brænder. 

I  vil  os  udhungre;  vi  ler  kun  derad 
og  æder  og  drikker  vort  01  og  vor  Mad. 
Hør  vore  Kanoner,  de  siger:  Vend  om! 
Marcher  I  kun  hjemad  den  Vej,  I  kom! 

Ved  Visens  „brave  Kommandant"  tænkte  de  fleste  i 
Pommern  paa  Schill.  Ham  kendte  de  bedst,  og  han 
havde  jo  virkelig  en  Tid  indlagt  sig  Fortjenester  af  Fæst- 
ningens Forsvar.  Ogsaa  i  Berlin  blev  det  i  den  nærmest 
følgende  Tid  almindeligt  at  omtale  Schill  som  den  egentlige 
Forsvarer  af  Kolberg.  Og  Schill  gjorde  da  ikke  heller 
noget  for  at  berigtige  denne  Mening.  En  Ven  af  Gnei- 
senau, Løjtnant  Bårsch,  blev  ærgerlig  derover  og  op- 
fordrede Gneisenau  til  at  optræde  og  gøre  sin  Ret  gæl- 


KOLBERGS   FORSVAR  49 

dende   overfor   den   offentlige   Mening.     Men  Gneisenau 
svarede: 

Min  kære  Barsen!  Vær  De  ubekymret  i  Henseende  til,  at  den 
Hyldest,  der  er  vist  vor  Schill  i  Berlin  og  andensteds,  skulde  kunne 
vække  min  Skinsyge.  Lad  Verden  bare  tro,  at  det  er  ham,  der  har 
forsvaret  Kolberg;  for  Staten  er  dette  saa  meget  desto  bedre,  som 
Schill  er  endnu  ung  og  kan  endnu  yde  den  store  tyske  Sag  vigtige 
Tjenester;  med  mig  gaar  det  ned  ad  Bakke.  Ved  Hjælp  af  Schills 
Popularitet  og  overalt  udbredte  Navn  kan  der  endnu  blive  udrettet 
skønne  Ting;  vi  maa  derfor  forherlige  dette  Navn,  saa  meget  vi  kan. 
.  .  .  .  De  ser,  med  saadanne  Følelser  og  Planer  kan  man  ikke  ret 
godt  nære  Skinsyge  mod  en  anden  højtfortjent  Mand.  selv  om  ogsaa 
det  store  Publikum  tilskriver  ham  noget,  der  tilkommer  mig  .... 

Baade  Schill  og  Gneisenau  vil  vi  komme  til  at  be- 
skæftige os  mere  med  i  det  følgende.  Kolbergs  tapre 
Forsvar  blev  i  det  hele  som  et  lille  Forspil  til  den  kom- 
mende Rejsning.  Derfor  har  vi  dvælet  forholdsvis  ud- 
førligt derved. 


Femte  Kapitel 

TILSIT 


Vi  hørte  i  Slutningen  af  forrige  Kapitel,  at  der  var 
sluttet  Vaabenstilstand.  Dermed  var  det  gaaet  saa- 
ledes  til. 

Da  Napoleon  havde  tilintetgjort  Preussens  Felthær  og 
faaet  de  fleste  af  dets  Fæstninger  overgivet,  tilbød  han 
Fred  paa  haarde,  men  dog  efter  Forholdene  nogenlunde 
antagelige  Vilkaar,  men  paa  Betingelse  af,  at  Preussen 
saa  vilde  bryde  med  Rusland  og  blive  Frankrigs  For- 
bundsfælle. 

Morten   Pontoppidan  :  Anno  13  4 

Dette  afviste  Frederik  Vilhelm.  Han  var  for  hæderlig 
en  Karakter  til  saaledes  at  ville  slutte  Separatfred  med 
Opofrelse  af  sin  Allieredes  Interesse.  Saa  vilde  han  hel- 
lere udholde  Krigstilstanden,  saa  trykkende  den  var,  og 
afvente  Virkningen  af  de  russiske  Troppers  Indgriben. 
Thi  nu  var  endelig  en  russisk  Hjælpehær  i  Fremrykning 
under  Kommando  af  General  Bennigsen.  Selv  fik  Fre- 
derik Vilhelm  i  den  østlige  Del  af  Monarkiet  noget  nyt 
Mandskab  mobiliseret  og  havde  deraf  den  Tilfredsstillelse, 
at  da  Bennigsen  prøvede  Kræfter  med  Napoleon  ved  Eylau 
i  Østpreussen  d.  8.  Februar  1807,  kunde  en  ret  bety- 
delig preussisk  Styrke  under  General  Lestocq  støde  til 
og  hjælpe  Russerne  at  holde  Stand.  Det  var  et  meget 
blodigt  Slag.  De  preussiske  Soldater  kæmpede  fortrinligt 
som  de,  der  vidste,  at  de  havde  Skammen  fra  Auerstådt 
og  Jena  at  aftvætte.  Nogen  afgjort  Sejr  blev  ikke  vundet 
til  nogen  af  Siderne.  Men  alene  det  at  have  staaet  sig 
mod  Napoleon,  var  noget,  de  Allierede  maatte  føle  som 
en  Sejr. 

Napoleon  havde  tabt  meget  Mandskab,  og  det  var  ikke 
-  saa  fjernt  fra  Hjemmet  og  midt  om  Vinteren  -  -  let 
at  faa  Tabet  erstattet.  Han  forsøgte  da  ny  Fredsunder- 
handlinger  med  Preussen.  Der  kom  „en  ganske  afskye- 
lig fransk  General  ved  Navn  Bertrand"  — som  Grevinde 
Voss  beskriver  ham  -  -  til  Hoffet  i  Memel.  Han  vilde 
absolut  forestilles  ogsaa  for  Dronningen.  Overfor  hende 
beklagede  han  i  Kejserens  Navn  de  „Avisangreb",  der 
havde  været  rettet  mod  hende,  -  bad,  med  andre  Ord, 
om  Forladelse,  og  vilde,  at  hun  skulde  gøre  sin  Ind- 
flydelse gældende  til  at  hidføre  en  Fred.  Dronningen 
svarede  ham  med  stor  Mildhed  og  Værdighed:  „De 
ved  jo,  at  Kvinder  fører  ikke  Krig  og  taler  ikke  med 
om  Politik." 

Men  afgjort  er  det,  at  Luise  raadede  ikke  sin  Mand 
til  at  gaa  ind  paa  Fredsforslaget.  Hvilket  han  da  heller 
ikke  gjorde.  Ganske  vist  udelod  Napoleon  denne  Gang 

Fordringen  om,  at  Preussen  skulde  gaa  sammen  med  ham 
imod  Rusland.  Men  det  hjalp  ikke.  Kongen  holdt  fast 
paa,  at  Rusland  og  Preussen  skulde  staa  Last  og  Brast 
og  ingen  af  dem  slutte  særlig  Fred. 

Imidlertid  trak  Tiden  sig  hen,  uden  at  de  russiske 
Tropper  ret  satte  sig  i  Bevægelse.  Det  blev  Foraar,  og 
det  blev  Sommer,  og  først  efter  at  Franskmændene  d. 
24.  Maj  havde  erobret  den  vigtige  Weichselfæstning  Dan- 
zig,  kom  det  efter  en  Række  mindre  Træfninger  til  det 
afgørende  Slag  ved  Friedland  d.  14.  Juni,  hvor  Russerne 
efter  en  frygtelig  Kamp  blev  slaaede  og  maatte  trække 
sig  tilbage,  helt  ind  over  den  russiske  Grænse. 

Den  preussiske  Kongefamilie  tænkte  allerede  paa  at 
flygte  samme  Vej.  Da  erfarede  den,  at  der  hos  Russerne 
ingen  Tilflugt  vilde  være,  eftersom  Napoleon  havde  op- 
naaet  hos  Zaren  hvad  han  to  Gange  forgæves  havde 
søgt  at  opnaa  hos  Frederik  Vilhelm:  Zar  Aleksander  var 
gaaet  ind  paa  at  slutte  Vaabenstilstand  med  Napoleon 
paa  egen  Haand. 

Dette  betød,  at  Kongen  af  Preussen  nu  stod  uden 
Alliance  og  altsaa,  efter  Omstændighederne,  ganske  vold- 
givet  Napoleons  Forgodtbefindende. 

Der  var  for  Kongen  ikke  andet  at  gøre  end  ogsaa  for 
sit  Vedkommende  at  faa  sluttet  Vaabenstilstand  snarest 
muligt  og  saa  lade  sig  en  Fred  diktere,  som  den  kunde 
blive. 

Napoleon  havde  opslaaet  sit  Hovedkvarter  i  den  preus- 
siske By  Tilsit  ved  Njæmen,  ganske  tæt  ved  den  russi- 
ske Grænse.  Herhen  havde  han  indbudt  Zar  Aleksander, 
og  her  havde  da  ogsaa  Frederik  Vilhelm  at  indfinde  sig, 
naar  han  vilde  varetage  sine  Interesser. 

Ved  St.  Hansdag  1807  mødtes  da  i  Tilsit  de  tre  Su- 
veræner Kejser  Napoleon,  Zar  Aleksander  d.  1.  og 
Kong   Frederik  Vilhelm  d.  3.,         de    to    første    for   at 

slutte  den  endelige  Fred  med  hinanden,  den  tredje  for 
ogsaa  -  -  nødtvungen  -  -  at  slutte  Fred. 

Nødtvungen  i  Ordets  alleryderligste  Betydning.  Thi 
naar  Aleksander,  hans  Allierede,  nu  sluttede  Separatfred, 
hvad  havde  da  Frederik  Vilhelm  som  Rygstød?  Hvad 
Magtgrundlag  havde  han  at  optræde  paa  under  Forhand- 
lingerne? Hvad  havde  han,  der  kunde  give  Vægt  til  de 
Nægtelser  og  Indvendinger,  han  kunde  tænke  paa  at 
fremføre?  Tre  Fæstninger  havde  han,  Pillau,  Graudenz 
og  Kolberg,  og  en  ubetydelig  Hær.  Han  var  med  andre 
Ord,  diplomatisk  set,  en  Størrelse,  man  ikke  behøvede 
at  regne  med. 

Dette  lod  Napoleon  ham  da  ogsaa  føle  ved  hans  Til- 
stedekomst  i  Tilsit.  Til  Mødested  for  de  tre  Monarker 
var  der  indrettet  et  Telt  paa  en  Flaade  midt  ude  i  Flo- 
den. Dette  Telt  var  prydet  med  de  to  Kejseres  Navne- 
træk, men  ikke  Kongens.  Den  første  Dag  kom  Kongen 
slet  ikke  derud,  men  stod  og  ventede  i  strømmende 
Regn  inde  paa  Bredden,  medens  Aleksander  og  Napoleon 
holdt  Konference.  Næste  Dag  blev  Frederik  Vilhelm  ta- 
get med.  Men  Kejseren  forestillede  ikke  sit  Følge  for 
ham,  og  gjorde  sig  i  det  hele  taget  Flid  for  at  overse 
ham.  Da  man  efter  endt  Forhandling  kom  i  Land,  lod 
Napoleon  og  Aleksander  Kongen  tage  ud  til  Landsbyen 
Picktupøhnen,  en  Mil  fra  Byen,  hvor  han  havde  taget 
sit  Kvarter.  Og  da  de  var  vel  af  med  ham,  fulgtes  de 
to  Monarker  til  Taffel  og  var  sammen  i  fornøjet  Samvær 
til  langt  ud  paa  Natten. 

Den  nedbøjede  Preusserkonge  vilde  unægtelig  heller 
ikke  have  gjort  nogen  god  Figur  ved  Napoleons  og  Aleks- 
anders private  Sammenkomster  i  disse  Dage,  da  et  nyt, 
varmt  Venskab  mellem  dem  skulde  besegles,  og  fælles 
rosenrøde  Fremtidsplaner  drøftes  -  -  Planer  om  en  De- 
ling af  Verdensherredømmet  mellem  de  to  store  Kejsere, 
den  franske  som  Vesterlands,  den  russiske  som  Øster- 
lands Overhoved. 

Samtidig  drøftedes  de  Fredsbetingelser,  der  skulde  bydes 
Preussen.  Og  Napoleons  første  Forlangende  var  her,  at 
den  dygtige  preussiske  Minister  Hardenberg  skulde  fjer- 
nes. Napoleon  nægtede  ligefrem  at  forhandle  med  Har- 
denberg, og  Frederik  Vilhelm  maatte  da  afskedige  ham 
og  lægge  Fredsforhandlingerne  i  Hænderne  paa  en  Mand, 
der  villigere  kunde  føje  sig  efter  Napoleons  Tanker. 

At  gøre  en  Ende  paa  det  hohenzollernske  Dynasti  og 
dele  det  preussiske  Landomraade  ud  til  sine  Venner  og 
Vassaller,  dette  var  Napoleons  nærmeste  Tanke,  som  dog 
Zar  Aleksander  fik  ham  fra.  Thi  selv  om  denne  ved 
Delingen  kunde  have  faaet  sin  betydelige  Part,  saa  fore- 
trak han  dog,  at  der  vedblev  at  være  et  Preussen  som 
Stødpude  mellem  ham  og  Frankrig.  Desuden  -  -  han 
havde  vel  ladet  Frederik  Vilhelm  i  Stikken,  men  derfor 
glemte  han  ikke  ganske  det  gamle  Venskab,  der  forbandt 
ham  med  det  preussiske  Kongehus. 

Aleksander  holdt  altsaa  Haand  over  Preussen,  saale- 
des  at  det  beholdt  en  Tilværelse  som  Stat. 

Men  hvilken  Tilværelse  vilde  da  Napoleon  forunde  det? 
Hvorledes  vilde  Fredsvilkaarene  blive? 

De  preussiske  Statsmænd,  som  var  om  Kongen  — der- 
iblandt Hardenberg,  som,  skønt  afsat,  dog  indtil  videre 
blev  i  Kongens  Nærhed  —  saa  sig  forgæves  om  efter 
Midler  til  at  gøre  Indtryk  paa  Napoleon.  Saa  skete  det 
en  Dag,  at  denne,  der  efterhaanden  var  blevet  mere 
forekommende  i  sit  Væsen,  spurgte  efter  Dronningen 
paa  en  deltagende  Maade,  beklagende,  at  hun  ikke  havde 
kunnet  følge  Kongen  til  Tilsit. 

Dette  greb  Kongens  Ministre  som  den  skibbrudne  gri- 
ber et  Halmstraa.  De  indgav  Kongen  den  fortvivlede 
Ide,  at  det  maaske  kunde  være  gavnligt  for  Fredsunder- 
handlingernes  Forløb,  om  Dronningen  indfandt  sig  i  Tilsit. 

Kongen  forelagde  Dronning  Luise  Sagen,  og  hun,  som 
i  disse  Ulykkens  Dage  havde  vænnet  sig  til  adskillige 
Overvindelser,  overvandt  ogsaa  her  sin  Stolthed  og  er- 


54 


FEMTE  KAPITEL 


kiærede,  at  hun  vilde  føle  sig  belønnet,  om  hun  ved  at 
indfinde  sig  i  Tilsit  kunde  bevare  blot  en  eneste  Lands- 
by for  Fædrelandet. 

„Jeg  gaar  derhen,"  skrev  Luise  til  en  Slægtning,  „og 
drikker  Malurten  og  tømmer  Bægeret  med  den  Værdig- 
hed, der  sømmer  sig  for  Preussernes  Dronning." 

Den  4.  Juli  satte  hun  sig  grædende  i  Vognen  sam- 
men med  Grevinde  Voss  og  kørte  fra  Memel.  Om  Af- 
tenen ankom  de  til  Picktupøhnen  og  tog  ind  i  Præste- 
boligen lige  over  for  det  Hus,  hvor  Kongen  havde  sit 
Kvarter. 

Her  indfandt  sig  næste  Dag  en  Overstaldmester,  sendt 
af  Napoleon  med  Hilsen  til  Dronningen  og  Forespørg- 
sel til  hendes  Befindende.  Efter  denne  Visit  blev  det  be- 
sluttet, ikke  samme  Dag  at  tage  til  Tilsit.  Det  maatte 
ikke  se  ud,  som  om  man  var  alt  for  ivrig.  Derimod 
sendtes  en  Kammerherre  til  Napoleon  med  Dronningens 
Genhilsen. 

Næste  Dag,  6.  Juli,  gjorde  Dronningen  et  pragtfuldt 
Toilette  -  -  en  Dragt  af  hvidt,  sølvgennemvirket  Krep, 
Perlediadem  paa  Hovedet  —  og  kørte  til  Tilsit,  ledsaget 
af  nogle  Hofdamer  og  med  preussiske  Hestgardister  til 
Eskorte.  Hun  modtoges  af  Kongen  i  det  Hus,  han  be- 
boede, naar  han  var  i  Tilsit.  Her  indfandt  Napoleon  sig 
til. en  Visit,  sagde  Dronningen  Behageligheder  og  vilde 
tale  om  Fruentimmerpynt.  „Skal  vi  tale  om  Pynt  i  et 
Øjeblik  som  dette?"  afbrød  Dronningen  ham  og  førte 
Samtalen  hen  paa  den  forestaaende  Fredslutning,  lagde 
Kejseren  paa  Sinde,  saa  inderligt  hun  kunde,  at  han  ikke 
maatte  misbruge  sin  Sejr  og  sin  Lykke.  Visiten  varede 
omtrent  en  Time,  og  siden  var  de  kongelige  til  Taffel 
hos  Napoleon,  som  førte  Dronning  Luise  til  Bords.  Ef- 
ter Taflet  havde  Dronningen  igen  en  længere  Samtale 
med  Napoleon.  Og  det  forløb  altsammen  særdeles  be- 
hageligt. Dronningen  tog  om  Aftenen  tilbage  til  Picktu- 
pohnen  med  den  Fornemmelse,  at  det  virkelig  var  lyk- 

kedes  hende  at  stemme  Napoleon  for  en  Formildelse  af 
Fredsvilkaarene. 

Næste  Dag  skulde  hun  atter  til  Tilsit  og  til  Taffels  sam- 
men med  Napoleon.  Men  denne  Gang  kom  Samværet  til  at 
falde  anderledes  ud.  Thi  Dronningen  modtoges  ved  An- 
komsten til  Tilsit  med  den  Meddelelse,  at  Napoleon  denne 
Dags  Morgen  havde  sendt  Bud  efter  Grev  Goltz,  den  ny 
preussiske  Minister,  der  var  traadt  i  Hardenbergs  Sted, 
og  sagt  ham,  at  nu  maatte  der  en  Ende  paa  Sagen,  og 
derfor  skulde  han,  Napoleon,  nu  sige  ham  de  endelige 
og  absolute  Fredsbetingelser. 

Hvad  han  derefter  havde  dikteret,  var  de  haardeste 
Betingelser,  man  i  det  hele  havde  tænkt  sig,  uden  nogen 
som  helst  Formildelse. 

Dette  var  altsaa  med  det  samme  ligesom  et  Svar  til 
Dronning  Luise,  —  et  Svar,  der  betød  saa  meget  som, 
at  hun  havde  bragt  sit  Offer  forgæves.  Ikke  engang  den 
„eneste  lille  Landsby"  havde  hun  ved  sin  ydmyge  Selv- 
overvindelse opnaaet  at  redde  for  sit  Land. 

Man  forstaar,  at  denne  Dag  var  Tonen  ved  Taflet  i 
højeste  Grad  trykket.  Overhofmesterinden  meddeler  om 
sig  selv,  at  hun  under  hele  Taflet  ikke  sagde  et  eneste 
Ord. 

Efter  Taflet  havde  Dronningen  endnu  en  Samtale  paa 
Tomands  Haand  med  Napoleon.  Fredstraktaten  var  jo 
dog  endnu  ikke  underskrevet.  Efter  den  skulde  Elben 
være  Preussens  Vestgrænse.  Men  ved  Elben  laa  Magde- 
burg og  uheldigvis  paa  den  vestlige  Bred.  Det  var  da 
Dronning  Luises  sidste  ydmyge  Forsøg:  at  hun  vovede 
at  bede  Napoleon  paa  sit  ulykkelige  Lands  Vegne,  at 
dette  om  Elbgrænsen  maatte  blive  saaledes  fortolket,  at 
dog  Magdeburg  blev  ved  Preussen.  Men  Kejseren  lod 
hende  forstaa,  at  der  intet  som  helst  var  at  haabe. 

Da  man  skiltes,  sagde  Dronningen  til  Napoleon,  at  hun 
nu  vilde  rejse,  og  at  hun  følte  dybt,  at  han  havde  skuf- 
fet hende. 

„Min  stakkels  Dronning,  hun  er  helt  i  Fortvivlelse," 
skriver  Overhofmesterinden  den  Aften  i  Dagbogen. 

Een  Virkning  havde  Dronningens  mislykkede  Henven- 
delse til  Napoleon,  foruden  hendes  personlige  Følelse  af 
at  være  dybt  saaret  og  skuffet,  den  Virkning  nemlig,  at 
fra  nu  af  fik  Hadet  mod  Napoleon  hos  de  preussiske 
Patrioter  en  egen  skærpende  Tilsætning  af  Harme  paa 
deres  skønne,  elskede  Dronnings  Vegne  og  Lyst  til  at 
hævne  hendes  Forsmædelse.  Thi  man  fandt,  at  Napoleon 
havde  behandlet  hende  med  hjerteløs  Grusomhed.  Man 
fandt  det  oprørende  brutalt,  at  han  efter  sin  første  Sam- 
tale med  Dronningen  straks  næste  Morgen  tilkalder  Goltz 
og  dikterer  ham  de  haarde  Betingelser. 

Ytringer  i  Napoleons  Memoirer  tyder  dog  paa,  at  hans 
Hastværk  nærmest  har  været  Forsigtighed.  Han  har  vil- 
let have  den  politiske  Affære  afgjort,  inden  han  igen 
skulde  en  Dag  igennem  være  Genstand  for  den  indta- 
gende Dronnings  Bearbejdelser.  Han  kunde  komme  til 
at  give  efter  paa  et  eller  andet  Punkt;  men  det  gik  dog 
ikke  an,  hedder  det  i  Memoirerne,  at  „en  Kvinde  og 
Galanteri  ændrede  en  Plan  som  angik  et  stort  Folks 
Skæbne."  Han  besluttede  sig  altsaa  til  at  faa  en  Ende 
derpaa.  Og,  hedder  det  i  Memoirerne,  „saaledes  frem- 
mede Konversationen  med  Dronningen  af  Preussen 
Fredstraktaten  8  eller  14  Dage." 

Den  smertelige  Ydmygelse,  der  blev  Dronning  Luise 
til  Del,  maa  vel  altsaa,  naar  alt  kommer  til  alt,  for  en 
væsentlig  Del  lægges  de  preussiske  Statsmænd  til  Last, 
som  fik  hende  til  at  komme,  skønt  de  burde  indse,  at  det 
nu  ikke  længere  kunde  nytte  noget. 

To  Dage  efter,  d.  9.  Juli,  blev  Freden  i  Tilsit  under- 
skrevet. 

Frederik  Vilhelm   beholdt  kun   omtrent   Halvdelen   af 
sine  Lande,  og  det  endda  kun  —  ytrede   Napoleon  - 
for  „min  Ven  Kejser  Aleksanders"  Skyld  —  for  at  imøde- 

komme  hans  Ønsker.  Altsaa  af  lutter  Naade  og  Barm- 
hjertighed. Alt  Landet  Vest  for  Elben,  deri  indbefattet 
Magdeburg,  blev  afstaaet,  ligeledes  det  meste  af  preussisk 
Polen.  Den  stærke  Fæstning  Danzig  ved  Weichselens 
Munding  skulde  med  sit  omkringliggende  Distrikt  und- 
drages Preussens  Myndighed  og  være  en  Fristad  under 
Frankrigs  Beskyttelse.  Preussen  skulde  lukke  sine  Havne 
for  den  engelske  Handel  og  skulde  betale  Krigsomkost- 
ningerne med  et  Beløb,  der  noget  senere  blev  fastsat  til 
150  Millioner  Francs.  Indtil  denne  Sum  var  erlagt  —  og 
det  kunde  for  det  ødelagte  og  halverede  Land  vare  længe 
-  skulde  Frankrig  have  Lov  til  at  holde  Oderfæstnin- 
gerne  Stettin,  Kiistrin  og  Glogau  besatte  som  Pant.  Fra- 
set disse  Fæstninger,  skulde  Franskmændene  inden  1.  Ok- 
tober have  forladt  det  formindskede  Preussens  Omraade; 
men  indtil  over  Midten  af  det  næste  Aar  blev  henved 
200,000  Franskmænd  og  Rhinforbundstropper  liggende 
og  tærede  paa  Landets  i  Forvejen  saa  udpinte  Hjælpe- 
kilder. Dette  var  dog  ikke  nok.  Napoleon  aftvang  i  Ef- 
teraaret  Preussen  nogle  ny  Overenskomster  om,  at  der 
skulde  holdes  visse  Militær-  og  Handelsveje  aabne  for 
Franskmændene  gennem  preussisk  Territorium  hen  til 
Sachsen  og  Polen. 

Der  var  god  Grund  for  Dronning  Luise  til  i  Foraaret 
1808  —  i  et  Brev  til  hendes  Fader  --at  skrive  som 
følger:  „Med  os  er  det  ude;  om  end  ikke  for  bestandig, 
saa  dog  for  nu.  For  mit  Liv  haaber  jeg  intet  mer. 
Jeg  har  givet  mig  hen  .  .  .  Det  bliver  mig  stedse  klarere, 
at  alt  maatie  komme,  saaledes  som  det  er  kommen.  Det 
guddommelige  Forsyn  indleder  umiskendeligt  nye  Ver- 
denstilstande, og  der  skal  blive  en  anden  Tingenes  Ord- 
ning, da  den  gamle  har  overlevet  sig  og  som  udlevet 
styrter  sammen  i  sig  selv.  Vi  er  sovet  ind  paa  Frederik 
den  stores  Laurbær,  han  som  var  sit  Aarhundredes  Herre 
og  skabte  en  ny  Tid.  Vi  er  ikke  skredet  frem  med  den 
og  derfor  overfløj  den  os.  Af  Napoleon  kan  vi  lære  me- 

get,  og  det  vil  ikke  være  spildt,  hvad  han  har  gjort  og 
udrettet.  Det  vilde  være  Gudsbespottelse  at  sige,  at  Gud 
var  med  ham;  men  aabenbart  er  han  et  Værktøj  i  den 
Almægtiges  Haand  til  at  begrave  det  gamle,  som  intet 
Liv  mere  har,  men  er  fast  sammenvokset  med  de  ud- 
vendige Ting."  Videre  tales  der  i  Brevet  om,  at  Napo- 
leonismen umulig  kan  have  Varighed,  men  kun  kan  være 
den  smertelige  Gennemgang  til  et  bedre  Maal.  „Jeg  fin- 
der", saaledes  slutter  Dronningen,  „Trøst,  Kraft  og  Mod 
i  dette  Haab,  der  ligger  dybt  i  min  Sjæl.  Alt  i  Verden 
er  jo  dog  kun  Overgang!  Vi  maa  igennem!" 

Dronning  Luise  viser  her,  at  hun  forstaar  Napoleons 
Mission  bedre  end  han  selv.  Thi  næppe  har  Napoleon 
haft  nogen  Anelse  om,  at  han,  da  han  ved  Freden  i  Til- 
sit  lemlæstede  og  ydmygede  den  preussiske  Stat,  i  Virke- 
ligheden kun  begravede  det,  der  stod  i  Vejen  for  Na- 
tionens kraftfulde  Rejsning. 


Sjette  Kapitel 

Preussens  Ødelæggelse  som  Stormagt  betød,  at  nu 
maatte  de  omliggende  nordtyske  Stater,  den  ene  efter 
den  anden,  smukt  melde  sig  ind  i  Napoleons  Rhin- 
forbund. 

Først  Kurfyrstendømmet  Sachsen,  og  her  skete  det 
med  stor  Beredvillighed.  Kurfyrst  Frederik  August  havde 
ganske    vist    under    Krigen    overladt    Frederik    Vilhelm 

sachsiske  Tropper,  som  ved  Jena  kæmpede  og  flygtede 
Side  om  Side  med  de  preussiske.  Men  Alliancen  havde 
kun  været  nødtvungen.  Og  da  efter  Jenaslaget  Napoleons 
Rhinforbundstropper  brød  ind  i  Sachsen  og  besatte  Dres- 
den, anstrengte  Kurfyrsten  sig  af  al  Magt  for  at  vise,  at 
de  var  komne  til  Venner,  ikke  til  Fjender.  Han  forærede 
f.  Eks.  det  franske  Hovedkvarter  en  Samling  preussiske 
Fæstningskort,  som  han  var  kommen  i  Besiddelse  af  i 
sin  Egenskab  af  Frederik  Vilhelms  Ven  og  Allierede,  og 
som  Franskmændene  havde  adskillig  Nytte  af  ved  deres 
Belejringsforetagender. 

Det  varede  da  kun  til  henimod  Jul  1806,  saa  under- 
tegnede Frederik  August  Rhinforbundstraktaten  og  paa- 
tog  sig  som  fremtidigt  Troppekontingent  at  stille  20000 
Mand. 

Han  blev  til  Belønning  ophøjet  fra  Kurfyrste  til  Konge 
og  fik  siden  ved  Freden  i  Tilsit  tilstaaet  de  polske  Be- 
siddelser, som  Napoleon  havde  taget  fra  Preussen,  og 
som  havde  faaet  Navnet  „Hertugdømmet  Warschau". 

Samtidig  med  Kursachsen  gik  ogsaa  de  sachsiske  Her- 
tugdømmer ind  i  Rhinforbundet.  De  blev  ikke  spurgt; 
man  forelagde  dem  uden  videre  Traktaten  til  Underskrift. 
Deres  Kontingent  blev:  Sachsen-Weimar  800  Mand, 
Gotha  1100,  Meiningen  300,  Hildeburghausen  200,  Co- 
burg  400,  tilsammen  2800  Mand. 

Den  førstnævnte  af  disse  smaa  Stater,  Sachsen- Weimar, 
maatte  endda  være  glad  ved  at  redde  sin  Tilværelse  paa 
denne  Maade.  Thi  Hertugen,  Karl  August,  havde  i  Kri- 
gen stillet  sig  paa  Preussens  Side,  ja  personlig  anført 
en  Del  af  den  preussiske  Hær,  og  var  ogsaa  efter  Jena 
blevet  Frederik  Vilhelm  tro.  Man  ventede  derfor,  at  Na- 
poleon vilde  detronisere  ham.  Men  Karl  August  havde 
for  det  første  en  udmærket  og  begavet  Hustru,  som 
havde  imponeret  Napoleon  ved  sin  rolige  Værdighed,  da 
han  efter  Slaget  ved  Jena  traf  hende  paa  Slottet  i  Wei- 
mar. Og  desuden  havde  Hertugparret  en  mægtig  Under- 

saat,  den  store  tyske  Digter  Goethe,  som  ikke  blot  var 
deres  Undersaat,  men  ogsaa  deres  personlige  Ven.  Han 
lod  sig  forlyde  med,  at  hvis  det  gik  saa  galt,  vilde  han 
følge  sin  detroniserede  Fyrste  hen  ad  Tysklands  Lande- 
veje og  synge  for  Dørene  for  at  skaffe  ham  Brød. 

Nok  er  det,  Sachsen-Weimars  Fyrstehus  fik  Lov  at 
bestaa. 

I  Foraaret  1807  optoges  endvidere  en  Del  smaa  Fyr- 
stendømmer i  Rhinforbundet.  Deres  Kontingent  blev:  Ån- 
halt-Dessau  350  Mand,  Bernburg  240,  Kothen  210,  Lippe- 
Detmold  500,  Schaumburg-Lippe  150,  Fyrsterne  af  Reuss 
450,  Fyrsterne  af  Schwarzburg  650,  Waldeck  400,  til- 
sammen 2950  Mand. 

I  Februar  1808  traadte  Mecklenburg-Strelitz  (Kontin- 
gent 400  Mand)  og  i  April  samme  Aar  Mecklenburg- 
Schwerin  (1900  Mand)  ind  i  Forbundet;  i  Oktober  1808 
Oldenburg  (800  Mand).  Og  dermed  var  hele  Tyskland, 
undtagen  hvad  der  endnu  hørte  til  det  østerrigske  og  det 
preussiske  Monarki,  bragt  under  Napoleons  Beskyttelse 
og  Overherredømme. 

Thi  Kongeriget  Westfalen,  som  det  endnu  staar  tilbage 
i  denne  Forbindelse  at  omtale,  var  ganske  vist  ikke  for- 
melig optaget  i  Rhinforbundet,  men  maa  dog  i  Realiteten 
betragtes  som  en  Rhinforbundsstat  (med  Kontingent  25000 
Mand). 

Angaaende  dette  ny  Riges  Oprettelse  vil  følgende  her 
være  at  meddele. 

Napoleon  havde  en  Broder,  Jerome  Bonaparte,  som 
han,  tildels  fordi  han  var  den  yngste,  altid  havde  taget 
sig  meget  af.  Jerome  var  tidlig  paa  Grund  af  gale  Stre- 
ger blevet  sendt  til  Søs,  var  havnet  i  Amerika  og  havde 
dér  giftet  sig  med  en  Miss  Patterson,  Købmandsdatter 
fra  Baltimore.  Da  hans  Broder  var  blevet  Kejser,  kom 
han  hjem  til  Frankrig  og  havde  sin  Hustru  med,  men 
modtoges  med  den  Besked,  at  han  saa  meget  gerne 
maatte  komme  i  Land,  men  hans  Frue  ikke.    Dette  var 

Hans  Majestæt  Kejserens  udtrykkelige  Vilje.  Jerome  lod 
da  Hustruen  blive  ombord,  indtil  han,  som  han  sagde, 
havde  talt  med  sin  Broder  og  rørt  hans  Hjerte.  Han 
fik  ganske  rigtig  talt  med  Broderen,  men  ikke  rørt  hans 
Hjerte,  -  -  lod  sig  derimod  overbevise  om,  at  der  for 
ham  ingen  Fremtid  vilde  være,  uden  paa  Betingelse  af, 
at  han  skilte  sig  fra  den  forhenværende  Miss  Patterson 
og  lod  hende  rejse  tilbage  til  Amerika.  Hvilket  skete. 

Man  skrev  dengang  1805,  og  næste  Aar  kom  Krigen 
med  Preussen.  Da  blev  Prins  Jerome  (med  General 
Vandamme  ved  sin  Side)  sat  over  det  10.  Armeekorps, 
som  bestod  af  Rhinforbundstropper,  mest  Bayrere.  Det 
var  Napoleons  Tanke,  at  hans  Broder  som  Fører  af  ty- 
ske Tropper  skulde  vinde  Popularitet  i  Tyskland  og  selv 
vinde  Interesse  for  tysk  Befolkning.  Thi  han  havde  ty- 
ske Planer  med  ham. 

Hvad  det  var,  kom  frem  efter  Freden  i  Tilsit.  Da  var 
det,  Napoleon  oprettede  det  ny  Kongerige  Westfalen  og 
anbragte  sin  Broder  Jerome  som  Konge  dér,  efter  at  han 
havde  ægtet  Kongen  af  Wurtembergs  Datter. 

Det  ny  Kongerige  blev  sat  sammen  af  følgende  Ho- 
vedbestandele:  1)  Det  Land,  Preussen  afstod  Vest  for 
Elben;  2)  Hessen-Kassel,  hvis  Kurfyrste  havde  været 
paa  Preussens  Side  i  Krigen,  ganske  ligesom  Hertugen 
af  Sachsen-Weimar,  men  som  ikke  havde  haft  hverken 
en  Goethe  eller  en  behjertet  Hustru  til  at  gaa  i  Skran- 
ken for  sig;  3)  Brunsvig,  hvilket  Hertugdømme  havde 
hcldt  sig  neutralt  i  Krigen;  men  det  tog  Napoleon  ikke 
i  Betragtning,  eftersom  Hertugen,  i  sin  Egenskab  af 
preussisk  Feltmarschal,  havde  været  Overgeneral  imod 
ham,  hvisaarsag  han  altsaa  afsatte  ham  og  hans  Slægt; 
4)  den  sydlige  Del  af  Hannover.  Dette  Land  tilhørte  det 
engelske  Kongehus;  men  da  Napoleon  var  i  stadig  Krig 
med  England,  disponerede  han  altsaa  derover  med  Krigens 
Ret.  -     Desuden   indlemmedes  adskillige  Smaadistrikter. 

De  her  nævnte  Landstrækninger  var  beboet  af  Tyskere 

af  det  reneste  Blod.  Og  at  de  hører  til  den  tyske  Hi- 
stories minderigeste  Egne,  vil  træde  frem,  blot  vi  nævner 
i  Flæng  nogle  Lokaliteter  derfra:  Paderborn,  Corvey, 
Osnabnick,  Halberstadt,  Hildesheim,  Hartz,  Brocken, 
Quedlinburg,  Magdeburg,  Schmalkalden,  Mansfeld,  Bruns- 
vig. I  dette  ægte  tyske  Land  vilde  Napoleon,  at  der  skulde 
gøres  et  storartet  Forsøg  paa  at  indpode  fransk  (eller, 
som  han  maaske  vilde  udtrykke  sig:  fornuftig  og  human) 
Lovgivning,  Sæd  og  Skik,  Tankesæt.  Og  han  betragtede 
det  som  givet,  at  det  vilde  være  Befolkningen  til  Vel- 
signelse at  faa  ombyttet  deres  gammeldags  Fyrsteregi- 
mente med  et  nyt  napoleonisk,  der  paa  Stedet  indførte 
Lighed  for  Loven,  Plads  for  Dygtighederne  til  at  komme 
frem,  uden  Hensyn  til,  om  de  var  af  gammel  Adel,  Af- 
skaffelse af  Vornedskab  og  Hoveri,  lige  Ret  for  alle 
Troesbekendelser,  og  forskellige  andre  Goder. 

Egentlig  Frihed  kunde  der  ikke  blive  Tale  om  i  noget 
Land,  som  var  kommen  ind  under  det  napoleonistiske 
System  og  dermed  under  Bevogtning  af  Kejserens  baade 
offentlige  og  hemmelige  Politi.  Efter  de  sachsiske  Her- 
tugdømmers Indlemmelse  i  Rhinforbundet  censurerede 
Napoleon  endog  Gothakalenderen  —  et  i  Gotha  udkom- 
mende  aarligt  Register  over  Tysklands  fyrstelige  og  ade- 
lige Familier.  Med  Hensyn  til  Dagspressen  var  Systemet 
dette,  at  der  helst  i  ethvert  Distrikt  skulde  udkomme  en 
statsgaranteret  og  tilbørlig  kontrolleret  Avis,  hvormed 
Befolkningen  skulde  lade  sig  nøje.  Politik  skulde  man 
lade  Kejseren  om.  Han  regerede  i  Virkeligheden  despo- 
tisk over  alle  sine  Vasaller  og  over  deres  Lande.  Men 
under  ham  skulde  saa  vidt  mulig  alle  være  lige,  —  und- 
tagen for  saa  vidt  hans  Gunst  sanktionerede  visse  Høj- 
hedsrettigheder eller  ophøjede  somme  Personer  —  hans 
Brødre,  Svogre,  Marschaller,  eller  hvem  det  nu  var  — 
til  ny  Værdigheder. 

Hvad  Kejseren  sigtede  paa  med  sine  Statsdannelser 
paa  tysk  Omraade,   kan  man   faa   et  Indtryk  af  gennem 

et  Brev  fra  den  Tid,  han  planlagde  den  første  Stat  af 
denne  Art.  Kongeriget  Westfalen  var  jo  ikke  den  første; 
men  Aaret  forud  havde  Napoleon  forsøgt  sig  med  noget 
i  samme  Stil  men  i  mindre  Format,  idet  han  paa  tysk 
Omraade  oprettede  det  før  omtalte  Storhertugdømme 
Berg  for  sin  Svoger  Joachim  Murat.  Ved  den  Lejlighed 
skriver  Kejseren  til  Murat  under  4.  Aug.  1806: 

Sørg  for  at  faa  samlet  alle  saadanne  Oplysninger,  som  kan  være 
Dem  til  Nytte,  saa  De  kan  faa  i  Stand  en  Statsindretning,  der  passer 
for  Beboerne  og  for  Dem,  og  som  kan  gøre  Nabofolkene  begærlige 
efter  at  komme  ind  under  Deres  Herredømme.  Dette  er  Hovedfor- 
maalet,  man  maa  sætte  sig. 

Det  var  altsaa  en  Art  praktisk  Propaganda  for  fransk 
Regeringsmaade  og  Tænkemaade,  Napoleon  tilsigtede. 
Og  hvilken  Energi  han,  i  hvert  Fald  til  Tider,  kunde 
sætte  ind  paa  at  faa  Regeringsmaskineriet  til  at  arbejde, 
og  hvorledes  han  virkelig  kunde  faa  det  til  at  arbejde 
selv  i  disse  forholdsvis  saa  fjerne  Dele  af  hans  store 
Magtomraade,  derom  vidner  f.  Eks.  en  Udtalelse  af  Beug- 
not,  der,  efter  at  Murat  1808  var  avanceret  til  Konge  af 
Neapel,  styrede  Storhertugdømmet  Berg  som  kejserlig 
Kommissær,  medens  den  ny  Storfyrste,  en  Brodersøn 
af  Kejseren,  var  mindreaarig.  Beugnot  blev  af  Indbyg- 
gerne med  Rette  beundret  for  den  Flid  og  Iver,  han 
som  Regent  lagde  for  Dagen.  „De  vidste  ikke",  skriver 
Beugnot,  „at  Kejseren  øvede  overfor  sine  Tjenere,  hvor 
langt  borte  de  end  var  fra  ham,  den  reelle  Nærværelses 
Mirakel.  Jeg  troede  at  se  ham  for  mig,  naar  jeg  arbej- 
dede indelukket  i  mit  Kontor." 

Vi  faar  her  et  Indtryk  af  den  umaadelige  suggestive 
Magt,  der  udgik  fra  Kejserens  Person.  Om  sine  Mar- 
schaller  sagde  han  ved  given  Lejlighed:  De  gør  da  og- 
saa  altid  Dumheder,  saasnart  jeg  blot  vender  Ryggen  til. 
Men  vi  ser,  at  han  havde  det  paa  samme  Maade  med 
sine  Statsmænd  og  civile  Embedsmænd.  Han  vendte  saa 
at  sige  aldrig  Ryggen  til,  men  var  over  dem  paa  hemme- 

lighedsfuld  Maade,  naar  de  arbejdede  paa  deres  Kon- 
torer, saa  de  ikke  forfaldt  til  Efterladenhed  eller  Slen- 
drian. 

Og  ligesom  Rhinforbundets  Tropper  under  Krigen 
havde  følt  sig  stolte  af  at  blive  formerede  som  10de  Korps 
af  Kejser  Napoleons  egen  „store  Armé",  saaledes  var 
der  hos  de  tyske  Befolkninger  baade  i  Berg  og  i  West- 
falen  en  ret  udbredt  Stolthed  over  at  blive  regeret  af 
Franskmænd,  d.  v.  s.  af  den  store  Kejsers  Redskaber  og 
Stedfortrædere.  Den  nys  nævnte  Beugnot  skriver:  „Alene 
det  at  være  Franskmand  gav  Position  i  Europa  paa  den 
Tid,  og  en  meget  stor  Position  gav  det  at  være  Kejse- 
rens Repræsentant  paa  en  eller  anden  Maade." 

Som  betegnende  Udtryk  for  de  virkelige  kulturelle 
Fremskridt,  der  sædvanlig  var  forbundne  med  at  komme 
ind  under  det  napoleonske  Scepter,  kan  her  to  Smaa- 
ting  anføres:  For  det  første,  at  Kong  Jerome  d.  2.  April 
1808  forbød  Stokkeprygl  i  den  westfalske  Hær,  medens 
man  paa  det  Tidspunkt  endnu  ikke  var  kommen  saa 
vidt  i  Preussen;  —  for  det  andet,  at  en  jødisk  Købmand 
fik  udstedt  Pas  til  Berlin  som  westfalsk  Undersaat,  uden 
at  der  var  taget  nogen  som  helst  Notits  af  hans  Reli- 
gionsbekendelse;  men  ved  Ankomsten  til  Berlin  beredtes 
der  ham  Vanskeligheder,  idet  Autoriteterne  kunde  se  paa 
ham,  at  han  var  Jøde,  og  derfor,  i  Henhold  til  gældende 
Bestemmelser,  affordrede  ham  specielle  Garantier  som 
Betingelse  for  hans  fortsatte  Ophold  i  Staden.  Den  west- 
falske Gesandt  maatte  tage  Affære  og  forlange  det  af 
hans  Regering  udstedte  Pas  taget  gyldigt,  som  det  var. 

Der  kunde  i  det  hele  siges  meget  om  de  politiske  og 
kulturelle  Fremskridt,  der  er  blevet  forberedt  i  Tyskland 
ved  Napoleons  Herredømme.  Men  selv  de  bedste  Re- 
former bliver  frugtesløse,  naar  Fredstilstanden  ikke  kan 
blive  varig,  men  stadig  afbrydes  af  ny  Krige.  En  fransk 
Historiker*)  siger  træffende,  at  den  store  Kejser  i  sin 

*)  Alfr.   Rambaud. 

Egenskab  af  Kulturbringer  bar  sig  ad  som  en  Ager- 
dyrker, der  pløjer  Jorden  og  saaer  god  Sæd,  men  der- 
efter kører  frem  og  tilbage  hen  over  Marken  i  sin  Kærre, 
inden  Sæden  har  spiret. 

Desuden  kan  der  jo  ikke  i  Ordets  egentlige  Forstand 
blive  Tale  om  god  Kultursæd,  naar  Kulturbringeren,  som 
Tilfældet  var  her,  ganske  saa  bort  fra  historiske  Over- 
leveringer og  national  Ejendommelighed.  Hvad  hjælper 
det  til  syvende  og  sidst  at  bearbejde  med  Kultur  et 
Folk,  som  har  tabt  sin  Selvagtelse  og  sin  Karakterstyrke? 
Dersom  Napoleonismen  havde  faaet  Tid  til  at  føre  sin 
Sag  igennem  i  Tyskland,  vilde  det  have  ført  til,  at 
Fransk  var  blevet  ikke  blot  det  officielle  Sprog  og  Hof- 
sproget, som  det  allerede  var,  men  Skriftsprog  og  dan- 
net Talesprog  i  hele  den  tyske  Verden. 

Der  vilde  ikke  længer  være  nogen  tysk  Nation.  I 
Virkeligheden  var  adskillige  begavede  Mænd  af  tysk 
Fødsel  allerede  begyndt  at  sværme  for  Tanken  om  et 
„Nyfranken",  en  Genfødelse  af  Karl  den  stores  gamle 
frankiske  Rige,  hvoraf  det  nuværende  Tyskland  kun  var 
en  Del. 


Kassel  var  gjort  til  Hovedstaden  i  det  ny  Kongerige 
Westfalen.  Her  residerede  da  Kongjerome  og  udfoldede 
fortrinlig  Dygtighed  i  Retning  af  at  repræsentere,  og  ikke 
mindre  Dygtighed  i  Retning  af  at  finde  paa  —  ikke  just 
altid  uskyldig  —  Tidsfordriv.  Det  var,  sandt  at  sige,  et 
syndigt  Leben,  der  gik  i  Svang  ved  det  westfalske  Hof. 
I  alle  egentlige  Regeringssager  gik  Jerome  ganske  i  sin 
Broder  Kejserens  Ledebaand,  -  -  blev  undertiden  for- 
nærmet og  truede  med  at  abdicere,  f.  Eks.  da  Kejseren 
uden  videre  tog  Magdeburg  fra  ham  og  gjorde  den  til 
en  kejserlig  Fæstning.  Men  eftersom  Kejseren  aldrig 
I   ændsede  hans  Vrede,  drev  den  snart  over. 

Kejseren   havde  givet   ham  alting,  ogsaa  de  Ministre 

han  havde.  En  af  disse  var  den  bekendte,  i  Schweiz 
fødte,  Historiker  Johannes  Muller.  Denne  Mand  var,  da 
den  fransk-preussiske  Krig  udbrod,  ansat  som  kongelig 
Historiograf  i  Berlin.  Hidtil  havde  han  været  meget 
tapper  i  Munden  mod  Napoleon,  —  havde  f.  Eks.  talt 
om  hans  Scepter  som  „den  kolde  Dødens  Haand,  ved 
hvis  Berøring  Humanitet  og  Videnskab  dør."  Men  da 
Napoleon  havde  vundet  sine  Sejre  ved  Jena  og  Aue^- 
stådt,  udbrød  Johannes  Muller:  „Jeg  ser  det!  Gud  har 
givet  Kejser  Napoleon  Riget,  Verden!"  Og  da  Kejseren 
endvidere  havde  holdt  sit  triumferende  Indtog  i  Preus- 
sens Hovedstad,  --og  da  derefter  den  ansete  Lærde 
ikke  blot  blev  bedt  til  Middag  hos  Kejserens  Embeds- 
mænd og  smigret  af  hans  Diplomater,  men  endogsaa  til- 
sagt til  Audiens  hos  Kejseren  selv,  saa  var  det  ganske 
og  aldeles  ude  med  hans  oppositionelle  Holdning.  Han 
kom  hjem  fra  Audiensen  i  en  sand  Henrykkelse  over 
Napoleon  og  skrev:  „Hans  gedigne  Forstand  har  fyldt 
mig  med  Beundring  for  ham,  og  hans  Maade  at  tale  med 
mig  paa  med  Kærlighed  til  ham.  Ved  sit  Geni  og  sin 
uforbeholdne  Godhed  har  han  erobret  mig." 

Denne  Johannes  Muller  var  det  altsaa,  der  blev  ansat 
i  Kassel  som  Statssekretær  hos  Kong  Jerome  og  som 
Generaldirektør  for  det  westfalske  Undervisningsvæsen. 
Her  holdt  han  da  ved  den  westfalske  Rigsdags  første 
Sammenkomst  en  Tale,  hvori  det  lød:  „Det  gamle  er 
forbigangent,  lad  os  fæste  vort  Blik  paa  den  nærværende 
Tid,  for  i  den  at  udvikle  Fremtidens  Spirer.  Han,  for 
hvem  Verden  tier,  fordi  Gud  har  givet  Verden  i  hans 
Hænder  .  .  .  han  skabte  af  20  Lande  et  eneste  Rige  og 
satte  sin  Broder  over  det.  Lykkelige  Folk,  Berømmel- 
sens Dage  aabner  sig  for  dig  .  .  ." 

Den  skarptseende  Overhofmesterinde,  Grevinde  Voss, 
fik  det  Indtryk  af  Napoleon,  da  hun  saa  ham  i  Tilsit, 
at  han  saa  ud  som  Legemliggørelsen  af  Heldet.  Og  vi 
tager  neppe  fejl  i,  at  hvad  der  fik  Mænd  som  Johannes 

Muller  til  at  glemme  al  Modstand  og  bøje  sig  for  ham, 
har  mere  end  alt  andet  været  det  eksempelløse  Held, 
han  havde  med  sine  Foretagender. 

Det  er  ikke  særlig  ædelt  eller  karakterfuldt  at  dyrke 
Heldet  som  en  Gud;  men  det  er  menneskeligt.  Og 
denne  menneskelige  Svaghed  forklarer  meget  af  den  Til- 
slutning, ja  næsten  Tilbedelse,  Napoleon  fandt  hos  mange 
Tyskere,  ikke  mindst  i  de  Lærdes  Kredse.  Historikeren 
Heeren  priste  i  et  dengang  udkommet  Arbejde  Napoleon 
i  høje  Toner  som  „Tidsalderens  Helt".  En  stor  Mængde 
tyske  Forfattere  bad  om  Lov  at  tilegne  Napoleon  deres 
Skrifter.  Da  Napoleon  i  1807  ventedes  til  Leipzig,  lod 
Universitetet  i  al  Hast  forfærdige  et  Stjernekort,  hvor- 
paa  var  anbragt  en  „Napoleonsstjerne".  Paa  det  anato- 
miske Musæum  satte  man  den  Indskrift:  „Ogsaa  de  døde 
raaber:  Leve!"  Da  Kejseren  kom  fra  Tilsit  og  skulde 
igennem  Dresden,  blev  Byen  illumineret  for  ham,  og 
ved  den  Lejlighed  fandtes  paa  en  Lærds  Hus  et  Trans- 
parent med  Bogstaverne  fra  Korset  -  I.  N.  R.  I.  — , 
som  her  skulde  betyde  „Imperator  Napoleon  Rex  Italiæ". 
Med  saadanne  Træk  i  Minde  holder  man  op  at  undres 
over,  at  der  virkelig  paa  den  Tid  var  en,  som  foreslog, 
at  man  skulde  slibe  en  af  de  højeste  Bjærgvægge  i 
Alperne  og  sætte  Napoleons  Navn  i  Guldbogstaver  der- 
paa,  saa  det  kunde  ses  langt  hen  i  Tyskland. 


Syvende  Kapitel 

ERNST   MORITZ   ARNDT 


Hvorledes?  Jeg  skulde  knæle  for  Afguden  Bonaparte  og  raabe: 
Her  er  Guds  Finger!  Se!  her  er  den  uovervindelige,  som  skal 
være  Herren!  Dette  skulde  jeg  gøre,  naar  han  skænder  mit  Folks 
Lov  og  Ære,  naar  han  banditagtig  vanhelliger  alt,  hvad  Menneske- 
heden har  af  helligt  og  evigt,  naar  han  vil  udslette  al  Frihed,  slukke 

alt  Tankelys  i  Himlen?  Og  om  han  saa  var  en  Gud  og  en  Engel, 
han  skal  ikke  have  Lov  at  trække  mig  afsted  med  Voldsmagt;  jeg 
staar  paa  mit  Brysts  Ret,  den  højeste  utabelige  Menneskeret,  Retten 
til  at  bruge  min  egen  Vilje." 

Dette  er  jo  ren  og  skær  Napoleonsfornægtelse,  og  — ■ 
ikke  sandt  —  den  træder  haardt  og  skærende  frem  paa 
Baggrund  af  den  Napoleonsdyrkelse,  vi  var  Vidne  til  i 
Slutningen  af  forrige  Kapitel. 

Der  var  dog  blandt  Tysklands  Litterater  og  lærde 
Mænd  blevet  en  Rest  tilbage,  som  ikke  havde  bøjet  Knæ 
for  Baal,  og  det  var  Professor  Ernst  Moritz  Arndt  ved 
Universitetet  i  Greifswald,  der  stod  frem  og  bekendte 
sig  som  Fornægter  og  Fjende  af  Napoleonismen  i  saa- 
danne  lidt  anstrengt  trodsige  men  oprigtige  Ord  som 
dem,  vi  hørte. 

Man  faar  Indtryk  af  en  Mand,  der  staar  i  en  Strøm, 
men  stemmer  Foden  imod  af  alle  Kræfter  for  ikke  at 
lade  sig  rive  med. 

Denne  kraftig-tyske  Protest  mod  Napoleonismen  som 
Aandsstrømning  fremkom  i  et  lille  Skrift  „Tidens  Aand", 
som  Arndt  udsendte  i  Foraaret  1806,  omtrent  samtidig 
med,  at  „Tyskland  i  sin  dybe  Fornedrelse"  udkom  i 
Niirnberg.  Dog  var  Arndts  Skrift  det  første. 

Ernst  Moritz  Arndts  Hjemstavn  var  paa  den  Tid 
svensk.  Efter  Trediveaarskrigen  var  det  gamle  Hertug- 
dømme Pommern  blevet  delt  mellem  Sverig  og  Bran- 
denburg. Sverig  havde  faaet  Rugen  og  Forpommern, 
hvor  Stæderne  Stralsund  og  Greifswald  laa.  Arndt  var 
født  og  opvokset  paa  Rugen  som  Søn  af  en  oprindelig 
livegen  men  frigivet  Herregaardstjener,  som  havde  ar- 
bejdet sig  frem  til  forholdsvis  Velstand  og  social  Agtelse. 
Arndt  tilhørte  en  paa  Rugen  udbredt  Slægt  med  kraftige 
Lemmer  og  hedt  Blod.  Han  mindedes  længe  den  Øre- 
figen, han  som  halvvoksen  havde  faaet  af  sin  Farbroder, 
Slægtens  Patriark,  engang  han  havde  sagt  noget  om  den 
svenske  Konge.     Kindhesten  var  ledsaget  af  en  Formå- 

ning  om  at  tale  med  Respekt  om  „vor  Konge".  Under- 
saatsfølelsen  var  i  de  Tider  det,  der  svarede  til 
senere  Tiders  Nationalfølelse.  Og  Undersaatsfolelsen 
var  paa  Rugen  og  i  Forpommern  afgjort  svensk. 
E.  M.  Arndt  siger  om  sig  selv,  at  da  han  som  godt 
trediveaarig  tiltraadte  sin  Virksomhed  ved  Universitetet 
i  Greifswald,  havde  han  „mere  et  svensk  end  et 
tysk  Hjerte".  Men,  fortsætter  han,  „det  varede  ikke 
længe,  saa  flammede  min  Vrede  op,  -  -  ak,  den  Vrede, 
som  ganske  vist  ikke  betyder  nogen  Lykke,  men  som 
dog  har  hjulpet  mig  over  mangen  svær  Dag."  Det  var 
Napoleons  Færd  overfor  Tyskland,  der  vakte  denne 
Vrede,  som,  især  efter  Austerlitz  og  det  tyske  Kejser- 
dømmes Ophævelse  blev  til  bitter  Harme.  „Den  over- 
modige vælske  Hane"  -  -  skriver  Arndt  —  „galede  sit 
Viktoria  over  Ruinerne  af  den  skændede  Herlighed." 
Men  netop  nu,  „da  Tyskland  paa  Grund  af  sin  Tvedragt 
ikke  mere  var  noget,  nu  omfattede  mit  Hjerte  dets  Een- 
hed  og  Enighed." 

I  Forsommeren  1806  opholdt  Arndt  sig  i  Stralsund, 
hvor  han  havde  noget  Arbejde  at  udføre  i  Regerings- 
kancelliet  for  de  svenske  Anliggender.  En  Dag  sad  han 
ved  et  Bæger  Vin  sammen  med  nogle  Venner  i  en  of- 
fentlig Have,  da  han  hørte  en  svensk  Officer,  der  sad  i 
Nærheden,  sige  noget  ringeagtende  om  det  tyske  Folk. 
„Jeg  blev  til  Mode,"  skriver  Arndt,  „som  Moses  i  Ægyp- 
tenland; vi  røg  sammen  og  skød  tre  Dage  efter  paa  hin- 
anden i  15  Skridt  Afstand  et  Sted  paa  Strandkanten  en 
halv  Mil  fra  Stralsund."  Arndt  fik  i  denne  Duel  en  Kugle 
gennem  Livet  og  maatte  ligge  6-8  Uger  til  Sengs. 

Netop  medens  Arndt  laa  saaledes  fængslet,  var  det, 
at  første  Del  af  hans  „Tidens  Aand"  fløj  ud  i  Verden. 
Anden  Del  fulgte  snart  efter.  Og  gennem  nogle  Uddrag 
skal  vi  her  gøre  os  bekendt  med  Aanden  og  Tonen  i 
disse  to  Skrifter. 

Om   Napoleon   hedder  det:   „Mange  er  forheksede  af 

hans  Held  og  betragter  ham  med  gabende  Beundring 
som  den,  der  skal  forløse  og  befri  Europa  fra  al  Elen- 
dighed." Og  saa  er  det  dog  Sandheden,  at  han  har  aldrig 
haft  andet  og  højere  Maal  end  det  at  sikre  sit  eget  elen- 
dige Liv  og  udvide  sit  Herredømme.   Arndt  skriver: 

Til  den  Ende  har  han  løjet  fra  Begyndelsen  og  vil  lyve  til  det 
sidste,  lyve  selv  da,  naar  han  ikke  mer  har  det  nødig  .  .  .  Han  er 
optaget  af  det  vigtige  Arbejde  at  skaffe  sine  Niecer  Fyrstesønner, 
sine  Brødre  og  Hjælpershjælpere  Kongedømmer  og  Fyrstendømmer. 
Det  er  hans  Ærgerrighed  og  hans  Lyksalighed  at  gøre  Tyskland  til 
et  af  Frankrigs  Landskaber.  Det  er  din  store  og  herlige  Vilje,  du 
trangbrystede  Tyransjæl,  og  derved  er  det,  Europa  skal  genfødes.  En 
snæver,  troløs,  gerrig,  blodig  Sjæl  er  du,  som  ønsker,  at  den  hele 
Verden  kun  havde  een  Nakke,  for  at  du  kunde  faa  den  under  Aaget 
lige  saa  let  som  du  har  faaet  dine  Franskmænd  .  .  .  Krig  og  Øde- 
læggelse vil  det  ikke  mangle  paa,  saa  længe  denne  Mand  lever,  som 
myrder,  saa  ofte  han  smigrer,  lyver,  saa  ofte  han  sværger,  mener 
Fordærvelse,  saa  ofte  han  klingelinger  om  Fred,  grunder  paa  Tilintet- 
gørelse, saa  ofte  han  taler  om  Venskab  og  Forbundsfællesskab.  Det 
ser  ud  til,  at  vi  skal  komme  til  at  opleve  endnu  en  hel  Mængde 
med  ham  og  ved  ham;  han  har  endnu  ikke  fuldendt  sin  frygtelige 
Rolle.  Skæbnen  har  vel  haft  et  Øjemed  med  dette  Uhyre;  men 
endnu  vil  mange  tusinde  falde  ved  ham,  før  han  selv  falder.  Han 
er  et  Forstyrrelsens,  ikke  et  Grundlæggelsens  Værktøj;  denne  Tids- 
alder kan  ikke  grundlægge  noget  paa  alle  hans  Grusdynger. 

Det  var  ikke  ualmindeligt  dengang  at  være  Napoleons 
Modstander  paa  den  Maade,  at  man  sondrede  mellem 
ham  personlig,  hvem  man  forkastede,  og  det  franske 
Folk,  som  man  vedblev  at  beundre.  Ikke  saaledes  Arndt. 
Han  tager  Franskmændene  med  i  sin  forkastende  Be- 
dømmelse. Han  giver  ikke  meget  for  dem  og  deres  Re- 
volution. Han  tilraaber  dem: 

I  er  altsaa  det  værdige  Folk,  som  vil  være  andres  Lykkebringere 
og  Herrer,  1,  der  nu  igen  er  blevet  de  mest  krybende  og  elendige 
Slaver  af  en  Eneste,  der  ingen  ædlere  Kunster  bruger  til  at  beherske 
eder  med  end  List  og  prunkende  Abekatteri?  Uden  Religion,  uden 
Poesi,  uden  Sandhed,  for  svage  til  at  forbedre  jer,  for  dannede  til 
at  vedgaa  eders  Elendighed   for  eder  selv,  træder   I  stoltelig  hen  og 

galer  op  for  os  andre  med  en  eksempelløs  Uforskammethed  om,  at 
vi  er  uslebne  Karle  og  Barbarer.  I  letfærdige,  uforbederlige  Pak, 
som  snakker  op,  hvor  andre  føler,  —  som  hopper,  hvor  andre  staar, 
—  som  indbilder  jer  at  være,  hvor  andre  er,  —  I  har  meget  af  det, 
der  tager  sig  godt  ud,  men  som  vi  maa  afsky,  fordi  det  er  uden 
Virkeligheder." 

Skønt  Arndt  var  historisk  Professor,  er  det  dog  ikke 
som  historisk  Karakteristik  af  Napoleon  og  Fransk- 
mændene, disse  hans  Udtalelser  interesserer  os,  men 
mere  som  Karakteristik  af  ham  selv  —  som  Udtryk  for, 
hvorledes  i  ham  den  tyske  Folkebevidsthed  begynder  at 
vaagne  til  energisk  Selvhævdelse. 

Det  er  iøvrigt  ikke  blot  denne  lidenskabelige  For- 
nægtelse af  det  franske,  der  kommer  til  Orde  i  Arndts 
„Tidens  Aand".  Der  er  ogsaa  drøje  Ord  til  hans  Lands- 
mænd om,  hvorledes  de  er  i  Færd  med  at  udarte  som 
Nation. 

Den  tyske  Almenhed,  siger  Arndt,  er  kommen  ind 
paa  at  sværme  for  Humanitet  og  Verdensborgerskab. 
Det  har  den  lært  af  sine  overfladiske  Nutidsskribenter. 
Som  om  en  Nation  kan  leve  paa  den  Slags  tomme  Ideer, 
der  fylder  Hovederne,  men  lader  Hjerterne  tomme. 

Og  Karakteren  udviskes  derunder.  Gammel  Dyd  og 
Ærlighed  forsvinder.  Rig  og  fornem,  det  er  det,  man  vil 
være.  Bonden  vil  være  Borger,  Borgeren  Adelsmand, 
Adelsmanden  Greve.  Den  Vej  gaar  Folks  Higen  og 
Tragten.  Ingen  tænker  paa  at  være  Menneske. 

Derfor  gaar  de  aandelige  Værdier  ud  af  Kurs.  Arndt 
skriver: 

Religion,  —  den  snu  Slave  har  aldrig  haft  Religion:  den  spirer 
kun  frem  af  Livsfylde,  af  fælles  Kamp  i  Lyst  og  Nød.  Det  Menne- 
ske, der  ikke  anerkender  det  at  være  Menneske,  kan  ikke  have 
disse  hellige  Følelser;  han  har  kun  en  hul  Overtro,  hvori  hans 
klynkende  Forfængelighed  genspejles  .  .  . 

Og  Kunsten,  den,  som  afbilder  det  evige  og  uforgængelige,  hvad 
skulde  den  tage  sig  for  blandt  saadanne  Folk?  Det  svagelige  og 
utugtige,  som  aldrig  har  haft  noget  med  Kunsten  at  gøre,  men  som 

man  nævnte  med  dens  hellige  Navn,  —  det  betydningsløse  Spil  med 
Døgnets  Intetheder  og  Modens  Afguder,  den  tomme  Klang  af  Øje- 
blikket —  det  er,  hvad  man  forstaar  ved  Kunst.  I  min  Barndom,  da 
vandrede  endnu  Gud  og  Englene  om  blandt  Menneskenes  Huse  og 
om  Børnenes  Vugger  .  .  .  gamle  Viser  blev  sungne,  og  i  Vaar  og 
Høst  klang  det  frisk  fra  Mark  og  Skov.  Ogsaa  det  er  uddøet,  selv 
den  ringeste  Almuesmand  taler  derom  som  om  Barnagtigheder  og 
Overtro;  han  er  blevet  klog  og  fattig  som  de  fornemme. 


Resultatet  af  alt  dette  forlorne  Væsen  ser  man  paa 
den  Ungdom,  der  vokser  op  —  „Ynglinge,  som  trods 
al  Kviksølvagtighed  baade  i  Tunge  og  Fødder,  er  gnavne 
Oldinge  paa  20-21  Aar.  Det  er  en  forfærdende  For- 
nemmelse, som  Ungdommen  er  blevet  gammel  og  graa." 

Alt  dette  maa  siges.  Hvad  Fædrelandet  trænger  til,  er 
„kække  og  tapre  Stemmer,  som  med  Alvor  og  Kærlig- 
hed kan  forkynde  dets  Nød  og  dets  Redning.  Frit  maa 
og  vil  jeg  tale,  fordi  jeg  føler,  at  jeg  kan  dø  for  Ære,  og 
ikke  maa  leve  i  Skam." 

Det  er  Tyskland,  det  gælder.  Og  Tyskland,  -  -  ja, 
„hvad  er  du  og  hvor  er  du?  Jeg  søger  og  finder  dig 
ikke!"  Franskmændene  har  udslettet  Tyskland  og  søger 
at  vække  de  tyske  Stammers  indbyrdes  Skinsyge  for  at 
faa  dem  til  at  glemme,  at  de  dog  hører  sammen. 


-Tyskland  altsaa  er  intet;  vi  Tyske  er  intet;  man  kender  kun  Thii- 
ringer  og  Westfalere,  Pommeranere  og  Bayrere,  Wiirtembergere  og 
Hannoveranere  —  alle  er  de  Folkeslag,  alle  er  de  befriede  og  først 
nu  til  Lykke  og  Magt  befordrede  Folkeslag.  Man  roser  vort  Smaa 
for  os,  for  at  faa  os  til  at  glemme  vort  Store;  om  Tyske,  om  Tysk- 
land ikke  et  Ord.  Thi  det  kunde  da  falde  nogen  ind  ogsaa  at  kalde 
os  den  store  Nation.  Der  kunde  nogen  begynde  at  regne  og  finde 
ud,  at  af  Tysktalende  er  der  10  Millioner  flere  end  der  er  Fransk- 
mænd. Det  kunde  endelig  falde  os  selv  ind,  at  vi  ikke  har  nødig  at 
lade  andre  snakke  op  om  vor  Uafhængighed  og  Frihed,  men  at  vi, 
i  mægtig  Enhed  førte  af  een  Mand,  vel  var  i  Stand  til  at  vise  Rus- 
sere og  Franskmænd  og  Polakker  andensteds  hen  end  her  i  vort 
Fædreland,  det  nu  saa  skændede  og  blodigt  nedstampede. 

Arndt  fremkalder  Mindet  om  de  historiske  Skikkelser, 
der  har  udmærket  den  tyske  Nation  baade  i  Oldtid  og 
nyere  Tid. 

Skal  jeg  nævne  eder  høje  Navne?  Reuchlin  og  Erasmus,  Luther 
og  Gutenberg,  Melanchton  og  Zwingli,  hvilke  Minder!  Standser  vel 
nogensteds  de  Lysstrømme,  som  disse  Mænd  har  udgydt  over  Eu- 
ropa? I  dristige  Kæmpere  for  Ret  og  Frihed,  for  Lys  og  Menneske- 
værdighed, o  beder  I  eders  Himmel  for  eders  Folk,  at  det  ikke  skal 
gaa  under. 

Ja,  jeg  maa  bringe  i  Erindring  vor  Dyd  og  Kraft,  for  at  vi  kan 
holde  dens  hellige  Sæd  i  Live  til  frydefuld  Opblomstring  i  kom- 
mende Tider.  Man  maa  se  helt  og  dybt  til  Bunds  i  Elendigheden, 
naar  man  ud  af  Forraadnelsen  atter  vil  have  Liv  til  at  blusse  frem. 
Det  er  en  slet  Mand,  der  taber  Haabet.  En  gammel  Poet  siger: 
Haabet  er  hos  de  levende;  jeg  siger:  det  er  ogsaa  hos  de  døde.  Dø 
maa  det  gamle,  for  at  det  ny  kan  blive  til.  Ligesom  Haabet  vækker 
ny  Livsherlighed  op  af  Graven,  saaledes  lader  jeg  af  Tilintetgørelsen 
Kraft  og  af  Skammen  Hævn  opblomstre.  O,  en  Mand,  der  kan 
tænde  og  føre,  der  kan  kaste  Flammen  derhen,  hvor  den  vil  blusse, 
—  og  vi,  som  er  rige  og  højtbegavede,  behøver  ikke  at  trygle  om, 
hvad  der  tilkommer  os.  Derfor  vær  rustede  til  Lydighed  mod  Fædre- 
landet, vær  rustede  til  Endrægtighed,  til  Kærlighed  og  Troskab,  og 
tysk  Frihed  og  Ære  skal  igen  opstaa. 

Far  da  hen,  Ynkelighed,  og  Styrke  leve! 

Had  besjæle,  Vrede  opflamme,  Hævn  bevæbne  os! 

Lad  os  forgaa  for  vort  Land  og  vor  Frihed,  for  at  vore  Børn  kan 
bebo  et  frit  Land! 

Mænd!  op  og  far  i  Rustning!  1  bør  ikke  leve  som  Slaver! 


Saaledes  var  Aand  og  Tone  i  Arndts  Skrift.  Vi  for- 
staar,  at  naar  Boghandler  Palm  var  blevet  henrettet  for 
at  have  været  ikke  Forfatter,  men  blot  Udgiver  af  et 
Skrift,  der  i  Sammenligning  med  dette  var  for  Sødmælk 
eller  Limonade  at  regne,  da  maatte  det  være  raadeligst 
for  Arndt  efter  Auerstadt  og  Jena  at  bringe  sin  Person 
i  Sikkerhed.  Ganske  vist  sad  han  i  Greifswald  paa 
svensk  Landomraade;  men  Erfaringerne  med  Hertugen 
af  Enghien  og  Bogtrykker  Palm  havde  allerede  vist, 
hvad   fremtidige   Erfaringer  yderligere   skulde   bekræfte, 

at  Napoleons  dels  hemmelige,  dels  aabenlyse  Politi  var 
paa  Færde  allevegne  i  Tyskland  uden  at  tage  meget 
Hensyn  til  Landegrænser. 

Det  var  noget  af  det  mest  fuldkomne  i  Napoleons 
Regeringsmaskineri,  dette  Politi,  der  føltes  af  Menneskene 
som  en  hemmelighedsfuld  allestedsnærværende  Almagts- 
haand.  Paa  Landevejen  udenfor  Leipzig,  altsaa  i  Konge- 
riget Sachsen,  blev  en  Mand  arresteret  og  ført  bort.  Det 
forlød,  at  det  var  en  Mand,  Westfalens  Gesandt  i  Berlin 
havde  politisk  mistænkt.  —  I  November  1809  forsvandt 
sporløst  en  engelsk  Diplomat  Bathurst  paa  Rejsen  fra 
Wien  ud  igennem  Tyskland  til  Nordsøen.  Man  saa  ham 
aldrig  mere,  og  Alverden  mente,  han  var  blevet  et  Offer 
for  Napoleons  politiske  Aarvaagenhed.  -  -  Den  gamle 
Zacharias  Becker,  en  populær  tysk  Skribent,  som  i 
Gotha  havde  oprettet  en  Boghandel  mest  til  Udgivelse 
af  hans  egne  Skrifter,  og  som  derfor  kunde  faa  Ting  ud, 
som  andre  Forlæggere  i  de  Tider  betænkte  sig  paa  at 
røre  ved,  denne  Mand  saa  d.  30.  November  1811  pludse- 
lig sit  Hus  omringet  af  Kyrasserer  og  maatte  paa  staa- 
ende  Fod,  uden  at  kunne  faa  bragt  noget  i  Orden,  følge 
dem  til  Magdeburg,  hvor  han  blev  holdt  fanget  i  17 
Maaneder.  Hans  Landsherre,  Hertugen  af  Sachsen- 
Gotha  var  med  Nød  og  neppe  at  bevæge  til  at  rette 
en  ydmyg  Henstilling  til  Kejseren  til  Bedste  for  Man- 
den. 

Arndt  gjorde  altsaa  klogt  i  at  pakke  sammen.  „Jeg 
havde  dog  ikke  Lyst",  skriver  han,  „at  lade  mig  ind- 
fange og  skyde  ned  som  en  gal  Hund  af  de  Vælske". 
Han  tog  Ophold  i  Stockholm,  og  først  tre  Aar  efter 
vovede  han  at  snige  sig  ind  i  sit  Hjemland  igen  under 
det  fingerede  Navn  „Sprogmester  Allmann." 

Vi  vil  siden  møde  Ernst  Moritz  Arndt  igen. 

Arndts  „Tidens  Aand"  vakte  ved  sin  Fremkomst  vel 
Opmærksomhed,  men  ikke  straks  i  særlig  høj  Grad. 
Første  Del  udkom  før  Krigen,  og  da  sov  man  for  sødt 
til  at  agte  paa  saadanne  Varsler.  Da  efter  Krigen  anden 
Del  saa  Lyset,  var  der  mere  Modtagelighed  for  Alvors- 
ord; men  det  var  dog  ikke  at  vente,  at  saa  overordent- 
lig mange  skulde  føle  sig  forpligtede  til  at  lytte  til  en 
forholdsvis  ubekendt  Professor  fra  en  saa  afsides  Krog 
som  Greifswald. 

I  en  ganske  anden  Grad  slog  det  an,  da  Johann  Gott- 
lieb Fichte  tog  Ordet.  Ikke  blot,  fordi  Fichte  talte  i  Ber- 
lin, og  fordi  han  var  en  særdeles  anset  Mand,  hvis  filo- 
sofiske Skrifter  havde  vakt  Opmærksomhed  over  hele 
Europa,  men  ogsaa  fordi  hans  Tale,  lige  saa  fuld  af  Glød 
som  Arndts,  dog  var  roligere  og  klarere  og  derfor  mæg- 
tigere. Endvidere  fordi  han  stod  og  holdt  disse  sine 
„Taler  til  den  tyske  Nation"  midt  i  den  af  Napoleons 
Tropper  besatte  Hovedstad  og  med  Napoleons  Snus- 
haner anbragt  imellem  sine  Tilhørere. 

Det  skal  have  gjort  et  ganske  ejendommeligt  Indtryk 
at  sidde  dér  i  Akademiet  paa  Unter  den  Linden  og 
høre  Fichtes  nationalt  opmandende  Tale,  medens  franske 
Kommandoord  og  Trommeslag  undertiden  akkompagne- 
rede ude  fra  Gaden. 

Noget  Universitet  fandtes  ikke  dengang  i  Berlin. 
Fichte  havde  da  heller  ingen  Ansættelse  der  i  Hoved- 
staden, men  levede  der  som  Litterat  siden  1799,  efter 
at  han  var  blevet  afskediget  fra  sit  Professorat  i  Jena 
paa  Grund  af  religiøse  Anskuelser,  der  var  blevet  ansete 
for  gudsfornægtende.  Efter  Slaget  ved  Auerstadt  var  han 

inden  Franskmændene  kom  til  Berlin,  rejst  til  Konigs- 
berg  og  holdt  Forelæsninger  dér.  Men  da  Fransk- 
mændene ogsaa  nærmede  sig  denne  By,  flyttede  han  til 
København  og  ventede  dér  paa,  at  Berlin  skulde  blive 
rømmet  af  Fjenden.  Da  det  trak  længe  ud,  rejste  han 
saa  alligevel  til  Berlin  i  Sommeren  1807.  Freden  i  Tilsit 
blev  ved  den  Tid  sluttet,  men  uden  at  derfor  Fransk- 
mændene afmarcherede  fra  Berlin,  og  uden  at  det  preus- 
siske Hof  foreløbig  vendte  tilbage.  Saa  var  det,  at  Fichte 
i  Løbet  af  den  paafølgende  Vinter  1807-08  for  en  stor 
opmærksomt  lyttende  Tilhørerskare  holdt  de  14  Fore- 
læsninger, der  Aaret  efter  udkom  i  Trykken  under  Nav- 
net „Taler  til  den  tyske  Nation". 

Ja,  til  den  tyske  Nation.  Det  var  Tysklands-Tanken, 
der  nu  under  det  store  Sammenbrud  havde  grebet  denne 
alvorlige  Tænker,  der  dog  tidligere  havde  været  inde 
paa  Tidens  saa  almindelige  kosmopolitiske  Sværmeri. 
Nu  havde  han  set,  hvad  det  førte  til  at  lade  sig  optage 
af  disse  store,  løse  Almindeligheder:  „Menneskeheden", 
„Kulturen",  „Fremskridtet",  medens  man  tabte  Interessen 
for  sit  Folk  og  sit  Land.  Den  Idé,  der  rummede  frelsende 
Kraft,  var  Nationalitetens  Idé,  og  det  var  for  Fichte  det 
samme  som  Ideen  om  et  stort  og  samlet  Tyskland. 

„Jeg  taler,"  siger  han  i  den  første  Tale,  „til  Tyske 
slet  og  ret,  om  Tyske  slet  og  ret,  ikke  anerkendende, 
men  helt  og  holdent  tilsidesættende  og  bortkastende  alle 
de  adsplittende  Skel,  som  usalige  Tildragelser  for  Aar- 
hundreder  siden  har  sat  i  den  ene  Nation." 

Han  tager  da  sit  Udgangspunkt  fra  den  fælles  natio- 
nale Smerte,  fremkaldt  af  det  forsmædelige  Nederlag. 
Det  at  denne  Smerte  føles,  er  jo  et  Vidnesbyrd  om  en 
vis  national  Tilværelse.  Men  hvis  denne  skal  have  noget 
at  betyde,  da  maa  man  ikke  gaa  helt  op  i  Smertefølelsen. 
Smertefølelsens  Betydning  er  at  anspore  til  Besindelse, 
Beslutning  og  Daad.  Faar  Smerten  ikke  denne  Virkning, 

da  røver  den  os  blot  den  sidste  Kraft  og  fuldender  saa- 
ledes  vor  Elendighed,  og  viser  desuden,  som  Vidnesbyrd 
om  vor  Træghed  og  Fejghed,  at  vi  fortjener  vor  Elen- 
dighed. 

Vi  maa  tage  os  sammen.  Vi  maa  finde  Kraft  i  os 
selv.  Det  er  saa  vist  som  noget,  „at  intet  Menneske  og 
ingen  Gud  og  ingen  af  alle  de  Tildragelser,  der  ligger  i 
Mulighedernes  Rige,  kan  hjælpe  os,  men  at  vi  ene  og 
alene  maa  hjælpe  os  selv,  ifald  vi  skal  hjælpes." 

Først  og  fremmest  maa  vi  være  parate  til  at  se  Sand- 
heden mandigt  under  Øjne. 

Og  Sandheden  er  den,  at  Selvsygen  har  været  vor 
Fortræd. 

Selvsygen  er  tilsidst  blevet  Regeringsprincip  hos  os. 
Staten  har  kun  været  betænkt  paa  sin  egen  Fordel  og 
sin  egen  Rolighed  og  har  derfor  holdt  sig  i  træg  Neu- 
tralitet, saalænge  Fjenden  ikke  truede  dens  egne  Græn- 
ser. (Med  andre  Ord:  Preussen  har  forsømt  at  staa 
Østerrig  bi).  Men  et  saadant  Statsvæsen  gaar  til  Grunde 
ved  det  første  alvorlige  Angreb,  der  sker  derpaa.  Thi 
„ligesom  det  selv  først  løste  sig  troløst  fra  det  Legeme, 
hvis  Lem  det  var,  saaledes  vil  nu  dets  Lemmer,  som 
ikke  længer  holdes  fast  af  nogen  Frygt  for  det,  men 
som  derimod  drives  af  den  større  Frygt  for  den  Frem- 
mede, løse  sig  fra  det  med  den  samme  Troløshed  og 
gaa  hen,  enhver  til  sit." 

Menneskenes  Selviskhed  kan  vel  knytte  dem  til  et 
Statsvæsen,  saa  længe  de  dels  frygter  for  dets  Magt,  dels 
attraar  dets  Gunstbevisninger.  Men  et  Statsvæsen,  der 
ligger  i  Ruiner,  kan  ikke  knytte  sine  Borgere  til  sig  og 
fremkalde  deres  Tjenester  og  Opofrelser  ad  den  Vej.  Der 
maa  noget  andet  til  end  Borgernes  Selviskhed,  ja  noget 
ganske  modsat  maa  der  til.  „Vi  maa  i  alle  deres  Sind, 
som  vi  vil  regne  til  vor  Nation,  sætte  og  grundlægge,  i 
Stedet  for  hin  Selvkærlighed,  en  anden  Kærlighed,  som 
-  uden  Frygt  og  Haab  som  Mellemled  —  gaar  umiddel- 

bart  paa  det  Gode  slet  og  ret  som  saadant  og  for  dets 
egen  Skyld." 

Det  er,  med  andre  Ord,  en  helt  ny  national  Opdra- 
gelse, der  skal  til. 

Fichte  udkaster  da  grundigt  og  omhyggeligt  Planen  til 
en  saadan  Opdragelse  og  gør  opmærksom  paa,  at  den 
store  Schweizer  Pestalozzi  allerede  har  slaaet  ind  paa 
den  Vej  i  Praksis. 

National  skal  Opdragelsen  være  i  den  Betydning,  at 
den  indgiver  den  opvoksende  Slægt  Begejstring  for  Na- 
tionens evige  Værdi.  Thi  i  Verdenshistorien  har  altid  de 
sejret,  hvem  det  Evige  har  begejstret.  „Og  saaledes  sejrer 
altid  og  nødvendigt  denne  Begejstring  over  den,  der  ikke 
er  begejstret.  Ikke  Hærens  Magt  eller  Vaabnenes  Dyg- 
tighed, men  Sindets  Kraft  er  det,  som  tilkæmper  Sejre." 

Fichte  henviser  til  Forfædrene,  de  gamle  Germaner, 
som  i  deres  Kamp  mod  Roms  Verdensherredømme 
lagde  for  Dagen,  at  deres  Nationalitet  for  dem  havde 
evig  Værd  og  Betydning,  saa  de  satte  alt  ind  for  den 
og  ikke  byttede  den  bort  for  noget  i  Verden,  om  det 
end  saa  nok  saa  herligt  og  glimrende  ud. 


Mon  de  ikke  tydeligt  nok  saa  for  deres  Øjne  den  højere  Flor  af 
de  romerske  Provinser  i  deres  Nabolag,  de  finere  Nydelser,  man 
dér  havde,  dertil  Love,  Domstole,  Stokkebundter  og  Økser  og  alting? 
Mon  Romerne  ikke  var  beredvillige  nok  til  at  lade  dem  faa  Del  i 
alle  disse  Velsignelser?  Mon  de  ikke  paa  flere  af  deres  egne  Fyr- 
ster, som  straks  gik  ind  paa,  at  Krig  mod  saadanne  Menneskehedens 
Velgørere  var  Rebellion,  fik  Beviser  at  se  paa  den  højt  priste  ro- 
merske Mildhed,  idet  Romerne  udpyntede  de  eftergivende  med  Konge- 
titler, med  Anførerstillinger  i  deres  Hære,  med  romerske  Offerbaand, 
og  gav  dem,  naar  det  skete,  at  de  blev  forjagede  af  deres  Lands- 
mænd, Tilflugtssted  og  Underhold  i  deres  Plantestæder?  Mon  de 
ingen  Sans  havde  for  den  romerske  Dannelses  Fortrin,  f.  Eks.  for 
den  bedre  Indretning  af  deres  Hære.  i  hvilke  endog  en  Hermann 
ikke  forsmaaede  at  lære  Krigshaandværket?  .  .  .  Men  hvorfor  har  de 
da  flere  Menneskealdere  igennem  kæmpet  i  blodig,  altid  med  den 
samme  Kraft  sig  atter  fornyende  Krig?  En  romersk  Forfatter  lader 
deres   Anførere   besvare  det  saaledes:   „Om   der  da  var  andet  Valg 

for  dem,  end  enten  at  hævde  deres  Frihed  eller  at  dø,  før  de  blev 
gjort  til  Slaver?"  Frihed  betød  for  dem  netop  dette,  at  de  vedblev  at 
være  Tyske,  vedb'ev  at  afgøre  deres  Anliggender  selvstændigt  og  op- 
rindeligt i  Overensstemmelse  med  deres  egen  Aand,  og  at  de  gjorde 
deres  Dannelsesfremskridt  i  denne  Aand,  og  at  de  forplantede  denne 
Selvstændighed  ogsaa  til  deres  Efterkommere.  Slaveri  betød  for 
dem  alle  hine  Velsignelser,  som  Romerne  vilde  paatrænge  dem,  fordi 
de  derved  maatte  blive  noget  andet  end  Tyske  —  maatte  blive  halve 
Romere.  Det  forstod  sig  af  sig  selv,  forudsatte  de,  at  enhver,  inden 
han  blev  dette,  hellere  døde. 

Dette  at  have  det  i  sig  som  en  selvfølgelig  Forudsæt- 
ning, at  man  sætter  alt  ind  for  sin  Nationalitet,  det  er 
det  samme  som  at  en  Nation  er  i  Live. 

Men  hvorledes  staar  det  da  med  den  tyske  Nations 
Liv  i  Øjeblikket?  Maa  man  ikke  sige,  at  her  drejer  det 
sig  om  ligefrem  at  fremkalde  Liv,  at  lade  Livet  frem- 
staa  af  Døde? 

Jo,  netop  en  saadan  Følelse  har  Fichte,  idet  han  staar 
og  taler  til  den  tyske  Nation,  -  -  at  han  henvender  sig 
til  en  Størrelse,  der  i  Øjeblikket  ikke  er  til,  men  som 
han  vil  betragte  som  tilværende,  for  at  den  dog  kan 
vorde. 

„I  den  Aand",  siger  han,  „hvis  Udstrømning  disse 
Taler  er,  ser  jeg  den  Enhed,  som  skal  og  maa  blive  til, 
om  vi  ikke  helt  skal  gaa  til  Grunde,  —  jeg  ser  denne 
Enhed  allerede  som  tilbleven,  fuldendt  og  nærværende 
for  mine  Øjne." 

Og  saa  tror  han  da  ogsaa  paa,  at  det  Liv,  som  hver- 
ken han  eller  noget  Menneske  formaar  at  skabe,  vil  blive 
fremkaldt  af  denne  samme  Aand,  „hvis  Udstrømning 
disse  Taler  er." 

Saaledes  slutter  han  en  af  Talerne  (den  tredje): 

Lad  mig  fortælle  denne  Tidsalder  om  en  gammel  Seers  Syn,  der 
var  beregnet  paa  en  vel  ikke  mindre  beklagelsesværdig  Tilstand  end 
vor.  Saaledes  siger  Seeren  ved  Chebars  Strøm,  Trøsteren  for  dem, 
der  var  fangne  ikke  i  eget,  men  i  fremmed  Land:  Herrens  Haand 
kom  over  mig  og  førte  mig  ud   i  Herrens  Aand  og  stillede  mig  paa 

en  vid  Mark,  som  laa  fuld  af  Dødningeben,  og  han  førte  mig  vidt 
omkring,  og  se,  Benene  laa  i  saare  stor  Mængde  paa  Marken,  og 
se,  de  var  meget  fortørrede.  Og  Herren  sagde  til  mig:  Du  Menneske- 
barn, mener  du  vel,  at  disse  Ben  igen  vil  blive  levende?  Og  jeg 
sagde:  Herre,  det  véd  vel  kun  du.  Og  han  sagde  til  mig:  Spaa  om 
disse  Dødningeben,  og  sig  til  dem:  I  tørre  Ben,  hører  Herrens  Ord. 
Saa  siger  Herren  om  eder  fortørrede  Ben:  Jeg  vil  igen  forbinde  eder 
med  Baand  og  Sener  og  lade  Kød  gro  over  eder  og  overtrække  eder 
med  Hud,  og  jeg  vil  give  eder  Aande,  at  I  igen  bliver  levende,  og  I 
skal  erfare,  at  jeg  er  Herren.  Og  jeg  spaaede,  som  mig  befalet  var,  og 
se,  da  raslede  det,  som  jeg  spaaede,  og  rørte  sig,  og  Benene  føjede  sig 
igen  til  hinanden,  ethvert  paa  sit  Sted,  og  der  voksede  Aarer  og  Kød 
derpaa,  og  han  overdrog  dem  med  Hud;  men  endnu  var  der  ingen  Aande 
i  dem.  Og  Herren  sagde  til  mig:  Spaa  til  Vinden,  du  Menneskebarn 
og  sig  til  Vinden:  Saa  siger  Herren:  Vind  kom  hid  fra  de  fire  Vinde, 
og  blæs  paa  disse  ihjelslagne,  at  de  igen  bliver  levende.  Og  jeg 
spaaede,  som  han  havde  befalet  mig.  Da  kom  der  Aande  i  dem,  og 
de  blev  igen  levende  og  rettede  sig  op  paa  deres  Fødder,  og  der 
var  af  dem  en  meget  stor  Hær.  —  Lad  saa  være,  at  vort  højere 
aandelige  Livs  Bestanddele  er  lige  saa  udtørrede,  og  just  derfor  og- 
saa  vor  Nationalenheds  Baand  lige  saa  sønderrevne  og  i  lige  saa 
vild  Uorden  strøede  omkring  imellem  hverandre  og  ligger  dér  lige- 
som Seerens  Dødningeben;  lad  dem  under  flere  Aarhundreders 
Storme,  Regnskyl  og  svidende  Solskin  være  blevet  nok  saa  blegede 
og  udtørrede,  —  Aandeverdenens  levendegørende  Aandepust  har 
endnu  ikke  ophørt  at  blæse.  Det  vil  ogsaa  gribe  vort  Nationallegemes 
uddøede  Ben  og  føje  dem  til  hinanden,  saa  de  kan  herligt  fremstaa 
i  nyt  og  forklaret  Liv. 

Men  naar  Fichte  altsaa  tror  paa  denne  Levendegørelse 
ved  Aandepust  fra  de  højere  Egne,  saa  tænker  han  sig 
det  ikke  som  noget,  Menneskeviljen  kan  forholde  sig 
blot  passivt  til.  Nej,  Levendegørelse  hos  Mennesker  er 
for  Fichte  i  første  Række  Viljens  Levendegørelse,  Vilje- 
kraftens Opvaagnen.  Vi  maa  selv  ville,  dette  er  hans  Alfa 
og  Omega.  Saaledes  hører  vi  ham  da  udbryde  i  sin 
Slutningstale: 

Lad,  o  lad  eder  dog  ikke  afslappe  ved  at  forlade  eder  paa  andre 
eller  paa  hvad  det  saa  er,  der  ligger  udenfor  eder  selv;  heller  ikke 
ved  Tidens  uforstandige  Visdom,  at  Tidsaldrene  frembringer  sig  selv, 
uden   al   menneskelig  Medvirken    ved   en   eller  anden  ukendt  Kraft. 

Disse  Taler  er  ikke  blevne  trætte  af  at  indskærpe  eder,  at  absolut 
intet  kan  hjælpe  eder,  uden  I  selv,  og  de  finder  det  nødvendigt  at 
gentage  det  lige  til  det  sidste  Øjeblik  .  .  .  Om  det  nogensinde  igen 
skal  gaa  os  vel,  dette  afhænger  ganske  alene  af  os,  og  der  vil  sik- 
kerlig  aldrig  igen  komme  noget  Velvære  til  os  af  nogen  Art,  naar 
vi  ikke  selv  forskaffer  os  det,  og  i  Særdeleshed,  naar  ikke  hver  en- 
kelt iblandt  os  paa  sin  Maade  gør  og  virker,  som  om  han  var  alene, 
og  som  om  de  kommende  Slægters  Vel  ene  og  alene  beroede  paa 
ham  .  .  . 

Ikke  i  Aarhundreder  har  I  været  saaledes  sammenkaldt  som  idag; 
i  et  saadant  Antal;  i  en  saa  stor,  saa  paatrængende,  saa  fælles  Sag; 
saaledes  helt  og  holdent  som  Nation,  som  Tyske.  Heller  ikke  vil 
det  nogensinde  blive  budt  eder  saaledes  een  Gang  til.  Giver  I  nu 
ikke  Agt  og  gaar  i  eder  selv,  —  lader  I  ogsaa  disse  Taler  gaa  forbi 
eder  som  en  tom  Øreklø  eller  som  en  Besynderlighed  at  gabe  paa, 
saa  vil  intet  Menneske  mere  regne  paa  eder.  Endelig  engang  hør! 
Endelig  engang  kom  til  Eftertanke!  Gaa  blot  denne  Gang  ikke  af 
Stedet,  uden  at  have  fattet  en  fast  Beslutning!  Og  lad  enhver,  der 
hører  denne  Stemme,  fatte  denne  Beslutning  ved  sig  selv  og  for  sig 
selv,  ganske  som  om  han  var  ene  paa  Pletten  og  maatte  gøre  alt 
alene.  Naar  rigtig  mange  enkelte  tænker  saaledes,  saa  vil  snart  et 
stort  Hele  staa  der,  som  sammenflyder  til  en  eneste  tæt  sluttet 
Kraft.  Naar  derimod  enhver,  med  Udelukkelse  af  sig  selv,  haaber 
paa  de  øvrige,  og  overlader  de  andre  Sagen,  saa  findes  der  slet 
ingen  andre,  og  alle  tilsammen  bliver,  som  de  var  i  Forvejen.  — 
Fat  den  paa  Stedet,  denne  Beslutning.  Sig  ikke:  lad  os  endnu  en 
lille  Stund  hvile,  endnu  en  lille  Stund  sove  og  drømme,  indtil  maa- 
ske  Bedringen  kommer  af  sig  selv.  Den  vil  aldrig  komme  af  sig 
selv  .  .  .  Heller  ikke  kan  de  ydre  Opfordringer  til  Besindelse  nogen- 
sinde blive  stærkere  og  mere  indtrængende.  Hvem  denne  nær- 
værende Tid  ikke  bringer  i  Bevægelse,  han  har  sikkert  mistet  al 
Følelse.  —  I  er  sammenkaldt  til  at  fatte  en  sidste  og  fast  Beslut- 
ning; ingenlunde  til  at  rette  en  Befaling,  et  Paalæg,  en  Anmodning 
til  andre,  men  til  at  rette  en  Anmodning  til  eder  selv.  En  Beslutning 
skal  I  fatte,  som  enhver  kun  kan  udføre  ved  sig  selv  og  i  egen 
Person.  Det  forslaar  ikke  her  med  denne  ørkesløse  Sætten  sig  det 
for,  denne  Villen  ville  en  af  Dagene,  denne  træge  Bliven  enig  med 
sig  selv  om,  at  man  ikke  vil  have  noget  derimod,  om  man  engang 
af  sig  selv  gik  hen  og  blev  bedre;  nej,  der  fordres  af  eder  en  saa- 
dan  Beslutning,  som  tillige  umiddelbart  er  Liv  og  indvortes  Daad, 
og  som  saa  uden  Vaklen  eller  Afkøling  holder  ud  og  farer  fort,  til 
den  er  ved  Maalet. 

Saadanne  Ord  talte  han,  Johann  Gottlieb  Fichte,  den 
tyske  Mand,  Væversønnen  fra  Rammenau  i  Lausitz,  han, 
der  en  Tid  havde,  som  Tænker  og  Forfatter,  bevæget 
sig  udelukkende  i  Filosofiens  højere,  for  almindelige 
Dødelige  utilgængelige  Regioner,  men  som  nu  under 
Ulykken  var  kommen  ned  paa  Jorden,  ned  til  Virkelig- 
heden, til  sit  Folk,  til  at  lide  og  haabe  med  det. 

Fichte  var  dengang  45  Aar,  en  kraftigbygget,  lidt  under- 
sætsig Skikkelse,  et  karakterfuldt  Ansigt  med  skarpt 
markerede  Træk,  et  Par  Ørneøjne  under  buskede  Bryn, 
en  Stemme  med  stolt,  bydende  Klang.  Hans  Tale  gjorde 
overordentlig  stor  Virkning.  Hovedsagen  i  saa  Hen- 
seende var  jo  ikke  hans  Anvisning  paa  en  ny  Opdra- 
gelsesmaade,  som  i  alle  Tilfælde  først  langsomt  kunde 
sætte  sine  Frugter,  medens  Tidsbegivenhederne  trængte 
hinanden  med  stormende  Hast.  Men  Hovedsagen  var, 
at  i  Fichtes  Taler  rørte  sig  den  første  Ansats  til  en  ny 
og  kraftig  tysk  Nationalvilje. 


Niende  Kapitel 

Nationalitet  er  Sprog,  Sæd  og  Skik,  Sindelag  og  saa- 
danne Ting;  men  Nationalitet  er  tillige  en  vis  politisk 
Selvstændighed,  eller  kan  i  hvert  Fald  i  Længden  ikke 
bestaa  uden  denne.  Derfor  —  den  tyske  Nations  Frem- 
tid var  det  samme  som  et  tysk  Statsvæsens  Fremtid. 
Og  i  saa  Henseende  drejede  det  sig  efter  Tilsitfreden 
først  og  fremmest  om  Bevarelsen  af  den  preussiske  Stat, 
—  foreløbig  det.  der  var  blevet  tilbage  af  den. 

Dens  Landomraade  var  gaaet  ned  fra  5700  til  2800 
Kvadratmile,  dens  Indbyggerantal  fra  næsten  10  Millioner 
til  41  -i.  Det  var  to  store  Amputationer,  der  var  fore- 
tagne, en  i  Øst  og  en  i  Vest.  Men  den  førstnævnte 
Borttageisen  af  det  store  Stykke  Preussisk-Polen,  som 
var  lagt  til  det  nyoprettede  Hertugdømme  Warschau  - 
havde  det  gode  ved  sig,  at  Preussen  derved  var  blevet 
en  helt  og  afgjort  tysk  Stat,  og  at  saa  meget  mere  Preus- 
sens og  Tysklands  Fremtid  maatte  betragtes  som  sam- 
menhørende. 

I  første  Række  var  nu  dette  Statsspørgsmaal  et  Penge- 
spørgsmaal.  Kunde  den  preussiske  Stat,  i  sin  saa  stærkt 
reducerede  Skikkelse,  faa  sine  Finanser  i  Orden?  Saa 
vidt  det  stod  til  Kejser  Napoleon,  skulde  det  ikke  lyk- 
kes. Han  havde  ved  Fredslutningen  paalagt  Preussen 
Krigsomkostningerne.  Hvor  store  de  var,  ja  det  skulde 
først  regnes  ud.  Og  de  regnedes  da  foreløbig  ud  til  25 
Millioner  Thaier.  Hvor  skulde  det  forarmede  Land  op- 
bringe de  Penge?  Især  da  den  preussiske  Konge  ved 
Fredslutningen  havde  maattet  love  at  spærre  sine  Havne 
for  engelske  Skibe  og  Varer  —  altsaa  at  stoppe  en  for  Lan- 
det og  ham  meget  vigtig  Indtægtskilde.  Mange  preussiske 
Privatformuer  gik  ved  den  Lejlighed  i  Løbet.  Endnu 
flere  Statsborgere  fik  deres  økonomiske  Knæk  gennem 
den  uafladelige  franske  Indkvartering.  Thi  Napoleon  lod 
ganske  roligt  100,000  Mand  blive  liggende  i  Preussen 
efter  Fredslutningen,  som  Sikkerhed  -  -  hed  det  -  -  for 
Krigsomkostningernes  Betaling.  Og  disse  Krigsomkost- 
ninger forstod  Daru,  Napoleons  Generalintendant  i  Preus- 
sen, ved  stadig  ny  Udregninger  at  faa  højere  og  højere 
op.  Saa  det  gik  i  Sandhed  her,  som  dengang  man  til- 
vejede Brennus  Guld,  for  at  han  skulde  forlade  ( Rom, 
og  han  yderligere  lagde  sit  Sværd  paa  Vægtskaalen  med 
Udraabet:  Ve  de  overvundne! 

Det  var  aabenbart  Napoleons  Mening,  gennem  dette 
uafgjorte   Pengemellemværende  at   holde  den  preussiske 

Stats  Skæbne  svævende,  saa  han,  naar  han  fandt  for 
godt,  kunde  gribe  ind  og  skride  til  dens  endelige  Til- 
intetgørelse. 

Det  var  i  Sandhed  for  Preussen  fortvivlede  Kaar.  Og 
under  saadanne  Forhold  kalder  man  paa  den  Slags 
Mænd,  som  man  ellers  forkaster. 

I  de  Dage,  da  Kong  Frederik  Vilhelm  laa  i  Tilsit  og 
fik  Fredsbetingelserne  dikteret,  havde  Hardenberg  talt 
alvorligt  med  ham  og  ladet  ham  forstaa,  at  der  var  ikke 
andet  for:  Kongen  maatte  kalde  Friherre  v.  Stein  tilbage. 
Thi  han  alene  kunde  nu  bringe  Landet  paa  Fode. 

Karl  Friherre  v.  Stein  var  en  rhinfrankisk  Adelsmand, 
der  —  indtil  for  Vi>  Aar  siden  —  i  27  Aar  havde  tjent 
den  preussiske  Stat,  en  enkelt  Gang  som  diplomatisk 
Afsending,  men  ellers  gennemgaaende  i  forskellige  Grene 
af  den  indenrigske  Administration,  stadig  avancerende, 
indtil  han  endelig,  et  Par  Aar  før  Krigen,  var  blevet 
Minister  —  nærmest  hvad  vi  vilde  kalde  Indenrigs-  og 
Handelsminister. 

Friherre  v.  Stein  var  en  meget  virksom  Mand,  og  af 
den  Slags,  der  i  alt,  hvad  de  virker,  mener  Sag  og  Sag 
og  Sag  og  intet  andet.  Sin  egen  Person  tog  han  kun 
lidet  Hensyn  til,  og  lige  saa  lidt  til  andres,  d.  v.  s.  i 
Forhold  til  Sagen. 

Stein  havde  noget  i  sit  Blik,  sin  Holdning  og  hele 
Maade  at  være  paa,  som  gjorde,  at  de,  der  var  sammen 
med  ham,  uvilkaarlig  respekterede  ham  og  tillige  var  en 
lille  Smule  bange  for  ham.  Dette  gjaldt  ogsaa  Kong 
Frederik  Vilhelm.  Han  vilde  egentlig  Pokkers  nødig 
haft  Stein  til  Minister;  men  der  var  Mænd  i  hans  Om- 
givelser, som  saa  stærkt  havde  fremhævet  Steins  Dyg- 
tighed, at  Kongen,  samvittighedsfuld  som  han  var,  havde 
ofret  sin  personlige  Tilbøjelighed  for  Landets  Vel. 

Stein  var  altsaa  blevet  Minister.  Men  hvordan  det  var 
at  være   Minister   i   Preussen,  —  ja   derom   havde   han 

allerede  for  Aar  tilbage  udtrykt  sig  saaledes  i  et  Brev 
til  en  Slægtning:  „Vore  Ministre  er  indskrænkede  til  en 
Rolle  som  første  Kommis  paa  et  Kontor,  der  ekspederer 
de  løbende  Forretninger.  Deres  Stilling  har  ingen  Agtelse 
mere,  og  der  findes  ingen  Sammenhæng  i  Forret- 
ningerne." 

Hvad  Stein  her  havde  sigtet  til,  var  det  mislige  ved 
Kabinetsregerings-Systemet,  saaledes  som  det  i  Preussen 
havde  udviklet  sig  af  de  første  Kongers,  især  Frederik 
den  stores,  helt  personlige  Regimente.  Frederik  den 
store  sad  ved  sit  Skrivebord  og  gennemgik  og  afgjorde 
saa  at  sige  alle  Sager  ud  af  sit  eget  Hoved.  Ministrene 
var,  strengt  taget,  ikke  andet  end  hans  Skrivere  og  For- 
valtere. Hans  Efterfølgere  paa  Tronen  havde  fastholdt 
det  samme  Regeringsprincip;  men  dels  voksede  Arbejds- 
stoffet, dels  havde  de  ikke  Frederik  den  stores  Hoved 
og  Arbejdskraft.  Saa  udvalgte  de  sig  blandt  deres  Hof- 
mænd og  Adjudanter  nogle,  som  kunde  være  deres  for- 
trolige Raadgivere,  og  som  de  tog  med  ind  til  Skrive- 
bordet, saaledes  at  de  kom  til  at  udgøre  Kongens  „Ka- 
binet." Disse  Kabinetsraader  modtog  Sagerne  fra  Ad- 
ministrationen, altsaa  fra  Ministerierne,  og  foredrog  dem 
for  Kongen.  Og  den  af  dem,  der  til  enhver  given  Tid 
netop  var  saa  heldig  at  være  i  Kongens  særlige  Yndest, 
blev  en  saare  mægtig  Mand. 

Kabinettet  var  saaledes  en  Institution,  der  havde  skudt 
sig  ind  mellem  Kongen  og  Ministrene.  Da  der  ikke 
fandtes  noget  Ministerraad,  men  enhver  Minister  kun 
overskuede  sin  specielle  Administrations  Omraade,  og 
da  der  heller  ikke  fandt  nogen  direkte  Raadslagning 
Sted  mellem  Kongen  og  Ministrene,  men  alt  gik  gennem 
Kabinettet  som  Mellemled,  forstaar  man,  hvor  brøst- 
holdne Ministrene  kunde  føle  sig,  de,  der  dog  skulde 
være  de  egentlige  officielle  Statstjenere  i  Sammenligning 
med  de  mere  private  og  uansvarlige  Raadgivere  i  Kon- 
gens Kabinet. 

Da  Stein  var  blevet  Minister,  fik  han  Lejlighed  til  at  gøre 
personlige  Erfaringer  om  dette  Systems  sløvende  og  øde- 
læggende Indflydelse  paa  Administrationen.  Under  Stein 
sorterede  f.  Eks.  Søhandels-Departementet,  som  indkas- 
serede en  ikke  ringe  Del  af  Statsindtægterne.  Men  Steins 
Interesse  for  at  faa  drevet  disse  Indtægter  i  Vejret  svæk- 
kedes meget  derved,  at  han  maatte  se  paa,  hvorledes 
betydelige  Summer  af  de  paagældende  Midler  blev  ved 
kongelig  Kabinetsordre  udlaante  til  snart  en,  snart  en  anden 
højtstaaende  Personlighed,  som  aldeles  ikke  kunde  stille 
forsvarlig  Sikkerhed,  men  som  stod  sig  godt  med  en  af 
Kongens  Kabinetsraader.  „Lad  for  mig  hvem  der  vil 
overtage  Administrationen  af  Søhandelen",  udbrød  Stein 
ved  en  saadan  Lejlighed,  „og  hjælpe  med  til  at  plyndre, 
saa  godt  han  kan!" 

Stein  tog  dog  ikke  sin  Afsked  -  det  er  heller  ikke 
sagt,  den  vilde  være  blevet  bevilget  ham  — ;  men  han 
satte  sig  en  Dag  hen  og  skrev  en  Betænkning  om,  at 
der  burde  oprettes  et  Konseil,  d.  v.  s.  et  Raad  af  samtlige 
Ministre,  hvor  Kongen  skulde  føre  Forsædet.  Kabinets- 
raaderne  skulde  for  Fremtiden  ikke  have  noget  at  gøre 
med  at  foredrage  Sagerne  for  Kongen,  men  skulde  blot 
udfærdige  Kabinetsordrerne  efter  den  Koncept,  der  var 
underskrevet  af  Ministrene. 

Denne  Betænkning  skrev  Stein  i  Foraaret  1806,  og 
det  var  hans  Hensigt  at  overrække  Kongen  den.  Dog 
ikke  ene,  men  sammen  med  nogle  politiske  Venner.  Disse 
fik  dog  Sagen  holdt  hen.  Det  var  jo  nemlig  ikke  godt 
at  vide,  hvorledes  Kongen  vilde  optage  et  saadant  For- 
slag, som  i  Virkeligheden  gik  ud  paa,  at  han  skulde 
opgive  det  nedarvede  personlige  Regeringssystem.  Indtil 
videre  fik  ikke  Kongen,  men  kun  Dronning  Luise  Be- 
tænkningen at  se,  og  hun  fandt  den  for  skarp  i  Formen. 
Ogsaa  Hardenberg  holdt  tilbage.  Saaledes  gik  Sommeren 
hen,  og  saa  kom  Krigen. 

Nu  fik  Stein  andet  at  tænke  paa.  Han  laa  syg  i  Ber- 

lin,  da  Meldingen  kom  om  Nederlaget  ved  Auerstadt  og 
Hærens  Opløsning.  Straks  traf  han  de  mest  energiske 
Forholdsregler,  indstillede  paa  Stedet  alle  Udbetalinger 
af  den  kongelige  Kasse,  lod  samtlige  Beholdninger  og 
Effekter  bringe  i  Sikkerhed  til  Stettin,  --  viste  sig,  kort 
sagt,  som  en  af  de  faa  overordnede  Embedsmænd,  der 
efter  Katastrofen  ikke  tabte  Hovedet.  Som  Modsætning 
kan  nævnes  Berlins  Guvernør,  der  ikke  en  Gang  sørgede 
for  at  faa  Tøjhusets  store  Vaabenforraad  bragt  i  Sikker- 
hed. Men  de  Midler,  Stein  reddede,  muliggjorde  Krigens 
Fortsættelse  i  1807  og  sikrede  i  den  nærmeste  Tid  baade 
Hoffet  og  Embedsmændene  deres  nødtørftige  Underhold. 

Det  var  Stein,  der  fik  Kongen  til  at  afslaa  den  Vaa- 
benstilstand,  Napoleon  tilbød  kort  efter  Auerstadt.  Kon- 
gen tilbød  derefter  Stein  Ledelsen  af  de  udenrigske  Sager. 
Dertil  svarede  Stein,  at  Hardenberg  var  den  rette  Mand 
til  den  Plads,  men  at  det  iøvrigt  var  betænkeligt  for  hvem 
som  helst  at  overtage  Udenrigsministerposten  under  disse 
vanskelige  Forhold,  naar  han  dog  var  udsat  for  at  blive 
modarbejdet  i  Kongens  Kabinet.  Og  nu  greb  Stein  Lej- 
ligheden til  mundtlig  at  forelægge  Kongen  de  Tanker, 
han  i  Foraaret  hav(de  nedskrevet  i  sin  nys  omtalte  Be- 
tænkning. 

Kongen  studsede  lidt  over  det  Forlangende,  der  her 
stilledes  til  ham.  Men  det  hidtilværende  Regeringssystem 
havde  jo  i  Øjeblikket  faktisk  spillet  Fallit,  og  Forholdene 
krævede  med  høj  Røst  en  Ændring.  Saa  gik  da  Kongen 
virkelig  ind  paa  at  oprette  et  Konseil;  men  det  skulde 
kun  bestaa  af  tre  Ministre,  hvoraf  Stein  skulde  være  den 
ene,  og  saa  skulde  endvidere  Kongens  Kabinetsraader 
have  Sæde  i  Konseilet  og  deltage  i   dets   Forhandlinger. 

Stein  betragtede  dette  som  en  Halvhed  og  en  Umulig- 
hed og  var  ikke  til  Sinds  at  tage  Sæde  i  et  saadant  Kon- 
seil. Han  gik  nu  videre  og  forlangte,  at  Kongen  skulde 
fjerne  visse  Mænd  af  sit  Kabinet,  ganske  særlig  en  Ge- 
heime-Kabinetsraad  Beyme,  der  havde  opnaaet  en  alt  for 

stor  og  uheldig  Indflydelse.  Men  nu  var  Frederik  Vilhelm 
blevet  stødt.  „Holder  man  mig  for  et  Dummerhoved?" 
svarede  han,  „tror  man,  at  jeg  bekvemmer  mig  til  et 
Ministerraad  mod  min  Vilje,  saa  er  den  Tanke  for  an- 
massende." 

Da  Kongen  kort  efter  sendte  Stein  en  Sag  til  Erklæ- 
ring i  hans  Egenskab  af  Medlem  af  det  ny  Konseil, 
nægtede  Stein  at  gøre  noget  ved  Sagen,  da  han  ikke  be- 
tragtede sig  som  Medlem.  Da  en  fornyet  Opfordring  ikke 
hjalp,  tilskrev  Kongen  ham  et  egenhændigt  Brev,  dateret 
Konigsberg,  3.  Januar  1807,  der  endte  saaledes: 

Deres  lange  Tavshed  tilskrev  jeg  fra  først  af  Deres  Sundhedstil- 
stand .  .  .  Jeg  kan  umulig  anse  den  for  blot  Trods  eller  Ulydighed 
mod  mine  Befalinger,  thi  i  saa  Fald  maatte  jeg  sørge  for  et  passende 
Kvarter  til  Dem  .  .  .  Og  nu  har  de  to  Gange  nægtet  at  give  Erklæ- 
ring i  en  Sag,  som  har  været  tilsendt  Dem  af  mig  selv,  og  som  alt- 
saa  fuldkommen  var  at  anse  som  sorterende  under  Dem. 

Af  alt  dette  har  jeg  med  stor  Smerte  maatte  erkende,  at  jeg  des- 
værre ikke  fra  først  af  har  taget  fejl  af  Dem,  men  at  De  er  at  anse 
som  en  opsætsig,  trodsig,  haardnakket  og  ulydig  Statstjener,  der, 
pukkende  paa  sit  Geni  og  sine  Talenter,  langt  fra  at  have  Statens 
Bedste  for  Øje,  kun  ledet  af  Kapricer,  handler  af  Lidenskab  og  af 
personligt  Had  og  Forbitrelse  ....  Det  gør  mig  i  Sandhed  ondt,  at 
De  har  sat  mig  i  den  Nødvendighed  at  maatte  tale  saa  klart  og  tyde- 
ligt til  Dem.  Da  De  imidlertid  foregiver  at  være  en  sandhedselskende 
Mand,  saa  har  jeg  sagt  Dem  min  Mening  paa  godt  Tysk,  idet  jeg 
en.dnu  maa  tilføje,  at  dersom  De  ikke  er  villig  til  at  ændre  Deres 
uanstændige  og  respektstridige  Opførsel,  kan  Staten  ikke  gøre  stor 
Regning  paa  Deres  fremtidige  Tjeneste. 

Frederik  Vilhelm. 

Efter  dette  blev  der  for  Stein  intet  andet  at  gøre  end 
at  indgive  sin  Afskedsbegæring  i  tilbørlig  Form.  Han 
trak  sig  tilbage  til  Privatlivet,  skrev  han,  „med  ren  Sam- 
vittighed og  uplettet  Ære",  og  vilde  gøre  det  med  Glæde, 
var  det  ikke  for  Monarkiets  Skyld,  hvis  Omstyrtning 
han  imødesaa. 

Det  var  ingen  tom  Frase  i  Steins  Mund,  naar  han 
talte  om  Monarkiets  Vel  som  det,  der  laa  ham  paa  Hjerte. 


Friherre  v.  Stein 

Naar  Kongen  i  sin  Haandskrivelse  underlægger  hans 
Handlemaade  „personligt  Had  og  Forbitrelse"  som  Mo- 
tiv, da  er  han  ganske  paa  Vildspor.  Det  personlige  er 
netop  det,  der  for  Stein  slet  ikke  kommer  i  Betragtning 
her,  heller  ikke  det,  at  han  personlig  har  nydt  godt  af 
Beymes  Indflydelse  hos  Kongen,  idet  Beyme  har  været 
med  til  at  hjælpe  Stein  frem.  At  Stein  glemmer  dette, 
finder  Kongen  utaknemligt  og  oprørende.  Han  forstaar 
ikke  Situationens  Alvor  —  at  det  er  Sagen  og  alene 
Sagen,  der  under  saadanne  Forhold  kan  komme  i  Be- 
tragtning. 

Meget  nærmere  er  Frederik  Vilhelm  ved  Tingen,  da 
han  slaar  paa  —  rigtignok  som  noget,  han  ikke  vil  tænke 
-  at  Stein  kunde  have  handlet  i  „Trods  og  Ulydighed" 
og  derved  gjort  sig  fortjent  til  at  anbringes  i  „et  pas- 
sende Kvarter".  Den  instinktsmæssige  Fornemmelse  hos 
Kongen,  der  lægger  sig  for  Dagen  i  disse  Ord,  er  netop 
den  rigtige.  Stein  har  trodset  Kongen,  idet  han  er  traadt 
frem  med  en  Fordring  til  Kongen  og  har  nægtet  at  efter- 
komme Kongens  Vilje,  naar  Fordringen  ikke  opfyldtes. 
Naar  man  betænker,  hvad  Fordringen  gik  ud  paa,  nem- 
lig, at  Kongen  skulde  afskaffe  det  hidtilværende  person- 
lige Styre  og  lade  sin  Magt  indskrænke  af  en  Slags 
Ministeransvarlighed,  da  maa  man  erkende,  at  dette  var 
i  Virkeligheden  et  lille  Forsøg  paa  Revolution. 

Det  er  et  ikke  ualmindeligt  historisk  Fænomen,  at  der 
opstaar  Revolution  i  det  indre,  naar  en  Stat  har  lidt 
Nederlag  i  det  ydre.  Og  her  har  vi  nu  den  preussiske 
Revolution  —  eller  da  Forsøget  derpaa  —  efter  Auer- 
stådt  og  Jena.  Det  var  ikke  Folkemasserne,  der  rejste 
sig.  Nej,  vi  hørte  dem  jo  raabe  „Leve"  for  Kongen,  da 
han,  slagen,  kom  tilbage  gennem  Magdeburg.  Men  det 
var  en  Mand,  Friherre  Stein,  der  gik  Kongemagten  paa 
Livet.  Han  havde  Hardenberg  bag  sig,  og  nogle  faa  an- 
dre. Men  det  var  Stein,  der  havde  Følelsen  af  Situationens 
Alvor,  og  det  var  ham,  der  gik  i  Ilden  og  trodsede  Mon- 

arken  for  Monarkiets  Skyld,  --  foreløbig  med  det  Re- 
sultat, at  han  tabte  sin  Konges  Naade. 

Stein  trak  sig  tilbage  til  sit  fædrene  Riddersæde  i  Nas- 
sau og  fik  dér  sin  nedbrudte  Sundhedstilstand  nogenlunde 
genoprettet. 

Det  varede  kun  et  halvt  Aar,  saa  var  den  preussiske 
Statsstyrelse  naaet  til  Bunden,  til  Freden  i  Tilsit.  Nu  var 
Kong  Frederik  Vilhelm  til  at  faa  i  Tale,  og  Hardenberg, 
der  imidlertid  var  blevet  hans  Raadgiver,  fandt  Øre  for 
sin  indtrængende  Henstilling  om  at  kalde  Stein  tilbage. 
Han  var  den  eneste,  der  vilde  være  i  Stand  til  —  hvis 
overhovedet  nogen  formaaede  det  —  at  bringe  Landet, 
og  da  først  og  fremmest  dets  Finanser,  paa  Fode. 

At  det  har  kostet  Kongen  stor  Overvindelse,  forstaar 
man;  men  han  bekvemmede  sig.  Og  Kaldet  udgik  til 
Stein. 

Denne  var  forberedt  derpaa.  Han  havde  brugt  sin 
Fritid  derhjemme  i  Nassau  til  at  udarbejde  en  udførlig 
Betænkning  om,  hvorledes  det  preussiske  Statsvæsen 
burde  omordnes  fra  øverst  til  nederst,  --  et  Arbejde,  der 
under  Navnet  „Nassau-Betænkningen"  i  Eftertiden  fik 
stor  Betydning  og  vandt  megen  Berømmelse.  Efterret- 
ningen om  Freden  i  Tilsit  havde  igen  gjort  ham  syg,  og 
saaledes  laa  han,  da  Kongens  Kald  kom.  Men  han  sva- 
rede gennem  sin  Hustru:  „Jeg  efterkommer  ubetinget 
Deres  Majestæts  allerhøjeste  Befalinger  angaaende  Gen- 
indtrædelsen i  Deres  Ministerium  for  de  indenlandske 
Anliggender  ...  I  dette  den  almindelige  Ulykkes  Øjeblik 
vilde  det  være  meget  umoralsk  at  tage  sin  egen  Person 
i  Betragtning,  saa  meget  mere  som  Deres  Majestæt  selv 
giver  et  saa  højt  Bevis  paa  Standhaftighed." 

Naar  Stein  saaledes  ingen  Betingelse  stillede,  da  hang 
det  sammen  med,  at  Hardenberg  privat  havde  tilkende- 
givet ham,  at  Beyme  vilde  blive  fjernet.  Dette  var  ogsaa 
virkelig  sket.  Men  da  Stein  var  blevet  rask  og  d.  30.  Sep- 
tember indtraf  i  Memel  for  at  overtage  sine  Forretninger, 

var  Hardenberg  imidlertid  gaaet  af,  og  Beyme  havde  der- 
paa  atter  overtaget  Referatet  af  Sagerne  hos  Kongen. 
Dette  var  en  Streg  i  Regningen.  Og  da  Stein  straks  i 
den  første  Konference  med  Kongen  kom  ind  paa  dette 
Punkt,  og  Kongen  viste  sig  uvillig  til  at  skille  sig  ved 
Beyme  -  ham  var  Kongen  ikke  bange  for,  og  trængte 
vel  netop  til  at  have  ham  som  blid  Husvaler  i  Modsæt- 
ning til  Stein  -  -  saa  truede  det  altsaa  med  en  Opblus- 
sen af  den  forrige  Konflikt. 

Da  var  det  Dronning  Luise,  der  gik  imellem.  Hun  op- 
naaede  hos  Kongen  et  Løfte  om,  at  Beyme  skulde  blive 
afskediget  i  en  nærmere  eller  fjernere  Fremtid,  samtidig 
med  Residensens  Forlæggelse  til  Berlin.  Og  derefter 
sendte  hun  Stein  et  egenhændigt  Brev,  hvori  hun  besvor 
ham  at  gaa  ind  paa  dette  Kompromis.    Brevet  lød: 

Jeg  besværger  Dem,  hav  blot  Taalmodighed  med  de  første  Maa- 
neder;  Kongen  holder  sikkert  sit  Ord,  Beyme  kommer  bort,  men 
først  i  Berlin.  Saa  længe  maa  De  give  efter.  At  dog  for  Guds  Skyld 
ikke  det  gode  skal  falde  over  Ende  for  tre  Maaneder  Taalmodigheds 
og  Tids  Skyld.  Jeg  besværger  Dem  derom  for  Kongens,  Fædrelandets, 
mine  Børns,  min  egen  Skyld.  Taalmodighed.  ,    • 

Ogsaa  fra  Dronningens  Veninde,  Fru  v.  Berg,  fik  Stein 
en  Skrivelse  i  samme  Retning,  hvori  det  hed:  „Nu  hvi- 
ler alle  Forhaabninger  paa  Dem."  Saa  gav  han  da  efter. 
Beyme  lovede  at  underordne  sig  Stein,  og  denne  modtog 
4.  Oktober  en  kongelig  Haandskrivelse,  saalydende: 

„Min  kære  Friherre  v.  Stein! 
Statens  nærværende   Stilling  og  dens   kraftige  Genindretning  gør 
en  fuldstændig  Enhed  i  Forvaltningen  ønskelig.  I  Overensstemmelse 
med  den  Eder  allerede  mundtlig  meddelte  Hensigt   betror  jeg   Eder 
hermed  Ledelsen  af  alle  Civil-Anliggender  i  min  Stat. 

Frederik  Vilhelm. 

Fra  nu  af  begyndte  der  at  falde  Ro  over  Dronning 
Luises  Sjæl,  da  hun  vidste  Roret  i  Hænderne  paa  denne 

ganske  vist  noget  barske,  men  saa   roligt-sikre  og  tillid- 
indgydende  Mand. 

Allerede  9.  Oktober  1807,  5  Dage  efter  at  Stein  havde 
faaet  Magten  i  Hænde,  udstedtes  en  Forordning  „om  den 
lettere  Adgang  til  Besiddelse  af  og  den  fri  Brug  af  Grund- 
ejendom, saa  vel  som  om  Landboernes  personlige  For- 
hold." Det  var  Begyndelsen  til  en  Landboreform  i  Stil 
med  hvad  vi  kender  fra  Danmark,  der  i  denne  Sag  var 
nogle  Aar  tidligere  paa  Færde.  Det  var  først  og  frem- 
mest Livegenskabets  fuldstændige  Ophævelse  fra  Mor- 
tensdag 1810  at  regne.  —  Næste  Aar  kom  en  Forord- 
ning om  Byernes  kommunale  Selvstyre. 

Det  var  Stein  om  at  gøre  ved  disse  Love  ikke  blot 
at  ophjælpe  Land  og  By  økonomisk,  men  især  at  vække 
hos  Borgere  og  Bønder  en  Sans  for  og  Deltagelse  i  det 
offentlige  Liv,  —  med  andre  Ord  at  faa  frem  en  Borger- 
og  Bondestand,  som  Staten  virkelig  kunde  støtte  sig  til. 
Han  saa,  at  det  gjaldt  om  „at  indplante  i  Nationen  en 
sædelig,  religiøs  og  fædrelandsk  Aand,  at  indgive  den 
Mod,  Selvtillid  og  Villighed  til  at  bringe  Ofre  for  den 
nationale  Uafhængighed,  Selvstændighed  og  Ære,  for  at 
man  med  den  saaledes  fornyede,  genfødte,  dygtigt  op- 
dragne Nation  kan  vove  Kampen  for  disse  højeste  Go- 
der." Men  naar  dette  var  Maalet,  da  maatte  Borger  og 
Bonde  have  et  vist  Selvstyre.  Man  maatte  bort  fra  Adels- 
privilegierne  og  bort  fra  Bureaukratismen. 

1  denne  Aand  satte  Stein  et  stort  Reformarbejde  i 
Gang.  Ogsaa  Centralstyrelsen  lod  han  grundig  omordne, 
saa  den  blev  langt  mere  ensartet  og  arbejdsdygtig.  Og 
samtidig  traf  han  de  bedst  mulige  Foranstaltninger  til  at 
skaffe  Penge  i  Statskassen,  saa  man  kunde  faa  Krigs- 
gælden  saa  vidt  betalt,  at  Napoleon  kunde  bevæges  til 
at  tage  sine  Tropper  hjem.  Til  den  Ende  blev  Embeds- 
mændenes Gager  nedsatte  -  -  Ministrenes  med  50  Pro- 
cent —  Hofudgifterne  formindskede,  et  Taffelservice  af 

Guld  fra  Frederik  den  stores  Tid  blev  solgt,  ligesaa  en 
Del  af  Hoffets  Sølvtøj;  de  kongelige  Domæner,  hvoraf 
Kongen  havde  sine  bedste  og  sikreste  Indtægter,  blev 
for  en  stor  Del  solgte  eller  pantsatte.  Og  endelig  greb 
Stein  til  en  Indkomstskat,  der  ramte  ligelig  uden  Hen- 
syn til  Stand,  og  hvorover  de  priviligerede  Stænder  gjorde 
megen  Ophævelse. 

Men  Stein  var  netop  den  Mand,  der  ikke  ændsede,  at 
Folk  gjorde  Ophævelser.  Og  blandt  andet  derfor  var  han, 
som  ingen  anden,  egnet  til  at  rydde  op  i  al  den  Fordom 
og  Slendrian,  der  havde  ophobet  sig  i  det  preussiske 
Statsvæsen  og  Kommunalvæsen  Aarene  igennem. 

Og  det  er  forbavsende,  hvad  han  overkom  i  den  korte 
Tid,  han  stod  for  Styret.  Det  varede  kun  godt  et  Aar. 
Men  i  den  Tid  havde  han  faaet  Reformværket  saale- 
des  i  Gang,  at  det  kunde  gaa  videre  uden  ham.  Den 
Grundplan,  Stein  havde  afridset  i  sin  Nassau- Betænkning, 
vedblev  at  være  vejledende  for  Reformværket,  selv  om 
man  just  ikke  virkeliggjorde  alle  Steins  Ideer.  Der  blev 
f.  Eks.  ikke  helt  gjort  Ende  paa  alt,  hvad  der  kunde 
kaldes  Kabinetsregering.  Og  det  blev  ikke  til  noget  med 
Steins  Ide  om  en  Stænderforsamling  som  Repræsenta- 
tation  for  hele  Folket. 

Men  hvorfor  brød  Stein  saa  hurtig  af,  just  som  han 
var  allerbedst  i  Gang? 

Ja,  denne  Gang  var  det  ikke  Kongen,  der  drev  ham 
bort;  men  det  var  --  en  Skæbne.  Og  en  selvforskyldt. 
Stein  havde  ved  en  enkelt  Lejlighed  i  uforklarlig  Grad 
ladet  det  mangle  paa  den  Statsmandsdyd,  som  hedder 
Forsigtighed. 

Det  var  medens  Hoffet  endnu  var  i  Konigsberg,  i 
August  1808,  at  en  Assessor  Koppe  skulde  sendes  til 
Berlin  og  flere  Steder  i  det  nordlige  Tyskland  med  hem- 
melige Bud  og  Breve.  I  sidste  Øjeblik,  medens  Koppe, 
rejseklædt,  ventede  paa  at  komme  afsted,  gik  Stein,  der 

just  var  kommen  hjem  fra  et  Selskab,  til  sin  Pult  og  skrev 
i  Hast  et  Brev  til  Fyrsten  af  Wittgenstein,  og  Koppe  fik 
Brevet  med.  Snart  efter  rygtedes  det,  at  Koppe  var  ble- 
vet anholdt  af  Napoleons  Snushaner,  som  havde  taget 
hans  Breve.  „Hvad  jeg  har  skrevet",  ytrede  Stein,  „maa 
Franskmændene  gerne  læse  altsammen."  Men  hans  Hu- 
kommelse svigtede  ham  her.  Thi  i  November  stod  Steins 
opsnappede  Brev  aftrykt  i  Napoleons  officielle  Tidende 
i  Paris.  Og  det  viste  sig  da,  at  Stein  i  Brevet  havde  ud- 
talt sig  om,  at  man  i  Tyskland  maatte  se  at  faa  noget  i 
Stand  i  Lighed  med  Spaniernes  Folkerejsning  mod  Na- 
poleon; at  man  maatte  virke  paa  Mængden  og  se  at 
„holde  Tingene  i  Gang"  i  Hessen  og  Westfalen. 

At  en  preussisk  Minister  blev  grebet  i  at  spinde  saa- 
danne  Planer  mod  Frankrig,  var  jo  en  Ting,  der  kunde 
give  Napoleon  Paaskud  til  hvadsomhelst.  Stein  forlangte 
da  øjeblikkelig  sin  Afsked  og  fik  den  ogsaa,  dog  ikke  før 
han  havde  gjort  en  vigtig  Reform  (den  om  Stædernes 
kommunale  Ordning)  færdig  til  Udstedelse,  og  desuden 
udsendt  et  Cirkulære  om  forestaaende  endnu  ikke  ud- 
arbejdede Reformer,  der  altsaa  bebudedes.  Og  med  Kon- 
gens Samtykke  lod  han  dette  Cirkulære  offentliggøre  i 
Bladene,  saa  at  der  altsaa  dermed  blev  givet  Offentlig- 
heden et  Løfte  om  Fortsættelse  af  Reformvirksomheden, 
et  Løfte,  som  hans  Efterfølgere  i  Regeringen  ikke  let 
kunde  unddrage  sig  fra  at  opfylde. 

Stein  modtog  sin  Entledigelse  fra  Kongen  d.  24.  No- 
vember 1808,  og  den  var  affattet  i  meget  ærefulde  Ud- 
tryk. Kongen  takkede  ham  som  den,  der  havde  „lagt 
den  første  Grund  og  givet  den  første  Impuls  til  en  for- 
nyet, bedre  og  kraftigere  Organisation  af  den  i  Ruiner 
liggende  Statsbygning." 

Stein  flyttede  til  Berlin,  som  just  nu  blev  rømmet  af 
de  franske  Tropper,  idet  Napoleon  begyndte  at  faa  Brug 
for  sin  Krigsmagt  andensteds.  Stein  forenedes  her,  efter 
15    Maaneders    Adskillelse,    igen    med    sin    Familie    og 

tænkte   at   leve   i   Ro  og  Tilbagetrukkethed  og  opdrage 
sine  Børn. 

Men  det  skulde  ikke  være  saa.  Der  var  forbeholdt 
Stein  endnu  en  stor  Virksomhed  og  mange  bevægede 
Dage.  Hvorom  senere. 


Tiende  Kapitel 

SCHARNHORST 


Den  borgerlige  Opkomst  var  den  ene  Side  af  den 
Kraftanstrengelse,  man  tog  sig  sammen  til  i  Preussen 
efter  Freden  i  Tilsit.  Den  militære  Reorganisation  var 
den  anden  Side.  Og  de  to  Ting  gik  smukt  Haand  i  Haand. 

Samtidig  med,  at  Kongen  overdrog  Friherre  Stein  For- 
valtningen af  alle  de  civile  Sager,  nedsatte  han  en  Mili- 
tærkommission (en  „Reorganisations-Kommission",  som 
den  hed)  til  at  foreslaa  hensigtsmæssige  Forbedringer  i 
Militærvæsenet.  Og  til  Formand  for  denne  Kommission 
udnævntes  Scharnhorst. — 

Gerhard  Johan  David  Scharnhorst  var  en  hannove- 
ransk  Artilleriofficer,  der  for  nogle  Aar  siden  var  traadt 
i  preussisk  Tjeneste.  Han  havde  fra  først  af  haft  ondt 
ved  at  begaa  sig  blandt  sine  ny  Kammerater.  Thi  de 
preussiske  Officerer  af  den  gamle  Skole  saa  ned  paa 
ham,  dels  fordi  han  ikke  var  af  adelig  Byrd,  men  en 
jævn  Landmands  Søn,  dels  ogsaa  paa  Grund  af,  hvad 
de  kaldte  hans  Pedanteri.  Han  var  nemlig  en  Mand,  der 
studerede  Krigskunsten  paa  systematisk  Maade,  og  han 
havde  i  Berlin  faaet  stiftet  et  „militært  Selskab"*),  hvor 
der  holdtes  Foredrag  og  Diskussioner  om  krigsviden- 
skabelige Emner. 

*)  Dette  Selskab   bestaar  endnu. 

Ogsaa  af  Ydre  var  Scharnhorst  af  en  helt  anden  Type 
end  den  sædvanlige  preussiske  Officerstype.  Han  beholdt 
altid  over  sit  Væsen  og  sin  Tale  et  vist  tungt  neder- 
sachsisk  -  -  vi  vilde  paa  Dansk  sige  vestjysk  -  Præg, 
og  hans  Skikkelse  var  en  lille  Smule  studerekammer- 
agtig duknakket.  Og  disse  Ejendommeligheder  forsvandt 
jo  ikke,  fordi  Kongen  ophøjede  ham  i  Adelstanden. 

I  Krigen  havde  han  haft  Plads  først  ved  Overgenera- 
lens, siden  ved  Bltichers  Hovedkvarter.  Overgeneralen 
havde  ikke  brugt  ham  til  noget  videre.  Det  havde  der- 
imod Bliicher,  hvis  Tilbagetog  paa  Lubeck  væsentlig  skete 
under  Scharnhorsts  Vejledning.  De  to  Mænd  blev  fra 
den  Tid  trofaste  Venner. 

Scharnhorst  var  en  af  dem,  der  i  militær  Henseende 
havde  taget  Lære  af  Franskmændene  og  Napoleon  — 
især  i  Retning  af  dette,  at  tapre  og  begejstrede  Borgere 
er  mere  værd  i  Krigen  end  de  bedst  dresserede  Leje- 
tropper.  „Vi  har  begyndt,"  havde  han  skrevet  i  en  Be- 
tænkning til  Kongen,  „at  skatte  Krigskunsten  højere  end 
de  militære  Dyder.  Dette  har  været  Folkenes  Under- 
gang til  alle  Tider.  Tapperhed,  Opofrelse,  Standhaftighed 
er  Grundpillerne  for  et  Folks  Uafhængighed;  naar  vort 
Hjerte  ikke  længer  slaar  for  disse  Ting,  saa  er  vi  alle- 
rede fortabt,  selv  om  vi  vinder  nogle  store  Sejre." 
.  En  Mand  med  saadanne  Anskuelser  havde  ikke  haft 
Udsigt  til  at  vinde  frem.  Men  efter  Auerstadt  og  Tilsit, 
da  Militæret  af  den  gamle  Skole  havde  svigtet  saa  totalt 
overfor  Fjenden,  da  blev  ogsaa  denne  af  Bygningsmæn- 
dene  forkastede  Sten  taget  frem  og  gjort  til  en  Hoved- 
hjørnesten. Kongen  udnævnte  —  som  nys  fortalt  — 
Scharnhorst  til  Formand  for  Militærkommissionen  og 
gjorde  ham  med  det  samme  til  Generalmajor. 

Scharnhorst  havde  fra  først  af  megen  Vanskelighed 
med  at  trænge  igennem  hos  Kommissionen  med  sine 
Planer  og  Anskuelser.  Stein  skaffede  ham  da  en  Ansæt- 

telse  ved  Siden  af  som  Generaladjudant  hos  Kongen, 
hvilket  medførte,  at  han  daglig  kunde  faa  Kongen  i  Tale. 
Og  Scharnhorst  forstod  rigtig  godt  at  lirke  for  Kongen 
og  faa  ham  over  paa  sin  Side,  hvilket  saa  førte  til  Æn- 
dringer i  Kommissionens  Sammensætning,  saaledes  at 
Scharnhorst  fik  sine  Venner  ind.  Og  saa  gik  det  fortere. 

Steins  borgerlige  og  Scharnhorsts  militære  Fornyelses- 
værk  blev  af  een  Støbning.  Den  hidtilværende  Hær 
havde  passet  til  den  hidtilværende  Stat  med  dens  skarpe 
Adskillelse  mellem  Stænderne.  Men  naar  nu  Stein  ar- 
bejder paa  at  faa  ophævet  de  væsentlige  Standsprivilegier 
og  vil  bringe  Borger  og  Bonde  til  at  vedkende  sig  Stats- 
væsenet  som  noget,  der  ogsaa  er  deres,  da  maa  der  et 
nyt  folkeligt  Militærvæsen  til,  et  saadant,  som  just  Scharn- 
horst tilstræber. 

Stein  og  Scharnhorst  var  begge  lige  bitre  Modstandere 
af  den  Ting  ved  Militærvæsenet,  der  gjorde  det  til  en 
Slags  Stat  i  Staten,  hævet  over  det  borgerlige  Samfund, 
idet  Officererne  var  fritagne  for  Lydighed  mod  de  alminde- 
lige Love  eller  i  hvert  Fald  —  hvad  der  for  det  meste  be- 
tød det  samme  —  fritagne  for  at  kunne  stævnes  for  de  al- 
mindelige Domstole  eller  at  kunne  røres  af  Politiet  uden 
deres  egne  overordnedes  Ordre.  Alt  dette,  som  med  eet 
Ord  kan  betegnes  som  Militarisme,  ansaa  Stein  for  om- 
trent den  værste  Hindring  for  Borgerliv  og  Borgerfølelse. 
Og  i  Scharnhorsts  Øjne  var  samme  Militarisme  en  Pe- 
stilens, idet  den  umuliggjorde  den  Ening  af  Folkevæsen 
og  Hærvæsen,  som  var  hans  ledende  Grundtanke. 

Det,  som  nu  blev  slaaet  fast  gennem  Kommissionens 
Arbejde,  var  for  det  første  dette,  at  det  Element  i  Hæ- 
ren, som  hidtil  havde  været  det  vigtigste,  de  lejede  Ud- 
lændinge, skulde  helt  bortfalde. 

Ved  Siden  af  de  lejede  Folk  havde  man  hidtil  haft, 
som  Hærens  andet  Element,  et  Antal  i  Landet  selv  ud- 
skrevne Folk.    Til  den  Ende  havde  Landet  været  delt  i 

Udskrivningsdistrikter,  de  saakaldte  Kantoner.  Og  det 
blev  da  bestemt,  at  fra  nu  af  skulde  Kantonerne  skaffe 
hele  Rekrutstyrken  til  Veje.  Det  blev  paa  den  Maade  et 
Personel  af  en  ganske  anden  moralsk  Beskaffenhed  end 
det,  i  hvilket  forløbne  Landstrygere  fra  alle  mulige  Lande 
havde  dannet  en  væsentlig  Part.  Overfor  Soldater,  der 
alle  var  Landets  egne  Sønner,  kunde  man  bringe  en 
væsentlig  forandret  Pædagogik  i  Anvendelse.  Hidtil  havde 
man  holdt  sig  til  Frederik  den  stores  Ord  om,  at  det 
gjaldt  at  gøre  Soldaten  mere  bange  for  Befalingsmanden 
end  for  Fjenden.  Spanskrørsstokken  i  Eksercermeste- 
rens  Haand  havde  derfor  været  det  egentlige  militære 
Opdragelsesmiddel.  Det  havde  bogstavelig  haglet  over 
Rekrutternes  Rygstykker.  Nu  derimod  gik  det  an  at 
appellere  til  Fædrelandsforsvarerens  Æresfølelse  og  af- 
skaffe Stokkepryglene,  eller  da  kun  tilstede  dem  og 
andre  brutale  Straffemidler  som  Nødhjælp  i  Undtagel- 
sestilfælde, overfor  saadanne  Folk,  som  man  ellers  ingen 
Vegne  kunde  komme  med.  For  at  opretholde  Æresfølel- 
sen i  Soldaternes  Rækker,  bestemtes  det,  at  de  slette 
Elementer  skulde  udsondres  i  Straffekompagnier,  og  de 
uforbederlige  nedsættes  i  de  meniges  „anden  Klasse". 

Hvad  nu  Officersstanden  angaar,  da  havde  den  hidtil 
været  næsten  et  Privilegium  for  Adelens  Sønner,  som, 
fordi  de  paa  Forhaand  var  sikre  paa  at  kunne  komme 
frem  ad  den  Vej,  sædvanlig  ikke  brød  sig  om  at  for- 
berede sig  dertil  ved  Studier,  hvilket  dog  Tidens  Udvik- 
ling paa  det  militære  Omraade  i  saa  høj  Grad  krævede. 
Dette  fik  Militærkommissionen  gjort  en  Ende  paa.  „Alt 
hidtilværende  Fortrin  paa  Grund  af  Stand,"  hedder  det 
i  den  paagældende  kongelige  Anordning,  „ophører  ved 
Militæret,  og  enhver  har,  uden  Hensyn  til  hans  Her- 
komst, lige  Pligter  og  lige  Rettigheder."  Endvidere  for- 
ordnedes det,  at  alle  Officersaspiranter  skulde  gennem- 
gaa  Fændrikskolen  —  eller  Krigsskolen,  som  den  senere 
kom  til  at  hedde  — ,  og  de  Officerer,  der  vilde  uddanne 

sig  videre  til  f.  Eks.  at  kunne  komme  i  Generalstaben, 
skulde  gaa  tre  Aar  paa  Officersskolen  (senere  „Krigs- 
akademiet"  kaldet). 

Da  Militærkommmissionen  havde  siddet  omtrent  et 
Aar  og  var  kommen  godt  i  Gang  med  sit  Arbejde,  var 
det,  Napoleon  paanødte  Preussen  den  „Konvention",  - 
som  det  kaldtes,  skøndt  det  jo  slet  ikke  var  andet  end 
en  despotisk  Befaling,  —  der  blandt  andet  gik  ud  paa, 
at  Preussen  i  de  første  10  Aar  ikke  maatte  have  mere 
end  42000  Soldater  under  Vaaben.  Lad  os  saa  se  —  har 
Kejseren  tænkt  —  hvad  de  faar  ud  af  deres  militære 
Reorganisation! 

Men  Kejseren  nøjedes  ikke  med  at  fastsætte  Troppe- 
antallet.  Han  har  tænkt  paa,  at  Preusserne  kunde  være 
saa  snedige  at  indrette  denne  lille  Hær  med  en  stor 
Mængde  Rammer,  saaledes  at  hver  Afdeling  og  Under- 
afdeling havde  sit  fulde  Tal  af  Befalingsmænd  og  kun 
faa  menige;  thi  da  kunde  i  Krigstilfælde  disse  Rammer 
hurtigt  udfyldes,  tildels  med  Frivillige.  For  at  forhindre 
dette,  foreskrev  Napoleon,  hvor  mange  og  hvilke  Af- 
delinger der  maatte  eksistere,  nemlig  ikke  mere  end  10 
Infanteri-  og  8  Kavalleriregimenter,  de  sidste  med  ialt 
32  Eskadroner.  Desuden  tilstededes  6000  Mand  Artille- 
rister og  Pionerer  samt  6000  Mand  Garde. 

Scharnhorst  og  hans  Medarbejdere  i  Militærkommis- 
sionen var  nær  ved  at  føle  Grunden  glide  bort  under 
deres  Fødder.  Thi  hvad  vilde  der  være  at  udrette  med 
en  saadan  Smule  Hær?  Dog,  Skammen  og  Skændselen 
brændte  sig  saa  meget  dybere  ind,  og  derfor  bed  man 
Tænderne  sammen  og  gik  frem  med  endnu  fastere  Vilje 
og  endnu  sejgere  Udholdenhed. 

Nøden  gør  opfindsom.  Og  Militærkommissionen  fik 
den  Ide,  at  naar  man  ikke  maatte  have  flere  Rammer 
end  de  foreskrevne,  maatte  man  se  at  faa  saa  meget 
mere  Mandskab  uddannet  ved  Hjælp  af  disse  Rammer, 
og  det  saaledes,  at  man  dog  aldrig  havde  mere  end  det 

foreskrevne  Tal  (42000)  inde  paa  samme  Tid.  Det  blev 
da  praktiseret  paa  den  Maade,  at  man  hver  Maaned 
hjemsendte  5  Mand  af  hvert  Kompagni  og  fik  5  ny  Re- 
kruter ind  i  Stedet.  Det  blev,  i  Løbet  af  et  Aar,  et  over- 
talligt indekserceret  Mandskab  paa  60  Mand  pr.  Kom- 
pagni. Saaledes  fik  Scharnhorst  skabt  en  brugbar  Re- 
serve af  ungt  krigsberedt  Mandskab  uden  ekstraordinær 
Udgift  for  Statskassen,  og  uden  at  støde  an  mod  „Trak- 
tatens" Bogstav. 

Ganske  vist  blev  Uddannelsen  hos  disse  „Krympere", 
som  man  med  et  Øgenavn  kaldte  dem,  ikke  fuldstændig. 
Men  den  Fægtemaade,  der  dengang  anvendtes,  krævede 
ikke  med  Nødvendighed  saa  særdeles  lang  Uddannelse. 
Og  det  viste  sig,  da  Tiden  kom,  at  Krymperbataillonerne 
gjorde  særdeles  god  Tjeneste. 

E.  M.  Arndt  omtaler  Scharnhorst  som  den  Mand,  der 
„dybere  end  nogen  anden  har  følt  Fædrelandets  Ve  og 
mer  end  nogen  anden  stræbt  og  virket  til  en  Helbre- 
delse derfor."  „Naar  han  stod  dér,  lænet  paa  sin  Stok, 
tænkende  og  overskuende,  med  sænket  Hoved  og  halvt 
lukkede  Øjne,  og  dog  tillige  med  den  dristigste  Pande, 
da  kunde  man  tro,  at  han  var  Dødens  Genius,  lænet 
over  den  preussiske  Glories  Sarkofag,  udtrykkende  den 
Tanke:  Hvor  herlige  var  vi  engang!" 

Fra  Preussen,  hvor  man  arbejder  med  Haab  mod 
Haab  og,  skønt  ingen  Fremtidsmuligheder  øjnes,  dog  fast 
og  sikkert   forbereder  Fremtiden.  —  fra  Preussen  vil  vi 

et  Øjeblik  vende  Blikket  mod  de  Egne  af  Tyskland, 
hvor  man  er  faldet  til  Føje  under  det  franske  Over- 
herredømme, —  Rhinforbundets  Stater. 

Den  statsorganiserende  Virksomhed,  her  foregaar,  har, 
som  tidligere  omtalt,  adskillige  gode  Sider  ved  sig.  Men 
i  Hovedsagen  er  det  dog  en  Virksomhed,  der  gaar  ud 
paa  at  faa  lavet  5500  Kvadratmile  tysk  Jord  med  13  Mil- 
lioner Beboere  til  et  fransk  Anneks.  Fyrsterne,  som  sid- 
der paa  dette  Stykke  Jord,  —  ja  det  er  jo  dem,  som 
den  store  Kejser  har  ladet  sidde,  og  de  finder  sig  meget 
godt  i,  at  hans  Ministre  og  Gesandter  og  Militærkom- 
missærer og  Civilkommissærer  skalter  og  valter  paa 
Fransk  i  deres  Lande;  thi  deres  Hofholdning  og  Hof- 
indtægter, dem  har  de  i  Fred;  ja  først  nu,  under  den 
store  Protektors  Vinger,  er  de  blevet  trygge  mod  alle 
de  Farer  fra  neden,  som  de  i  de  slemme  Revolutionsaar 
stadig  havde  ængstet  sig  for.  „Disse  smaa  Tyranner," 
sagde  Friherre  Stein  om  dem,  „glæder  sig  kun  over 
deres  Suverænitet  og  nyder  deres  Rov  og  er  døve  og 
ligegyldige  overfor  Fædrelandets  Lidelser  og  Skændsel." 

Paa  hvad  Maade  disse  Suveræner  hævdede  deres  Vær- 
dighed som  tyske  Fyrster  overfor  den  fremmede  Over- 
herre, kan  følgende  Eksempel  vise. 

Det  var  Hertug  Emil  August  af  Sachsen-Gotha.  Han 
stod  en  Dag  i  Slotsgaarden  paa  Friedrichsthal  med  sin 
hele  Hofstat  i  fuld  Gaia,  parat  til  at  tage  imod  Protek- 
toren, der  kom  paa  Gennemrejse.  Napoleons  Vogn  rul- 
ler ind  og  holder  i  Slotsgaarden.  Med  blottet  Hoved 
nærmer  Hertugen  sig  „ydmygt  bedende",  om  det  maatte 
behage  hans  kejserlig-kongelige  Majestæt  at  indtage  en 
Frokost.  Non!  lyder  Svaret,  Og  Kejseren  bliver  sid- 
dende i  Vognen,  medens  hans  Mameluk  Rustan  er  be- 
skæftiget med  at  faa  skiftet  Forspand.  Ikke  et  Blik  vær- 
diger Kejseren  den  ulykkelige  Hertug,  som  imidlertid 
ikke  har  Mod  til  at  gaa  sin  Vej,  men  bliver  staaende 
med  sit  galaklædte  Følge  under  en  mere  og  mere  pinlig 

Tavshed,  indtil  efter  nogle  Minuter  Forspandet  er  i  Or- 
den og  den  store  Mand  ruller  afsted  med  et  næppe  syn- 
ligt Nik. 

En  anden  Gang  saa  man  en  af  Rhinforbundets  Fyr- 
ster ride  et  langt  Stykke  ved  Siden  af  Napoleons  Rejse- 
vogn, hele  Tiden  med  Hatten  ydmygt  i  Haanden. 

Sin  fulde  Pomp  som  Tysklands  Protektor  udfoldede 
Napoleon  paa  en  Kongres,  han  holdt  i  Erfurt  i  Dagene 
27.  September  til   14.  Oktober  1808. 

Den  By  Erfurt  med  tilliggende  Gebet  havde  Kejseren 
i  1806  forbeholdt  sig  som  et  lille  helt  fransk  Enklave  i 
Tyskland.  Og  hertil  var  det  da,  han  indbød  Kejser  Alek- 
sander, at  de  kunde  fortsætte  de  Konferencer,  de  forrige 
Sommer  havde  haft  med  hinanden  i  Tilsit. 

I  Erfurt  indfandt  sig  desuden  Kongerne  af  Bayern, 
Sachsen,  Wurtemberg  og  Westfalen,  flere  Storhertuger  og 
40  Hertuger,  Fyrster  og  Prinser,  alle  for  at  gøre  den 
store  Kejser  deres  Opvartning.  Napoleon  befalede  den 
berømte  Skuespiller  Talma  at  indfinde  sig  og  give  Fore- 
stillinger. „De  vil  komme  til  at  spille  for  et  Parterre 
af  Konger,"  skrev  han. 

Ja,  fyrstelige  Storheder  var  der  godt  Køb  paa  i  Erfurt 
i  de  Dage.  Hold  op!  raabte  Vagtkommandøren  engang 
til  Kejsergardens  Tambourer,  der  stod  og  slog  Tromme- 
hvirvler til  Honnør  for  de  ankommende,  og  som,  im- 
ponerede af  den  tykke  Frederik  af  Wurtemberg,  slog  tre 
Hvirvler  for  ham  som  for  en  Kejser,  -  -  hold  op!  det 
er  ikke  andet  end  en   Konge! 

Ja,  der  var  stor  Pragt  og  megen  Festlighed,  og  der 
var,  for  dens  Sags  Skyld,  ogsaa  en  Dag  foranstaltet  en 
Harejagt  paa  selve  de  Marker,  hvor  Slaget  ved  Jena  for 
to  Aar  siden  havde  staaet.  Det  har  neppe  været  nogen 
egentlig  Fornøjelse  for  den  preussiske  Prins  Vilhelm, 
Kongens  Broder,  at  være  Deltager  i  denne  Udflugt.  Men 
han  var  kommen  til  Stede  i  Erfurt  for  mulig  ved  Kej- 
ser Aleksanders  Hjælp  at  tiltigge  sig  for  Preussen  nogle 

Lempelser  i  Krigsgældens  Afbetalingsvilkaar.  Han  turde 
derfor  ikke  demonstrere  ved  at  blive  hjemme,  og  kom 
til  at  køre  derud  sammen  med  Napoleon  i  dennes  egen 
Vogn.  Og  nu  skulde  det  ikke  træffe  sig  værre  eller 
bedre,  end  at  der  —  hvad  senere  er  blevet  bekendt  — 
i  et  Buskads  ved  Vejen  stod  to  preussiske  Officerer, 
som  vilde  skyde  Napoleon,  men  kunde  ikke  faa  Sigte 
paa  ham  for  Prins  Vilhelms  Skyld,  hvem  de  dog  ikke 
vilde  udsætte  sig  for  at  ramme. 

Havde  de  dræbt  Kejseren  den  Dag,  vilde  han  være 
kommet  af  Dage  paa  det  Tidspunkt,  man  plejer  at  be- 
tegne som  hans  Magts  og  Herligheds  Kulmination. 

Ja,  unægtelig,  i  Erfurt- Kongressens  Dage  saa  det  ud, 
som  om  Alverden  nu  begyndte  at  hylde  den  store  Kej- 
ser. Og  dog  var  allerede  dengang  visse  Ting  begyndt  at 
gaa  skævt  for  ham. 

Aaret  før,  i  Tilsit,  havde  han  følt  sig  mægtig  til  alt  og 
sikker  paa,  at  Lykken  vilde  staa  ham  bi.  Han  havde 
med  Aleksander  blandt  andet  aftalt  den  store  Fastlands- 
spærring,  der  skulde  lukke  Europas  Havne  for  engelske 
Skibe  og  Varer  og  derved  økonomisk  ruinere  hans  bitre 
Fjende  hinsides  Nordsøen,  som  han  ellers  ikke  kunde 
faa  Ram  paa.  Rusland  var  altsaa  gaaet  med  til  denne 
Spærring,  mod  til  Gengæld  at  faa  fri  Hænder  paa  den 
tyrkiske  Halvø.  Preussen  maatte  ved  Fredslutningen 
ogsaa  bekvemme  sig  til  at  gaa  med.  Rhinforbundets  Sta- 
ter og  Nederlandene  var  ganske  undergivet  Napoleons 
Vilje. 

Men  der  var  en  Magt  med  udstrakte  Kyster  og  mange 
Havne,  som  ikke  vilde  opgive  sin  Neutralitet,  altsaa  hel- 
ler ikke  lukke  for  Englænderne.  Det  var  Danmark-Norge 
under  Kristian  d.  7.  —  eller  rettere  Kronprins  Frederik. 
Et  saadant  Hul  i  Afspærringslinien  kunde  Napoleon  ikke 
have.  „Denne  lille  Fyrste  skal  tage  sig  i  Agt!"  udbrød 
han  forbitret.  Og  han  vidste,  hvad  han  vilde  gøre.  Han 
vilde  sende  en  fransk  Hær  ind  i  Holsten  og  tvinge  den 

danske  Konge  til  at  gaa  i  Alliance  med  ham,  ikke  blot 
for  at  faa  Fastlandsspærringen  gennemført,  men  ogsaa 
for  at  faa  Raadighed  over  den  danske  Krigsflaade.  Naar 
den  —  og  tillige  den  portugisiske  og  spanske  —  føjedes 
til  Frankrigs  Flaade,  da  kunde  Napoleon  tænke  paa  at 
tage  det  op  med  England  paa  Søen  og  tilsidst  gøre  Land- 
gang derovre. 

Her  var  det  nu,  det  gik  skævt  for  Napoleon,  idet  den 
arge  Fjende  kom  ham  i  Forkøbet.  England  sendte  en 
Flaade  med  Landgangstropper  til  Sundet  og  forlangte 
Tilladelse  til  at  tage  den  danske  Krigsflaade  i  Opbeva- 
ring indtil  videre,  og  da  dette  nægtedes,  bombarderede 
man  København  i  3  Dage  og  tog  derefter  Flaaden  som 
Bytte.  Napoleon  rasede,  da  han  fik  dette  at  vide  og  lev- 
nede ikke  Englænderne  Ære  for  to  Skilling,  skønt  de  jo 
kun  havde  gjort,  hvad  han  selv  havde  tænkt  at  gøre. 

Nu  traadte  Danmark  ud  af  sin  Neutralitet  og  blev 
Englands  bitre  Modstander  i  de  følgende  Aar,  altsaa  Na- 
poleons Allierede,  hvilket  kom  det  dansk-norske  Monarki 
dyrt  til  at  staa,  da  Opgørelsens  Time  slog. 

En  anden  af  Europas  Smaamagter,  Portugal,  havde 
heller  ikke  villet  lukke  for  Englands  Handel,  og  Napo- 
leon havde  til  Straf  jaget  det  portugisiske  Kongehus  ud 
af  Landet  over  til  Amerika.  Desuden  havde  Napoleon 
lagt  sin  Haand  paa  Spanien  og,  efter  Kongehusets  Bort- 
fjernelse, faaet  sin  Broder  Josef  anbragt  som  Konge  i 
Madrid.  Men  her  var  det  nu,  det  endvidere  var  gaaet 
skævt  for  Napoleon.  Thi  det  gamle  stolte  Folk  havde 
rejst  sig  mod  Fremmedherredømmet.  Ved  Sommertid 
1808  stod  Landet  i  lys  Oprørslue,  og  en  frygtelig  Kamp 
udbrød.  De  franske  Tropper  stod  sig  vel  sædvanlig,  hvor 
det  kom  til  egentlige  Feltslag.  Men  de  vandt  intet  ved 
deres  Sejre.  Thi  de  splittede  Oprørsskarer  samlede  sig 
altid  igen.  Den  17.  Juli  maatte  den  franske  General  Du- 
pont overgive  sig  ved   Baylen  i  Andalusien   med  18000 

Mand.  Og  den  30.  August  blev  en  anden  af  Napoleons 
Generaler,  Junot,  slaaet  i  Portugal  af  en  engelsk  Hær 
under  Hertugen  af  Wellington.  Det  var  altsaa  gaaet  saa- 
ledes,  at  i  Stedet  for  Napoleons  paatænkte  Landgang  i 
England  var  det  kommet  til  en  engelsk  Landgang  paa 
Fastlandet,  i  Portugal.  Og  med  denne  Assistance  af  ord- 
nede og  vel  førte  britiske  Tropper  begyndte  Oprøret  paa 
den  spanske  Halvø  at  berede  Kejser  Napoleon  alvorlige 
Vanskeligheder,  saa  han  indsaa  Nødvendigheden  af  selv 
at  begive  sig  derhen. 

Disse  Bryderier  tyngede  i  Virkeligheden  paa  Kejserens 
Sind,  medens  han  holdt  den  glimrende  Kongres  i  Erfurt. 
Og  hvad  han  under  Kongressen  allermest  arbejdede  paa, 
var  at  faa  fæstnet  det  allerede  noget  kølnede  Venskab 
med  Kejser  Aleksander,  saaledes  at  denne  —  stadig  mod 
at  der  blev  lovet  ham  fri  Hænder  overfor  Tyrkiet  - 
paatog  sig  at  holde  Østerrig  og  Preussen  i  Tømme,  me- 
dens Napoleon  gik  til  Spanien  og  blev  beskæftiget  dér 
med  en  stor  Del  af  sine  Tropper. 

Det  var  i  det  hele  taget  de  store  Fremtidsplaner  fra 
Tilsit,  der  i  Erfurt  toges  op  igen  til  fortrolig  Drøftelse 
mellem  de  to  Kejsere:  Planerne  om  Frankrig  og  Rus- 
land som  de  to  Stormagter,  der  skulde  dele  Verdens- 
herredømmet imellem  sig,  især  naar  de  ved  et  nyt  Alek- 
sandertog mod  Indien  havde  ramt  Storbritannien  dér  og 
tilintetgjort  det  som  Kolonialmagt. 

Trøstig  byggede  Napoleon  videre  paa  saadanne  Luft- 
kasteller. Thi  hvor  fortrædelige  de  spanske  Uroligheder 
var.  faldt  det  ham  dog  ikke  ind,  at  de  skulde  blive  Be- 
gyndelsen til,  at  det  gik   ned  ad  Bakke  med  ham. 

Naar  man  fra  Verona  i  Norditalien  stiger  langs  Etsch- 
dalen  en  god  Snes  Mil  Nord  paa  op  til  Byen  Meran 
inde  mellem  de  tyrolske  Alper,  er  Stigningen  ikke  stær- 
kere, end  at  man  endnu  ved  denne  By  finder  Vinhaver 
og  Figentræer  som  i  Italien.  Men  fortsætter  man  nu  fra 
Meran  Nord  paa  op  gennem  Passeirdalen,  da  vil  man 
paa  en  Strækning  af  4  Mil  komme  tilvejrs  til  den  evige 
Sne,  der  dækker  de  rætiske  Alpers  Hovedkæde.  Her  i 
Passeirdalen,  omtrent  midtvejs,  ligger  Værtshuset  „Am 
Sand",  hvor  omkring  1808  Andreas  Hofer  var  Vært. 

Han  var  paa  den  Tid  godt  40  Aar  og  i  Sind  og  Skind 
et  Pragteksemplar  af  en  Tyrolerbonde,  høj,  kraftig,  im- 
ponerende af  Vækst,  lidt  foroverbøjet  og  med  lidt  krumme 
Knæer,  saaledes  som  let  Tilfældet  er  med  Bjærgboere, 
der  skal  stige  saa  meget  og  bære.  Han  havde  et  Par 
godmodige  mørkebrune  Øjne,  lidt  udtryksløse,  undtagen 
naar  han  spøgede,  hvad  han  var  meget  oplagt  til,  og  da 
havde  baade  hans  Øjne  og  hans  Mund  et  meget  tiltalende 
og  vindende  Udtryk.  Et  smukt  mørkt  Skæg,  der  hang 
ham  helt  ned  over  Brystet,  bidrog  meget  til  den  Anse- 
else, han  nød  blandt  de  andre  Tyrolerbønder.  Nogen 
fremragende  Aandsbegavelse  var  der  hos  Andreas  Hofer 
ikke  Tale  om.  Han  var  i  mange  Henseender  som  et 
stort  Barn,  men  mandig  og  modig  og  fuldt  ud  til  at 
stole  paa. 

Hofer  bar  sine  Landsmænds  almindelige  Dragt,  en 
bredskygget  Hat  med  nedhængende  sorte  Baand  og  lang 
sort  Fjer,  grønne  Seler  over  en  rød  Undervams,  et 
bredt    Bælte   om    Livet,   en  Trøje   af  groft   uldent   Stof, 

sorte  Knæbukser  og  røde  Strømper.  Om  Halsen  bar  han 
gerne  et  Krucifiks.  Han  var  langsom  og  sindig  i  sine 
Bevægelser,  talte  med  blid  Stemme  og  var  lige  nem  til 
Latter  og  Graad. 

Andreas  Hofer  havde  været  endel  omkring  i  Verden 
som  Vinhandler  og  Hestehandler;  thi  begge  Dele  gav 
han  sig  af  med.  Og  saa  gav  endvidere  hans  Stilling  som 
Værtshusholder  i  Dalen  ham  megen  Anledning  til  at  om- 
gaaes  Mennesker  og  lære  dem  at  kende.  En  saadan  Vært 
vandt  ofte  en  betydelig  Autoritet  blandt  dem,  der  havde 
deres  Samlingssted  under  hans  Tag.  Og  for  Hofers  Ved- 
kommende rakte  Autoriteten  langt  ud  over  hans  egen 
Dal. 

Især  da  der  begyndte  at  blive  Uro  og  Gæring  i  Be- 
folkningen. 

Tyrol  var  et  af  de  mange  Lande,  Napoleon  havde 
kastet  omkring  med.  Han  havde,  som  vi  véd,  ved  Fre- 
den i  Presburg  1805  taget  det  fra  Østerrig  og  lagt  det 
til  Bayern.  Men  de  tyrolske  Bønder  fandt  sig  meget  ilde 
tilfreds  med  denne  Omskiftelse.  De  var  af  Naturen  et 
trofast  Folkefærd,  og  med  ganske  særlig  Trofasthed  hang 
de  ved  Kejseren  i  Wien  og  i  det  hele  ved  det  habsburg- 
ske  Fyrstehus. 

Det  havde  jo  trøstet  dem  noget,  da  de  i  Begyndelsen 
af  Aaret  1806  havde  haft  en  Deputation  hos  deres  ny 
Konge,  Maks  Josef  i  Miinchen,  og  han  havde  taget  saa 
smukt  imod  dem  og  sagt:  „Kære,  brave  Tyrolere!  ikke 
en  Tøddel  skal  blive  ændret  i  eders  Forfatning."  Men 
de  fik  snart  en  Fornemmelse  af,  at  dette  Kongeord  ikke 
havde  ret  meget  at  betyde.  Der  kom  en  Hærskare  af 
bayerske  Embedsmænd  og  vendte  op  og  ned  paa  alle 
offentlige  Forhold  uden  at  tage  Hensyn  til  Tyrolernes 
Folkefølelse  eller  til  deres  Sædvaner.  Og  som  et  ægte 
Bondefolk  holdt  de  stærkt  og  sejgt  paa  nedarvet  Sæd  og 
Skik,  især  med  Hensyn  til  Religionen.  Tyrol  var  et  ka- 
tolsk Land,  og  dersom  man  i  nogle  af  Byerne  havde  gjort 

Bekendtskab  med  Revolutionstidens  ny  Ideer,  saa  levede 
man  rundt  om  i  de  afsides  Alpedale  i  fuldstændig  Ube- 
rørthed sit  Liv  som  før,  holdt  paa  sine  Præster  og  Munke 
og  Krucifikser  og  Madonnabilleder  og  Rosenkranse,  troede 
blindt  hen  paa  alt  dette  og  betragtede  det  som  dyre 
Helligdomme. 

Ogsaa  Bayern  var  et  katolsk  Land,  men  nu,  under 
den  franske  Indflydelse,  var  den  bayerske  Styrelse  blevet 
grebet  af  den  moderne  Oplysningsaand  og  mente  des- 
aarsag  at  befordre  den  tyrolske  Befolknings  sande  Gavn 
ved  i  størst  mulig  Hast  at  udrydde  hos  den  al  gammel 
Overtro.  Denne  Oplysningsfanatisme  forbandt  sig  hos 
Landets  ny  Styrere  med  en  herskesyg  og  opblæst  Bu- 
reaukratisme, og  Resultatet  blev  en  meget  ondartet  Op- 
træden især  overfor  den  katolske  Gejstlighed,  der  nod 
saa  stor  Tillid  hos  Befolkningen  og  øvede  en  Magt  over 
den,  som  den  ny  Styrelse,  fra  sit  Synspunkt,  med  Rette 
mistroede. 

Præsternes  Magt  hang  atter  sammen  med  Festerne  og 
Kirkeskikkene.  Og  her  tog  man  da  fat  og  udstedte  sine 
Forbud.  Det  var  f.  Eks.  Skik  at  Tyrolerne  Juleaften  gik 
til  Kirke  med  Fakler  i  Hænderne,  og  det  tog  sig  saa 
festligt  ud  med  alle  disse  vandrende  Blus  ned  ad  Bjærg- 
stierne.  Dette  blev  forbudt.  Og  de  Præster,  som  desuagtet 
holdt  Julemesse,  afskedigedes.  Det  blev  forbudt  at  bruge 
Rosenkranse  ved  den  offentlige  Gudstjeneste,  forbudt  at 
ringe  for  Lig,  forbudt  at  bruge  mere  end  et  vist  lille 
Kvantum  Olie  om  Aaret  til  at  holde  den  evige  Lampe 
brændende.  En  Mængde  Klostre  blev  ophævede,  og  en 
Mængde  til  Kirker  og  Klostre  hørende  Kostbarheder 
solgtes  ved  Auktion.  Man  oplevede  da  noget  saadant  som 
at  en  Jøde  paa  aaben  Gade  gjorde  Løjer  med  en  Mon- 
strants,  han  havde  købt  og  lod,  som  om  han  velsignede 
de  forbigaaende  med  den.  En  Regeringskommisær  Hof- 
stetten  gik  ind  i  Kirkerne  uden  at  blotte  sit  Hoved;  en- 
gang gav  han  en  Jøde  Præstens  Messedragt  paa  og  gen- 

nempryglede  ham  udenpaa  Messehagelen;  han  sendte 
Soldater,  forklædte  som  Kvinder,  til  Skrifte  for  at  ud- 
spejde Skriftefædrene;  en  Dag  havde  han  tvunget  to 
Munke  til  at  spise  til  Aften  hos  sig  i  Selskab  med  to  i 
Væsen  og  Klædedragt  højst  uanstændige  „Damer". 

Man  forstaar,  hvorledes  alt  sligt  maatte  saare  Tyroler- 
nes Følelser.  Dertil  kom,  at  den  kejserlige  flakte  Ørn, 
der  var  dem  et  Tegn  næsten  lige  saa  helligt  som  Korset 
og  Monstrantsen,  blev  med  Vold  taget  ned  fra  deres 
Værtshusskilte,  eller  hvor  de  havde  den  hængende.  Au- 
toriteternes Mistænksomhed  overfor  alt,  hvad  der  min- 
dede om  Kejseren,  gik  saa  vidt,  at  en  vis  yndet  Pære- 
sort ikke  længere  maatte  benævnes  „Kejserpære". 

Opsætsighed  blev  strengt  straffet.  To  unge  Piger,  der 
havde  vist  Trods,  blev  paa  skamløs  Maade  offentlig  pi- 
skede. Men  en  Friherre  v.  Sternbachs  Frue,  som  var 
meget  Tyroler-patriotisk,  og  som  af  franske  Officerer 
truedes  med  Galgen,  svarede  dem:  Nu  vel!  dersom  jeg 
skal  hænges,  saa  hæng  mig  saadan,  at  jeg  vender  An- 
sigtet mod  Østerrig  og  Bagparten  mod  Frankrig! 

En  ulmende  Oprørstrang  havde  bredt  sig  mere  og  mere 
hos  Folket  i  Tyrol.  Saa  kom  i  1808  Meddelelserne  om 
den  spanske  Folkerejsning  mod  Napoleon.  Og  dermed 
var  der  vist  Tyrolerne  Vej. 

Det  blev  heller  ikke  forsømt  at  opildne  dem  ved  hem- 
melige Budskaber  fra  Wien.  Den  kejserlige  Regering  dér 
havde  siden  1805,  da  Tyrol  blev  afstaaet,  stadig  holdt 
lidt  skjult  Forbindelse  vedlige  med  det  gamle  Kronland, 
som  Habsburgerne  altid  havde  sat  stor  Pris  paa.  Kejser 
Frants's  Broder  Ærkehertug  Johan  havde  i  tidligere  Tid 
resideret  en  Del  i  Tyrol  og  var  meget  populær  dér  i 
Landet.  Han  havde  lovet,  de  skulde  nok  faa  ham  at  se 
igen,  og  han  havde  vedligeholdt  en  hemmelig  Forbindelse 
med  ansete  Tyrolere,  deriblandt  Sandværten  i  Passeir- 
dalen.  Disse  blev  først  paa  Aaret  1809  underrettede  om, 
at  Østerrig  forberedte  Krig  med   Napoleon,  og  hvis  nu 

Tyrolerne  vilde  holde  sig  rede,  skulde  snart  en  østerrigsk 
Hærstyrke  rykke  ind  i  deres  Land  og  understøtte  deres 
Rejsning. 

Tyrolerne  forberedte  sig  da  i  dyb  Hemmelighed  og 
afventede  Østerrigernes  Komme. 

Den  9.  April  om  Morgenen  satte  General  Chastelers 
Hærstyrke  sig  i  March  fra  Villaen  ind  i  Pusterdalen. 
Straks  lyste  Bavnerne  fra  Bjærg  til  Bjærg,  og  der  svøm- 
mede Signaler  paa  Fjeldstrømmene;  Mel,  Blod  og  Bræd- 
der med  smaa  Flag.  Det  ringede  Storm  fra  alle  Lands- 
byernes Kirketaarne,  og  ad  Bjærgstierne  strømmede  Ty- 
rolerbønderne, med  deres  „Stutzere"  —  korte  tykke 
Kuglebøsser  —  til  de  aftalte  Allarmpladser. 

Passeirerne  samlede  sig  om  Andreas  Hofer,  som  straks 
førte  dem  over  Jaufen-Passet  mod  Sterzing,  hvor  en 
bayersk  Besætning  laa.  Den  11.  April  angreb  han  Bay- 
rerne, der  stillede  Kanoner  op  og  skød  med  Kardæsker, 
saa  at  det  ikke  var  godt  for  Bønderne  at  komme  frem. 
Men  Hofer  lod  nogle  store  Hølæs  hente  til  Dækning 
for  Skytterne.  To  modige  unge  Piger,  Anna  Zorn  og 
Maria  Pichler,  kørte  Vognene  frem,  og  Skytterne  bag 
dem  fik  nu  Ram  paa  Artilleristerne  og  bragte  Kanonerne 
til  Tavshed.  Det  endte  med,  at  den  bayerske  Major,  som 
var  saaret,  maatte  overgive  sig  med  400  Mand. 

Dette  heldige  Foretagende,  især  Affæren  med  Kanonerne, 
gjorde  Hofer  straks  fra  Begyndelsen  i  hans  Landsmænds 
Øjne  til  den  rigtige  Tyrolerhelt  og  Krigsmand. 

Der  var  stor  Jubel  i  den  lille  By  Sterzing  om  Afte- 
nen efter  endt  Kamp.  Da  meldtes  det  pludselig,  at  der 
nærmede  sig  Tropper  Syd  fra.  „Det  er  Chasteler  med 
Østerrigerne,"  jublede  man.  Og  det  var  ganske  rigtigt, 
at  naar  Chasteler  i  vestlig  Retning  havde  passeret  den 
lange  Pusterdal,  skulde  han  tilsidst  bøje  mod  Nord  over 
Sterzingpasset  og  Brennerpasset  ad  Innsbruck,  Hoved- 
staden, til. 

Men  det  var  alligevel  endnu  ikke  Chasteler.  Derimod 

var  det  en  fransk  Styrke  under  General  Bisson,  der  var 
paa  Marchen  fra  Sydtyrol  til  Bayern,  hvor  han  skulde 
forene  sig  med  Napoleons  store  Hær  til  Krigen  mod 
Østerrig.  Hofer  overlod  Franskmændene  Sterzing  uden 
Modstand,  da  de  var  ham  alt  for  overmægtige,  og  trak 
sig  op  i  Bjærgene.  Ud  paa  Natten  kom  en  bayersk 
Styrke  under  Oberstløjtnant  Wrede,  ligeledes  Syd  fra, 
og  forenede  sig  med  Franskmændene  i  Sterzing. 

Om  Morgenen,  d.  12.  April,  gik  den  fransk-bayerske 
Styrke  under  Bissons  Befaling  videre  Nord  paa  over 
Brenner  ad  Innsbruck  til.  Og  de  gav  sig  ingen  Tid  til 
Hvile  undervejs.  Thi  Hofers  Folk  forfulgte  dem  fra 
Bjærgene  med  deres  sikre  Skud. 

Men  lad  os  nu  se,  hvad  der  imidlertid  var  foregaaet 
ved  Innsbruck. 

Ogsaa  i  Inndalen  havde  Bønderne  faaet  Løsenet  „det 
er  Tid!"  og  havde  den  10.  April  rejst  sig  under  Befaling 
af  Josef  Speckbacher,  en  Mand,  der  havde  været  i  Fel- 
ten og  ført  Tropper  som  Skyttekaptejn.  Han  havde  taget 
den  af  Regeringstropper  besatte  lille  By  Hall  og  var  der- 
efter gaaet  mod  Innsbruck.  I  Løbet  af  d.  11.  blev  alle 
Højderne  omkring  Staden  besatte  af  tre  store  Bønder- 
hobe paa  tilsammen  6000  Mand.  Især  var  Iselberg  mod 
Syd  stærkt  besat.  Og  om  Morgenen  d.  12.,  samtidig  med, 
at  Bisson  og  Wrede  brød  op  fra  Sterzing,  begyndte 
Fremrykningen  mod  Byen. 

Den  bayerske  Kommandant  i  Innsbruck,  General  Kin- 
ke!,  overlod  den  kække  og  dygtige  Oberst  Dittfurth  at 
lede  Forsvaret.  Denne  gjorde  ogsaa  sit  bedste.  Personlig 
førte  han  sine  Tropper  frem  imod  den  Skare  af  Ty- 
rolere, der  stormede  ned  fra  Iselberg.  Endnu  da  han 
var  trængt  tilbage  ind  i  Gaderne  søgte  han,  højt  til  Hest, 
skønt  allerede  saaret,  at  samle  og  opmande  sit  Mandskab. 
En  blodig  Kamp  opstod  omkring  Hovedvagten.  Da  sank 
Oberst  Dittfurth  af  Hesten,  gennemboret  af  flere  Kugler. 
Og  dermed  var  Modstanden  brudt.  I   Hovedvagten,  hvor 

Dittfurth  blev  bragt  ind,  befandt  General  Kinkel  sig  med 
sin  Stab.  Og  han  overgav  sig  med  det  samme.  Klokken 
10  om  Formiddagen  var  Tyrols  Hovedstad  i  Bøndernes 
Vold. 

Den  døende  Oberst  Dittfurth  spurgte,  hvem  der  var 
Bøndernes  Overanfører.  Ingen!  blev  der  svaret.  Og  det 
var  paa  den  Dag  overensstemmende  med  Sandheden. 
„Det  var  mærkeligt,"  mumlede  Dittfurth  i  sin  Feber, 
„jeg  saa  ham  jo!  En  hvid  Skikkelse." 

Heraf  opstod  et  Rygte  blandt  Tyrolerne  om,  at  en 
Helgen  var  gaaet  i  Spidsen  for  dem  og  havde  hjulpet 
dem  til  Sejr.  Mange  mente,  at  det  sikkert  havde  været 
St.  Jakob,  Innsbrucks  Skytshelgen. 

Bønderne  havde,  som  sagt,  ingen  fælles  Overanfører; 
men  om  Middagen  ankom  Martin  Teimer,  tidligere  Major 
ved  Tyrols  Landeværn,  til  Innsbruck  og  tog  sig  paa  dels 
at  skaffe  Orden  til  Veje  og  dels  at  formaa  Bønderne  til 
at  blive  og  holde  Byen  besat,  indtil  Chasteler  kom  med 
den  østerrigske  Styrke.  Det  første  —  at  holde  Orden  — 
gik  forholdsvis  let,  forsaavidt  som  det  lykkedes  de  Vagt- 
patrouiller,  der  opstilledes  overalt,  saa  temmelig  at  hindre 
Uorden  og  Plyndring.  Mad  og  Drikke  var  det  eneste, 
Bønderne  krævede  ind,  —  ja,  og  saa  gik  nogle  af  dem, 
berusede  af  Sejr  og  Vin,  op  i  Grev  Arcos,  den  bayerske 
General-Kreds- Kommissærs,  fornemme  Hus  og  forlangte 
at  faa  en  Svingom  med  Husets  smukke  Døtre.  Det  fik 
de,  til  Tonerne  af  et  Klaver,  hvorefter  de,  med  mangfol- 
dig Tak,  drog  ned  ad  Trapperne  igen.  Stort  Optog  var 
der  gennem  Byen,  da  Vaabenskjoldet  med  den  østerrig- 
ske flakte  Ørn  blev  baaret  hen  til  Posthuset  oj  sat  op  dér. 

Major  Teimers  anden  Opgave:  at  faa  Bønderne  til  at 
blive,  kunde  være  blevet  vanskeligere  at  løse.  Men  alle- 
rede samme  Dags  Aften,  som  Byen  var  indtaget,  hørtes 
Melding  om  Tropper  der  gik  over  Brennerpasset.  Det 
var  dog  ikke  Chasteler,  men  Bisson  og  Wrede  med  Pas- 
seirerne  i  Hælene. 

Først  da  Bisson  og  Wrede  om  Morgenen  d.  13.  April 
kom  og  vilde  rykke  ind  i  Innsbruck,  fik  de  at  vide,  at 
Byen  var  besat  af  Bønderne.  Og  nu  var  de  i  en  Fælde. 
Thi  i  Ryggen  paa  dem  sluttede  andre  Bønder  op  og  be- 
satte Iselberg,  som  de  just  selv  var  komne  ned  over. 

Bisson  begyndte  at  underhandle  og  forlangte,  at  man 
skulde  sende  ham  en  østerrigsk  Officer,  som  han  kunde 
kapitulere  til.  Teimer  trak  nu  i  en  østerrigsk  Uniform 
og  red  ud  til  Bissons  Stilling.  Han  forlangte  Overgivelse 
uden  Betingelser.  Og  da  Bisson  ikke  kunde  bekvemme 
sig  dertil,  vendte  Teimer  ham  Ryggen  og  gav  et  Tegn. 
I  det  samme  begyndte  der  at  falde  Skud  fra  Iselberg. 
Bisson  kaldte  Teimer  tilbage  og  overgav  sig  uden  Betin- 
gelser, idet  han  bemærkede,  at  denne  Dag  var  hans  Æres 
og  hans  militære  Anseelses  Grav. 

To  Dage  efter,  d.  15.  April,  kom  Chasteler  over  Bren- 
ner  og  rykkede  om  Aftenen  ind  i  Innsbruck. 

Han  havde  ikke  faaet  Lejlighed  til  at  sanke  Laurbær. 
Bønderne  havde  selv  besørget  Tingen,  inden  han  kom. 
De  havde  i  4  Dage  fanget  2  Generaler,  17  Stabsofficerer, 
113  andre  Officerer,  3500  bayerske  og  2050  franske  Sol- 
dater, og  desuden  gjort  7  Kanoner,  800  Heste  og  en  ret 
betydelig  Krigskasse  til  Bytte.  Chasteler  havde  paa  sin 
Vej  til  Innsbruck  truffet  sammen  med  Hofer  og  bedt 
ham  til  Bords  og  gjort  Stads  af  ham. 

Hofer  bragte  det  videre,  idet  han  sendte  Kammeraterne 
i  Innsbruck  en  Skrivelse,  hvori  det  hed:  „Den  naadige 
Herre  lader  ved  mig  alle  tro  Tyrolere  hilse  paa  det 
hjerteligste  og  er  helt  godt  tilfreds  med  os.  Farvel,  hjer- 
tensallerkæreste Brødre."  Dermed  gik  han  med  sine 
Passeirere  tilbage  over  Jaufenpasset. 

Og  alle  Bønderne  —  man  mener,  der  havde  været 
omtrent  20000  samlet  i  og  om  Innsbruck  —  gik  hjem, 
hver  til  sin  Dal,  næsten  som  om  ingenting  havde  været 
paa  Færde.  Dog  holdtes  der  Takkegudstjenester  i  alle 
Kirker.  Ogsaa  blev  der  digtet  en  Vise,  der  begynder: 

Morten   Pontoppidan  :   Anno   13  8 

„O  ve!  o  ve! 

den  bayerske  Armé!" 

Og  efter  en  Skildring  af  denne  Armés  Undergang 
hedder  det: 

„Hvo  ej  vil  trakteres  saa, 
skal  ej  ind  i  Tyrol  gaa." 

Man  havde  i  Tyrol  glædet  sig  til  at  se  Ærkehertug 
Johan  komme  og  tage  Landet  i  Besiddelse  for  Østerrig. 
Men  det  gik  anderledes. 

Samtidig  med,  at  Østerrig  støttede  Opstanden  i  Tyrol, 
maatte  det  føre  den  store  Krig  med  Napoleon,  dels  i 
Bayern  og  dels  i  Italien.  Sidstnævnte  Sted  kommanderede 
Johan  og  havde  Held  med  sig.  Men  da  det  saa  i  Dagene 
19-24.  April  gik  skævt  for  Østerrigerne  i  Bayern,  maatte 
ogsaa  Johan  trække  sig  tilbage  til  det  Indre  af  Monarkiet, 
medens  Napoleon  rykkede  frem  til  Wien,  bombarderede 
og  indtog  den. 

Bayrerne  var  jo  —  som  hørende  til  Rhinforbundet  - 
Napoleons   Forbundsfæller  og  havde  været  med  at  slaa 
Østerrigerne.  Nu  sendte  de  i  Maj  en  halv  Snes  tusinde 
Mand  udvalgte  sejrsstolte  Tropper  under  Wredes  Befaling 
ind  i  Tyrol  for  at  genoprette  deres  Herredømme. 

I  Strubpasset  stod  400  Tyrolere  og  100  Østerrigere 
og  tog  imod  dem.  Wrede  lod  sine  Folk  storme;  men  fire 
Gange  mislykkedes  Stormen.  Saa  sendte  han  to  Kom- 
pagnier ad  en  Omvej  i  Ryggen  paa  den  lille  Skare,  og 
nu  lykkedes  det  endelig  Bayrerne  at  skaffe  sig  Vej  gen- 
gem  Passet. 

To  Dage  efter  stødte  de  paa  General  Chasteler,  der 
var  rykket  ud  imod  dem  fra  Innsbruck.  De  drev  ham 
tilbage  dertil  igen.  Og  nu  havde  Chasteler  allerede  faaet 
nok.  Han  fortsatte  Tilbagetoget  helt  ud  af  Tyrol.  Og  ved 
Pinsetid  rykkede  Wrede  ind  i  Innsbruck. 

Paa  Vejen  dertil  havde  hans  Hær  begaaet  en  Skænd- 
selsgerning.   Efter   Indtagelsen   af  den    lille    By   Schwaz, 

som  Speckbacher  en  Tid  havde  forsvaret  med  stor  Haard- 
nakkethed,  gav  Bayrerne  sig  til  at  plyndre  og  myrde  og 
skænde  og  brænde  med  en  ubeskrivelig  Raahed  og  Hævn- 
gerrighed. Alle  de  Afskyeligheder,  som  tænkes  og  næv- 
nes kan  ved  en  saadan  Lejlighed,  blev  begaaede.  Og  næ- 
ste Morgen  laa  420  Huse  i  Aske;  kun  Franciskanerklo- 
steret og  5  Huse  stod  tilbage. 

Det  var  Tyske,  der  gjorde  dette  mod  Tyske.  Og  det 
blev  husket.  Da  tre  Aar  derefter  30,000  Bayrere  omkom 
ynkelig  under  Napoleons  Faner  paa  Snemarkerne  i  Rus- 
land, hed  det  i  Tyrol:   „Det  er  for  Schwaz." 

Bayrernes  Adfærd  i  Schwaz  skulde  være  en  Tugtelse, 
beregnet  paa  at  skræmme  Tyrolerne  til  Eftergivenhed. 
Men  det  lykkedes  ikke.  I  Sterzing  samledes  Tyrolerfø- 
rerne og  bad,  da  General  Chasteler  var  draget  bort, 
Hofer  om  at  tage  Overkommandoen.  Vilde  det  ikke  gaa, 
sammen  med  Soldaterne,  saa  fik  det  endnu  en  Gang  at 
gaa  uden  dem.  Hofer  gik,  efter  nogen  Betænkning,  ind 
derpaa,  og  førte  d.  25.  Maj  de  5000  Mand,  han  havde 
hos  sig,  mod  Innsbruck.  En  østerrigsk  General  Buol, 
som  var  bleven  i  Landet,  stødte  til  med  1100  Mand  og 
dannede  Reserven.  Hvad  iøvrigt  Hofers  Angrebsplan  an- 
gaar,  da  udtrykte  han  den  i  disse  Ord:  „Naar  I  møder 
Bayrerne,  saa  slaar  I  løs  paa  dem  og  kaster  dem  ned 
over  Bjærget." 

Dette  Angreb  paa  Innsbruck  kom  overraskende.  Wrede 
havde  efter  Chastelers  Fordrivelse  og  Tugtelsen  i  Schwaz 
anset  Landet  for  at  være  kommet  til  Ro.  Han  var  med 
den  bayerske  Hovedmagt  draget  ud  af  Landet  og  havde 
i  Innsbruck  kun  efterladt  en  Division  under  Deroy. 

Deroy  saa  Højderne  omkring  Byen  besatte  af  Bøn- 
derne og  optog  Forsvaret  paa  alle  Kanter.  Med  sin  Ho- 
vedstyrke gik  han  personlig  frem  mod  Iselberg,  hvor 
Hofer  stod.  Et  Øjeblik  veg  Tyrolerne  for  Stormangrebet, 
men  derefter  vendte  de  deres  Stutzere  og  slog  til  med 
Kolben,  og  det  med  en  saadan  Magt,  at   Bayrerne,  som 

var  naaet  helt  op,  nu  igen  blev  kastet  ned  over  Isel- 
berg. 

Et  heftigt  Regnvejr  afbrød   Kampen  for  den  Dag. 

Nogle  Dage  gik  hen,  medens  baade  Deroy  og  Hofer 
trak  Forstærkninger  til  sig.  D.  29.  Maj  gik  Bønderne  paa 
ny  frem  til  Angreb.  Hofer  sad  i  Værtshuset  Schupfen 
og  udstedte  Befalinger  gennem  sine  Adjudanter.  Men  da 
det  meldtes  ham,  at  hans  Folk  var  paa  Nippet  til  at  op- 
give Iselberg,  gik  han  frem  i  Ildlinien,  opmuntrede  de 
kæmpende,  lagde  selv  sin  Stutzer  til  Kinden  og  sendte 
Skud  mod  Fjenden.  Nu  tog  Tyrolerne  sig  sammen,  hug- 
gede ind  med  Kolberne  og  jog  igen  Fjenden  ned  over 
Bjærget. 

Dermed  var  Kampen  afgjort  i  Centrum.  Ogsaa  paa 
Fløjene  havde  Bønderne  faaet  Overhaand,  førte  paa  den 
ene  Fløj  af  Speckbacher,  paa  den  anden  af  Haspinger, 
en  rødskægget  Kapuzinermunk,  der  var  den  ivrigste  til 
at  holde  opflammende  Taler  og  den  hidsigste  i  Kampen. 
Idag  havde  han  faaet  sit  røde  Skæg  svedet,  saa  nær 
havde  han  været  Fjendens  Bøssepiber. 

Det  var  ganske  vist  ikke  lykkedes  Bønderne  at  kom- 
me ind  i  Innsbruck.  Men  Deroy  indsaa,  at  naar  han  ikke 
kunde  sprænge  Belejrernes  Kæde,  var  hans  Stilling  haab- 
løs.  Han  benyttede  derfor  Nattens  Skjul  til  at  trække  sig 
bort  med  sine  Tropper.  Da  Dagen  gryede,  var  Bayrerne 
forsvundne.  Bønderne  rykkede  ind  i  Innsbruck.  For  an- 
den Gang  var  Landet  befriet. 

Glæden  var  saa  meget  større,  som  der  netop  i  de 
Dage  kom  Bud  fra  den  store  Krigsskueplads  om  Slaget 
ved  Aspern,  som  Østerrigerne  havde  vundet,  og  som 
var  det  første  Slag,  Napoleon  selv  nogensinde  havde  tabt. 

Der  kom  endvidere  en  Haandskrivelse  fra  Kejser  Frants, 
hvori  der  stod:  „I  Tillid  til  Gud  og  den  retfærdige  Sag 
erklærer  jeg  herved  mit  tro  Grevskab  Tyrol,  Vorarlberg 
medindbefattet,  at  de  aldrig  mere  skal  blive  skilt  fra  den 
østerrigske  Kejserstats  Legeme,  og  at  jeg  ikke  vil  under- 

tegne  nogen  anden  Fred  end  den,  der  knytter  dette  Land 
uopløseligt  til  mit  Monarki." 

Det  var  bestemte  og  tydelige  Ord. 

Men  en  god  Maaned  efter  tog  Napoleon  Oprejsning  i 
Slaget  ved  Wagram  d.  5.  Juli,  hvor  Østerrigerne  led  et 
afgørende  Nederlag,  saa  at  der  d.  12.  samme  Maaned 
sluttedes  Vaabenstilstand,  bl.  a.  paa  det  Vilkaar,  at  alle 
østerrigske  Tropper  skulde  rømme  Tyrol. 

Og  saa  rømmede  de  da  Landet,  de  Østerrigere,  der 
endnu  var.  Øst  paa  afmarcherede  de  gennem  Puster- 
dalen. 

Det  var  noget  andet  end  Ærhertug  Johans  snarlige 
Ankomst,  der  havde  været  bebudet  i  den  kejserlige 
Haandskrivelse.  Nu  blev  Tyrolerne  af  General  Buol  for- 
manede til  at  finde  sig  i  deres  Skæbne  med  Taalmodig- 
hed. 

Flere  af  Bondeførerne  opgav  Landets  Sag  og  fulgte 
Østerrigerne  ud  af  Landet.  Andreas  Hofer  vidste  neppe, 
hvad  han  skulde  tro.  Han  begav  sig  til  Lienz  i  det  yder- 
ste af  Pusterdalen  for  at  faa  noget  paalideligt  at  vide. 
Paa  Tilbagevejen  mødte  han  i  Nærheden  af  Bruneck  en 
Lægtevogn,  hvori  sad  Officerer  af  Buols  Korps  og  imel- 
lem dem  en  Tyroler.  Hofer  saa,  at  det  var  Josef  Speck- 
bacher.  „Seppel!"  raabte  han!  „Hvad  er  det!  Ogsaa  du  vil 
lade  mig  i  Stikken!  Følg  ikke  med  dem,  de  fører  dig  i 
Skændsel!"  Da  griber  Speckbacher  efter  sin  Stutzer, 
svinger  sig,  uden  at  sige  et  Ord,  ud  af  Vognen  og 
slaar  Følge  med  Hofer  -  tilbage  at  prøve  Kampen 
endnu  engang. 

Denne  Gang  havde  Napoleon  sendt  50,000  Mand  un- 
der Marschal  Lefebvre,  der  skulde  rykke  ind  i  Tyrol  fra 
flere  forskellige  Sider.  Marschallen  selv  med  Hovedstyr- 
ken havde  allerede  30.  Juli  besat  Innsbruck.  Men  nu  ud- 
stedte Hofer  den  Ordre:  Ikke  flere  Fjender  ind  i  Lan- 
det! 

Og  Ordren  blev  efterkommet. 

„Sachsenklemme"  hedder  den  Dag  idag  det  Sted  i 
Eisackdalen,  hvor  en  af  Sachsere  bestaaende  Troppe- 
styrke blev  stoppet  paa  sin  March  og  maatte  staa  i 
Snævringen  i  næsten  36  Timer  uden  Mad  og  Drikke  og 
lade  sig  pille  væk  een  for  een  af  Tyrolernes  Kugler, 
indtil  endelig,  da  800  Mand  var  dræbt,  Resten  over- 
gav sig. 

Ganske  kort  Tid  efter  gik  det  en  bayersk  Afdeling 
paa  lignende  Maade.  De  var  paa  deres  March  kommen 
ind  i  Snævringen  ved  Pontlatz  og  havde  overskredet 
Broen,  da  der  pludselig  blev  skudt  paa  dem  i  hele  Sal- 
ver fra  Klipperne  paa  begge  Sider.  For  Sikkerheds 
Skyld  -  -  dersom  de  nødtes  til  Tilbagetog  -  -  sattes  der 
en  stærk  Vagt  ved  Broen,  medens  Styrken  marcherede 
videre  under  stadig  Beskydning,  indtil  de  maatte  standse 
foran  en  ny  Bro,  som  var  afbrudt.  At  blive  staaende  i 
den  heftige  Ild  lod  sig  ikke  gøre.  De  maatte  tiltræde 
Tilbagetoget.  Da  de  nærmede  sig  den  bevogtede  Bro, 
standsedes  de  af  et  Forhug  af  Træstammer,  der  var  lagt 
over  Vejen.  Med  Møje  fik  de  det  fjernet  og  kunde  nu 
begynde  Overgangen  over  Broen,  trygge  i  Bevidstheden 
om,  at  Mørket  var  faldet  paa  og  skjulte  dem  for  Bøn- 
dernes Skud.  Da  hørte  de,  inden  ret  mange  var  komne 
over,  et  Raab:  Lad  gaa!  Og  fra  Højden  drønede  og 
bragede  og  tordnede  et  af  Tyrolerne  opstablet  Skred  af 
Klippestykker  ned  over  Broen  og  dem,  der  befandt  sig 
paa  den.  Der  var  ingen  Bro  mere,  og  Marchen  maatte 
standses.  Næste  Morgen,  da  Skydningen  genoptoges, 
overgav  80U  Mand  sig  med   100  Heste. 

Saasnart  Marschal  Lefebvre  i  Innsbruck  havde  erfaret 
det  første  af  disse  Nederlag,  Sachsernes,  brød  han  op 
over  Brenner  og  kom  til  Sterzing,  hvor  Hofer,  kom- 
mende over  Jaufen,  mødte  ham,  og  der  udspandt  sig  en 
staaende  Fægtning,  som  Lefebvre  udholdt  et  Par  Dage, 
indtil  han  fik  Efterretning  om,  at  ogsaa  den  bayerske 
Styrke  var  tilintetgjort  ved  Pontlatz.  „Forbandede  Land!" 

udbrød  han.  „Ikke  engang  i  Spanien  har  jeg  oplevet 
noget  lignende!"  Og  Natten  derefter  gik  han  tilbage  over 
Brenner,  skarpt  forfulgt  af  Hofers  Folk.  Marschalen 
vidste,  at  Skytterne  vilde  gøre  ham  allerførst  til  Sigte- 
skive. Han  stod  da  af  Hesten,  tog  'en  Menigs  Kappe 
udenpaa  sin  Uniform  og  gik  videre  imellem  to  Heste. 
Flere  Steder  fandtes  Vejen  spærret  af  Forhug.  Al  Orden 
opløste  sig.  Og  hvorledes  Lefebvres  Hær  omsider  om 
Aftenen  11.  August  holdt  sit  Indtog  i  Innsbruck,  derom 
beretter  et  Øjenvidne:  „Officerer  uden  Tropper,  Soldater 
uden  Førere,  Heste  uden  Ryttere,  Tambourer  uden 
Trommer,  Kanonerer  uden  Kanoner,  Kanoner  uden  Ka- 
nonerer, knuste  Lavetter  paa  hinkende  Hjul,  Soldater 
som  Trosknægte,  Marketendersker  uden  Brændevins- 
flasker, Hunde  uden  Herrer,  alt  kom  i  skrækkelig  lat- 
terlig broget  Vrimmel  som  drevet  af  en  Stormvind  eller 
pisket  af  en  vild  Furie  og  flammende  Nattespøgelser, 
forskrækkede  og  ængstede,  ja  dødblege,  paa  een  Gang 
ned  igennem  Staden." 

Nu  indesluttedes  Byen  af  Bønderne  i  større  og  større 
Antal.  Og  om  Morgenen  d.  13.  August  gav  Hofer  Be- 
faling til  Angreb.  „Nu  Side  om  Side,  Tyrolere!"  sagde 
han,  „Nu  gaar  vi  an.  Messen  har  I  hørt,  eders  Snaps 
har  I  drukket,  altsaa  an  i  Guds  Navn." 

I  12  Timer  rasede  Kampen,  atter  hedest  om  Iselberg, 
hvor  atter  Hofer  stod  og  holdt  sine  Folk  til  Ilden.  Det 
gik  denne  Gang  som  sidst.  Natten  faldt  paa,  uden  at 
Innsbruck  var  taget.  Bønderne  lagde  sig  og  sov  ved 
deres  Vagtblus.  Men  næste  Morgen  var  Fjenden  borte. 
For  tredje  Gang  var  Landet  befriet. 

Inden  Hofer  drog  ind  i  Innsbruck,  knælede  han  paa 
Iselberg  med  sine  Folk  og  takkede  Gud. 

I  Innsbruck  var  alle  Folk  paa  Benene  for  at  se  ham, 
saa  han  kun  med  Møje  banede  sig  Vej  til  sit  Kvarter  i 
Gæstgivergaarden  „Ørnen". 

Med    nogen    Møje    lykkedes   det    ham    at   opretholde 

Ordenen  nogenlunde.  Men  han  maatte  flere  Gange  true 
og  sige:  Ellers  vil  jeg  ikke  være  jeres  Kommandant 
mere! 

Der  indfandt  sig  i  „Ørnen"  en  Deputation  af  Borgere 
og  Gejstlige,  som  bad  Hofer  overtage  indtil  videre  den 
øverste  Regeringsmagt,  da  der  faktisk  ellers  ingen  Rege- 
ring var  i  Landet.  „Ja,"  svarede  Hofer  efter  lidt  Betænk- 
ning, „naar  Landet  netop  vil  have  mig,  saa  skal  det  og- 
saa  have  mig,  saa  godt  jeg  kan  gøre  det;  men  i  Kejse- 
rens Navn."  Fra  denne  Dag  antog  han  Titelen  Over- 
kommandant af  Tyrol,  eller,  som  han  underskrev  sig: 
„Andere  Hofer,  ober  Kommendant  von  Diroll".  Tilsidst 
lod  han  sig  bevæge  til  at  tage  Bolig  i  Regeringsbygnin- 
gen. Og  der  holdt  han  da  Kontor  og  gav  Audiens  i 
Skjorteærmer  og  tog  sig,  efter  Evne,  af  alle  mulige  Sager 
lige  til  det  at  mægle  mellem  stridige  Ægtefolk.  Hans 
bedste  Venner  blandt  Bønderne  gik  ind  og  ud  hos  ham 
og  sad  ved  hans  Bord  og  fik  et  Bæger.  Men  sin  Vin 
lod  han  komme  hjemmefra,  og  hans  hele  Hofholdning 
kostede  ikke  Landet  mere  end  45  Kreutzer  (135  Øre) 
pr.  Dag. 

Saaledes  sad  Hofer  gennem  to  Maaneder  og  regerede 
Tyrol  i  Forventning  om  Opfyldelse  af  det  kejserlige  Ord 
om,  at  ingen  Fred  vilde  blive  sluttet  uden  Tyrols  Ind- 
lemmelse.   Han  ventede  trygt  paa,  at  Ærkehertug  Johan 

—  som  det  jo  ogsaa  var  blevet  lovet  i  Haandskrivelsen 

—  snart  vilde  komme  og  tage  Sagerne  i  sin  Haand. 
Hvad  der  i  Virkeligheden  kom,  var  en  gylden  Æres- 
kæde  og  en  Gave  af  3000  Gylden  fra  Kejseren  til  Hofer. 
Men  saa  heller  ikke  andet. 

Den  14.  Oktober  blev  den  endelige  Fred  sluttet  i 
Schonbrunn  mellem  Napoleon  og  Kejser  Frants.  Og  i 
Stedet  for  at  faa  Tyrol  tilbage  havde  Østerrig  maattet 
afstaa  adskillige  ny  Stykker  Land.  Hofer  fik  Brev  der- 
om  fra  Ærkehertug  Johan,  som   hilste  fra   Kejseren,  at 

nu  maatte  Tyrolerne  falde  til  Føje  og  ikke  opofre  sig 
længer  til  ingen  Nytte. 

Det  var  sikkert  med  Smærte,  man  ved  det  wienske 
Hof  gav  saaledes  Afkald  paa  Tyrol,  skønt  man  var  be- 
gyndt at  se  Opstanden  fra  den  Side,  at  den  gav  et  far- 
ligt Eksempel. 

Svigtet  af  Kejseren  og  Ærkehertugen  havde  Hofer 
ikke  længer  fast  Grund  under  sig.  Han  stod  usikker  og 
famlende,  da  efter  Fredslutningen  baade  Bayrerkongen 
og  Vicekongen  af  Italien,  Napoleons  Vasal,  sendte  store 
Troppemasser  ind  i  Landet.  Først  skrev  Hofer  under 
paa  at  ville  nedlægge  Vaabnene,  mod  at  man  vilde  be- 
handle Landet  godt.  Men  da  den  fanatiske  Haspinger 
og  dennes  Venner  blandt  Tyrolerbønderne  forbitredes 
derover  og  ligefrem  truede  ham,  gik  han  med  til  at  ud- 
stede endnu  et  Opraab  til  Bønderne  om  at  træde  i 
Vaaben.  Opraabet  blev  ogsaa  besvaret,  men  ikke  af  saa 
mange  som  tidligere.  Og  der  var  ikke  længer  den  samme 
Aand  over  Hofer  og  hans  Folk.  Vel  vandtes  der  Smaa- 
sejre,  men  det  hjalp  ikke.  Langsomt  og  sikkert  rykkede 
Landets  Betvingere  frem  og  dæmpede  Opstanden.  I  Be- 
gyndelsen af  December  knaldede  de  sidste  Skud,  og  d. 
9.  December,  nøjagtig  syv  Maaneder  efter  den  første 
Rejsning,  var  Tyrol  i  Napoleons  Magt. 

Og  nu  begyndte  Straffedommene  og  Eftersøgelsen  af 
Førerne.  Speckbacher  og  Haspinger  undkom,  men  Hofer 
ikke.  En  Tid  vidste  man  ikke,  hvor  han  var.  Men  om- 
knng  ved  Juletid  gik  en  Mand  fra  Passeirdalen,  ved 
Navn  Frants  Raffl,  op  paa  Brantacker  Højderne  for  at 
hente  noget  ned  fra  en  Sæterhytte,  han  dér  havde.  Da 
saa  han  til  sin  Forundring  Røg  stige  op  fra  en  anden 
Sæterhytte,  som  laa  dér  i  Sneen,  og  som  ikke  vel  kunde 
tænkes  at  være  beboet  paa  denne  Aarstid.  Nysgerrig  gik 
han  derhen  og  fandt,  at  det  var  Hofer,  som  boede  der, 
og  som  for  nylig  havde  faaet  sin  Kone  og  sin  halvvoksne 
Søn  op  til  sig.  Raffl  lovede,  at  han  ikke  vilde  røbe  hans 

Opholdssted,  hvad  Hofer  dog  ikke  ret  stolede  paa;  men 
Sneen  var  for  dyb  i  Bjærgene  til  at  forsøge  videre  Flugt. 
Det  viste  sig  snart,  at  den  Pris  af  1500  Gylden,  der 
var  sat  paa  Hofers  Hoved,  havde  været  for  stærk  en 
Fristelse  for  Raffl.  Natten  mellem  d.  28.  og  29.  December 
kom  de  og  tog  Andreas  Hofer. 

Det  var  Tropper  af  den  italienske  Vicekonges  Hær, 
der  havde  fanget  ham,  og  han  førtes  derfor  til  Meran 
og  Botzen  og  derfra  til  den  norditalienske  Fæstning 
Mantua,  hvor  han  ankom  4.  Februar. 

Hans  Indbringelse  til  Mantua  var  blevet  meldt  til  Na- 
poleon, der  straks  skrev  sin  Recept:  Dømmes  af  en 
Krigsret  til  Døden  og  skydes  inden  24  Timer. 

Den  19.  Februar  nedsattes  Retten,  og  den  20.  om  Mor- 
genen forkyndtes  Dommen  for  Hofer.  Kun  nogle  Timer 
havde  han  til  at  forberede  sig  til  Døden.  Den  Skrifte- 
fader, der  blev  sendt  til  ham,  erklærede  bagefter,  at  han 
var  „gaaet  til  Døden  som  en  kristen  Helt  og  har  lidt 
den  som  en  uforfærdet  Martyr".  Sin  sidste  Vilje  ned- 
skrev Hofer  i  et  Brev  til  en  Ven  derhjemme,  saalydende: 

Kæreste  Hr.  Broder! 

Det  har  været  den  guddommelige  Vilje,  at  jeg  her  i  Mantua  har 
maattet  ombytte  mit  Timelige  med  det  Evige.  Men  Gud  være  takket 
for  sin  guddommelige  Naade.  Mig  er  det  forekommet  saa  let,  som 
om  det  var  noget  helt  andet,  jeg  skulde  føres  ud  til.  Gud  vil  ogsaa 
forlene  mig  sin  Naade  indtil  det  sidste  Øjeblik,  for  at  jeg  kan  komme 
derhen,  hvor  min  Sjæl  vil  fryde  sig  evig  med  alle  Udvalgte,  hvor 
jeg  ogsaa  vil  bede  for  alle,  især  for  dem,  jeg  mest  er  skyldig  at 
bede  for.  Alle  gode  Venner  og  Bekendte  skal  ogsaa  bede  for  mig 
og  hjælpe  mig  ud  af  de  hede  Flammer,  naar  jeg  maaske  endnu  vil 
vil  komme  til  at  bøde  i  Skæisilden.  Gudstjenesten  skal  min  kæreste 
Værtinde*)  lade  holde  i  St.  Martin  af  det  rosenfarvede  Blod  og  lade 
bede  i  begge  Sogne.  Vennerne  skal  man  give  Suppe  og  Kød  hos 
den  nedre  Vært  og  saa  en  halv  Vin.  Pengene,  jeg  har  hos  mig,  har 
jeg  uddelt  til  de  fattige.  I  øvrigt  hold  Afregning  med  Folk  saa  rask 
du  kan,  at  jeg  ikke  skal  komme  til  at  bøde.     Nu  Levvel  til  jer  alle 

*     Hustruen. 

her  fra  Verden,  indtil  vi  kommer  sammen  i  Himlen  ....  Kæreste 
Hr.  Broder,  sig  til  Værtinden,  hun  skal  ikke  saadan  bekymre  sig, 
jeg  vil  bede  for  hende  hos  Gud  og  for  alle.  Farvel,  du  usle  Verden, 
saa  let  kommer  det  mig  for  at  dø,  at  ikke  engang  mine  Øjne  bliver 
vaade. 

Skrevet  Kl.  5  om  Morgenen,  og  Kl.  9  rejser  jeg  med  alle  Hel- 
liges Hjælp  til  Gud. 

Din  i  Livet  elskede 

Andre  Hofer  til  Sand. 

I   Herrens  Navn  vil  jeg  tage  Rejsen  for. 

Kl.  1 1  førtes  han  ud  under  Trommehvirvler  —  hen  forbi 
det  Fængsel,  hvor  flere  af  hans  fangne  Kammerater  sad, 
-  ud  gennem  Ceresa-Porten  til  en  Bastion,  hvor  12 
Grenaderer  tog  Opstilling  20  Skridt  fra  ham.  Hofer  vilde 
ikke  bindes  for  Øjnene,  og  staaende  gav  han  selv  Kom- 
mandoen: Fyr! 

Der  blev  skudt  usikkert,  og  det  varede  lidt,  før  en 
virkelig  dræbende  Kugle  ramte  ham. 

Dette  var  den  20.  Februar  1810.  Tyve  Aar  senere  har 
den  tyske  Digter  Julius  Mosen  besunget  Andreas  Hofers 
Død  i  et  Digt,  der  er  blevet  Folkesang  i  Tyskland  og 
da  især  i  Tyrol.  Sangen  kan  i  Oversættelse  gengives 
omtrent  saaledes: 


Andreas  Hofers  Død. 

I  Mantua  i  Lænker 

den  brave  Hofer  var. 

Af  Fængslet  ud  til  Døden 

ham  Fjenden  hentet  har. 

Da  blødte  Hjerterne  for  ham. 

Al  Tyskland,  ak,  i  Ve  og  Skam 

alt  med  det  Land  Tyrol. 

Med  Hænderne  paa  Ryggen, 
med  roligt  faste  Skridt 
Andreas  gik  mod  Døden, 
den  Død,  han  selv  saa  tidt 

jo  havde  sendt  —  mod  Fjenden  led 
fra  Iselberg  i  Dalen  ned 
i  hellige  Land  Tyrol. 


Men  da  saa  mangen  Landsmand 

og  Vaabenfælle  god 

igennem  Fængselsgitter 

ham  rakte  Haanden  mod, 

da  raabte  han:  Gud  vær'  med  jer, 

med  Riget,  som  forraadt  nu  er, 

og  med  det  Land  Tyrol. 


Den  Tambour  slaar  sin  Hvirvel, 
men  kan  ej  faa  den  fort, 
da  nu  Andreas  skrider 
frem  gennem  mørke  Port. 
Med  Øjet  frit  mod  Lyset  vendt 
fast  staar  paa  Bastionens  Skrænt 
den  Mand  fra  Land  Tyrol. 


Der  skal  han  nu  nedknæle, 

men  Hofer  siger:  Nej! 

Vil  dø  som  jeg  har  kæmpet, 

som  jeg  har  traadt  min  Vej! 

Og  mens  jeg  har  min  Sind  og  Sans, 

jeg  raaber:  Leve  Kejser  Frants, 

med  ham  hans  Land  Tyrol! 


Nu  løser  Korporalen 

ham  Hænderne  og  gaar. 

Andreas  Hofer  beder 

sit  sidste  Fadervor. 

Da  raaber  han:  Saa  træf  mig  ret! 

Nu  Fyr!  —  Ak,  hvor  I  skyder  slet! 

Farvel,  mit  Land  Tyrol. 

Det  var  fra  først  af  paa  ingen  Maade  Napoleon  til 
Pas,  da  Østerrigs  Rustninger  i  Foraaret  1809  tvang  ham 
til  at  skynde  sig  hjem  fra  Spanien,  hvor  hans  Nær- 
værelse var  saa  stærkt  paakrævet.  Denne  Krig  med 
Østerrig  var  den  første,  han  ikke  selv  havde  begyndt 
paa. 

Da  han  samlede  sin  Styrke  og  gik  frem  mod  Wien, 
lod  han  Rhinforbundets  Landomraade  ligge  stærkt  udsat. 
Forbundsstaternes  Troppekontingenter  maatte  han  lægge 
stærkt  Beslag  paa,  dels  ved  Donau,  dels  i  Tyrol,  dels  i 
Spanien.  Kongen  af  Sachsen  havde  kun  3000  Mand 
hjemme  til  Værn  for  sin  Hovedstad.  Noget  lignende  var 
Tilfældet  i  Bayern,  Wiirtemberg  og  Westfalen.  Ganske 
vist  sendte  Napoleon  nogle  smaa  Korps  til  de  saa  stærkt 
for  Tropper  blottede  Egne.  Men  hvor  pralende  Navne 
han  end  gav  dem  —  „10de  Korps  af  den  store  Armé" 
og  „Elbens  Observationskorps"  — ,  og  hvor  mange  Ryg- 
ter han  end  lod  udsprede  om  deres  Størrelse  -  -  „hen- 
ved 60,000  Mand",  medens  der  kun  var  en  Tiendedel 
deraf  -  -  saa  lod  Kendsgerningerne  sig  ikke  tilsløre,  at 
der  i  Øjeblikket  var  omtrent  frit  Slag  paa  Rhinforbunds- 
staterne, dersom  Preussen  brød  ind  i  dem,  eller  dersom 
en  kraftig  tysk  Folkerejsning  fandt  Sted,  eller  begge 
Dele  samtidigt,  hvilket  egentlig  var  det,  der  kunde  være 
mest  Udsigt  til. 

Folkerejsning  var  i  høj  Grad  paa  Dagsordenen,  efter 
at  Spanierne  havde  givet  Eksemplet.  Og  da  nu  i  dette 
samme  Foraar  ogsaa  Tyrolerne  rejste  sig  og  havde  saa 
glimrende  Held  med  sig,  fik  mange  tyske  Patrioter  Lyst 
til  at  følge  Eksemplet.    Den  østerrigske  Regering  vidste, 

hvad  der  laa  i  Luften,  og  vilde  benytte  sig  deraf  trods 
sin  ellers  indgroede  Uvilje  mod  Folkebevægelser.  Det 
østerrigske  Krigsmanifest  appellerede  ligefrem  til  „den 
tyske  Nation".  Og  den  østerrigske  Overgeneral,  Ærke- 
hertug Karl,  sagde  i  Opraabet  til  sine  Soldater:  „Europas 
Frihed  har  søgt  Tilflugt  under  eders  Faner;  eders  Sejre 
vil  løse  Lænkerne;  eders  tyske  Brødre  venter  Forløs- 
ning af  eder."  Saa  meget  bedre  forstaar  man,  at  det 
maatte  føles  som  et  elektrisk  Stød  igennem  hele  Tysk- 
land, da  det  efter  den  første  Række  af  mindre  Nederlag 
spurgtes,  at  denne  Ærkehertug  Karl  havde  besejret  den 
hidtil  uovervindelige  Napoleon  i  et  stort  to  Dages  Slag 
ved  Aspern.  Blot  nu  den  preussiske  Konge  vilde  give 
Signal  ved  at  lade  sin  Krigsmagt  rykke  ud  og  stille  sig 
paa  Østerrigernes  Side!  Da  vilde  —  antog  man  —  gan- 
ske sikkert  en  Folkerejsning  gaa  for  sig  i  de  afstaaede 
Landsdele,  støttet  af  frivillige  Stridsmænd  fra  hele  Tysk- 
land. 

Men  Frederik  Vilhelm  holdt  igen.  Hans  Tro  paa  Na- 
poleons Uovervindelighed  var  endnu  ikke  grundig  rok- 
ket. I  hvert  Fald  maatte  først  alle  tre  Magter  staa  sam- 
men, mente  han,  Østerrig,  Rusland  og  Preussen,  før  man 
kunde  have  Udsigt  til  Held.  Naar  Kongen  Aaret  1809 
igennem  blev  i  Konigsberg,  skønt  de  franske  Tropper 
havde  forladt  Berlin,  saa  var  det  vel  tildels  for  at  und- 
gaa  deres  ubehagelige  Naboskab  i  Fæstningerne  ved 
Oderen,  hvor  de  endnu  forblev,  men  ogsaa  af  Frygt  for 
at  komme  under  Tvang  af  den  patriotiske  Stemning  i 
Berlin. 

Dog,  ogsaa  i  Konigsberg,  blandt  Kongens  nærmeste 
Omgivelser,  gjorde  denne  Krigsstemning  sig  gældende. 
Scharnhorst  og  hans  gode  Ven  Gneisenau  -  -  ham,  vi 
kender  fra  Kolbergs  tapre  Forsvar  i  1807,  og  som  siden 
havde  været  en  af  Scharnhorsts  bedste  Medarbejdere  og 
Støtter  i  Militærkommissionen  -  disse  to  trængte  af 
deres  bedste  Magt  ind  paa  Kongen  for  at  faa  ham  til  at 

gøre  Østerrigs  og  dermed  Tysklands  Sag  til  sin.  Disse 
Mænds  politiske  Plan  gik  ud  paa  tre  Ting:  1)  Preussens 
Alliance  med  Østerrig,  2)  en  tysk  Folkerejsning  og  3) 
en  engelsk  Landgang  i  Nordtyskland,  svarende  til  Wel- 
lingtons Landgang  paa  den  spanske  Halvø.  Den  tredje, 
der  sammen  med  Scharnhorst  og  Gneisenau  havde  ivret 
for  denne  Politik,  Stein,  var,  som  vi  har  hørt,  det  fore- 
gaaende  Efteraar  blevet  nødsaget  til  at  tage  Afsked,  just 
paa  Grund  af  et  opsnappet  Brev,  der  omhandlede  den 
til  Programmet  hørende  Folkerejsning.  Men  var  Stein 
end  borte  fra  Konigsberg,  saa  kom  der  dog  Breve  fra 
ham.  Der  sendtes  i  de  Dage  mange  hemmelige  Breve 
og  Bud  fra  Sted  til  Sted.  Agenter  og  Emissærer  gik 
frem  og  tilbage  mellem  Konigsberg,  Berlin,  Bayern,  Lon- 
don, Kassel,  —  ikke  blot  mellem  Hofferne,  men  ogsaa 
mellem  hemmelige  Foreninger  eller  mellem  de  af  Na- 
poleon afsatte  Fyrster  og  deres  Venner  og  Tilhængere  i 
det  gamle  Land.  Fra  Rhinen  til  Weichselen,  fra  Øster- 
søen til  Bodensøen  sydede  og  kogte  det.  Napoleon  var 
ikke  uvidende  derom.  Men,  sagde  han,  Kejser  Aleksan- 
der svarer  mig  for  Frederik  Vilhelm,  og  blot  jeg  faar 
slaaet  Ærkehertug  Karl,  vil  alt  være  i  Orden.  Dog  havde 
han  for  alle  Tilfældes  Skyld  tilbudt  Kongerne  af  Sach- 
sen og  Bayern  foreløbigt  Tilflugt  paa  sine  Slotte  i 
Frankrig. 

Dersom  vi  vil  have  et  Indtryk  af,  hvor  højt  spændt 
den  nationale  Følelse  var  hos  mange  Tyske  ved  Ud- 
brudet  af  den  østerrigsk-franske  Krig  1809,  da  lad  os  et 
Øjeblik  lytte  til  den  tyske  Digter  Heinrich  von  Kleist, 
Preusser  af  Fødsel.  Han  havde,  da  det  trak  op  ti! 
Krigen,  digtet  sit  „Hermannsslag",  der  fremstiller  i  kraf- 
tige Optrin,  hvorledes  de  to  oldgermaniske  Høvdinger 
Hermann  og  Marbod  ender  gamle  Stridigheder  og  slaar 
sig  sammen  mod  den  fremtrængende  Romermagt  og  an- 
retter det  historisk  bekendte  Blodbad  paa  de  romerske 

Legioner.  Men  dette  historiske  Drama  er  af  Kleist  frem- 
stillet saaledes,  at  Hermann  og  Marbod  for  Læseren 
bliver  til  Preussen  og  Østerrig,  og  de  romerske  Legio- 
ner til  Napoleons  Krigsmagt.  Digtet  er,  med  andre  Ord, 
i  Virkeligheden  en  indtrængende  Opfordring  til  Preus- 
sens Konge  om  at  gaa  i  Alliance  med  Østerrig. 

Og  da  nu  Krigen  brød  ud,  og  Østerrig  udsendte  sit 
Opraab  til  „den  tyske  Nation",  da  naaede  Spændingen 
i  Heinrich  Kleists  sydende  Sjæl  sit  Højdepunkt,  og  han 
udstedte  —  som  et  Akkompagnement  til  Kejser  Frants's 
Opraab  —  et  Digteropraab  til  den  tyske  Nation  i  det 
lille  flammende  Digt  „Germania  til  sine  Børn". 

Lyt,  Brødre!  siger  Digteren,  hvad  er  det  for  et  tord- 
nende Raab,  der  gennem  Natten  kommer  ned  til  os?  Er 
det  ikke  dig,  vor  Moder  Germania? 

„Staar  du  op,  Germania? 

Er  nu  kommen  Hævnens  Stund?" 

Ja,  det  er  Germania,  der  taler:  I  fra  Mainstrømmens 
Egne,  fra  Elben,  fra  Donaus  Strand,  fra  Oderdalen,  fra 
Rhinens  Vinbjærge,  fra  Middelhavets  Kyster,  fra  Riesen- 
gebirges  Tinder,  fra  Øster-  og  Nordsøens  Bredder,  --  I 
Tyske,  I  mine  Børn,  som  jeg  i  Smerte  og  Lyst  har 
kysset  paa  mit  Skød,  I,  som  min  Moderarm  omfavner, 
I,  min  Barms  Beskyttelse  og  Værn,  I  af  det  ubesejrede 
Marserblod,  I,  Afkom  af  Kohortestormerne,  I  Romer- 
overvinder-Æt! 

Grib  til  Vaaben!  Hvad  i  Blinde 
eders  højre  Haand  kan  finde, 
Le  og  Spyd  og  Stok  og  Stav, 
grib  det  og  gør  Vaaben  af! 

Som  Orkanen  Bølgen  rejfer, 
vælt  jer  —  forrest  eders  Kejser  — 
som  et  løsbrudt  Hav  af  Mænd 
over  disse  Franker  hen ! 

Hver  en  Slette,  Mose,  Ager 
hvidne  lad  af  deres  Ben. 
Dem,  som  Ræv  og  Rovfugl  vrager, 
smid  til  Fiskene,  hver  en. 

Fyldt  af  Lig  lad  Rhinen  stige; 
dæmmet  op  af  døde  Hær 
omkring  Pfalz  lad  Strømmen  vige 
og  saa  danne  Grænsen  der. 


Der  kan  være  Situationer,  hvor  man  maa  prise  dem 
lykkelige,  der  formaar  at  skaffe  deres  Hjertes  kogende 
Følelser  Luft  i  et  Digt.  Andre  maa  gaa  en  anden  Vej. 
Saaledes  i  1809  den  brave  Major  Schill  og  hans  Kam- 
merater. De  gjorde,  som  bedst  de  kunde,  et  Forsøg  paa 
at  skrive  Digtet  om  den  tyske  Folkerejsning  med  deres 
Sværd  —  og  med  deres  Blod. 

Den  raske  Schill  var  kommen  hæderkronet  ud  af  den 
sørgelige  Krig  1806 — 07.  Hans  Deltagelse  i  Kolbergs 
Forsvar  og  de  adskillige  kække  smaa  Affærer,  han  ud- 
førte med  sit  Frikorps,  satte  Folkefantasien  i  Bevægelse. 
Schill  blev  for  den  offentlige  Mening  Krigens  Helt.  Thi 
en  Helt  hører  til  enhver  Krig,  selv  den  sørgeligste,  og 
for  den  preussiske  Folkefølelse  var  det  en  stor  Lise  at 
kunne  sige:  Denne  Krig  har  dog,  ved  Siden  af  alt  det 
forsmædelige,  frembragt  en  preussisk  Krigshelt. 

Og  da  Schill  var  den  eneste,  der  lod  sig  saaledes  ud- 
kaare,  kan  det  ikke  undre,  at  den  Folkehyldest,  der 
blev  vist  ham,  gik  over  alle  Grænser. 

Ved  Hærens  Reorganisation  efter  Krigen  var  det 
schillske  Frikorps  blevet  indlemmet  i  Hæren,  saaledes, 
at  hans  fire  Ryttereskadroner  kom  til  at  udgøre  „2det 
brandenburgske  Husarregiment",  som  Major  Schill  selv 
fik  at  føre,  medens  hans  Fodfolksstyrke  organiseredes 
som  Bataillon  med  Navnet  „Bataillonen  Schill". 

Morten  Pontoppidan:  Anno  13  9 

Da  Franskmændene  ved  Høst  1808  havde  forladt  Ber- 
lin, bestemte  Kongen,  at  Schill  og  hans  Husarregiment 
skulde  nyde  den  Ære  at  være  det  første  preussiske  Mi- 
litær, der  rykkede  ind  i  Hovedstaden.  At  sige,  at  han 
blev  modtaget,  som  om  det  var  Kongen  selv,  er  alt  for 
lidt.  Berlin  var  paa  den  anden  Ende.  Og  det  blev  ved 
Dag  efter  Dag.  Schill  kunde  ikke  vise  sig  paa  Gaden 
eller  i  Teatret,  uden  at  vække  den  største  Sensation. 
Man  vilde  tage  ham  i  Haanden;  man  vilde  kysse  hans 
Stigbøjle;  Damerne  regnede  det  som  den  højeste  Gunst, 
naar  de  kunde  faa  Lov  til  at  røre  ved  hans  Sabel.  I  en 
Julebutik  havde  Schill  købt  sig  en  lille  Ting  og  betalte 
med  et  8  Groschenstykke.  Man  bad,  om  han  ikke  vilde 
have  den  Godhed  hellere  at  betale  med  to  4  Groschen- 
stykker.  -  Men  hvorfor?  Jo  --  kom  det  ud  under  me- 
gen Rødmen  —  de  to  unge  Piger  bag  Disken  kunde  da 
hver  faa  en  hellig  Erindring  at  opbevare.  —  At  man 
hos  enhver  berlinsk  Bager  kunde  købe  Schill  i  rødt 
Sukker-Bagværk,  er  efter  alt  det  før  nævnte  en  Selv- 
følge. 

At  al  denne  Hyldest  steg  den  ellers  af  Naturen  be- 
skedne Mand  til  Hovedet,  kunde  ikke  helt  undgaas;  ■ — 
dog  ikke  saaledes,  at  han  blev  pralende  og  forfængelig; 
men  han  blev  noget  vel  tilbøjelig  til  at  tro,  at  blot  han 
drog  sit  Sværd  og  kaldte  det  tyske  Folk  til  Vaaben,  vilde 
den  store  Rejsning  være  der  med  det  samme. 

Schill  var  blevet  optaget  af  den  Tanke,  at  der  i  Konge- 
riget Westfalen  var  en  udbredt  og  stærk  Misfornøjelse 
med  Kong  Jeromes  Regimente,  og  at  de  misfornøjede 
blot  ventede  paa,  naar  Krigen  brød  ud  mellem  Napoleon 
og  Østerrig,  at  se  preussiske  Tropper  rykke  over  Elben, 
for  da  at  rejse  sig  med  Vaaben  i  Haand  og  slutte  sig 
til  dem. 

Schill  tog  ikke  fejl,  forsaavidt  som  der  virkelig  i  og 
omkring  Kassel,  Kong  Jeromes  Hovedstad,  var  alvorlige 
Ting  i  Gære.  Hovedmanden  for  Sammensværgelsen  var 

en  Friherre  v.  Dornberg,  der  havde  været  preussisk  Of- 
ficer, men  var,  som  født  Hesser,  af  Kong  Jerome  bleven 
opfordret  til  at  komme  tilbage  og  tage  Tjeneste  i  sin 
gamle  Hjemstavn.  Det  var  han  gaaet  ind  paa,  —  som 
han  selv  siden  sagde  —  for  at  kunne  blive  i  Stand  til 
at  virke  for  Tyskhedens  Bevarelse  under  det  fremmede 
Herredømme.  For  Friherre  v.  Dornberg  har  aabenbart 
den  Sætning  været  i  høj  Grad  vejledende,  at  Hensigten 
helliger  Midlet.  Thi  han  modtog  Udnævnelse  af  Kong 
Jerome  først  til  Oberst  for  hans  Gardegrenaderer  og 
senere  til  Kongens  egen  Adjudant,  hver  Gang  aflæggende 
den  til  Udnævnelsen  hørende  Troskabsed,  samtidig  med, 
at  han  med  stor  Omhyggelighed,  og  med  Anvendelse  af 
Pengemidler  fra  det  afsatte  hessiske  Fyrstehus,  organise- 
rede og  planlagde  en  Opstand  mod  den  Konge,  i  hvis 
Tjeneste  han  stod  som  særlig  betroet  Mand. 

Det  var  blevet  aftalt,  hvorledes  de  sammensvorne 
skulde  en  Aften  i  April  rejse  og  væbne  Folket  i  alle 
Landsbyerne  omkring  Kassel,  rykke  mod  Byen  i  8  Af- 
delinger fra  forskellige  Sider  og  ankomme  under  Murene 
ved  næste  Daggry.  Imidlertid  skulde  Dornberg  og  de 
medsammensvorne,  som  var  inde  i  Byen,  overrumple 
Slottet  ved  Hjælp  af  de  Tropper,  der  var  paa  deres  Side. 
Kong  Jerome  skulde  tages  paa  Sengen  og  indespærres 
i  Kastellet  sammen  med  sine  franske  Generaler,  indtil 
man  kunde  faa  ham  udleveret  til  Englænderne. 

Samtidig  med  denne  Revolution  i  Hovedstaden  skulde 
Schill,  med  hvem  der  var  vekslet  Skrivelser,  falde  ind  i 
Kongeriget  med  preussiske  Tropper  og  rejse  det  øvrige 
Land  og  fuldende  Befrielsen. 

Denne  Ekspedition  var  det  da,  Schill  i  Foraaret  1809 
havde  i  Tanker,  naar  han  i  Berlin  med  stor  Iver  ekser- 
cerede sit  Mandskab. 

Gneisenau,  Schills  Bekendt  fra  Kolberg,  var  i  det 
mindste  tildels  indviet  i  Planen.  Han  var  i  Konigsberg 
hos    Kongen,   og   han    skulde   se   at   udvirke  for  Schill 

9* 

Kongens  i   det   mindste   hemmelige    Bemyndigelse   til   at 
bruge  hans  Tropper  til  et  saadant  Indfald. 

Schill  var  utaalmodig,  og  Gneisenau  maatte  gentagne 
Gange  opfordre  ham  til  at  give  Tid  og  være  forsigtig. 

Men  fra  andre  Sider  modtog  Schill  Breve,  der  lød 
„Brutus,  sover  du?"  og  lignende. 

Den  27.  April  udspredtes  i  Berlin  Rygtet  om  en  stor 
Sejr,  Østerrigerne  skulde  have  vundet  over  Napoleon. 
Samme  Dag  skal  Schill  have  modtaget  en  anonym  Sed- 
del, afsendt  fra  Konigsberg,  indeholdende  de  Ord:  „Kon- 
gen vakler;  Schill,  drag  De  afsted  med  Gud!" 

Schill  raadførte  sig  med  to  af  sine  Officerer,  Adolf  v. 
Liitzow  og  Løjtnant  Barsch.  Og  de  tre  blev  enige  om, 
at  man  ikke  skulde  vente  længer,  men  gaa  til  Værket. 

En  medvirkende  Aarsag  til  denne  Beslutning  skal  have 
været  den,  at  Schill  vidste  sig  kompromitteret  ved  et 
Brev  tra  Dornberg,  som  var  blevet  opsnappet. 

Næste  Dag,  28.  April,  rykkede  Schills  Regiment  - 
2det  brandenburgske  Husarregiment  --ud  af  Berlin  ad 
Vejen  til  Potsdam,  ganske  som  til  en  almindelig  Øvelse. 
En  Mængde  Tilskuere  løb  med,  som  sædvanlig  naar  dette 
populære  Regiment  holdt  Øvelser.  Da  man  havde  for- 
lystet disse  med  nogle  Evolutioner,  og  de  efterhaanden 
var  forsvundne,  lod  Schill  Regimentet  opmarchere,  kaldte 
Officererne  frem  foran  Fronten  og  raabte  det  nu  ud  med 
høj  Røst,  at  Øjeblikket  var  kommen,  og  han  vilde  føre 
dem  i  Kamp,  og  det  gjaldt  det  tyske  Fædrelands  Befri- 
else; Spanierne  og  Tyrolerne  havde  vist  Vejen,  og  i  West- 
falen  vilde  Folket  rejse  sig,  saa  snart  preussiske  Trop- 
per blot  viste  sig;  Schill  var  rede  til  at  ofre  Livet  for 
Fædrelandets  Sag,  og  han  var  overbevist  om,  at  det  var 
hans  Officerer  og  Mandskab  ogsaa.  Saa  tog  han  frem 
en  Brevtaske,  holdt  den  i  Vejret  og  sagde:  Kammerater! 
Dette  er  en  Gave  fra  vor  ædle  og  højagtede  Dronning. 
Jeg  haaber  nu  at  vise  mig  Gaven  værdig! 

Han  blev  her  afbrudt  af  et  Raab  fra  Officererne  og 

fra  Rækkerne:  „Ja,  vi  følger!  Før  blot  an!"  Og  Regimen- 
tet satte  sig  paa  ny  i  March  i  en  løftet  og  ligesom  hel- 
lig Stemning.  Det  var,  som  naar  man  lægger  Haanden 
paa  Ploven  og  ikke  ser  sig  tilbage.  Mange  af  dem  havde 
hverken  faaet  Ur  eller  Penge  med.  Nogle  havde  Kone 
og  Børn,  som  de  ikke  havde  taget  Afsked  med.  Alle 
slige  Hensyn  var  skudt  til  Side. 

Den  almindelige  Tanke  var,  at  Regimentet  skulde  blot 
være  Fortrav  for  en  større  Hær,  som  snart  vilde  følge. 
Og  man  var  stolt  af  denne  Ære. 

Efter  to  Dages  March  indhentedes  Regimentet  af  en 
Major  Zepelin  af  Kongens  Livregiment,  som  havde  en 
Samtale  under  fire  Øjne  med  Schill  og  derefter  red  til- 
bage, lige  saa  rask,  som  han  var  kommen.  Dér  kunde 
man  da  se  —  mente  Schills  Folk  —  at  Hærens  Over- 
befaling stod  bagved  deres  Foretagende;  thi  Zepelin 
havde  selvfølgelig  overbragt  en  hemmelig  Ordre.  I  Virke- 
ligheden havde  han  overbragt  en  ganske  aabenlys  Ordre 
fra  Berlins  Guvernør  til  Schill  om  paa  Stedet  at  vende 
tilbage.  Om  Ordren  virkelig  var  beregnet  paa  at  skulle 
efterkommes,  kan  være  tvivlsomt.  I  hvert  Fald  ændsede 
Schill  den  ikke. 

Hans  foreløbige  Maal  var  Magdeburg,  hvor  han  vid- 
ste, at  Besætningen  i  Anledning  af  Krigen  var  blevet  ind- 
skrænket, og  som  maaske  kunde  tages  ved  Overrump- 
ling, hvorefter  man  kunde  forene  sig  med  Dornberg  og 
rejse  Westfalen  og  Hessen  til  Opstand. 

Imidlertid  fik  Schill  at  vide,  at  man  i  Magdeburg  var 
paa  sin  Post,  og  at  der  langs  hele  Elbgrænsen  ind  til 
Westfalen  var  truffet  Foranstaltninger  til  at  hindre  ham 
Overgangen  over  Floden.  Saa  vendte  Schill  sig  Syd  paa, 
gik  ind  over  den  sachsiske*)  Grænse  og  vendte  sig  mod 
Wittenberg,  som  det  dog  heller  ikke  lykkedes  ham  at 
overrumple.  Derimod  opnaaede  han  et  Kompromis  med 

*)  Den  nuværende  preussiske  Provins  Sachsen  var  dengang  en  Del  af  Kongeriget 
Sachsen. 

den  kongelig-sachsiske  Fæstningskommandant,  der  lovede 
ham,  at  dersom  han  vilde  gaa  smukt  forbi  Fæstningen 
uden  at  angribe  den,  skulde  der  ikke  blive  skudt  paa 
ham,  medens  han  gik  over  Elbbroen,  som  beherskedes 
af  Wittenbergs  Kanoner. 

Saaledes  kom  Schill  og  hans  Husarer  over  Elben  og 
foreløbig  ind  i  de  smaa  sachsiske  Fyrstendømmer,  som 
jo  var  med  i  Rhinforbundet  og  under  det  franske  Tryk. 
Den  2  Maj  rykkede  de  ind  i  Dessau  under  Hurraraab 
fra  Befolkningen.  Schill  forlangte  her  af  Hofbogtrykker 
Hormuth  at  faa  et  Opraab  trykt.  Ja,  svarede  denne,  der- 
som han  fik  en  Pistol  sat  for  Brystet.  Hvori  man  tjente 
ham.  Manden  tænkte  formodentlig  paa  Boghandler  Palms 
Skæbne.  Opraabet  blev  da  trykt  og  opslaaet.    Der  stod: 

Til  de  Tyske! 
Mine  i  et  fremmed  Folks  Lænker  forsmægtende  Brødre! 
Øjeblikket  er  kommen,  hvor  I  kan  afkaste  Lænkerne  ....  Ring 
med  Stormklokkerne  ....  Alle  gribe  til  Vaaben !  Leer  og  Spyd  maa 
træde  i  Geværers  Sted  ....  Hvem  der  er  fejg  nok  til  at  unddrage 
sig  denne  ærefulde  Opfordring,  ham  ramme  Skændsel  og  Foragt,  han 
være   brændemærket  for   hele  Livet!     En   ædel  tysk  Pige  vil  aldrig 

række  en  saadan  Forræder  Haanden Sejrrigt  rykker  Østerrigs 

Hære  frem,  trods  alle  Frankrigs  storpralende  Forsikringer  ...  Op  til 
Vaaben!  Schill. 

•  Det  voldsomme  og  overdrevne  i  hele  Tonen  røber,  at 
Schill  allerede  er  bleven  lidt  tvivlende  angaaende  den 
tyske  Befolknings  Redebonhed  til  at  optræde  som  Spa- 
niere. Opraabet  havde  ingen  nævneværdig  Frugt. 

Men  videre!  Det  vilde  maaske  komme!  Ind  i  West- 
falen!  Dér  var  jo  Opstanden  forberedt! 

Men  i  Bernburg,  inden  den  westfalske  Grænse  var 
overskredet,  fik  Schill  Efterretning  om,  hvorledes  det 
var  gaaet  Dornberg. 

Som  vi  erindrer,  var  det  bestemt,  at  Kassel  en  Nat 
skulde  omringes  fra  8  Sider,  samtidig  med  at  Dornberg 
inde   i    Byen   overrumplede   Slottet.    Men    Dagen    forud 

opdagedes  Tilberedelserne,  saa  Dornberg  maatte  flygte 
ud  til  de  medsammensvorne  paa  Landet  og  stille  sig  i 
Spidsen  for  Bondeskarerne. 

Kong  Jerome  viste  ved  denne  Lejlighed,  at  han  var 
en  stor  Mands  Broder.  Han  havde  kun  nogle  faa  tu- 
sinde Mand  til  Kassels  og  sit  Forsvar,  og  kunde  ikke 
vide,  hvor  mange  af  dem  der  under  disse  Omstændig- 
heder vilde  blive  ham  tro.  Han  lyttede  dog  ikke  til  det 
Raad,  man  gav  ham,  om  at  flygte,  medens  det  var  Tid. 
Men  han  lod  Mandskabet  opstille  og  sagde  til  dem: 
„Dersom  nogen  af  eder  er  ked  af  at  være  bundet  til 
mig,  saa  løser  jeg  ham  fra  hans  Ord.  Jeg  vil  give  eder 
to  Timer,  at  I  kan  komme  og  forny  eders  Troskabsed; 
hvem  der  betænker  sig  derpaa,  er  fri,  og  kan  gaa  hen 
og  stille  sig  blandt  mine  Fjender.  Jeg  giver  mit  konge- 
lige Ord  i  Pant  paa,  at  de  skal  kunne  gøre  det  i  fuld- 
kommen Sikkerhed.  Jeg  foretrækker  at  have  Fjender  at 
slaas  med,  fremfor  at  have  skjulte  Forrædere  omkring 
mig." 

Kun  henimod  40  Gardekyrasserer  holdt  sig  tilbage  fra 
at  forny  deres  Ed. 

Og  nu  sendtes  General  Rewbell  ud  med  nogle  Kano- 
ner og  et  Par  hundrede  Mand,  som  ved  Knallhiitte,  et 
Herberge  IVa  Mil  fra  Kassel,  mødte  den  Oprørsskare, 
der  under  Dornbergs  personlige  Anførsel  rykkede  mod 
Staden,  -  -  en  Mængde  Bønder  med  Økser  og  Leblade 
og  den  Slags  Vaaben,  dog  med  en  Fortrop  af  gamle  Sol- 
dater og  Jægersmænd,  der  var  bevæbnede  med  Bøsser. 
Et  Par  Skud  Kardæsker  var  nok  til  at  splitte  hele  Ska- 
ren. Og  paa  lignende  Maade  gik  det  med  de  øvrige  7 
Oprørskolonner.  Dornberg  undkom  til  England  og  fandt 
snart  efter  Vejen  til  Bøhmen  for  under  Østerrigs  Faner 
at  tage  Del  i  Krigen  mod  Napoleon. 

Dornbergs  kasselske  Oprør  var  altsaa  fuldstændig 
strandet.  Det  var  Efterretningen  herom,  der  naaede 
Schill  i  Bernburg.   Og  samtidig  fik  han  at  vide,  at  Ryg- 

tet  om  en.  østerrigsk  Sejr  havde  været  falsk;  Ærkeher- 
tug Karl  havde  tværtimod  lidt  et  Nederlag  ved  Regens- 
burg, saaledes  at  Napoleon  havde  Vejen  aaben  til  Wien. 
Og  for  at  gøre  Bægeret  fuldt  kom  der  paa  samme  Tid 
fra  Berlins  Guvernør  en  meget  skarp  Skrivelse,  som  lod 
Schill  fornemme,  at  dersom  han  havde  troet  at  have  de 
preussiske  Autoriteters  stiltiende  Sympati,  eller  maaske 
endog,  at  han  ved  sin  raske  Fremfærd  kunde  faa  Kon- 
gen til  at  tage  sig  sammen  og  opgive  sin  Neutralitet,  saa 
var  det  i  hvert  Fald  noget,  der  nu  var  ganske  forbi; 
man  var  nu  paa  de  højere  Steder  ganske  paa  det  rene 
med,  at  man  ikke  vilde  kendes  ved  ham. 

Schill  blev  ved  disse  forskellige  Efterretninger  meget 
nedslaaet.  Han  samlede  sine  Officerer,  meddelte  dem  Si- 
tuationen og  forestillede  dem,  at  endnu  kunde  de  gaa 
tilbage  over  Elben.  Han  kunde  da  føre  Regimentet  hjem 
til  Berlin  og  melde  sig  selv  som  den  eneste  skyldige. 

Løjtnant  v.  Stock  sagde  dertil,  at  nu  havde  man  ka- 
stet Tærningerne  og  kunde  ikke  gaa  tilbage.  „Vi  maa 
ind  i  Westfalen  og  kalde  Folket  til  Vaaben.  Foretrækker 
saa  Folket  at  blive  i  Trældommen  —  nu,  saa  har  vi 
gjort  vort  og  har  ikke  andet  tilbage  end  at  ende  stort, 
som  vi  har  begyndt."  De  andre  stemmede  i,  og  Schill 
trykkede  Kammeraterne  i  Haanden  og  lovede  at  være 
med  dem  i  Liv  og  Død. 

Samme  Dag  rykkede  Regimentet  ind  paa  westfalsk, 
tidligere  preussisk,  Omraade,  nemlig  Hertugdømmet  Magde- 
burg. 

Den  før  anførte  Proklamation  sloges  op,  man  sammen- 
kaldte Bønderne  og  holdt  Taler  til  dem  om  Spanierne 
og  Tyrolerne,  og  det  lykkedes  ogsaa  i  det  mindste  een 
Gang  at  faa  en  Bonde  til  at  svare:  „De  har  Ret;  det 
maa  blive  anderledes."  Men  han  tilføjede  rigtignok:  „Vi 
faar  vente  med  at  rejse  os,  indtil  Høsten  er  forbi!" 

Forsøget  med  en  Folkerejsning  i  det  westfalske  Konge- 

rige  var  ganske  haabløst.  I  hvert  Fald  indtil  videre.  Schill 
maatte  være  betænkt  paa  blot  at  klare  sig  igennem  selv. 

Med  et  fra  Magdeburg  udsendt  Detachement  havde 
han  en  blodig  Fægtning  ved  Dodendorf,  hvor  han  hæv- 
dede Valpladsen,  men  med  store  Tab  og  uden  noget 
som  helst  Udbytte. 

Nogle  Dage  efter  havde  Schill  den  Opmuntring,  at 
Løjtnant  v.  Quistorp  stødte  til  ham  med  en  Trop  Fod- 
folk paa  156  Mand,  som  det  var  lykkedes  ham  at  føre 
hemmeligt  bort  fra  Berlin  for  at  deltage  i  det  patriotiske 
Æventyr. 

Nogle  frivillige  havde  desuden  efterhaanden  meldt  sig 
til  Optagelse  i  Korpset.  Men  alt  i  alt  var  Schills  Stilling 
meget  betænkelig.  Paa  Napoleons  Bud  trak  der  Tropper 
imod  ham  fra  flere  Sider  —  ikke  blot  Kong  Jeromes 
Soldater  og  en  Del  af  det  nyoprettede  „Elbens  Obser- 
vationskorps",  men  ogsaa  hollandske  og  danske  Hjælpe- 
tropper. 

Da  tog  Schill  det  Parti  at  gaa  tilbage  over  Elben  Nord 
paa  og  kaste  sig  ind  i  Mecklenburg.  Først  tog  han  den 
lille  mecklenburgske  Fæstning  Domitz  ved  Elben,  der 
ikke  havde  mere  end  5  Officerer  og  60  Mand  til  Be- 
sætning. Efter  at  have  faaet  Hertugen  af  Mecklenburg- 
Schwerin  til  at  flygte  fra  sin  Residensstad  og  bragt  Ham- 
borg til  at  skælve  for  sine  Rigdomme,  brød  Schill  frem 
mod  Nordost  mod  Svensk  Pommern,  som  paa  den  Tid 
var  i  Napoleons  Magt  og  bestyredes  af  en  fransk  Ge- 
neral som  Guvernør.  Denne  General  havde  opbudt 
mecklenburgske  Tropper  for  at  møde  Schill.  Men  i  en 
Træfning  ved  Damgarten  omgik  Schill  dem,  fangede  en 
stor  Del  af  dem,  og  sprængte  saa  med  en  Del  af  sit 
Rytteri  lige  løs  paa  Stralsund. 

Besætningen  i  denne  fra  tidligere  Tider  saa  berømte 
Fæstning  bestod  af  150  franske  Kanonerer.  Disse  sad 
og  havde   det  hyggeligt  i   Kasernen,  da  Schill  med  40 

Husarer  og  ridende  Jægere  kom  sprængende  igennem 
Triebseer-Porten  og  hen  paa  Torvet. 

Den  franske  Befalingsmand  vilde  overgive  sig.  Men 
hans  Folk  tvang  ham  til  at  indelukke  sig  med  dem  i 
Tøjhuset,  hvor  de  gjorde  Kanoner  klare  og  optog  For- 
svaret. Schill  maatte  hente  Forstærkning,  og  først  efter 
en  haard  Kamp,  og  efter  at  have  fundet  en  Bagvej  gen- 
nem Huse  og  Gaarde  ind  i  Fjendens  Smuthul,  fik  han 
dem  overmandet.  Og  nu  var  Stralsund  i  hans  Magt. 

Enhver  anden  —  skriver  en  fransk  Forfatter  —  vilde 
nu  have  været  himmellykkelig  over  at  kunne  i  Ro  ind- 
skibe sig  med  sine  Folk  paa  engelske  Skibe  og  komme 
i  engelsk  Krigstjeneste.  Men  „Heldet  gjorde  ham  ør  i 
Hovedet,"  saa  han  virkelig  for  Alvor  optog  Fæstningens 
Forsvar. 

Fra  et  rent  militært  Synspunkt  er  det  uden  Tvivl  rig- 
tigt, at  Schill  burde  have  benyttet  det  vundne  Stralsund 
som  en  Indskibningsplads.  Men  hvad  havde  da  hele 
hans  Tog  været?  Skulde  Schill  ende  paa  den  Maade, 
burde  han  slet  ikke  have  begyndt.  Han  og  hans  Kam- 
merater var  draget  ud  for  at  sejre  eller  dø.  De  var  over- 
spændt begejstrede,  kan  man  sige;  vel,  men  naar  de  ved- 
blev at  være  det  til  det  sidste  og  virkelig  satte  alting  ind, 
da  blev  det  et  Eksempel  paa  patriotisk  Selvopofrelse, 
som  hos  deres  fortrykte  Landsmænd  ikke  vilde  forfejle 
sin  Virkning. 

Hvorom  alting  er,  Schill  og  hans  Mænd  vilde  ikke 
indskibe  sig  for  England,  men  blive  paa  tysk  Grund  med 
tysk  Himmel  over  sig.  De  vilde,  sagde  de,  gøre  Stral- 
sund til  et  tysk  Saragossa. 

„Saragossa"  var  paa  den  Tid  begyndt  at  blive  et  Lø- 
sen for  Napoleons  Modstandere  overalt  i  Europa.  Sara- 
gossa var  den  spanske  By,  der  fremfor  alle  andre  havde 
vundet  Berømmelse  under  Opstanden.  Uden  at  være  en 
Fæstning  var  den  af  Indbyggerne  gjort  til  en  Fæstning, 
og  opfordret  til  Overgivelse  havde  den  svaret  med  det 


SCHILL  OG   HANS  MÆND  139 

berømte  Ord  „Krig  indtil  paa  Kniven!"  Da  Franskmæn- 
dene gik  frem  til  Storm,  og  alle  Forsvarerne  i  Forvær- 
ket foran  den  angrebne  Port  var  faldne,  løb  Agostina 
Zaragoza,  en  22aarig  Pige,  rank  og  skøn,  ud  i  Skand- 
sen,  rev  den  endnu  brændende  Lunte  ud  af  Haanden 
paa  den  sidst  faldne  Artillerist,  brændte  et  Skud  af  og 
svor  ikke  at  vige  fra  denne  Plads,  saa  længe  Belejrin- 
gen varede  og  hun  var  i  Live.  Agostina  satte  ved  sit 
Eksempel  nyt  Mod  i  Forsvarerne,  Skansen  fyldtes  atter 
med  Mandskab,  og  Franskmændene  maatte  for  denne 
Gang  opgive  at  tage  Saragossa. 

En  saadan  Plads,  forsvaret  med  Fortvivlelsens  Styrke, 
vilde  Schill  gøre  ud  af  Stralsund.  Og  saa  skulde  jo  Eng- 
lænderne komme  der  og  gøre  Landgang  med  en  ny  Wel- 
lington ligesom  i  Spanien.  Og  derefter  kunde  saa  allige- 
vel den  store  tyske  Folkerejsning  komme.  Kort  sagt 
blot  handle,  gøre  Modstand,  holde  Fanen  oppe,  staa  i 
Brechen  for  Tysklands  Sag,  med  Haab  mod  Haab,  ind- 
til omsider  en  gunstig  Vind  blæser!  Dette  var  Schills 
Tanke  med  at  blive  i  Stralsund  og  indrette  den  til  For- 
svar. 

Borgerne  i  Byen  var  nu  ikke  blot  ikke  Spaniere,  men 
der  var  heller  ikke  den  Aand  over  dem,  som  Schill 
havde  kendt  hos  Kolbergs  Borgere.  Stralsunderne  følte 
sig  nærmest  som  Svenskere  og  interesserede  sig  kun 
maadeholdent  for  den  tysk-nationale  Sag.  En  Erklæring 
fra  Schill  om,  at  han  tog  Byen  og  Landet  i  Besiddelse 
i  den  lovlige  Landsherres,  den  svenske  Konges  Navn, 
hjalp  lidt  paa  Befolkningens  Stemning,  men  ikke  meget. 
Kun  een  er  der  at  nævne,  som  beredvillig  stillede  sig  til 
Tjeneste.  Det  var  en  Løjtnant  Petersen,  tidligere  svensk 
Artilleriofficer,  nu  Tegnelærer  i  Stralsund.  Han  kendte 
Fæstningsværkerne  og  hjalp  Schill  med  at  faa  dem  nogen- 
lunde istandsatte  ved  Hjælp  af  over  1000  Daglejere,  man 
havde  presset  dertil.  Fra  Rugen  fik  Schill  hidskaffet  400 

Landeværnsmænd,  saa  han  ialt  raadede  over  1600  Mand 
til  Stralsunds  Forsvar. 

Stadig  saa  man  Schill  ride  fra  Sted  til  Sted,  altid  i 
Galop,  for  at  holde  Sagerne  i  Gang  og  faa  Forsvaret 
organiseret. 

Hollænderne  under  General  Gratien  og  Danskerne 
under  General  Ewald  havde  d.  27.  Maj  forenet  sig  ved 
Wismar  og  rykkede  nu  videre  for  at  opfylde  Napoleons 
Ønske  -  der  var  det  samme  som  en  Befaling  -  -  om, 
at  de  skulde  indfange  „Landevejsrøveren"  Schill  og 
bringe  ham  død  eller  levende  til  Kongjerome.  Hver  af 
disse  Hærførere  havde  2500  Mand.  Den  31.  Maj  angreb 
de  Stralsund.  Og  medens  Schill  var  beskæftiget  med  at 
lede  Forsvaret  paa  Landfronten,  undgik  det  hans  Op- 
mærksomhed, at  General  Ewald  med  sine  Danskere  og 
en  Afdeling  af  Hollænderne  —  altsaa  den  største  Styrke 
-  havde  vendt  sig  mod  de  Porte  og  Forskansninger, 
som  vendte  ud  mod  Havnen  og  Søen.  Her  stod  Løjt- 
nant Petersen  og  de  riigenske  Landeværnsmænd.  Disse 
sidste  smed  Vaabnene  og  søgte  at  faa  fat  paa  Fartøjer 
og  komme  hjem  til  deres  0.  Saa  skete  det  da,  at  det 
schillske  Rytteri,  som  var  opstillet  paa  Torvet,  pludselig 
saa  danske  Soldater  komme  frem  fra  Havnegaderne. 
Husarerne  svang  sig  i  Saddelen,  og  nu  begyndte  i  Stral- 
sunds snævre  Gader  en  forvirret  og  blodig  Kamp  Mand 
mod  Mand.  Schill  kom  sprængende  til.  Men  al  Orden 
var  opløst.  Ogsaa  det  schillske  Fodfolk,  som  kæmpede 
ved  Landfronten,  blev  taget  i  Ryggen  og  nedsablet  eller 
sprængt.  Som  Fører  var  der  for  Schill  intet  mere  at 
gøre.  Man  saa  ham  da  ride  omkring  i  Gaderne  ganske 
paa  Lykke  og  Fromme,  med  dragen  Sabel  og  huggende 
ind,  hvor  han  fandt  Fjender.  Han  kom  forbi  en  af  sine 
Løjtnanter,  som  endnu  havde  Samling  paa  en  Trop  Fod- 
folk, og  som  spurgte  ham,  hvorhen  Tilbagetoget  skulde  gaa. 
„Vil  og  kan  I  redde  eder,"  svarede  Schill,  „saa  gør  det; 
men  vil  I  dø,  saa  dø  med   mig."    Et  andet  Sted   møder 

Schill  et  hollandsk  Infanteriregiment,  der  kommer  med 
fuld  Musik  og  med  sin  Oberst  i  Spidsen.  Schill  rider  til 
og  kløver  Pandebrasken  paa  Obersten,  idet  han  raaber: 
Bestil  mig  Kvarter!  I  næste  Øjeblik  er  Schill  langt  henne 
i  Gaden  med  Løjtnant  v.  Mosch  og  Trompeter  Bocklet 
i  Følge.  Disse  to  har  stadig  fulgt  ham.  Men  nu,  idet  de 
bøjer  ind  i  en  Sidegade,  tages  de  til  Fange.  Schill  der- 
imod hugger  sig  igennem  og  sprænger  videre;  men  et 
Sabelhug  har  han  faaet  i  Hovedet.  Efter  nogen  fortsat 
Omflakken  kommer  Schill  ind  i  den  Gade,  der  nu  bæ- 
rer hans  Navn.  Ved  en  Vandpost  er  nogle  fjendtlige  Sol- 
dater —  nogle  siger:  hollandske,  andre  nok  saa  trovær- 
dige Vidner  siger:  danske  —  beskæftigede  med  at  vaske 
Blodet  af  en  saaret  schillsk  Kriger.  „Det  er  Schill!"  ud- 
bryder den  saarede.  Og  straks  tager  de  fjendtlige  Sol- 
dater deres  Geværer  og  fyrer  paa  Schill.  Blodet  strøm- 
mer ham  ud  af  et  Saar  i  Armen.  Han  har  ikke  længer 
Styr  paa  Hesten.  Denne  gør  Omkring,  og  Soldaterne 
løber  til  og  hugger  Schill  af  Hesten. 

Flere  kommer  løbende  og  hugger  løs  paa  ham  og  stik- 
ker i  ham  med  Bajonetter.  Endelig  bærer  de  paa  Ge- 
værer hans  Lig  hen  til  Raadhuset,  hvor  Hovedkvarteret 
er,  og  hvor  man  kun  med  Vanskelighed  faar  konstateret, 
at  det  er  Schill,  saa  vanheldet  og  mishandlet  er  Liget 
blevet. 

General  Gratien  er  forsynet  med  Ordrer,  saa  han  véd, 
hvad  han  i  dette  Tilfælde  har  at  gøre.  Han  lader  Schills 
Hoved  skille  fra  Kroppen,  lægge  i  Spiritus  og  sende  til 
Kong  Jerome,  som  derefter  skænker  det  til  Professor 
Brugmans  naturhistoriske  Kabinet  i  Leyden.  Der  stod 
det  over  tyve  Aar  mellem  Misfostre  og  mærkelige  Dyr, 
indtil  det  blev  købt  ud  derfra  og  omsider  blev  stedt  til 
Hvile  i  en  Gravhvælving  ved  Brunsvig  ved  Siden  af 
Benene  af  14  fangne  schillske  Krigere,  som  Kong  Jerome 
havde  ladet  skyde,  men  som  man  nu  (1835)  havde  gra- 
vet op  og  lagt  i  Kiste. 

Et  andet  Mindesmærke  er  oprejst  ved  Byen  Wesel, 
hvor  11  andre  schillske  Officerer  blev  skudt  som  „Lande- 
vejsrøvere". De  udaandede  staaende  med  Leveraab  for 
Preussen  og  dets  Konge.  Een  af  dem  stod  endnu,  efter 
at  de  andre  var  faldne  for  Salven.  „Grenaderer!"  raabte 
han,  „paa  det  preussiske  Hjerte  maa  I  sigte  bedre!" 
Denne  sidste  hed  Albert  v.  Wedell.  Sammen  med  to 
Brødre  var  han  draget  ud  i  Schills  Korps.  En  af  dem, 
Heinrich,  var  ved  Affæren  ved  Dodendorf  faldet  i  fransk 
Fangenskab  og  maatte  -  -  som  saa  mange  schillske  Kri- 
gere —  trælle  som  Galejslaver  mellem  andre  Forbrydere 
i  Brest  og  Cherbourg,  indtil  de  efter  Napoleons  Fald 
udfriedes.  Den  tredje  Broder,  Karl  v.  Wedell  laa  skudt 
her  ved  Siden  af  Albert. 

Som  Forbrydere  blev  disse  begejstrede  Patrioter  be- 
handlede. Og  dertil  er  neppe  andet  at  sige,  end  at  det 
maa  man  i  et  saadant  Tilfælde  være  forberedt  paa,  naar 
Foretagendet  mislykkes.  Det  ideelle  og  ophøjede  ved 
Foretagendet  kan  man  ikke  forlange,  at  Fjenden,  som  det 
gaar  ud  over,  skal  tage  i  Betragtning.  Fjenden  vil  holde 
sig  til,  at  en  Privatperson,  der,  uden  nogen  Bemyn- 
digelse fra  sin  Regering,  optræder  som  krigsførende,  har 
stillet  sig  udenfor  Folkeretten  ligesom  en  Røverhøvding. 
Schill  og  hans  Krigere  kan  i  saa  Henseende  ikke  vente 
sig  nogen  Barmhjertighed. 

Noget  andet  er,  at  jo  mere  Fjenden  gør  sin  Bøddel- 
ret gældende  overfor  saadanne  tappre  Mænd,  desto  stær- 
kere straaler  deres  Glorie  i  Landsmændenes  Øjne.  Aar 
igennem  hed  det  sig,  at  Schill  slet  ikke  var  omkommen 
i  Stralsund,  men  var  sluppet  bort  og  holdt  sig  skjult  et 
Sted  for  atter  at  træde  frem  og  kalde  til  Kamp,  naar 
Øjeblikket  var  der. 

Fjortende  Kapitel 

DEN  SORTE  LEGION 


Vi  erindrer  fra  Auerstådt  d.  14.  Oktober  1806,  hvor- 
ledes den  preussiske  Overgeneral,  den  gamle  Hertug 
Ferdinand  af  Brunsvig,  inden  Slaget  ret  var  begyndt,  fik 
en  Kugle  gennem  begge  Øjne  og  maatte  bæres  bort. 
Med  stort  Besvær  blev  han  bragt  hjem  paa  sit  Slot  i 
Brunsvig  og  glædede  sig  til  at  komme  under  Kur  og 
Pleje;  men  hans  Minister  raadede  ham  til  Flugt,  inden 
Napoleons  Tropper  kom.  Hertugen  vilde  ikke  høre  der- 
om. Vel  havde  han  som  preussisk  Feltmarschal  deltaget 
i  Krigen;  men  som  regerende  Fyrste  i  Brunsvig  havde 
han  været  neutral.  „Desuden,"  sagde  han  til  Ministeren, 
„jeg  kender  Franskmændene  bedre  end  De.  Franskmæn- 
dene vil  have  Respekt  for  en  gammel  General,  saaret 
paa  Kamppladsen."  Først  da  Ministeren  gjorde  gældende, 
at  Hertugens  Nærværelse  kunde  blive  brugt  som  Paa- 
skud til  strengere  militære  Forholdsregler,  saa  det  kunde 
komme  til  at  gaa  ud  over  hans  Undersaatter,  først  da  gav 
Hertugen  efter  og  lod  sig  transportere  Nord  paa  ind  over 
den  danske  Stats  Grænse.  I  den  lille  By  Ottensen  i 
Nærheden  af  Altona  blev  der  sørget  for  Husly  til   ham. 

Af  alt  det  ynkelige  og  forsmædelige,  man  rundt  om  i 
Tyskland  maatte  opleve  som  Følger  af  Jena  og  Auer- 
stådt, er  denne  Slæben  afsted  med  den  stakkels  saarede 
gamle  Overgeneral  noget  af  det  ynkeligste  og  forsmæde- 
ligste. „Man  saa  dér,"  skriver  en  samtidig  i  sine  Erin- 
dringer, „en  regerende  Fyrste,  en,  som  med  Rette  eller 
Urette  nød  et  stort  militært  Ry,  og  som  nylig  havde  sid- 
det mægtig  og  rolig  i  sin  Hovedstad,  man  saa  ham  nu, 
overvundet  og  dødelig  saaret,   holde   sit   Indtog  i  Altona 

paa  en  elendig  Bærebør,  baaret  af  10  Mand,  uden  Offi- 
cerer, uden  Tjenerskab,  eskorteret  af  en  Skare  Børn  og 
Vagabonder,  som  trængte  sig  ind  paa  ham  af  Nysgerrig- 
hed, -  -  blive  bragt  ind  i  et  slet  Herberg  og  være  saa 
medtaget  af  Træthed  og  af  Smerter  i  sine  Øjne,  at  Rygtet 
gik  den  næste  Dag,  at  han  var  død." 

Hertugen  døde  dog  ikke  straks.  Han  kom  til  Ottensen 
og  døde  dér  den   10.  November  1806,  76  Aar  gammel. 

Et  Par  Uger  i  Forvejen  havde  Napoleon  dekreteret 
hans  Afsættelse  som  regerende  Fyrste.  Hans  Land  blev 
indlemmet  i  Jerome  Napoleons  nyoprettede  Kongerige 
Westfalen. 

Da  Kong  Jerome  holdt  sit  Indtog  i  Staden  Brunsvig, 
stod  der  paa  den  oprejste  Æreport  den  Indskrift:  „Vær 
os  hvad  vor  Fader  var  os.u  Og  derved  var  tænkt  paa, 
hvad  Hertug  Ferdinand  havde  været  for  sine  Undersaat- 
ter  i  de  26  Aar,  han  havde  regeret.  En  Landsbypræst, 
Hellmuth  ved  Navn,  holdt  det  paafølgende  Nytaar  en 
Prædiken,  som  han  uforfærdet  lod  trykke,  og  hvori  det 
hed: 

En  Landsfader,  hvis  Forfædre  i  mange  Aarhundreder  har  regeret 
over  os  med  Mildhed,  Retfærdighed  og  Velsignelse,  bliver  skilt  fra 
sine  Børn;  vor  Landsforfatning  bliver  omstødt,  vore  hidtilværende 
Love  og  Rettigheder  ophæves;  alt  bliver  nyt  og  forandret.  Ny  Lands- 
herre, ny  Forfatning  og  Regering,  ny  Love  og  Domstole,  nye  Skatte- 
paalæg,  ny  Mønt,  Maal  og  Vægt;  nu  bliver  den  Tyske  overalt  sat  til- 
bage og  den  fremmede  trænger  sig  ind  overalt  ....  Med  vemodige 
Hjerter  skilles  vi  fra  vor  hidtilværende  Landsforfatning,  som  vi  befandt 
os  saa  godt  ved,  og  fra  det  brunsvigske  Hus's  Herredømme,  det  Fyrste- 
hus, der  har  givet  vort  tyske  Fædreland  saa  mangen  ædel  Menne- 
skeven, saa  mangen  stor  Helt,  saa  mangen  fortræffelig  Regent.  Vi 
skilles,  saaledes  som  Krigsrettens  Nødvendighed,  Sejrherrens  Magt 
og  Fredsbetingelserne  byder  det;  men  ingen  vil  laste  os  Brunsvigere 
for,  at  vi  ihukommer  vort  Fyrstehus  med  rørte  taknemlige  Hjerter  og 
aldrig  vil  forglemme  det.  O,  maatte  Gud  ad  andre  Veje  give  dette  Hus, 
som  hans  uransagelige  Raad  har  ydmyget,  atter  Glæde  og  Lykke. 
Maatte  dette  Fyrstehus  engang  hæve  sig  paany  af  sit  nuværende  Fald 
til  ny  Glans,  ligesom  det  i  fordums  Tid  har  ærefuldt  hævet  sig  af 
sin  store  Stamfader,  Henrik  Løves,  Fald. 


DEN    SORTE   LEGION  145 

Tre  Dage  før  Hertug  Ferdinand  af  Brunsvig  i  Otten- 
sen  fik  Ende  paa  sine  Lidelser,  havde  hans  Søn  Frede- 
rik Vilhelm,  der  ogsaa  var  preussisk  Officer,  kapituleret 
i  Nærheden  af  Liibeck  sammen  med  Blucher,  Hertugen 
af  Weimar,  Scharnhorst,  og  de  sidste  preussiske  Soldater, 
undslupne  fra  Auerstadt  og  Jena. 

Denne,  der  altsaa  foreløbig  var  Krigsfange  i  Napole- 
ons Vold,  blev  ved  Faderens  Død  Hertug  af  Brunsvig, 
d.  v.  s.  Hertug  uden  Hertugdømme,  men  dog  den  legiti- 
me Fyrste. 

To  ældre  Brødre  havde  givet  Afkald  paa  denne  Vær- 
dighed under  de  forhaandenværende  Omstændigheder. 
Den  ældste  af  dem,  som  var  blind,  skrev  siden  et  yd- 
mygt Brev  til  Jerome  om  at  faa  Lov  at  bo  i  Brunsvig 
som  slet  og  ret  Privatmand.  Jerome  forelagde  sin  Bro- 
der Kejseren  Sagen,  og  denne  fraraadede  at  bevilge  An- 
søgningen, fordi  Ansøgeren  ikke  havde  betegnet  sig  som 
„Undersaat". 

Hertug  Frederik  Vilhelm  af  Brunsvig  —  eller  af  „Bruns- 
vig-Oels"  som  han  sædvanlig  kaldtes,  idet  han  ogsaa  var 
Arving  til  det  lille  Fyrstendømme  Oels  i  Schlesien  - 
blev  udløst  af  det  franske  Fangenskab,  men  forlod  nu 
den  preussiske  Tjeneste  og  levede  en  Tid  fredeligt  hos 
sin  Svigerfader  Storhertugen  af  Baden.  Men  da  han  havde 
mistet  sin  Hustru,  og  da  han  —  i  1808  —  havde  aflagt 
et  hemmeligt  Besøg  i  sit  Hertugdømme,  som  nu  hed 
„Departementet  Ocker",  og  dér  mødt  stærke  Vidnesbyrd 
om  Befolkningens  Vedhængen  ved  det  gamle  Fyrstehus, 
kom  der  Uro  over  ham.  Og  saa  brød  i  1809  den  fransk- 
østerrigske  Krig  ud. 

Østerrig   tilbød   Hertugen    en  Ansættelse   i   sin    Hær; 
men  det  vilde  han  ikke.  Han  vilde  betragtes  som  Allie- 
|  ret  og,  i  sin  Egenskab  af  legitim  Fyrste,  selv  føre  Krig. 
England  skaffede  ham  Pengemidlerne,  og  Østerrig  tillod 
ham  at  organisere  sit  Hærkorps  i  Bøhmen. 

Her  i   Bøhmen  vrimlede  det  paa  den  Tid  med  tyske 

Fyrster,  større  og  mindre,  som  Napoleon  havde  afsat,  og 
som  nu  var  med  at  drage  Sværd  under  Østerrigs  Faner. 
Der  var  f.  Eks.  den  afsatte  Kurfyrste  af  Hessen-Kassel. 
Han  havde  ofret  en  betydelig  Del  af  sine  sammenskrabede 
Rigdomme  paa  at  faa  stillet  paa  Benene  her  i  Bøhmen 
Troppeafdelinger  baade  af  Infanteri,  Kavalleri  og  Artilleri, 
uniformerede  paa  gammelhessisk  lige  til  Pisken  i  Nakken. 

Hertugen  af  Brunsvigs  Korps  blev  ikke  i  den  Stil. 
Det  skulde  være  noget  spansk-tyrolsk,  eller  rettere  noget 
ganske  for  sig  selv.  „Den  sorte  Legion"  blev  Korpset 
kaldt,  efter  Uniformens  Farve.  Chakoen  var  forsynet 
med  et  Dødningehoved  og  Indskriften:  „Hævnens  Hær". 
Frygtelige  Eder  maatte  Korpsets  Medlemmer  aflægge  om 
Troskab  mod  den  hellige  Sag  og  mod  Føreren.  Korpset 
blev  rekruteret  af  Folk  allevegne  fra  og  af  en  noget 
blandet  Beskaffenhed.  Der  var  begejstrede  Patrioter,  tid- 
ligere Kammerater  af  Schill  og  af  Dørnberg;  Desertører 
fra  den  preussiske  Hær,  som  her  søgte  den  Lejlighed  til 
at  kæmpe  for  Tysklands  Befrielse,  sorn  deres  Konge 
ikke  vilde  give  dem;  Desertører  ogsaa  fra  Rhinforbund- 
staternes  Hære;  endvidere  Æventyrere  fra  alle  Nationer, 
som  nærmest  haabede  paa  et  lystigt  Liv  og  Lejlighed  til 
Plyndring. 

Iblandt  de  mere  betroede  Officerer  ved  Korpset  fand- 
tes Dørnberg,  som  efter  sit  mislykkede  Opstandsforsøg 
i  Kassel  var  flygtet  først  til  England  og  derfra  til  Bøhmen. 

En  anden  navnkundig  Officer  i  den  sorte  Legion  var 
den  tidligere  preussiske  Infanteri-Løjtnant  v.  Katt,  en 
Mand,  der  ligeledes  havde  forsøgt  at  rejse  Opstand  i 
Kongeriget  Westfalen,  ja  havde  været  den  første,  der, 
forud  for  Dørnberg  og  Schill,  havde  forsøgt  sig  med  at 
sætte  Lunten  til  den  formodede  Krudttønde.  Det  var 
Natten  til  3.  April  1809  at  Løjtnant  Katt  med  120  Mand 
var  gaaet  over  Elben  en  halv  Snes  Mil  Nord  for  Magde- 
burg, havde  overrumplet  Gendarmeriet  i  Stendal  og  taget 
Gendarmernes   Heste,  Vaaben    og   Uniformer  samt   be- 

mægtiget  sig  Indholdet  af  de  offentlige  Kasser.  Betegnende 
er  det,  at  en  Oppebørselsbetjent  reddede  sin  Kasse  blot 
ved  at  paastaa,  at  Pengene  var  hans  personlige  Ejendom. 
Men  56000  Francs  gjorde  Katt  til  Bytte  i  Stendal.  Der- 
efter rykkede  han  mod  Magdeburg,  som  han  haabede  at 
kunne  overrumple,  opslog  undervejs  Plakater  om,  at  han 
og  hans  Folk  var  Forløbere  for  en  stor  Hær,  -  -  op- 
naaede  ogsaa  Følgeskab  af  ikke  saa  faa.  Men  Komman- 
danten i  Magdeburg,  General  Michaud,  havde  faaet  Mis- 
tanke og  var  paa  sin  Post.  Han  udsendte  Tropper,  som 
hurtig  gjorde  det  af  med  Katt  og  hans  Ledsagere.  De 
undkom  paa  1 1  nær,  som  fangedes,  og  hvoraf  4  blev 
henrettede  som  Røvere.  Den  preussiske  Gesandt  i  Kas- 
sel gav  tilfredsstillende  Forklaring,  og  de  preussiske  Myn- 
digheder tilbagebetalte  de  erobrede  Kassebeholdninger  og 
sendte  Mandskab  ud  at  eftersøge  Katt  —  uden  dog  maa- 
ske  at  anstrenge  sig  alt  for  meget  med  denne  Eftersøgen. 
I  hvert  Fald  slap  Løjtnant  Katt  til  Bøhmen  og  blev  — 
som  vi  hørte  -  Officer  i  Hertugen  af  Brunsvigs  sorte 
Legion. 

Hertugen  selv  var  en  imponerende  Førerskikkelse, 
høj  og  martialsk  af  Holdning,  med  noget  barsk  og  stolt 
i  sit  Væsen.  Hans  Vilje  var  af  Jærn,  han  havde  Mod 
indtil  Dumdristighed,  og  hans  Hjerte  var  fuldt  af  Had  og 
Hævn  overfor  Franskmændene. 

Hans  sorte  Legion  talte,  da  den  var  organiseret,  1200 
Mand  Fodfolk  og  500  Ryttere.  Det  var  jo  ikke  mange. 
Men  Østerrig  lod  et  Korps  paa  henved  6000  Mand  un- 
der General  Am-Ende  forene  sig  med  ham.  Ogsaa  Kur- 
fyrsten af  Hessens  Tropper  med  Pisken  i  Nakken  slut- 
tede sig  til.  Og  den  saaledes  opstaaede  lille  Hær  paa 
10000  Mand  faldt  ind  i  Sachsen  og  stod  d.  11.  Juni  for 
Dresden,  som  straks  overgav  sig.  Kongen  var  flygtet  til 
Leipzig.  Og  da  den  forenede  Hær  fulgte  efter,  flygtede 
Kongen   ud   af  Landet.    Leipzig   blev  da  ogsaa  indtaget. 

Men    Haabet   om,   at   den    sachsiske    Befolkning   skulde 
rejse  sig,  blev  grundig  skuffet. 

Mere  Held  i  saa  Henseende  havde  en  østerrigsk  Hær- 
styrke, som  samtidig  var  faldet  ind  i  Franken  (Nord- 
bayern). Befolkningen  i  de  tidligere  Fristæder,  Grevska- 
ber og  Ridderskaber,  som  af  Napoleon  uden  videre  var 
lagt  under  Bayern,  havde  længe  været  misfornøjet  - 
her  var  det,  Skriftet  om  „Tyskland  i  sin  dybe  Forned- 
relse" havde  set  Lyset  -  -  og  rejste  sig  nu.  Borgerne  i 
den  gamle  Fristad  Niirnberg  aabnede  med  Magt  Byens 
Porte  for  Østerrigerne,  rev  det  bayerske  Vaaben  ned  og 
arresterede  Autoriteterne.  Folkerejsningen  bredte  sig  ind 
i  Wiirtemberg,  hvor  især  Byen  Mergentheim  var  i  fuldt 
Oprør.  Dog  fik  Kongen  af  Wiirtemberg  snart  Ro  tilveje- 
bragt ved  at  hænge  og  skyde  Folk  over  en  lav  Sko. 

Kongerne  af  Bayern  og  Wiirtemberg  havde  saaledes 
nok  at  bruge  deres  faa  hjemmeværende  Soldater  til.  Men 
Jerome  af  Westfalen,  som  havde  faaet  Ende  paa  de 
Dørnbergske  og  Schillske  Uroligheder,  kom  den  for- 
drevne sachsiske  Konge  til  Hjælp.  I  Thiiringen  skulde 
der  just  til  at  staa  et  Slag  mellem  ham  og  de  forenede 
østerrigske  og  brunsvigske  Tropper,  da  Efterretningen 
kom  om  Slaget  ved  Wagram  og  den  derefter  afsluttede 
Vaabenstilstand  mellem  Østerrig  og  Frankrig,  ifølge  hvil- 
ken Østerrigerne  skulde  rømme  Sachsen  og  Thiiringen 
og  gaa  tilbage  til  Bøhmen. 

Hvad  skulde  under  disse  Forhold  Hertugen  af  Bruns- 
vig gøre?  Opløse  sin  sorte  Legion,  inden  den  endnu 
havde  vundet  sig  Laurbær,  som  var  værd  at  tale  om? 
Eller  fortsætte  Krigen  paa  egen  Haand?  Hertugen  op- 
fattede sig  jo  som  selvstændig  krigsførende  Magt,  og  han 
havde  ikke  sluttet  nogen  Vaabenstilstand  eller  Fred  med 
Napoleon.  Imidlertid  maatte  han  indse,  at  Napoleon  ikke 
vilde  anerkende  den  Suverænitet,  han  tillagde  sig.  Naar 
han  ikke  længer  førte  Krig  under  Østerrigs  Autorisation, 
vilde  Napoleon  betragte  ham  som  en  ny  Schill  —  alt- 

saa  som  staaende  udenfor  Folkeretten  og  hjemfalden  til 
en  Forbryders  Død,  hvis  man  fangede  ham. 

Hertugen  valgte  at  følge  Schills  Eksempel.  Han  vilde 
med  sin  Legion  falde  ind  i  Jeromes  Rige  og  haabe  paa  to 
Ting:  1)  En  Folkerejsning,  om  ikke  andensteds  saa  dog 
i  hans  eget  Brunsvig,  naar  han  nu,  deres  Fyrste,  selv 
kom,  og  2)  en  Understøttelse  af  engelske  Hjælpetropper, 
der  skulde  sættes  i  Land.  Skulde  disse  Forhaabninger 
briste,  stod  dog  den  Mulighed  aaben,  at  Hertugen  og  hans 
Mandskab,  efter  at  have  slaaet  sig  igennem  det  fjendtlige 
Land  helt  ud  til  Nordsøens  Kyst,  kunde  redde  sig  over 
Søen  til  England,  og  derefter  under  Englands  Faner  tage 
Del  i  fremtidige  Kampe  mod  Napoleon  i  Spanien  eller 
andensteds. 

Hertugen  talte  til  sine  Officerer  om  Situationens  Al- 
vor og  gav  dem  Frihed  til  at  træde  tilbage.  Tredive  Of- 
ficerer benyttede  sig  af  denne  Tilladelse.  Men  næsten 
alle  de  menige  blev  hos  ham. 

D.  25.  Juli  brød  han  op  fra  Zwickau  og  tog  Vejen  først 
til  Leipzig,  hvor  han  udskrev  en  Krigsskat  paa  17,000 
Thaier,  —  saa  ind  i  Kongeriget  Westfalen,  over  Halle 
og  Halberstadt  lige  mod  Brunsvig.  I  Halberstadt  laa  en 
fra  Magdeburg  udsendt  Militærstyrke,  som  han  ikke 
kunde  marchere  forbi,  men  maatte  banke  Byens  Port 
op  med  Kanonkugler  og  rydde  Byen  i  en  langvarig  og 
heftig  Gadekamp,  der  bragte  store  Tab  paa  begge  Sider. 

Den  31.  Juli  stod  Hertugen  udenfor  sin  egen  Hoved- 
stad Brunsvig  —  gik  dog  ikke  ind  i  den,  men  laa  om 
Natten  paa  Straa  udenfor  hos  sine  Folk.  Denne  sin  sta- 
dige Skik  ændrede  han  ikke  engang  her.  Det  gik  heller 
ikke  an  at  falde  til  Ro.  Thi  den  sachsiske  General  Thiel- 
mann  og  den  hollandske  General  Gratien  var  efter  ham. 

Straks  efter  Opbrudet  fra  Brunsvig  d.  1.  August  stødte 
Hertugen  paa  en  tredje  forfølgende  Hær  under  den  west- 
falske General  Rewbell,  slog  ham  i  Træfningen  ved  Oel- 
pern  og  drog  videre  mod  Nord.  Men  næste  Dag  forenede 

Rewbell  sig  med  Thielmann  og  Gratien,  som  hele  Tiden 
havde  været  i  Hælene  paa  Hertugen,  og  nu  gjaldt  det 
om,  hvem  der  først  naaede  Weserflodens  Munding.  Thi 
Folkerejsningen  i  Brunsvig  var  udeblevet,  og  at  undslippe 
til  England  var  nu  Hertugens  eneste  Haab.  For  at  vild- 
lede sine  Forfølgere  detacherede  han  Katt  med  en  min- 
dre Del  af  Styrken  til  Bremen,  medens  han  selv  med 
de  andre  fortsatte  til  Elsfleth,  et  godt  Stykke  længere 
ude  ved  Wesermundingen. 

Dér  ved  Elsfleth  tog  Hertugen  med  Magt  de  nødven- 
dige Skibe  med  Besætning,  gik  om  Bord  med  sine  Folk 
og  stod  ud  af  Flodmundingen  under  engelsk  Flag.  Da 
hans  Forfølgere  naaede  Elsfleth,  saa  de  et  Stykke  ude 
de  hvide  Sejl,  der  førte  Hertugen  og  hans  Folk  til  Helgo- 
land. Ogsaa  Katts  Detachement  havde  Held  til  at  faa 
indskibet  sig  og  komme  bort. 

Paa  Helgoland,  hvor  han  ankom  d.  7.  August,  toges 
Hertugen  af  Brunsvig  og  hans  Legion  ombord  paa  en- 
gelske Fartøjer  og  førtes  til  London,  hvor  man  gjorde 
megen  Stads  af  ham.  Dette  var  ikke  uden  Grund.  Thi 
hans  March  igennem  Fjendens  Land  lige  fra  Bøhmens 
Bjærge  til  Nordsøens  Kyst  var  et  modigt  Foretagende, 
fortrinligt  gennemført.  Ved  Sammenstødene  med  Fjenden 
havde  han  altid  haft  Sejr,  og  forfulgt  af  den  store  Over- 
magt, var  det  lykkedes  ham  at  undgaa  Indfangeisen.  „Det 
er  bekendt,"  skriver  en  af  hans  Løjtnanter,  senere  bruns- 
vigsk  Generalmajor,  i  sine  Erindringer,  „hvor  lykkeligt 
Hertugen  af  Brunsvig  løste  den  svære  Opgave  at  fore- 
tage et  saa  langt  Tog  med  saa  ringe  Stridskræfter.  Men 
der  levede  ogsaa  en  høj  krigersk  Aand  i  denne  lille  Hær, 
som  kækt  bød  hver  Fare  Trods,  aldrig  veg,  kunde  kun 
eet  af  to:  sejre  eller  dø." 

Englænderne  satte  en  Sum  Penge  ud  som  Hædersgave 
for  Hertugen,  saa  han  havde  deraf  7000  Pund  Sterling 
i  Rente,  —  en  Velgerning,  som  han  og  hans  Skare 
lønnede  Englænderne  for  ved   at  kæmpe  tappert  under 

deres  Faner  i  Spanien  og  Portugal.  Efter  Napoleons 
Fald  fik  Hertugen  sit  Land  at  regere  over,  og  sad  i 
Brunsvig  et  Par  Aar,  indtil  han  ved  Napoleons  Tilbage- 
komst atter  rykkede  med  i  Marken  og  lod  sit  Liv  ved 
Quatrebras  i  Waterloo-Kampagnen. 

Napoleons  Harme  var  stor,  da  Generalerne  havde  la- 
det Hertugen  undslippe.  General  Rewbell  blev  afskediget. 

I  det  hele  taget  —  disse  forskellige  Historier  var  uhel- 
dige for  Napoleons  Anseelse.  At  det  saaledes  kunde  lade 
sig  gøre  ustraffet  at  gennemstrejfe  Vest-Tyskland,  trænge 
ind  i  Hovedstæderne,  —  at  Løjtnant  Katt  havde  været 
nær  ved  at  overrumple  Magdeburg,  Dørnberg  paa  Nippet 
til  at  tage  Kong  Jerome  til  Fange  i  hans  Seng,  —  at 
Schill  havde  været  i  Stand  til  at  sætte  sig  fast  i  Stral- 
sund,  —  alt  dette  maatte  vække  Mistillid  til  de  bestaa- 
ende  Tilstandes  Holdbarhed;  det  maatte  svække  Modet 
hos  Napoleonismens  Tilhængere  dér  i  Landene  og  give 
de  misfornøjede  nyt  Haab. 

De  forskellige  Foretagender  —  Katt,  Dørnberg,  Schill, 
Hertugen  af  Brunsvig  —  var  blot  ikke  komne  samti- 
digt nok.  Ellers  er  det  ikke  til  at  beregne,  hvad  Virk- 
ning de  kunde  have  faaet,  —  især  hvis  man  tænker  sig, 
at  det  var  brudt  ud  lige  efter  Østerrigernes  store  Sejr 
ved  Aspern,  istedetfor  at,  som  det  gik  nu,  Schill  paa  det 
Tidspunkt  lige  var  blevet  slaaet  ned. 

Kort  sagt,  alle  disse  spredte  og  mislykkede  Rejsninger 
begyndte  dog  at  gøre  Napoleon  hed  om  Ørerne.  „Lad 
os  skynde  os,"  udbrød  han  en  Dag,  „at  faa  Ende  paa 
denne  Krig,  inden  vi  sidder  midt  i  tusinde  Vendéer  (d. 
v.  s.  forbitrede  Folkeopstande)." 

Endnu  skal  her  omtales  en  ung  Mand,  der  paa  en  vis 
Maade  kan  siges  at  høre  med  i  den  sorte  Hævnens 
Legion,  skønt  han  gik  sin  egen  Vej  og  optraadte  ganske 
ene. 

Det  var  i  Oktober  1809,  da  man  just  var  i  Færd  med 
at  slutte  Freden  mellem  Østerrig  og  Frankrig,  den  Fred 
der  gjorde  Ende  paa  alle  de  nyvakte  Forhaabninger  og 
styrtede  de  tyske  Patrioter  tilbage  i  en  Tilstand  af  Mis- 
trøstighed dybere  end  nogensinde  før.  Det  saa  jo  virkelig 
ud,  som  om  Napoleon  var  uovervindelig,  og  som  om  at  al 
Kamp  imod  ham  var  en  unyttig  Stampen  mod  Braadden. 

Det  var  altsaa  d.  12.  Oktober,  da  Kejseren  holdt  en  Pa- 
rade over  sin  Garde  i  Gaarden  ved  Schonbrunn,  et  Slot  lige 
ved  Wien.  Da  var  der  et  ungt  Menneske,  som  viste  sig 
paa  en  mistænkelig  Maade  paatrængende  med  at  ville, 
som  han  sagde,  overrække  Kejseren  et  Bønskrift.  Ge- 
neral Rapp,  en  af  Napoleons  Adjudanter,  lod  ham  arre- 
stere og  undersøge,  og  det  viste  sig,  at  han  havde  en 
lang  Kniv  paa  sig.  Hvad  han  vilde  med  den  Kniv?  Han 
svarede  roligt:  Dræbe  Kejseren  og  hævne  sit  tyske  Fædre- 
land. Han  opgav  ogsaa  villigt,  hvem  han  var:  Frederik 
Staps,  18  Aar  gammel,  Præstesøn  fra  Naumburg.  Napo- 
leon lod  ham  bringe  for  sig  og  undredes  over,  hvor  blid 
og  pigeagtig  det  unge  Menneske  saa  ud. 

„Hvad  vilde  De  med  Deres  Kniv?" 

„Dræbe  Dem." 

„De  er  forrykt  eller  ogsaa  Illuminat*)." 

„Jeg  er  ikke  forrykt.  Og  jeg  véd  ikke,  hvad  en  Illu- 
minat er." 

„Corvisart,"  siger  Napoleon,  henvendt  til  Livlægen, 
„føl  engang  denne  unge  Fanatiker  paa  Pulsen." 

Livlægen  finder  Pulslaget  ganske  regelmæssigt. 

„Hvorfor  vilde  De  dræbe  mig?" 

„Fordi  De  er  mit  tyske  Fædrelands  Ulykke." 

„De  er  et  eksalteret  Hoved.  Jeg  vil  tilgive  Dem." 

„Jeg  vil  ingen  Tilgivelse  have." 

„Men  naar  jeg  nu  alligevel  skænkede  Dem  Livet?" 


*)  Illuminaterne  var  et  hemmeligt  Forbund  med  republikansk  Tendens. 


DEN    SORTE    LEGION  153 

„Det  skulde  De  ikke  gøre;  thi  jeg  vilde  forsøge  igen 
at  dræbe  Dem." 

Næste  Morgen  ved  Daggry  blev  Frederik  Staps  skudt 
i  en  Krog  af  Parken  ved  Schonbrunn.  Han  havde  til 
det  sidste  været  fast  som  Jærn  og  erklæret  roligt  og  be- 
stemt, at  Ingen  havde  været  Medvider.  Ganske  ene  havde 
han  planlagt  sin  Handling. 


Femtende  Kapitel 

TUGENDBUND 


Der  var  hos  de  preussiske  Fædrelandsvenner  —  efter 
Tilsitfreden  —  adskillig  Tale  om,  at  var  man  bleven  fy- 
sisk formindsket,  skulde  man  erstatte  det  ved  aandelig 
Tilvækst.  Berlin  fik  sig  et  Universitet,  som  aabnedes 
1810  med  fortrinlige  Lærerkræfter.  At  Fichte  blev  ud- 
nævnt til  Rektor  derfor,  er  betegnende  for  dette  Fore- 
tagendes hele  Karakter. 

To  Aar  i  Forvejen,  1808,  var  der  i  Konigsberg  - 
hvor  der  bestod  et  Universitet,  og  hvor  for  faa  Aar  si- 
den den  storslaaede  og  alvorsfulde  Tænker  Immanuel 
Kant  havde  lukket  sine  Øjne  —  blevet  stiftet  et  „Sel- 
skab til  Øvelse  af  offentlige  Dyder  eller  sædelig-viden- 
skabelig Forening".  Dette  var  Foreningens  officielle  Navn; 
men  sædvanlig  kaldte  man  den  „Tugendbund"  (Dydsfor- 
bundet).  Denne  Forening  fik  sine  Statuter  formelig  stad- 
fæstede af  Kongen.  Den  var  fremgaaet  af  Patriotisme  og 
var  beregnet  paa  at  skulle  omspænde  hele  Landet  og 
altsaa  paavirke  Nationen  „sædeligt-videnskabeligt".   For- 

eningen  vilde  samle  dem,  der  under  de  haarde  Prø- 
velser var  komne  til  Selvbesindelse;  de  skulde  i  For- 
ening arbejde  paa  at  frembringe  en  Forandring  i  Folkets 
Tænkemaade  og  Karakter.  Som  Sølvet  lutres  i  Ilden, 
saaledes  et  ædelt  Folk  under  Trængselen.  Stiftelsen  af 
„Tugendbund"  var  et  Udtryk  for,  at  en  saadan  Lutring 
var  i  Færd  med  at  foregaa  i  Preussen.  Og  selvfølgelig 
vilde  man  ikke  blot  blive  ædle,  men  ogsaa  stærke  og 
engang  i  Stand  til  at  afvælte  Fremmedherredømmet. 
Denne  Side  af  Sagen  talte  man  dog  ikke  højt  om.  Men 
Napoleon,  som  fik  alt  at  vide,  hørte  ogsaa  om  „Tugend- 
bund" og  fik  Frederik  Vilhelm  til  allerede  1809  at  op- 
hæve Foreningen,  -  -  hvilket  vil  sige,  at  den  ophørte 
officielt  at  eksistere,  men  begyndte  nu  først  ret  at  be- 
skæftige Fantasien,  saa  at  man  overalt,  hvor  en  vis  ny 
alvorlig-national  Tænkemaade  lagdes  for  Dagen,  mente, 
at  man  havde  med  hemmelige  Medlemmer  af  „Tugend- 
bund" at  gøre.  I  Virkeligheden  gik  Navnet  over  til  at 
betegne  den  Forening  uden  Medlemsliste,  uden  Statuter 
eller  Mysterier,  som  af  sig  selv  opstod  imellem  alle  dem, 
der  var  eens  sindede,  grebne  af  den  samme  ny  alvorlige 
Aand. 

Denne  Aand  ytrede  sig  deri,  at  man  søgte  af  al  sin 
Sjælemagt  bort  fra  den  franske  Letfærdighed  og  i  det 
hele  fra  de  franske  Moder.  Kraftige  og  begejstrede  tyske 
Mænd  —  fromme,  tugtige  tyske  Kvinder,  det  var,  hvad 
man  vilde  være.  Ogsaa  gammeldags  tyske  Kristne  vilde 
man  være.  Bibler  og  Salmebøger  kom  frem  af  deres 
Kroge  og  fandtes  liggende  fremme  ogsaa  paa  fornemme 
Folks  Dagligstueborde.  Man  gik  med  Ridderringe  og  Rid- 
derkæder og  Jærn-Krucifikser.  Man  holdt  følelsesfulde, 
ofte  ogsaa  højtravende  Skaaltaler.  Og  man  indførte  Fædre- 
landssange som  selskabelig  Underholdning. 

Grevinde  Sophie  Schwerin  fortæller  saaledes  om  et 
Hofbal,  hvor  det  vakte  stor  Sensation,  da  det  rygtedes: 
„Tugenbund  synger!"   Der  havde  opstillet  sig  et  Mands- 

kor  foran  den  aabne  Dør  til  det  Værelse,  hvor  Dron- 
ningen superede,  og  foredrog  en  Fædrelandssang. 

Ligeledes  fortæller  Grevinde  Schwerin  om  et  fornemt 
Bal  i  Berlin,  som  fandt  Sted  den  Aften,  man  just  havde 
hørt  om  Schills  Udrykning  med  sit  Husarregiment.  Dér 
sad  Tugendbund-Damerne  og  talte  i  høje  Toner  om  Schills 
og  hans  Ledsageres  Heltemod,  medens  de  samtidig  kom 
med  spottende  Udfald  mod  de  Officerer,  der  her  optraadte 
som  Dansere.  Denne  Spot  sved  især  til  Hr.  v.  Quistorp, 
Fører  for  Bataillonen  Schill,  en  meget  smuk  og  livslystig 
ung  Mand,  som  var  til  Stede  paa  Ballet.  Næste  Morgen 
erfor  man,  at  v.  Quistorp  samme  Nat  var  brudt  op  med 
saa  mange  af  sin  Bataillon,  som  han  kunde  faa  til  at 
følge,  for  at  støde  til  Schill. 

Grevinden  bemærker,  at  det  var  heldigt  for  vedkom- 
mende Tugenbund-Damer,  at  denne  unge  Mand  kom  i 
god  Behold  tilbage  fra  Affæren;  ellers  havde  de  haft  hans 
Undergang  at  bebrejde  sig. 

Grevinde  Schwerin,  denne  kloge  og  overlegne  Iagtta- 
ger, føler  sig  egentlig  ikke  videre  tiltalt  af  det  Tugenbund- 
Væsen,  hun  saa  grassere.  Det  har  sikkert  ogsaa  haft 
mange  Overdrivelser  og  Udvækster.  Dog  erkender  hun 
det  naturlige  og  forklarlige  i  Bevægelsen  og  er  klar  over, 
at  den  staar  i  Forbindelse  med  et  virkelig  dybtgaaende 
Omslag  til  det  bedre  i  Nationens  Karakter.  Hun  skriver 
om  dette  Omslag: 

Hine  Tider,  om  hvilke  Moritz  Arndt  siger,  at  „Livet  var  saa  for- 
fladet og  baade  Himlens  og  Hjertes  Stjerner  saa  fordunklede,  at  der 
ikke  længer  frembragtes  noget  Stort  og  Skønt"  —  vi  havde  oplevet 
og  erfaret  dem!  —  Jeg  har  allerede  flere  Gange  omtalt  den  kolde, 
tomme  Aand,  hvis  Pust  berørte  mig  saa  uhyggeligt  ved  min  Indtræ- 
delse i  Verden:  det  var  Forstandens  Sejr  over  Følelsen,  —  For- 
finelsens Sejr  over  Naturen.  Og  saa  mægtigt  herskede  denne  sjælløse 
Aand,  at  Ungdommen,  samtidig  med  at  blive  advaret  mod  den  selv, 
blev  endnu  ængsteligere  advaret  mod  at  krænke  den.  Ja,  jeg  tror  virke- 
lig ikke,  jeg  i  den  Grad  har  taget  mig  i  Agt  for  at  begaa  nogen  Uret, 
som  for  at  forraade  mine  bedste  og  helligste  Følelser.   Man  var  saa 

overbevist  om,  at  en  Ytring  af  Kærlighed,  Andagt,  Sværmeriskhed 
blot  kunde  tage  sig  ridicult  ud,  at  alt,  hvad  der  kom  fra  Hjerte  og 
Gemyt,  regnedes  med  til  den  slette  Tone,  som  det  syntes  at  være 
Tilværelsens  Maal  at  undgaa.  —  De  bitre  Frugter  af  denne  Aand 
havde  vi  smagt.  Vi  levede  under  Ruinerne  af  den  uholdbare  Luft- 
bygning,  som  et  Vindstød  blæste  fra  hinanden.  Forgæves  spejdede 
vi  omkring  os  efter  noget  Stort,  Skønt,  Fast,  forgæves  længtes  vi 
efter  Sindelagets  Kraft,  efter  Livets  og  Handlingens  Marv.  —  „Saa 
er  det  da  i  en  saadan  marvløs  og  billedtom  Tid  tilgiveligt,  at  ædle 
Gemytter  kunde  mene,  at  de  selv  var  i  Stand  til  med  hellig  og  from 
Alvor  at  leve  sig  tre-fire  Aarhundreder  tilbage,  —  at  de  var  i  Stand 
til  ganske  at  føre  ti, bage  hin  gamle  Enfoldens  Herlighed,  hin  helte- 
modige Barnlighed,  der  straaler  ud  fra  vore  Forfædres  Værker,  — 
at  de  var  i  Stand  til  at  bringe  Aanden  igen  ganske  ind  under  Sjælen, 
Tanken  ind  under  Følelsen,  og  den  smaahakkede  Klogskab  ind  under 
den  fulde  og  hele  Anskuelse."  Disse  skønne  Ord  af  Arndt  viser  et 
dybt  og  klart  Indblik  i  den  daværende  Tids  Aand,  der  udtalte  sig  som 
Modsætning  til  den  just  forgangne  Tid  og  som  Gentagelse  af  en  graa 
Fortid. 

Følelse,  Tro  og  Andagt  skulde  atter  indtage  de  Pladser  i  Livet, 
hvorfra  den  kolde  Forstand  havde  ironiseret  dem  væk.  Man  vilde 
ikke  mere  fordølge,  hvad  godt  og  ædelt  man  følte;  —  desværre  vilde 
man  nu  vise  det!  Lidenskabelig  Følen,  Beden,  Sværmen  blev  baaret 
til  Skue  som  Ytring  af  et  ædelt  Gemyt.  Fra  nu  af  tilbad  alle  Koner 
deres  Mænd  og  blev  tilbedt  af  dem,  og  intet  Ægteskab  blev  sluttet 
af  andet  end  glodende  Tilbøjelighed.  I  den  overfladiske  Konversations 
Sted  var  der  opkommen  dybe,  brede,  udtømmende  Afhandlinger.  Me- 
dens den  elegante  gode  Tone  viste  sig  i  at  omgaa  alt  det  alvorlige, 
saa  udtalte  den  patriotiske  sig  netop  kun  som  Alvor  .  .  .  Men  ganske 
vist  —  hvorledes  de  to  Ting  staar  til  hinanden:  det  Sind,  der  kun 
er  henvendt  paa  Elegance  og  Verdslighed,  og  det  Sind,  der  stræber 
efter  Dygtighed  og  Fromhed,  det  behøver  ingen  Udredning. 

„Det  kan  kun  blive  godt  i  Verden  gennem  de  gode." 
Dette  er  et  Ord  af  Dronning  Luise,  fra  et  Brev  til  hen- 
des Fader,  skrevet  i  Konigsberg  i  Foraaret  1808,  netop 
paa  den  Tid,  da  „Tugendbund"  blev  stiftet  i  denne  samme 
Stad.  Og  det  anførte  Ord,  som  Dronningen  har  nedskre- 
vet uden  at  ane,  at  det  skulde  blive  saa  berømt  som  det 
er  blevet,  viser,  at  hun  har  været  i  Forstaaelse  med  det, 
som  just  var  Kærnen  i  hele  Tugendbund-Bevægelsen. 

Og   Dronningen   blev   selv   et   lysende   Eksempel    for 

alle  dem,  der  stræbte  efter  at  være  „gode",  for  at  det 
engang  kunde  blive  godt  i  Verden,  foreløbig  i  Tyskland, 
gennem  dem.  Særlig  blev  hun  Forbilledet  for  de  fromme 
og  stærke  tyske  Kvinder. 

Først  paa  Aaret  1808  var  Hoffet  flyttet  fra  Memel  til 
Konigsberg.  Overhofpræsten  Borowsky,  en  kærnefuld 
Prædikant  og  omhyggelig  Sjælesørger,  af  hvem  Dronning 
Luise  i  denne  Tid  fik  megen  Trøst,  har  skrevet  om  den 
Forandring,  der  var  foregaaet  med  hende  under  de  sørge- 
lige Oplevelser.  Glad  og  munter  kan  man  ikke  mere 
sige,  Dronningen  er,  skriver  han;  men  „den  Klarhed  og 
Ro,  Gud  skænker  hende,  udbreder  over  hendes  hele 
Person  en  Ynde,  som  man  kan  kalde  vidunderlig."  Man 
ser  paa  hendes  Øjne,  at  hun  har  grædt  meget;  de  har 
faaet  „det  milde  Udtryk  af  blid  Vemod  og  stille  Læng- 
sel." Der  ses  stundom  en  let  Bæven  om  hendes  Læber; 
„der  ligger  deri  vel  Smerte,  men  ikke  nogen  bitter." 
Hendes  Dragt  er  altid  ganske  slet  og  ret,  og  „Valget  af 
Farverne  betegner  hendes  Stemning."  „Vor  højtærede 
Dronnings  kristelige  Fromhed  er  saa  sund,  jævn,  fjern 
fra  alt  tvungent,  kunstlet  og  sentimentalt." 

Det  var  en  Vederkvægelse  for  Dronning  Luise,  da 
hun  efter  Tilsitfreden  havde  gjort  sit  til  at  faa  Regerin- 
gens Tøjler  lagt  i  Steins  faste  og  paalidelige  Hænder, 
endelig  igen  at  kunne  hengive  sig  til  et  fredeligt  Liv 
sammen  med  Mand  og  Børn,  selv  om  det  var  under 
nok  saa  fortrykte  Forhold.  Dette  Ægteskab  bestod  sin 
Prøve,  idet  de  kongelige  Ægtefæller  sluttede  sig  fastere 
til  hinanden  i  Trængselens  Tid.  Engang  der  var  Tale  om 
„de  sorte  Hoveders"  Gilde  i  Riga,  hvis  Medlemmer  lo- 
vede ugift  Stand,  sagde  Kongen  i  halv  alvorlig  Spøg  til 
Dronningen:  Jeg  skulde  hørt  til  dette  Gilde,  da  var  du 
ikke  kommen  til  at  gøre  saa  sørgelige  Erfaringer!  Luise 
svarede:  Om  vi  saa  havde  gjort  ti  Gange  saa  sørgelige 
Erfaringer,  og   om   du   havde   sagt   mig    det    altsammen 

forud,  —  nej,  jeg  vilde  dog  ikke  haft,  du  skulde  været 
Mester  i  dette  Gilde. 

I  Maj  1808  flyttede  Kongefamilien  ud  til  et  Landsted 
tæt  udenfor  Konigsberg,  der  siden  har  baaret  Navnet 
„Luisenwahl"  (Luisevalg).  En  lav  Stueetage,  som  laa  lige 
paa  Jordsmonnet,  og  en  Kvistetage  ovenpaa,  det  var  hele 
Herligheden.  Men  der  var  en  smuk  Have  med  dejlig 
frisk  Luft.  Og  naar  nogen  beklagede  Dronningen  i  An- 
ledning af  den  tarvelige  Bolig,  svarede  hun:  „Jeg  har 
gode  Bøger,  en  god  Samvittighed  og  et  godt  Pianoforte, 
og  saa  kan  man  under  Verdens  Storme  leve  roligere  end 
de,  der  vækker  disse  Storme." 

Til  de  „gode  Bøger",  der  i  denne  tilbagetrukne  Til- 
værelse udgjorde  en  Del  af  Dronningens  Selskab,  hørte 
ikke  blot  Bibelen  og  Andagtsbøger  —  Hofpræsten  Borow- 
sky  fortæller  om,  hvorledes  han  en  Dag  traf  hende  stærkt 
optaget  af  den  126.  Davidssalme  —  men  ogsaa  f.  Eks. 
Schillers  Skrifter,  og  særlig  de  fra  den  senere  Tid,  hvor 
han  havde  anslaaet  de  patriotiske  Strenge.  Og  historiske 
Skrifter  skaffede  en  god  Ven  hende,  den  gamle  Krigs- 
raad  Scheffner,  som  Dronningen  ofte  underholdt  sig 
med  om  den  Slags  Sager,  som  Damer,  især  i  den  Tid, 
ellers  betragtede  som  sig  ganske  uvedkommende.  Det 
beundringsværdige  ved  Dronning  Luise  i  intellektuel 
Henseende  er,  at  hun  ikke  blot  vidste,  at  hun  var  uvi- 
dende, men  ogsaa  lod  sin  Uvidenhed  ganske  ugenert 
komme  frem  overfor  den  gamle  Krigsraad.  Hun  spurgte 
ham,  hvem  det  var,  de  puniske  Krige  blev  ført  imod; 
hvad  de  grachiske  Uroligheder  drejede  sig  om;  hvad 
et  „Hierarki"  er  for  noget,  og  saaledes  videre.  „Ja,"  sagde 
Luise,  „spørger  man  ikke,  og  skammer  man  sig  over 
sin  Enfoldighed  overfor  alle  og  enhver,  saa  bliver  man 
altid  ved  at  være  dum.  Og  jeg  hader  saadan  Dumhed." 

Trods  de  gode  Bøger,  Klaver  o.  s.  v.  kom  dog  Dron- 
ning Luise  i  Længden  til  at  længes  smerteligt  efter  Ber- 
lin.  Residensens  Forlæggelse  dertil  blev  udsat  og  atter 

udsat.  Endelig  sidst  paa  Aaret  1809  fandt  Kongen,  at  det 
var  paa  Tiden.  Og  Rejsen  blev  bestemt.  „Man  bliver  helt 
elendig  af  Salighed"  skriver  Luise  til  sin  Broder,  „naar 
man  ret  tænker  derpaa.  Nu  brøler*)  jeg,  idet  jeg  skri- 
ver det.  Gud,  Almægtige,  styrk  mig,  at  jeg  ikke  ligger 
under  for  de  mange  Følelser  af  Lykke  og  Ulykke!" 
„Jeg  bliver  ganske  beklemt  af  Glæde  ved  at  tænke  der- 
paa," skriver  hun  kort  før  Afrejsen,  „og  jeg  udgyder  saa 
mange  Taarer  her,  naar  jeg  tænker  paa,  at  jeg  vil  finde 
alt  paa  den  samme  Plads,  og  dog  alt  er  saa  ganske  an- 
derledes, at  jeg  ikke  begriber,  hvorledes  det  dér  skal  gaa." 
D.  15.  December  tiltraadtes  Rejsen  til  Berlin.  Omtrent 
samme  Dag  havde  for  16  Aar  siden  den  unge  straalende 
Brud  tiltraadt  sin  Rejse  fra  Darmstadt  til  Berlin  og  talt 
om,  at  ved  hendes  Hof  skulde  der  blive  mere  leet  end 
grædt. 

I  alle  de  Byer,  de  kom  igennem,  hilstes  Kongeparret 
af  Tegn  paa  Folkets  deltagende  Troskab.  I  Stargard  i 
Pommern  fik  Kongen  den  gamle  Nettelbeck  at  se,  han, 
som  havde  været  Borgerskabets  Leder  under  Kolbergs 
Forsvar.  Den  gamle  blev  bedt  til  Kongens  Taffel,  og  bag- 
efter lod  Majestæterne  ham  komme  hen  til  sig.  Nettel- 
beck har  selv  fortalt  derom  paa  sin  trohjertede  Maade: 


Begge  gjorde  de  en  Række  Spørgsmaal  til  mig,  som  jeg  af  bedste 
Evne  besvarede.  Da  der  efter  en  halv  Times  Tid  opstod  en  Stands- 
ning i  Samtalen,  og  jeg  saadan  ret  saa  Kongen  ind  i  Øjnene,  paa- 
kom  der  mig  pludselig  en  over  al  Maade  smertelig  Følelse.  „Ak," 
tænkte  jeg,  „hvor  er  dog  min  Konge  ulykkelig!"  Og  uvilkaarlig  løftede 
sig  mine  Blikke  og  mine  foldede  Hænder  mod  Himlen.  Jeg  kunde 
neppe  aande.  Da  lagde  Kongen  sin  Haand  venlig  paa  min  Skulder 
og  spurgte  med  uendelig  Godhed:  „Har  De  endnu  noget  paa  Hjertet?" 
Thi  af  min  sælsomme  Adfærd  sluttede  han  vel,  at  jeg  maaske  endnu 
ønskede  at  bede  om  noget.  Nu  brød  mine  Tanker  ud  i  de  Ord:  „Ak, 
naar  jeg  nu  ser  Deres  Majestæt  og  min  gode  Dronning  saaledes  for 
mig  og  betænker  den  Ulykke,  som   de   endnu  stadig  maa  bære  saa 


*)  „Brøler"   Barnesprog  =  „græder". 

tungt  paa,  da  er  det  mig,  som  maatte  Hjertet  falde  mig  ud  af  Livet. 
Gud  opholde  Deres  Majestæt  og  give  Dem  Kraft,  at  De  snart  og 
lykkelig  maa  overstaa  denne  haarde  Prøvelse."  Ved  disse  mine  Ord 
sænkede  Kongen  sit  Hoved  ned  paa  Brystet,  og  de  klare  Taarer  faldt 
fra  hans  Øjne.  Men  Dronningen  klappede  ham  stille  paa  Kinderne 
og  græd  ogsaa.  Dette  rystende  Syn  lokkede  ogsaa  mig  Taarerne  i  de 
gamle  Øjne,  mit  Hjerte  blev  stadig  videre,  og  jeg  sagde  til  den  høje 
herlige  Frue:  „Ja,  Gud  opholde  ogsaa  Dem,  min  gode  Dronning,  til 
Trøst  for  min  Konge;  thi  uden  Dem  var  han  allerede  forgaaet  i  sin 
Ulykke." 

Endelig,  d.  23.  December,  kunde  Kongeparret  drage 
ind  i  Berlin  under  Befolkningens  varmeste  Velkomst- 
hilsener. Kongen  var  til  Hest;  de  to  ældste  Sønner  tog 
Plads  som  Officerer  i  Garderegimentets  Rækker;  men 
Dronningen  kørte  frem  i  en  ny  Vogn,  betrukket  med 
lilla  Fløjl  —  en  Velkomstgave  fra  Berlins  Borgerskab. 
Halv  afmægtig  af  Bevægelse  ankom  Dronning  Luise  til 
Palæet,  hvor  hun  blev  bragt  til  Hvile  paa  en  Sofa.  „Jeg 
havde  kun  een  klar  Tanke:  hvor  sødt  det  er  at  blive 
saaledes  elsket!" 

Dronningen  maatte  dog  hen  at  vise  sig  for  Folket  i  et 
Vindue.  Imellem  dem,  der  saa  hende  derude  fra,  var 
ogsaa  Moritz  Arndt.  Han  var  Dagen  iforvejen  kommen 
til  Berlin  fra  sin  Landflygtighed.  Jeg  var  ogsaa  „med 
imellem  de  jublende  og  grædende"  skriver  han.  „Jeg 
taler  om  grædende  imellem  de  jublende.  O,  flere  Øjne 
var  vaade  af  Vemod  og  Smerte  end  af  Glæde.  Hos  den 
skønne  Dronning,  som  viste  sig  i  Vinduet  for  det  hil- 
sende Folk,  saa  man  af  de  rødgrædte  Øjne  den  dybe 
Harm  midt  i  Fryden." 

Magistraten  havde  indbudt  Kongefamilien  til  en  Fest- 
opera. Kongen  afslog  det:  „Min  første  Gang  i  Berlin  er 
til  Kirken."  Næste  Dag,  som  var  Søndag,  holdtes  en 
Takkegudstjeneste.  Og  først  Mandag  Aften,  fandt  Fest- 
forestillingen i  Teatret  Sted,  hvor  Publikum  hilste  Konge- 
parret i  en  højtidelig  Sang. 

I  Verset  om  Dronningen  pristes  hendes  „rene  og  skønne 
Sind",  og  der  udtaltes  en  Bøn  til  Gud,  at  der  af  hendes 
Taaresæd  maatte  opvokse  Fred. 


Sekstende  Kapitel 

DRONNING  LUISES  DØD 


Det  blev  ikke  nogen  hyggelig  Vinter  for  Kongeparret 
i  Berlin.  Kort  efter  deres  Indflytning  begyndte  for  dem 
Dagene  at  længes  og  Vinteren  at  strenges  --.den  poli- 
tiske Vinter,  idet  Napoleon  gjorde  sig  ubehagelig  i  Anled- 
ning af,  at  Krigsomkostningerne  ikke  blev  betalt  punktlig. 

Napoleon  var  i  det  hele  taget  ved  denne  Tid  meget 
stor  paa  det.  Hans  spanske  Uheld  havde  ellers  bragt 
ham  lidt  ned,  og  hans  Krig  med  Østerrig  1809  havde 
ingenlunde  været  nogen  ublandet  Triumf.  Men  nu  —  faa 
Maaneder  efter  Krigen  —  triumferede  han  ved  at  hente 
Kejser  Frants's  Datter  Marie  Louise  hjem  til  Paris  som 
sin  Brud. 

Han  havde  ladet  sig  skille  fra  sin  Hustru  Josefine, 
som  dog  virkelig  holdt  af  ham,  men  som  han  ikke  kunde 
være  tjent  med,  dels  fordi  hun  ikke  skænkede  ham  den 
Søn,  han  absolut  maatte  have,  for  at  hans  Magt  og  Her- 
lighed kunde  gaa  i  Arv,  men  dels  ogsaa,  fordi  hun  ikke 
var  af  fyrsteligt  Blod.  Det  var  Napoleon  heller  ikke  selv; 
nej,  men  naar  han  fik  sig  en  Prinsesse,  kom  han  dog 
paa  den  Maade  ind  i  Familien,  den  gamle  fornemme 
Familie  af  legitime  Fyrster.  Saaledes  var  det  gaaet  flere 
af  hans  Slægtninge,  som  han  havde  hjulpet  til  fyrstelige 

Ægteskaber.  Skulde  han  da  ikke  hjælpe  sig  selv  til  det 
samme? 

Jo,  Napoleon  vilde  have  sig  en  Prinsesse,  og  det  skulde 
være  i  en  Fart.  Først  friede  han  til  den  russiske  Zars 
Søster.  Og  var  dette  Parti  gaaet  i  Orden,  vilde  det  for- 
modentlig være  blevet  en  Besegling  paa  det  nære  For- 
hold mellem  Rusland  og  Frankrig,  som  var  blevet  ind- 
ledet i  Tilsit.  Men  det  gik  ikke  i  Orden.  Da  man  i  Pe- 
tersborg ikke  var  rask  nok  til  at  slaa  til,  prøvede 
Napoleon  sin  Lykke  hos  Wienerhoffet.  Og  her  havde 
Kejser  Frants  faaet  sig  en  Raadgiver,  Grev  Metternich, 
som  var  klog  nok  til  at  indse  —  og  faa  sin  Kejser  til 
at  indse  --at  naar  Østerrig,  ikke  Rusland,  blev  Sviger- 
fader, saa  var  for  Østerrig  den  store  Fare  undgaaet, 
som  vilde  have  ligget  i  en  Fæstnelse  af  det  fransk-russiske 
Forbund.  Nok  er  det,  Kejser  Frants  sagde  sit  Ja. 

For  Napoleon  vilde  Styrkelsen  af  Forbundet  med  Rus- 
land have  haft  langt  større  reel  Betydning  end  de  poli- 
tiske Fordele,  han  kunde  opnaa  ved  at  komme  paa  Fa- 
miliefod med  det  saa  svækkede  Østerrig.  Men  dersom 
det  russiske  Parti  vilde  have  været  det  mest  reelle,  saa 
var  det  østerrigske  absolut  det  mest  glimrende.  Habs- 
burgerne  i  Wien  regnedes  for  Karl  den  stores  rette  og 
virkelige  Efterfølgere;  de  var  det  ældste  nu  regerende 
Fyrstehus  i  Europa;  de  var  selve  Legitimitetens  faste 
Borg.  Det  var  da  ligesom  et  Vidnesbyrd  om,  at  intet  her 
i  Verden  hang  den  korsikanske  Erobrer  for  højt,  da  i 
Februar  1810  denne  Ægteskabsaffære  blev  underskrevet, 
og  da  Marie  Louise  i  den  paafølgende  Marts  Maaned 
blev  i  Wien  højtidelig  trolovet  til  Napoleon  pr.  Stedfor- 
træder, for  derefter  i  pragtfuldt  Rejsefølge  at  tiltræde 
Rejsen  til  Paris. 

Hvad  her  gik  for  sig,  var  en  af  den  Tids  mange  mærke- 
lige og  bratte  Omskiftelser.  For  ikke  1 1  Maaneder  siden 
havde  Marie  Louise  sammen  med  de  andre  Wienere  været 
bombarderet  -  -  rigtig   og   virkelig   artilleristisk   bombar- 

deret  —  af  sin  nuværende  Ægtefælle.  Da  Brudefølget  paa 
Rejsen  ad  Frankrig  til  kom  gennem  Braunau,  den  øster- 
rigske  Grænseby  mod  Bayern,  blev  det  saluteret  af  fran- 
ske Tropper,  som  endnu  fra  Krigens  Tid  holdt  dette 
østerrigske  Omraade  besat.  Og  endnu  en  artig  Konstel- 
lation kan  fortjene  at  fremdrages.  I  den  Tid,  da  denne 
Ægteskabssag  just  var  ved  at  gaa  i  Orden,  —  medens 
Napoleon  var  ivrigt  optaget  af  at  udstyre  og  møblere 
sine  Saloner  paa  det  prægtigste  til  Brudens  Modtagelse, 
da  forsømte  han  jo  derfor  ikke  ganske  sine  Regerings- 
handlinger.  Og  en  af  de  Dages  Regeringshandlinger  var 
den:  at  sende  Ordre  til  Mantua  om  Andreas  Hofers  Hen- 
rettelse inden  24  Timer,  den  samme  Andreas  Hofer,  der 
havde  været  hans  Svigerfaders  tro  Mand,  og  til  hvem 
Svigerfaderen  for  faa  Maaneder  siden  havde  sendt  en 
gylden  Æreskæde.  Man  hører  ikke  noget  om,  at  Kejser 
Frants  nu  forsøgte  paa  at  gøre  sin  Indflydelse  som  ny 
Svigerfader  gældende  til  Fordel  for  den  brave  Tyroler- 
bonde. Man  havde  sandsynligvis  i  Wien  under  disse  Til- 
lavninger ikke  Stunder  til  at  tænke  paa  ham  og  hans  Sag. 

Dronning  Luise  i  Berlin  priste  paa  denne  Tid  sin 
Lykke,  at  hun  ikke  havde  nogen  giftefærdig  Datter,  som 
hun  kunde  være  blevet  nødt  til  at  bringe  Tyrannen  som 
Offer.  løvrigt  gjorde  Napoleons  østerrigske  Ægteskab  et 
meget  nedslaaende  Indtryk  i  Preussen.  Dette,  at  den  tyske 
Folkehelt  Andreas  Hofer  samtidig  maatte  lide  en  For- 
bryders Død,  understregede  saa  stærkt,  at  det  var  ikke 
den  tyske  Sag,  der  vandt  noget  ved  den  indgaaede  For- 
bindelse, men  at  det  netop  blot  var  Napoleonismen,  der 
triumferede. 

Tilbageslaget  i  Stemningen,  efterat  man  i  1809,  især 
efter  Slaget  ved  Aspern,  havde  rejst  Hovedet  og  haabet 
og  gjort  sig  rede  til  Optræden  ved  Østerrigs  Side,  ud- 
taler sig  i  følgende  Optegnelse  af  Grevinde  Schwerin: 

Atter  havde  Portene  til  en  stor  begivenhedssvanger  Fremtid  aabnet 
sig  for  os,  atter  lukkede  de  sig,  og  efter  saa  stor  stormende  Bevægelse 

blandt  Folkene  og  i  Sindene  traadte  alt  tilbage  i  den  gamle  triste 
Skure,  ja,  Napoleons  Formæling  med  Marie  Louise,  som  var  den  ny 
Fredstilstands  Basis,  syntes  ogsaa  at  være  den  Grundsten,  hvorpaa 
Napoleons  Verdensherredømme  nu  skulde  hvile  urokkelig  og  uan- 
gribelig. 

Hvad  var  de  nu  til,  disse  i  Aarevis  i  dybeste  Hemmelighed  og 
med  den  utrætteligste  Iver  foranstaltede  Rustninger,  hvilke  Scharn- 
horsts  Geni  havde  faaet  saa  vidunderligt  til  at  lykkes?  Hvad  skulde 
nu  Preussen  med  sine  indøvede  Mandskaber,  sine  forskansede  Lejre, 
sine  opsamlede  Krigsforraad?  Timen  til  at  vove  og  vinde  var   forbi. 

Forgæves  havde  Ærkehertug  Karl  kaldt  hele  Tyskland  til  Vaaben, 
—  forgæves  Hertugen  af  Brunsvig  ført  sin  sorte  Dødslegion  i  Kam- 
pen, forgæves  Dørnberg  forsøgt  en  Opstand  i  Westfalen,  —  for- 
gæves var  Hofer  og  Schill  ofrede  blodigt  for  Tyskland!  Saadanne 
Ktæfter  kunde  ikke  saa  let  igen  træde  i  Kampen,  saadanne  Omstæn- 
digheder ikke  saa  let  igen  sammentræffe!  Uigenkaldeligt  syntes  Fran- 
krigs Herredømme  over  Verden  at  være  Forsynets  Plan. 

Samtidig  med,  at  han  lavede  til  Bryllup,  var  det  alt- 
saa,  at  Napoleon  begyndte  at  trænge  haardt  paa  hos  den 
preussiske  Konge  og  vilde  have  sit  Tilgodehavende.  De 
Raadgivere,  der  stod  Frederik  Vilhelm  ved  Siden  -  -  vi 
erindrer,  at  Stein  allerede  sidst  paa  Aaret  1808  havde 
maattet  tage  sin  Afsked  —  vidste  i  deres  Vaande  ikke 
andet  Raad  end  at  byde  Napoleon  Provinsen  Schlesien, 
som  han  havde  ytret  Lyst  til  at  faa  som  Vederlag  for 
Gælden.  Schlesien!  Frederik  den  stores  Erobring  og  dyrt 
købte  Klenodie!  Det  var  kommen  langt,  naar  preussiske 
Statsmænd  kunde  give  deres  Konge  et  saadant  Raad,  og 
Kongen,  i  en  Tilstand  af  sløv  Ufølsomhed,  kunde  lytte 
dertil  som  noget,  der  kunde  være  Tale  om. 

Da  blev  Dronning  Luise  harmfuld.  Og  hun  tog  Sagen 
i  sin  Haand.  Der  maatte  findes  en  Udvej.  Først  bekvem- 
mede hun  sig  til  at  skrive  til  Napoleon  og  søge  at  for- 
maa  ham  til  at  give  Henstand  og  indtil  videre  nøjes  med 
Renterne.  Brevet  blev  overrakt  Kejseren  af  en  Søster 
til  Dronning  Luise,  som  var  Prinsesse  af  Thurn  og  Taxis. 
Kejserens  Svar  var:  „Naar  Kongen  ikke  kan  betale  mig, 
maa  han  afstaa  mig  Schlesien!" 

I  Berlin  var  der  Hofbal  i  Anledning  af  Dronningens 
Fødselsdag  d.  10.  Marts,  da  Efterretning  kom  om  dette 
Napoleons  Svar.  Men  Luise  tabte  ikke  Hovedet.  Hun 
benyttede  visse  formaaende  Personers  Nærværelse  ved 
Ballet  til  at  faa  en  lønlig  Raadslagning  holdt,  og  næste 
Dag  bragtes  en  Finansoperation  i  Stand  —  en  Slags 
Tvangslaan  -  -  hvorved  den  preussiske  Stat  atter  sattes 
i  Stand  til  at  betale  Napoleon  Penge,  og  Schlesien  var 
reddet  for  Preussen. 

Men  de  Ministre,  der  havde  kunnet  tilraade  at  afstaa 
Schlesien,  var  umulige.  Dette  stod  klart  for  Dronning 
Luise  og  alle  Patrioterne.  Hardenberg  blev  nævnt  som 
den  Statsmand,  Preussen  nu  trængte  til.  Dronningen  fik 
ham  hentet  fra  Hannover  og  fik  Kongen  overtalt  til  at 
gaa  ind  paa  Planen.  Det  lykkedes  ogsaa  at  opnaa  Billi- 
gelse af  Napoleon,  som  jo  i  sin  Tid  havde  forlangt  Har- 
denberg fjernet. 

Og  da  nu  Schlesien  var  reddet  og  Hardenberg  kaldet, 
og  det  imidlertid  var  blevet  Skærsommer,  saa  vilde  da 
Luise  gerne  have  Lov  til  at  fornøje  sig  lidt  og  foretage 
den  Rejse  hjem  til  sin  Fader,  som  hun  længe  havde 
haft  Planer  om.  Faderen  var  nu  regerende  Hertug  i 
Mecklenburg-Strelitz.  Og  Luises  Bedstemoder,  hendes 
Barndoms  Støtte  og  Vejlederske,  den  81aarige  Landgrev- 
inde af  Hessen-Darmstadt,  opholdt  sig  ogsaa  ved  Hoffet 
i  Strelitz.  Og  en  kær  Broder  havde  hun  der.  Man  kan 
da  forstaa,  hvor  længselsfuld  hun  kunde  være  efter  at 
samles  med  disse  kære  under  rolige  og  hyggelige  For- 
hold og  for  en  Stund  være  —  ikke  Dronning  over  et 
ulykkeligt  Land,  men  blot  Luise.  Hun  skrev  til  sin  Fa- 
der og  sine  Sødskende:  „Jeg  er  helt  forrykt.  Lige  nu 
har  den  gode,  meget  elskede  Konge  givet  mig  Tilladelse 
til  at  komme  til  eder.  Jeg  er  ganske  tummelumsk,  men 
maa  samle  mig  .  .  .  Nok  engang,  jeg  kommer  .  .  .  Hus- 
sasa,  trallala,  snart  er  jeg  hos  eder." 

Den  25.  Juni  rejste  hun  og  kom  til  sine  kære.    Kon- 

gen  kom  efter.  Og  alt  var  Fryd  og  Lykke.  En  Dag  paa 
Slottet  i  Strelitz  sagde  hun  til  sin  Broder:  „Kære  Georg, 
først  nu  er  jeg  helt  lykkelig."  Saa  satte  hun  sig  i  ung- 
dommelig Munterhed  ved  sin  Faders  Skrivebord  og  skrev 
følgende  Ord  paa  en  Seddel,  hun  lod  ligge  til  ham: 

Min  kære  Fader! 

Jeg  er  idag  meget  lykkelig,  som  Deres  Datter  og  som  den  bedste 
af  alle  Mænds  Kone! 

Neu  Strelitz,  d.  28.  Juni   1810. 

Luise. 


Dette  blev  Dronning  Luises  sidste  skrevne  Linier. 

Allerede  samme  Aften  følte  hun  sig  utilpas,  men  tog 
dog  med  de  andre  ud  til  Lystslottet  Hohen-Zieritz. 

Her  maatte  hun  lægge  sig  med  en  Lungebetændelse, 
der  forløb  regelmæssigt,  indtil  der  den  16.  Juli  indtraadte 
Brystkrampe,  en  Lidelse,  Dronningen  flere  Gange  tidligere 
i  de  sidste  Aar  havde  været  overfaldet  af  som  et  Tegn 
paa  rystet  Sundhedstilstand. 

Denne  Gang  saa  det  betænkeligt  ud.  Kongen,  der  var 
taget  tilbage  til  Berlin,  blev  tilkaldt.  Han  kom  i  største 
Hast,  sammen  med  de  to  ældste  Sønner,  og  fandt  sin 
Hustru  døende. 

„Min  dyrebare  Ven,"  sagde  hun  til  ham,  „hvor  jeg  er 
glad  ved  at  se  dig!" 

Kongen  sad  paa  Sengekanten,  bøjet  over  hende  og 
hulkede:  „Du  er  jo  min  eneste  Ven,  den  eneste  jeg  har 
Tillid  til." 

„Og  Hardenberg!"  sagde  hun.  Det  var  ligesom  hendes 
sidste  Vilje,  at  Kongen  skulde  gøre  Hardenberg  til  sin 
betroede  Mand.  Og  denne  sidste  Vilje  blev  opfyldt. 

Ogsaa  den  gamle  Overhofmesterinde,  Grevinde  Voss, 
var  tilstede  og  laa  knælende  foran  Sengen.  Hun  skriver 
i  Dagbogen: 

Det  var  omtrent  Klokken  9;  Dronningen  holdt  sit  Hoved  blidt 
bøjet  til  Siden  og  Øjnene  fast  rettede  mod  Himlen.  Med  sine  store 
Øjne  vidt  aabnede  og  opad  skuende  sagde  hun:  „Jeg  dør,  o  Jesus, 
gør  det  let!"  —  Ak,  det  var  et  Øjeblik,  som  man  aldrig  kan  glemme! 
Jeg  bad  Kongen  trykke  hendes  Øjne  til;  thi  den  sidste  Aande  var 
bortflygtet!  —  Ak,  den  ulykkelige  Konges  Hulken  og  Græden,  og 
Børnenes,  og  alles,  som  knælede  omkring,  var  skrækkelig.  Guds 
Veje  er  uudgrundelige  og  hellige,  men  de  er  frygtelige  at  gaa.  Kon- 
gen, Børnene,  Staten,  Hoffet,  alle,  ja  alle  har  mistet  alt  i  Verden 
med  hende.  Jeg  taler  ikke  om  mig  —  men  ak   min  Ulykke  er  stor. 

Det  var  den  17.  Juli  1810,  Dronning  Luise,  34  Aar 
gammel,  lukkede  sine  Øjne. 

D.  30.  Juli  bisattes  hendes  Lig  foreløbigt  i  Domkirkens 
Sakristi  i  Berlin.  Men  d.  23.  December  samme  Aar  (Aars- 
dagen  for  hendes  første  Indtog  i  Berlin  som  Brud)  over- 
førtes hendes  Lig  til  det  prægtige  og  alvorligt-stilfulde  Mau- 
soleum, Kongen  havde  ladet  opføre  til  hende  i  Parken  ved 
Charlottenburg  (udenfor  Berlin)  for  Enden  af  en  lang  stem- 
ningsfuld Gran-Alle,  hvor  hun  i  levende  Live  havde  holdt 
saa  meget  af  at  vandre. 

Luises  Sarkofag  dér  i  Charlottenburg-Mausoleet  blev 
en  Helligdom.  Derhen  gik  Kong  Frederik  Vilhelm  man- 
gen stille  Pilegrimsgang.  Derhen  var  hans  første  Van- 
dring, da  han  efter  Sejren  over  Napoleon  kom  hjem  fra 
Paris. 

Derhen  gik  ogsaa  Luises  Søn  Vilhelm  og  holdt  sin 
Andagt,  da  han  i  1870  maatte  drage  ud  i  Kamp  mod  en 
anden  Napoleon. 

Luise  oplevede  ikke  selv  Befrielsen.  Hun  gik  bort, 
medens  Udsigterne  for  Land  og  Trone  endnu  var  bælg- 
mørke. Folket  sagde,  —  og  tog  ikke  meget  feil  deri  — 
at  hun  var  død  af  et  knust  Hjerte.  Og  hun  blev  i  Fol- 
kets Øjne  en  Helgeninde,  en  Martyrinde  for  den  gode 
Sag. 

Paa  Slagmarken  ved  Leipzig  i  1813  sagde  Gneisenau 
—  efter  den  vundne  Sejr  — :  „Ak!  havde  dog  Dronning 


168  SYTTENDE  KAPITEL 

Luise  oplevet  det!"  Og  den  gamle  Bliicher,  da  i  1814 
Paris  var  indtaget,  stødte  han  Sabelskeden  mod  Jorden 
og  sagde:  „Luise  er  hævnet!" 


Syttende  Kapitel 

JAHN 


En  Mand  med  en  Flok  Berlinerdrenge  kom  tilbage 
fra  en  Udflugt  i  Byens  Omegn  og  skulde  gennem  Bran- 
denburgerthor.  Foran  Porten  standsede  de  et  Øjeblik,  og 
Manden,  en  rank  og  kraftig  Skikkelse  med  et  busket 
Skæg,  spurgte  en  af  Drengene,  idet  han  pegede  op  paa 
den  tomme  Plads  over  Porttinden: 

„Hvor  er  Viktoria*)  blevet  af?" 

„Den  har  Franskmændene  taget  med  sig  til  Paris!" 
svarede  Drengen. 

„Og  hvad  tænker  du  derved?" 

„Ingenting!" 

Men  i  det  samme  fik  Drengen  en  varm  Kindhest. 
„Vi  skal  hente  den  tilbage!  Det  er  det,  du  skal  tænke 
derved." 

Manden  var  Frederik  Ludvig  Jahn,  en  gammel  Stu- 
dent —  nu  32  Aar  —  der  efter  et  vildt  og  omflakkende 
Ungdomsliv  efterhaanden  var  kommen  til  Ro  og  nu  vir- 
kede som  Lærer  ved  berlinske  Drengeskoler. 

Fædrelandets  Ulykke  havde  mere  end  noget  andet 
faaet  Jahn  til  at  tage  sig  sammen.  D.  14.  Oktober  1806 
havde  han  været  Vidne  til   Preussernes  Flugt  fra  Jena. 


*)  Sejrsgudinden  med  sit  Firhestespand. 

Og  han  skriver:  „I  den  Nat  fik  jeg,  som  lige  netop  var 
fyldt  28  Aar,  graa  Haar."  Efter  den  Tid  kunde  han  sige 
til  en  Bekendt:  „Lad  dog  det  fordømte  Drikkeri  være! 
Tænk  om  det  gik  løs,  og  du  ikke  kunde  være  med." 

At  forberede  sig  selv  og  saa  mange  som  muligt  paa  at 
kunne  gøre  Fyldest,  naar  det  „gik  løs",  det  blev  Jahns 
Livsopgave. 

Han  kom  derfor  paa  sin  rette  Hylde,  da  han  i  Aaret 
1810  blev  ansat  som  Lærer  ved  den  Plamannske  Op- 
dragelsesanstalt i  Berlin,  en  Virksomhed,  der  var  indrettet 
efter  Pestalozzis  —  af  Fichte  i  hans  „Taler"  saa  stærkt 
anbefalede  —  Mønster.  Her  skulde  Jahn  ikke  blot  under- 
vise, men  ogsaa  have  Opsigt  med  Drengene  udenfor  Un- 
dervisningstiden, sove  og  leve  sammen  med  dem.  Dertil 
var  han  ganske  særdeles  egnet.  Anekdoten  om  Kindhesten 
viser,  at  han  ikke  var  sødladen  overfor  Drengene;  men 
han  forstod  desuagtet  at  knytte  dem  til  sig  og  vinde  Ind- 
flydelse paa  dem.  De  Eftermiddage,  der  ikke  var  Skole, 
tog  han  dem  med  sig  ud  i  det  fri  og  legede  Røver  med 
dem  og  fik  dem  sat  i  Gang  med  Brydning  og  Kapløb 
og  anden  Idræt. 

Først  foregik  disse  fornøjelige  Ting  paa  en  Eng  uden- 
for Hallesche  Thor.  Men  efterhaanden  kom  der  saa  mange 
Drenge  til,  at  Pladsen  her  blev  for  lille.  Saa  brugte  man 
den  hidtidige  Legeplads  blot  som  Samlingsplads  og  mar- 
cherede derfra  ud  paa  Fælleden  Hasenheide  at  drive 
Legemsøvelser.  Et  Par  Stænger  og  et  Springtov  med 
Sandposer  var  fra  først  af  det  eneste  Redskab,  man  førte 
med  sig.  løvrigt  brugte  man  en  vandret  Gren  af  et  Ege- 
træ til  Entringsøvelser,  en  Sandgrav  til  Dybdespring  og 
til  Stormløb.  Hvem  der  vilde  med,  kunde  komme,  blot 
de  opførte  sig  ordentligt.  Og  dels  af  gymnastiske  Grunde, 
dels  ogsaa  for  at  der  ikke  skulde  være  Forskel  at  se 
paa  fine  og  simple,  indførte  Jahn  en  Turndragt:  Trøje  og 
Benklæder  af  ubleget  Lærred. 

„Turndragt";  ja,  thi  Jahn  havde  været  heldig  med  at 

opfinde  et  nyt  Navn  paa  Tingen,  hvilket  i  høj  Grad  hjalp 
til  at  skaffe  den  Tilhængere  og  Deltagere.  Det,  man  fore- 
tog sig,  kaldte  Jahn  at  „turne",  og  Deltagerne  var  „Tur- 
nere", et  Ord  med  god  tysk  Klang,  et  Ord,  der  mindede 
om  Riddernes  Turneringer,  og  dog  et  nyt  Ord.  Der  var 
flere  og  flere  unge,  som  absolut  maatte  være  med  og 
blive  „Turnere".  Sagen  begyndte  at  vække  Opsigt.  Et 
Øjenvidnes  Beretning  lyder  saaledes: 

Med  Forbavselse  saa  Publikum  ude  paa  Hasenheide  Hobe  af  Yng- 
linge og  Drenge  i  en  simpel  bekvem  Dragt  af  ubleget  Lærred,  som 
udsondrede  sig  i  to  Partier,  derefter  opsøgte  hinanden,  kastede  hin- 
anden til  Jorden  og  slæbte  afsted  med  dem,  der  var  kastet  om,  som 
Tyrkerne  med  deres  Fanger,  uden  at  agte  paa,  om  Hovedet  traf  Rød- 
der og  Sten  eller  ikke,  om  Blodet  maaske  flød  eller  Klæderne  reves 
itu.  Endelig  forsonede  Partierne  sig  med  hinanden  og  gik  til  Rulle- 
bakkerne, hvor  der  findes  stejle  Skrænter  20  til  25  Fod  dybe,  og  de 
dristigste  af  Ynglingene  sprang  med  modigt  Tilløb  i  mægtigt  Buespring 
ned  i  Afgrunden,  hvor  de,  til  den  sindige  Borgers  Forundring,  lystig 
kom  paa  Benene  igen  for  at  gentage  Springet.  Imedens  klattrede  an- 
dre i  Træer,  øvede  sig  i  Længde-  og  Højdespring,  og  Publikum  vilde 
knap  tro,  at  denne  utvungne,  overmodige  Ungdom  hørte  til  de  bed- 
ste Familier  og  foretog  saadanne  Legemsøvelser  som  Opmuntring,  til 
Uddannelse  af  Legemet  .  .  .  Hovedrystende  betragtede  Folk  af  sat 
Alder  den  ikke  længer  ungdommelige  Fører,  som,  med  bart  skaldet 
Hoved,  klædt  i  Trøje  og  Benklæder  af  Lærred,  syntes  utrættelig,  var 
Forbilledet  for  de  andre  i  Løb,  Springen  og  Klatren  og  indlod  sig  i 
Brydekampe  med  de  voksne,  hvor  han  ikke  altid  gik  af  med  Sej- 
ren .  .  . 

Jahn  havde  en  god  Ven  og  Medhjælper  i  den  6  Aar 
yngre  Frederik  Friesen  fra  Magdeburg,  en  som  Arkitekt 
uddannet  ung  Mand,  der  ogsaa  var  blevet  ansat  ved  det 
Plamannske  Institut,  og  som,  siden  han  havde  været  Til- 
hører til  Fichtes  „Taler  til  den  tyske  Nation",  var  meget 
begeistret  for  Tanken  om  at  uddanne  gode  Borgere  og 
Fædrelandsforsvarere.  Friesen  selv  var  en  ideal  tysk 
Ynglingeskikkelse,  med  mandig  Holdning,  rene  og  uskyl- 
dige Ansigtstræk,  —  paa  en  vis  Maade  en  Modsætning 
til  Jahn,  Skaldepanden  med  det  knudrede  Ansigt  og  det 

barske  Skæg.  Men  Jahn  og  Friesen  udfyldte  hinanden 
paa  bedste  Maade.  Friesen  var  en  opfindsom  Mand  og 
fandt  paa  forskellige  ny  Øvelser,  saa  at  Turnvæsenet  ud- 
viklede sig  til  et  helt  System.  Dog  -  -  der  var  mange 
flere  om  denne  Udvikling.  „Det  er  ikke  til  at  udrede 
nøje,"  skriver  Jahn,  „af  hvem  dette  og  hint  er  først  op- 
daget, udfundet,  udtænkt,  forsøgt,  gennemprøvet  og  gjort 
for.  Fra  Begyndelsen  af  fremavlede  Turnkunsten  en  stor- 
slaaet  Fællesaand  og  Fædrelandsfølelse,  Udholdenhed  og 
Selvfornægtelse.  Enhver  Udvidelse  og  Udvikling  regne- 
des straks  som  Fællesgods.  Saaledes  er  det  endnu.  Kunst- 
nid, denne  Selvsygens,  Elendighedens  og  Fortvivlelsens 
latterlige  Last,  kan  ikke  befænge  nogen  Turner." 

I  Foraaret  1811  indrettedes  den  første  indhegnede 
Turnplads  paa  Hasenheide.  Det  Aar  var  der  200  Turnere, 
næste  Sommer  steg  Tallet  til  500. 

Der  udstedtes  nogle  almindelige  Regler  og  Love  for 
Turnere.  Deri  hed  det: 

„Frisk,  fri,  fro  og  from,  det  er  Turnerens  Rigdom." 

„Ingen  Turner  skal  i  Turntiden  og  paa  Turnmarken 
ytre  nogen  Uvilje,  Fejde  og  Fjendskab,  som  han  monne 
have  med  en  eller  anden  Medturner;  men  enhver  skal 
blot  turne  —  og  det  i  Fred,  Fryd  og  Venskab." 

„Der  skal  heller  ikke  tænkes  hadefuldt  og  vredt  paa 
Turnmarken;  og  lige  saa  lidt  paa  Hen-  og  Hjemvejen." 

Det  hele  Turnvæsen,  som  efterhaanden  fik  en  stor 
Udbredelse  i  Tyskland,  sigtede  fra  først  af  meget  bestemt 
paa  Uddannelsen  af  Fædrelandsforsvarere.  Derom  har 
Jahn  senere  udtalt  sig  saaledes: 

Det  laa  i  Sagens  Natur,  at  man  allerede  dengang,  da  Turnvæsenet 
begyndte,  ikke  fortav  for  Drengene  og  Ynglingene,  at  deres  Øvelser 
fortrinsvis  havde  det  Maal,  legemlig  at  styrke  sig  til  Kamp  mod  Fædre- 
landets Fjende,  —  at  man  søgte  at  besjæle  dem  med  glødende  Be- 
gejstring for  Fædrelandet  og  Had  mod  Fjenden. 

Der  fremkom  i  den  første  Tid  en  Turnersang,  hvori 
det  hed: 

Jeg  haver  mig  hengivet,  mit  Hjerte  staar  i  Brand 
for  dig,  du  elskelige,  mit  tyske  Fædreland. 

Ak  Gud,  lad  opvælde  mit  unge  Hjerteblod 

til  fri  og  munter  Stræben,  til  fromt  og  frejdigt  Mod. 

Lad  Kraft  mig  erhverve  i  Hjerte  og  Haand. 
at  leve  og  dø  for  det  tyske  Fædreland. 


Men  der  var,  foruden  Turnvæsenet,  samtidig  noget 
andet,  Jahn  og  Friesen  og  deres  fortrolige  Venner  havde 
for  til  Forberedelse  af  Fremtiden. 

I  Aftenstunden  d.  14.  November  1810  begav  Venne- 
kredsen sig,  hemmeligt  og  hver  ad  sin  Vej,  til  en  afsides 
beliggende  Høj  udenfor  Berlin.  Dér  spejdede  de  først 
rundt  til  alle  Sider  for  at  sikre  sig  at  være  uforstyrrede, 
hvorefter  de  lejrede  sig  under  et  Træ  og  talte  sammen 
om,  hvad  andre  i  andre  Tider  havde  gjort  for  at  styrte 
Tyranner  og  bryde  Trældomsaag,  hvorledes  den  og  den 
havde  sat  Liv  og  Gods  ind  paa  at  frelse  sit  Fædreland. 
Og  det  endte  med,  at  de  sprang  op  og  stillede  sig  i 
Kreds  og  tog  hinandens  Hænder  og  sluttede  saaledes  en 
hemmelig  Forening,  der  skulde  hedde  „Tysk  Forbund". 

Dette  Forbund  satte  sig  som  Opgave  at  fremme  en- 
hver Dyd,  og  især  Fædrelandskærlighed,  og  at  gøre  sit 
bedste  for  at  forberede  den  Frihedskamp,  der  maatte 
komme.  Forbundet  optog  altsaa  en  lignende  Gerning 
som  „Tugendbund",  der  --  i  hvert  Fald  officielt  —  var 
opløst  ved  Udgangen  af  1809. 

Det  hed  i  Forbundets  Vedtægter:  „Enhver  Medfor- 
bunden  maa  være  indfødt  Tysker,  maa  være  fri  for  For- 
brydelser, ren  for  Laster,  og  maa  iøvrigt  bestræbe  sig 
for  at  forbedre  Svagheder,  udfylde  Mangler  og  aflægge 
Fejl."  Til  Medlemspligterne  hørte  det  „at  tale,  lære  og 
handle  imod  alt  muligt  Udlænderi,  at  oplive  Folkefølelsen, 
at  faa   Bugt  med  Viljeløsheden  og  alle  Hjernespind  om 

Folkeafmagt  og  Fjendeovermagt  -  -  i  det  hele  at  blive 
og  forblive  Tysk." 

Naar  Medlemmerne  af  „Tyske  Forbund"  samledes  i 
Berlin,  var  det  almindeligt,  at  de  havde  Spilleborde  op- 
stillede og  Kortene  liggende  derpaa,  saa  at  de,  hvis  en 
uindviet  tilfældig  skulde  komme,  kunde  agere  Spilleklub. 
Brevveksling  mellem  Medlemmerne  skete  i  hemmelige 
Tegn  eller  med  kemisk  Blæk,  der  kun  blev  synligt  ved 
en  bestemt  Behandling. 

Forbundet  fik  Medlemmer  over  hele  Tyskland,  og  Jahn 
var  Bindeleddet  mellem  dem  alle.  En  udmærket  Fod- 
gænger, som  han  var,  og  fra  Ungdommen  vant  til  Om- 
flakken, drog  han  rundt  og  knyttede  de  hemmelige  Traade 
fra  Sted  til  Sted  og  udfoldede  sin  enestaaende  Magt  og 
Evne  som  Hverver  og  Virker. 

Forbundet  opløstes  allerede  1813,  men  forinden  havde 
det  affødt  det  tyske  „Burschenschaft  (Svendelag)",  nær- 
mest en  almindelig  Studenterforening  for  hele  Tyskland, 
hvortil  ogsaa  Jahn  havde  givet  Stødet.  Det  hed  i  Be- 
stemmelserne: „Enhver  Bursch  maa  parre  Kraft  med 
Indsigt:  1.  lære  noget  dygtigt;  2.  uddanne  sig  tysk  for 
Folk  og  Fædreland,  legemligt  og  aandeligt;  3.  øve  sig  i 
Vaaben,  baade  blanke  Vaaben  og  Skydegevær." 

Jahn,  der  senere  hen  som  „Turnfader"  og  Skæggemand 
næsten  gik  over  til  at  blive  en  Sagnfigur  i  levende  Live, 
udfoldede  i  de  sidste  Aar  før  Frihedskrigen  en  meget 
betydningsfuld  Virksomhed  som  Befordrer  af  tysk  Na- 
tionalfølelse og  Nationalenhed. 

I  hans  Skrift  „Tysk  Folkedømme"  (Folkedømme  var 
Jahns  Ord  for  Nationalitet),  der  udkom  1810,  findes  be- 
tydningsfulde Udtalelser.  Der  staar  f.  Eks.:  „Borgerretten 
beror  paa  Borgerevnen.  En  blot  Boen  er  ikke  tilstrække- 
lig; ogsaa  Ormen  bor  i  Frugten,  som  den  indenfra  for- 
dærver." —  „Wehrlos  ehrlos*),  sagde  vore  Forfædre,  og 

*)  Værgelos,  ærelos. 

det  Tankesprog  skulde  vi  sætte  i  alle  Landeværnsban- 
nere."  —  „Ydmygheden  har  siden  1648  været  Tyskens 
største  Arvelast;  han  agter  sig  selv  ringe,  saa  bliver  han 
det,  og  Folkene  omkring  foragter  ham."  Ganske  særlig 
Opmærksomhed  fortjener  Jahns  Ytringer  i  dette  Skrift 
om  Nødvendigheden  af  en  tysk  Sømagt,  som  han  har 
været  en  af  de  første  til  at  indse.  Han  skriver: 

Fra  Havet  er  vi  forlængst  borte  som  Sømagt;  dér  har  man  i  lange 
Tider  ikke  hørt  andre  Skud  fra  os  end  Nødskud.  Hvem  véd  det 
endnu,  at  det  var  den  tyske  Hansa,  der  først  bragte  Kanoner  paa 
Skibene?  at  de  Tyske  lærte  Englænderne  Krigskibsbynningen?  at 
den  store  Kurfyrste  af  Brandenburg  havde  Begyndelsen  til  en  Flaade, 
besad  Kolonier  i  Afrika  ....  Et  stort  fra  Havet  fortrængt  Folk  maa 
kvæles,  fordi  det  ikke  bliver  Herre  over  sin  Ud-  og  Indførsel.  En 
saadan  kystberøvet  Indenstat  kan  ikke  bruge  al  den  Kæmpestyrke, 
den  ellers  har.  —  Ved  Kr  g  paa  Liv  og  Død  maa  den  søge  at  ændre 
sit  Forhold,  ligesom  Ruslands  udødelige  Peter. 

Jahn  var  ingen  egentlig  lærd  Mand;  men  paa  eet  Om- 
raade  -  -  det  tyske  Sprogs  -  -  har  han  drevet  en  Del 
Studier.  Jahn  skrev  og  talte  et  kraftigt  Tysk  med  Fjer- 
nelse af  alle  ikke  absolut  nødvendige  Fremmedord.  Han 
rasede  mod  andre  Tyskes  Brug  af  Fremmedord  —  op- 
traadte  i  det  hele  som  den  mest  ivrige  Sprogrenser, 
Tyskland  har  haft.  Han  arbejdede  for  en  ensartet  tysk 
Retskrivning  og  slog  til  Lyd  for,  at  der  burde  komme  et 
Tidsskrift  for  tysk  Sprog.  Blandt  alle  dem,  der  stræbte 
hen  imod  Tysklands  Enhed,  var  Jahn  maaske  den,  der 
havde  den  mest  levende  Følelse  af  det  tyske  Sprogs 
Betydning  som  det  forenende,  hele  den  tyske  Verden 
omslyngende  Baand. 

Attende  Kapitel 

HARDENBERG 


Vi  forlod  Friherre  v.  Stein,  da  han  sidst  paa  Aaret 
1808  nedlagde  sin  Ministerpost  paa  Grund  af  det  for 
den  preussiske  Regering  kompromitterende  Brev,  han 
uforsigtigt  havde  skrevet,  og  Napoleon  opsnappet,  og  da 
han  i  Begyndelsen  af  December  havde  taget  Bolig  i  Ber- 
lin sammen  med  sin  Familie.  Han  tænkte  paa  at  hellige 
sig  ganske  til  Privatlivet,  gørende  en  Dyd  af  Nødvendig- 
heden. Thi  i  Preussen  kunde  der  ikke  under  disse  For- 
hold tænkes  nogen  Slags  Ansættelse  for  ham,  og  det  var 
ikke  at  vente,  at  nogen  anden  Stat  skulde  bryde  sig  om 
at  faa  en  Mand  i  sin  Tjeneste,  der  ved  sin  egen  Fejl 
var  blevet  nødt  til  at  gaa  ud  af  sit  Embede. 

Dog  var  det  ikke  saaledes  bestemt,  at  Stein  skulde 
være  færdig  som  offentlig  Person.  Ligesom  ved  en  tid- 
ligere Lejlighed  Kongens  grove  Afskedsbrev  havde  skaffet 
Stein  Sympati  og  Tilslutning  fra  alle  de  preussiske  Pa- 
trioters Side,  saa  han  snart  maatte  kaldes  tilbage,  saa- 
ledes begik  nu  Kejser  Napoleon  noget  imod  ham,  som 
var  langt  mere  end  en  Grovhed,  og  som  Hk  alle  Napo- 
leonhaderes Øjne  til  at  vende  sig  mod  Stein  som  en 
udpeget  Mand,  i  hvem  de  kom  til  at  se  en  Fører. 

Det  var  d.  16.  December  1808,  at  Napoleon  fra  Madrid 
udstedte  følgende  Dekret: 


Den  Person  ved  Navn  Stein,  som  søger  at  vække  Uroligheder  i 
Tyskland,  erklæres  herved  for  en  Fjende  af  Frankrig  og  Rhinfor- 
bundet. 

De  Ejendomme,  den  nævnte  Stein  maatte  besidde  enten  i  Frank- 
rig eller   paa    Rhinforbundets  Omraade,  skal  der  lægges  Beslag  paa. 

Samme  Stein  personlig  vil  overalt,  hvor  han  kan  paagribes  af  vore 
eller  vore  Allieredes  Tropper,  være  at  anholde  og  arrestere. 

Napoleon  havde  før  ladet  Personer,  der  var  ham  imod, 
fængsle  og  skyde.  Men  aldrig  før  havde  han  udstedt 
overfor  en  enkelt  Person  en  Erklæring  om,  at  han  skulde 
betragtes  som  Frankrigs  og  dets  Allieredes  „Fjende",  — 
altsaa  næsten  en  Krigserklæring  som  overfor  en  suve- 
ræn Magt.  Derved  udpegede  Napoleon  i  hele  Verdens 
Øjne  Stein  som  en  i  enestaaende  Grad  frygtet  Modstan- 
der, en  Ære,  som  Stein  jo  var  kommen  til  at  nyde  gan- 
ske særlig  paa  Grund  af  hans  Planer  om  en  tysk  Folke- 
rejsning. 

Gneisenau  skrev  til  Stein:  „Alle  Ædles  Hjerter  er 
ved  Deres  Proskription  blevet  endnu  fastere  sluttet  til 
Dem.  Napoleon  kunde  ikke  have  gjort  noget  mere  hen- 
sigtsmæssigt for  Deres  udvidede  Celebritet.  De  tilhørte 
hidtil  vor  Stat,  nu  den  hele  civiliserede  Verden." 

Og  nu  begyndte  en  Kamp  mellem  de  to,  Verdensher- 
skeren Kejser  Napoleon  og  den  „Person  ved  Navn  Stein", 
den  enkelte  Mand,  uden  Embede,  uden  Formue  og  uden 
Hjem,  —  en  Kamp,  der  i  visse  Maader  minder  om  den, 
der  i  sin  Tid  udbrød  mellem  Paven  i  Rom  og  den  band- 
satte og  i  Rigens  Acht  erklærede  Klosterbroder  Martin 
Luther. 

Stein  tilhørte  nu,  som  Gneisenau  skrev,  den  hele  ci- 
viliserede Verden.  Men  det  kunde  han  ikke  leve  af.  Det 
drejede  sig  for  ham  først  og  fremmest  om  en  Virksom- 
hed —  ja  allerførst  om  Tag  over  Hovedet.  I  Berlin  kunde 
han  ikke  blive;  dér  gjorde  Napoleon  --  gennem  sine 
Snushaner  og  Haandlangere  --  hvad  han  vilde.  Kun  en 
ilsom  Flugt  kunde  redde  Stein. 

Ved  Nytaarstid  1809  tiltraadte  han  da  Rejsen  ind 
over  den  østerrigske  Grænse.  Undervejs  opbyggede  han 
sig  med  den  navnkundige  berlinske  Præst  Schleiermachers 
Nytaarsprædiken  over  den  Tekst:  „Frygter  ikke  for  dem, 
som  slaar  Legemet  ihjel,  men  ikke  kan  slaa  Sjælen  ihjel . . . 
Ikke  en  Spurv  falder  til  Jorden  uden  eders  Faders  Vilje." 

Kejser  Frants  lod  ham   betyde,  at  dersom   han   vilde 

have  Ophold  i  de  østerrigske  Stater,  „havde  han  at  op- 
holde sig  i  Briinn  og  opføre  sig  beskedent",  da  han  ellers 
vilde  blive  udvist. 

Saa  boede  Stein  da  i  Briinn  og  fik  sin  Familie  til  sig, 
og  levede  af  en  beskeden  Pension,  den  preussiske  Konge 
ydede  ham.  Men  han  maatte  sælge  sit  Sølvtøj  for  at 
komme  igennem. 

Den  Slags  Ting  anfægtede  ham  ikke  meget.  Han  sagde 
ved  en  senere  Lejlighed  til  sine  Venner:  „Jeg  har  alle- 
rede tre-fire  Gange  mistet  min  Oppakning  her  i  Livet; 
man  maa  vænne  sig  til  at  kaste  den  bag  sig;  siden  vi 
skal  dø,  maa  vi  være  tapre."  Naar  det  dog  ofte  kunde 
falde  ham  svært  med  disse  Omvekslinger,  var  det  mest 
for  Hustruens  Skyld.  En  dyb  Vemod  paa  hendes  Vegne 
føler  man  igennem  følgende  Ord  i  det  Eftermæle  han 
siden  gav  hende  efter  26  Aars  Ægteskab:  „Hendes  hele 
Væsens  Tilbøjelighed  gik  i  Retning  af  Huslighed,  Familie- 
liv, venskabelig  Omgang,  Rolighed:  at  nyde  dette  blev 
ikke  forundt  hende  af  Forsynet." 

I  Østerrig  oplevede  Stein  den  stærkt  bevægede  Krigs- 
tid 1809,  og  han  haabede  af  al  sin  Sjæls  Magt,  at  nu 
Preussen  vilde  træde  paa  Østerrigs  Side,  og  at  den  store 
tyske  Folkerejsning  vilde  komme.  Ingen  af  Delene  skete, 
og  det  var  ham  svært  at  gennemleve  denne  Skuffelsens 
Tid  uden  at  have  den  Trøst  og  Opmuntring,  som  ligger 
i  et  fast  og  regelbundet  Arbejde.  — 

Vi  har  hørt,  hvorledes  de  Ministre,  der  havde  afløst 
Stein  som  Kongens  Raadgivere,  tilsidst  gjorde  sig  umulige 
ved  at  foreslaa  Schlesiens  Afstaaelse,  og  hvorledes  det 
—  ved  Dronning  Luises  Medvirken  —  lykkedes  at  faa 
Hardenberg  kaldet.  Det  første,  Frederik  Vilhelm  gjorde 
efter  Dronningens  Død,  var  at  udnævne  Hardenberg  til 
Statskansler  og  dermed  give  ham  Overledelsen  af  alle 
Statssager.  Og  Hardenberg  tog  straks  Stein  i  Statens  Tje- 
neste, ikke  ved  at  hjemkalde  og  ansætte  ham,  hvilket 
aldeles  ikke  gik  an,  men  ved  at  sende   ham   Sager  til 

Morten   Pontoppidan:  Anno  13  12 


178  ATTENDE    KAPITEL 

Erklæring;  ja  Hardenberg  havde  endog,  med  Kongens 
Samtykke,  en  hemmelig  Konference  med  Stein  i  Udlan- 
det angaaende  de  vigtigste  Regeringssager. 

Karl  August  v.  Hardenberg  var  født  i  Hannover,  ud 
af  en  gammel  Friherre-Slægt,  i  Aaret  1750.  Han  var  saa- 
ledes  7  Aar  ældre  end  Stein  og  havde  ved  denne  sin 
fornyede  Ansættelse  som  preussisk  Førsteminister  lige 
fyldt  de  60.  Endnu  var  han  en  smuk,  rank  Skikkelse, 
bar  paa  sine  Skuldre  et  prægtigt  Hoved  og  indtog  alle 
med  det  venligt  lysende  Blik  i  de  klare,  blaa  Øjne.  Har- 
denberg var  i  sit  Væsen  den  fuldendte  Kavallér,  og  han 
var  virkelig  god  af  Hjerte  og  højsindet  og  desuden  for- 
standig nok  til  at  indse,  hvor  han  havde  sin  Begræns- 
ning og  trængte  til  at  suppleres  af  andre. 

I  sin  Ungdom  havde  Hardenberg  været  meget  stærkt 
forelsket  i  en  Søster  til  Stein,  men  havde  paa  sin  Fa- 
ders Befaling  maattet  opgive  hende  og  ægte  en  anden, 
som  han  saa  ogsaa  en  Tid  blev  stærkt  forelsket  i,  men 
siden  blev  skilt  fra.  Her  er  vi  ved  Hardenbergs  svage 
Punkt,  Forholdet  til  Kvinderne.  Her  var  han,  som  Arndt 
et  Sted  bemærker  om  ham,  alt  for  meget  Kavallér  og 
paa  en  mindre  heldig  Maade. 

Da  Hardenberg  havde  grebet  Regeringens  Tøjler,  kom 
der  en  bedre  Orden  først  og  fremmest  i  Finansvæsenet. 
I  -første  Række  sørgede  Hardenberg  for  at  skaffe  Penge 
til  det  militære  Fornyelsesværk,  som  Scharnhorst  stadig, 
under  størst  mulig  Hemmelighed,  holdt  i  Gang. 

De  Steinske  Reformplaner  paa  det  borgerlige  Omraade 
Programmet  fra  1808  --  tog  Hardenberg  fat  paa  at 
bringe  til  Udførelse.  Saaledes  den  Landboreform,  der  i 
Steins  Tid  var  gjort  saa  store  Forarbejder  til.  Men  Re- 
formen blev  ganske  vist  ikke  gennemført  helt  i  Steins 
Aand.  Hardenberg  gjorde  f.  Eks.  Godsejerne  den  Ind- 
rømmelse, at  det  tillodes  dem  at  inddrage  en  Del  (Vs 
eller  7s)  af  den  Fæstegaard,  der  skulde  gaa  over  til  fri 
Ejendom.    Dertil  er  at  sige,  at  uden  en  saadan  Indrøm- 

melse  vilde  Hardenberg  formodentlig  slet  ikke  have  kun- 
net hævde  sig  overfor  Adelens  Indflydelse  hos  Kongen. 
Hardenberg  var  som  Politiker  den  Mand,  der  tog,  hvad 
han  kunde  faa.  Og  ved  sin  Eftergivenhed  paa  visse  Punk- 
ter købte  han  sig  Lejlighed  til  at  faa  adskillige  gode  Re- 
former trukket  i  Land. 

Til  det  Steinske  Program  fra  1808  hørte  ogsaa  en 
Stænderforfatning,  som  kunde  bringe  Statsborgerne  til  at 
interessere  sig  for  og  tage  virksomt  Del  i  de  offentlige 
Sager.  Hardenberg  troede  nu  ikke  ret  paa  disse  Selv- 
styre-Ideer. Han  var  egentlig  behersket  af  den  gammel- 
dags Opfattelse,  at  man  skulde  lyksaliggøre  Folket  ved 
at  tage  det  under  Formynderskab,  ikke  ved  at  give  det 
hverken  helt  eller  halvt  Selvstyre.  Alligevel  bar  Samar- 
bejdet med  den  landflygtige  Stein  den  Frugt,  at  der  d. 
27.  Oktober  1810  udkom  en  kongelige  Kundgørelse,  hvori 
der  forjættedes  den  preussiske  Nation  en  Repræsentation 
„saavel  i  Provinserne  som  for  det  Hele."  Dette  var  det 
første  officielle  Tilsagn,  der  blev  givet  om  noget  i  Ret- 
ning af  en  Konstitution  for  Preussen.  Og  det  blev  givet 
ved  Hardenberg.  Der  var  her  kun  lovet  raadgivende 
Stænder.  Men  det  værste  var,  at  Hardenberg  lod  det 
blive  ved  Løftet.  Reformen  traadte  ikke  i  Kraft.  Resul- 
tatet blev,  at  den  hidtidige  forældede  Stænderindretning 
blev  lagt  paa  Hylden,  og  den  ny  Stænderindretning  ved- 
blev at  være  de  10  Fugle  paa  Taget. 

Hvad  den  udenrigske  Politik  angaar,  var  der  med 
Hardenberg  kommet  en  Mand  til  Roret,  som  var  afgjort 
Napoleonfjende  -  for  saa  vidt  det  i  det  hele  laa  for 
ham  at  være  en  Ting  „afgjort"  — ,  men  som  forstod  at 
holde  dette  skjult,  indtil  Tiden  kunde  blive  moden  til  et 
aabent  Brud  med  Undertrykkeren. 

Just  dengang  Hardenberg  tiltraadte,  begyndte  der  at 
samle  sig  Skyer  paa  den  politiske  Himmel.  Napoleon, 
som  hidtil  havde  nøjedes  med  at  oprette  Vasalstater 
rundt  om  Frankrig,  slog  nu  ind  paa  et  nyt  System  med 

ligefremme  Indlemmelser  i  det  franske  Rige.  I  Juli  1810 
indlemmede  han  Holland,  og  undskyldte  det  med,  at  dette 
Land  jo  dog  bestod  af  fransk  Jord,  som  de  store  Floder 
havde  ført  med  sig  ud  til  Nordsøen.  I  December  samme 
Aar  indlemmedes  Schweizerrepubliken  Vallis,  og  som 
Grund  angaves,  at  dette  Land  ikke  havde  opfyldt  sine 
Forpligtelser  med  Hensyn  til  Anlæget  af  en  Vej  over 
Simplonpasset.  Men  da  man  —  ved  Udgangen  af  1810 
-  gik  videre  og  indlemmede  i  Frankrig  Hertugdømmet 
Oldenburg,  en  Del  af  Storhertugdømmet  Berg,  en  Del  af 
Hannover,  et  helt  Departement  af  Kongeriget  Westfalen 
og  endvidere  de  fri  Stæder  Hamburg,  Bremen  og  Lii- 
beck  med  samt  deres  Distrikter,  -  -  da  man  gjorde  alt 
dette  til  franske  Departementer  under  Kejserens  umid- 
delbare Regimente,  da  havde  man  ophørt  at  bruge  Paa- 
skud, men  angav  blot,  at  det  var  saaledes  „paabudt  af 
Omstændighederne." 

Det  var  Landet  langs  Nordsøen,  Landet  ved  de  store 
Floders  Mundinger,  der  saaledes  —  selvfølgelig  mest  for 
at  faa  Handelsspærringen  mod  England  gennemført  - 
var  lagt  til  Frankrig.  Ja,  ikke  blot  Landet  ved  Nordsøen; 
ogsaa  Liibeck,  altsaa  en  Indledning  til  at  fortsætte  det 
samme  System  langs  Østersøens  Sydkyst.  Frankrigs 
Holdning  var  i  Virkeligheden  truende  for  Mecklenburg, 
Stralsund  og  Danzig.'ja  for  Rusland.  Og  Zar  Aleksander 
var  desforuden  paa  det  føleligste  krænket  ved  Olden- 
burgs Indlemmelse,  idet  den  detroniserede  Hertug  var 
gift  med  en  russisk  Prinsesse. 

Venskabet  mellem  Napoleon  og  Aleksander  havde 
allerede  i  nogen  Tid  staaet  paa  svage  Fødder,  og  nu 
var  det  tydeligt  for  alle,  at  Napoleon  lavede  til  Krig  med 
Rusland. 

Dette  var  for  Preussen  en  betænkelig  Situation.  Man 
vidste,  at  det  kun  havde  været  Hensynet  til  den  hidti- 
dige Ven  og  Allierede,  Kejser  Aleksander,  der  havde 
holdt  Napoleon  tilbage  fra  at  gøre  Ende  paa  den  preus- 

siske  Stat  og  den  hohenzollerske  Trone.  Nu  gjaldt  dette 
Hensyn  ikke  længer.  Og  naar  man  just  nu  saa,  hvorle- 
des Napoleon  detroniserede  og  annekterede  uden  at 
skaane  endog  de  Lande  og  Fyrster,  der  —  som  West- 
falen  og  Berg  —  var  i  Alliance  med  ham,  -  -  naar  Til- 
standen var  saadan,  at  endog  Kong  Jerome  i  disse  Dage 
fik  en  Opfordring  om  at  tiltræde  et  Sikkerhedsforbund 
mellem  regerende  Fyrster  mod  Napoleons  Detroniserings- 
lyster,  ■ —  da  kan  man  vide,  at  Manden  paa  Hohenzoller- 
tronen  og  Manden  ved  Tronens  Side  maatte  føle  Jorden 
gynge  under  deres  Fødder,  især  da  just  nu  Preussen 
havde  mistet  sin  Skytsaand,  Dronning  Luise,  hende,  om 
hvem  den  bekendte  politiske  Skribent  Frederik  Gentz 
skrev:  „Med  hende  forsvinder  (fra  den  preussiske  Stat) 
ikke  blot  det  eneste  sande  Livselement,  der  endnu  be- 
sjælede denne  hendøende  Maskine,  men  ogsaa  den  eneste 
store  Dekoration,  der  endnu  opretholdt  for  den  en  vis 
ydre  Anseelse.  For  alt,  hvad  der  hedder  Mening,  selv 
for  det  preussiske  Monarkis  almindelige  Pengekredit, 
kunde  intet  føleligere  ske." 

Det  blev  for  Hardenberg  som  Preussens  ledende 
Statsmand  en  haard  Prøvens  Tid. 

Hvad  skulde  Preussen  gøre?  En  Neutralitetserklæring 
vilde  Napoleon  selvfølgelig  ikke  ændse.  Meget  tydede 
paa,  at  han  agtede  at  indlede  Angrebet  paa  Rusland  med 
Preussens  Tilintetgørelse. 

Saa  laa  da  Tanken  nær  om  en  Alliance  med  Rusland. 
Men  det  var  et  Spørgsmaal  om  Liv  og  Død.  Dersom, 
efter  en  saadan  Alliances  Afslutning,  Krigsfaren  alligevel 
drev  over,  saa  havde  Preussen  givet  sig  en  Blottelse 
overfor  Napoleon,  der  straks  vilde  blive  benyttet.  Og 
dersom  Krigen  kom,  —  ja  saa  var  Preussen  kun  i 
Stand  til  at  bringe  70000  Mand  paa  Benene  i  første  Op- 
bud. Og  Napoleon  havde  Fæstningerne  ved  Oderen 
samt  Danzig. 

Imidlertid'  —  Preussen  rustede.  Den  franske  Gesandt, 

St.  Marsan,  kom  til  Hardenberg  og  spurgte  om  Anled- 
ningen. Vi  ruster  os,  sagde  Hardenberg,  fordi  alle  Stater 
rundt  omkring  gør  det  samme.  Men  hvad  vil  De  gøre 
med  disse  Tropper?  Hardenberg  svarede:  Dø  med  Kaar- 
den  i  Haanden  og  aldrig  bukke  under  med  Vanære!  Ja, 
det  kunde  St.  Marsan  ikke  misbillige,  men  maatte  dog 
indberette  det  til  sin  Regering. 

Der  kom  da  en  skarp  Fordring  fra  Napoleon  om,  at 
Preussen  skulde  afvæbne. 

Hardenberg,  sammen  med  Scharnhorst  og  Gneisenau, 
holdt  paa,  at  Øjeblikket  var  kommen,  og  at  man  maatte 
tage  Kampen  op,  Kampen  til  det  yderste.  Thi  —  hæv- 
dede de  -  -  vi  kan  ikke  gøre  andet  med  Ære.  Og  gan- 
ske vist  havde  det  vist  sig,  at  der  ikke  fra  Rusland  lige 
saa  lidt  som  andensteds  fra,  var  hurtig  og  kraftig  militær 
Assistance  at  vente.  Men  saa  fik  man  ringe  med  Storm- 
klokkerne og  kalde  Folket  til  Vaaben  —  udføre  den 
Plan  om  en  Folkerejsning,  Patrioterne  saa  længe  havde 
talt  om  og  ogsaa  i  det  stille  forberedt  paa  forskellig 
Maade. 

Man  havde  Vaaben  i  Beredskab  for  150000  Mand; 
man  havde  en  tilsvarende  Mængde  Kanoner;  de  8  Fæst- 
ninger, Staten  endnu  havde,  var  istandsatte  og  fuldstæn- 
digt armerede;  man  havde  indrettet  4  forskansede  Lejre 
paa  forskellige  Kanter  af  Landet  som  Støttepunkter  for 
Væbningen  i  Tilfælde  af  en  pludselig  Rejsning. 

Men  Frederik  Vilhelm  troede  ikke  paa  Folkerejsningen. 
Han  troede  overhovedet  ikke  paa  Muligheden  af  at  gøre 
Modstand  mod  Napoleon,  før  Rusland,  Østerrig  og  Preus- 
sen stod  allierede.  Og  da  der  for  Tiden  ingen  som  helst 
Udsigt  var  til  en  saadan  Konstellation,  bed  Kongen  i  det 
sure  Æble  og  allierede  sig  med  Napoleon.  Den  preussi- 
ske Stats  Veer,  der  havde  strakt  sig  over  hele  Aaret 
1811  —  dette  for  hele  Europa  saa  varselssvangre  Aar, 
Kometaaret,  som  man  siden  kaldte  det,  fordi  en  stor 
Komet  lod  sit  røde   Ris   flamme   paa  Himlen  Nætterne 

igennem  —  Preussens  Veer  endte  med  en  Traktat,  un- 
derskrevet d.  24.  Februar  1812,  hvori  Preussen  forplig- 
tede sig  til  at  stille  20000  Mand  til  Napoleons  Raadig- 
hed  under  Krigen  med  Rusland.  Paa  denne  Maade  var 
—  i  det  mindste  foreløbig  —  den  preussiske  Stats  rent 
ydre  Eksistens  bevaret;  men  Æren,  det  fejreste  Træ  i 
Skoven,  -  -  — ?  Hørte  nu  ogsaa  Preussen  med  i  Ræk- 
ken af  hine  foragtelige  tyske  Stater,  der  havde  gjort  sig 
til  Tyrannens  Værktøj?  „Ogsaa  vor  Fremtid,"  skriver 
Grevinde  Schwerin,  „havde  vi  solgt  til  Sejrherren  for  den 
Gunst  at  maatte  have  Andel  i  Verdenserobringens  Bytte." 
Gneisenau  tog  sin  Afsked  af  den  preussiske  Hær,  og 
sammen  med  ham  omtrent  300  andre  Officerer,  som 
ikke  vilde  fægte  Side  om  Side  med  Franskmændene, 
men  gik  til  Spanien  eller  til  Rusland  og  tilbød  dér  deres 
Kaarde,  uanset  at  de  i  russisk  Tjeneste  kunde  komme 
til  at  fægte  mod  deres  egne  Landsmænd.  Andre  holdt 
paa,  at  man,  baade  som  Officer  og  som  Preusser,  gjorde 
sin  Pligt  ved  at  gaa,  hvor  man  blev  sendt  af  Kongen,  om 
det  saa  kostede  nok  saa  megen  Overvindelse.  Iblandt 
disse  sidste  var  General  Yorck,  en  af  den  preussiske 
Hærs  ypperste  Officerer  og  en  Mand  af  sjælden  Karak- 
terstyrke. Om  Yorck  vidste  man,  at  ham  skulde  ingen 
rende  med.  Og  det  blev  nu  Scharnhorsts  sidste  Gerning 
som  Chef  for  Generalstaben  -  d.  v.  s.  i  Realiteten  nær- 
mest som  Krigsminister  --at  faa  General  Yorck  ansat 
som  en  Slags  Næstkommanderende  hos  den  alt  for  føje- 
lige General  Grawert,  der  havde  faaet  Kommandoen 
over  det  preussiske  Hjælpekors.  Grawert  havde  Kon- 
gen maatte  ansætte,  fordi  den  franske  Overkommando 
-  af  gode  Grunde  —  havde  udpeget  netop  ham.  Men 
han  vilde  have  godt  af,  mente  Scharnhorst,  at  have  Yorck 
ved  Siden.  løvrigt  blev  Grawert  snart  efter  Krigens  Be- 
gyndelse syg,  og  Yorck  afløste  ham  i  Kommandoen.  Og 
det  Øjeblik  kom,  hvor  det  skulde  faa  afgørende  politisk, 
ja  historisk  Betydning,  at  den  Mand  var  paa  den  Plads. 

Efter  at  have  faaet  Yorck  anbragt,  trak  Scharnhorst  sig 
tilbage  fra  Forretningerne.  „De  vil  altsaa  forlade  mig," 
sagde  Kongen  ved  Afskeden.  „Jeg  kan  ikke  tjene  under 
Franskmændene,  Deres  Majestæt!"  „Fortænker  Dem  ikke 
deri,  min  tro  Ven,"  svarede  Kongen;  „men  derfor  ikke  helt 
forlade  mig;  haabe  paa  Fremtiden;  kan  jo  blive  bedre." 

Ogsaa  Hardenberg  trængte  ind  paa  Scharnhorst,  at 
han  dog  maatte  blive  i  Landet  for  at  være  ved  Haan- 
den.  Og  Scharnhorst  gik  ind  derpaa. 

Ogsaa  Østerrig  havde  sluttet  en  Traktat  med  Napoleon 
og  stillede  en  Hær  paa  30000  Mand  til  hans  Tjeneste. 

Og  saa  havde  jo  Napoleon  alle  Rhinforbundstropperne. 
lait  samlede  han  mod  Rusland  500,000  Mand.  Ved  For- 
stærkninger voksede  Styrken  siden  til  645,000  Mand, 
187,000  Heste  og  1372  Kanoner.  Troppernes  Gennem- 
march  gennem  Preussen  var  som  en  hel  Folkevandring. 
Og  med  Udskrivninger  og  Indkvarteringer  var  det  en 
meget  haard  Plage  for  Befolkningen  og  en  Udsugelse  af 
Landets  i  Forvejen  fattige  Hjælpekilder. 

D.  9.  Maj  1812  forlod  Napoleon  Paris  og  begav  sig  til 
Dresden,  hvor  han  i  nogle  Uger  holdt  stort  Hof  og 
Fyrsterevy  ligesom  fire  Aar  tidligere  i  Erfurt.  I  Dresden 
indfandt  sig  for  det  første  Svigerfaderen,  Kejser  Frants, 
der  nu  ogsaa  var  Bedstefader,  idet  Marie  Louise  Aaret 
forud  havde  opfyldt  Napoleons  inderlige  Ønske  og  skæn- 
ket ham  en  Søn.  Til  Dresden  var  ogsaa  Frederik  Vil- 
helm blevet  indbudt,  og  en  Indbydelse  fra  Napoleon  var 
for  ham  en  Befaling.  Han  indfandt  sig.  Men  det  var  — 
siger  en  fransk  Memoireforfatter  —  en  Ynk  at  se  den 
stakkels  Preusserkonge  ved  Napoleons  Modtagelser  i 
Kongen  af  Sachsens  Palæ  „blive  rendt  paa  Albuerne  i 
Trængselen  af  Officerer  i  den  kejserlige  Suite."  De  fleste 
af  Rhinforbundets  Fyrster  var  ogsaa  tilstede.  Det  var 
Meningen,  at  Zaren  skulde  blive  imponeret  af  denne 
Udfoldelse  af  Overmajestæt.  Men  Aleksander  svarede 
Napoleons   Sendebud,  der  søgte   at   faa  ham  til  at  give 

Køb:  „Jeg  gør  mig  slet  ingen  Illusioner.  Jeg  véd,  at 
Deres  Kejser  er  en  stor  Feltherre;  men  jeg  har  to  Ting 
for  mig:  Tid  og  Rum.  Der  rindes  paa  dette  vidtstrakte 
Landomraade"  --og  han  pegede  paa  et  Ruslandskort, 
der  laa  udbredt  foran  ham,  —  „ingen  nok  saa  afsides 
Krog,  som  jeg  ikke  vil  trække  mig  tilbage  til,  ingen  nok 
saa  fjern  Post,  som  jeg  ikke  vil  forsvare,  førend  jeg  ind- 
villiger i  en  skændig  Fred.  Jeg  angriber  ikke;  men  jeg 
lægger  heller  ikke  Vaabnene  ned,  saa  længe  endnu  en 
eneste  Fremmed  Soldat  staar  paa  russisk  Grund." 

„Aleksander  vil  altsaa  have  Krigen,"  sagde  Napoleon, 
„og  han  skal  faa  den." 

Ved  Midsommer  1812  rykkede  han  ind  over  Ruslands 
Grænse.  I  Proklamationen,  han  udstedte  til  sine  Soldater, 
hed  det: 

„En  uundgaaelig  Skæbne  river  Rusland  fort  med  sig. 
Skæbnens  Vilje  maa  opfyldes!" 


Nittende  Kapitel 

EUROPA  I  ST.  PETERSBURG 


Friherre  v.  Stein  havde  tilbragt  over  tre  Aar  i  Øster- 
rig, beskæftiget  dels  med  underhaanden  at  give  Harden- 
berg  Raad,  dels  med  at  affatte  og  indsende  Betænkninger 
til  den  østerrigske  Regering  om  nyttige  Reformer  i  dette 
Land,  Betænkninger,  som  iøvrigt  ingen  her  tog  Notits 
af,  og  endelig  udfyldende  Resten  af  sin  Tid  med  histori- 
ske Studier. 

Stein  følte  under  Landflygtigheden  undertiden  Dragel- 

ser  mod  Amerika,  og  vilde  maaske  have  fulgt  Dragelsen, 
om  han  ingen  Familiehensyn  havde  haft  at  tage. 

Men  saa  blev  der  kaldt  paa  ham.  Og  den,  der  kaldte, 
var  Zar  Aleksander. 

Zaren  hørte  med  til  den  Menighed  af  Menneskevenner 
og  Napoleonfjender,  der  i  Friherre  Stein  —  især  siden 
Napoleons  Achtserklæring  —  saa  en  af  sine  Ypperste- 
præster. 

Aleksander  var  vel  russisk  Selvhersker;  men  han 
havde  haft  Schweizeren  Laharpe  til  Opdrager  og  havde 
gennem  ham  faaet  indpodet  moderne  Ideerom  alle  Menne- 
skers Lighed,  om  Folkenes  og  Nationernes  Rettigheder, 
om  at  Monarken  staar  under  Loven,  og  at  Undersaatterne 
har  Ret  til  at  gøre  Oprør  mod  Tyranner.  Aleksander  var 
da  gaaet  til  Regeringen  fra  først  af  med  et  inderligt  Øn- 
ske om  at  frigøre  og  lyksaliggøre  i  videst  mulige  Grad 
og  som  Regent  at  være  en  Menneskehedens  Tjener. 
Hans  Godmodighed  og  hans  venlige  Menneskesind  var 
desværre  ikke  parret  med  egentlig  Aandskraft  og  Karak- 
terfasthed. Det  laa  ikke  til  ham  at  føre  igennem  med 
Udholdenhed,  hvad  han  havde  begyndt. 

Men  nu,  da  Napoleons  Overmagt  truede  med  at  skulle 
trykke  ogsaa  ham  og  hans  Nation  ned,  nu  var  Begejstrin- 
gen for  national  Frihed  og  Selvstændighed  oppe  i  ham. 
Han  vilde  rejse  sig  og  blive  ikke  blot  sit  Lands  For- 
svarer, men  Europas  Befrier. 

Og  han  kaldte  paa  Stein. 

Det  var  d.  8.  April  1812,  samme  Dag  han  havde  sendt 
sit  Ultimatum  til  Paris,  at  Zar  Aleksander  skrev  et  egen- 
hændigt Brev  til  Stein,  hvori  det  hed: 

Øjeblikkets  Betydningsfuldhed  maa  forene  alle  Velsindede,  alle 
Venner  af  Menneskeheden  og  de  liberale  Ideer  .  .  .  Napoleon  vil 
fuldende  Europas  Underkuelse,  og  for  at  naa  det,  maa  han  slaa  Rus- 
land ned.  Denne  Krig  bliver  formodentlig  den  sidste.  Den  vil  blive 
afgørende  for  Europas  Redning  eller  Undergang  Dydens  Venner  og 
alle  Væsener,   der   besjæles  af  Uafhængighedsfølelse   og   Kærlighed 

til  Menneskeheden,  er  i  højeste  Grad  interesserede  i  Udfaldet  af 
denne  Brydekamp.  De,  Hr.  Baron,  der  saa  glimrende  har  udmærket 
Dem  iblandt  disse,  De  kan  kun  nære  een  Følelse:  at  medvirke  til 
at  bringe  de  Anstrengelser  Sejr,  som  man  nu  her  i  Norden  bereder 
sig  til,  for  at  triumfere  over  Napoleons  hensynsløse  Despotisme. 

Stein  fulgte  Kaldet  uden  Betænkning.  Han  gav  sig 
ikke  til  at  overveje,  hvorvidt  det  kunde  gaa  an  at  ind- 
lade sig  med  en  saa  ustadig  Karakter  som  Zaren,  eller 
hvorvidt  der  virkelig  var  Rimelighed  for,  at  den  russiske 
Hær  vilde  slaa  Napoleon.  Nej,  skriver  han,  „Sagen,  det 
gjaldt,  var  for  hellig;  jeg  var  ved  mit  forudgangne  Liv 
og  ved  mine  Følelser  og  Anskuelser  for  fast  knyttet  til 
den,  til  at  jeg  noget  Øjeblik  kunde  vakle." 

Zaren  havde  givet  ham  Valget  imellem  at  blive  i  Prag, 
hvor  han  for  Tiden  var,  og  derfra  sende  sine  Raad,  eller 
at  komme  til  Rusland,  hvor  han  vilde  blive  modtaget 
med  aabne  Arme.  Stein  valgte  det  sidste,  brød  op  fra 
Hustru  og  Børn  og  kom  til  St.  Petersburg. 

For  Napoleon  var  det  en  bitter  Pille  at  synke,  da  han 
hørte  derom.  „Men  skammer  Zaren  sig  da  ikke  ved  at 
bringe  saadanne  Subjekter  i  sin  Persons  Nærhed!"  raabte 
han  til  en  russisk  Gesandt. 

Nej,  Zaren  skammede  sig  ikke  ved  Stein  og  tog  heller 
intet  Anstød  af  hans  myndige  og  sikre  Væsen,  der  ikke 
gik  af  Vejen  for  nogen  eller  noget,  eller  som,  overfor 
de  højeste  Personer,  i  hvert  Fald  kun  mildnedes  ved  en 
Tilsætning  af  Lune.  Friherre  Stein  blev  en  velset  og 
æret  Gæst  ved  Hoffet  og  i  mange  fornemme  Kredse  i 
St.  Petersburg. 

Et  Embede  havde  Zaren  ikke  givet  ham,  men  ladet 
ham  selv  afgøre,  hvorledes  han  bedst  kunde  virke.  Det 
var  da  heller  ikke  Steins  Tanke  at  træde  i  russisk  Tje- 
neste; men,  kunde  man  med  Sandhed  sige,  han  traadte 
her  i  St.  Petersburg  i  tysk  Tjeneste,  nemlig  som  Raad- 
giver  for  Zar  Aleksander  i  „de  tyske  Anliggender." 

Der  kunde   blive   mange  tyske  Anliggender  for  Zaren 

at  tage  sig  af,  naar  han  skulde  være  Europas  Befrier. 
Allerede  straks  ved  Krigens  Udbrud  kunde  der  blive 
Tale  om  at  mobilisere  mod  Napoleon  saadanne  tyske 
Kræfter,  som  nu  var  underlagte  ham  ved  Tvang,  men 
som  det  kunde  lykkes  paa  en  eller  anden  Maade  at 
unddrage  denne  Tvang.  Der  var  endvidere  de  tyske  —  især 
preussiske  —  Officerer,  der  var  gaaet  til  Rusland  ved 
Krigens  Udbrud.  Og  saa  snart  der  i  Krigen  blev  taget 
Fanger  fra  Napoleon,  vilde  der  blandt  dem  findes  mange 
Tyske,  som  kun  nødtvungent  havde  kæmpet  under  ham, 
og  som  med  Glæde  vilde  gaa  over  til  Modparten.  Stein 
fik  da  Zaren  til  at  oprette  et  Hærkorps,  som  skulde  hedde 
„den  tyske  Legion",  hvori  saadanne  befriede  Tyske  kunde 
indtræde.  Der  blev  virkelig  i  denne  Legion  samlet  nogle 
tusinde  Mand,  men  den  fik  dog  ingen  stor  Betydning  — 
blev  slet  ikke  til,  hvad  Stein  havde  tænkt  sig. 

Endvidere  fik  Stein  udvirket,  at  Gneisenau  blev  sendt 
til  England  for  at  bevæge  Englænderne  til  at  foretage  en 
Landgang  i  Nordtyskland,  i  Ryggen  paa  Napoleons  Hær. 
Med  den  østerrigske  Regering  skulde  der  ogsaa  knyttes 
hemmelig  Forbindelse  for  at  faa  Østerrig  til  som  Napole- 
ons Allierede  kun  at  føre  Krigen  paa  Skrømt. 

Man  skulde  lade  trykke  i  Massevis  tyske  Smaaskrifter 
som  Arndts  „Tidens  Aand"  og  andre  lignende,  og  skaffe 
disse  Skrifter  Udbredelse  i  Tyskland  for  at  paavirke  den 
offentlige  Mening.  Man  skulde  paa  alle  Maader  søge  at 
fremkalde  en  tysk  Folkerejsning. 

Stein  foreslog,  at  Zaren  skulde  lægge  Ledelsen  af  alle 
disse  „tyske  Anliggender"  i  Haanden  paa  en  Komité. 
Denne  „tyske  Komité"  blev  da  nedsat  under  Forsæde 
af  en  fornem  Russer,  men  med  Stein  som  den  egentlig 
ledende  Kraft. 

Stein  havde  her  faaet  Hænderne  fulde,  og  han  fik  nu 
den  lykkelige  Idé  at  kalde  Ernst  Moritz  Arndt  til  sig  og 
gøre  ham  til  sin  Sekretær. 

Arndt   havde,   da    Forpommern   var    givet    tilbage   til 

Svenskerne,  en  Tid  kunnet  passe  sin  Virksomhed  som 
Professor  i  Greifswald.  Men  først  paa  Aaret  1812  havde 
Franskmændene  paany  besat  Svenskpommern,  og  Arndt, 
der  var  paa  Napoleons  sorte  Brædt,  havde  skyndsomst 
taget  Flugten.  Foreløbig  kom  han  til  Berlin.  Han  skriver: 

I  Berlin  fandt  jeg  en  uendelig  Tummel  og  Vrimmel  af  de  forskel- 
ligste Mennesker  og  de  forskelligste  Anskuelser,  Tanker,  Forhaab- 
ninger  og  Fortvivleiser  angaaende,  hvordan  og  hvornaar  Tordenvejret, 
der  igen  hang  sort  over  Horizonten,  vilde  bryde  løs;  og  hvor  enhver 
SKulde  stille  sig  hen;  hvor  Kongen  af  Preussen  vilde  stille  sig  hen. 
I  denne  Hvirvel  kom  jeg  frisk  ind  .  .  .  Det  var  et  Liv  og  Røre,  en 
Bolgen  og  Driven  af  Kræfterne.  Hjerterne  slog  fuldere  Slag,  Kærlig- 
heden fandt  den  fuldeste,  saligste  Omfavnelse;  Hadet  og  Vreden, 
dengang  ganske  ungdommelige  allerfriskeste  Svende,  hvem  endnu 
intet  Politi  havde  studset  Vingerne  paa,  gav  et  Øjeblik  næsten  lige 
saa  store  Saligheder.  Dér  har  jeg  for  første  Gang  set  og  lært  at 
kende  mange  fortræffelige  Mænd,  og  var  paa  een  Gang  midt  i  et 
stort  vældigt  Mandeforbund,  der  havde  een  eneste  Ting  at  samles 
om:  Had  og  Afrystelse  og  Tilintetgørelse  af  de  Vælske. 

Men  i  Berlin  gik  det  ikke  an  for  Arndt  at  blive.  Hen- 
imod  Paaske  begav  han  sig  ad  Breslau  til,  forsynet 
baade  med  et  østerrigsk  og  et  russisk  Pas.  I  Juni,  da 
Napoleons  Tropper  allerede  stod  samlede  ved  den  rus- 
siske Grænse,  gik  Arndt  til  Prag  for  at  naa  derfra  til 
Rusland,  inden  alle  Veje  derhen  endnu  var  spærrede  for 
ham. 

Til  Rusland  vilde  Arndt;  thi  —  skriver  han  „dér  var 
dog  endnu  Europa." 

Det  øvrige  af  Fastlandet  var  blevet  et  Slags  korsikansk 
Sultanat;  men  i  Rusland  kunde  man  dog  endnu  aande, 
ytre  sig,  røre  sig. 

Og  netop  som  Arndt  i  Prag  beredte  sig  paa  at  komme 
over  den  russiske  Grænse,  blev  det  ham  meddelt,  at 
Stein  i  Petersburg  ønskede  hans  Nærværelse  snarest 
mulig. 

Det  fornødne  Pas  kunde  han  ikke  skaffe  sig,  men 
han  slap  over  Grænsen  med  en  kørende  Handelsmand, 

der  havde  Pas,  og  som  mod  Betaling  gik  ind  paa  at 
udgive  Arndt  for  sin  Handelsbetjent. 

Arndt  havde  aldrig  været  sammen  med  Friherre  v. 
Stein,  men  saa  op  til  ham  med  den  samme  Højagtelse 
som  alle  tyske  Patrioter.  Og  der  kunde  ikke  møde  ham 
noget  mere  opmuntrende  og  ærefuldt  end  dette  Kald  til 
at  komme  og  arbejde  under  ham. 

Det  var  i  Slutningen  af  August,  han  i  St.  Petersburg 
meldte  sig  hos  Stein,  der  modtog  ham  næsten  som  en 
gammel  Bekendt  og  sagde:  „Godt,  at  De  er  der.  Vi  maa 
haabe,  at  vi  her  faar  noget  at  bestille!" 

Arndt  følte  sig  straks  baade  imponeret  og  tiltalt  af 
Steins  Væsen.  Der  var  noget  i  hans  Udseende,  der  min- 
dede ham  om  Fichte.  Det  var,  skriver  han,  „næsten  den 
samme  Skikkelse,  undersætsig,  bred;  den  samme  Pande, 
kun  endnu  bredere  og  tilbagebøjet;  de  samme  smaa, 
skarpe,  funklende  Øjne;  næsten  den  samme  blot  endnu 
mægtigere  Næse;  Ordene  djærve,  klare,  faste,  med  kort 
Hurtighed  ligesom  Pile  fra  Buen  slaaende  lige  i  Maa- 
let."  Men  der  var  den  Forskel,  at  man  straks  mær- 
kede paa  Stein,  at  han  var  Friherren  af  den  gamle 
fornemme  Stamme,  og  ikke,  som  Fichte,  en  fattig  Vævers 
Søn. 

„Stein  var  en  Mand  med  Herrevæsen  og  Herremine," 
skriver  Arndt,  „kunde  have  været  født  Fyrste  og  Konge, 
var  kort  sagt  en  Nummer-Eet-Mand."  Som  saadan  gjorde 
han  sig  ogsaa  gældende  i  Petersburg-Selskabet,  En  stor 
Kreds  af  det  fornemme  Selskab  sværmede  ligefrem  for 
ham  og  betragtede  ham  som  den  egentlige  Repræsentant 
for  den  store,  retfærdige,  ideale  Sag.  Han  stod  i  Peters- 
burg, skriver  Arndt,  „som  Retfærdighedens  og  Ærens 
gode  Samvittighed,  og  Orlofferne,  Soltykowerne,  Ouwa- 
rowerne,  Kotschubeyerne,  Lievenerne  og  den  til  Be- 
gejstren  og  Fremskynden  saa  almægtige  Hær  af  skønne 
Kvinder  rejste  hans  Banner  op." 

Vi  ser  altsaa,  at  den  af  Napoleon  saa  foragteligt  ban- 

lyste  „Person  ved  Navn  Stein"  udfolder  sig  som  en  sand 
Potentat.  Den  brede  og  mægtige  Bane,  han  brød  sig  hos 
det  russiske  Aristokrati,  forøgede  af  sig  selv  hans  Ind- 
flydelse hos  Zaren.  Og  Steins  Indflydelse  betød  det  samme 
som  Mod  og  Udholdenhed  i  Kampen  mod  Napoleon. 
Da  der  efter  Slaget  ved  Borodino  og  Napoleons  Indryk- 
ning i  Moskva  blev  raabt:  Fred!  Fred!  afmægtige  Per- 
soner i  Zarens  Omgivelse,  da  styrkede  Stein  Zaren  til 
at  holde  sig  stiv  og  afvise  Napoleons  Indbydelse  til  Freds- 
underhandlinger.  Man  véd,  at  Stein  allerede  tænkte  paa 
at  pakke  sin  Kuffert  og  flygte  med  Zaren  længere  Øst 
paa,  ja  til  Sibirien,  om  det  skulde  være. 

Overordentlig  gerne  vilde  Napoleon  have  haft  Fred  i 
det  Øjeblik.  Naar  han  nu  tilbød  Fred  og  truede  med  i 
modsat  Fald  at  gaa  løs  paa  St.  Petersburg,  haabede  han 
at  finde  Zaren  føjelig.  Men  Zaren  afviste  ham.  Dette  var 

—  i  Forening  med  Moskvas  Brand  --  Napoleons  første 
store  Skuffelse  i  denne  Krig.  Og  denne  Skuffelse  havde 
Potentaten  Stein  været  med  til  at  berede  ham. 

Det  St.  Petersburg-Selskab,  i  hvilket  Stein  indtog  en  saa 
indflydelsesrig  Plads,  bestod  ikke  blot  af  fornemme  rus- 
siske Familier,  men  tillige  af  landflygtige  Politikere,  Offi- 
cerer og  Forfattere  fra  hele  Europas  Fastland,  Her  traf 
man  en  Mand  som  Pozzo  di  Borgo,  Napoleons  korsi- 
kanske Landsmand,  men  bitre  politiske  Modstander.  Her 
varden  begavede  franske  Forfatterinde  Madame  Staél,  som 
vidste,  at  det  napoleonske  Politi  havde  et  godt  Øje  til  hen- 
des Forfattervirksomhed,  og  som  havde  fundet  det  raade- 
ligt  at  flygte.  Her  forsamlede  sig  -  -  som  Arndt  skriver 

—  „Menneskene  og  Tungerne  af  alle  Folkeslag  ligesom 
til  en  stor  Begejstringens  og  Forløsningens  Pinsefest." 
Her  kunde  man  iøvrigt  ogsaa  ved  de  fornemme  Selska- 
ber træffe  Tyrolerbønder,  som  havde  udmærket  sig  i 
deres  Lands  Frihedskamp  og  som  nu  i  deres  Landflyg- 
tighed feteredes  og  sang  Folkesange  og  var  godt  i  Be- 
greb med  at  udvikle  sig  til  Salontyrolere.  Kort  sagt,  her 

var  det  endnu  ikke  undertvungne  Europa  virkelig  for 
Tiden  tyet  hen.  — 

Arndt  var  altsaa  blevet  Sekretær  for  Stein,  eller  ret- 
tere for  den  „tyske  Komité".  Dog  —  naar  Stein  havde 
kaldet  netop  denne  Mand,  var  det  ikke  blot  for  at  bruge 
ham  som  Skriver,  men  allermest  for  at  benytte  hans 
Evner  som  tysk  Folkeskribent.  Ja,  han  vilde  gøre  Arndt 
til  en  Slags  ikke-gejstlig  Feltprædikant  for  det  Tyskland, 
der  skulde  kaldes  under  Vaaben.  Dels  ved  Sange,  dels 
ved  Smaaskrifter  skulde  han  vække  Begejstringen  og  til- 
lige oplyse  og  retlede  den  Del  af  det  tyske  Folk,  hvis 
Tankegang  var  blevet  fordrejet  ved  fransk  Indflydelse. 

Iblandt  de  Skrifter,  Arndt  saaledes  skrev  i  Fetersburg, 
lønnet  og  underholdt  af  den  tyske  Komité,  d.  v.  s.  for 
russiske  Midler,  er  det  betydeligste  det,  der  i  Oktober 
1812  udkom  under  Titelen  „Kort  Katekismus  for  tyske 
Soldater." 

Heri  tales  om,  hvorledes  tyske  Fyrster  nu  driver 
deres  Hære  ud  at  hjælpe  Napoleon  med  at  undertvinge 
Nationer.  Bør  da  en  tysk  Soldat  medvirke?  Nej,  en 
Soldat  og  Kristen  skal  i  et  saadant  Tilfælde  lyde  Gud 
mere  end  Mennesker.  „Du  er  et  Menneske,  og  du  skal 
ikke  aflægge  Mennesket,  naar  du  trækker  i  Munderin- 
gen". Soldaten  kan  derfor  heller  ikke  være  forpligtet  til 
under  alle  Omstændigheder  at  holde  Faneeden.  Her  er 
det,  Hunden  ligger  begravet.  Det  gælder  om  i  dette  Skrift, 
som  Stein  har  arbejdet  med  paa,  selv  om  det  er  Arndt, 
der  har  givet  det  sin  Form,  at  faa  retfærdiggjort  det,  som 
Stein  og  hans  Komité  har  for  med  at  overtale  de  tyske 
Soldater  under  Napoleons  Faner  til  at  gaa  bort  fra  ham 
og  ind  i  den  tyske  Legion. 

Dette  angaaende  Faneeden  er  jo  et  tvivlsomt  Omraade. 
Men  saa  er  der  andre  ærlige  og  gode  Ord  i  Arndts  Sol- 
daterkatekismus. F.  Eks.: 

Det  er  den  rette  Soldaterære,  at  Soldaten  er  et  ædelt  Menneske 
og  en  tro  Borger  for  sit  Fædreland,  ...  at  han,  naar  fremmede  træn- 

ger  sig  ind  og  vil  bringe  hans  Land  Skam  og  Underkuelse,  er  gla- 
delig rede  til  at  udgyde  sin  sidste  Blodsdraabe,  og  ikke  hører  anden 
Stemme  end  den:  Fædrelandet  er  i  Fare  .  .  . 

Hvor  Guds  Sol  første  Gang  skinnede  for  dig,  hvor  Himlens  Stjer- 
ner første  Gang  lyste  for  dig,  ....  hvor  det  første  Menneskeøje  el- 
skende bøjede  sig  over  din  Vugge,  hvor  din  Moder  først  med  Glæde 
bar  dig  paa  sit  Skød,  og  din  Fader  indgravede  Visdommens  og  Kri- 
stendommens Lærdomme  i  Hjertet,  dér  er  din  Kærlighed,  dér  er  dit 
Fædreland  ... 

Ikke  er  Friheden  nogen  tom  Drøm  eller  ørkesløs  Indbildning,  men 
i  den  lever  dit  Mod  og  din  Stolthed  og  Visheden  om,  at  du  stammer 
fra  Himlen  .  .  . 

Dette  Fædreland  og  denne  Frihed  er  det  allerhelligste  paa  Jorden  . . . 

Soldaten  skal  være  en  Kristen;  han  skal  dybt  i  sit  Hjerte  føle  og 
tro,  at  over  ham  og  hans  Skæbne  raader  et  helligt  Væsen,  der  til 
sin  Tid  vil  give  enhver,  hvad  hans  Gerninger  har  fortjent.  En  from 
og  troende  Mand  har  lagt  sig  den  rette  Panserklædning  om  sit  Bryst 
og  iført  sig  de  rette  Vaaben:  den  barnlige  Fortrøstning  til  en  almæg- 
tig Gud  og  den  faste  Samvittighed  i  et  trofast  Bryst.  Hvem  der  fryg- 
ter Gud,  over  ham  er  ingen;  thi  Guds  Frygt  gaar  over  alle  Ting... 
Hvem  der  frygter  Herren,  ham  gaar  det  godt  i  den  sidste  Nød,  og 
han  vil  beholde  Velsignelsen  indtil  Enden.  Den  Kristne  er  fornøjet 
i  Liv,  fornøjet  i  Død,  venlig  mod  Vennerne  og  modig  mod  Fjenderne; 
den  Kristne  alene  har  det  rette  Sjælenes  Staal,  den  rette  Jærn-Fast- 
hed,  som  bringer  Sejr  og  Lykke  og  overvinder  selve  Ulykken.  Thi 
i  Ulykken  kommer  det  paa  Prøve  og  skal  vise  sig,  hvad  en  Mand 
er,  og  hvorledes  han  tror . . . 

Soldaterkatekismen  aander  Kærlighed  og  Had:  Kær- 
lighed til  Fædrelandet,  det  hellige  Land,  det  elskede  Land, 
det  Land,  man  altid  længes  efter,  --  men  ogsaa  Had  til 
Undertrykkelsen  og  Undertrykkeren.  Vi  læser: 

Og  Afgrunden  har  opladt  sig,  siger  Herren,  og  Helvede  har  ud- 
spyet sin  Gift  og  sluppet  ud  Slangerne,  de  forgiftige.  Og  der  er  et 
Uhyre  født  og  en  blodplettet  Rædsel  fremstaaet,  og  er  dens  Navn 
Napoleon  Bonaparte,  et  Jammerens  Navn,  et  Veernes  Navn,  et  For- 
bandelsens Navn  for  Enker  og  faderløse.  Dog  har  mange  tilbedet 
ham  og  gjort  ham  til  deres  Hjerters  og  Tankers  Afgud  og  har  kaldt 
ham  Frelser  og  Befrier  og  den  Mand,  der  kommer  i  Herrens  Navn, 
at  han  skal  forløse  Verden.  Og  dog  kender  jeg  ham  ikke,  siger  Gud, 

og  har  jeg  forkastet  ham  og  vil  forkaste  ham,  og  er  der  ingen  Held 
og  ingen  Redning  og  Frihed  i  ham,  og  har  han  intet  Tegn,  saa  at 
man  kan  nævne  ham  efter  Gud.  Men  ved  Løgn  er  han  blevet  væl- 
dig, og  paa  Mord  og  Forræderi  har  han  oprejst  sin  Stol.  Men  jeg 
vil  sønderknuse  Misgerningen  og  vise  Falskheden  og  forstyrre  Løg- 
nen, saa  at  Verden  skal  glæde  sig.  Naar  Synden  er  opfyldt,  da  kaster 
jeg  ham  væk;  naar  der  er  nok  af  Ulykken,  da  aabenbarer  jeg,  hvor 
skændig  han  var.  Og  jeg  raaber  det  med  srærk  Stemme,  med  Vre- 
dens Ord,  som  er  Ildflammer:  Op,  I  Folkefærd!  Slaa  denne  ned; 
thi  han  er  forbandet  af  mig;  udryd  denne;  thi  han  er  en  Udrydder 
af  Friheden  og  Retten. 

Vi  ser,  hvorledes  Arndt,  siden  han  skrev  „Tidens 
Aand",  har  udviklet  sig  til  at  tale  et  mægtigere  Sprog, 
ja  hæver  sig  til  den  store,  profetiske  Stil. 

Denne  Soldaterkatekismus  —  der  jo  med  Hensyn  til 
Indholdet  ikke  blot  var  Arndts,  men  ogsaa  Steins  — 
betegner  iøvrigt  et  bestemt  Udviklingstrin  i  de  tyske 
Patrioters  politiske  Holdning.  Hidtil  havde  man  i  sin' 
Praksis,  naar  man  gik  ud  paa  at  rejse  Befolkningerne  i 
Rhinforbundets  Stater  til  Opstand,  holdt  fast  paa  den 
Fiktion,  at  Rhinforbundets  Fyrster  var  undertrykte,  og 
at  man  altsaa  ved  en  Opstand  vilde  befri  baade  Land  og 
Fyrste.  Her  lader  man  dette  Skin  falde  og  giver  Fyr- 
sterne Medskyld  i  Undertrykkelsen,  omtaler  dem  ikke 
længer  som  de  beklagelsesværdige,  men  som  de  foragte- 
lige. „Naar  en  Konge  eller  Fyrste",  hedder  det  i  Kate- 
kismen, „vover  at  byde  Soldaten  at  drage  Kaarden  for 
Franskmændene  eller  deres  Despot  og  at  fægte  mod  deres 
Lands  Frihed  og  Ære,  da  vil  den  brave  Kriger  kaste 
ham  den  brudte  Kaarde  i  Ansigtet,  fordi  han  ikke  har 
Mod  til,  ligesom  sine  Fædre  at  herske  stolt  og  frit,  eller 
friere  og  stoltere  at  gaa  under." 

Her  spores  ganske  tydeligt  Steins  Indblæsning.  Stein 
havde  gennem  mange  Aar  haft  et  Horn  i  Siden  paa  de 
tyske  Smaafyrster,  hvis  dynastiske  Særinteresser  traadte 
i  Vejen  for  Virkeliggørelsen  af  Tysklands  politiske  En- 
hed. Og  nu  hørte  det  i  høj  Grad  med  til  de  „tyske  An- 

liggender",  der  vilde  blive  at  ordne,  naar  Napoleon  var 
styrtet:  Spørgsmaalet  om,  hvorledes  der  skulde  gaas  frem 
mod  disse  Fyrster,  der  havde  ydet  Napoleon  Følgeskab. 
Saa  meget  mere  maatte  det  være  Stein  om  at  gøre  at 
faa  brudt  med  Fiktionen  om  Fyrsternes  Uskyldighed  og 
Liggen  under  for  Tvangen.  Der  kunde  jo  nemlig  blive 
Tale  om  at  benytte  Lejligheden  til  at  afskaffe  flere  eller 
færre  af  disse  Dynastier. 

Altsaa,  ikke  blot  for  at  lette  Soldaterne  Flugten  fra 
deres  Fyrsters  Faner,  men  ogsaa  for  at  forberede  en 
fremtidig  Oprømning  mellem  de  mange  smaa  separate 
Stater,  slog  Soldaterkatekismen  stærkt  paa  de  anti-fyr- 
stelige  Strenge  og  hævdede,  at  en  Fyrste  afsatte  sig  selv, 
naar  han  ikke  regerede  fyrsteligt,  saaledes  som  han  var 
indsat  til  af  Gud. 

Dette  stemmede  nu  i  Virkeligheden  med  den  gamle 
tyske  Lensret,  ifølge  hvilken  Retsforholdet  ogsaa  kunde 
brydes  og  opløses  af  Lensherren,  ved  at  han  begik 
Troløshed. 

Men  at  den  Slags  Katekismussætninger  skrives  i  Rus- 
land og  udgives  under  Zarens  Autoritet,  det  giver  os 
mere  end  alt  andet  Indtrykket  af,  hvorledes  ikke  blot 
Europas  Mænd  og  Kvinder,  men  ogsaa  Europas  Tanker 
og  Ideer  har  søgt  foreløbigt  Ly  under  den  russiske  Zars 
Vinger. 

Dog  maa  det  her  bemærkes,  at  om  end  Soldaterkate- 
kismen er  Fyrsterne  gram,  saa  er  den  dog  ganske  fri 
for  Republikanisme.  Den  eneste  tyske  Tænker,  som  — 
iøvrigt  paa  et  tidligere  Tidspunkt,  før  Nøden  brød  ind 
over  Tyskland  -  -  havde  slaaet  til  Lyd  for  Republikkens 
Ide,  var  Fichte.  Og  han  havde  kun  kunnet  tænke  sig 
den  tyske  Republik  virkeliggjort  i  en  fjern  Fremtid.  Stein 
og  Arndt  —  ingen  af  dem  var  Republikanere.  Hvor 
mange  tyske  Fyrster  de  end  i  deres  stille  Sind  kunde 
ønske  afskaffede,  saa  tænkte  de  sig  dog  altid  i  hvert 
Fald  en    Kejser  som    Rigets   Overhoved.    Og   at   baade 

Østerrig  og  Preussen  skulde  vedblive  at  bestaa  som  sær- 
lige Monarkier,  var  der  hos  dem  heller  ingen  Tvivl  om. 
Rigtignok  havde  begge  disse  Landes  Monarker  netop  nu 
syndet  mod  den  patriotiske  Katekismus  ved  at  sende 
Tropper  med  til  Rusland  under  Napoleons  Førelse.  Men 
man  haabede  vel  at  kunne  betragte  dette  som  en  forbi- 
gaaende  Forvildelse.  Man  véd  f.  Eks.,  at  en  af  de  tyske 
Patrioter,  der  var  ivrigst  for  at  forberede  Folkerejsningen 
-  Justus  Gruner  —  sendte  Gneisenau,  i  hvem  han  saa 
Hovedet  for  den  fremtidige  Opstand,  en  Forespørgsel 
om,  hvorledes  man  i  de  planlagte  Proklamationer  skulde 
behandle  Preussen,  —  om  Frederik  Vilhelm  skulde  frem- 
stilles som  „foragtelig",  som  „fordægtig"  eller  som  „un- 
dertrykt". Gneisenau  holdt  paa  det  sidste. 

Om  sin  Soldaterkatekisme  siger  Arndt:  „Jeg  véd  ikke, 
om  den  har  begejstret  noget  Hjerte  til  Kampen  —  der- 
til havde  Franskmændene  med  rødt  Blæk  skrevet  den 
rette  Katekisme  — ;  men  at  den  har  været  mangen  saaret 
Kriger  i  Lazaretterne  til  Trøst,  det  véd  jeg,  og  det  har 
ogsaa  været  mig  en  Trøst." 


Tyvende  Kapitel 

DEN  STORE  ARMÉS  TILBAGEKOMST  FRA  RUSLAND 


Som  før  omtalt,  havde  Stein  og  Arndt  efter  Moskvas 
Indtagelse  allerede  pakket  Kufferten  for  at  ledsage  Zaren 
Øst  paa,  inden  St.  Petersburg  blev  indesluttet. 

Men  i  November  kom  Efterretningen  om,  at  Napoleon 
var  brudt  op  fra  Moskva,  ingenlunde  for  at  gaa  mod 
Petersburg,  men  for  at  tiltræde  sit  Tilbagetog.   Derefter 

fulgte,  Slag  i  Slag,  Meddelelser  om  den  tilbagemarche- 
rende  Kæmpehærs  Fataliteter  under  Kosakkernes  ihær- 
dige Forfølgelse  og  især  under  Virkningerne  af  den 
pludselig  indtraadte  usædvanlig  strenge  Frost.  Den  24- 
26.  November  foregik  den  rædselsfulde  Overgang  over 
Beresina.  Og  snart  efter  gengaves  i  alle  Europas  Aviser 
Napoleons  29de  Krigsbulletin,  udstedt  i  Molodetschno  d. 
3.  December,  hvori  Kejseren  ganske  vist  endnu  taler  om 
den  „gode  Aand,  der  besjæler  Garden",  og  om,  at  hans 
eget  Befindende  „har  aldrig  været  bedre",  men  hvor  det 
dog  ikke  længer  skjules,  at  den  franske  Hær  er  blevet 
„ramt  af  en  skrækkelig  Nød",  --  at  Hæren  er  „uden 
Kavalleri,  næsten  uden  Ammunition,  forfærdeligt  udmat- 
tet af  en  March  paa  14  Dage,  førende  med  sig  sine  syge 
og  saarede  fra  saa  mange  Fægtninger."  —  Sammenlignet 
med  Bulletinernes  sædvanlige  Tone  var  dette  for  alle  op- 
mærksomme Læsere  i  Virkeligheden  en  Tilstaaelse  af, 
at  Felttoget  var  endt  med  Nederlag,  ja  med  Hærens  Op- 
løsning. 

Da  denne  Bulletin  naaede  frem  til  Offentliggørelse, 
havde  Napoleon  allerede  i  Nærheden  af  Vilna  overgivet 
sin  Hærs  opløste  Rester  til  Marschal  Murats  Omsorg, 
havde  sat  sig  i  en  Slæde  og  kørte  alt,  hvad  Remmer  og 
Tøj  kunde  holde,  ad  Paris  til,  haabende  foreløbig  at  slippe 
frelst  igennem  Tyskland. 

Og  her  skal  nu  meddeles  et  Brev  fra  de  Dage,  skre- 
vet til  den  tyske  Digter  Theodor  Korner  af  hans  Ven 
Frederik  Forster  i  Dresden. 

Dresden,  14.  Dec.  1812. 

Skønt  det  er  over  Midnat,  griber  jeg  dog  Pennen,  for  i  Under- 
holdningen med  dig,  kære  Ven,  at  genvinde  Besindelse  og  Sjælero. 
Af  min  sittrende  Haandskrift  vil  du  erkende,  i  hvilken  Ophidselse 
jeg  skriver  til  dig,  og  jeg  maa  endnu  stadig  besinde  mig  paa,  om  det 
var  et  Nattens  Gøglesyn,  eller  det  var  Virkelighed,  jeg  oplevede. 

Den  var  over  eet,  da  jeg  sidste  Nat  forlod  dine  Forældres  Hus  og 
i  raske  Skridt,  drevet  frem  af  fygende  Sne,  skyndte  mig  hen  mod 
Broen;  thi,  som  du  véd,  bor  jeg  i  Nystaden. 

Da  hører  jeg  foran  Doktor  Segerts  Bolig  nogen  bande  paa  Fransk 
og  Tysk  imellem  hinanden,  og  en  Postillon  støder  i  Hornet,  som  om 
han  vilde  blæse  Brandallarm.  Nysgerrig  træder  jeg  til,  trods  Vind  og 
Snefog,  og  dér  kiger  just  den  gode  Segert  i  Slaabrok  og  Nathue  ud 
af  Vinduet  og  raaber:  „Ce  n'est  pas  chez  moi;  moi  je  suis  le  doc- 
teur  Segert,  et  vous  cherchez  Mr.  Serra!"*)  Saa  gav  han  dem  der- 
efter paa  Tysk  et  djærvt  Godnat  efter  hans  Manér:  „Saa  lad  dog 
i  Djævlens  Skind  og  Ben  Folk  have  Nattero,  og  kom  ikke  og  for- 
lang, at  jeg  skal  løbe  Ærinder  i  25  Graders  Kulde."  Derpaa  smæk- 
kede han  Vinduet  i,  og  Nathuen  forsvandt. 

Nu  blev  jeg  kaldt  hen  til  Vognen,  som  var  bundet  fast  paa  et  Par 
Slædemeder,  og  da  jeg  allerede  havde  hørt,  hvad  det  var,  de  rejsende 
vilde,  sagde  jeg:  „N'est-ce  pas?  Vous  cherchez  l'hotel  de  l'ambas- 
sadeur  francais,  Mr.  de  Serra?  Suivez-moi!"**)  Ja,  det  var,  hvad  de 
ønskede,  og  da  Serra  bor  lige  om  Hjørnet  til  Korsgaden  i  det  Loos'- 
ske  Palæ,  var  jeg  snart  derhenne  med  Slæden. 

Nu  sprang  en  Kammertjener  eller  hvad  det  var  for  en  tjenende 
Aand  ud  af  Fodposerne  og  kimede  paa  hos  Gesandten,  som  om  han 
selv  var  hjemme  her.  Portneren  lukkede  op;  ovenpaa  var  der  Lys 
endnu;  og  imidlertid  havde  to  andre  indpelsede  Knægt-Roberter  vik- 
let sig  ud  af  Fodposerne.  Den  første  var  en  kraftig,  statelig  Mand; 
men  han  var  saa  stivfrossen  paa  Hænder  og  Fødder,  at  han  for- 
gæves anstrengte  sig  for  at  understøtte  sin  endnu  ubehjælpsommere 
Kammerat  ved  Udstigningen. 

Halvt  forekommende,  halvt  nysgerrig  traadte  jeg  til,  og  straks  lagde 
den  kolde  Snemand  sin  Lufvante  paa  min  Skulder,  som  om  en  Is- 
bjørn berørte  mig  med  sin  Lab.  Vanten  faldt  af  ham.  Jeg  støttede 
ham  nu  med  min  Haand  og  førte  ham  til  Døren.  Denne  sprang  op; 
to  Kammertjenere  med  Vokskerter,  Gesandten  selv  med  en  Arm- 
stage i  Haanden  traadte  os  imøde.  Den  fulde  Belysning  faldt  som  et 
Lyn  paa  Gæstens  Ansigt,  hvis  Haand  endnu  stadig  holdt  fast  i  mig. 
Kun  Øjnene  og  Næsen  var  synlige.  Jeg  kendte  dem  straks  igen,  de 
ildfulde  Stjerner,  som  jeg  i  Foraaret  saa  ofte  her  havde  set  lyse  i 
nærmeste  Nærhed.  Det  var  Kejser  Napoleon,  hvis  Haand  laa  i  min, 
og  jeg  kan  nu  sige,  at  Europas  Skæbne  engang  har  hvilet  paa  mine 
Skuldre. 

Ven!  hvilke  Tanker  trænger  sig  nu  igennem  min  Hjerne!  Jeg 
sidder  vaagende  her  som  i  en  ond  Feberdrøm.  Avisen  med  den 
skæbnesvangre  29de  Bulletin  ligger  paa  mit  Bord.  —  Den  store  fran- 
ske Armé  er  tilintetgjort,  helt  og  holdent  tilintetgjort!  Først  igaar  fik 
vi  denne  Efterretning.  Jeg  udmaler  mig,  om  jeg  havde  taget  en  Dolk 
frem  af  min  Kappe  og  med  det  Udraab:  „Europa,  jeg  giver  dig  Fred!" 


*)  „Det  er  ikke  her;  jeg  er  Doktor  Segert,  og  De  vil  til   Hr.  Serra." 
*•)  „Ikke  sandt?  De  søger  den  franske  Gesandts,  Hr.  Serras,   Bolig?  Følg  mig  !" 

stødt  den  i  Hjertet  paa  Fædrelandets  og  Frihedens  Dødsfjende.  Dog 
nej,  Brutus!  jeg  misunder  dig  ikke  din  Daad!  Cæsar,  du  skal  falde, 
men  ikke  ved  fejg  Morderhaand!  Vi  vil  ridderligt  udkæmpe  vor  Sag 
med  dig,  efter  god  Fægtebrug  give  den  rigtige  Mensur  og  skifte  Vind 
og  Sol  lige.  Saaledes  skal  den  sande  Gudsdom  blive  fuldbyrdet  paa 
dig! 

Ja,  Tyskerne  var  ingen  Spaniere.  Napoleon  havde  ikke 
haft  nødig  at  hylle  sig  lige  til  Næsetippen  i  sin  Pels; 
der  var  neppe  nogen,  der  havde  dolket  ham  under  hans 
hurtige  Slædefart  igennem  Tyskland.  Og  endnu  mindre 
faldt  det  den  brave  Befolkning  i  Østpreussen  ind  at 
kaste  sig  hævnfnysende  over  de  vaabenløse  Rester  af 
den  store  Armé,  som  i  de  samme  Dage  kom  tilbage  over 
Grænsen.  De  flygtende  Stakler  var  forberedte  paa  alt 
muligt  i  Erindringen  om,  hvor  ubarmhjertigt  de  havde 
udsuget  og  hundset  netop  disse  Østpreussere,  da  de  laa 
i  Kvarter  hos  dem  under  Mobiliseringen.  De  havde  lige- 
frem lagt  an  paa  at  lade  Preusserne  føle,  at  om  de  end 
nok  saa  meget  havde  Alliancetraktat  med  Frankrig,  var 
det  dog  de  Franske,  der  havde  Magten  og  kunde  gøre, 
hvad  de  vilde.  De  havde  ædt  Landet  op.  Det  forrige  Aar 
havde  der  været  Misvækst;  med  Nød  og  Næppe  havde 
Bønderne  bjærget  sig  Saahavren;  men  den  blev  ædt  af 
de  franske  Kavalleriheste;  ligesom  det  sidste  Straa  af 
Halm  og  Hø.  Og  Mandskabet  var  lige  saa  umætteligt. 
Den  mindste  Piberdreng  forlangte  to  Retter  Mad  om 
Dagen,  og  naar  Officererne  skulde  trakteres  med  Skinke, 
kunde  de  falde  paa  at  forlange  den  kogt  i  Rødvin.  Penge- 
udpresninger og  alle  Slags  Mishandlinger  havde  sat  ondt 
Blod.  Og  dog  —  da  de  nu  kom  tilbage  over  Grænsen 
—  ja  vist  svulmede  de  preussiske  Hjerter  af  Hævnfryd; 
men  inderlig  Medynk  blev  dog  hos  de  fleste  den  alt  be- 
sejrende Følelse.  Aldrig  havde  man  set  eller  drømt  noget 
lignende.  Det  var  ikke  marcherende  Soldater.  Der  var 
ikke  noget,  der  hed  Række  og  Geled;  ingen  Kommando- 
ord, ingen  Tromme,  intet  Fodslag.    En  broget  Hob  var 

det  af  alle  Vaabenarter  imellem  hinanden,  Officerer  og 
menige  blandede,  som  det  kunde  træffe  sig.  Vaaben  var 
der  kun  faa,  der  havde,  men  maaske  en  Stav  i  Haanden. 
Og  næppe  nok  havde  disse  radmagre,  blaafrosne  Skik- 
kelser Klæder  paa  Kroppen.  Ovenpaa  de  skidne  Uni- 
formspjalter  havde  de  trukket  hvad  de  kunde  faa  fat  paa 
-  Mandfolketøj  eller  Fruentimmerklæder,  gamle  Sække, 
Hestedækkener,  frisk  afflaaede  Skind  af  Katte  og  Hunde, 
alt  hvad  der  kunde  blot  paa  nogen  Maade  hjælpe  mod 
Kulden,  der  gik  til  Marv  og  Ben.  Mange  havde  i  Stedet 
for  Hjelm  eller  Sjako  en  Nathue  ned  over  Ørerne  og 
Ansigtet  omviklet  lige  til  Øjnene.  Men  det  allerynkeligste 
at  se  var  de  stakkels  Fødder,  de  hinkede  frem  paa.  Et 
Par  Støvler  eller  Sko  var  en  Sjeldenhed;  ellers  havde 
man  viklet  Fødderne  ind  i  Halmbaand,  Tøjlapper,  Skind 
fra  Tornysterne  eller  Filt  af  gamle  Hatte. 

Saaledes  kom  de,  i  forskellige  Tog,  Dag  for  Dag  van- 
drende, tavse,  næsten  lydløse,  med  stive  og  stirrende 
Øjne  -     som  et  Tog  af  vandrende  Lig. 

Og  Befolkningen  i  Østpreussen  tog  dem  i  Kvarter  og 
forplejede  dem.  Men  det  viste  sig  i  lang  Tid  næsten 
umuligt  at  faa  Kulden  ud  af  deres  Lemmer  eller  at  faa 
stillet  deres  Forsultenhed.  Mange  af  dem  ødelagde  sig 
med  at  sidde  op  ad  den  hedede  Ovn,  andre  kunde  ikke 
høide  op  at  spise  og  døde  deraf.  Længe  efter  holdt  sig 
hos  Folket  den  Tro,  at  Himlen  havde  straffet  disse 
Franskmænd  med  en  umættelig  Hunger  til  Gengæld  for, 
at  de  tidligere  havde  saadan  fraadset  og  kræset  med 
Guds  Gaver  —  havde  pillet  det  bedste  ud  af  Brødet  og 
ladet  Resten  smulre  paa  Joden,  —  havde  kastet  Masser 
af  utærsket  Hvede  paa  deres  Lejrbaal;  nu  var  de  for- 
dømte til,  ikke  at  kunne  mættes  af  nogen  Menneskeføde. 

Efterhaanden  som  disse  elendige  Flygtninge  kom  en 
Smule  til  Kræfter,  listede  de  sig  videre  ad  Hjemmet  til 
i  smaa  Skarer  fra  By  til  By.  Og  det  hørte  til  Gade- 
drengenes Nytaarsløjer  det  Aar  at  raabe  efter  saadanne 

Skarer:  Kosakkerne  er  der!  Og  undertiden  lykkedes  det 
virkelig  ved  dette  Raab  at  faa  de  elendige  Stakler  til  at 
se  sig  tilbage  med  Rædsel  i  Blikket  og  fremskynde  deres 
hinkende  Gang. 

Denne  Skræk  for  Kosakkerne  gjorde  man  sig  lystig 
over  i  en  tysk  Folkevise,  der  opstod  i  de  Dage,  og  hvor 
Omkvædet  lød: 

Juchhejrassasa, 
Kosakker,  uha! 
Med  deres  lange  Skæg  nu  kommer  de,  uha! 

Dog  -  den  rigtige  tyske  Folkevise  fra  de  Dage  har 
en  ganske  anderledes  alvorlig,  ja  andagtsfuld  Tone.  Vel 
hoveres  ogsaa  dér  over  Nederlaget: 

Igennem  Sneen  vader  dér 

den  store,  mægtige  Franskerhær; 

Kejseren  paa  Flugt, 

Soldater  uden  Tugt . .  . 

Jæger  uden  Gevær, 

Kejser  uden  Hær, 

Hær  uden  Kejser  . . . 

Tambour  uden  Trommestok 

Kyrassér  i  Fruentimmerklok 

Ridder  uden  Sværd, 

Rytter  uden  Mær  . . . 

Fændrik  uden  Fane, 

Bøsser  uden  Hane  . . . 

Flygtning  uden  Sko, 

aldrig  Rast  og  Ro  .  . . 

Taske  uden  Brød, 

allevegne  Nød  . . . 

Men  Omkvædet,  som  stadig  vender  tilbage,  lyder  mæg- 
tigt og  højtideligt  —  med  en  Mindelse  om  selve  Moses- 
kvadet ved  det  røde  Hav  — : 

So  hat  sie  Gott  geschlagen 

mit  Mann  und  Ross  und  Wagen.*) 


*)  Saa  har  Gud  slaget  dem  med  Mand  og  Hest  og  Vogn. 


202  TYVENDE   KAPITEL 


At  det  er  en  Gudsdom,  der  har  ramt  den  store 
Tyran,  en  Gudsdom  i  Lighed  med  den  over  Farao  og 
hans  Vogne,  det  er,  for  det  patriotiske  Tyskland,  Sand- 
heden om  Napoleons  Nederlag,  den  store,  opløftende, 
men  ganske  enfoldige  Sandhed,  der  bliver  sagt  først  af 
et  Barn  —  indgivet  et  Barn,  og  derefter  følt  og  gentaget 
af  alle  Munde.  Thi  den  nævnte  Folkevise  med  sit  bibelsk 
klingende  Omkvæd,  denne  ligesom  profetiske  Tydning  af 
Begivenheden,  der  slog  saa  stærkt  an  og  i  Sandhed  kunde 
kaldes  Folkets  Røst,  den  blev  digtet  af  saa  at  sige  et 
Barn,  nemlig  af  en,  der  endnu  ikke  var  andet  end  en 
stor  Skoledreng.  Men  begejstret  Turner  havde  han  været 
et  Par  Aar,  denne  Skoledreng,  Ferdinand  August  ved 
Navn,  og  det  var  paa  Jahns  Værelse,  maaske  ogsaa  med 
nogen  Bistand  af  ham,  at  han  satte  Sangen  paa  Papiret. 


Hvad  der  var  sket  ved  Kejser  Napoleons  ynkelige 
Tilbagetog,  var  foreløbig  dette,  at  Rusland  var  frelst.  Men 
nu  var  med  det  samme  Øjeblikket  kommet,  hvor  det 
skulde  faa  afgørende  Betydning,  at  Friherre  Stein  befandt 
sig  i  Zar  Aleksanders  Nærhed  og  havde  hans  Øre. 
Stemningen  hos  den  russiske  Adel  og  de  russiske  Stats- 
mænd var  i  Almindelighed  absolut  for,  at  man  skulde 
s-lutte  Fred,  saasnart  blot  Zarrigets  Omraade  var  rømmet 
af  Fjenden.  Saa  nu  kom  Steins  Tid,  hvor  det  for  ham  ret 
gjaldt  om  at  bearbejde  Zaren  og  faa  ham  til  at  gøre  Alvor 
af  sine  Planer  fra  Felttogets  Begyndelse  om  at  ville  være 
Europas  Befrier.  Zaren  maatte  holdes  i  Aande,  saa  han 
ikke  gav  efter  for  sine  mange  andre  Raadgivere,  men  dri- 
stig førte  Krigen  ud  over  Ruslands  Grænse,  stolende  paa, 
at  Preussen  og  Østerrig  da  vilde  slippe  Alliancen  med 
Napoleon  og  forene  sig  med  ham,  og  at  den  store  tyske 
Folkerejsning  vilde  komme.  Saaledes  skulde  endeligt  og 
afgørende  Hævnens  Time  slaa. 

Stein  udarbejdede  en  Betænkning,  hvori  han  paaviste, 

at  Zaren  vilde  handle  ogsaa  i  Ruslands  Interesse  ved  nu 
at  slaa  til  og  ikke  give  Napoleon  Tid  og  Lejlighed  til 
paany  at  faa  rejst  baade  Frankrigs  og  Tysklands  Strids- 
magt imod  ham. 

Aleksander  bestemte  sig  til  at  føre  Krigen  videre.  Han 
begav  sig  personlig  til  Hæren.  Og  han  gav  sine  For- 
tropper Befaling  til  at  følge  de  flygtende  Franskmænd 
over  Njæmen  ind  i  Østpreussen. 

Men  det  skulde  gøres  klart,  at  Russerne  ikke  rykkede 
ind  i  Preussen  som  Erobrere,  men  som  Befriere.  Og 
derfor  skulde  Friherre  Stein  gaa  foran  Zarens  Ansigt. 

Kort  efter  Nytaar  1813  var  Stein  og  Arndt  rejst  fra 
fra  St.  Petersburg  for  foreløbig  at  opsøge  Zaren  i  Hoved- 
kvarteret og  derefter  gaa  til  Preussen.  Indpakkede  i  Pels- 
værk sad  de  i  deres  Slæde  og  havde  god  Tid  og  Lej- 
lighed til  at  anstille  Betragtninger  over  Nederlagets  Gru 
og  Elendighed.  Da  de  nærmede  sig  Vilna,  var  Vejen  saa- 
ledes  betegnet  af  døde  Mennesker  og  døde  Heste,  at 
ingen  kunde  fare  vild.  Imellem  disse  Lig  luskede  Ulvene 
omkring.  Og  Kosakker  kom  drivende  med  Flokke  af  de 
elendige  Flygtninge,  som  de  havde  indfanget  og  førte  Øst 
paa.  „Hvilket  Syn!"  udbryder  Arndt  i  sine  Erindringer; 
„pjaltede,  blaafrosne,  ulykkelige  Hestekødædere,  der  næ- 
sten ikke  lignede  Mennesker  mere.  For  vore  Øjne  døde 
somme  af  dem  i  Landsbyer  og  foran  Posthusene;  syge 
laa  paa  Slæder  i  Straa  oven  paa  hinanden;  døde  en, 
kastede  man  ham  ud  i  Sneen.  Ligene  laa  langs  Vejene 
som  andre  Aadsler,  udækkede  og  ubegravede."  Tættere 
og  tættere  laa  Ligene,  jo  længere  de  kom  frem.  I  selve 
Vilna  havde  man  taget  fat  paa  at  samle  de  døde  sammen. 
Hele  Stabler  af  stivfrosne  Lig  laa  og  ventede  paa  at 
blive  begravede  eller  paa  anden  Maade  bortskaffede.  Men 
at  faa  alle  med,  var  ikke  at  tænke  paa.  Steins  og  Arndts 
Slæde  var  sat  ind  i  et  Skur  ved  den  Miillerske  Gæst- 
givergaard  i  Tyskegaden.   Og  det  viste  sig,  at  den  stod 

oven  paa  „en  i  sin  fulde  Mundering  under  Skarn  og 
Halm  nedtrampet  Franskmand." 

Fra  Vilna  opsøgte  Stein  Zaren  i  Hovedkvarteret,  for- 
synedes med  en  Fuldmagt  til  at  optræde  i  Zarens  Navn, 
og  rejste  saa  videre  ad  Konigsberg  til,  stadig  ledsaget  af 
Arndt  som  Sekretær. 

Den  19.  Januar  indtraf  de  i  den  preussiske  Grænseby 
Gumbinnen,  hvor  de  modtoges  med  hjertelig  Velkomst 
hos  Regeringspræsident  v.  Schon,  en  af  Steins  Venner 
og  Medarbejdere  fra  tidligere  Dages  politiske  Virksomhed. 
Under  Opholdet  her,  som  varede  et  Døgn,  forefaldt 
interessante  Samtaler  mellem  de  to  fremragende  Stats- 
mænd, blandt  andet  om  de  franske  Flygtningers  Gen- 
nemmarsch  —  eller  Gennemhinken  —  som  man  her  i 
Gumbinnen  ret  havde  haft  Lejlighed  til  at  iagttage.  De 
franske  Tropper  var  i  en  saadan  Tilstand,  fortalte  v.  Schon, 
at  et  Par  hundrede  raske  og  vel  beredne  Husarer  let 
havde  kunnet  fange  dem  eller  hugge  dem  ned.  Eller  om 
en  preussisk  Øvrighedsperson  havde  ladet  blæse  Aliarm 
og  givet  Signalet:  Slaa  ned!  da  var  Folket  i  en  saadan 
Stemning,  at  det  uden  al  Tvivl  havde  adlydt,  og  ikke 
een  af  disse  Tusinder  af  Generaler  og  Officerer  vilde 
være  sluppet  levende  over  Weichselen. 

Men  —  faldt  Stein  her  ind  --  hvorfor  gav  De  da  ikke 
Signalet? 

Schon  svarede  ganske  rolig:  De  havde  heller  ikke 
gjort  det,  hvor  vred  De  end  undertiden  kan  blive. 

Jo,  raabte  Stein,  jeg  tror,  jeg  havde  ladet  blæse! 

Det  var  især  Officererne  og  Underofficererne,  Stein 
tænkte  paa.  At  lade  disse  Napoleons  øvede  og  prøvede 
Befalingsmænd  slippe  tilbage  til  Frankrig  i  et  Tal  af  flere 
tusinde,  var  det  samme  som  at  sætte  ham  i  Stand  til  at 
faa  sin  Hær  i  en  Fart  bragt  paa  Benene  igen.  Og  det 
fandt  Stein  dog  for  godmodigt. 

Inden  vi  lader  Stein  og  Arndt  bryde  op  fra  Gumbinnen 

til  Kønigsberg,  maa  vi  gøre  Rede  for  en  meget  vigtig 
Begivenhed,  der  imidlertid  var  foregaaet,  og  ved  hvilken 
General  Yorck  var  den  resolut  handlende  Hovedperson. 


Een  og  tyvende  Kapitel 

GENERAL  YORCK 


Yorckerne  var  af  gammel  engelsk  Adel,  men  saadanne, 
som  „ikke  havde  andet  end  deres  Kaarde"  og  maatte 
ud  i  Verden  og  tjene  Brødet  med  den.  En  eller  anden 
af  dem  var  blevet  preussisk  Officer  og  med  Faneeden 
Preusser  i  Liv  og  Død.  Fra  ham  nedstammede  da  Hans 
David  Ludvig  Yorck,  født  i  Pommern  1759  og  opvokset 
i  østpreussiske  Garnisonsbyer,  Fændrik  fra  sit  16.  og 
Løjtnant  fra  sit  18.  Aar. 

Under  den  ulykkelige  Krig  1806  havde  Yorck  udmær- 
ket sig  som  Fører  for  et  Jægerregiment,  idet  han  med 
dette  Regiment,  som  han  i  Fredstid  med  haard  Haand 
havde  ekserceret  op  og  uddannet  til  Felttjeneste,  manøv- 
rerede snildt  og  sikkert  som  Bagdækning  for  General 
Bluchers  Korps. 

Yorck  gik  med  Bliicher  ind  i  Lubeck  og  blev  her, 
under  Stormen,  taget  til  Fange,  saaret  og  med  Kaarden 
i  Haand.  Løsladt  paa  Æresord  begav  han  sig  til  sit  Hjem, 
fuld  af  Harme  og  Bitterhed  over  de  preussiske  Vaabens 
Vanære  og  over  at  skulle  sidde  med  Hænderne  i  Skø- 
det. Da  han  kom  hjem,  kendte  hans  Kone  og  Børn  ham 
ikke.  Men  en  Kanariefugl,  de  havde,  fløj  op  inde  i  sit 
Bur,  som  af  Glæde,  og  faldt  i  det  samme  død  om.  - 
Mod  Mennesker,  selv  mod  sine  nærmeste,  havde  Yorck 

altid  været  haard  og  barsk,  men  Kanariefuglen  havde 
han  plejet  med  Ømhed,  da  han  var  hjemme. 

Efter  Freden  i  Tilsit  blev  Yorck  af  Rang  Generalmajor 
og  af  Virksomhed  Generalinspektør  for  de  lette  Tropper 
i  hele  Preussen.  Det  var  en  Slags  militær  Over-Skole- 
mester-Bestilling, hvortil  Yorck  fortrinligt  egnede  sig  ved 
sin  Intelligens,  sin  Iver  og  ikke  mindst  ved  sin  Streng- 
hed. Yorcks  Betydning  ved  Reorganisationen  af  den 
preussiske  Hær  var  den,  at  han  forstod  ligesom  at  inspirere 
Felttjenesteøvelserne  og  bringe  dem  i  tidssvarende  Stil. 

Yorck  var  iøvrigt  —  især  fra  først  af  —  ikke  begejst- 
ret for  de  scharnhorstske  Reformplaner.  Han  var  nu 
overhovedet  ikke  den  Mand,  der  lod  sig  begejstre  —  for 
andet  end  at  gøre  sin  Pligt.  Men  han  var  absolut  imod 
Hærens  Demokratisering.  Han  holdt  paa,  at  Adelens 
Sønner  burde  beholde  deres  Forret  til  Officersstillingerne; 
thi  hos  dem  kunde  man  bedst  forudsætte  de  Egenskaber, 
det  kom  an  paa:  Evne  til  at  befale,  personligt  Mod, 
Ærens  Sædvane.  Fandtes  der  en  borgerlig,  som  særlig 
egnede  sig,  da  kom  han  nok  frem.  Det  havde  man  set 
saa  mange  Eksempler  paa.  Men  Yorck  ironiserede  over 
dem,  der  i  ængstelig  demokratisk  Optagethed  vejrede  et 
Geni  under  enhver  Bondekofte,  og  som,  fordi  Pave 
Sikstus  d.  5.  som  Dreng  havde  været  Svinehyrde,  tog 
sig  saa  omhyggeligt  af  ethvert  saadant  Subjekt  af  Frygt 
for,  at  en  eller  anden  guddommelig  Svinehyrde  skulde 
forblive  upaaagtet  og  gaa  tabt  for  Menneskeheden. 

Trods  Modsætningerne  i  denne  som  i  andre  Henseen- 
der —  Yorck  kunde  saaledes  aldeles  ikke  dele  Sværmeriet 
for  Tysklands  Enhed;  han  var  Preusser  og  intet  andet 
-  trods  alt  lærte  han  at  sætte  Scharnhorst  højt.  Dennes 
Stilling  som  en  Slags  Krigsminister  førte  til  adskillig  Be- 
røring imellem  de  to,  især  efter  at  Yorck  i  1811  var 
bleven  udnævnt  til  Militærguvernør  over  Provinserne  Øst- 
og  Vestpreussen,  en  højt  betroet  Stilling,  der  i  Krigs- 
tilfælde  kunde  medføre,  at  en  Slags  diktatorisk  Myndig- 

hed  maatte  lægges  i  hans  Hænder.  Der  udviklede  sig 
mellem  Scharnhorst  og  Yorck  et  gensidigt  Tillids-  og 
Ærbødighedsforhold,  som  satte  sin  Frugt,  da  —  som  vi 
har  hørt  —  Scharnhorst  i  1812  foranledigede  Yorcks  An- 
sættelse som  General  Grawerts  Medkommanderende  over 
det  preussiske  Hjælpekorps,  der  rykkede  med  Napoleon 
ind  i  Rusland. 

Denne  Ansættelse  i  en  halvvejs  underordnet  Stilling 
var  egentlig  det  modsatte  af  et  Avancement;  men  der 
bødedes  derpaa,  idet  Yorck  fik  Titel  af  Generalløjtnant. 
Og  iøvrigt  varede  det,  som  før  meddelt,  ikke  længe,  in- 
den Yorck  rykkede  op  som  Korpsets  Øverstkomman- 
derende. 

General  Yorck  var  paa  den  Tid  53  Aar  gammel.  Hans 
Udseende  beskriver  Arndt,  der  saa  ham  nogle  Maaneder 
efter,  i  følgende  Ord:  „Mærkværdig  paafaldende  var 
General  Yorck  mig  og  enhver,  der  saa  ham  første  Gang: 
en  stiv,  besluttet  Skikkelse,  en  bred,  hvælvet  Pande  fuld 
af  Mod  og  Forstand,  om  Munden  et  haardt  sarkastisk 
Smil.  Han  saa  ud  skarp  som  hakket  Jærn;  har  ogsaa 
sidenhen  godt  nok  vist  sig  saadan  mod  de  Vælske  i 
mange  Slag." 

„Skarp  som  hakket  Jærn"  var  nu  Yorck  for  det  første 
i  sit  Forhold  til  den  franske  Marschal  Macdonald,  i  hvis 
Armékorps  (det  10.)  den  preussiske  Hærstyrke  var  blevet 
indlemmet  som  en  særlig  Division.  Marschal  Macdonald 
var  en  Mand,  der  forstod  at  vinde  Folk  ved  sit  elsk- 
værdige Væsen;  men  mod  Yorcks  tilknappede  stive  Høf- 
lighed formaaede  han  intet.  Yorck  sørgede  for,  at  der 
ikke  opstod  noget  som  helst  hjerteligt  Forhold  mellem 
de  preussiske  Officerer  og  Soldater  og  deres  franske 
medkæmpende.  Men  paa  den  anden  Side  var  det  hans 
Mening,  at  de,  for  den  preussiske  Vaabenæres  Skyld, 
maatte  gøre  deres  militære  Pligt  til  det  yderste. 

Det  10.  Korps  kom  ikke  med  til  Moskva,  men  laa 
under  hele   Felttoget  og  observerede   Fæstningen    Riga. 

Der  forefaldt  flere  alvorlige  Skærmydsler  med  Russerne, 
som  gjorde  Udfald  fra  Fæstningen,  og  Yorck  klarede  Sa- 
gerne til  den  franske  Overkommandos  overordentlige 
Tilfredshed.  Ved  en  enkelt  Lejlighed  valgte  han  endog 
ved  en  dristig  Opstilling  at  sætte  hele  det  preussiske 
Korps's  Tilværelse  paa  Spil,  frem  for  at  udsætte  en  fransk 
Belejringspark,  som  befandt  sig  under  Transport,  for  at 
falde  i  Russernes  Hænder. 

Preusserne  gjorde  deres  Pligt.  Men  ingen  fik  dem  til 
at  raabe  „Vive  l'empereur!"  —  „leve  Kejseren!"  — saa- 
ledes  som  man  var  vant  til  at  høre  fra  Rhinforbunds- 
Tropperne.  Og  Yorck  vedblev  at  være  Overkommandoen 
fordægtig,  saa  at  der  sattes  Kræfter  i  Gang  for  at  faa 
Kongen  til  at  fjerne  ham   fra   Befalingen  over  Korpset. 

I  Anledning  af  disse  Affærer  havde  Yorck  i  Begyn- 
delsen af  December  sendt  en  Officer  til  den  preussiske 
Gesandt  ved  Napoleons  diplomatiske  Hovedkvarter  i 
Vilna.  Denne  Officer  kom  d.  8.  December  tilbage  med 
Efterretninger,  som  medførte,  at  nu  kunde  det  være 
General  Yorck  temmelig  ligegyldigt,  om  Napoleon  og 
Macdonald  var  fornøjede  med  ham  eller  ikke.  Officeren 
havde  nemlig  i  Vilna  været  Øjenvidne  til  de  sørgelige 
Hærresters  Indmarch  Øst  fra,  og  havde  faaet  absolut 
Vished  om,  at  hele  Hæren  var  i  Opløsning. 
•  Nu  følte  General  Yorck  sig  stillet  overfor  en  stor  Af- 
gørelse. Ved  Omstændighedernes  Magt  var  han  kommet  til 
at  staa  saaledes,  at  han  kunde  kaste  et  afgørende  Lod  i 
den  verdenshistoriske  Vægtskaal.  Det  stod  ham  nemlig 
klart,  at  ikke  blot  var  den  franske  Hær  opløst,  men  og- 
saa  den  russiske  Stridsmagt  maatte  være  —  og  var  i 
Virkeligheden  -  -  til  det  yderste  svækket  ved  den  an- 
strengte Forfølgelse  af  Fjenden  gennem  de  for  Husly  og 
Fødemidler  blottede  Egne  og  i  den  skrækkelige  Vinter- 
kulde. Yorcks  Korps,  som  var  i  Behold  og  fuldstændig 
kampdygtigt,  fik  derved  en  militær  Betydning,  der  slet 
ikke  stod  i  Forhold  til  dets  forholdsvis  ringe  Størrelse. 

Korpset  talte  paa  det  Tidspunkt  17,500  Mand  og  havde 
3200  Heste.  Men  naar  Resterne  af  den  franske  Hær 
sluttede  sig  omkring  denne  friske  Styrke  som  Kærne, 
vilde  det  have  været  en  let  Sag  at  tage  det  op  med  de  for- 
følgende Russere,  og  —  om  ikke  standse  dem  ved  Njæ- 
men,  Grænsefloden  ind  mod  Preussen,  saa  dog  i  det 
mindste  holde  Weichsellinien.  Napoleon  forsømte  da 
heller  ikke  i  sin  Nød  at  vende  Blikket  den  Vej.  Han 
søgte  at  vinde  Yorck  ved  at  udnævne  ham  til  Officer  af 
Æreslegionen  med  en  Dotation  af  20,000  Francs  i  aarlig 
Rente,  og  han  lod  endvidere  forstaa,  at  han  tænkte  paa 
at  udnævne  Yorck  til  Marschal  af  Frankrig  og  give  ham 
et  Armékorps  at  føre.  Alt  dette  skulde  hjælpe  til  at 
holde  ham  fast  i  Alliancen  nu  i  det  kritiske  Øjeblik. 

Men  fra  russisk  Side  var  man  lige  saa  interesseret  i 
at  faa  Yorck  til  at  skifte  Parti,  især  da  det  var  Zarens 
Vilje,  at  Krigen  skulde  føres  ud  over  den  preussiske 
Grænse  og  blive  en  europæisk  Befrielseskrig.  Lige  siden 
der  begyndte  at  gaa  Rygter  om  Napoleons  Tilbagetog, 
havde  den  russiske  Kommandant  i  Riga  hemmelig  plejet 
Underhandlinger  med  Yorck  og  lokket  ham  —  ikke  med 
Udsigter  til  personlig  Fordel,  men  derimod  med  Løfter 
fra  Zaren  om,  at  Preussen  skulde  faa  sine  tabte  Pro- 
vinser tilbage.  Yorck  havde  da  heller  ikke  afvist  disse 
russiske  Tilnærmelser;  men  ligesom  han  fra  Felten  var 
berømt  for  sine  fortrinlige  „henholdende"  Fægtninger, 
saaledes  vidste  han  ogsaa  her  paa  det  diplomatiske  Om- 
raade  at  holde  Forhandlingen  hen  og  vinde  Tid,  til  han 
kunde  faa  Svar  fra  Berlin,  hvorhen  han  havde  sendt  en 
betroet  Adjudant  med  Anmodning  om  Instruktioner. 

Imidlertid  holdt  Yorck  fast  ved  sit  Forhold  til  den 
franske  Overkommando  og  drog  d.  18.  December  afsted 
med  Macdonald  hen  imod  Njæmen,  hvor  denne  agtede  at 
tage  en  Stilling  og  standse  de  forfølgende  Russere.  Foran 
marcherede  Macdonald  selv  med  5000  Rhinforbunds- 
tropper  og  Polakker  og  desuden  5000  Mand  af  det  preus- 

siske  Korps,  førte  af  General  Massenbach.  Bagefter  kom 
Yorck  med  den  preussiske  Hovedstyrke.  Det  var  en 
besværlig  March,  og  Russerne  var  haardt  efter  dem.  Dog 
lykkedes  det  Marschallen  at  trænge  frem  til  Tilsit  ved 
Njæmen;  han  besatte  denne  By  og  dens  Omegn  og  ven- 
tede med  Længsel  paa,  at  Yorck  ogsaa  skulde  komme 
dér.  Men  Yorck  var,  efter  tidligere  Ordre,  marcheret  til 
den  lille  By  Tauroggen.  Marschallens  forandrede  Ordre 
om  at  marchere  lige  paa  Tilsit,  var  ikke  kommet  ham  i 
Hænde;  thi  Kosakkerne  indfangede  alle  udsendte  Or- 
donnantser. 

Da  Yorck  var  naaet  til  Tauroggen  paa  den  aftalte  Tidr 
men  ikke  havde  fundet  Marschallens  Styrke  dér  og  alt- 
saa  skulde  se  at  komme  videre  ad  Tilsit  til,  -  -  ja  saa 
fandt  han,  at  den  russiske  General  Diebitsch  med  sit 
Korps  havde  skudt  sig  ind  imellem  ham  og  Tilsit,  spær- 
rende ham  Vejen.  Og  bagfra  trængtes  han  af  et  andet 
russisk  Korps. 

Yorck  var  altsaa  omringet,  indesluttet.  Og  han  havde, 
sandt  at  sige,  ikke  anstrengt  sig  særlig  stærkt  for  at  und- 
gaa  denne  Skæbne. 

Een  Ting  kunde  han  blot  have  ønsket:  at  det  havde 
været  en  afgjort  Overmagt,  der  omringede  ham,  saa  han 
havde  været  ligefrem  nødsaget  til  at  kapitulere.  I  saa 
Fald  havde  Knuden  løst  sig  for  ham  af  sig  selv. 

Men  om  en  saadan  Nødvendighed  kunde  der  i  Virke- 
ligheden ikke  være  Tale.  Yorck  kunde  særdeles  godt  slaa 
sig  igennem  og  forene  sig  med  Macdonald  i  Tilsit. 

Og  saa  blev  da  Spørgsmaalet,  om  han  skulde  gøre  det. 

Blod  vilde  det  jo  koste.  Og  med  det  Blod  vilde  da 
Fortsættelsen  af  den  franske  Alliance  være  beseglet. 

Her  stod  Yorck  overfor  det,  der  var  ham  umuligt.  Saa 
maatte  han  i  hvert  Fald  have  haft  en  klar  og  bestemt 
Tilkendegivelse  fra  Berlin,  fra  Kongen,  om  at  Alliancen 
skulde  fastholdes.  Og  det  var  det,  han  ikke  havde  kun- 
net faa. 

Hos  General  Diebitsch,  der  iøvrigt  selv  var  Preusser 
af  Fødsel,  befandt  sig  to  ansete  preussiske  Officerer  af 
dem,  der  ved  Krigens  Udbrud  havde  foretrukket  at  gaa 
i  russisk  Tjeneste,  Clausewitz  og  Dohna.  De  kom  nu  til 
Yorck  i  Tauroggen  og  foreslog  ham  paa  General  Die- 
bitsch's  Vegne,  at  han,  dersom  han  ikke  vilde  ligefrem 
gaa  over  til  Russerne,  skulde  erklære  sig  neutral,  i  hvil- 
ket Tilfælde  de  vilde  give  ham  fri  March  til  et  bestemt 
Omraade  i  Østpreussen,  hvor  hans  Korps  da  skulde  for- 
holde sig  roligt,  indtil  Kongens  Afgørelse  forelaa. 

„Oberst  Roder!"  sagde  Yorck  til  sin  Generalstabschef, 
„sig  De  mig  nu  Deres  pligtmæssige  Mening." 

„Hr.  General!"  svarede  Roder;  „for  Staten,  for  Fædre- 
landet kan  intet  være  mere  heldbringende,  end  at  De 
afslutter  denne  Konvention  med  Russerne.  Men  for  Dem 
personlig  betyder  det,  at  De  sætter  alt  paa  Spil,  og  der- 
for maa  De  selv  tage  Deres  Beslutning." 

„Nu  vel!  I  har  mig!"  sagde  Yorck  og  rakte  Clause- 
witz Haanden.  „Sig  til  General  Diebitsch,  at  vi  imorgen 
tidlig  vil  tale  sammen  i  Møllen  ved  Poscherun,  og  at  jeg 
nu  er  fast  besluttet  paa  at  skille  mig  fra  Franskmændene 
og  deres  Sag.  Men  jeg  vil  ikke  gøre  det  halvvejs;  jeg 
vil  ogsaa  skaffe  jer  Massenbach." 

Iblandt  Yorcks  Officerer  blev  der  stor  Jubel.  „Ja,  I  har 
godt  ved  at  snakke,"  sagde  Yorck  til  en  af  dem;  men 
jeg  gamle  -  -  for  mig  vakler  Hovedet  paa  Skuldrene." 

Alle  Officererne  blev  sammenkaldt,  og  Yorck  stillede 
det  frit  for  enhver  at  følge  eller  trække  sig  tilbage.  Ingen 
trak  sig  tilbage.  Og  Yorck  sluttede  Sammenkomsten  med 
de  Ord:  Maatte  da  under  guddommelig  Bistand  vort  Be- 
frielsesværk  være  begyndt  og  blive  fuldtendt!" 

Næste  Morgen,  d.  30.  December  afsluttedes  og  under- 
tegnedes da  Konventionen  i  Tauroggen,  ifølge  hvilken 
det  preussiske  Korps  marcherede  hen  til  et  Distrikt  i 
Østpreussen,  der  skulde  betragtes  som  neutralt. 

Ogsaa  til   General  Massenbach   var  der   blevet  sendt 

Bud,  og  han  marcherede  fra  Tilsit  med  sit  Mandskab  og 
sluttede  sig  til  Yorck.  Macdonald  sad  ved  Frokostbordet 
Nytaarsaftensdag,  da  han  fik  Meddelelse  om  denne  Af- 
march, og  han  lod  straks  blæse  til  Opbrud  og  drog  ad 
Konigsberg  og  Danzig  til  med  de  5000  Mand,  han  havde 
tilbage  i  sit  Korps.  At  standse  Russerne  ved  Njæmen 
kunde  der  nu  ikke  mere  være  Tale  om. 

Yorck  sendte  straks  Kongen  Meddelelse  om  Konven- 
tionen i  Tauroggen.  Han  skrev: 

Konventionen  lader  Deres  Majestæt  fri  Vilje  i  Deres  Beslutnin- 
ger; men  den  bevarer  for  Deres  Majestæt  et  Troppekorps,  hvilket 
giver  den  gamle  eller  en  eventuel  ny  Alliance  Værdi  og  gør,  at 
Deres  Majestæt  ikke  vil  være  undergivet  Deres  Allieredes  Vilkaar- 
lighed,  saa  at  De  skulde  være  nødt  til  at  modtage  Deres  Staters  Be- 
varelse eller  Retablering  som  en  Foræring. 

Villig  lægger  jeg  mit  Hoved  for  Deres  Majestæts  Fødder,  hvis  jeg 
skulde  have  fejlet;  jeg  vilde  dø  med  den  glade  Beroligelse,  at  jeg  i 
det  mindste  ikke  havde  ladet  det  mangle  paa  at  være  tro  Undersaat 
og  sand  Preusser . . . 

General  Yorck  havde  gjort,  hvad  han  maatte  gøre  - 
for  Kongens  og  Fædrelandets  Skyld. 

Men  han  havde  gjort  det  uden  Ordre,  og  han  vidste, 
at  Kongen  ikke  kunde  fordrage  den  Slags  selvstændig 
Optræden,  selv  om  det,  der  blev  gjort,  i  Virkeligheden 
svarede  til  hans  eget  inderste  Ønske. 

Og  at  Konventionen  i  Tauroggen  skulde  svare  til  Fre- 
derik Vilhelms  hemmelige  Ønske,  kunde  Yorck  endda 
slet  ikke  berolige  sig  med.  Thi  han  kendte  Kongen  til- 
strækkeligt til  at  vide,  at  hvad  han  i  en  Situation  som 
denne  allermest  ønskede,  var  at  kunne  holde  det  gaaende 
saa  længe  som  muligt  uden  at  tage  en  afgørende  Be- 
stemmelse. Men  Yorck,  som  saa  Faren  ved  denne  Op- 
sættelse, og  som  ejede  den  Beslutsomhed,  Frederik  Vil- 
helm manglede,  havde  her  handlet  i  Kongens  Sted  og 
-  saa  at  sige  --  paa  Efterbevilling,  idet  han  haabede,  at 
naar  først  Stenen   var  bragt  til   at   rulle,  vilde   Begiven- 

hedernes  Magt  snart  nøde  Kongen  til  at  gaa  med  og 
give  sin  Sanktion  til  det  Brud  med  Napoleon,  der  i  Tau- 
roggen  var  indledet. 

Vilde  Kongen  i  dette  betydningsfulde  Øjeblik  ikke  gaa 
foran  Nationen,  saa  maatte  Nationen  gaa  foran  Kongen 
og  haabe  paa,  at  han  snart  vilde  komme  efter. 

Dette  var  Yorcks  Politik.  Og  ligesom  han  i  Tauroggen 
havde  gjort  det  første  Skridt  paa  denne  Vej,  saaledes 
gjorde  han  det  næste,  idet  han  d.  8.  Januar  1813  uden 
videre  rykkede  mod  Vest  med  sit  Hærkorps  og  tog  sit 
Hovedkvarter  i  Konigsberg. 

Det  var  ellers  aftalt  i  Tauroggen,  at  hans  Korps  skulde 
blive  i  og  omkring  Tilsit.  Men  det  lod  sig  nu  ikke  over- 
holde. Yorck  saa,  at  Russernes  Forfølgelse  af  Fransk- 
mændene var  nær  ved  at  gaa  i  Staa  ved  Weichselen,  og 
det  saa  næsten  ud  til,  at  Russerne  begyndte  at  sætte  sig 
fast  i  Østpreussen  som  i  et  erobret  Land.  Skulde  dette 
blive  Følgen  af  Konventionen  i  Tauroggen,  da  var  denne 
blevet  til  en  Fejl,  ja  en  Forbrydelse  fra  Yorcks  Side. 
Derfor,  havde  Yorck  sagde  A,  maatte  han  ogsaa  sige  B, 
og  han  rykkede  altsaa  til  Konigsberg,  indtog  paa  ny  sin 
Stilling  fra  før  Krigen  som  Generalguvernør  over  Pro- 
vinsen, og  begyndte  straks  at  forhandle  med  de  lokale 
Myndigheder  om  Midler  til  at  komplettere  og  styrke 
hans  Hærkorps. 

To  Dage  efter,  d.  10.  Januar,  kunde  man  læse  i  Bla- 
dene, at  Kongen  havde  forkastet  Konventionen  i  Tau- 
roggen og  udstedt  en  Kabinetsordre  om,  at  Yorck  skulde 
være  afsat,  og  Kommandoen  over  Korpset  overtages  af 
General  Kleist,  der  hidtil  havde  tjent  under  Yorck.  Kleist 
skulde  føre  Korpset  tilbage  under  den  franske  Alliance. 

Kabinetsordren  kom  imidlertid  ikke  Yorck  i  Hænde, 
og  han  bekendtgjorde  da  i  Konigsberg,  at  saasom  Avis- 
meddelelser ikke  var  den  Vej,  ad  hvilken  preussiske 
Generaler  fik  deres  Ordrer,  agtede  han  at  blive,  frem- 

deles  som  hidtil,   i  den    Kommando,   Kongen   havde  be- 
troet ham. 

Saaledes  gik  Yorck  dette  Skridt  videre  paa  sin  Vej, 
stadig  byggende  paa,  at  Kongen  vilde  ende  med  at  aner- 
kende hans  Daad.  Men  som  Uge  gik  efter  Uge,  blev 
denne  svævende  Situation  mere  og  mere  trykkende  for 
ham.  Ofte  var  Yorck  dybt  nedbøjet;  men  hans  Vilje 
blev  altid  fast.  Og  han  anvendte  nu  foreløbig  Tiden  til, 
ved  Provinsen  Østpreussens  imødekommende  Bistand  at 
faa  sit  Hærkorps  godt  paa  Fode,  baade  i  Henseende  til 
Mandskab  og  Udrustning. 


To    OG    TYVENDE    KAPITEL 
ØSTPREUSSEN  GAAR  FORAN 


Vi  forlod  Friherre  Stein  i  den  preussiske  Grænsestad 
Gumbinnen,  hvor  han  —  undervejs  til  Konigsberg  —  for  et 
Døgn  var  taget  ind  hos  sin  Ven  Regeringspræsident  Schon. 
Stein  viste  Schon  den  Fuldmagt,  han  havde  faaet  af  Zar 
Aleksander,  og  som  bemyndigede  ham  til  i  Zarens  Navn 
at  tage  Styret  i  Provinserne  Øst-  og  Vestpreussen  og 
bringe  deres  Krigs-  og  Pengemidler  i  Virksomhed  „til 
Understøttelse  for  Zarens  Foretagender  mod  de  franske 
Hære".  Han  skulde  altsaa  regere  dette  Stykke  af  det 
preussiske  Monarki  for  den  russiske  Zar.  Dog,  under 
den  Forudsætning,  at  den  preussiske  Konge  snart  indgik 
Alliance  med  Rusland,  skulde  Steins  Regering  kun  være 
ganske  foreløbig. 

Schon    rystede    paa    Hovedet    over    denne    foreløbige 

Russiskhed,  der  skulde  bringes  over  preussiske  Provin- 
ser, og  han  fraraadede  Stein  at  offentliggøre  Fuldmagten. 

Endnu  stærkere  Betænkeligheder  mødte  Stein  hos  for- 
maaende  Mænd  i  Konigsberg,  da  han  ankom  dér  d.  22. 
Januar  og  -  -  opsat  paa  igen  en  Gang  at  komme  til  ikke 
blot  at  give  Raad  og  øve  Indflydelse,  men  handle  og  be- 
fale —  begyndte  at  træffe  Foranstaltninger  „i  Kraft  af 
den  ham  meddelte  Fuldmagt."  Han  fandt  det  særdeles 
praktisk  at  lade  alt  gaa  saaledes  i  Zarens  Navn,  da  man 
dog  ikke  kunde  faa  Autorisation  af  nogen  Ting  fra  Ber- 
lin. Og  Zaren  kom  jo  ikke  som  Erobrer,  men  som  Tysk- 
lands Befrier.  Dersom  de  tyske  Fyrster,  deriblandt  Fre- 
derik Vilhelm,  ikke  selv  vilde  gøre  deres  Pligt  og  gaa 
foran  i  Befrielseskampen,  saa  fik  de  tage  Skade  for  Hjem- 
gæld. Nu  var  Tysklands  Time  der,  nu  maatte  der  hand- 
les og  handles  hurtigt.  Og  dertil  satte  hans  russiske 
Fuldmagt  ham  i  Stand. 

Saa  ophævede  Stein  med  et  Pennestrøg  Havnespær- 
ringen mod  England  og  fik  Borgerne  til  som  Vederlag 
for  dette  Gode  at  udbetale  ham  300000  Thaier,  der  blev 
brugt  til  den  ny  Udrustning  af  Yorcks  Hærkorps. 

Endvidere  forlangte  Stein  Stænderne  sammenkaldt  for 
at  vedtage  Bestemmelser  om,  hvorledes  Folket  kunde 
bringes  under  Vaaben.  Overpræsident  Auerswald  gik  ind 
paa  denne  Sammenkaldelse,  men  hævdede  dog,  at,  efter- 
som alene  Kongen  havde  Magt  til  at  sammenkalde  Stæn- 
derne, skulde  dette  ikke  være  nogen  egentlig  Landdag, 
men  kun  en  Forsamling  af  Deputerede.  Dette  kunde  for 
saa  vidt  være  Stein  ligemeget,  blot  Forsamlingen  traadte 
i  Virksomhed.  Men  hvem  skulde  føre  Forsædet  ved 
Aabningen  af  en  saadan  Forsamling,  sammenkaldt  paa 
Forlangende  af  den  russiske  Kejsers  Befuldmægtigede? 
Overpræsidenten  havde  Betænkelighed,  ligesaa  de  andre 
høje  Embedsmænd,  ogsaa  Yorck,  Generalguvernøren. 
Yorck  var  en  af  dem,  der  allermest  nærede  Mistro  til 
den  russiske  „Foreløbighed".    Han,  som  de  andre   Em- 

bedsmænd,  følte  mere  som  Preusser  end  som  Tysker  og 
kunde  ikke  saa  let  som  Stein  sætte  det  hohenzollernske 
Dynastis  Interesser  i  anden  Række.  Det  var  i  det  hele 
taget  Yorck  meget  om  at  gøre,  at  ikke  den  Politik,  han 
i  Tauroggen  havde  indledet,  skulde  blive  sammenblandet 
med  den  Steinske  Politik. 

To  haarde  Stene  maler  ikke  godt  sammen.  Og  den 
voksende  Misstemning  førte  til  et  Sammenstød  mellem 
Stein  og  Yorck. 

„De  maa  aabne  Landdagen,"  siger  Friherren  til  Gene- 
ralen under  en  Samtale  d.  4.  Februar,  Dagen  før  Land- 
dagen skal  træde  sammen. 

„Jeg  maa  ikke  og  vil  ikke.  Det  er  Dem,  der  har  faaet 
den  Forsamling  bragt  i  Stand.  Nu  maa  De  se,  hvad  De 
faar  ud  af  det." 

„De  maa,  siger  jeg,  eller  ogsaa  har  De  med  Deres 
Konvention  i  Tauroggen  begyndt  paa  noget,  som  De  ikke 
kan  og  vil  gennemføre." 

Da  staar  Yorck  forbitret  op  og  gaar  mod  Døren. 

Stein  raaber  noget  efter  ham  —  noget  om  at  han  i 
fornødent  Fald  vil  bruge  Vaabenmagt. 

„Kom  kun  an!"  svarer  Yorck  henne  fra  Døren.  „Jeg 
lader  da  slaa  Generalmarch,  og  De  skal  faa  at  se,  hvor- 
dan det  da  gaar  Dem  og  Deres  Russere." 

Yorck  kom  efter  denne  Samtale  op  til  Schon,  som  for 
Tiden  opholdt  sig  i  Konigsberg,  og  beklagede  for  ham 
sin  Vanskæbne,  at  han  nu  skulde  have  sit  begyndte 
Foretagende  fordærvet  ved  Steins  Ufornuft.  Han  talte 
om,  at  der  for  ham  ikke  var  andet  at  gøre  end  at  se  at 
slippe  bort  til  England. 

Men  nu  gik  Schon  til  Stein  og  talte  alvorligt  med  ham 
og  henstillede  til  ham  for  den  gode  Sags   Skyld  at  - 
rejse  sin  Vej. 

Og  Stein  viste  atter  her,  at  Sagen  var  ham  alt  og  Per- 
sonen intet  ved  Siden  af  den.  Han  overvandt  tappert  sig 
selv  og  satte  paa  Stedet  Punktum  for  sin  Virksomhed  i 

Konigsberg  ved  en  Skrivelse  til  Formanden  for  Land- 
dagens staaende  Udvalg,  hvori  han  bad  denne  lede  For- 
handlingerne og  forelægge  de  fremkomne  Forslag  for  de 
ordentlige  Myndigheder. 

Derefter  rejste  Stein  til  Zarens  Hovedkvarter  i  Polen 
for  hos  ham  at  genoptage  sin  Gerning  som  Raadgiver  i 
de  tyske  Anliggender. 

Imidlertid  var  Stænderforsamlingen  blevet  aabnet  i 
Konigsberg  d.  5.  Februar  og  havde  valgt  Grev  Aleks- 
ander Dohna  til  Formand.  Forsamlingens  Opgave  var  jo 
at  træffe  Bestemmelse  om  at  bevilge  Pengemidler  til  en 
Væbning  af  Folket.  Den  begyndte  derfor  med  at  vælge 
en  Deputation,  som  skulde  gaa  til  General  Yorck  og  op- 
fordre ham  til,  i  sin  Egenskab  af  Provinsens  Militær- 
guvernør, at  meddele  Stænderne  „ved  en  skriftlig  Opsats", 
hvad  han  mente,  der  skulde  gøres. 

Deputationen  begav  sig  til  Yorcks  Bolig.  Her  kom  alt- 
saa  Byernes  og  Landets  Repræsentanter  til  ham  med 
Tillidserklæring  og  Tilslutning  og  Tilbud  om  Samvirken 
-  til  ham,  som  faktisk  var  afsat,  og  over  hvem  Kon- 
gens „højeste  Uvilje"  offentlig  var  udtalt.  Blandt  Depu- 
tationen var  Stænderforsamlingens  Formand,  den  tidligere 
Minister  Grev  Dohna;  der  var  den  første  Borgmester  i 
Konigsberg,  Heidemann;  der  var  den  største  og  mest  an- 
sete Godsejer  i  hele  Provinsen,  Grev  Lehndorf.  Det  var 
for  Yorck  en  Oprejsningens  Time.  Havde  han  begyndt 
at  blive  ked  af  det  hele,  saa  fandt  han  nu  hele  sin  Spænd- 
kraft igen.  Han  ledsagede  personlig  Deputationen  tilbage 
til  Forsamlingen,  tog  Ordet  her  og  udtalte  —  ifølge  For- 
handlingsprotokollen —  at  han  traadte  i  Forsamlingens 
Midte  som  Provinsens  Generalguvernør  og  som  Kon- 
gens mest  trofaste  Undersaat  for  at  lægge  Beslag  paa 
dens  Troskab  og  Hengivenhed  for  Konge  og  Fædreland, 
opfordre  den  til  paa  det  kraftigste  at  understøtte  hans 
Forslag  til  Landets  Bevæbning  og  til  Hærens  Forstærk- 
ning. Da  Forbindelsen  med  Kongen  var  hæmmet,  kunde 

han  kun  handle  efter  Omstændighederne;  men  i  Kraft 
af  den  ham  som  Generalguvernør  tildelte  Autoritet  vilde 
han,  som  hidtil,  saa  og  fremdeles,  handle  i  Hans  Maje- 
stæts Navn  med  al  Troskab  og  Hengivenhed  og  med 
fuld  Ansvarlighed  for  alle  sine  Skridt.  Sine  Planer  og 
Forslag  kunde  han  ikke  i  det  enkelte  forelægge  den  hele 
store  Forsamling;  det  var  hans  Ønske,  at  der  maatte 
blive  nedsat  et  Udvalg  til  at  høre  hans  Forslag,  tilføje 
sine  Bemærkninger  og  derefter  foredrage  dem,  saaledes 
gennemdrøftede,  for  Stænderforsamlingen.  Derefter  talte 
han  i  korte,  mægtige  Træk  om  det,  det  nu  gjaldt,  om 
den  Fornedrelse,  Preussen  havde  baaret,  om  Fædrelan- 
dets Haab.  „Jeg  haaber,"  saaledes  sluttede  han  „at  slaa 
Franskmændene  hvor  jeg  finder  dem;  jeg  regner  herved 
paa  alles  kraftige  Deltagelse;  er  Overmagten  for  stor,  nu, 
saa  vil  vi  vide  at  dø  ærefuldt."  Da  udbrød  Forsamlingen 
i  lydelige,  begejstrede  Tilraab,  og  da  Yorck  gik  mod 
Døren,  lød  der  et  jublende  „Yorck  leve!"  Han  vendte 
sig  og  bød  Tavshed  med  alvorlig  Stemme:  „Dette  først 
paa  Slagmarken,  om  jeg  maa  bede!"   Dermed  gik  han. 

Udvalget  blev  paa  Stedet  nedsat  og  gik  til  Forhand- 
ling med  Yorck  i  hans  Bolig.  Yorck  havde  liggende  parat 
et  Udkast  til  en  Forordning  om  Oprettelsen  af  et  Lande- 
værn og  en  Landstorm  for  denne  Provins.  Det  var  Grev 
Aleksander  Dohna,  der  havde  udformet  det  efter  et  Ud- 
kast af  Clausewitz,  og  det  var  -  -  med  enkelte  mindre 
Ændringer  -  -  blevet  godkendt  af  Stein,  og  nu  ogsaa  af 
Yorck. 

Udvalget  tilføjede  nogle  Enkeltheder,  og  to  Dage  efter, 
d.  7.  Februar,  forelagde  Grev  Dohna  for  Stænderforsam- 
lingen og  fik  eenstemmig  vedtaget  Forordningen  om  Lande- 
værn og  Landstorm. 

Landeværnet  var  beregnet  paa  at  supplere  Hæren. 
Enhver  Mand  mellem  18  og  45  Aar  kunde  tages  til 
Landeværnet,  uden  Hensyn  til  Stand,  kun  Gejstlige  og 
Lærere   undtagne.    Foreløbig   skulde   der   snarest   mulig 

rejses  30000  Landeværnsmænd,  saaledes  at  man  først  lod 
Frivillige  melde  sig,  og  derefter  udtog  det  manglende 
Antal  ved  Lodtrækning  mellem  de  pligtige.  Uniformen 
skulde  være  ganske  simpel  og  Uddannelsen  kun  sigte 
paa  det  nødtørftigste.  Vaaben  og  Ammunition  skulde  be- 
kostes af  Provinsen,  Kommunen  skulde  forsyne  Lande- 
værnsmanden  med  Mundering,  Hue  og  Kappe;  Under- 
beklædningen skulde  han  selv  sørge  for,  eller,  hvis  han 
var  fattig,  da  Kommunen. 

Landeværnet  skulde  kun  bestaa  af  Infanteri;  det  blev 
delt  i  Kompagnier,  Batailloner  og  Brigader  efter  Mand- 
skabets Hjemsteder. 

Landeværnet  skulde  selv  vælge  sine  Officerer,  dog 
med  Undtagelse  af  Brigadekommandørerne. 

Ved  Siden  af  Landeværnet  oprettedes  Landstormen, 
der  kun  skulde  træde  sammen,  naar  Fjenden  kom  i  den 
paagældende  Egn,  og  da  bevæbne  sig  med  Jagtbøsser, 
Spyd,  Leer,  Økser  og  hvad  der  kunde  bruges.  Til  Land- 
stormen hørte  enhver  vaabenfør  Mand  indtil  det  60.  Aar. 

Stænderforsamlingen  nedsatte  et  Udvalg  paa  7  Med- 
lemmer med  udstrakt  Fuldmagt,  som  skulde  sørge  for 
Gennemførelsen  af  det  saaledes  vedtagne. 

Desuden  autoriseredes  Oprettelsen  af  et  frivilligt  Ryt- 
terregiment paa  1000  Mand,  der  hver  for  sig  selv  an- 
skaffede Hest  og  Udrustning. 

Alt  dette  var  blevet  bestemt  i  Løbet  af  fire  Dage. 

Saa  tilsidst  vedtog  Stænderforsamlingen  en  Adresse  til 
Kongen,  hvori  de  forsikrede  ham  om  deres  Troskab,  og 
forklarede  ham,  at  naar  de  havde  samlet  sig  og  udstedt 
Anordninger  paa  egen  Haand,  var  det  paa  Grund  af  Om- 
stændighederne, „der  ikke  tillod  tilstrækkelig  hurtigt  at 
indhente  Kongens  Befalinger,"  og  der  havde  ingen  Tid 
været  at  spilde. 

Man  havde  ellers,  da  man  i  Konigsberg  begyndte  at 
skride  til  Handling,  tilrettelagt,  sig  den  Teori,  at  Kongen 
i  Berlin  -  -  eller   Potsdam  -  -  ikke   var   fri.    De   franske 

Besætninger  i  Magdeburg,  Kiistrin  og  Spandau  —  thi 
ogsaa  Spandau  var  uden  videre  blevet  besat  af  Fransk- 
mændene —  dannede  ligesom  en  Ring  om  hans  Hoved- 
stad og  kunde  bemægtige  sig  hans  Person,  hvad  Øjeblik 
de  vilde.  Men  i  Slutningen  af  Januar  var  Kongen  rejst 
fra  Potsdam  og  havde  forlagt  Residensen  til  Breslau,  idet 
han  altsaa  ligesom  drog  den  igennem  Polen  fremryk- 
kende russiske  Kejser  imøde. 

Saa  kunde  Østpreusserne  ikke  længer  hævde,  at 
Kongen  var  under  fransk  Tvang;  de  maatte  nøjes  med 
den  Undskyldning,  at  Sagen  havde  Hastværk.  Og  der- 
med gjorde  de  aldeles  ikke  Lykke  hos  Frederik  Vil- 
helm. Han  modtog  i  Breslau  deres  Adresse  med  megen 
Kølighed. 

Men  i  Østpreussen  var  man  nu  engang,  paavirket  af 
Yorcks  Eksempel,  gaaet  i  Gang  med  at  skride  foran 
Kongen  og  lade  ham  om  at  komme  efter.  Dér  var  man 
klar  over,  at  Øjeblikket  var  kommen,  og  at  det  hed: 
Nu  eller  aldrig!  Da  Værket  med  at  rejse  Landeværnet 
var  sat  i  Gang,  brød  Yorck  op  fra  Konigsberg  med  sin 
Hærstyrke  og  marcherede  Vest  paa  for  at  forene  sig 
med  den  russiske  General  Wittgenstein  og  være  parat 
til,  naar  den  preussisk-russiske  Alliance  ■ —  forhaabentlig 
en  af  Dagene  -  -  var  afsluttet,  da  at  kæmpe  Side  om 
Side  med  Russerne. 

Da  Friherre  Stein  forlod  Konigsberg,  havde  han  ladet 
sin  Sekretær  E.  M.  Arndt  blive  foreløbig  tilbage,  for  at 
han  ved  Smaaskrifter,  Sange  og  Bladartikler  kunde  slaa 
til  Lyd  for  den  gode  Sag.  Arndt  udsendte  da  et  Flyve- 
skrift: „Hvad  betyder  Landeværn  og  Landstorm?" 

Landeværn  og  Landstorm,  hedder  det  i  Skriftet,  var 
det  oprindelige  hos  Tyskerne,  men  blev  i  Tidens  Løb 
fortrængt  af  de  staaende  Hære.  Men  det  har  nu  vist  sig,  at 
disse  ikke  har  kunnet  staa  sig  mod  Franskmændene.  — 
Efter  Arndts  Mening  skal  Landeværn  og  Landstorm  ikke 

ophøre  efter  endt  Krig.  Han  haaber,  at  der  vil  vaagne  en 
Aand  hos  det  tyske  Folk  „som  hidfører  Indretninger, 
der  ikke  er  egentlig  soldatiske,  men  som  kan  gøre  Fol- 
ket saa  værnedygtigt  og  krigersk,  at  det  for  Fremtiden 
kan  afskaffe  maaske  to  Tredjedele  af  de  staaende  Hære 
og  derved  vælte   en  uendelig   Byrde  fra  sine  Skuldre." 

Der  er  ingen  Tvivl  om,  at  hvad  Arndt  paa  den  Tid 
skriver  om  saadanne  Ting,  det  skriver  han  efter  Sam- 
raad  med  Stein  og  egentlig  som  hans  Ordfører. 

Arndt  udsendte  ogsaa  fra  Konigsberg  „Fem  Viser  for 
tyske  Soldater."  Deriblandt  var  hans  berømte  „Hvad  er 
det  tyske  Fædreland"  med  sit  Omkvæd  „Ak  nej,  ak  nej, 
mit   Fædreland    maa   større   være"  et   Slagord,   der 

undertiden  er  blevet  opfattet  som  Udtryk  for  Erobrings- 
lyst, hvorimod  Arndt  jo  kun  har  villet  henvise  til  det  i 
Forhold  til  Enkeltstaterne  større  tyske  Fædreland. 

løvrigt  gjorde  det  Arndts  tyske  Hjerte  mægtig  godt, 
hvad  han  saa  og  oplevede  her  i  Konigsberg  i  disse  Dage, 
da  Befolkningen  ilede  til  Vaaben.  „Det  var  en  Begejst- 
ring," skriver  han  i  sine  Erindringer,  „i  Byerne  og  paa 
Landet,  paa  Gaderne  og  i  Markerne,  paa  Kathedrene  og 
Prædikestolene  og  i  Skolerne.  I  en  koldere,  fattigere  Tid 
smiler  man, naar  man  tænker  tilbage; men  det  var  altsammen 
den  bittreste  helligste  Alvor...  Dér  fremsagde  de  16-17 
aarige  Ynglinge  ved  Afskeden  fra  Gymnasierne,  naar  de 
vilde  ud  at  lære  at  tumle  Hesten  og  lade  Bøssen,  over- 
satte Stykker  af  Tyrtæus's  Hymner,  lyriske  Stykker  af 
Klopstocks  „Hermannsslag",  og  dér  stod  Oldinge,  Fædre 
og  Mødre  ved  Siden  af  med  foldede  Hænder  og  bad 
stille  om  Sejr  og  Velsignelse." 

„Jeg  vil,"  skriver  Arndt  et  andet  Sted,  „aldrig  glemme 
denne  den  tyske  Friheds  Morgenrøde  med  dens  Sang 
og  Klang,  med  dens  høje  Sving  og  stærke  Brydning, 
denne  saa  lysende  Opgang  af  nyt,  ungt  Liv." 

En  Del  Uro  og  Ængstelse  blandede  sig  i  Stemningen. 
Det  kunde  ikke  være  andet;  thi,  som  Grev  Dohna  havde 

udtalt  det  i  en  Tale  til  Stænderne,  „dersom  det  ikke 
lykkes  for  os,  hvad  vi  har  begyndt  paa,  da  mister  vi 
ikke  blot  alt  hvad  vi  har,  men  er,  sammen  med  alle 
dem,  der  staar  os  nær,  fordrevne  og  forfulgte;  det  maa 
vi  gøre  os  klart.  Men  Gud  er  med  os."  Ængstelsen  fik 
aldrig  Overhaand.  Et  roligt  og  stolt  Mod  besjælede  Fol- 
ket i  Østpreussen  ved  Bevidstheden  om  at  være  forrest 
i  Opmarchen  til  Tysklands  Frihedskamp. 

General  Yorck  var,  som  vi  hørte,  rykket  ud  med  sit 
Korps.  Franskmændene  var  gaaet  tilbage  fra  Weichsel 
til  Oder  —  fraregnet  Besætningen  i  Danzig  —  og  træng- 
tes nu  ogsaa  derfra  tilbage  mod  Elben.  Snart  strejfede 
Kosakpatrouillerne  lige  til  Berlins  Porte,  og  d.  11.  Marts 
holdt  den  russiske  General  Wittgenstein  sit  Indtog  i 
Hovedstaden.  Den  17.  Marts  fulgte  Yorck  efter  i  Spid- 
sen for  sit  Korps.  Berlinerne  hilste  ham  med  Begejst- 
ring. Men  Yorck  red  frem  „som  et  Billede  paa  stolt 
Strenghed  og  Kulde",  siger  et  Øjenvidne.  Han  red  foran 
sine  Tropper  siger  en  anden  „uden  at  se  til  højre  eller 
venstre  paa  den  jublende  Mængde." 

Lige  før  dette  Indtog  havde  Kongen  endelig  givet  Yorck 
Oprejsning.  En  kongelig  Armébefaling,  som  efter  Kon- 
gens Ordre  blev  oplæst  for  Fronten  af  Yorcks  Korps, 
udtalte,  at  Kongen  havde  gennem  en  Undersøgelse  over- 
bevist sig  om,  at  General  Yorck  med  Hensyn  til  Kon- 
ventionen i  Tauroggen  var  ganske  dadelfri  i  enhver  Hen- 
seende, at  Kongen  paa  ny  stadfæstede  ham  i  Kommandoen 
af  det  ham  undergivne  Armékorps,  samt  at  Kongen  be- 
vidnede ham  sin  „allerhøjeste  Tilfredshed  og  ubetingede 
Tillid." 

Dette  betød,  at  Frederik  Vilhelm  endelig  havde  ind- 
set, at  den  Bevægelse,  Yorck  havde  indledet,  ikke  lod 
sig  standse,  og  at  han   derfor  var  nødt  til  at  gaa   med. 

Men  inderst  i  hans  Hjerte  vedblev  der  at  sidde  en 
Braad.  Naar  noget  gik  galt  i  den   Krig,  som  nu  udbrød, 

kunde  han   lejlighedsvis  give  ondt  af  sig  overfor  Yorck 
og  sige:  Ja,  De  har  jo  selv  villet  det  saaledes! 


Tre  og  tyvende  Kapitel 

Som  før  fortalt,  havde  Kong  Frederik  Vilhelm  sidst  i 
Januar  1813  forlagt  sin  Residens  fra  Potsdam  til  Breslau. 
Han  vilde  dog  ikke  udsætte  sig  for  at  blive  taget  i  For- 
varing af  Franskmændene  og  holdt  som  Gidsel. 

Det  gik  jo  desuden  heller  ikke  an,  at  man  rundt  om 
i  hans  Provinser,  efter  Østpreussens  Eksempel,  dekre- 
terede, at  Kongen  ikke  var  fri,  og  at  man  derfor  paa 
egen   Haand  maatte  tage  Parti  og  væbne  sig. 

Det  blev  mere  og  mere  nødvendigt,  at  Kongemagten 
optraadte  aktivt,  dersom  den  ikke  skulde  blive  skudt 
helt  til  Side.  Hvis  ikke  Kongen  kaldte  til  Vaaben,  vilde 
andre  gøre  det,  og  det  blev  da  muligvis  ikke  blot  uden, 
men  ogsaa  mod  Kongen. 

Neppe  var  da  Frederik  Vilhelm  kommen  til  Breslau, 
før  han  d.  28.  Januar  nedsatte  en  Kommission,  der  hur- 
tigst mulig  skulde  se  at  stampe  Soldater  op  af  Jorden. 
Scharnhorst  blev  Hovedmanden  i  denne  Kommission. 

35000  Mand  var  alt,  hvad  man  havde  at  begynde  med. 
Men  saa  var  der  en  Reserve  paa  70000  Mand,  de  saa- 
kaldte  „Krympere",  der  alle  havde  ligget  inde  en  Tid 
som  Soldater,  og  nu  kunde  kaldes  til  Fanerne.  Man 
havde  ogsaa  sørget  for  at  have  en  Fortegnelse  over 
brugelige  Militærheste,  som  kunde  indkaldes  med  Øje- 
bliks Varsel.  Over  100000  Geværer  og  400  Kanoner  var 
anskaffede. 

Dette  var  altsaa  Reservemandskabet.  Men  Scharnhorst 
sørgede  for  at  faa  et  nyt  Element  ind  i  Hæren,  bestaa- 
ende  af  de  dannede  Klassers  Ungdom,  hvorfra  han  da 
tillige  haabede  at  kunne  efterhaanden  rekrutere  Officers- 
korpset. 

Saa  udstedte  da  Kongen  en  Forordning  af  3.  Februar, 
hvori  erklæredes,  at  Fædrelandet  var  i  Fare,  men  at 
Staten  manglede  Pengemidler  til  den  saa  paatrængende 
nødvendige  Forøgelse  af  Hæren.  Derfor  opfordredes  alle 
unge  Mænd  i  Alderen  17-24  Aar,  som  ikke  var  mili- 
tærpligtige, men  i  Stand  til  at  klæde  og  udruste  sig  paa 
egen  Bekostning,  til  at  træde  ind  i  Hæren  som  frivillige 
Jægere,  til  Fods  eller  til  Hest.  Medlemmerne  af  de  fri- 
villige Jægerkorps  skulde  have  en  særlig  Uniform  og 
nyde  forskellige  Begunstigelser  med  Hensyn  til  Tjenesten. 

Den  kongelige  Forordning  tilføjede,  at  Tapperhed  i 
Krigen  vilde  ogsaa  efter  Krigen  give  Adgang  til  Forfrem- 
melse i  Statstjene?ten,  men  at  de,  der  ikke  gik  med  i 
Krigen,  vilde  være  udelukkede  fra  al  offentlig  Ansættelse, 
Værdighed  og  Udmærkelse. 

Denne  kongelige  Forordning  med  sit  stærke  Kald  til 
Vaaben  blev  bekendt  omkring  i  Landet  samtidig  med 
Efterretningen  om  Østpreussens  Rejsning  og  Væbning. 
Saa  meget  stærkere  slog  den  an. 
-  Paa  selve  Forordningens  Udstedelsesdag  d.  3.  Februar, 
stod  Professor  Henrik  Steffens  frem  i  Universitetets 
Aula  i  Breslau  og  opfordrede  Studenterne  til  at  følge 
Kongens  Kald.  Selv  vilde  han  gaa  frivillig  med.  „Stef- 
fens", tilraabte  Scharnhorst  ham  næste  Dag  „jeg  ønsker 
Dem  tillykke.  De  véd  ikke,  hvad  De  har  gjort." 

Scharnhorst  var  nemlig  i  de  Dage  optaget  af  at  faa 
Kongen  til  at  tro  paa  Sagen.  Nogle  faa  Dage  efter  stod 
han  med  Kongen  ved  Vinduet  oppe  paa  Slottet,  da  en 
lang  Vognrække  rasler  forbi.  Scharnhorst  aabner  Vin- 
duet; det  er  80  Lægtevogne  med  berlinske  Frivillige. 
„Tror  nu  Deres  Majestæt,  at  det  nytter  noget?"  spørger 

Generalen.  Kongen  svarer  ikke,  men  Taarer  triller  ham 
ned  ad  Kinden  ved  Synet  af  det  unge  begejstrede  Mand- 
skab. 

Nogle  Dage  senere  red  Kongen,  ledsaget  af  en  Adju- 
dant, ind  paa  et  Torv  i  Breslau,  hvor  en  Infanteribatail- 
lon  var  opstillet  til  Mønstring.  Kongen  faar  her  Øje  paa 
en  Flok  tilvandrende  Studenter,  der  er  standset  for  at 
se  paa  Mønstringen.  Han  rider  hen  til  dem.  De  kender 
ham,  raaber  „Leve  Kongen!"  og  stiller  sig  op  i  en  Halv- 
kreds med  blottede  Hoveder.  Kongen  holder  sin  Hest 
an  og  spørger  kort:  Berlin? 

Halle,  Halle,  Deres  Majestæt!  svarer  Studenterne. 

Da  opklaredes  Kongens  Ansigt.  Halle  var  en  af  hans 
tabte  Stæder.  Halle  havde  været  preussisk,  men  hørte 
siden  Tilsitfreden  til  Kongeriget  Westfalen. 

Hvad  vil  De  da  her  i  Breslau?  spørger  Kongen. 

Slutte  os  til  Deres  Majestæts  Frivillige!  - 

Ikke  blot  Studenter,  men  ogsaa  de  større  Disciple  fra 
Gymnasierne  gik  frivillig  med.  Saaledes  fra  Gymnasiet 
„Graa  Kloster"  i  Berlin  -  -  hvor  rigtignok  ogsaa  Jahn 
havde  virket  som  Lærer  —  af  øverste  Klasse  43,  af 
næstøverste  40,  af  tredjeøverste  34,  af  de  andre  Klasser 
17,  tilsammen  134  Gymnasiaster,  hvoraf  9  faldt  i  Krigen. 

Mange  unge  Handelsfolk  og  Haandværkere  gik  med. 
Saadanne,  som  ikke  selv  kunde  bekoste  Udrustningen, 
fik  ofte  velstaaende  Folk  dertil.  I  alt  meldte  sig  alene  i 
Berlin  de  3  første  Dage  9000  unge  Mænd  som  Frivillige. 

D.  18.  Februar  autoriserede  Kongen  Oprettelsen  af  et 
„kongelig  preussisk  Frikorps",  som  var  beregnet  paa  at 
optage  Frivillige  fra  hele  Tyskland  uden  Hensyn  til  Stat. 
Friherre  Adolf  v.  Liitzow,  som  havde  tjent  under  Schill, 
blev  udnævnt  til  Kommandør  for  dette  Korps  og  opslog 
sit  Hovedkvarter  i  Breslau,  i  Gæstgivergaarden  „det 
gyldne  Scepters"  tilrøgede  Ølstue,  hvor  man  kunde  komme 
og  melde  sig  til  Optagelse. 

De  to  første,  der  optoges  i  den   Liitzowske  Friskare 

var  Jahn  og  Frederik  Friesen.  Noget  senere  meldte  sig 
den  22aarige  Theodor  Korner,  født  i  Dresden,  men  op- 
holdende sig  i  Wien,  hvor  han  havde  gjort  Lykke  som 
Forfatter  til  flere  Skuespil  og  forlovet  sig  med  en  vakker 
Skuespillerinde.  Theodor  Korner  skriver  10.  Marts  fra 
Wien  til  sin  Fader  i  Dresden: 

-  Tyskland  staar  op;  den  preussiske  Ørn  vækker  i  alle 
trofaste  Hjerter  ved  sine  kække  Vingeslag  det  store  Haab  om  en 
tysk  eller  i  det  mindste  nordtysk  Frihed  ...  Ja,  kære  Fader,  jeg  vil 
være  Soldat,  vil  med  Glæde  bortkaste  det  lykkelige  og  sorgløse  Liv, 
jeg  her  har  vundet,  for,  om  det  skal  være  med  mit  Blod,  at  tilkæmpe 
mig  et  Fædreland  ...  En  stor  Tid  kræver  store  Hjerter,  og  jeg  føler 
Kraft  i  mig  til  at  kunne  være  en  Klippe  i  disse  Folkebrændinger; 
jeg  maa  ud  og  stemme  det  modige  Bryst  imod  Bølgestormen.  — 

Skal  jeg  i  fejg  Begejstring  sidde  og  lire  min  Jubel  bagefter  mine 
sejrende  Brødre?  —  Skal  jeg  skrive  Komedier  paa  Narreteatret,  naar 
jeg  tiltror  mig  Mod  og  Kraft  til  at  tale  med  paa  Alvorens  Teater?  ...  I 
Breslau  er  Samlingspladsen.  Dér  støder  jeg  til  Preussens  frie  Søn- 
ner, som  i  skøn  Begejstring  har  samlet  sig  om  deres  Konges  Faner. 
Om  det  bliver  til  Fods  eller  til  Hest,  det  er  jeg  endnu  ikke  klar 
over;  det  beror  alene  paa,  hvor  mange  Penge  jeg  kan  skaffe  til  Veje. 
Toni  (Korners  Forlovede)  har  ogsaa  ved  denne  Lejlighed  bevist  mig 
sin  store,  ædle  Sjæl.  Hun  græder  vel;  men  det  endte  Felttog  skal 
nok  tørre  hendes  Taarer.  —  Moder  skal  tilgive  mig  den  Smerte,  jeg 
volder  hende;  hvem  der  elsker  mig,  skal  ikke  miskende  mig,  og  Du 
vil  finde  mig  Dig  værdig. 

Din  Theodor. 

Kort  Tid  efter  skriver  Theodor  Korner  fra  Breslau  til 
sin  Ven  Frederik  Forster  i  Dresden: 

Jeg  har  allerede  ladet  dig  indføre  i  det  Liitzowske  Jægerkorps's 
Stamruller . . .  Ingensteds  i  Verden  finder  du  saadanne  Svende  sam- 
lede som  i  vor  sorte  Skare.  Korpset  tæller  allerede  omtrent  1000 
Mand,  en  Wallensteinsk  Lejr...  Vi  er  sammensneede  fra  alle  Her- 
rens Lande,  det  er  sandt.  Og  det  mangler  heller  ikke  paa  lystige 
Brødre,  da  alle  Universiteter  har  leveret  os  deres  flotteste  Burscher; 
men  Raahed  og  Gemenhed  er  banlyst  ved  vort  Kalds  hellige  Alvor. 
Hovedhængere  og  Bedebrødre,  som  maaske  en  og  anden  gerne  vilde 
gøre  os  til,  vil  vi  ikke  blive;  dog  vil  Begejstringen  for  det  ædleste 
Maal  lære  os  ogsaa  i  de  gladeste  Stunder  at  holde  den  rette  Maade  . .  . 

Hver  anden  Mand  maa  være  fortabt;  det  er  vi  alle  fattede  paa. 
Det  er  jeg  ogsaa,  og  derfor  min  Bekendelse:  Af  mine  Venner  er  du 
og  Falkenstein  de,  som  jeg  véd  digter  og  tænker  i  min  Aand.  Vi  tre 
vil  altsaa  slutte  et  Sangforbund;  een  af  os  vil  jo  vel  sagtens  blive 
tilbage,  og  den  maa  da  sørge  for  at  holde  det  oppe,  som  de  andre 
har  sunget,  og  saa  synge  frejdigt  videre. 

Vi  mærker  her,  at  Korner  ikke  har  i  Sinde  at  lægge 
Lyren  til  Side,  fordi  han  har  grebet  Sværdet.  Tværtimod, 
her  har  han  fundet  den  rette  Opgave  for  sin  digteriske 
Evne:  at  mane  til  Kamp,  at  synge  for  til  Striden.  Her,  som 
Prøve,  et  Vers  af  en  Vise,  beregnet  paa  at  synges  i  et 
muntert  Lag  med  Bægeret  i  Haand;  thi,  som  Korner 
skrev  til  Forster,  „Hovedhængere  og  Bedebrødre  vil  vi 
ikke  blive" : 

Folket  staar  op;  Stormen  bryder  løs, 

Hvem  lægger  end  Hænderne  fejgt  i  sit  Skød? 

Fy,  Skam  over  dig  i  Kakkelovnskrogen 

forædt  og  blødsøden,  aldrig  vaagen. 

En  æreløs  Usling  kalder  jeg  dig! 

En  tysk  Pige  kysser  dig  ej ! 

En  tysk  Vise  fryder  dig  ej! 

Og  tysk  Vin,  den  kvæger  dig  ej! 

Kom,  stød  an ! 

Mand  for  Mand! 
Hvem  sit  Værge  svinge  kan. 

Her  et  Vers  af  en  anden  Sang,  digtet  for  en  alvorligere 
Lejlighed  —  til  at  gaa  Slaget  imøde  med: 

Nu  med  Gud!  nu  skal  det  være; 

Fast  forenede  vi  maa 

Hjerterne  til  Altret  bære 

og  vor  Død  imøde  gaa. 

Fædreland!  for  dig  vi  bløde, 

som  det  er  dit  store  Bud. 

Vore  Kære  kan  da  arve, 

hvad  vort  Blod  har  friet  ud. 

Voks!  du  Frihed  i  Tysklands  Have! 

Voks  højt  op  over  vore  Grave! 

Fædreland!  hør  den  hellige  Ed! 

15* 

Endvidere  maa  nævnes,  at  Korner  til  Korpsets  Ære 
forfattede  Sangen  om  „Lutzows  vilde  Jagt",  den,  der  — 
til  Webers  romantiske  Melodi  --  siden  blev  saa  popu- 
lær, men  som  mere  udtrykker,  hvad  Korpset  havde  Mod 
paa  at  blive,  end  hvad  det  egentlig  i  Virkeligheden  blev. 
Thi,  lad  os  sige  det  straks,  Korpset  kom  ikke  til  at  yde 
ret  meget,  —  dels  fordi  man  saa  skævt  til  det  paa  højere 
Steder,  og  det  altsaa  ingen  vigtige  Opgaver  fik  betroet, 
dels  ogsaa  fordi  Føreren  mere  var  en  brav  Soldat  end 
et  Førertalent.  Størst  Betydning  fik  den  Liitzowske  Fri- 
skare som  Symbol.  Her  traadte  det  saa  stemningsrigt 
frem,  hvad  de  tyske  Patrioter  egentlig  mente  med  Fri- 
hedskrigen. Og  i  saa  Henseende  kan  det  bemærkes,  at 
Lutzowerne  fik  Kvinder  i  Berlin  til  at  sy  sig  et  Banner 
med  de  tyske  Farver:  sort,  rødt  og  gyldent,  —  ligesom  og- 
saa deres  Uniformsfrakke  var  sort  med  røde  Opslag  og 
gule  Knapper.  Den  Uniform  fik  de  Lov  at  bære;  men 
Banneret  maatte  stikkes  til  Side,  -  -  blev  aldrig  brugt  som 
Felttegn,  og  ingen  véd,  hvor  det  er  blevet  af.  Endnu 
mindre  kunde  der  selvfølgelig  være  Tale  om  at  føje  de 
—  ikke  ganske  faa  -  -  Liitzowere,  som,  da  der  skulde 
aflægges  Ed  til  den  preussiske  Konge,  holdt  paa,  at  man 
skulde  sværge  den  kommende  tyske  Kejser  Troskab  og 
ingen  anden. 

Men  vi  staar  i  Fare  for  at  foregribe  Begivenhederne. 
Endnu  var  Afgørelsen  om  Krigen  slet  ikke  kommen. 
Kongen  og  Hardenberg  forhandlede  med  Rusland,  men 
brød  dog  endnu  ikke  Alliancen  med  Frankrig,  og  Hoffet 
havde  stadig  den  franske  Gesandt  St.  Marsan  hos  sig  i 
Breslau.  Denne  studsede  jo  noget  ved  alle  disse  militære 
Forberedelser,  han  var  Vidne  til:  dels  Reservens  Ind- 
kaldelse, dels  de  Frivilliges  Tilstrømning.  Men  Kongen 
og  Hardenberg  beroligede  Gesandten.  Jeg  maa,  sagde 
Kongen  til  ham,  have  en  væbnet  Magt  omkring  mig, 
siden  de  franske  Tropper  har  trukket  sig  tilbage  over 

Oderen,  og  Russerne  kan  ventes  her  naarsomhelst.  Jeg 
kunde  ellers  risikere,  at  Folket  rejste  sig  paa  egen  Haand. 

St.  Marsan  indberettede  dette  til  Napoleon,  som  imid- 
lertid ikke  tog  det  for  gode  Vare,  men  sendte  Befaling 
til  den  franske  Overkommando  i  Preussen  om  med  Magt 
at  forhindre  Tilgangen  af  Rekrutter  til  den  preussiske 
Konges  Hær.  Hvilket  var  lettere  sagt  end  gjort. 

Saadanne  Skridt  fra  Napoleons  Side  maatte  jo  drive 
Frederik  Vilhelm  stadig  nærmere  mod  den  russiske  Al- 
liance. Men  endnu  betænkte  Kongen  sig.  Han  havde  jo 
i  sin  Tid  i  Tilsit  gjort  mistrøstige  Erfaringer  angaaende 
Lødigheden  af  en  Alliance  med  Aleksander.  Og  han  havde 
fremdeles  en  meget  stor  Respekt  for  Napoleons  Dygtig- 
hed og  Kraft,  som  meget  godt  endnu  kunde  gøre  sig 
gældende  mod  det  ved  Krigen  haardt  svækkede  Rusland. 
En  Tid  haabede  Kongen  paa  at  kunne  faa  Østerrig  med 
til  en  væbnet  Neutralitet  midt  imellem  de  to  stridende 
Magter.  Men  heller  ikke  disse  Forhandlinger  førte  til 
noget. 

Saaledes  var  der  gaaet  3  Uger  efter  den  3.  Februar, 
da  Kongen  havde  udsendt  Kaldet  til  de  Frivillige.  Kaldet 
var  blevet  besvaret  i  ligefrem  overraskende  Grad,  og 
Begejstringens  Flamme  luede  højere  og  højere  op.  Men 
endnu  vidste  man  ikke  bestemt,  hvad  det  hele  blev  til. 
Allerede  begyndte  man  i  de  førende  Patrioters  Kredse 
at  tale  om  Indsættelsen  af  en  provisorisk  Regering  eller 
om  en  Paladsrevolution,  der  skulde  sætte  Kongens  Bro- 
der, Prins  Vilhelm,  paa  Tronen  i  hans  Sted. 

Da  kom  Friherre  Stein  til  Breslau  d.  25.  Februar. 

Han  kom  fra  det  russiske  Hovedkvarter  i  Polen,  hvor 
han  havde  opholdt  sig  de  sidste  to  Uger.  Fra  Konigs- 
berg  havde  han,  som  vi  hørte,  begivet  sig  derhen.  Hans 
Erfaring  i  Østpreussen  havde  vist  ham,  at  det  ikke  gik 
saa  glat,  som  han  havde  tænkt,  med  den  store  tyske 
Folkerejsning  —  den,  der  skulde  ligesom  skyde  Kabi- 
netterne og  de  dynastiske  Særhensyn  til   Side  og  befri 

Tyskland  ved  Folkets  egen  Kraft,  understøttet  af  Zaren. 
Det  var  gaaet  Stein,  som  det  ofte  gaar  landflygtige,  naar 
de  endelig  kommer  tilbage:  at  de  virkelige  Stemninger 
og  Tilstande  ikke  svarer  til  Billedet,  de,  under  Længse- 
len i  det  fremmede,  paa  Afstand  havde  malet  sig  af  dem. 
Men  jo  mindre  der  altsaa  kunde  regnes  med  Folkets 
Rejsning  af  egen  Drift,  des  mere  gjaldt  det  om  at  faa 
Kabinetterne  til  at  være  med  i  den  væbnede  Modstand 
mod  Napoleon  paa  Ruslands  Side,  baade  det  preussiske 
og  det  østerrigske  Kabinet,  men  nu  først  og  fremmest 
det  preussiske.  Og  da  det  trak  saa  længe  ud  med  For- 
handlingerne, at  det  truede  med  at  blive  for  sent  —  thi 
mange  i  Zarens  Omgivelse  øvede  Pres  paa  ham  for  at 
faa  ham  tilbage  fra  at  gaa  paa  Æventyr  udenfor  Rus- 
lands, eller  i  hvert  Fald  Polens,  Grænse,  da  bad  Stein 
Zaren,  om  han  nu  ikke  maatte   blive  sendt  til   Breslau. 

Og  den  25.  Februar  kom  han  altsaa,  sammen  med 
Anstett,  en  russisk  Diplomat. 

Som  Zarens  Sendebud  blev  Stein  selvfølgelig  modtaget 
ved  Hoffet,  men  med  megen  Nervøsitet.  Thi  hvorledes 
vilde  dette  Besøg  vel  blive  udlagt  i  hele  det  franske 
Parti?  Hvilke  Vanskeligheder  vilde  Hardenberg  nu  ikke 
faa  med  at  besnakke  St.  Marsan!  Og  Kongen  var  i  det 
hele  taget  ilde  stemt  mod  Stein  for  de  ligefrem  revolu- 
tionære Ting,  han  havde  faaet  sat  i  Gang  i   Konigsberg. 

Stein  ændsede  dog  ikke  de  forbavsede  og  unaadige 
Miner,  men  lod  i  sit  høflige  og  dog  tydelige  Sprog  Kon- 
gen forstaa,  at  nu  maatte  han  afgøre  sig,  dersom  han 
vilde  beholde  Trone  og  Rige. 

Efter  endt  Samtale  tager  Stein  Afsked  med  Kongen  og 
gaar  ud  paa  Breslaus  Gader  at  søge  sig  et  Natteherberg 
i  den  overfyldte  By.  Thi  Kongen  har  ikke  tænkt  paa  at 
byde  sin  egen  tidligere  Minister,  Zarens  nuværende  Sende- 
bud, nogen  Gæstevenlighed. 

Men  næste  Dag  aftaltes  alligevel  Betingelserne  for  den 
russisk-preussiske  Alliance  mellem  Anstett  og  Hardenberg. 

Og  d.  28.  Februar  undertegnedes  Alliancetraktaten  i  den 
polske  By  Kalisch,  hvor  det  russiske  Hovedkvarter  var. 

Dermed  var  Grunden  lagt  til  den  Koalition  af  europæ- 
iske Magter,  som  endelig  skulde  bryde  Napoleons  Herre- 
dømme. 

Han,  som  mere  end  nogen  anden  havde  bragt  dette  i 
Stand,  Friherre  Stein,  —  ja  han  laa  imidlertid  syg  af 
Nervefeber  i  sit  Logis  i  Breslau.  Steffens  opsøgte  ham. 
„Jeg  fandt  ham,"  skriver  han.  „i  et  lille,  højst  uanseligt, 
ja  næsten  urenligt  Kammer."  Dér  laa  han  og  var  en 
Tid  Døden  nær.  Kongen  ignorerede  ham  ganske,  ligesaa 
Hardenberg. 

Først  midt  i  Marts,  da  Zar  Aleksander  kom  til  Breslau, 
tog  Hoffet  Notits  af  Steins  Nærværelse  og  skaffede  ham 
anstændigere  Logis  og  Forplejning. 


Fire  og  Tyvende  Kapitel 

FRIHEDSKRIGENS  UDBRUD 


Kong  Frederik  Vilhelm  havde  altsaa  faaet  taget  sin 
Bestemmelse.  Det  havde  været  en  langvarig  og  haard 
Fødsel,  men  endelig  var  da  Barnet  kommen  til  Verden. 
Imidlertid  viste  man  det  ikke  straks  frem.  I  et  Par  Uger 
var  den  afsluttede  Alliance  en  Hemmelighed  for  den 
store  Almenhed.  Det  kunde  lade  sig  gøre  i  de  Dage.  Og 
man  vandt  derved  den  Fordel  at  kunne  lade  Offentlig- 
gørelsen ske  i  festlig  og  virkningsfuld  Form. 

Lørdag  d.  20.  Marts  indeholdt  den  „schlesiske  privili- 

gerede  Tidende",  der  udkom  i  Breslau  tre  Gange  om 
Ugen,  øverst  paa  Forsiden  følgende  Meddelelse: 

Hans  Majestæt  Kongen  har  med  Hans  Majestæt  Kej- 
seren over  alle  Russer  afsluttet  et  ojf-  og  defensivt  For- 
bund. 

Umiddelbart  derefter  følger  saa  et  Opraab  fra  Kongen 
selv,  dateret  d.  17.  Marts,  trykt  med  stor  Skrift,  saalydende: 

Til  mit  Folk. 

Saa  lidt  for  Mit  tro  Folk  som  for  Tyske  behøves  noget  Regnskab 
for  Aarsagerne  til  den  Krig,  der  nu  begynder.  Klart  ligger  de  foran 
det  uforblindede  Europas  Øjne. 

Vi  laa  under  for  Frankrigs  Overmagt.  Freden,  som  frarev  Mig 
Halvdelen  af  Mine  Undersaatter,  gav  os  ikke  sine  Velsignelser;  thi 
den  slog  os  dybere  Saar  end  selve  Krigen.  Landets  Marv  blev  ud- 
suget, Hovedfæstningerne  vedblev  at  være  besatte  af  Fjenden,  Ager- 
bruget blev  lammet  saa  vel  som  den  ellers  saa  højt  udviklede  Kunst- 
flid  i  vore  Stæder.  Handelens  Frihed  blev  hemmet,  og  derved  Er- 
hvervets og  Velstandens  Kilde  tilstoppet.  Landet  blev  et  Forarmelsens 
Rov. 

Ved  den  strengeste  Opfyldelse  af  indgaaede  Forpligtelser  haabede 
Jeg  at  berede  Mit  Folk  Lettelse  og  endelig  at  overbevise  den  fran- 
ske Kejser  om,  at  det  var  hans  egen  Fordel  at  lade  Preussen  have 
sin  Uafhængighed.  Men  Mine  reneste  Hensigter  tilintetgjordes  ved 
Overmod  og  Troløshed,  og  kun  alt  for  tydeligt  saa  vi,  at  Kejserens 
Overenskomster  endnu  mere  end  hans  Krige  maatte  langsomt  øde- 
lægge os.  Nu  er  Øjeblikket  kommen,  hvor  al  Skuffelse  angaaende 
vor  Tilstand  ophører. 

Brandenburgere,  Preussere,  Schlesiere,  Pomrere,  Lithauere!  I  véd, 
hvad  I  gennem  syv  Aar  har  maattet  taale,  I  véd,  hvad  der  er  eders 
sørgelige  Lod,  dersom  vi  ikke  ærefuldt  ender  den  begyndende  Kamp. 
Kom  Fortiden  ihu,  den  store  Kurfyrste,  den  store  Frederik  .  .  . 

Store  Ofre  vil  der  kræves  af  alle  Stænder;  thi  vort  Forehavende 
er  stort,  og  ikke  ringe  er  vore  Fjenders  Antal  og  Midler  .  .  .  Tillid 
til  Gud,  Udholdenhed,  Mod,  og  vor  Forbundsfælles  mægtige  Bistand 
vil  bringe  vore  redelige  Anstrengelser  sejrrig  Løn. 

Men,  hvilke  Ofre  der  end  kan  blive  fordret  af  hver  enkelt,  de  op- 
vejer ikke  de  hellige  Goder,  vi  hengiver  dem  for,  og  som  vi  maa 
stride  og  sejre  for,  dersom  vi  ikke  vil  ophøre  at  være  Preussere  og 
Tyske. 

Det  er  den  sidste  afgørende  Kamp,  som  vi  bestaar  for  vor  Eksi- 
stens, vor  Uafhængighed,  vor  Velstand;  ingen  anden  Udvej  gives  der 


'  tf,  I",, 


Frederik  Vilhelm  III 


FRIHEDSKRIGENS  UDBRUD  233 

end  en  ærefuld  Fred  eller  en  berømmelig  Undergang.  Ogsaa  denne 
vilde  I  trøstig  gaa  imøde  for  Ærens  Skyld,  fordi  æreløs  formaar  Preus- 
seren og  Tyskeren  ikke  at  leve.  Men  vi  tør  med  Tillid  fortrøste  os 
til,  at  Gud  og  vor  faste  Vilje  vil  give  vor  retfærdige  Sag  Sejren,  med 
den  en  sikker,  ærefuld  Fred  og  en  lykkelig  Tids  Atterkomst. 

Breslau  d.  17.  Marts   1813. 

Frederik  Vilhelm. 

Dette  Opraab,  der  er  blevet  saa  berømt,  ikke  blot  for 
sin  historiske  Betydning,  men  ogsaa  for  sit  paa  een  Gang 
værdige  og  jævne,  efter  Frederik  Vilhelms  og  hans  Folks 
Væsen  saa  godt  afpassede  Sprog,  skal  være  ført  i  Pen- 
nen af  en  Statsraad  Hippel.  Det  blev  bekendtgjort  over 
hele  Landet  og  oplæst  fra  alle  Prædikestole.  F.  Schleier- 
macher  holdt  ved  den  Lejlighed  i  sin  Kirke  i  Berlin  en 
kraftig  Hærprædiken  mod  Franskmændene.  Derom  ud- 
taler han  sig  i  et  Brev:  „Ogsaa  vi,  Fredens  Forkyndere, 
har  grebet  om  ikke  just  alle  til  Sværdet,  saa  dog  til  Or- 
dets skarpe  Vaaben  og  paa  det  hellige  Sted  opraabt  til 
Krig,  til  Kamp  paa  Liv  og  Død." 

Men  tilbage  til  vort  Nummer  af  den  schlesiske  privi- 
ligerede Tidende.  Det  indeholder  endnu  to  Stykker,  un- 
dertegnede med  Kongens  Navn;  det  første  af  disse,  lige- 
ledes dateret  17.  Marts,  med  Overskrift  Til  min  Krigs- 
hær, indeholder  smukke  og  alvorlige  Ord:  „Føl  eders 
hellige  Pligt  .  .  .  Lad  den  Enkeltes  Ærgerrighed  -  -  han 
være  den  højeste  eller  ringeste  i  Hæren  -  -  forsvinde  i 
det  Hele:  Hvem  der  føler  for  Fædrelandet,  tænker  ikke 
paa  sig  selv." 

Det  næste  Stykke,  som,  aabenbart  med  Flid,  er  date- 
ret 10.  Marts  (den  hensovede  Dronning  Luises  Fødsels- 
dag), har  til  Overskrift  Kundgørelse  om  Stiftelsen  af 
Jærnkorset.  Her  udtaler  Kongen,  at  det  har  været  hans 
Vilje  at  ære  og  forevige  „det  kraftige  Sind,  der  i  den 
nuværende  Katastrofe  hæver  Nationen"  ved  at  stifte  et 
Ærestegn,  det  simple  Jærnkors,  som  er  bestemt  til  at 
uddeles  under  denne  Krig  alene  —  og  at  uddeles  til  høje 

og  lave  uden  Forskel,  nemlig  til  saadanne,  som  udmær- 
ker sig  ved  Tapperhed  og  Opofrelse,  enten  paa  Slag- 
marken eller  paa  anden  Maade. 

Man  maa  sige,  at  naar  Kong  Frederik  Vilhelm  nu 
endelig  kommer,  da  kommer  han  med  fuld  Musik.  Denne 
tredobbelte  Henvendelse  til  Offentligheden  betyder,  at 
nu  er  det  store  Kongeflag  gaaet  op. 

Og  det  er  det,  Folket  har  ventet  paa. 

Ja,  at  Kongen  skulde  være  med,  at  Kongen  skulde 
gaa  i  Spidsen,  at  Kongen  skulde  lade  sin  Befaling  ud- 
gaa  —  det  var,  hvad  Folket  havde  ventet  paa.  En  Rejs- 
ning uden  Kongen,  en  Rejsning  „for  Frihed  og  Fædre- 
land" paa  Trods  af  ham,  —  ja  det  kunde  mange  have 
været  med  til,  om  det  var  blevet  nødvendigt.  Men  en 
Reisning  „for  Konge  og  Fædreland"  var  dog  den  eneste, 
der  kunde  tage  hele  Folket  med.  Det  brave  og  troskyl- 
dige preussiske  Folk  opvarmedes  langt  lettere  for  en 
Person  end  for  en  Idé.  Skulde  dette  Folk  bringes  til  at 
udfolde  sin  Kraft,  da  maatte  det  handle  ikke  blot  i  Be- 
gejstring, men  i  Lydighed  og  i  Kærlighed. 

Det  blev  da  et  stort  og  lykkeligt  Øjeblik  for  Preussen, 
da  Konge  og  Folk  saaledes  fandt  hinanden  og  sluttede 
sig  tæt  sammen  til  den  afgørende  Kamp,  Kampen  paa 
Liv  og  Død.  Det  blev  et  af  disse  sjeldne  og  store  Øje- 
blikke i  en  Nations  Liv,  hvor  alle  Særinteresser  ligesom 
opløses  og  forsvinder  i  den  store  Fællesinteresse. 

Det  første,  man  gør,  naar  Hjertet  bliver  varmt,  er  at 
man  giver.  Det  preussiske  Folk  svarede  straks  paa  sin 
Konges  Opraab  med  en  Strøm  af  patriotiske  Offergaver. 
Det  omtalte  Nummer  af  den  „schlesiske  priviligerede 
Tidende"  har  foruden  de  nævnte  højofficielle  Kundgørelser 
ogsaa  andet  interessant  Stof.  Saaledes  et  Publicandum 
fra  Magistraten  og  Raadet  i  Breslau,  hvori  meddeles,  at 
tre  Raadmænd,  Dhrr.  Biebrach,  Kuh  og  Lucius,  vil  hver 
Formiddag  fra  9  til  12  være  til  Stede  paa  Raadhuset  for 

at  modtage  de  Ofre,  man  vil  „nedlægge  paa  Fædrelan- 
dets Alter." 

Dette  Udtryk  „Fædrelandets  Alter"  var  i  de  Dage  for 
Preusserne  mere  end  en  Frase.  Det  var  virkelige  Offer- 
gaver og  Kærlighedsgaver,  man  over  hele  Landet  kappe- 
des om  at  bringe.  Foran  alle  andre  i  Offertoget  gik  den  ka- 
tolske Menighed  i  Marienburg  i  Vestpreussen,  som  stillede 
sin  Kirkes  Sølvtøj  til  Raadighed  for  Regeringen.  De  første 
Bidrag  i  rede  Penge  gav  Skrædermester  Hans  Hoffmann 
i  Breslau  (100  Thaier)  og  Jøden  Gumpertz  i  Berlin  (300 
Thaier).  Johannes  Hintze  hed  den  Bonde,  der  gav  den 
første  Hest;  Michel  Arxleben  den,  der  først  gav  100 
Skæpper  Havre.  Professorerne  Gravenhorst,  Schultz  og 
Hermbstadt  var  de  første  Statsembedsmænd,  der  til  For- 
del for  den  gode  Sag  gav  Afkald  paa  en  Del  af  deres 
Gage.  Den  første  Adelsmand,  der  indsendte  sit  Sølvtøj, 
var  den  schlesiske  Grev  Sandretzky.  En  unævnt  sendte 
tre  Gulddaaser  med  Brillanter  til  Værdi  5300  Thaier,  og 
en  gammel  Krigsmand  sendte  sit  eneste  Guldstykke.  De 
første,  som  ofrede  deres  Guld- Forlovelsesringe  og  bar 
Jernringe  i  Stedet,  var  Lotterikollektør  Rolin  og  hans 
Hustru  i  Stettin.  Alene  i  Breslau  indkom  i  Marts  og  April 
gennemsnitlig  omtrent  1000  Thaier  om  Dagen  i  rede 
Penge.  En  fattig  Kone  skar  sit  eneste  Lagen  ud  til  For- 
bindinger. Den  unge  Pige  Ferdinande  von  Schmettau,  som 
ikke  havde  andet  at  ofre,  afskar  og  solgte  til  en  Frisør 
sit  pragtfulde  Haar.  En  patriotisk  sindet  og  forretnings- 
dygtig  Mand  købte  derefter  Haaret  og  lod  forfærdige 
Ringe  og  andre  Smaating  deraf,  som  solgtes  og  indbragte 
saa  meget,  at  4  frivillige  Jægere  kunde  udrustes  for  Be- 
løbet. 

Naar  en  preussisk  Historieskriver*)  kan  skrive,  at 
„endnu  længe  efter  Krigen  gjaldt  det,  selv  i  Preussens 
fornemme  Kredse,  for  en  Skam  endog  blot  at  eje  et 
Stykke  Sølvtøj",  da  viser  det,  hvorledes  man   har  gjort 

*)   E.   Berner. 

Alvor  af  Tingen  med  at  bringe  Ofre  paa  Fædrelandets 
Alter. 

Men  der  blev  andet  end  Penge  og  Gods  at  ofre. 

Samtidig  med  Opraabet  „Til  mit  Folk"  havde  Kongen 
udstedt  en  Forordning  om  Oprettelse  af  et  Landeværn 
paa  120,000  Mand  til  Forstærkning  af  Hæren.  Medens 
vi  er  vante  til  ved  Forstærkningsmandskab  at  tænke  paa 
ældre  Aargange  af  det  indøvede  Militær,  maa  vi  gøre  os 
klart,  at  dette  preussiske  Landeværn  var  nyt,  uøvet  Mand- 
skab, hvis  Alder  kunde  variere  mellem  17  og  40  Aar. 
De  forskellige  Herreder  skulde  selv  ekvipere  og  udruste 
dette  Mandskab.  Men  da  det  viste  sig  umuligt  indtil  vi- 
dere at  skaffe  Geværer  til  dem  alle,  forsynedes  en  Del  af 
dem  med  4  Alen  lange  Spyd. 

Saaledes  forordnedes  for  hele  Monarkiet  det  samme, 
som  Stænderne  i  Konigsberg  havde  forordnet  for  Pro- 
vinsen Preussen.  Det  var  et  meget  stort  Krav,  der  her 
blev  stillet  til  Befolkningen.  Derfor  havde  da  ogsaa 
Scharnhorst  og  de  andre  Patrioter,  som  havde  forfægtet 
denne  Folkevæbningsidé,  altid  holdt  paa,  at  Folket,  sam- 
men med  den  ny  Pligt,  ogsaa  skulde  have  en  ny  Rettig- 
hed, at,  med  andre  Ord,  Landeværn  og  Stænderforfat- 
ning over  hele  Monarkiet  skulde  indføres  samtidig.  Det 
blev  imidlertid  ikke  til  noget  med  Stænderforfatningen; 
der  var  ikke  Tid  dertil,  hed  det.  Og  der  var,  fra  Kongens 
Side,  heller  næppe  stor  Lyst  dertil. 

Foruden  Landeværnet  autoriserede  Kongen  ogsaa  en 
Landstorm,  d.  v.  s.  en  Rejsning  af  alle  Mandfolk  med 
Knipler,  Økser  o.  s.  v.,  naar  Fjenden  kom  ind  i  Landet. 
Forordningen  gav  nogle  meget  determinerede  Anvisninger 
om,  hvorledes  man  skulde  fortrædige  den  indtrængende 
Fjende  med  alle  Midler,  tilladelige  og  utilladelige,  og  især, 
hvorledes  man  skulde  ødelægge  alt,  hvad  Fjenden  kunde 
have  Nytte  af.  Disse  Bestemmelser  er  aldrig  kommen 
til  Anvendelse,  hvor  Fjenden  virkelig  trængte  frem  i  Lan- 
det. Fjenden  saa  aldrig  noget  til  Landstormen.  Men  For- 


FRIHEDSKRIGENS    UDBRUD  237 

ordningen  var  jo  ikke  desto  mindre  et  Udtryk  for  det 
Overmaal  af  krigerisk  Mod  og  Besluttethed,  hvormed 
Preussen  begyndte  Krigen.  Og  rundt  om  i  Landet  hold- 
tes der  Eksersits  Søndag  Eftermiddage  for  dem,  der  vilde 
dygtiggøre  sig  til  eventuelt  at  kunne  gøre  Nytte  i  Land- 
stormen. Paa  Korner-Museet  i  Dresden  findes  en  Por- 
trættegning af  en  før  ældre  Herre  med  Kokarde  i  Hatten, 
skuldrende  en  vældig  Slire.  Det  er  saamænd  den  51aarige 
Professor  Fichte,  der  ekserserer  til  Landstormen. 

Men  selv  om  vi  regner  Professor  Fichte  fra,  saa  fik 
dog  Preussen  i  Løbet  af2\/2  Maaned  bragt  sin  Hærstyrke 
op  fra  35000  til  128000  Mand.  Først  efter  yderligere  et 
Par  Maaneder  kunde  Landeværnsafdelingerne  træde  til. 
De  bragte  den  samlede  Hærstyrke  op  paa  over  250,000 
Mand,  og  det  af  en  Befolkning  paa  kun  4Va  Million. 

Man  kan  virkelig  her  tale  om  en  Nation,  der  har  op- 
budt alt  for  at  hævde  sin  Eksistens. 

Der  var  overalt  i  hine  Foraarsdage  en  Marcheren  og 
Ekserseren  og  Udrustning,  og  det  foregik  under  Sang 
og  Lystighed.  „Det  var",  skriver  en  Samtidig,  „ikke  et 
Liv  med  seks  Hverdage  og  een  Søndag,  men  et  Liv  i 
næsten  uafbrudt  festlig  Stemning  ...  De  Skranker,  der 
under  almindelige  Forhold,  holder  Menneskene  fjernt  fra 
hinanden,  var  faldne  ...  og  saaledes  opstod  der,  ikke 
blot  for  den  selskabelige  Omgang,  men  ogsaa  for  det, 
der  skulde  virkes  og  skabes,  en  frydelig  Fællesskabs- 
følelse, som  løftede  Livet  højere  op  og  fordoblede  Kræf- 
terne til  Handling." 

Den  Paaske  i  1813  blev  i  Preussen  virkelig  en  Paa- 
ske. Alt,  hvad  der  gennem  syv  lange  Aar  havde  været 
lidt  og  stridt,  sukket  og  grædt,  bedet  og  arbejdet,  det 
kom  nu  altsammen  op  af  Jorden  som  en  spirende  Sæd. 
Haabet,  der  saa  ofte  havde  været  skuffet  og  skrinlagt, 
stod  op  af  Døde. 

Dersom  vi  endnu  engang  vil  kaste  et  Blik  i  det  inter- 

essante  Nummer  af  den  schlesiske  Tidende,  vil  vi  finde, 
at  det  indeholder  en  Korrespondance  fra  Berlin  af  16. 
Marts,  hvori  meddeles,  at  „det  i  Nærheden  af  vor  Re- 
sidensstad ankomne  kgl.  preussiske  Armékorps  vil  imor- 
gen  henimod  Middag  holde  sit  festlige  Indtog  her." 

Det  er  Yorcks  Korps.  Og  det  er  det,  vi  vil  mærke  os, 
at  dets  tidligere  omtalte  Indmarch  i  Hovedstaden  foregik 
samme  Dag  som  Kongen  udstedte  sit  Opraab  „Til  mit 
Folk". 

Ved  samme  Tid  var  Preussens  Krigserklæring  mod 
Frankrig  udstedt.  Og  d.  19.  Marts  kom  som  Svar  et  væl- 
digt Brag  fra  Elben.  Det  var  den  store  Stenbro  over 
Elben  ved  Dresden,  Europas  smukkeste  Bro,  den  sach- 
siske  Residensstads  Stolthed,  der  blev  sprængt  i  Luften, 
d.  v.  s.  et  Par  Buer  af  den.  Mesteren  for  dette  Stykke 
Arbejde  var  Marschal  Davoust,  som  var  en  Mand,  der 
altid  gjorde  hvad  han  skulde  uden  at  lægge  Fingrene 
imellem.  Og  denne  Bro,  som  de  Allierede  snart  kunde 
naa  fra  Breslau,  skulde  sprænges,  fordi  Napoleon  absolut 
maatte  se  at  holde  Elblinien.  Ellers  havde  han  ikke  Tag 
i  Rhinforbundets  Lande  og  Fyrster,  og  disse  vilde  falde 
fra  ham  og  gaa  over  til  de  Allierede,  hvad  allerede  de 
mecklenburgske  Hertuger,  saa  snart  de  var  udenfor  Na- 
poleons Rækkevidde,  skyndte  sig  at  gøre.  Til  Under- 
retning for  de  andre  Rhinforbundslande  —  baade  deres 
Folk  og  Fyrster  —  blev  der  d.  25.  Marts  fra  det  russi- 
ske Hovedkvarter  i  Kalisch,  der  nu  var  at  betragte  som 
de  Allieredes  Hovedkvarter,  udstedt  en  Proklamation, 
hvori  forkyndtes,  at  Rhinforbundet  skulde  være  forbi, 
og  hvori  der  lovedes  Tyskerne  „Genfødelsen  af  et  ær- 
værdigt Rige"  under  en  Forfatning  „fremgaaende  af  det 
tyske  Folks  egen  oprindelige  Aand." 

Stein  var  naturligvis  med  til  at  affatte  denne  Prokla- 
mation. Og  han  havde  i  sit  Udkast  tilføjet  en  Trusel  om, 
at  enhver  tysk  Fyrste,  der  ikke  inden  seks  Uger  havde 
sluttet  sig  til  Koalitionen  mod  Napoleon,  skulde  dermed 

uden  videre  have  sin  Trone  forbrudt.  Dette  mildnede 
man  dog  i  Proklamationen,  saa  der  kom  til  at  staa: 
„Saaledes  fordrer  Monarkerne  da  trofast  Medvirken,  især 
af  enhver  tysk  Fyrste,  og  vil  de  dermed  gerne  forudsætte, 
at  der  ikke  vil  findes  nogen  iblandt  dem,  som,  idet  han 
vil  være  og  blive  affalden  fra  den  tyske  Sag,  viser  sig 
moden  til  den  fortjente  Tilintetgørelse  ved  den  offentlige 
Menings  Kraft  og  ved  retfærdige  Vaabens  Magt." 

Det  var  da  tydeligt  og  udtrykkeligt  en  tysk  Befrielses- 
krig, Alliancen  gjaldt.  Og  der  var  da  ogsaa  efter  Steins 
Raad  blevet  oprettet  et  russisk-preussisk  „Central-For- 
valtnings-Raad"  for  de  tyske  Landskaber,  man  efterhaan- 
den  fik  frarevet  Napoleon  og  hans  Allierede.  Dette  Raad, 
som  Stein  blev  sat  i  Spidsen  for,  skulde  styre  med  uind- 
skrænket Magt.  Det  skulde  —  for  saa  vidt  de  forhaan- 
denværende  Øvrigheder  ikke  kunde  bruges  —  indsætte 
provisoriske  Regeringer  i  de  befriede  Lande  og  gøre 
deres  Hjælpekilder  nyttige  for  den  fælles  Sag.  Særlig 
skulde  der  gennem  denne  Forvaltning  skaffes  oprettet 
i  hvert  befriet  tysk  Land  en  Liniehær,  et  Landeværn  og 
en  Landstorm.  Dette  Central-Forvaltnings-Raad  skulde 
kun  være  en  foreløbig  Institution,  indtil  efter  Krigen  Ri- 
gets Forfatning  kunde  blive  ordnet. 

Man  ser  altsaa,  at  der  var  lagt  alvorligt  an  paa  at  til- 
intetgøre Napoleons  Magt  i  Tyskland,  og  at  det  altsaa  af 
politiske  Grunde  var  vigtigt  for  Napoleon  at  holde  Elb- 
linien. 

Elbbroen  ved  Dresden  var  altsaa  sprængt  af  Marschal 
Davoust.  Men  det  viste  sig  iøvrigt  snart,  at  der  var  mere 
Brug  for  Davoust's  faste  Haand  ved  den  anden  Ende 
af  Elblinien  —  Nord  paa  i  Egnene  omkring  Elbens  og 
Weserens  Munding.  Her  havde  Signalet  fra  Østpreussen 
gjort  sin  Virkning  hos  Befolkningerne  i  de  gamle  Hanse- 
stæder, der,  som  vi  ved,  for  et  Par  Aar  siden  var  blevet 
ved  et  Magtsprog  ligefrem  indlemmede  i  den  franske 
Stat  under  Navnene  „Departementet  Wesermundingerne" 


240  FIRE    OG  TYVENDE    KAPITEL 

og  „Departementet  Elbmundingerne".  Da  de  franske  Gar- 
nisoner nu,  efter  Nederlaget  i  Rusland,  var  smaa  og  svage, 
da  Kosakkerne  nærmede  sig  Øst  fra,  og  den  russiske 
General  Wittgensteins  Kundgørelse  opfordrede  alle  Ty- 
ske til  at  rejse  sig  og  begynde  Befrielseskampen,  saa 
brød  det  løs  i  Hamburg,  Lubeck,  Bremen  og  omliggende 
Egne  med  at  afkaste  det  franske  Herredømme.  Man 
ansaa  det  for  givet  -  -  og  bestyrkedes  deri  af  udsendte 
Agitatorer  —  at  nu  vilde  det  bryde  løs  over  hele  Tysk- 
land. Det  er  da  heller  ikke  godt  at  vide,  hvad  der  i  saa 
Henseende  vilde  være  sket,  dersom  en  hurtigere  og 
kraftigere  militær  Haandsrækning  var  blevet  disse  nord- 
vesttyske Egne  til  Del.  Men  denne  hanseatiske  Rejsning 
-  om  vi  kan  kalde  den  saa  --  blev  saa  temmelig  ladt 
i  Stikken.  Nogle  militære  Strejfkorps  sendtes  vel  til  Un- 
derstøttelse, men  det  forslog  ikke.  Thi  Napoleon  havde 
hurtig  set  den  Fare,  her  truede  hans  Elbstilling,  og  lige 
saa  hurtigt  taget  sine  Forholdsregler. 

En  af  de  Byer  Vest  for  Elben,  der  havde  frigjort  sig, 
var  Liineburg.  Da  300  franske  Gendarmer  derefter  nær- 
mede sig  for  at  genoprette  Fremmedherredømmet,  havde 
de  Liineburg  Borgere  paa  egen  Haand  jaget  dem  bort. 
Men  den  1.  April  kom  den  franske  General  Morand  og 
besatte  Byen  og  lod  paa  Stedet  30  Borgere  skyde. 
•  Næste  Dag  blev  dog  Morand  trængt  ud  af  Byen  igen 
af  en  preussisk-russisk  Styrke,  der  var  ilet  Staden  til 
Undsætning.  Men  da  Morand  kom  under  Vejr  med,  at 
denne  Styrke  i  Virkeligheden  var  ham  langt  underlegen, 
gjorde  han  Omkring  og  vilde  paa  Stedet  erobre  Byen 
tilbage.  Han  rettede  sit  Angreb  mod  en  Port,  som  for- 
svaredes af  to  russiske  og  to  preussiske  Kanoner.  Disse 
Kanoner  havde  til  Infanteridækning  150  pommerske  Fu- 
silérer  under  Major  Borcke.  Just  som  Morand  stillede 
sig  i  Spidsen  for  en  Bataillon  for  at  overvælde  dem, 
viste  det  sig,  at  Fusilérerne  havde  bortskudt  deres  Pa- 
troner. Men  da  kom  en  ung  Pige  løbende  med  Forklæ- 

det  fuldt  gik  fra  Mand  til  Mand  og  delte  Patroner  ud. 
Det  var  en  Tjenestepige  dér  fra  Liineburg  ved  Navn 
Johanna  Stegen.  Hun  havde  fundet  en  af  Franskmændene 
efterladt  Patronbeholdning  og  tænkt,  hun  kunde  gøre 
Gavn  med  at  bringe  nogle  ud  til  Soldaterne.  Og  da  hun 
saa,  hvor  velkomne  Patronerne  var,  løb  hun  tilbage  efter 
flere,  tog  saa  mange  hun  kunde  bære  i  Forklædet  og 
kom  ud  med  dem  gennem  Kugleregnen,  tog  Forklæde- 
snippen mellem  Tænderne,  medens  hun  med  begge  Hæn- 
der stoppede  Patroner  ind  i  Uniformen  paa  Skytterne, 
hvor  de  laa  i  Kæden. 

Bagefter,  da  Angrebet  var  afslaaet  og  Sejren  vundet, 
hjalp  Johanna  Stegen  med  at  pleje  de  saarede,  og  nogle 
af  disse  kendte  hende  da  paa  hendes  røde  Haar,  at  det 
var  hende,  der  var  kommen  saa  belejligt  ud  med  Pa- 
troner. Selv  havde  Pigen  ikke  talt  derom  til  nogen. 

Denne  lille  Affære  ved  Liineburg  d.  2.  April,  hvor 
Preusserne  sejrede  mod  en  stor  Overmagt  og  tog  flere 
hundrede  Fanger,  var  de  preussiske  Vaabens  første  Op- 
træden mod  Fjenden  i  denne  Krig.  Og  i  Anledning  af 
den  blev  det  første  Jærnkors  uddelt.  Det  var  Major 
Borcke,  Føreren  for  de  tappre  pommerske  Fusilérer, 
som  fik  det. 

En  anden  Sag  er,  at  Liineburg  dog  ikke  kunde  holdes. 
Den  allierede  Styrke,  som  havde  besat  Byen,  nødtes  til 
snart  at  gaa  tilbage  over  Elben. 

Strenge  Straffedomme  blev  fuldbyrdede  af  Franskmæn- 
dene i  de  generobrede  Byer  Vest  for  Elben,  især  i  Bre- 
men af  General  Vandamme. 

I  April  kom  Marschal  Davoust,  Prinsen  af  Eckmiihl, 
og  slog  sig  ned  i  Bremen,  overtagende  igen  den  Plads 
som  Befalingsmand  over  det  32.  Militærdistrikt,  han  havde 
beklædt,  før  han  drog  ud  til  Krigen  i  Rusland.  Ham- 
burg havde  dengang  været  hans  Hovedkvarter,  og  han 
vilde,  det  skulde  blive  det  igen.  Fra  Bremen  sendte  han 
General  Vandamme  frem   mod   Hamburg  for  at  genop- 

Morten   Pontoppidan:  Anno  13  16 


242  FIRE    OG    TYVENDE    KAPITEL 

rette  det  franske  Herredømme  i  denne  store  Handels- 
stad  ved  Elbmundingen. 

I  Hamburg  var  imidlertid  Tettenborn,  en  tysk  Friherre 
i  russisk  Tjeneste,  rykket  ind  med  sine  Kosakker  og 
var  blevet  modtaget  som  en  Frelsens  Engel.  Han  havde 
sat  Hamburgs  Fæstningsværker  i  Stand  og  havde  orga- 
niseret et  Militærvæsen  af  nogle  nyoprettede  saakaldte 
hanseatiske  Batailloner  og  en  Borgervæbning.  Og  saa 
ventede  Tettenborn  iøvrigt  paa,  at  der  snart  vilde  blive 
sendt  ham  Assistance  fra  de  Allieredes  Overkommando 
for  at  sætte  ham  i  Stand  til  at  holde  denne  vigtige  Plads. 
At  man  havde  Øje  for  Hamburgs  store  militære  Betyd- 
ning, fremgik  af,  at  Zaren  straks  efter  Tettenborns  Be- 
sættelse af  Hamburg  havde  forfremmet  ham  fra  Oberst 
til  Generalmajor. 

Saa  staar  da  Sagerne  saaledes  paa  disse  Egne,  at 
Franskmændene  har  kvalt  Oprøret  Vest  for  Elben  og  er 
med  deres  Tropper  rykket  frem  til  Elbens  venstre  Bred, 
men  paa  den  anden  Bred  byder  det  frigjorte  Hamburg 
dem  indtil  videre  Modstand  under  Tettenborns  militære 
Ledelse. 

Gaar  vi  mod  Syd  op  langs  Elben,  kommer  vi  til  Magde- 
burg. Her  havde  Prins  Eugen,  Napoleons  Stifsøn,  trukket 
de  Tropper  sammen,  som  den  russiske  General  Wittgen- 
stein, fulgt  af  General  Yorck  som  en  foreløbig  uvirksom 
Reserve,  efterhaanden  havde  drevet  tilbage  fra  Weich- 
selen  til  Oder  og  fra  Oder  til  Elben.  Her  i  Magdeburg 
skulde  der  nu  holdes  Stand.  Ja  Prins  Eugen  forsøgte 
endog  et  Fremstød  i  Retning  af  Berlin,  hvor  jo  Wittgen- 
stein og  Yorck  var  rykkede  ind  og  udhvilede  deres 
Tropper. 

Deres  Hvile  var  iøvrigt  allerede  forbi;  de  havde  faaet 
Marchordre,  og  denne  Gang  skulde  Yorck  ikke  være 
henvist  til  uvirksom  Følgen  i  Hælene  paa  Russerne.  Da 
derfor  Yorck  d.  27.  Marts  tidlig  om   Morgenen  brød  op 

fra  Berlin  for  med  sit  Korps  at  rykke  i  Felten,  talte  han 
til  sine  Soldater  og  sagde:  „Fra  dette  Øjeblik  af  tilhører 
vort  Liv  os  ikke  mere;  ingen  af  os  maa  regne  paa,  at 
han  skal  opleve  Enden  af  Krigen;  enhver  maa  være  glad 
beredt  til  at  give  sit  Liv  hen  for  Fædreland  og  Konge. 
Soldater!  nu  gaar  det  ud  i  Kampen;  I  skal  se  mig  i 
Spidsen  for  Eder;  gør  eders  Pligt;  jeg  sværger  jer:  mig 
ser  et  ulykkeligt  Fædreland  ikke  mere."  Dette  sidste 
sagde  han  henvendt  til  det  saakaldte  Livregiment.  Regi- 
mentets Fører,  Oberst  Horn,  omfavnede  Generalen  og 
sagde  højt:  Jeg  og  det  hele  Regiment  vil  følge  Deres 
Eksempel!  Det  er  et  Ord!  raabte  en  Soldat.  Ja,  det  er 
et  Ord!  gentog  hele  Regimentet. 

Wittgensteins  og  Yorcks  Fremrykning  skete  i  sydvest- 
lig Retning  mod  Elben.  Og  saa  stødte  de  da  d.  5.  April 
ved  Dannigkow  og  Mockern  sammen  med  Prins  Eugen, 
der  var  brudt  frem  fra  Magdeburg.  Det  var  hovedsagent- 
lig  Yorcks  Korps,  der  kom  i  Ilden,  og  Franskmændene 
lod  til  at  blive  forbavsede  og  overraskede  ved  at  se 
Preussere  slaas  paa  en  saa  forbitret  og  determineret 
Maade.  De  maatte  vige  paa  alle  angrebne  Punkter  og 
trak  sig  i  Ly  af  Nattemørket  tilbage  til  Magdeburg,  hvor 
de  kastede  næsten  alle  Broer  af. 

Nu  var  foreløbig  Berlin  sikker  mod  et  Angreb  fra 
Magdeburg.  Wittgenstein  og  Yorck  fortsatte  da,  overens- 
stemmende med  deres  Ordre,  deres  March  i  sydlig  Ret- 
ning. Et  preussisk  Korps,  som  under  General  Bulow 
var  blevet  organiseret  i  de  nordlige  Provinser,  var  just 
her  foran  Magdeburg  stødt  til  Hæren  og  fik  nu  den 
Opgave  at  holde  Vagt  foran  Magdeburg,  medens  Wittgen- 
stein og  Yorck  begav  sig  til  Hovedkrigsskuepladsen  for 
dér  at  forene  sig  med  den  Hær,  der  fra  Breslau  var 
brudt  frem  under  Bliichers  Anførsel  for  at  tage  det  op 
med  Napoleon. 

Fem  og  tyvende  Kapitel 

BLUCHER 


Det  var  klart,  at  det  vilde  blive  Preussen,  der  kom 
til  at  trække  Læsset  i  Krigen  mod  Napoleon.  Og  det 
var  lige  saa  klart,  at  skulde  der  vindes  Sejr  med  den 
tildels  uøvede  og  løst  sammensatte  Hær,  Preussen  havde 
at  begynde  med,  da  maatte  der  regnes  med  de  ikke-ma- 
terielle,  hemmelighedsfulde  Kræfter  og  Alliancer,  —  den 
Styrke,  som  det  giver  at  være  varm  om  Hjertet. 

Derfor  var  det  ogsaa  nødvendigt,  at  den  nyskabte 
preussiske  Hær  fik  til  Overgeneral  en  god  tysk  Mand, 
som  først  og  fremmest  selv  var  varm  om  Hjertet,  og 
hvis  Navn  Soldaterne  kunde  løfte  højt  paa  Skjold. 

Det  kunde  ikke  blive  nogen  anden  end  „gamle  Blucher." 

Gebhard  Leberecht  v.  Blucher  var  født  i  Rostock  16. 
December  1742  ud  af  en  gammel  nedersachsisk  Adels- 
slægt. I  Rostock  havde  han  gaaet  i  Skole,  men  ikke 
lært  ret  meget,  i  hvert  Fald  ikke  Retskrivning.  Han  skrev 
udmærket  for  sig,  men  med  en  rent  ud  skrækkelig  Stav- 
ning. Ogsaa  mundtlig  førte  Blucher  Ordet  med  stor  Magt 
og  Begavelse,  men  netop  saadan  som  man  taler,  naar 
man  ikke  har  lært  det  i  nogen  Skole. 

I  14  Aars  Alderen  kom  han  i  Huset  hos  en  gift,  men 
barnløs  Søster  paa  Øen  Rugen.  Denne  0  hørte  med  til 
Svensk  Pommern,  og  her  hvervedes  da  i  Aaret  1758 
Husarer  for  den  svenske  Konge,  som  var  i  Krig  med 
Frederik  den  store  af  Preussen.  Den  15aarige  Gebhard 
Blucher  stak  da  af  fra  Søster  og  Svoger  og  blev  svensk 
Husar,  --  kom  ogsaa  i  Krigen  og  begyndte  altsaa  sin 
militære  Løbebane  paa  den  forkerte  Side,  for  saa  vidt 
han  var  bestemt  til  at  blive  preussisk  Overgeneral.  Fejlen 


BLUCHER  245 

blev  imidlertid  rettet  ved  betimelig  Indfangning,  idet  en 
Underofficer  ved  Oberst  Bellings  preussiske  Husarer 
gjorde  den  svenske  Fanejunker  til  Krigsfange  under  en 
lille  Træfning  i  Østpreussen  1760.  Da  Oberst  Belling 
syntes  godt  om  den  17aarige  Junker  og  desuden  opdagede, 
at  de  var  lidt  i  Familie  med  hinanden,  tog  han  sig  af 
ham  og  skaffede  ham,  gennem  Underhandling,  Afsked  af 
den  svenske  Tjeneste  og  Ansættelse  som  Fanejunker  i 
hans  eget  Regiment  af  sorte  Husarer.  Saaledes  blev 
Blucher  preussisk  Officer  og  fik  i  Oberst  Belling  en 
dygtig  Foresat  og  Læremester. 

Oberst  Belling  var  en  gudfrygtig  Mand,  som  før  Kam- 
pen bad  paa  sine  Knæ,  idet  han  var  overbevist  om,  at 
hans  Liv  og  Skæbne  stod  i  Guds  Haand.  Sin  Aftenbøn 
fremsagde  han  med  høj  Stemme  og  bad  om  Guds  Vel- 
signelse for  sit  hele  Regiment;  stundom  kunde  han  ind- 
flette en  Bøn  for  den  og  den  unge  Officer,  som  han  var 
utilfreds  med,  at  Gud  dog  vilde  i  Naade  oplyse  og  for- 
bedre ham,  saa  han  kunde  „konservere  sig  i  Tjenesten." 
I  Kampen  var  Belling  utrolig  dristig  og  tillige  meget 
opfindsom  i  Retning  af  Baghold  og  Overfald,  altsaa  en 
rigtig  Husarofficer.  Han  var  som  en  Fader  for  sine  Sol- 
dater, men  stillede  store  Fordringer  til  deres  Udholden- 
hed. Belling  brugte  Blucher,  der  snart  blev  Løjtnant,  til 
Adjudant.  Og  denne  Tjeneste  i  Syvaarskrigens  sidste  Aar, 
—  ja  det  var  den  militære  Uddannelse,  Blucher  fik.  Naar 
alt  kommer  til  alt,  er  vel  ogsaa  selve  Krigen  det  bedste 
Akademi  for  en  ung  Officer. 

Efter  Krigen  avancerede  Blucher  til  Ritmester,  men 
foreløbig  ikke  højere.  Thi  Kong  Frederik  var  ikke  for- 
nøjet med  hans  Opførsel.  Han  havde  i  Virkeligheden 
ogsaa  været  en  vild  og  gal  Krabat,  og  blev  noget  af  det 
alle  sine  Dage,  —  spillede  f.  Eks.  altid  sine  Penge  væk 
i  Hasard,  naar  han  havde  nogle.  —  Da  nu  den  unge 
Ritmester  blev  forbigaaet  ved  et  Avancement,  ja,  saa  var 
han  ikke  den  Mand,  der  paa  nogen  Maade  vilde  finde 

sig  deri.  Først  bandede  og  tordnede  han  med  al  den 
Virtuositet,  han  deri  havde  erhvervet  sig,  og  derefter 
opsatte  han  følgende  Skrivelse  til  Hans  Majestæt  Kon- 
gen: „Denne  v.  Jågersfeld,  der  ikke  har  anden  Fortjene- 
ste, end  at  han  er  et  uægte  Barn  af  Markgreven  af  Schwedt, 
er  foretrukket  for  mig.  Jeg  beder  Deres  Majestæt  om 
min  Afsked."  Svaret  paa  dette  er  en  Arrestordre.  Rit- 
mester v.  Bliicher  skal  i  tre  Fjerdingaar  sidde  arresteret 
og  eftertænke  sin  Trods  mod  Kongen  og  desuden  andre 
Forseelser.  Men  Arresten  kurerer  ikke  Bliicher.  Han 
kommer  ikke  fra,  at  der  er  sket  ham  Uret.  Og  da  han 
atter  bliver  fri,  gentager  han  overfor  Kongen  sin  skrift- 
lige Begæring  om  Afsked.  Atter  kort  og  godt.  Men  „gamle 
Frits"  forstaar  sig  ogsaa  paa  den  kortfattede  Stil.  Han 
sætter  sig  ned  og  udsteder  følgende  Ordre:  „Ritmester 
v.  Bliicher  er  afskediget  fra  sin  Tjeneste  og  kan  gaa 
Fanden  i  Vold!" 

Det  betød  altsaa  Afsked  i  Unaade,  hvilket  igen  vilde 
sige,  at  der  ingen  Udsigt  var  til  ny  Ansættelse  hverken 
i  Preussen  eller  andensteds. 

I  14  Aar  levede  Bliicher  som  pommersk  Landmand 
indtil  han  endelig,  efter  Frederik  den  stores  Død,  op- 
naaede  Genindsættelse  i  Hæren  og  blev  Major  ved  sit 
gamle  Regiment.  Og  nu  avancerede  han  temmelig  rask, 
deltog  med  Hæder  i  Revolutionsfelttogene  1793-94,  drog 
i  1806  med  i  Felten  som  Ryttergeneral  og  var  en  af 
dem,  der  allermest  blindt  stolede  paa,  at  Napoleon  vilde 
komme  til  kort  overfor  en  preussisk  Hær.  Men  der 
viste  sig  nu  den  Forskel  paa  Bliicher  og  de  fleste  andre 
preussiske  Generaler,  at  hos  ham  var  der  et  Mod,  som 
holdt  sig  oppe,  ogsaa  efterat  Overmodet  havde  faaet  sin 
Bekomst  paa  Nederlagets  Dag.  Vi  har  hørt,  hvorledes 
Bliicher  efter  Nederlaget  samlede  hvad  han  kunde  og 
foretog  et  ordnet  og  planlagt  Tilbagetog  mod  Liibeck  og 
kapitulerede  først,  da  han  intet  Brød  og  ingen  Ammuni- 
tion mer  havde. 


BLUCHER  247 

Efter  Fredslutningen  i  Tilsit,  der  kom  ham  saa  meget 
mere  paa  tværs,  som  han  just,  efter  at  være  udløst  af  Fan- 
genskabet, var  i  Færd  med  ny  militære  Foretagender,  var 
Bliicher  nær  ved  at  gaa  i  Jorden.  Der  udviklede  sig  i  Vin- 
teren 1807-08  hos  denne  vel  hidsige,  men  dog  ellers  god- 
modige Mand  et  bittert  og  rasende  Had  mod  Napoleon. 
Han  sad  dengang  i  Stargard  som  Befalingsmand  over 
Tropperne  i  Pommern.  Men  han  havde  ikke  sit  gamle 
ellers  uopslidelige  Humør.  Stundom  kom  der  Anfald  af 
ligefrem  Forrykthed  over  ham.  Da  for  han  om  i  sin 
Stue  med  draget  Sabel  og  stak  efter  Fluerne  paa  Væggen, 
idet  han  fantaserede  om  Bonaparte,  der  formodentlig  i 
et  saadant  Øjeblik  stod  for  ham  som  en  Beelzebub,  en 
„Fluernes  Gud". 

Men  han  havde  under  sin  nervøse  Overspændthed 
ogsaa  andre  Øjeblikke.  Da  blev  han  klarøjet,  spaaede  og 
sagde:  „Den  Bonaparte  skal  herunter!  Jeg  skal  nok  hjælpe 
med  dertil.  Og  før  det  er  gjort,  dør  jeg  ikke.  Herunter 
skal  han!"  Hans  Omgivelser  rystede  paa  Hovedet,  naar 
de  hørte  den  65aarige  Mand  udtale  dette  saa  sikkert,  og 
det  paa  en  Tid,  da  Napoleons  Herredømme  nærmest 
saa  ud  til  at  være  grundfæstet  for  bestandigt.  Men  det 
viste  sig  dog  siden,  at  Bliichers  Ord  havde  været  pro- 
fetiske.*) 

Den  egentlige  Sygdom  forvandt  Bliicher,  men  vedblev 
længe  at  være  nedtrykt.  Ved  Budskabet  om  Dronning 
Luises  Død  i  1810  skrev  han:  „Jeg  er  som  ramt  af 
Lynet.  Kvindernes  Stolthed  er  altsaa  gaaet  bort  fra  Jor- 
den. Gud  i  Himlen!  hun  maa  have  været  for  god  for 
os.  —  I  min  nuværende  Stemning  er  intet  mig  kærere, 
end  at  jeg  erfarer,  Verden  brænder  i  alle  fire  Ender." 


*)  En  af  Bliichers  Biografer,  Joh.  Scherr,  anmærker  efter  at  have  fortalt  om  dette: 
„Denne  Meddelelses  Tilforladelighed  har  jeg  efter  Forespørgsel  faaet  bekræftet  fra  Meck- 
lenhurg,  af  en  Mands  Mund,  hvis  Fader  i  den  Tid  i  Stargard  var  meget  omkring  Ge- 
neralen. Efter  dette  mig  velvilligst  meddelte  Vidnesbyrd  har  jeg  optaget  den  profetiske 
Ytring  i  Teksten.  Hos  Varnhagen  lyder  den  noget  anderledes,  hvilket  kan  være  et  Vid- 
nesbyrd om,  at  den  har  været  hørt  af  flere." 

I  1812,  da  den  nedværdigende  Alliance  med  Frankrig 
blev  sluttet,  maatte  Frederik  Vilhelm  føje  Napoleon  i  at 
afskedige  Blucher.  Dog  skrev  Kongen  privat  til  ham: 
„Jeg  forbeholder  mig,  atter  at  sætte  Dem  i  Virksomhed, 
saasnart  Omstændighederne  tillader  det."  Og  Kongen 
gav  ham  Gaarden  Kunzendorf  i  Schlesien.  Dér  sad 
Blucher  i  tvungen  Uvirksomhed,  medens  det  russiske 
Felttog  gik  for  sig.  „Det  var  den  skrækkeligste  Tid  i 
mit  Liv",  sagde  Blucher  senere. 

Først  ved  Nytaarstid  1813,  da  Napoleons  russiske 
Nederlag  var  blevet  bekendt,  først  da  vendte  alle  Livs- 
aander  tilbage  hos  den  gamle  Ryttergeneral.  Den  5, 
Januar  skrev  han  til  sin  Ven  Scharnhorst: 

Alle  mine  Fingre  klør  efter  at  gribe  Sabelen.  Dersom  det  nu 
ikke  er  Hans  Majestæt  vor  Konges  og  alle  andre  tyske  Fyrsters  og. 
hele  Nationens  Foretagende  at  udrydde  alt  det  Skarns  Franskmands- 
tøj med  samt  den  Bonaparte  og  al  hans  hele  Slæng  fra  den  tyske 
Jord,  saa  synes  mig  ikke,  at  nogen  tysk  Mand  mere  er  det  tyske 
Navn  værd.  Nu  er  det  engang  igen  Tid  at  gøre,  hvad  jeg  allerede 
Anno  9  tilraadede,  nemlig  at  kalde  den  hele  Nation  op  til  Vaaben, 
og  naar  Fyrsterne  ikke  vil  og  sætter  sig  derimod,  da  at  jage  dem 
væk  sammen  med  Bonaparte:  Thi  ikke  blot  Preussen  alene,  men 
det  hele  Tyskland  maa  igen  sættes  paa  Fode,  og  Nationen  bringes  i 
Stand. 

Da  det  trak  ud,  søgte  Scharnhorst  at  dæmpe  sin  Vens 
stadig  ytrede  Utaalmodighed.  Men  Blucher  skrev  til 
ham  d.   10.  Februar: 

Jeg  kan  nu  engang  ikke  sidde  stille  og  bide  Tænderne  sammen, 
naar  det  drejer  sig  om  Fædrelandet  og  Friheden.  Lad  det  Luse-  og 
Skidetøj  af  Diplomatikere  fare  til  alle  Djævle.  Hvorfor  skal  ikke 
allemand  sidde  op  og  løs  paa  Franskmændene  som  det  hellige  Don- 
nerwetter.  De,  som  foreslaar  Kongen  at  tøve  endnu  længere  og 
holde  Fred  med  Bonaparte,  er  Forrædere  mod  ham  og  det  hele  tyske 
Fædreland  og  er  ikke  bedre  værd  end  at  skydes;  thi  imedens  vi 
her  sidder  og  snakker  i  Stedet  for  at  kalde  Nationen  op  og  i  Krig, 
faar  Franskmændene  Tid  og  Lejlighed  til  at  bringe  deres  Tjeneste 
og  Armé  igen  paa  Fode,  og  derfor  saa  siger  jeg  March!  og  op!  og 
med  Kaarden  Fjenden  i  Ribbenene! 


Blucher 

I  Breslau  havde  man  imidlertid  travlt  med  Spørgs- 
maalet  om,  hvem  der  skulde  tage  Overkommandoen 
over  den  Hær,  der  nu  samlede  sig  her  i  Schlesien  og 
snart  stod  færdig  til  Udrykning  Der  blev  talt  om  Yorck 
og  om  andre.  Ogsaa  om  Blucher.  Men  —  sagde  nogle 
—  hvad  skal  vi  dog  med  en  Olding  paa  snart  de  71? 
Har  vi  ikke  i  1806  faaet  nok  af  gamle  udlevede  Gene- 
raler? Andre  sagde:  Blucher!  denne  Hugaf!  denne 
Vildmand!  han  vil  jo  bare  gaa  blindt  paa  og  ødelægge 
alt  ved  sin  Ubesindighed!  Disse  forskellige  Domme 
ophævede  paa  en  Maade  hinanden.  Og  -  -  hvad  man 
end  sagde  —  Scharnhorst  holdt  absolut  paa  Blucher. 
„De  er  vor  fødte  Fører",  skrev  han  til  ham,  „om  De 
saa  skulde  bæres  foran  Hæren  i  en  Bærestol.  Kun 
med  Dem  er  Besluttethed  og  Lykke." 

Det  er  absolut  ikke  den  tekniske  Feltherredygtighed, 
Scharnhorst  her  tager  Hensyn  til.  Men  det  er  meget 
mere  den  elektriserende  Kraft,  der  udgaar  fra  gamle 
Bluchers  modige  og  mandige  og  harmfyldte  Hjerte.  Og 
saa  det,  at  han  saa  udmærket  forstaar  at  tale  til  Solda- 
terne som  en  Fader  til  sine  Børn.  Og  endvidere  dette, 
at  han  ser  saa  godt  ud  —  fra  Top  til  Taa  saa  pragt- 
fuldt et  Stykke  gammel  Soldat. 

Lad  os  høre  E.  M.  Arndts  Beskrivelse  af  ham,  som 
han  saa  ud  ved  denne  Tid:  Arndt  skriver: 


Trods  sin  høje  Alder  bar  han  en  herlig  Skikkelse,  stor  og  flot, 
med  de  skønneste,  rundeste  Lemmer  fra  Hoved  til  Fod,  hans  Arme, 
Ben  og  Laar  endnu  næsten  som  en  Ynslings  skarpt  og  fast  tegnede. 
Mest  forbavsede  hans  Ansigt.  Han  havde  to  forskellige  Verdener, 
der  selv  ved  Spøg  og  Spas,  som  han  ganske  frisk  og  soldatisk  hen- 
gav sig  til  med  enhver,  ikke  vekslede  deres  Farver:  Paa  Pande, 
Næse  og  i  Øjnene  kunde  Guder  bo;  om  Hage  og  Mund  drev  de 
sædvanlige  dødelige  deres  Væsen.  At  jeg  skal  sige  det:  i  hin  øvre 
Region  var  ikke  alene  Skønhed  og  Højhed  udtrykt,  men  ogsaa  et 
dybt  Tungsind,  som  jeg,  for  de  sortdunkle  Øjnes  Skyld,  der  lignede 
det  mørke  Havblaa,  næsten  kunde  kalde  et  Havtungsind;  thi  hvor 
venligt   disse  Øjne   end    forstod   at  le  og  at  vinke,    de  fordunkledes 

ogsaa  ofte  pludselig  til  en  frygtelig  Alvor  og  Vrede  .  .  .  Mund  og 
Hage  derimod  gav  et  helt  andet  Indtryk,  om  de  end  i  de  ydre  For- 
mer var  i  Overensstemmelse  med  Ansigtets  øvre  Dele.  Her  sad 
altid  Husar-Listen  samlet,  hvis  spillende  Træk  undertiden  endog  løb 
opad  og  ind  i  Øjnene,  og  noget  som  af  en  Maar.  der  lurer  paa  sin 
Fangst. 

Scharnhorst  fik  sat  igennem,  at  Blucher  udnævntes  til 
Overbefalingsmand  over  den  i  Schlesien  samlede  preus- 
siske Hær,  der  var  26000  Mand  stærk  og  blev  forstær- 
ket med  et  russisk  Korps  paa  10000  Mand  under  Win- 
zingerode.  Med  en  Overgeneral  af  Bluchers  Art  blev 
jo  Stillingen  som  hans  Generalkvartérmester  —  omtrent 
hvad  man  nu  kalder  Stabschef  -  af  stor  Betydning. 
Denne  Stilling  ved  Bluchers  Side  overtog  Scharnhorst 
selv.  Og  da  han  vidste,  at  han  altid  vilde  være  en  Del 
optaget  af  hvad  vi  vilde  kalde  krigsministerielle  Forret-  ■ 
ninger,  fik  han  Gneisenau  ansat  som  2den  Generalkvar- 
térmester. Dermed  var  Førerforholdene  ved  denne  Hær 
i  en  særdeles  god  Orden:  Hos  Blucher  Kamplysten  og 
Fremdriften,  hos  Scharnhorst  og  Gneisenau  Overvejel- 
sen, Beregningen.  Da  Scharnhorst  ulykkeligvis  ret  snart 
faldt  fra,  rykkede  Gneisenau  op  i  hans  Plads  og  udviste 
den  samme  lykkelige  Evne  til  Samarbejde  med  Blucher, 
som  Scharnhorst  havde  haft.  Da  efter  endt  Krig  Blucher 
var  i  England  og  blev  gjort  Stads  af  paa  alle  Maader, 
saa  han  f.  Eks.  fejredes  med  en  -  -  i  dette  Tilfælde  i 
Grunden  komisk  —  Udnævnelse  til  juridisk  Æresdoktor 
i  Oxford,  udbrød  han:  „Naa,  Gud  straffe  mig!  skal  jeg 
være  Doktor,  saa  maa  de  i  det  mindste  gøre  Gneisenau 
til  min  Apoteker;    for  vi  to  hører  nu  engang  sammen!" 

Men  fordi  han  tidlig  havde  maattet  skilles  fra  Scharn- 
horst, havde  han  dog  ikke  glemt  ham. 

Ved  den  Velkomstbanket,  Frimurerne  i  Berlin  efter 
Krigen  gav  deres  berømte  Medbroder  -  thi  Blucher 
var  ivrig  Frimurer  —  kom  Blucher  i  sin  Tale  ind  paa 
at  mindes  baade  Gneisenau  og  Scharnhorst  og  han  slut- 

tede  med  de  Ord:  „Er  du  nærværende,  min  Vens,  min 
Scharnhorsts  Aand,  da  vær  du  selv  Vidne,  at  jeg  uden 
dig  intet  vilde  have  fuldbragt." 

Og  siden  vi  nu  her  er  komne  ind  paa  Bluchers  Fest- 
taler, saa  lad  os  tage  med,  at  han  ved  en  anden  Fest, 
der  gaves  ham  til  Ære,  rejste  sig  og  udbragte  en  Skaal 
med  følgende  Ordlyd:  „Paa  den  lykkelige  Forbindelse 
mellem  Kriger-  og  Borgerstanden  ved  Hjælp  af  Lande- 
værnet!" 


Seks  og  tyvende  Kapitel 

LUTZEN  OG  BAUTZEN 


Tiden  var  endelig  kommen,  da  Bliicher  kunde  sætte 
sig  til  Hest  og  drage  i  Felten.  Samme  Dag  som  Krigs- 
erklæringen udstedtes,  rykkede  den  Bliicherske  Hær  ud 
af  Breslau  ad  Elben  —  ad  Sachsen  til. 

Da  man  naaede  Floden  og  skulde  over  til  Dresden, 
var  Broen  ganske  vist  sprængt.  Men  militær  Modstand 
fandt  man  ikke.  Den  svage  franske  Besætning  i  Dres- 
den forsvandt  Vest  paa,  og  man  kunde  altsaa  i  Ro  og 
Mag  slaa  to  Skibsbroer  og  gaa  over.  Davousts  famøse 
Brosprængning  havde  saaledes  været  ganske  unyttig. 

Den  30.  Marts  holdt  Bliicher  da  sit  Indtog  i  Sachsens 
Hovedstad.  I  Forvejen  havde  han  udstedt  et  Opraab 
„til  Sachsens  Beboere",  hvori  han  meddelte,  at  han  kom 
ikke  for  at  erobre,  men  for  at  befri  deres  Land.  „En- 
hver Ven  af  tysk  Uafhængighed",  hed  det,  „vil  vi  be- 
tragte som  vor  Broder;  den  vildledte  svagsindede  vil  vi 

med  Mildhed  lede  tilbage  paa  den  rette  Vej;  men  den 
æreløse  forvorpne  Haandlanger  for  et  fremmed  Tyranni 
vil  vi  ubønhørligt  forfølge  som  en  Forræder  mod  det 
fælles  Fædreland." 

En  Folkerejsning  i  Sachsen  havde  mange  haabet  paa; 
men  den  udeblev.  Vel  var  der  en  gennemgaaende  tysk 
Stemning  hos  Befolkningen;  men  man  havde  det  dér 
som  i  Preussen:  Kongen  maatte  gaa  i  Spidsen,  hvis  der 
skulde  gøres  noget.  Og  den  sachsiske  Konge,  Frederik 
August,  der  jo  hørte  til  Rhinforbundet,  havde  taget  det 
Parti  at  løbe  fra  det  hele.  Under  Eskorte  af  to  Kyras- 
sérregimenter  havde  han  —  med  sin  Familie  og  sine 
Penge  og  Kostbarheder  —  begivet  sig  først  til  Plauen  i 
en  Afkrog  af  Landet,  derfra  ud  af  Landet  til  Regens- 
burg, og  derfra  igen  til  Prag,  hvor  han  stillede  sig  under 
Østerrigs  Beskyttelse.  Det  øvrige  sachsiske  Militær 
havde  han  ladet  indeslutte  sig  i  Elbfæstningen  Torgau 
og  befalet  General  Thielmann  at  holde  Fæstningen  mod 
baade  Preussere,  Russere  og  Franskmænd  og  hvem- 
somhelst. 

Det  var  altsaa  en  afventende  Stilling,  denne  Konge 
indtog.  Det  vilde  jo  ellers  hare  været  en  stor  Vinding 
for  den  tyske  Sag,  om  han  havde  grebet  Øjeblikket  og 
tiltraadt  Koalitionen  mod  Napoleon.  Kongen  af  Sachsen 
kunde  hurtigt  have  bragt  50000  Mand  paa  Benene,  hvil- 
ket netop  vilde  have  været  det  Tilskud  af  Mandskab, 
de  Allierede  i  Øjeblikket  trængte  til.  Og  det  vilde,  poli- 
tisk set,  have  styrket  den  tyske  Side  i  Alliancen,  saa 
Afhængigheden  af  den  russiske  Ven  straks  var  blevet 
mindre.  —  Men  dette  blev  der  altsaa  intet  af. 

Et  lille  karakteristisk  Øjebliksbillede  af  Bliicher  fra 
de  Dage,  han  residerede  i  Dresden,  har  Korners  Ven 
Frederik  Forster  givet  os.  Han  fortæller  om,  hvorledes 
han  af  Generalen  havde  faaet  Tilladelse  til  at  lade  trykke 
nogle  Krigssange  og  derfor  gik  op  at  takke  ham.  „Jeg 
traf   den    gamle  Herre,    just    som    han    ved   Frokosten 

modtog  forskellige  Rapporter,  og  jeg  forekom  mig  selv 
ret  tarvelig  i  min  sorte  Frakke  mellem  alle  disse  Hu- 
sarer og  Jægere.  Da  jeg  blev  forestillet  for  ham  og  af- 
lagde min  Tak,  lagde  han  venligt  sin  Haand  paa  min 
Skulder  og  sagde:  Ja,  bare  altid  synge  lystig  væk!  Det 
tænder  en  Smule  Ild  hos  Folkene:  Nu  maa  enhver 
synge,  som  han  har  det  om  Hjertet;  den  ene  med  Sna- 
belen, den  anden  med  Sabelen.  —  Eksellence,  jeg  tæn- 
ker ikke  paa  at  blive  imellem  Snabelsangerne;  jeg  ven- 
ter kun  paa  det  Liitzowske  Korps  for  at  træde  ind  i 
det.  Desto   bedre,    saa   kan   vi   jo   med   det  samme 

klinke  paa  godt  Kammeratskab  . . ." 

Allerede  3.  April  brød  Bliicher  op  fra  Dresden  og 
rykkede  Vest  paa.  I  Egnen  Syd  for  Leipzig  slog  han 
sig  ned.  Her  stødte  Wittgenstein  og  Yorck  til,  og  her 
begyndte  endelig  ogsaa  den  russiske  Hovedstyrke  at 
indtræffe.  Og  Zar  Aleksander  ankom  og  Frederik  Vil- 
helm. Men  Kutusof,  de  Allieredes  Overgeneral,  kom 
ikke.  Han  var  afgaaet  ved  Døden  i  Schlesien  og  blev 
nu  erstattet  af  Wittgenstein. 

I  Egnen  Syd  for  Leipzig  befandt  de  Allierede  sig  An- 
sigt til  Ansigt  med  den  Opstilling,  Napoleon  havde  taget 
med  de  Troppemasser,  han  med  en  utrolig  Handlekraft 
efter  sin  Hjemkomst  fra  Rusland  havde  faaet  udskrevet 
og  væbnet  og  sendt  over  Hals  og  Hoved  til  Tyskland. 

At  naa  frem  til  Elben  med  disse  Tropper,  var,  som 
vi  har  set,  foreløbig  ikke  lykkedes  Napoleon.  Men  bag 
Saalefloden  havde  han  taget  Opstilling  med  dem  og 
trukket  Prins  Eugens  Hovedstyrke  til  sig  fra  Egnen  om 
Magdeburg. 

Men  det  var  ikke  Napoleons  Hensigt  at  blive  længe 
staaende  der  bag  Saale.  Han  vilde  frem  til  Elben  og 
Dresden  og  bl.  a.  sikre  sig,  at  ikke  Kongen  af  Sachsen 
alligevel  gik  over  til  hans  Fjender  og  gav  de  andre 
Rhinforbundsstater  et  saadant  Eksempel. 

D.   1.   Maj  lod   da   Napoleon    sine  Tropper  gaa  over 

Saale  ved  Naumburg  og  Merseburg  og  marchere  mod 
Leipzig.  Marschal  Ney  var  i  Spidsen  med  sit  Korps. 
Han  mødte  de  russiske  Fortropper,  drev  dem  tilbage 
efter  en  livlig  Kamp,  og  naaede  saaledes  den  første  Dag 
til  Egnen  ved  Lutzen  eller  lidt  Syd  derfor.  Napoleon 
fulgte  efter  med  Hovedstyrken  og  tog  samme  Aften 
Kvarter  i  Lutzen. 

Næste  Morgen,  2.  Maj,  skulde  Neys  Korps  holde  sig 
lidt   tilbage  blive    foreløbig   hvor   det   var,    Syd    for 

Lutzen,  medens  Napoleon  med  sin  venstre  Fløj  skød 
sig  rask  frem  mod  Leipzig  i  den  Hensigt  at  afskære  de 
Allierede  fra  deres  Forbindelse  med  Preussen. 

Kl.  11  d.  2.  Maj  red  Napoleon  selv  fra  Lutzen  efter 
sine  forud  afmarcherede  Tropper.  Hen  over  den  be- 
rømte Slagmark  red  han,  hvor  Gustav  Adolf  d.  16.  Nov. 
1632  havde  ladet  sit  Liv.  I  Kejserens  Følge  var  blandt 
andre  ogsaa  Marschal  Ney.  Han  havde  efterladt  sit 
Korps,  endnu  hvilende,  bag  sig,  og  modtog  nu  sine  In- 
struktioner af  Kejseren  angaaende  Dagens  Manøvrerin- 
ger. Forude  hørte  man  Kanontorden  i  Retning  af  Leip- 
zig. Det  var  Napoleons  Fortrop,  der  var  stødt  paa 
Fjenden.  Kejseren  red  op  paa  en  Bakke  ved  Vejen, 
steg  af  Hesten  og  rettede  sin  Kikkert  derhen.  Han  gav 
en  af  sine  Marschaler  Befaling  til  at  lade  sit  Korps  gaa 
frem  til  Understøttelse  for  de  Tropper,  der  kæmpede 
der  forude  ved  Leipzig.  Dér  tænkte  Kejseren  sig,  at 
de  Allierede  vilde  sætte  haardt  imod  for  at  hævde  deres 
Forbindelse  mod  Nord. 

Men  en  stærk  Kanontorden  fra  Egnen  Syd  for  Lutzen 
og  en  Melding  om,  at  de  Allierede  var  set  i  Fremryk- 
ning mod  Neys  Korps,  som  hvilede  sig  dér,  rev  plud- 
selig Napoleon  ud  af  hans  Vildfarelse.  I  et  Minut 
maatte  han  i  sit  Hoved  lægge  hele  Dagens  Plan  om. 
Adjudanter  sendte  han  afsted  med  ny  Ordrer  til  alle 
sine  Korps,  og  saa  i  flyvende  Fart  med  hele  sin  Stab 
tilbage  til  Lutzen,  hvorfra  han  var  redet  ud.   Ordren  til 

Garden  overbragte  han  selv  paa  Vejen.  Den  Ordre  er 
blevet  berømt.  Den  lød:  La  garde  au  feu!  Garden  til 
Ilden! 

Det  var  Bliichers  Kanoner,  Napoleon  havde  hørt. 
Thi  Bliichers  Korps  dannede  første  Træfning  i  den 
Fremrykning,  de  Allierede  denne  Dag  foretog  Syd  fra 
paa  tværs  af  Napoleons  Marchlinie  i  Haab  om  at  gen- 
nembryde denne  og  saaledes  splitte  Kejserens  Hær  i  to 
Dele. 

Det  var  ikke  langt  fra  at  lykkes.  Blucher,  som  førte 
Stødet  med  megen  Kraft,  kom  ind  paa  Divisionen  Sou- 
ham  af  Neys  Korps  og  bragte  den  i  stor  Forvirring. 
Denne  Division  laa  i  fire  Landsbyer,  som  dannede  en 
Firkant,  hvis  sydlige  Hjørne  udgjordes  af  Byen  Gross- 
gorschen.  Denne  By  blev  stormet  af  Bliichers  Folk 
med  frivillige  Jægere  i  Spidsen.  Og  videre  frem  trængte 
Preusserne  -  -  til  de  næste  to  Landsbyer  -  -  og  fra 
dem  frem  mod  den  fjerde  og  sidste,  den,  som  dannede 
det  nordlige  Hjørne  af  Firkanten,  og  hvis  Navn  var 
Caja. 

Da  Marschal  Ney  omtrent  Kl.  1  kom  sprængende  og 
holdt  sin  prustende  Hest  an  i  Caja,  var  de  tre  andre 
Byer  i  Preussernes  Magt,  og  de  var  i  Færd  med  at 
trænge  ind  i  Caja. 

Men  det  havde  kostet  dem  en  haard  Kamp  at  naa 
saa  langt,  og  længer  skulde  de  ikke  komme.  Thi  nu 
fik  Marschalen  ny  Divisioner  trukket  til  og  sendt  i 
Ilden.  Ogsaa  de  preussiske  Reserver  rykkede  frem. 
Det  var  for  største  Delen  Gardebatailloner.  Blucher 
fulgte  dem  selv  i  Ilden.  Og  Kong  Frederik  Vilhelm 
kom  paa  sin  hvide  Araber  og  var  hos  sine  Gardere  i 
Ildlinien  og  ytrede:  „Nu  maa  det  i  Guds  Navn  gaa  som 
det  vil;  et  Auerstadt  bliver  det  ikke." 

Klokken  var  henved  21  ?,  da  Kejser  Napoleon,  efter 
i  Lutzen  at  have  truffet  forskellige  Dispositioner,  red 
ud  imod  Valpladsen.     Paa  Vejen  mødte  han  lange  Tog 


256  SEKS   OG   TYVENDE    KAPITEL 

af  saarede  og  mærkede  adskillig  Forvirring,  f.  Eks. 
Trænvogne,  som  søgte  tilbage  over  Saale  for  at  bringe 
sig  i  Sikkerhed.  Kejseren  red  frem  til  Caja,  og  lidt 
efter  begyndte  hans  Gardebatailloner  at  indfinde  sig 
sammesteds. 

Her  var  Kejseren  og  hans  Garde  kommen  „til  Ilden". 
Napoleon  saa  den  Heksekedel  af  en  Slagmark,  der  laa 
foran  ham  i  Mellemrummet  mellem  de  4  Byer.  Og 
han  saa,  at  det  havde  været  nær  ved  at  lykkes  for  de 
Allierede  at  faa  gennembrudt  hans  Marchlinie.  Dersom 
Overledelsen  havde  været  forstandigere,  og  man  i  Tide 
havde  sat  tilstrækkelig  stor  og  samlet  Kraft  ind,  vilde 
det  sandsynligvis  have  ladet  sig  gøre,  at  sprænge  Neys 
Korps.  Men  de  Allieredes  Overkommando  —  vi  véd, 
den  var  i  Hænderne  paa  den  russiske  General  Wittgen- 
stein —  havde  ikke  været  Opgaven  voksen.  Og  nu 
var  det  gunstige  Øjeblik  forsømt.  Nu  var  Napoleon 
selv  paa  Pletten,  dér  hvor  det  afgørende  Punkt  laa. 
Bag  Caja  samlede  han  nu  sine  Gardebatailloner  og 
holdt  dem  rede  til  at  føre  det  afgørende  Slag. 

Klokken  blev  baade  4  og  5.  Og  imidlertid  samler 
Resterne  af  Neys  Korps  Kræfterne  sammen  til  en  for- 
nyet Kamp  under  Kejserens  Øjne.  De  Allierede  har 
maattet  lade  deres  anden  Træfning,  Yorcks  Korps,  rykke 
i  Ilden.  Yorck  fører  sine  Folk  frem  lige  til  Udkanten 
af  Caja.  Men  Ilden  fra  60  Kanoner,  Napoleon  har  ladet 
køre  op,  og  et  derefter  følgende  Fremstød  af  Garden 
afgør  Dagen  til  Franskmændenes  Fordel.  Preusserne 
trænges  tilbage  fra  den  ene  By  til  den  anden,  tilsidst 
ogsaa  fra  Grossgorschen.  Dog  nej!  To  preussiske  Jæger- 
kompagnier holder  endnu  Stand  inde  i  Byen.  Og  Yorck, 
der  ser  deres  Kamp,  faar  endnu  i  rette  Tid  sendt  nogle 
Batailloner  til  Understøttelse.  Og  derfor,  da  Mørket 
falder  paa  og  ender  Slaget,  er  Grossgorschen  endnu  i 
Preussernes  Hænder. 

Napoleon  havde  fulgt  sine  Gardere  ud  over  Slagmar- 

ken.  Kampen  var  allerede  døet  hen.  Man  saa  det  hist 
og  her  glimte  i  Mørket  fra  Geværpiberne.  Paa  tre  Ste- 
der oplystes  Synskredsen  af  de  brændende  Landsbyer. 
Pludselig  høres  ude  fra  Sydvest  en  Raslen  og  Drønen. 
Det  var  9  preussiske  Ryttereskadroner,  der  af  Bliicher 
sendtes  frem  til  Indhug  mod  Valpladsen,  som  nu  Fransk- 
mændene havde,  og  hvor  de  var  i  Færd  med  at  ind- 
rette deres  Natlejr.  Et  Regiment  Fodfolk  blev  redet 
over  Ende,  og  videre  gik  det  hen  over  Marken  lige  løs 
paa  den  Gardebataillon,  som  var  omkring  Kejseren.  Dér 
standsede  Angrebet  foran  en  dyb  Hulvej;  Rytterskaren 
vendte  og  forsvandt,  som  den  var  kommen.  „Jeg  tror", 
skriver  et  Øjenvidne,  „at  dersom  de  rask  var  gaaet  200 
Skridt  længere  frem,  vilde  Napoleon  med  hans  hele 
Følge  være  taget  til  Fange.  .  .  .  Hele  Kejserens  Følge 
for  fra  hinanden.  Napoleon  selv  var  for  nogle  Minuter 
forsvunden.  Man  spurgte  hinanden  bekymret:  Hvor  er 
Kejseren?" 

Dette  natlige  Indhug  -  -  ja  det  var  vel  nærmest  fra 
Bluchers  Side  en  Slags  Bersærkergang,  noget  i  Lighed 
med    den    „furor   teutonicus"    —   tyske    Rasen  som 

Romerne  lærte  at  kende  paa  Folkevandringens  Tid.  Dog 
—  saa  ganske  meningsløs  var  Tingen  ikke.  Den  gamle 
Bliicher  har  nok  vidst,  hvad  han  gjorde,  eller  har  dog 
i  sin  Rasen  været  ledet  af  et  rigtigt  Instinkt.  Det  har 
han  dog  villet  vise  Franskmændene  og  deres  Kejser,  og 
tillige  sit  eget  Mandskab,  at  der  var  paa  preussisk  Side 
ikke  noget,  der  hed  at  være  kaput.  Selv  om  Preus- 
serne tilsidst  havde  maattet  vige  for  Overmagten,  saa 
var  der  endnu  baade  Mod  og  Kraft  til  at  „sidde  op  og 
løs  paa  Franskmændene  som  det  hellige  Donnerwetter." 
Det  natlige  Indhug  med  ni  Eskadroner  konstaterede  paa 
uimodsigelig  Maade  denne  Kendsgerning.  Og  saaledes 
kunde  da  Bliicher  næste  Morgen,  da  hans  Tropper 
havde  stillet  sig  op  for  at  tiltræde  Tilbagetoget  mod  El- 
Morten  Pontoppidan:  Anno  13.  17 

ben   i   fuldkommen  Orden  og  Kampdygtighed,    ride  hen 
langs  Fronten  og  tiltale  dem: 

„God  Morgen,  Børn,  denne  Gang  er  det  gaaet  godt,  Franskmæn- 
dene har  faaet  at  vide,  hvtm  de  har  at  gøre  med.  Fra  Kongen  skal 
jeg  hilse  jer  saa  mange  Gange.  Franskmændene  betænker  sig  nok 
paa  at  angribe  os  igen.  Men  vort  Krudt  er  sluppet  op,  derfor  gaar 
vi  tilbage  til  bagved  Elben.  Dér  kommer  saa  flere  Kammerater  til 
og  bringer  os  igen  Krudt  og  Bly.  Og  da  gaar  vi  igen  løs  paa 
Franskmændene,  saa  de  sker  al  Landsens  Ulykker!  —  Hvem  der 
nu  siger,  at  vi  retirerer,  han  er  en  Skurk,  en  lumpen  Karl!  God 
Morgen,  Børn !" 

Dette  var  Slaget  ved  Lutzen  —  eller  ved  Grossgor- 
schen,  som  Preusserne  sædvanlig  kalder  det.  Dette  Slag 
var  blevet  gennemfægtet  med  en  ganske  ejendommelig 
Alvor  fra  det  preussiske  Mandskabs  Side.  De  efterlod 
ingen  Trofæer  i  Fjendens  Hænder  og  af  Fanger  saa 
godt  som  ikke  andre  end  saadanne  saarede,  der  var  ude 
af  Stand  til  at  bruge  deres  Vaaben.  De  mange  Frivil- 
lige af  de  dannede  Klasser,  som  her  for  første  Gang 
var  i  Ilden,  meddelte  hele  den  her  under  Preussens 
Faner  kæmpende  Hærstyrke  et  nyt  og  usædvanligt  Præg. 
„Her  kæmpede  ikke  en  Krigshær  af  sædvanlig  Art", 
skriver  en  Iagttager  fra  den  Tid,  „men  her  kæmpede 
Blomsten  af  det  preussiske  Folk  og  af  dets  dannede 
Del,  glødende  af  Fædrelandskærlighed  og  begejstret  for 
den  sande  Ære." 

Kun  sørgeligt,  at  al  den  Tapperhed  og  de  store  Ofre 
skulde  —  væsentlig  paa  Grund  af  den  russiske  Over- 
kommandos Sløjhed  —  være  spildte.  Af  de  to  preus- 
siske Korps,  Bluchers  og  Yorcks,  var  1500  faldne  og 
over  5000  saarede.  Men  Marschal  Neys  franske  Korps 
havde  mistet  15,000  Mand. 

Napoleon  havde  virkelig,  som  Bliicher  sagde,  faaet  at 
vide,  hvem  han  havde  at  gøre  med  —  at  det  var  Folk 
med  en  anden  Aand  over  sig  end  den  fra  Jena  og 
Auerstådt.     „Aldrig  har  jeg  i  Napoleons  Ansigt  iagttaget 

mere  talende  Spor  af  Forlegenhed",  skriver  en  af  hans 
Følge,  „end  i  det  Øjeblik,  da  det  femte  Angreb  paa  Caja 
og  Rahna  var  afslaaet,  og  en  af  hans  Brigader  i  forme- 
lig Flugt  blev  jaget  ud  af  den  første  By.  I  dette  Øje- 
blik modtog  han  en  Melding  gennem  en  af  sine  Ordon- 
nansofficerer.  Med  et  bistert  „Hæ!"  lod  han  den  gen- 
tage for  sig  og  kastede  i  det  samme  et  saa  langt,  usik- 
kert ængsteligt-spørgende  Blik  til  Berthier  og  Coulain- 
court,  som  om  han  vilde  sige:  Tror  I,  min  Stjerne  gaar 
under? 


Morgenen  efter  Slaget  ved  Lutzen  opdagede  Fransk- 
mændene med  Forundring,  at  de  Allieredes  Hær  var 
draget  bort.  De  havde  nærmest  været  belavede  paa  et 
nyt  Angreb.  Noget  saadant  havde  ogsaa  den  preussiske 
Konge  tænkt  sig.  Han  vilde  have  Slaget  fornyet,  men 
maatte  give  efter  for  Kejser  Aleksander,  der  holdt  paa, 
at  man  skulde  gaa  tilbage  over  Elben  for  dels  at  faa 
Krudtbeholdningen  suppleret,  dels  for  at  blive  forstær- 
ket med  Mandskab.  „Det  kender  jeg  nok",  brummede 
Frederik  Vilhelm.  „Begynder  vi  først  at  retirere,  holder 
vi  ikke  op  ved  Elben,  men  gaar  ogsaa  over  Weichsel. 
Paa  den  Maade  ser  jeg  mig  allerede  igen  i  Memel.  Det 
er  altsaa  alligevel  som  ved  Auerstadt." 

Det  blev  dog  ikke  som  ved  Auerstadt.  Vi  har  alle- 
rede hørt,  hvorledes  Blucher  tog  Sagen:  „En  Skurk, 
der  siger,  at  vi  retirerer!"  I  fuldstændig  Orden  skete 
Tilbagetoget,  og  det  lykkedes  at  komme  til  Dresden  før 
den  forfølgende  Napoleon  og  altsaa  slippe  over  Elben. 

Alligevel  var  det  jo  ikke  ganske  morsomt  for  de  to 
allierede  Monarker  at  komme  saaledes  tilbage  til  den 
By,  hvor  de  for  faa  Uger  siden  var  blevet  modtagne  af 
hvidklædte  Piger  og  havde  faaet  —  altsaa  lidt  for  tid- 
ligt —  overrakt  Laurbærkranse. 

8.  Maj    kom    Napoleon    til    Dresden.     Raadsherrerne 

modtog  ham  i  Deputation.  „De  havde  fortjent,  mine 
Herrer,"  svarede  han  paa  deres  Velkomsthilsen,  „at  jeg 
behandlede  Deres  Stad  som  en  erobret.  Jeg  véd  meget 
godt,  hvordan  det  gik  til  her  under  de  allierede  Monar- 
kers Ophold.  .  .  Endnu  hænger  paa  eders  Huse  Stum- 
perne af  Guirlanderne,  endnu  ligger  de  visne  Blomster 
i  Gaderne,  som  eders  Bys  Døtre  har  strøet  for  mine 
Fjender."  Da  Kejseren  saaledes  havde  gjort  dem  dyg- 
tig forskrækkede,  endte  han  med  at  opfordre  dem  til  at 
sende  en  Deputation  til  deres  Konge,  og  hvis  de  kunde 
faa  ham  hjem,  vilde  han  tilgive  dem  af  Kærlighed  til 
deres  Konge. 

Dér  slap  det  ud;  det  var  Napoleon  om  at  gøre  at 
faa  sikret  sig  den  sachsiske  Konges  Lydighed,  endvidere 
at  faa  fat  i  de  to  fortrinlige  Kyrassérregimenter,  Kongen 
havde  taget  med  sig,  og  ligeledes  at  faa  fat  i  Fæstningen 
Torgau  og  de  11000  Mand  sachsiske  Tropper,  der  var 
indelukkede  dér. 

Alle  tre  Ting  lykkedes.  Kong  Frederik  August  gjorde 
en  Dyd  af  Nødvendigheden  og  indfandt  sig  i  Dresden, 
hvor  han  af  Napoleon  blev  modtaget  som  den  kære 
savnede  Forbundsfælle.  Han  maatte  nu  udlevere  baade 
sine  Kyrasserer  og  sin  Fæstning  Torgau  med  samt  dens 
Besætning.  Dens  Kommandant  derimod,  General  Thiel- 
mann,  vilde  ikke  med  den  Vej.  Da  Ordren  kom  om 
Overgivelse  til  Napoleon,  og  et  Forsøg  paa  at  faa  Fæst- 
ningen spillet  over  i  de  Allieredes  Hænder  var  mislyk- 
ket for  ham,  nedlagde  Thielmann  Kommandoen  i  andre 
Hænder  og  begav  sig  til  de  Allieredes  Hovedkvarter, 
hvor  han  modtoges  med  aabne  Arme  og  fik  Ansættelse 
som  Generalløjtnant  i  russisk  Tjeneste. 

Napoleon  holdt  altsaa  nu  Elblinien.  Og  derefter  gjaldt 
det  om  at  vinde  Oderlinien.  De  Allierede  havde  brændt 
deres  Skibsbroer  efter  sig.  Men  Napoleon  fik  i  en  for- 
bavsende Fart  den  store  Stenbro  ved  Dresden  gjort 
brugbar  og  lod  sin  Hær  gaa  over  den.     Marschal  Ney 

gik  ved  Torgau  ligeledes  over  Elben  for  at  rykke  mod 
Berlin  og  derfra  videre  til  Stettin. 

Dog  var  Ney  ikke  kommen  halvvejs  til  Berlin,  før 
han  fik  Kontraordre.  Napoleon  havde  faaet  at  vide,  at 
de  Allierede  ingenlunde  var  vedblevne  at  marchere  ad 
Breslau  til  for  at  gaa  bag  Oderen,  men  at  de  var  stand- 
sede bagved  Spree,  dér  hvor  denne  Flod  kommer  frem 
fra  Lausitz-Bjærgene,  og  havde  taget  en  Stilling  omkring 
Byen  Bautzen.  Her  vilde  da  Napoleon  angribe  dem 
Vest  fra,  og  samtidig  skulde  Marschal  Ney  komme  Nord 
fra  og  omgaa  deres  højre  Flanke  for  at  afskære  dem 
Tilbagetoget  Øst  paa,  saa  de  maatte  overgive  sig  eller 
lade  sig  trænge  op  i  Bjærgene. 

Saa  kæmpedes  der  ved  Bautzen  den  20.  og  21.  Maj. 
Napoleon  lod  de  Allieredes  venstre  Fløj  kraftigt  angribe, 
og  det  lykkedes  ham  at  faa  deres  Overkommando  til  at 
trække  Reserverne  dér  hen,  saa  at  deres  højre  Fløj 
blev  alt  for  svag  til  at  møde  Neys  omgaaende  Bevæ- 
gelse. 

De  Allieredes  Overkommando  vil  her  sige  Kejser 
Aleksander.  Han  gav  sine  Ordrer  til  de  forskellige 
Korpskommandører  hen  over  Hovedet  paa  den  udnævnte 
Overgeneral  Grev  Wittgenstein.  Denne,  der  indsaa,  at 
man  ved  de  trufne  Dispositioner  gjorde  det  modsatte  af, 
hvad  man  skulde  gøre,  idet  det  var  højre  og  ikke  ven- 
stre Fløj,  der  burde  styrkes,  -  Wittgenstein  lagde  sig 
ned  under  et  Træ  og  sov,  eller  lod,  som  han  sov.  Og 
imidlertid  gik  Slaget  sin  Gang.  Om  Eftermiddagen  den 
21.  Maj,  da  Marschal  Ney  var  naaet  op  med  sin  Styrke 
og  straks  viste  sig  de  Allieredes  højre  Fløj  langt  over- 
legen, havde  Napoleon  i  Virkeligheden  sine  Modstandere 
i  en  Fælde. 

Den  preussiske  General  Knesebeck,  en  intelligent 
Officer,  som  hørte  til  Kong  Frederik  Vilhelms  Stab,  og 
som  ogsaa  havde  en  høj  Stjerne  hos  Kejser  Aleksander, 
satte  nu  igennem  —  skønt  det  overfor  Aleksander  holdt 

meget  haardt  -  -  at  man  arbrød  Slaget  og  trak  sig  bort, 
inden  det  blev  for  sent. 

Det  lykkedes  at  afmarchere  Øst  paa  i  fuldkommen 
god  Orden  bag  en  opstillet  Dækningsstyrke,  og  saaledes, 
at  man  ikke  efterlod  andet  end  nogle  ganske  faa  søn- 
derskudte Kanoner  og  ikke  andre  Fanger  end  de  saa- 
rede. 

Men  dette  ordnede  Tilbagetog  fra  Bautzen  blev  kun 
muligt  ved  en  Række  næsten  ubegribelige  Fejl,  begaaede 
af  Marschal  Ney.  Denne  synes  slet  ikke  at  have  for- 
staaet  den  Ordre,  Napoleon  havde  sendt  ham,  og  vilde 
ikke  lade  sig  tale  til  Rette  af  sin  Stabschef,  den  udmær- 
ket dygtige  Jomini.  I  Stedet  for  at  omgaa  Stillingen  og 
sætte  sig  fast  paa  de  Allieredes  Retrætelinie,  gik  han 
ind  paa  Stillingen  at  storme  den. 

De  Allierede  fik  saaledes  trukket  sig  i  god  Behold 
ud  af  Fælden.  Kong  Frederik  Vilhelm,  der  havde  et 
godt  militært  Blik,  og  som  havde  været  ganske  klar 
over  det  farlige  i  Situationen,  sagde  til  Zaren,  medens 
de  red  bort  fra  Slaget  sammen:  „Naar  Gud  engang  vel- 
signer vore  Anstrengelser,  da  vil  vi  bekende  for  hele 
Verden,  at  vi  kun  har  ham  at  takke  for  det  gode  Re- 
sultat."    Og  Zaren  trykkede  tavs  hans  Haand  til  Svar. 

Dette  var  Slaget  ved  Bautzen.  Og  her  havde  i  Sand- 
hed for  de  Allierede  Lykken  været  bedre  end  Forstan- 
den. Kun  ved  en  Række  af  ganske  mærkværdige  lyk- 
kelige Tilfælde  havde  Hæren  undgaaet  en  Katastrofe. 

Napoleon  var  i  en  alt  andet  end  god  Sindsstemning 
efter  endt  Slag.  „Hvorledes!"  udraabte  han,  „efter  et 
saadant  Slag  intet  Resultat!  Ingen  Fanger!  Ingen  erob- 
rede Kanoner  og  Faner!  Disse  Mennesker  vil  jo  ikke 
lade  mig  faa  saa  meget  som  et  Søm!" 

Slagene  ved  Lutzen  og  Bautzen  havde  været  Sejre 
for  Napoleon,  men  paa  ingen  Maade  afgørende.     Begge 

Gange  havde  han  vundet  Valpladsen,  men  i  Grunden 
heller  ikke  andet. 

Ja,  han  havde  ved  Hjælp  af  disse  Sejre  kunnet  trænge 
frem  til  Elben  og  nu  videre  fort  mod  Oderen.  Men 
hvad  en  saadan  Fremtrængen  uden  afgørende  Sejre  kan 
føre  til,   havde   han   en  frisk  Erindring  om  fra  Rusland. 

Nok  er  det,  —  da  Napoleon  efter  Slaget  ved  Bautzen 
havde  forfulgt  de  Allierede  ind  i  Schlesien,  hvor  de,  i 
Stedet  for  at  gaa  tilbage  over  Oderen,  tog  en  Flanke- 
opstilling ved  Schweidnitz,  gik  Napoleon  ind  paa  at 
slutte  en  Vaabenstilstand.  Den  undertegnedes  i  Poisch- 
witz  d.  4.  Juni  og  skulde  vare  7  Uger  til  20.  Juli.  Det 
bestemtes,  at  Franskmændene,  der  var  naaet  frem  til 
Breslau,  skulde  gaa  tilbage  derfra  indtil  bagved  den  lille 
Flod  Katzbach.  Breslau  med  omgivende  Landstrækning 
skulde  under  Vaabenstilstanden  ligge  som  et  neutralt 
Bælte  mellem  de  to  krigsførende  Parter.  løvrigt  skulde 
hver  Part  beholde,  hvad  de  havde  inde  d.  4.  Juni,  da 
Traktaten  blev  underskrevet. 

At  denne  Vaabenstilstand  blev  sluttet,  var  —  som 
Tiden  viste  —  Begyndelsen  til  Napoleons  Ulykke.  Men 
det  kunde  de  tyske  Patrioter  endnu  ikke  se,  og  der  var 
i  Berlin  og  over  hele  Preussen  en  meget  nedtrykt 
Stemning  i  den  Anledning.  Man  mente,  at  Vaabenstil- 
standen vilde  vise  sig  at  være  Indledningen  til  en  elen- 
dig og  vanærende  Fred.  Og  det  hjalp  ikke,  at  Kong 
Frederik  Vilhelm  kundgjorde,  at  Vaabenstilstanden  kun 
var  antaget,  „for  at  den  Nationalkraft,  som  mit  Folk 
hidtil  saa  ærefuldt  har  lagt  for  Dagen,  fuldkomment  kan 
udvikle  sig."  Der  tænktes  jo  her  særlig  paa  det  ny 
Landeværn,  der  kunde  faa  Tid  til  at  blive  kampberedt. 

Hvad  der  yderligere  forbitrede  Sindene  i  de  Dage, 
var  Efterretningen  om,  hvorledes  det  i  Anledning  af 
Vaabenstilstanden  var  gaaet  det  Liitzowske  Frikorps. 
Det  var  fastsat  i  Betingelserne,  at  alle  preussiske  Trop- 
per,   som    var   strejfede   ind    i    Egnene  Vest   for  Elben, 

skulde  være  tilbage  paa  Flodens  højre  Bred  inden  12. 
Juni.  Men  da  Liitzow  modtog  Efterretningen,  var  det 
blevet  for  sent  til,  at  han  kunde  naa  tilbage  over  Elben 
til  den  fastsatte  Tid.  Deraf  benyttede  Franskmændene 
sig,  og  da  Liitzowerne,  der  mente  at  de  var  lovlig  und- 
skyldte, paa  deres  ubekymrede  March  nærmede  sig 
Elben,  blev  de  om  Aftenen  d.  17.  Juni  overfaldne  ved 
Kitzen  af  en  tidobbelt  Overmagt,  som  huggede  ind  paa 
dem  og  sprængte  dem  fra  hinanden.  Mange  af  dem 
huggedes  ned  eller  toges  til  Fange.  Det  var  Napoleon 
selv,  der  havde  givet  Befaling  til  dette  Bøddelværk.  Det 
var  for  ham  en  Tilfredsstillelse  saaledes  at  kunne  ramme 
den  tyske  Begejstring,  som  Liitzowerne  var  ligesom 
Symbolet  paa.  Og  han  vilde  desuden  hævne  de  mange 
militære  Ærgrelser,  dette  og  andre  tyske  Strejfkorps 
under  Felttoget  havde  forvoldt  ham  ved  at  operere  i. 
Ryggen  paa  hans  Hær  og  gøre  dens  Kommunikationer 
usikre. 

Endnu  en  smertelig  og  ærgerlig  Ting  var  forbundet 
med  Vaabenstilstandens  Afslutning.  Det  var,  at  Hamburg 
faa  Dage  i  Forvejen  var  kommen  i  Franskmændenes 
Magt,  hvad  man  ikke  endnu  var  underrettet  om,  da 
man  i  Schlesien  skrev  under  paa,  at  hvad  hver  af  Par- 
terne havde  den  4.  Juni,  skulde  de  beholde  under  Vaa- 
benstilstanden. 

Hamburgs  Generobring  af  Franskmændene  var  for 
den  tyske  Sag  et  haardt  Slag  og  for  Staden  selv  en 
krank  Skæbne,  som  den  kunde  have  været  sparet  for, 
dersom  —  — 

Ja,  det  vil  vi  høre  om  i  næste  Kapitel. 

Syv  og  tyvende  Kapitel 

DANMARK  OG  KOALITIONEN 


Dengang  Svenskerne  paa  Rigsdagen  i  Ørebro  d.  28. 
August  1810  valgte  den  franske  Marschal  Bernadotte  til 
svensk  Tronfølger  og  regerende  Kronprins  under  Nav- 
net Carl  Johan,  mente  de  at  have  i  ham  vundet  for 
Sverig  en  stor  Feltherre  og  en  Ven  af  Kejser  Napoleon. 
Og  de  haabede,  at  han  skulde  være  Manden  for  snart 
at  skaffe  dem  det  nylig  tabte  Finland  tilbage. 

I  alle  disse  Henseender  havde  Svenskerne  taget  fejl. 
Kronprins  Carl  Johan  var  for  det  første  ikke  nær  saa 
meget  Feltherre  som  Politiker.  Og  for  det  andet  gik 
hans  Politik  ikke  ud  paa  at  vinde  Finland  tilbage  fra 
Rusland,  men  at  erhverve  Norge  fra  Danmark.  Og  hvad 
endelig  Venskabet  med  hans  tidligere  Kejser  angaar,  da 
var  det  ikke  større,  end  at,  saasnart  Kronprinsen  var 
blevet  klar  over,  at  Napoleon  ikke  vilde  staa  ham  bi  i 
hans  Planer  om  Norge,  nærmede  han  sig  Rusland  og 
opnaaede  i  Marts  1812  at  faa  sluttet  en  hemmelig  Trak- 
tat med  Zar  Aleksander,  der  gik  ud  paa,  at  Sverig 
skulde  staa  Rusland  bi  i  den  tilstundende  Krig  mod 
Frankrig;  men  først  og  fremmest  skulde  Rusland  garan- 
tere Sverig  Erhvervelsen  af  Norge,  mod  at  Sverig  til 
Gengæld  lovede  at  lade  Rusland  beholde  Finland  i  Fred. 
Hvad  den  danske  Konge  angik,  da  var  han  Napoleons 
Allierede  og  skulde  eventuelt  tvinges  med  svensk-russisk 
Vaabenmagt  til  at  afstaa  Norge.  Vilde  han  derimod  gaa 
med  i  Koalitionen  mod  Napoleon,  -  -  ja  da  skulde  han 
ikke  desto  mindre  afstaa  Norge,  men  kunde  faa  Erstat- 
ning, for  det  første  i  Svensk  Pommern,  som  Carl  Johan 

ikke  brød  sig  om,  og  maaske  desuden  i  andre  Stykker 
af  Nordtyskland. 

I  1812  blev  der  nu  imidlertid  ikke  Lejlighed  for  Rus- 
land til  at  afse  de  35,000  Mand,  der  skulde  assistere 
den  svenske  Hær  mod  Danmark.  Napoleons  sejerrige 
Fremmarch  til  Moskva  gjorde,  at  Planen  om  Norge 
maatte  stilles  i  Bero. 

Saa  følger  1813.  De  russiske  Tropper  rykker  ind  i 
Tyskland  til  en  Befrielseskrig.  Kosakgeneralen  Tetten- 
born  rejser  Frihedsfanen  i  Hamburg,  væbner  og  befæ- 
ster Byen  —  men  er  paa  ingen  Maade  stærk  nok  til  i 
Længden  at  modstaa  General  Vandamme,  som  kommer 
og  lægger  sig  for  Byen  med  Befaling  fra  Marschal  Da- 
voust  til  at  bringe  den  tilbage  under  Frankrigs  Herre- 
dømme. 

For  Rusland  og  Preussen,  som  nu  er  blevet  allierede, 
har  det  en  meget  stor  Betydning,  at  Franskmændene 
hindres  i  at  trænge  frem  over  Nedreelben,  at,   med 

andre  Ord,  Hamburg  holdes. 

De  Allierede  kaster  deres  Blik  paa  Danmark.  Den 
danske  Stat  er  Hamburgs  nærmeste  Nabo.  Ja  den  gamle 
Hansestad  ligger  halvvejs  som  et  Enklave  i  den  danske 
Konges  Landomraade.  Denne  Konge,  Frederik  d.  6te, 
er  i  Besiddelse  af  en  vel  uddannet  Hær.  En  Styrke 
paa  10,000  Mand  har  han  mobiliseret  og  holder  den  i 
Kantonnement  nær  ved  Grænsen  i  Anledning  af  Krigs- 
urolighederne.  Han  vilde,  særlig  under  disse  Omstæn- 
digheder, være  en  meget  værdifuld  Forbundsfælle.  Hid- 
til har  han  ganske  vist  staaet  paa  Napoleons  Side.  Men 
allerede  har  han  erklæret  sig  neutral.  Det  næste  Skridt 
vil  være,  at  han  gaar  med  i  Koalitionen  og  rækker 
Haand  til  Europas  Frigørelse  fra  Napoleonismens  Aag. 

Forhandlinger  indledes  med  ham.  Frederik  d.  6te 
viser  sig  paa  ingen  Maade  uvillig.  Blot  forlanger  han 
Garanti  for,  at  Norge  ikke  bliver  ham  frataget.  En  rus- 

sisk  Afsending,  Fyrst  Dolgoroucki,  kommer  til  Køben- 
havn og  beroliger  Kongen  saa  nogenlunde  i  den  Hen- 
seende. Han  forespejler  ham  Muligheden  af  det  Arran- 
gement, at  Sverig  faar  de  Landstrækninger  i  Tyskland, 
som  ellers  var  tiltænkt  Frederik  d.  6te  som  Erstatning 
for  Norge,  men  som  denne  slet  ikke  vil  vide  af  at  sige. 
Dolgorouckis  Sendelse  fører  til,  at  Frederik  d.  6te  be- 
gynder at  betragte  sig  som  Medlem  af  Koalitionen  og 
giver  General  Wegener,  der  kommanderer  Styrken  ved 
Grænsen,  Ordre  til  at  understøtte  Tettenborn  til  For- 
svaret af  Hamburg.  Endvidere  begynder  Kongen  at 
forberede  Udrustningen  af  et  Hjælpekorps,  der  kan 
sendes  til  Tyskland. 

Den  12.  Maj  stod  der  en  Kamp  foran  Hamburg,  hvori 
to  danske  Kompagnier  fægtede  paa  Stadens  Side  og  led 
Tab  baade  af  døde,  fangne  og  saarede.  Iblandt  de  fangne, 
der  faldt  i  Franskmændenes  Hænder,  var  en  Kaptajn 
Wilster.  Vandamme  sendte  imidlertid  ham  og  de  andre 
fangne  Danske  over  den  danske  Grænse  og  lod  melde, 
at  det  selvfølgelig  kun  kunde  være  sket  ved  en  Fejl- 
tagelse, at  danske  Tropper  var  blevet  indviklede  i  den 
Fægtning. 

Og  det  endte  virkelig  med,  at  man  fra  dansk  Side 
maatte  lade  det  hele  have  været  en  Fejltagelse.  Thi  det 
viste  sig  meget  snart,  at  Fyrst  Dolgoroucki  blev  des- 
avoueret af  sin  Regering.  Hvilket  var  en  Følge  af,  at 
den  svenske  Kronprins  havde  forstaaet  at  bearbejde  den 
engelske  Regering.  England  var  jo  med  i  alle  Koalitio- 
ner mod  Napoleon,  ogsaa  i  denne.  Og  skulde  Danmark 
tiltræde,  maatte  der  altsaa  tilvejebringes  en  Fredslutning 
mellem  England  og  Danmark,  der  havde  ligget  i  Krig 
siden  1807.  Men  nu  havde  Carl  Johan  opnaaet  at  faa 
England  til  at  gøre  Afstaaelsen  af  Norge  til  en  Freds- 
betingelse. Presset  fra  England  og  Sverig  virkede  nu  paa 
Rusland,  saa  ogsaa  denne  Magt,  skønt  nødig,  fastholdt 
Fordringen  om  Norges  Afstaaelse  mod  Erstatning  i  Tysk- 

land.  Tilsidst  —  endnu  nødigere*)  —  bekvemmede  og- 
saa  Preussen  sig  til  at  være  Medgarant  for  Sverigs  Krav 
paa  Norge,  idet  man  i  Preussen  saa  vel  som  i  Rusland 
var  kommen  til  at  se,  at  man  maatte  undvære  enten 
Sverig  eller  Danmark  i  Koalitionen,  og  mente  da  bedre 
at  kunne  undvære  Frederik  d.  6te,  end  den  berømme- 
lige Krigsmand,  tidligere  Marschal  Bernadotte. 

Saaledes  gik  det  til,  at  efterat  der  allerede  var  flydt 
dansk  Blod  for  Koalitionens  Sag  og  for  den  tyske  Sag, 
nødtes  den  danske  Konge  ud  af  Koalitionen,  idet  han 
ikke  vilde  bekvemme  sig  til  at  tage  tysk  Land  —  oven 
i  Købet  problematisk  Land  -  -  som  Erstatning  for  Dan- 
marks gamle  Søsterland  Norge. 

Og  da  man  ikke  kunde  forlange,  at  Frederik  d.  6te 
skulde  staa  ganske  ene  og  forladt,  maatte  det  findes  na- 
turligt, at  han  gik  tilbage  til  sin  gamle  Alliance  med 
Napoleon.  Den  mobile  danske  Hærstyrke  ved  Græn- 
sen stilledes  uden  videre  til  Davousts  Raadighed. 

Nu  var  det  de  Allieredes  Mening,  at  efterat  Frederik 
d.  6te  var  stødt  bort,  skulde  Carl  Johan  træde  til  og 
forsvare  Hamburg.  Og  Carl  Johan  var  virkelig  ankom- 
men til  Stralsund  d.  18.  Maj  med  svenske  Tropper.  Men 
udrette  noget  med  dem  vilde  han  ikke,  før  han  havde 
faaet  sine  Medforbundnes  Garantier  angaaende  Norges 
Erobring  tilstrækkelig  fastslaaede.  Dermed  gik  nogen 
Tid,  og  imidlertid  faldt  Hamburg.  Tettenborn,  som  ikke 
kunde  holde  Stillingen  længer,  trak  sig  ud  af  Byen  og 
drog  bort  med  sit  Mandskab.  Og  d.  30.  Maj  rykkede 
Vandamme  ind  i  Hamburg.  Dagen  efter  kom  Davoust 
og  opslog  paany  sin  Residens  i  Staden  som  Befalings- 
mand over  det  32te  franske  Militærdistrikt. 

Han  havde  allerede  i  sin  Lomme  en  Ordre  fra  Kejser 
Napoleon   saalydende:    „De  paalægger  Stæderne   Ham- 

*)  „Statskansler  Hardenberg  udtalte  kun  Kongens  i  højeste  Grad  selvegne  Anskuel- 
ser, naar  han  erklærede  overfor  Gesandten,  at  den  Artikel  angaaende  Norge  var  en  for 
den  fælles  Sag  meget  viderværdig  Diskussionsgenstand." 

„Gesehichte  der  Nord-Armée  im  Jahre  1813."  I  S.  6. 

burg  og  Liibeck  en  Brandskat  af  50  Millioner  Francs. 
De  fordeler  denne  Sum  og  sørger  for,  at  den  bliver 
hurtigt  betalt." 

Dette  var  altsaa  foregaaet  5  Dage   før  Vaabenstilstan- 
den  blev  afsluttet. 


Otte  og  tyvende  Kapitel 

ØSTERRIGS  ALLIANCE 


Scharnhorst,  der  i  Slaget  ved  Lutzen  havde  haft  den 
Glæde  at  se  sine  frivillige  Jægere  saa  fortrinligt  bestaa 
Ildprøven,  havde  i  samme  Slag  faaet  et  Saar  i  Benet, 
som  han  ikke  mente  betød  noget.  I  hvert  Fald  blev  der 
ikke  Tid  at  tænke  derpaa.  Det  gjaldt  om  at  faa  sendt 
•en  betroet  Mand  til  Østerrig  at  underhandle  om  For- 
bund, og  Kongen  overdrog  Scharnhorst  dette  Hverv. 
Under  Udførelsen  deraf  bukkede  han  under  for  en  Saar- 
feber  —  Følgen  af,  at  han  ikke  havde  undt  sig  den  for- 
nødne Ro  og  Pleje.  Scharnhorst  døde  i  Prag  d.  20.  Juni, 
altsaa  midt  under  Vaabenstilstanden. 

„Nu  er  da  desværre  vor  gode  Scharnhorst  ogsaa  død," 
skrev  Bliicher  til  Statsraad  Hippel;  „tro  De  mig,  et 
tabt  Slag  vilde  ikke  have  været  et  større  Tab  for  os. 
Gneisenau  har  vi  nu  tilbage,  gaar  ogsaa  han  bort,  saa 
følger  jeg  levende  eller  død  .  .  ." 

Ja,  Gneisenau  blev  Scharnhorsts  Afløser  hos  Bliicher. 
Gneisenau  har  senere  sagt  til  Clausewitz,  da  de  en  Dag 
stod  sammen  ved  Scharnhorsts  Grav:  „De  var  hans  Jo- 

hannes,  jeg  kun   hans   Petrus;  dog  er  jeg  aldrig  blevet 
ham  utro,  som  Petrus  blev  sin  Mester." 

Denne  Sendefærd  til  Østerrig,  der  blev  Scharnhorsts 
sidste  Forretning  i  sit  Lands  Tjeneste,  var  af  overordent- 
lig Vigtighed.  Da  Kongeriget  Sachsen  ikke  var  gaaet  ind 
i  Koalitionen,  da  tværtimod  Napoleon  havde  sikret  sig 
sit  Hold  i  denne  som  i  de  fleste  andre  Rhinforbunds- 
stater, —  da  i  det  hele  taget  Udsigten  til  en  almindelig 
tysk  væbnet  Rejsning  var  blevet  en  Skuffelse,  da  var  i 
Virkeligheden  Østerrigs  Tiltræden  til  Koalitionen  blevet 
dennes  eneste  Redning. 

Østerrig  havde  rustet  sig  og  trukket  Tropper  sammen 
i  Bøhmen.  Men  endnu  holdt  det  sig  neutralt.  En  Krig, 
som  gik  ud  paa  at  ødelægge  Napoleon,  vilde  Østerrig 
ikke  være  med  til.  Dels  var  jo  Kejser  Frants  Napoleons 
Svigerfader,  og  dels  var  baade  Kejser  Frants  og  hans 
Minister  Metternich  meget  imod,  at  de  liberale  og  na- 
tionale Ideer  skulde  tage  et  saadant  Opsving,  som  let 
dermed  vilde  følge.  Derimod  holdt  Østerrig  paa,  at  Na- 
poleon skulde  vises  tilbage  indenfor  passende  Grænser. 
Han  skulde  give  Østerrig  de  adriatiske  Provinser  tilbage, 
give  Slip  paa  Hansestæderne,  Spanien,  Holland  og  Schweiz. 
Hertugdømmet  Warschau  skulde  ophøre  og  Rhinforbundet 
opløses. 

Disse  Fordringer  var  det,  Østerrig,  som  Mægler  mel- 
lem Napoleon  og  de  Allierede,  foreslog  som  Fredsbe- 
tingelser. Hardenberg,  den  preussiske  Statskansler,  var 
klar  over,  at  naar  Napoleon  slap  for  saa  godt  Køb,  vilde 
det  ikke  vare  længe,  før  han  væltede  sig  over  Preussen 
igen.  Han  vilde  jo  efter  en  saadan  Fred  fremdeles  være 
Herre  over  Frankrig,  Italien,  Belgien,  den  venstre  Rhin- 
bred, Westfalen.  Og  Preussen  skulde  fremdeles  nøjes  med 
sin  nuværende  Elbgrænse.  Dette  var  alt  andet  end  til- 
fredsstillende. Imidlertid,  dette  var  de  Fordringer,  Øster- 
rig vilde  være  med  til  at  stille,  og  —  vel  at  mærke  —  saa 

ogsaa  være  med  til  at  gennemføre  med  Vaabenmagt, 
dersom  det  ikke  kunde  ske  med  det  gode.  Saa  gik  da 
Hardenberg,  paa  Preussens  Vegne,  med  til  disse  mode- 
rate Fredsbetingelser,  i  Haab  om,  at  Napoleon  vilde  for- 
kaste dem  og  Østerrig  dermed  vilde  være  vundet  for 
Alliancen.  Ogsaa  Rusland  gik  med.  Dette  var  Overens- 
komsten  mellem  Østerrig,  Preussen  og  Rusland  i  Rei- 
chenbach  af  27.  Juni.  Nu  kom  det  da  an  paa,  hvad  Na- 
poleon vilde  svare. 

Napoleon  holdt  under  Vaabenstilstanden  Hof  i  det 
Marcoliniske  Palæ  i  Dresden.  Herhen  indbød  han  Met- 
ternich,  den  østerrigske  Minister,  da  han  var  blevet  un- 
derrettet om,  hvorledes  Sagerne  stod.  Under  den  Samtale, 
Kejseren  og  Metternich  nu  havde  med  hinanden,  faldt 
følgende  Ordskifte: 

Kejseren:  „Og  kalder  De  det  moderate  Vilkaar?  Ej! 
Eders  Monarker,  som  er  født  paa  Tronen,  kan  ikke  for- 
staa,  hvad  der  driver  mig.  De  kan  komme  slagne  hjem 
til  deres  Hovedstæder  uden  derfor  at  tabe  noget  af  deres 
Nimbus.  Jeg  derimod,  jeg  er  Soldat,  jeg  maa  have  Be- 
rømmelse, jeg  kan  ikke  vende  forringet  tilbage  til  Frank- 
rig; jeg  maa  vedblive  at  være  stor,  bedækket  med  Hæ- 
der og  beundret." 

Metternich:  „Men  hvornaar  skal  da  disse  usalige  Krige 
ophøre,  dersom  baade  Nederlag  og  Sejre  er  Bevæggrunde 
til  at  fortsætte  dem?" 

Kejseren:  „Jeg  skylder  den  brave  Nation,  som  paa 
mit  Kald  har  udgydt  sit  ædleste  Blod,  at  bevare  helt  og 
ukrænket  den  Storhed,  som  den  med  heltemodige  An- 
strengelser har  erhvervet  sig." 

Metternich:  „Men,  Sire,  denne  Nation  trænger  selv  til 
Ro.  Min  Vej  herhen  har  ført  mig  midt  igennem  Deres 
Regimenter:  Deres  Soldater  er  Børn.  Og  vil  De,  naar 
disse  er  gaaet  til  Grunde,  indkalde  endnu  yngre  Re- 
krutter?" 

Da  bliver  Kejseren  bleg  af  Raseri,  kaster  sin  Hat  i 

Gulvet  og  skriger:  „Min  Herre!  De  er  ikke  Soldat,  De 
har  ikke  levet  i  Lejre  og  lært  at  foragte  andres  og  De- 
res eget  Liv.  Jeg,  jeg  spytter  paa  200,000  Menneskers 
Liv!" 

„Lad  os  aabne  Døre  og  Vinduer,"  siger  Metternich, 
„at  hele  Europa  kan  høre  Dem." 

Kejseren  render  med  lange  Skridt  op  og  ned  i  Væ- 
relset, sparker  til  sin  Hat,  udbryder  tilsidst: 

„Det  er  en  Dumhed,  en  stor  Fejl,  at  jeg  ægtede  en 
østerrigsk  Prinsesse.  I  vil  altsaa  erklære  mig  Krig?" 

„Nej,  Sire,  vi  vil  paa  de  angivne  Betingelser  mægle 
Fred  mellem  Dem  og  Deres  Modstandere." 

„Ah!  I  staar  altsaa  halsstarrigt  fast  paa  at  ville  fore- 
skrive mig  Love?  Velan,  I  skal  faa  Krigen.  Paa  Gensyn 
i  Wien!" 

Audiensen  var  forbi.  I  Forsalen  staar  en  fransk  Ge^ 
neral,  som  spørger  Metternich:  „Er  De  tilfreds  med 
Kejseren?" 

„Ja,"  svarer  Ministeren,  „jeg  er  tilfreds;  thi  Eders 
Herre  har  givet  mig  klar  Besked,  og  jeg  sværger  Dem, 
han  har  mistet  Forstanden!" 

Metternich  vilde  dog  give  Napoleon  Tid  til  at  tænke 
over  Sagerne,  og  han  fik  derfor  de  krigsførende  Parter 
til  at  forlænge  Vaabenstilstanden  indtil  d.  10.  August. 

"  Men  allerede  fra  d.  28.  Juni  —  den  Dag  Samtalen  med 
Napoleon  havde  fundet  Sted  —  betragtede  Østerrig  sig 
som  Preussens  og  Ruslands  fremtidige  Kampfælle  og 
drev  sine  Rustninger  omkap  med  dem. 

I  første  Halvdel  af  Juli  kom  Monarker  og  Generaler 
sammen  i  Trachenberg  i  Schlesien  for  at  aftale  en  Felt- 
togsplan.  Ogsaa  den  svenske  Kronprins,  som  siden  18. 
Maj  havde  været  med  sine  svenske  Tropper  i  Stralsund, 
indfandt  sig  dér  i  Trachenberg  og  gjorde  sig  gældende 
ved  sit  distingverede  Ydre  og  sit  særdeles  vindende  Væ- 
sen. Han  opnaaede  let  at  blive  udnævnt  til  Overgeneral 

for  en  af  de  tre  store  Hære,  hvori  de  Allieredes  samlede 
Krigsmagt  blev  delt.  De  tre  Hære  var  følgende: 

1)  Hovedarméen,  som  stod  i  Bøhmen  og  vilde  komme 
til  at  bestaa  af  115,000  Østerrigere,  60,000  Russere  un- 
der General  Barclay  og  47,000  Preussere  (nemlig  2det 
preussiske  Armékorps  under  Kleist  og  Gardebattailloner- 
ne),  tilsammen  222,000  Mand  med  672  Kanoner. 

2)  Den  schlesiske  Hær,  som  stod  i  Schlesien,  bestaa- 
ende  af  38,000  Preussere  (nemlig  1ste  preussiske  Armé- 
korps under  Yorck)  og  61,000  Russere,  tilsammen  99,000 
Mand  med  340  Kanoner. 

3)  Nordarméen,  som  stod  omkring  Berlin  og  længere 
Nord  paa.  Den  bestod  af  78,000  Preussere  (det  3.  Arme- 
korps under  Biilow  og  det  4.  under  Tauenzien),  30,000 
Russere  og  24,000  Svenske,  tilsammen  132,000  Mand 
med  316  Kanoner. 

Det  bliver  en  Krigsmagt  paa  de  Allieredes  Side  af  ialt 
453,000  Mand  med  1328  Kanoner. 

Da  Kejser  Napoleon  ved  Vaabenstilstandens  Slutning 
havde  440,000  Mand  med  1200  Kanoner,  var  altsaa  de 
Allieredes  Overmagt  endnu  ikke  stor.  Men  den  voksede 
ganske  vist  i  Løbet  af  Efteraarsfelttoget  ganske  betyde- 
ligt ved  nyt  tilkommende  Mandskab. 

De  Allieredes  Hovedhær  i  Bøhmen  kommanderedes 
af  den  østerrigske  Feltmarschal  Fyrst  Karl  von  Schwar- 
zenberg  med  Grev  Radetzky  som  Stabschef.  Schwarzen- 
berg  var  en  yderst  brav  og  forstandig  Herre,  et  Stykke 
af  en  Hofmand,  —  havde  været  anvendt  til  diplomatiske 
Sendelser,  og  vittige  Hoveder  bemærkede  om  ham:  Sol- 
daterne siger,  at  han  er  en  god  Diplomat,  og  Diploma- 
terne, at  han  er  en  god  Soldat.  Men  gamle  Bliicher  ud- 
bragte engang  i  1819  hans  Skaal  i  følgende  Ord:  „Paa 
Fyrst  Schwarzenbergs  Velgaaende  som  den  Feltherre,  der 
havde  tre  Monarker  i  sin  Lejr  og  dog  forstod  at  slaa 
Fjenden."  I  Virkeligheden  skulde  der  næsten  englelige 
Egenskaber  til  for  at  udholde  og  klare  Stillingen  mellem 

Morten  Pontoppidan  :  Anno  13  18 

alle  disse  Indflydelser,  der  vilde  gøre  sig  gældende  i 
Hovedkvarteret. 

Schwarzenberg  var  desuden  Overgeneral  over  de  Alli- 
eredes hele  samlede  Magt. 

Den  schlesiske  Hær  fik  Blucher  at  kommandere,  med 
Gneisenau  som  første,  Muffling  som  anden  Stabschef. 

Nordhæren  blev  undergivet  Kronprins  Carl  Johan, 
tidligere  Marschal  Bernadotte. 

Den  i  Trachenberg  d.  10.  Juli  vedtagne  Krigsplan  gik 
ud  paa,  at  de  tre  Hære  skulde  ved  deres  Samarbejde 
holde  Napoleon  ligesom  i  en  Svikmølle.  Hver  fra  sin 
Side  skulde  de  rykke  ham  paa  Livet  uden  at  indlade 
sig  enkeltvis  i  et  afgørende  Slag.  Naar  Napoleon  med 
Overmagt  brød  frem  mod  en  af  Hærene,  skulde  denne 
trække  sig  tilbage  for  ham,  og  de  andre  to  operere  i 
hans  Flanke  og  Ryg,  saa  han  nødtes  til  at  standse  og 
gaa  frem  i  en  anden  Retning,  hvorefter  det  samme  Spil 
skulde  gentage  sig.  Naar  Napoleon  paa  denne  Maade  var 
kørt  træt  og  opgav  Elblinien  og  trak  sig  tilbage  mod 
Saalefloden,  da  skulde  de  tre  Hære  være  over  ham  og 
omringe  ham  paa  den  aabne  Slette  ved  Leipzig  og  slaa 
det  afgørende  Slag. 

Da  Blucher  i  Henhold  til  denne  Krigsplan  fik  sin 
hemmelige  Instruktion  meddelt  af  den  russiske  General 
Barclay,  havde  man  i  denne  Instruktion  meget  stærkt 
understreget  Nødvendigheden  af,  at  den  schlesiske  Hær 
nu  ikke  gik  hen  og  indlod  sig  paa  nogen  afgørende  Kamp. 
Thi  man  vidste,  at  det  var  den  gamle  Ryttergenerals  Na- 
tur at  gaa  rask  paa.  Da  derfor  Blucher  var  blevet  sat 
ind  i  Instruksen,  svarede  han  straks:  „Pokker  staa  i  det! 
Det  er  en  indviklet  Historie.  Gaar  over  mine  Kræfter. 
Er  ingen  Fabius  eller  hvad  han  hed.  Forstaar  mig  kun 
paa  at  gaa  løs  paa  Fjenden.  Dette  her  maa  hellere  en 
anden  paatage  sig.  Jeg  er  Monarkerne  meget  taknemlig 
for  deres  Tillid,  men  maa  afslaa  en  Kommando,  hvor 
jeg  kun  skal  fukssvanse  og  retirere."  „Deres  Eksellence 

tager  dog  maaske  Instruksen  for  bogstavelig,"  bemærkede 
General  Diebitsch,  som  var  med  Barclay;  „i  Spidsen  for 
100,000  Mand  kan  man  ikke  være  ubetinget  indskrænket 
til  Defensiven.  Naar  De  finder  Lejlighed,  saa  angriber 
De  blot  friskvæk  Fjenden." 

„Det  er  noget  andet,"  sagde  Bliicher,  „paa  den  Maade 
forstaaet  kan  jeg  gaa  ind  paa  Instruksen.  Jeg  overtager 
altsaa  Kommandoen  under  den  Betingelse,  at  jeg,  hvor 
jeg  holder  det  for  raadeligt  og  nødvendigt,  maa  angribe 
Fjenden,  og  beder  Dem  melde  Monarkerne  dette." 

Det  viste  sig,  at  Bliicher  havde  særdeles  godt  opfattet 
Aanden  og  Meningen  i  Krigsplanen  fra  Trachenberg  og 
forstod  for  sit  Vedkommende  at  handle  i  Overensstem- 
melse med  den. 

Med  den  10.  August  udløb  den  forlængede  Vaabenstil- 
stand.  Denne  Dags  Aften  sad  i  Prag  en  preussisk  og  en 
russisk  Statsmand  og  ventede.  De  havde  Fuldmagt  til  at 
slutte  Fred  med  Frankrig  paa  de  Betingelser,  Østerrig 
havde  faaet  opstillet.  Til  dem  kunde  Frankrig  henvende 
sig,  dersom  det  gik  ind  paa  Betingelserne.  De  to  Mænd, 
Preusseren  Vilhelm  v.  Humboldt  og  Russeren  Baron  v. 
Anstett,  sad  med  Uret  i  Haanden,  da  Midnatstimen  nær- 
mede sig.  Der  kunde  jo  hvert  Øjeblik  indtræffe  en  Ku- 
rér fra  Kejser  Napoleon  med  imødekommende  Forslag, 
saa  Østerrig  blev  vaklende.  Paa  Slaget  12  erklærede  de 
to  Herrer  deres  Fuldmagt  for  udløbet.  Vaabenstilstanden 
var  dermed  gaaet  til  Ende  uden  at  have  ført  til  Fred. 
Og  straks  efter  tændtes  der  Ildsignaler  fra  Bjærgtop  til 
Bjærgtop  helt  over  til  Schlesien  for  at  melde  det  for  de 
tyske  Patrioter  glade  Budskab  om,  at  den  utilfredsstil- 
lende Fredslutning  var  undgaaet,  og  at  Kampen  mod 
Napoleon  skulde  tages  op  igen,  denne  Gang  med  Øster- 
rig som  Forbundsfælle.  Og  det  vilde  sige  med  Overmagt. 

Ganske  vist  betød  Østerrigs  Tiltræden,  at  Krigen  mod 
Napoleon  for  Fremtiden  vilde  blive  ført  mere  som  en 

18* 

Fyrstekrig  end  som  en  Folkekrig.  Den  vilde  ikke  —  det 
skulde  Østerrig  nok  sørge  for  —  føre  til  en  Genopret- 
telse af  den  tyske  Kejserværdighed  eller  i  det  hele  til 
nogen  stærk  politisk  Sammenslutning  af  den  tyske  Na- 
tion. Men  selv  om  saadanne  Forhaabninger  for  Tiden 
maatte  skrinlægges,  selv  om  Patrioterne  i  Løbet  af  faa 
Maaneder  havde  lidt  mange  Skuffelser,  siden  de  i  For- 
aaret  havde  troet  paa  den  store  væbnede  Rejsning  over 
hele  Tyskland,  -  -  saa  var  dog  Napoleons  Aag  det,  der 
først  og  fremmest  maatte  brydes.  Og  den  Krig,  Østerrig 
gik  med  til,  var  og  blev  dog  saaledes  en  stor  Befrielses- 
krig. 


Ni  og  tyvende  Kapitel 

DRESDEN,  KULM  OG  KATZBACH 


Kejser  Napoleons  Hovedkvarter  var  i  Dresden.  Men 
omtrent  20  Mil  Øst  paa  i  det  nordlige  Schlesien  havde 
han  en  Hærafdeling  staaende  under  Marschal  Neys  Kom- 
mando for  at  holde  Øje  med  General  Bliichers  schlesi- 
ske  Hær,  der  stod  i  Egnen  S.  V.  for  Breslau.  , 

Her  begyndte  Geværerne  snart  at  knalde,  da  Vaaben- 
stilstanden  var  udløben.  Efter  Bestemmelsen  skulde  der 
gaa  7  Dage  efter  d.  10.  August,  før  man  maatte  over- 
skride Demarkationslinierne  og  komme  ind  i  det  neu- 
trale Bælte,  der  under  Vaabenstilstanden  skilte  Hærene 
fra  hverandre.  Men  Franskmændene  overholdt  ikke  denne 
Bestemmelse.  De  sendte  uden  videre  Strejfpatrouiller  og 
Fourageringskommandoer  ind  i  det  neutrale  Bælte.  Og 
saa  gav  Blucher  ikke  længer  Tid,  men  rykkede  allerede 
den   14.  August  frem  og  drev  under  fortsatte  Fægtninger 


DRESDEN,  KULM   OG    KATZBACH  277 

i  Løbet  af  en  Uges  Tid  Neys  Tropper  nogle  Mil  tilbage 
over  Floden  Bober. 

Dér  kom  saa  Kejser  Napoleon  og  hans  Garder  og 
stødte  til  Neys  Hær,  og  nu  skulde  Bliicher  undgælde 
for  sin  dristige  Fremtrængen. 

Den  21.  August  brød  180,000  Franskmænd  under  Na- 
poleons Ledelse  frem  mod  den  schlesiske  Hær,  der  var 
omtrent  halv  saa  stor.  Og  Napoleon  satte  alt  ind  paa  at 
tvinge  Bliicher  til  at  modtage  et  Slag. 

Men  dette  slog  fejl.  Bliicher  udstedte  en  Dagsbefaling 
til  sine  Tropper,  hvori  det  hed:  „Fjenden  vil  nøde  os 
til  et  afgørende  Slag;  men  vor  Fordel  kræver,  at  vi  i 
Øjeblikket  undgaar  et  saadant.  Vi  gaar  derfor  tilbage  og 
gør  ham  sikkerlig  derved  megen  Fortræd,  idet  han  spil- 
der Tid,  og  de  forenede  russiske,  østerrigske  og  preus- 
siske Arméer  vinder  Tid  til  at  bryde  frem  fra  Bøhmen 
og  over  Elben  i  Ryggen  paa  ham  .  .  ." 

Kæmpende  trak  Bliicher  sig  tilbage  og  søgte  at  trække 
Kejseren  saa  langt  efter  sig,  som  paa  nogen  Maade 
muligt. 

Men  allerede  d.  22.  August  fik  Napoleon  Melding  om, 
at  den  bøhmiske  Armé  under  Schwarzenberg  var  i  Færd 
med  at  bryde  gennem  Passene  i  Erzgebirge  og  truede 
Napoleons  Retrætelinie  Vest  paa  mod  Saalefloden. 

Nu  vendte  Napoleon  om  med  sine  Garder  —  tog 
ogsaa  Korpset  Marmont,  et  af  Neys  bedste  Korps,  med 
sig  og  Marschal  Ney  personlig,  og  gav  Marschal  Mac- 
donald Befalingen  over  den  tiloversblivende  Styrke.  Med 
denne  saakaldte  Boberarmé  skulde  Macdonald  fortsætte 
Forfølgelsen  af  Bliicher,  og  i  alle  Tilfælde  holde  ham  i 
Schak,  saa  han  ikke  nærmede  sig  Dresden  eller  Bøhmen. 

Med  Garderne  og  Korpset  Marmont  gaar  Napoleon  i 
Ilmarch  mod  Elben.  Hans  Maal  er  dog  ikke  Dresden, 
men  Lilienstein,  4-5  Mil  Sydost  for  Dresden,  lige  ved 
den  bøhmiske  Grænse,  dér,  hvor  Elben  kommer  ud  fra 
Bjærgene.    Dér  havde  han  en  befæstet  Lejr  og  et  Par 

Broer  over  Floden,  beregnede  paa,  at  man  over  dem 
skulde  kunne  komme  i  Ryggen  paa  den  bøhmiske  Hær, 
dersom  den  faldt  ind  i  Sachsen,  og  skyde  sig  mellem 
den  og  de  bøhmiske  Bjærge. 

Nu  ansaa  Napoleon  Øjeblikket  for  at  være  kommet, 
da  denne  Plan  skulde  bringes  til  Udførelse.  Meldingerne, 
der  kom  til  ham  under  Marchen,  gik  ud  paa,  at  den 
bøhmiske  Hær,  efter  at  den  d.  22.  August  var  gaaet  over 
Bjærgene  og  ikke  havde  mødt  nogen  Modstand  lige  for 
sig,  havde  foretaget  en  stor  Svingning  til  højre  og  ind- 
ledet et  Angreb  mod  Dresden,  hvilken  By  Marschal  St. 
Cyr  holdt  med  en  Styrke  paa  ikke  mere  end  20,000 
Mand. 

Nu  gjaldt  det  for  Napoleon  blot  om,  at  St.  Cyr  kunde 
holde  de  Allierede  Stangen,  indtil  Kejseren  selv  kom  over 
Broerne  og  skød  sig  frem  i  deres  Flanke  og  Ryg.  Men 
da  han  d.  25.  nærmede  sig  Elben,  kom  et  udsendt  Ilbud 
tilbage  til  ham  fra  Dresden  med  Besked  fra  St.  Cyr,  at 
Byen  kunde  blive  taget,  hvad  Øjeblik  det  skulde  være. 

Nu  maatte  Napoleon  opgive  sin  Plan  om  Overgangen 
ved  Lilienstein.  Han  slog  ind  paa  Vejen  til  Dresden  og 
lod  sine  Soldater  opbyde  den  sidste  Kraft  for  at  naa 
Byen  i  rette  Tid. 

Den  næste  Dag,  den  26.  August,  stod  Schwarzenbergs 
Hær  opmarcheret  foran  Dresden  og  gjorde  sig  rede  til 
det  afgørende  Angreb.  Vel  var  der  foretaget  en  Del  Be- 
fæstningsarbejder omkring  Staden  i  Sommerens  Løb; 
men  St.  Cyrs  20,000  Mand  forslog  dog  paa  ingen  Maade 
til  et  virksomt  Forsvar  mod  en  Hær  af  den  tidobbelte 
Styrke.  De  Allierede  føler  sig  da  sejrssikre. 

Da,  lidt  over  Middag,  kan  man  fra  de  Allieredes  Stil- 
linger begynde  at  se  stærke  Kolonner  bevæge  sig  ned 
over  Bakkerne  hinsides  Elben,  ned  mod  Broen.  Det  er 
Kejseren  med  Garderne  og  Korpset  Marmont.  De  kom- 
mer just  i  rette  Tid  til  at  være  med  at  forsvare  Dresden. 

Nogle  i  de  Allieredes  Hovedkvarter  holdt  paa,  at  man, 

da  Napoleon  var  kommen,  skulde  opgive  Angrebet.  Men 
derom  vilde  Schwarzenberg  intet  høre.  Kl.  4  begyndte 
Kanonaden  fra  en  Halvkreds  paa  1  l/a  Mils  Længde.  Og 
Slaget  gik  sin  Gang.  Men  de  Allierede  tog  ikke  Dresden. 
Derimod  lod  Napoleon  efter  nogle  Timers  Kamp  sine 
Garder  gaa  frem  til  Angreb  og  trænge  de  Allierede  til- 
bage til  Højderne,  der  omkredser  Byen  i  nogen  Afstand. 
Dér  tændte  de  Allierede  deres  Lejrbaal,  efter  at  Mørket 
havde  afbrudt  Kampen.  Ved  Midnat  begyndte  en  fin 
Regn,  der  voksede  og  voksede  til  et  vedvarende  Sky- 
brud, som  slukkede  alle  Lejrbaalene. 

Næste  Morgen  Kl.  7  brød  Franskmændene  frem;  thi 
de  kunde  ikke  have  de  Allierede  staaende  dér  tværs 
over  deres  Forbindelsesvej  med  Frankrig.  Kampen  blev 
atter  denne  Dag  haard  og  blodig.  Og  Franskmændene 
vandt  nogle  Fordele,  især  paa  deres  højre  Fløj.  Men 
lige  saa  lidt  som  de  Allierede  den  foregaaende  Dag 
havde  kunnet  tage  Dresden,  lige  saa  lidt  lykkedes  det 
for  Franskmændene  denne  Dag  ved  deres  Angreb  at  be- 
mægtige sig  de  Allieredes  Stilling  paa  Højderne. 

Hvorledes  det  vilde  gaa,  hvis  Slaget  blev  fornyet  den 
tredje  Dag,  var  imidlertid  et  andet  Spørgsmaal.  Og  Schwar- 
zenberg fandt  det  ikke  raadeligt  at  oppebie  dette,  men 
gav  Befaling  til  Tilbagetog  d.  27.  August  om  Eftermiddagen 
Kl.  5. 

Under  stadige  Skærmydsler  for  at  holde  Forfølgerne 
tilbage  trak  da  den  store  Hær  sig  Syd  paa  over  Erzge- 
birge  gennem  de  samme  snævre  Bjærgveje,  fra  hvilke 
de  for  5  Dage  siden  var  brudt  frem  paa  Sachsens  Slette. 

Foreløbig  skulde  Hæren,  efter  endt  Bjærgmarch,  samle 
sig  paa  Teplitz-Sletten  straks  Syd  for  Bjærgkæden.  Der- 
fra skulde  man  saa  søge  Sikkerhed  og  Hvile  bag  Floden 
Eger  noget  længere  mod  Syd. 

Hver  Hærafdeling  havde  af  Overkommandoen  faaet 
anvist,  hvad  Vej  over  Bjærgene  den  skulde  benytte.  Saa- 
ledes    ogsaa    den    russisk-preussiske    Hærafdeling,    der 

hørte  med  til  den  bøhmiske  Armé,  og  som  kommande- 
redes af  den  russiske  General  Barclay.  Barclay  havde 
faaet.  anvist  at  benytte  Vejen  over  Peterswalde,  Nollen- 
dorf  og  Kulm,  en  Vej,  der  ikke  gik  lige  paa  Teplitz,  men 
svingede  et  godt  Stykke  mod  Øst  og  udmundede  i  den 
østligste  Ende  af  Teplitz-Sletten.  General  Barclay  fandt 
sig  imidlertid  ikke  beføjet  til  at  gaa  ad  denne  saa  øst- 
lige Vej,  som  han  slet  ikke  vilde  kunne  komme  ind  paa 
uden  først  at  slaa  sig  forbi  et  fransk  Korps  under  Ge- 
neral Vandamme*),  der  var  gaaet  over  Napoleons  Broer 
ved  Lilienstein  og  netop  af  Kejseren  havde  faaet  Anvis- 
ning paa  at  bryde  frem  ad  den  omtalte  Bjærgvej  Peters- 
walde-Nollendorf-Kulm,  ad  hvilken  han  maatte  kunne 
trænge  Øst  fra  ind  paa  Teplitz-Sletten  og  være  der  før 
de  Allierede  og  slaa  deres  Hærafdelinger  enkeltvis,  efter- 
haanden  som  de  kom  ned  fra  Bjærgene.  Det  var  en 
smuk  militær  Ogave,  der  saaledes  var  stillet  General 
Vandamme,  og  Kejseren  havde  betydet  ham,  at  der  her 
var  en  Lejlighed  for  ham  til  at  erhverve  sig  Marschal- 
staven. 

At  den  omtalte  Vej  fortrinligt  egnede  sig  for  Fransk- 
mændene til  en  omgaaende  Bevægelse,  havde  Schwar- 
zenberg  meget  godt  indset  og  just  derfor  foreskrevet 
Barclay  at  følge  denne  Vej  og  dermed  lukke  den  for 
Fjenden.  Men  Barclay,  denne  ellers  højt  ansete  Officer, 
var  denne  Dag  aabenbart  ikke  klar  over  Situationen; 
thi  han  adlød  ikke  Ordren,  men  lod  sin  Hovedstyrke 
gaa  over  en  noget  vestligere  Bjærgvej. 

Barclay  havde  dog  sendt  et  mindre  Korps  under  Prins 
Eugen  af  Wurtemberg  —  en  tysk  Fyrste  i  russisk  Tje- 
neste —  frem  at  observere  Vandamme.  Og  Prins  Eugen 
var  ikke  længe  om  at  se,  at  Vandamme  vilde  frem  i 
Ryggen  paa  de  Allierede.  Og  han  forstod,  at  dette  for 
enhver  Pris  maatte  forhindres.  Prinsen  indledede  da  en 


*)  Vandamme  var  under  Vaabenstilstanden  med  detie  Korps  trukket  til   Dresden  fra 
Hamburg. 

Fægtning  med  den  langt  overlegne  franske  Styrke  og 
holdt  med  stor  Dygtighed  Fægtningen  gaaende,  indtil 
omsider  de  russiske  Garder  blev  sendt  ham  til  Hjælp. 
Den  russiske  General  Ostermann  tog  nu  Befalingen  over 
den  her  samlede  Styrke  og  kastede  sig  med  den  ind 
paa  den  omtalte  Vej  ad  Nollendorf  og  Kulm  til,  hvor 
Franskmændene  allerede  havde  begyndt  deres  Frem- 
march. Men  Russerne  tvang  sig  frem  foran  dem,  vendte 
sig  imod  dem  og  gjorde  dem  Vejen  stridig,  saa  godt  de 
formaaede  det  med  en  underlegen  Styrke  (17,000  Mand 
mod  30,000)  uden  Artilleri.  Tilbage  maatte  Ostermanns 
Tropper,  men  ganske  langsomt.  Det  gjaldt  jo  om  at  skaffe 
deres  Vaabenbrødre,  som  nu  befandt  sig  oppe  i  Bjærg- 
passene,  Tid  til  at  komme  ned  paa  Sletten  og  blive  sam- 
lede. I  to  Dage  holdt  Ostermann  og  Prins  Eugen  det 
saaledes  gaaende  med  at  sinke  den  hidsige  Vandammes 
Fremmarch.  Den  29.  August  om  Morgenen  gik  de  det 
sidste  Stykke  tilbage,  nemlig  fra  Nollendorf  til  Kulm. 

Her,  ved  Kulm,  maatte  der  holdes  Stand,  hvad  det 
end  skulde  koste.  Thi  her  udmundede  Bjærgvejen  paa 
Sletten. 

Ostermann  tog  Stilling  og  sendte  Meddelelse  til  Teplitz, 
hvor  den  bøhmiske  Hærs  Hovedkvarter  skulde  oprettes 
efter  endt  Overgang  over  Bjærgene.  De  tre  Monarker 
fulgte  Schwarzenbergs  Hovedkvarter,  og  Meldingen  om 
den  kritiske  Stilling  ved  Kulm  blev  modtaget  af  Kejseren 
af  Østerrig,  som  derefter  straks  tog  Anledning  til  at  for- 
lade Teplitz  og  bringe  sig  i  Sikkerhed  Syd  for  Eger. 
Dog  havde  han  først  faaet  underrettet  Kongen  af  Preus- 
sen. Og  denne  viste  her,  at  han  havde  militær  Omtanke. 
Han  sendte  ufortøvet  Adjudanter  hen  paa  alle  Kolonne- 
veje med  Befaling  til  de  preussiske  Tropper,  som  kom 
ned  fra  Bjærgene,  om  at  ile  til  Undsætning  for  Russerne 
ved  Kulm.  Han  sendte  Ilbud  til  Kejser  Aleksander  og 
Schwarzenberg  at  melde  dem  Sagernes  Stilling,  saa  og- 
saa    de    kunde    træffe    Forholdsregler.      Et    østerrigsk 

Dragonregiment  bevægede  han  til  at  skynde  sig  frem  til 
Stillingen.  Og  til  Ostermann  lod  han  melde,  at  Tropperne 
endnu  ikke  var  nede  fra  Bjærgene,  men  at  de  snart 
vilde  være  der,  og  at  imidlertid  maatte  al  Kraft  opbydes 
for  at  holde  Stillingen.  Han  bad  Ostermann  meddele  de 
russiske  Garder,  at  der  var  Fare  for  deres  Kejsers  Per- 
son, eftersom  han  endnu  var  oppe  i  Bjærgene. 

Der  blev  kæmpet  blodigt  ved  Kulm  hele  Dagen.  Snart 
indfandt  de  preussiske  Garder  sig  og  fægtede  Side  om 
Side  med  de  russiske.  Flere  og  flere  Forstærkninger  ind- 
traf efterhaanden.  Men  ogsaa  Vandamme  fik  nogle  For- 
stærkninger. Den  29.  August  blev  Stillingen  holdt.  Men 
de  Allierede  ventede  at  se  Napoleon  komme  med  sine 
Garder  den  næste  Dag.  Og  formodentlig  ventede  Van- 
damme det  samme.  I  hvert  Fald  fornyede  han  Angrebet 
den  næste  Morgen. 

Men  da  Kampen  var  godt  i  Gang,  hørte  Franskmæn- 
dene Kanonskud  i  Ryggen  paa  sig.  De  mente,  det  var 
den  ventede  Undsætning,  der  kom  fra  Kejseren.  Men 
de  fik  at  vide,  at  det  var  noget  helt  andet,  —  at  Preus- 
serne var  i  Nollendorf. 

Det  var  General  Kleist  med  sit  2.  preussiske  Korps. 
Han  havde  om  Aftenen  d.  29.,  endnu  helt  oppe  i  Bjærgene, 
faaet  Underretning  om,  at  der  kæmpedes  ved  Kulm,  og 
Befaling  til,  ad  en  bestemt  foreskrevet  Vej  at  komme  til 
Undsætning  den  næste  Dag.  Klejst  indsaa  imidlertid,  at 
han  ad  den  Vej  vilde  komme  for  sent  til  at  deltage  i 
Kampen.  Og  han  tog  da  den  kække  Beslutning  at  føre 
sine  Tropper  straks  ved  Daggry  langs  en  vanskelig  Bjærg- 
kam  paa  tværs  lige  mod  Nollendorf,  altsaa  i  Ryggen  paa 
Vandamme.  Denne  kække  Manøvre  gjorde,  at  den  an- 
den Slagdag  ved  Kulm  blev  for  Vandamme  og  hans  Korps 
et  tilintetgørende  Nederlag. 

Hele  det  franske  Korps's  Artilleri,  81  Kanoner,  blev 
taget,  to  Felttegn  (Ørne),  tre  Faner,  mer  end  200  Am- 
munitionsvogne  og  hele  Trosset  faldt  i  de  sejrendes  Hæn- 

der.  Mindst  5000  Lig  af  Franskmænd  laa  paa  Valpladsen; 
10,000  Mand  toges  til  Fange,  deriblandt  Vandamme  selv 
og  tre  andre  Generaler. 

De  Allierede  havde  mistet  816  Østerrigere,  1500  Preus- 
sere og  1000  Russere,  tilsammen  3316  Mand. 

Sejren  ved  Kulm  gjorde  det  ufornødent  at  trække 
Hæren  længere  Syd  paa.  Den  blev  staaende  her  om- 
kring Teplitz.  Og  Modet  rejste  sig  paa  ny  hos  Tropperne, 
hvad  ogsaa  kunde  behøves  efter  det  nedslaaende  Tilbage- 
tog fra  Dresden.  Og  Stemningen  steg  saa  meget  højere 
som  der  samme  Dag,  Sejren  var  vundet,  indtraf  særdeles 
glædelige  Efterretninger  til  Hovedkvarteret  baade  fra  den 
schlesiske  Armé  og  fra  Nordarméen. 

Vi  hørte,  hvorledes  Napoleon  d.  22.  August,  efter  for- 
gæves at  have  forsøgt  at  tvinge  Blucher  til  et  Slag,  gik 
tilbage  med  en  Del  af  Styrken,  overladende  Macdonald 
med  Boberarméen  den  videre  Forfølgelse  af  den  schle- 
siske Armé. 

Stadigt  kæmpende  trak  denne  sig  tilbage.  Og  de  Fran- 
ske fulgte  efter  med  et  muntert  Humør  som  Jægere  efter 
et  flygtende  Vildt. 

Den  26.  August  blev  en  fremskudt  preussisk  Styrke 
drevet  tilbage  over  den  lille  rivende  Bjærgflod  Katzbach. 
Forfølgerne  kappedes  om  at  komme  over  Floden  og  op 
ad  de  stejle  Skraaninger  paa  den  anden  Side,  der  førte 
op  til  en  Højslette,  hvor  de  Allieredes  Hovedstyrke  men- 
tes at  være  i  fuld  Tilbagemarch. 

De  Allierede  var  ganske  rigtigt  deroppe  paa  Højsletten, 
et  Stykke  tilbage,  men  ingenlunde  i  Tilbagemarch.  Man 
var  i  Bluchers  Hovedkvarter  blevet  klar  over,  at  Napo- 
leon var  gaaet  tilbage  med  en  Del  af  Tropperne,  natur- 
ligvis for  at  møde  den  bøhmiske  Hær.  Og  man  havde 
just  gjort  sig  rede  til  den  Fremrykning,  Krigsplanen  i  et 
saadant  Tilfælde  fordrede. 

Dette  vilde  maaske   de  første  Franskmænd,  der  kom 

op  paa  Højsletten,  have  opdaget,  dersom  ikke  en  stadig 
strømmende,  øsende  Regn  havde  gjort  det  umuligt  at  se 
ret  langt  frem  for  sig. 

Gneisenau  og  Miiffling,  Bliichers  to  ledende  Stabsoffi- 
cerer, red  frem  i  Regntykningen  og  kom  under  Vejr 
med,  at  allerede  omtrent  5000  Franskmænd  var  kommen 
op  over  Skrænterne,  og  at  flere  og  flere  trængte  efter.  Da 
indsaa  disse  Officerer,  at  her  tilbød  sig  en  gunstig  Lejlig- 
hed. Man  skulde  blot  ganske  roligt  lade  endnu  12-15000 
Franskmænd  komme  op  ad  Skrænterne  og  Slugterne, 
og  saa  kaste  sig  over  dem  med  de  Tropper,  man  netop 
havde  staaende  parat  til  Fremrykning,  og  som  vilde  ud- 
gøre en  betydelig  Overmagt. 

Denne  Plan  blev  bragt  til  Udførelse.  Bliicher  red  fra 
Bataillon  til  Bataillon  og  opmuntrede  Folkene.  „Nu  har 
vi  snart  faaet  nok  Franskmænd  herop.  Dem  skal  vi  gaa 
løs  paa,  saa  de  allesammen  slaar  baglæns  Kolbøtter 
ned  igen!" 

Og  omtrent  saaledes  blev  det.  En  heftig  Kamp  paa 
Højsletten,  hvor  Bliicher  personlig  førte  Rytteriet  frem 
mod  Fjendens  Ryttere,  endte  med,  at  Franskmændene  i 
vild  Forvirring,  Infanteri,  Artilleri  og  Kavalleri,  trængtes 
ned  ad  Skrænterne  og  Hulvejene  til  Bredden  af  Katzbach 
og  en  anden  Bjærgstrøm  ved  Navn  den  fraadende  Neisse. 
Disse  Strømme  var  ved  den  stadig  øsende  Regn  gaaet 
over  deres  Bredder,  saa  Broer  og  Planker  enten  var 
skyllede  bort  eller  ikke  til  at  finde.  Og  hvem  der  prø- 
vede at  vade  over,  sank,  naar  han  kom  et  Stykke  ud, 
pludselig  i  Flodsengen  og  reves  bort  af  Strømmen,  der 
var  lige  uimodstaaelig  for  Mænd  og  Heste. 

Det  var  kun  en  Del  af  Macdonalds  Hær,  man  saale- 
des havde  sejret  over,  nemlig  Divisionen  Gérnrd  og 
Kavallerikorpset  Sebastiani,  der  alt  for  uforsigtigt  var 
trængt  frem  paa  Højsletten.  Og  den,  som  her  havde 
staaet  og  taget  imod  dem,  var  General  Yorck  med  det 
første   preussiske   Korps,  som   dannede   Centrum   i   den 

schlesiske  Hær.  Det  russiske  Korps  under  General  Sacken, 
Hærens  højre  Fløj,  var  svinget  ind  og  havde  assisteret 
Yorck  virksomt. 

Hærens  venstre  Fløj,  et  russisk  Korps  under  Lange- 
ron, havde  derimod  ikke  gjort,  hvad  det  skulde.  Ellers 
kunde  Sejren  være  blevet  fuldstændigere. 

Som  det  var,  var  Slaget  ved  Katzbach  en  rask  og 
virkningsfuld  Affære,  hvor  ganske  vist  Sejren  var  givet 
de  Allierede  i  Hænderne,  men  hvor  de  dog  viste,  at  de 
var  vaagne  og  forstod  at  gribe  Lejligheden  ved  Pande- 
haarene. 

Der  var  vundet  betydelige  Trofæer:  36  Kanoner,  over 
100  Ammunitionsvogne,  4  Feltsmedier  og  1400  Fanger, 
hvoriblandt  mange  Officerer. 

Blucher  skrev  til  sin  Hustru: 


Idag  var  den  Dag,  jeg  saa  længselsfuldt  har  ønsket,  vi  har  fuld- 
stændig slaaet  Fjenden,  erobret  mange  Kanoner  og  gjort  mange  Fan- 
ger. Imorgen  tænker  jeg  at  gøre  endnu  mange  Fanger,  da  jeg  forfølger 
Fjenden  med  mit  hele  Kavalleri.  Det  har  hele  Dagen  været  et  Regn- 
vejr, saa  jeg  ikke  beholdt  en  tør  Trævl;  sund  og  rask  er  jeg,  ogsaa 
min  Omgivelse  .  .  . 

Gud  med  dig! 

I  Hast,  og  mødig  og  mat. 

Kroitsch,  d.  26.  Aug.  1813.  Bliicher. 

Under  Forfølgelsen  de  følgende  Dage  bragtes  Macdo- 
nalds Hær  mere  og  mere  i  en  Tilstand  af  Opløsning. 
Den  29.  August  blev  en  af  hans  Divisioner,  der  endnu 
havde  holdt  sammen,  fuldstændig  sprængt,  og  en  Tredje- 
del af  den,  4000  Mand  med  100  Officerer,  maatte  stræk- 
ke Gevær. 

Schlesien  var  renset  for  Franskmændene. 

Den  Regn,  der  fra  Morgenstunden  var  begyndt  at  falde 
her  ved  Katzbach,  ganske  fint  og  stille,  og  som  i  Dagens 
Løb  var  vokset  til  et  ustanseligt  Skybrud,  det  var  den 

samme  Regn,  der  om  Natten  naaede  Egnen  ved  Dres- 
den og  slukkede  de  Allieredes  Lejrbaal  efter  den  første 
Dags  Kamp. 

Den  første  Dag  af  Slaget  ved  Dresden  var  altsaa  sam- 
tidig med  Slaget  ved  Katzbach. 

Men  allerede  tre  Dage  før  havde  Nordhæren  haft  sit 
Regnvejrsslag.  Derom  i  næste  Kapitel. 


Tredivte  Kapitel 

GROSSBEEREN  OG  DENNEWITZ 


Efterat  Kronprins  Carl  Johan  af  Sverig,  tidligere  Mar- 
schal  Bernadotte,  havde  faaet  Overbefalingen  over  Nord- 
hæren, havde  han  taget  Stilling  med  den  omkring  Ber- 
lin. Men  han  befandt  sig  ikke  vel  dér.  Han  ængstedes 
ved  Tanken  om,  at  han  i  sin  højre  Flanke  havde  Magde- 
burg og  Hamburg,  i  den  venstre  Kiistrin  og  Stettin,  som 
alle  endnu  holdtes  besatte  af  Franskmændene.  Hvis  Na- 
poleon kom  —  og  han  følte  sig  overbevist  om,  at  Napo- 
leon vilde  kaste  sig  først  og  fremmest  over  ham  som  sin 
farligste  Modstander  —  saa  vilde  han  være  udsat  for  at 
afskæres  fra  Stralsund  og  dermed  fra  Sverig.  Han  be- 
tænkte sig,  med  andre  Ord,  paa  at  modtage  Slag  i  en 
saa  langt  mod  Syd  fremskudt  Stilling. 

Og  næppe  var  Vaabenstilstanden  til  Ende,  før  det 
Slag  blev  tilbudt  ham.  Ganske  vist  kom  Napoleon  ikke 
selv  —  han  regnede  ingenlunde  Carl  Johan  for  sin  far- 
ligste Modstander  —  men  han  sendte  70,000  Mand  Syd 
fra  imod  Berlin  under  Anførsel  af  Marschal  Oudinot. 
Og   der   skulde   med    det   samme    bryde  Troppestyrker 

frem  fra  Magdeburg  og  Hamburg  for  at  støtte  Oudinot's 
Angreb. 

Da  Fjenden  saaledes  begyndte  at  trænge  paa,  holdt 
Kronprinsen  et  Krigsraad  med  Korpsgeneralerne  og  flere 
Stabsofficerer.  I  et  særdeles  veltalende  Foredrag  udbredte 
han  sig  om  det  hensigtsmæssige  i  at  søge  en  gunstigere 
Stilling  at  tage  et  Slag  i,  end  denne  Syd  for  Berlin,  især 
i  Betragtning  af,  at  Størsteparten  af  de  preussiske  Trop- 
per bestod  af  uøvede  Landeværnsmænd.  To  Broer  har 
vi  jo,  sagde  Prinsen,  hvad  hindrer  os  da  i  at  gaa  Nord 
paa  og  ganske  roligt  se  Tingene  an? 

Nu  var  det,  General  Btilow  tog  Ordet.  Han  var  Kom- 
mandør for  et  af  de  to  preussiske  Armékorps,  der  hørte 
til  Nordarméen.  General  Bulow  var  i  Sind  og  Skind  en 
Modsætning  til  Bernadotte,  lille,  mager,  uanselig  af  Skik- 
kelse, jævn  og  ligefrem  af  Væsen,  en  Mand,  der  kunde 
blive  hidsig,  men  snart  blev  god  igen;  en  Mand,  man 
altid  vidste,  hvor  man  havde. 

General  Bulow  tog  altsaa  Ordet  og  spurgte,  om  det 
virkelig  var  hans  kongelige  Højheds  Mening  at  prisgive 
Berlin. 

Nuvel!  sagde  Bernadotte  med  en  overlegen  Haandbe- 
vægelse;  hvad  er  Berlin?  Berlin  er  en  Stad. 

En  Stad,  Deres  kongelige  Højhed!  udbrød  Bulow.  Ber- 
lin er  Preussens  Hovedstad!  Og  nu  sagde  han  ham  i 
djærve  Ord  sin  Mening  om  det  umulige  —  i  det  mind- 
ste for  ham  og  hans  Folk  —  i  at  prisgive  Landets  Ho- 
vedstad uden  et  alvorligt  Sværdslag.  Og  hvad  Tropperne 
angaar,  sagde  han,  som  Deres  kongelige  Højhed  kom- 
manderer, da  indestaar  jeg  for  Preusserne.  Russerne  har 
tilstrækkelig  vist,  hvad  de  duer  til,  og  hvad  Svenskerne 
angaar,  vil  Deres  kongelige  Højhed  vel  selv  indestaa  for 
dem! 

Det  endte  med,  at  Bernadotte  sagde  nogle  indrømmende 
Ord  og  opløste  Krigsraadet,  uden  at  nogen  egentlig  var 
bleven  klar  over  hans  endelige  Mening. 

Da  Biilow  var  kommen  til  Hest  og  red  bort  med  sin 
Adjudant,  vendte  han  sig  til  denne  og  sagde:  Ham  er 
jeg  færdig  med;  det  er  ikke  den  Mand,  vi  har  Brug  for. 
Han  skal  blive  mig  fra  Livet  med  sin  Moabiter*)  Bro. 
Mig  faar  han  ikke  over.  Vore  Knokler  skal  bleges  foran 
Berlin,  ikke  bagved**). 

I  et  Par  Dage  havde  Franskmændene  under  skarpe 
Skærmydsler  trængt  sig  længere  og  længere  frem  gennem 
et  meget  vanskeligt,  sumpet  og  skovrigt  Terræn,  som  ophø- 
rer 3  Mil  Syd  for  Berlin,  idet  det  dér  gaar  over  i  et  jævnt 
og  aabent  Sletteland.  Den  23.  August  om  Morgenen  brød 
de  op  i  tre  Kolonner,  en  vestlig,  en  østlig  og  en  i  Mid- 
ten. Alle  tre  Kolonner  marcherede  mod  Berlin,  hvor  de 
haabede  at  træffe  sammen  i  Løbet  af  et  Par  Dage.  Thi 
nu  var  der  væsentlig  kun  det  aabne  og  nemme  Terræn 
tilbage,  og  de  ventede  ikke,  at  de  Allierede,  efter  at  have 
opgivet  Sump-  og  Skovpassene,  vilde  gøre  alvorlig  Mod- 
stand længere. 

Det  er  ogsaa  tvivlsomt,  om  Kronprins  Carl  Johan  vilde 
have  gjort  alvorlig  Modstand.  Han  havde  givet  Ordre  til 
en  Sammendragning  af  Hæren  i  vestlig  Retning,  og  vilde 
mulig  nok,  naar  han  havde  faaet  Korpsene  samlede, 
gaaet  over  Broerne  med  dem. 

Men  der  skete  noget  andet.  Der  skete  det,  at  General 
Biilow,  som  havde  Plads  i  Midten,  og  som  allerede  om 
Morgenen  Kl.  7  havde  ladet  sine  Tropper  træde  an  og 
begynde  Marchen  Vest  paa  i  øsende  Regn,  blev  stand- 
set af  Fjendens  Bevægelser. 

Den  midterste  af  Franskmændenes  tre  Kolonner,  som 
befaledes  af  General  Reynier  var  brudt  frem  fra  Skov- 
tykningen og  havde  stormet  den  nærmeste  Landsby,  de 
fandt  for  sig  paa  det  aabne  Sletteland.  Grossbeeren  hed 
den,  og  den  havde  været  besat  af  nogle  preussiske  Ba- 

*)  Moabit,  en   Forstad  til   Berlin. 
**)  Disse  Ord  har  man  sat  paa  Mindesmærket  over  Slaget  ved  Grossbeeren. 

tailloner  af  Biilows  Korps,  som  havde  maattet  vige  for 
Overmagten. 

Her  i  Grossbeeren  indretter  nu  General  Reynier  sit 
Hovedkvarter  og  lader  Tropperne  bivouakere  rundt  om- 
kring og  se,  om  de  kan  finde  en  Smule  Dækning  for 
den  stadig  strømmende  Regn. 

Vest  for  Grosbeeren  ligger  paa  en  Høj  en  Vejrmølle. 
Her  kommer  sachsiske  Officerer  op  —  thi  en  stor  Del 
af  Reyniers  Tropper  er  Sachsere  — ■  og  kryber  tilvejrs 
i  Møllen  og  retter  deres  Kikkerter  mod  Nord  efter  Ber- 
lins Taarne.  Der  er  kun  tre  Mil  derind,  og  Officererne 
glæder  sig  allerede  til  de  gode,  tørre  Kvarterer  og  andre 
Behageligheder,  som  de  imorgen  haaber  at  drage  ind  til. 
De  kan  dog  intet  se;  den  tykke  Regntaage  dækker  Land- 
skabet. 

Da  høres  pludselig  ud  af  Taagen  Hornsignaler  og 
Trommehvirvler.  Det  er  General  Biilow,  som  har  set, 
at  Franskmændene  i  og  Omkring  Grossbeeren  befinder 
sig  paa  et  udsat  Sted.  Denne  Kolonne,  Midterkolonnen, 
har  skudt  sig  frem,  uden  at  de  andre  franske  Kolonner 
er  fulgt  med;  den  har  altsaa  ingen  Dækning  for  sine 
Flanker.  Biilow  har  da  faaet  samlet  sit  Korps  til  et  Over- 
fald. Og  nu  rykker  han  frem  med  62  Stykker  Skyts 
foran  Fronten  og  er,  da  han  opdages,  kun  1800  Skridt 
fra  Franskmændenes  Bivouak. 

Han  modtages  med  Kanonskud  fra  Vejrmøllehøjen, 
hvor  Reynier  har  44  Kanoner  staaende.  Og  i  halvanden 
Time  raser  en  Artillerikamp,  indtil  de  sachsisk-franske 
Batterier  maa  give  tabt.  Og  nu  bryder  de  preussiske  Storm- 
kolonner frem,  og  der  udvikler  sig  en  rasende  Kamp 
med  Bajonet  og  Kolbe;  thi  Geværerne  vil  ikke  gaa  af 
i  den  stadig  øsende  Regn.  Kampen  ender  med,  at  Fransk- 
mændene, tildels  i  vild  Flugt,  maa  søge  tilbage  til  Skov- 
tykningen, fra  hvis  Rand  de  møder  det  forfølgende  preus- 
siske Rytteri  med  en  saa  velrettet  Ild,  at  Forfølgelsen 
her  maa  stanse. 

Morten   Pontoppidan:  Anno  13  19 

Men  ogsaa  uden  at  blive  forfulgte,  døjede  Franskmæn- 
dene tilstrækkelig  meget  ondt  paa  Tilbagemarchen  gen- 
nem Skoven,  medens  Mørket  faldt  paa,  og  deres  væltede 
Køretøjer  stoppede  Vejene.  I  en  meget  medtaget  Tilstand 
naaede  de  Kl.  10  om  Aftenen  det  Sted,  hvor  de  havde 
bivouakeret  den  foregaaende  Dag,  og  efter  nogle  Timers 
Hvil  brød  de  op  igen  og  marcherede  længere  Syd  paa. 

Preusserne  opsamlede  paa  Valpladsen  2000  franske 
Geværer.  Desuden  blev  14  Kanoner  og  52  fyldte  Am- 
munitionsvogne  gjort  til  Bytte.  Men  de  havde  tabt  1  ICO 
Mand,  hvoriblandt  29  Officerer.  Fjendens  Tab  var  dog 
meget  større. 

Det  var  Biilows  preussiske  Korps,  som  alene  havde 
udkæmpet  Slaget  ved  Grossbeeren.  Og  et  af  de  Regi- 
menter, som  havde  kæmpet  bedst,  var  et  Landeværns- 
regiment,  som  var  for  første  Gang  i  Ilden. 

Ligeledes  havde  Landeværnstropper  af  det  andet,  Ge- 
neral Tauenziens,  preussiske  Korps  samme  Dags  Mor- 
gen udmærket  sig  ved  i  en  Snævring  at  stanse  og  holde 
Stand  imod  Franskmændenes  østlige  Kolonne,  der  ryk- 
kede frem  under  General  Bertrand. 

Der  blev  ikke  noget  Indtog  i  Berlin  for  Franskmæn- 
dene den  Gang  —  og  da  heller  ikke  senere.  Marschal 
Oudinot  gav  Ordre  til  hele  den  franske  Hærs  Tilbage- 
gang mod  Wittenberg.  Thi  Reynier  havde  indberettet,  at 
hans  Korps  var  ude  af  Stand  til  at  deltage  i  nogen 
Fremrykning  til  nyt  Angreb. 

Fra  Berlin,  hvor  man  havde  befundet  sig  i  stor  Angst, 
kom  der  Dagen  efter  Slaget  en  Borgerdeputation  ud  at 
takke  Kronprinsen  paa  det  varmeste.  Denne  tog  ogsaa 
mod  Takken;  men  til  Bulow  faldt  der  intet  venligt  Ord 
af,  skønt  Deputationen  baade  ud  og  hjem  kørte  lige  gen- 
nem hans  Bivouak. 

De  fleste  Berlinervogne  var  iøvrigt  den  Dag  optagne 
af  at  hente  saarede  ind  —  ikke  til  Lazaretterne;  thi  disse 
var   aldeles   ikke   i   Orden,   men    til    Borgernes   private 

Huse.  Hvem  der  blot  kunde  faa  fat  paa  en  Trillebør, 
fyldte  den  med  Halm  og  kørte  ud  som  frivillig  Ambu- 
lance. 

Der  dannede  sig  nu  Foreninger  af  —  mest  fornemme 
-  Damer,  som  med  store  Ofre  af  Penge  og  personligt 
Arbejde  fik  Lazaretvæsenet  nogenlunde  bragt  paa  Fode. 
Mange  af  dem  opofrede  sig  helt  for  Sygeplejen.  Andre 
sad  hjemme  og  strikkede  Strømper  til  Soldaterne  og 
pillede  Charpi.  Grevinde  Schwerin  skriver: 

Enhver  har  i  denne  Tid  gjort  noget  —  næsten  alle  (ja,  sikkert  de 
fleste)  hvad  de  kunde.  Udmærke  sig  vilde  ingen  dér  —  og  kunde 
ikke  heller,  hvor  maaske  ogsaa  den  fattigste  Kone  daglig  sammen 
med  den  sparsomme  Middagsmad  satte  en  lille  Gryde  over  Ilden  til 
et  eller  andet  Lazaret.  Dengang  roste  ingen  sig  af  sine  Velgerninger, 
ligesom  heller  ingen  skammede  sig  ved  dem. 

D.  23.  August  stod  altsaa  Slaget  ved  Grossbeeren.  To 
Dage  i  Forvejen  var  den  Hærstyrke  brudt  op,  som  ifølge 
Kejserens  Befaling  skulde  fra  Magdeburg  række  Mar- 
schal  Oudinot  Haand. 

Det  var  10,000  Mand,  der,  under  Befaling  af  General 
Girard,  saaledes  gik  frem  fra  Magdeburg  og  efter  5  Dages 
Omflakken  tiltraadte  Tilbagemarchen  igen,  idet  de  om- 
sider havde  faaet  Efterretning  om  Oudinots  Nederlag. 
Men  det  lykkedes  dem  ikke  at  komme  tilbage  i  god 
Behold.  D.  27.  August  blev  de  ved  Hagelberg  uformodet 
overfaldne  af  en  fra  Carl  Johan  udsendt  preussisk  Styrke 
under  General  Hirschfeld. 

Efter  en  haard  og  hidsig  Kamp  maatte  Franskmændene 
rømme  Marken  —  de  af  dem,  der  kunde.  Ved  Hagel- 
berg stod  to  franske  Batailloner  med  Ryggen  op  ad  en 
Mur,  og  mod  dem  væltede  sig  en  stor  Overmagt  af  sejrs- 
drukne  preussiske  Landeværns-Batailloner. 

Og  her  viste  det  sig  nu,  hvad  Vending  det  kan  tage 
med  den  Art  Tropper,  som  for  første  Gang  er  i  Ilden. 
Da  straks  i  Begyndelsen  af  Træfningen  en  Granat  var 

faldet  i  en  fremrykkende  Landeværnsbataillon  og  havde 
slaaet  10-15  Mand  til  Jorden,  havde  dette  bragt  hele 
Bataillonen  til  Stansning  og  to  andre  Batailloner  sammen 
med  den.  I  lang  Tid  var  de  ikke  til  at  drive  af  Stedet. 
Først  da  det  fjendtlige  Batteri  var  bragt  til  Tavshed,  fik 
man  atter  Folkene  fremad,  og  efterhaanden  havde  saa 
Kanonfeberen  fortaget  sig,  og  Modet  hos  disse  Lande- 
værnsmænd  var,  da  de  tilsidst  sejrende  styrtede  sig  imod 
de  to  omtalte,  mod  Muren  pressede,  franske  Batailloner, 
blevet  ganske  vildt. 

De  var  ikke  Mennesker  længer,  men  en  Slags  rasende 
Væsener,  der  bogstavelig  tærskede  de  franske  Soldater 
til  Døde  med  Geværkolberne,  uden  i  mindste  Maade  at 
ændse,  om  de  strakte  Gevær  og  bad  om  Pardon. 

Det  franske  Korps  Girard  var  saa  godt  som  tilintet- 
gjort. Uden  Sammenhæng  og  Orden  strømmede  dets 
Levninger  tilbage  til  Magdeburg. 

Ogsaa  Marschal  Davoust  var  —  ifølge  den  omtalte  Or- 
dre —  rykket  ud  for  at  understøtte  Oudinots  Operation 
mod  Berlin.  Davøusts  March  gik  fra  Hamburg  gennem 
Lauenburg  ind  i  Mecklenburg  og  havde  til  Øjemed  at 
true  den  svenske  Retrætelinie  over  Stralsund. 

Davoust  havde  under  Vaabenstilstanden  mistet  sine 
bedste  Tropper,  idet  Vandamme  havde  taget  dem  med 
til  Dresden.  I  Stedet  havde  han  faaet  et  Korps  af  ganske 
unge  Rekrutter,  indkaldte  to  Aar  før  den  sædvanlige  Al- 
der. Der  var  et  besynderligt  Misforhold  mellem  disse 
smaa  halvvoksne  Franskmænd  og  de  kraftige  Bønder- 
karle  i  det  danske  Hjælpekorps  paa  12,000  Mand,  som 
under  Prins  Frederik  af  Hessen  gjorde  dette  Tog  med. 
Slagsmaal  opstod  jævnlig  i  Lejren;  og  det  var  regelmæs- 
sigt Franskmændene,  der  fik  Prygl. 

Derimod  saa  man  ikke  ret  meget  til  den  fælles  Fjende, 
de  tyske  og  russiske  Korps,  som  paa  denne  afsides  Kant 
af  Krigsskuepladsen  var  stillede  under  General  Wallmo- 

dens  Befaling.  En  broget  Blanding  udgjorde  disse  Korps. 
Der  var  hanseatiske  Regimenter;  der  var  Tettenborns 
Kosakker;  der  var  den  „tyske  Legion";  og  der  var  da 
ogsaa  det  Lutzowske  Frikorps,  som  under  Vaabenstil- 
standen  havde  faaet  reorganiseret  sig  efter  Ulykken  ved 
Kitzen.  Og  det  mindeværdigste  af  hvad  der  forefaldt, 
knytter  sig  til  dette  Korps,  idet  et  kækt  Overfald  af 
Lutzowske  Husarer  paa  et  fransk  Vogntrain  imellem 
Schwerin  og  Gadebush  kostede  Theodor  Korner  Livet. 
Korner  var  kommen  fra  det  tidligere  omtalte  Overfald 
paa  Liitzowerne  ved  Kitzen  med  et  slemt  Saar  af  et  Sa- 
belhug i  Hovedet,  —  var  dog  kommen  til  Kræfter  igen, 
tjente  Liitzow  som  Løjtnant  og  Adjudant  og  var  en  af 
de  forreste  til  at  hugge  ind  her  ved  Gadebusch,  men  fik 
et  dræbende  Skud  gennem  Underlivet  og  Rygraden,  af- 
fyret af  en  Soldat,  der  laa  i  Skovkanten.  Kammeraterne 
begravede  ham  under  en  stor  Eg  ved  Wobbelin.  En  af 
dem  fjernede  et  halvrundt  Stykke  Bark  paa  Egen  og 
indbrændte  i  Vedet  med  den  glødede  Ende  af  en 
Ladestok:  Theodor  Korner,  d.  26.  August  1813.  Senere 
har  hans  Fader  ladet  en  Stenplade  med  Indskrift  an- 
bringe. Og  Hertugen  af  Schwerin  har  ladet  Pladsen  frede 
og  holde  i  Orden  som  et  blivende  Minde  om  den  tyske 
Digter  og  Fædrelandsforsvarer.  — 

Da  Oudinot  havde  tabt  Slaget  ved  Grossbeeren,  havde 
Davoust's  Fremstød  ikke  længer  noget  Maal;  i  Begyn- 
delsen af  September  trak  han  og  Prinsen  af  Hessen  sig 
tilbage  i  Retning  af  Hamburg. 

Marschal  Oudinot  havde  efter  Nederlaget  ved  Gross- 
beeren samlet  sine  Tropper  i  Ly  af  Fæstningen  Witten- 
bergs Kanoner.  Her  indfandt  Marschal  Ney  sig  d.  3. 
September  for  efter  Kejserens  Befaling  at  overtage  Kom- 
mandoen; Oudinot  skulde  fremtidig  kun  være  Korps- 
kommandør under  Ney. 

Den  5.  September  begyndte  Ney  sin  Fremrykning  for 

at  gennemføre,  hvad  der  var  glippet  for  Oudinot,  —  for 
altsaa  i  første  Række  at  bemægtige  sig  Berlin,  og,  der- 
som Staden  gjorde  Modstand,  da  afbrænde  den. 

Foreløbig  gjaldt  det  at  faa  rettet  den  Fejl,  Oudinot 
havde  begaaet  ved  at  trække  sig  saa  langt  mod  Vest  som 
til  Wittenberg,  hvor  hans  Hær  ikke  var  i  Stand  til  at 
hævde  sin  Forbindelse  bagud  med  Kejseren  og  Hoved- 
hæren ved  Dresden.  For  at  opnaa  denne  Forbindelse 
og  mulig  faa  Forstærkninger  sendt,  lod  Ney  sine  tre 
Armékorps  marchere  af  fra  Stillingen  ved  Wittenberg  i 
østlig  Retning.  Det  blev  en  Flankemarch  hen  foran  de 
Allieredes  —  Nordarméens  —  Stilling,  førende  til  et 
Sammenstød  med  dennes  venstre  Fløj,  det  4.  preussiske 
Armékorps  under  General  Tauenzien,  som  Ney  mente 
at  kunne  overvælde,  inden  det  kunde  blive  understøttet. 

Den  6.  September  kom  dette  Sammenstød  ved  Lands- 
byen Dennewitz  i  Nærheden  af  Juterbock.  Ney  sendte 
det  ene  af  sine  Korps  mod  Tauenzien,  medens  han  med 
de  to  andre  gik  videre  forbi  hans  venstre  Fløj. 

Men  denne  Marcheren  videre  blev  ganske  forpurret. 
Thi  da  Tauenzien  stod  i  den  hedeste  Kamp,  og  det  be- 
gyndte at  knibe  for  ham,  hørtes  Kanonade  Vest  fra.  Det 
var  General  Biilow  med  3.  preussiske  Armékorps,  som 
kom  sin  Kammerat  til  Undsætning.  Biilow  var  den  fore- 
gaaende  Aften  blevet  klar  over,  hvad  Ney  havde  i  Sinde, 
og  han  havde  da  sat  sig  for,  at  denne  Flankemarch 
skulde  Franskmændene  ikke  ustraffet  kunne  foretage.  I 
Nattens  Løb  havde  Biilow  taget  ny  Opstilling  med  sine 
Tropper  tæt  op  ad  Fjendens  Marchlinie,  men  sørget  for, 
at  der  ikke  blev  tændt  Lejrbaal.  Det  var  lykkedes  ham 
at  holde  denne  Bevægelse  skjult  for  Fjenden,  som  blev 
overrasket,  da  Biilow  under  Kampen  ved  Dennewitz  lod 
sine    Kanoner   høre   og   brød   frem    i   deres   Flanke  og 

Ryg- 
Denne    Indgriben   gjorde,   at   Franskmændene   maatte 

trække  mere  og  mere  af  deres  Hær  til,  og  Fægtningen 
udfoldede  sig  til  et  helt  Slag. 

De  to  preussiske  Korps  kom  paa  den  Maade  til  at 
kæmpe  mod  en  betydelig  Overmagt,  og  Biilow  havde 
derfor  forlangt  Undsætning  fra  Kronprinsen,  der  stod 
temmelig  langt  tilbage  med  de  russiske  og  svenske  Trop- 
per. Biilow  maatte  imidlertid  nøjes  med  General  Bor- 
stells  preussiske  Korps,  som  mod  Kronprinsens  Anvis- 
ning —  denne  vilde,  at  alle  Preusserne  skulde  gaa  til- 
bage og  tage  Opstilling  bag  Russerne  og  Svenskerne  - 
ilede  til  Slagmarken  og  kom  netop  i  rette  Øjeblik  til  at 
redde  Sejren  for  Preusserne. 

Kl.  5  var  Slaget  i  Virkeligheden  vundet.  Og  da  indtraf 
Kronprinsen  paa  Slagmarken  med  sine  Svenskere  og 
Russere,  50,000  Mand  friske  Tropper.  Ved  at  sætte  dem 
alvorligt  ind,  kunde  han  have  gjort  Fjendens  Nederlag 
endnu  fuldstændigere.  Det  undlod  han  imidlertid. 

Slaget  var  ogsaa  uden  dette  en  stor  og  afgørende 
Sejr.  Neys  opløste  Hær  gik  tilbage  paa  Torgau.  Og  Na- 
poleons farlige  Plan  om  at  gøre  sig  til  Herre  over 
Nordtyskland,  besætte  Berlin  og  undsætte  Fæstningerne 
ved  Oder  og  Weichsel,  som  hans  Tropper  havde  inde, 
denne  Plan  var  paany,  og  paa  afgørende  Maade,  strandet. 

I  Slaget  ved  Dennewitz  tabte  Franskmændene  16- 
18,000  Mand  som  døde,  saarede  eller  fangne.  Men  og- 
saa Preusserne  havde  lidt  store  Tab,  Biilows  Korps  24 
faldne  og  180  saarede  Officerer  samt  5989  saarede  og 
faldne  Menige;  Tauenziens  Korps  over  100  Officerer  og 
3000  Menige. 

Efter  Sejren  ved  Katzbach  d.  26.  August  havde  Bliicher 
trængt  Macdonald  længere  og  længere  mod  Vest,  helt 
hen  imod  Bautzen.  Men  d.  4.  September  mærkede  han, 
at  den  retirerende  franske  Hærs  Bagdækning  ligesom 
vendte  sig  om  og  bød  ham  Spidsen. 

Det  betød,  at  Napoleon  var  kommen  tilstede  med  sine 
Garder  og  anden  Forstærkning.  Straks  havde  han  sat 
Liv  i  det  hele.  Og  om  Morgenen  d.  5.  brød  den  franske 
Hær  frem  til  Angreb. 

Det  blev  imidlertid  atter  denne  Gang  et  Stød  i  Luf- 
ten. Thi  Bliicher  trak  sig  —  i  Overensstemmelse  med 
Krigsplanen  —  tilbage  for  Overmagten  og  bestræbte  sig 
blot  for  at  trække  Napoleon  efter  sig. 

Da  Kejseren  kom  til  en  forladt  Bondegaard,  satte  han 
sig  i  en  Bunke  Straa  og  tilbragte  en  Time  i  dyb  Efter- 
tanke.    „De  Bæster  har  lært  noget",  sagde  han. 

Næste  Dag,  d.  6.  Sept.,  gik  Napoleon  med  Garderne 
og  de  andre  Forstærkninger  tilbage  til  Dresden,  som  i 
Mellemtiden  havde  været  truet  af  den  bøhmiske  Armé. 
Ved  Ankomsten  til  Dresden  modtages  han  af  Meldingen 
om  Neys  Nederlag  ved  Dennewitz. 

Da  nu  hans  Plan  om  Berlins  og  Nordtysklands  Er- 
obring var  strandet,  var  Kejseren  i  en  halv  Snes  Dage 
beskæftiget  med  Forberedelser  til  at  trænge  ind  i  Bøh- 
men, —  var  dog  ikke  stærk  nok  dertil,  —  forsøgte  sig 
endnu  engang  mod  Bliicher  d.  22.  og  23.  Sept.  med 
samme  Resultat  som  tidligere,  og  kom  derfra  tilbage  til 
Dresden  igen  i  en  meget  bister  Stemning,  uden  ret  at 
vide,  hvad  han  skulde  gøre. 

Men  d.  4.  Oktober   fik  han    Melding  om,    at  Bliicher 

ikke  længer  stod  Øst  for  Dresden  ind  mod  Schlesien, 
men  Nordvest  for  Dresden  og  paa  den  forkerte  —  nem- 
lig vestlige  —  Side  af  Elben.  Da  den  bøhmiske  Hær 
just  havde  sat  sig  i  Bevægelse  i  nordvestlig  Retning  — 
mod  Dresden  og  Altenburg  — ,  betød  Bliichers  ny  dri- 
stige Manøvre,  at  den  bøhmiske  og  schlesiske  Hær  var 
paa  Vej  til  at  forene  sig  med  hinanden  paa  Napoleons 
Tilbagetogslinie  —  det  vil  sige:  med  deres  Overmagt  at 
afskære  ham  fra  Frankrig. 

Det  var  Preussernes  Sejr  ved  Dennewitz  d.  6.  Sept., 
der  havde  drevet  Ney  over  paa  den  vestlige  Side  af 
Elben  og  derved  gjort  det  muligt  for  den  schlesiske  Hær 
at  foretage  Marchen  til  denne  Flod  uden  at  støde  paa 
nogen  Fjende. 

Noget  andet  havde  det  jo  været  at  komme  over  Flo- 
den. 

Et  Par  Mil  ovenfor  -  -  d.  v.  s.  S.  0.  for  —  Witten- 
berg gør  Elben  en  lille  Krumning  mod  Øst,  og  her  i 
Krumningen  er  den  højre  Bred  ogsaa  den  højere  og 
egner  sig  derfor  til  Opstilling  af  en  Række  Skyts,  der 
koncentrisk  kan  bekaste  den  modsatte  lavere  Bred  og 
hele  den  Halvmaane  af  Land,  der  omsluttes  af  Flodens 
Krumning.  Paa  dette  Sted  var  der,  i  Ly  af  Bliichers 
opkørte  Kanoner,  blevet  slaaet  to  Broer.  Og  om  Mor- 
genen d.  3.  Oktober  var  Yorcks  preussiske  Korps  gaaet 
over. 

Dette  havde  endnu  ikke  voldt  store  Vanskeligheder. 
Men  nu  gjaldt  det  om  at  komme  videre.  D.  v.  s.  at 
storme  Wartenburg. 

Wartenburg  var  ganske  vist  ikke  andet  end  en  Smule 
Landsby;  men  den  laa  bag  Elbdiget,  som  paa  dette  Sted 
ikke  fulgte  Flodens  Krumning,  men  gik  tværs  over  som 
Strengen  til  Buen.  Elbdiget  var  ikke  blot  som  en  na- 
turlig Vold,  men  havde  ogsaa  naturlige  Grave  foran  sig 
i  Form    af  Vandsamlinger    og    bundløst   Morads,    hvor- 

imellem  der  kun  eet  enkelt  Sted  var  en  smal  Overgang. 
Og  dér  havde  Franskmændene  jo  forstaaet  at  opstille  et 
Batteri  med  Kardæsker. 

Thi  Franskmændene  havde  besat  Wartenburg-Stillin- 
gen   med    15-20,000   Mand    og  ansaa   den   for  uindtage- 

lig. 

Det  viste  sig  dog,  at  det  var  den  ikke.  Ikke  for  Ge- 
neral Yorck.  Var  han  først  kommen  over  Broerne, 
var  Yorck  ikke  den  Mand,  der  gik  tilbage  igen. 

Men  Tid  tog  det.  En  omgaaende  Bevægelse  maatte 
foretages  mod  Fjendens  højre  Fløj  ad  en  smal  gangbar 
Vej,  der  førte  tæt  langs  Flodbredden.  Der  maatte  un- 
der stadig  haard  Beskydning  hugges  Faskiner  for  ved 
Hjælp  af  dem  at  gøre  denne  Vej  bred  nok  til  Rytteri 
og  Artilleri.  Og  først  da  det  var  lykkedes  en  af  Yorcks 
Brigadegeneraler,  Prins  Karl  af  Mecklenburg,  Dronning 
Luises  yngste  Broder,  efter  utrolige  Anstrengelser  at 
faa  sit  Rytteri  og  Artilleri  bragt  frem  mod  Fjendens 
Fløj,  først  da  var  Øjeblikket  kommet  til  at  storme  War- 
tenburg. 

General  Horns  Brigade  gik  frem  til  Stormen.  Gene- 
ralen satte  sig  selv  i  Spidsen  for  2.  Bataillon  af  Liv- 
Infanteriregimentet  og  førte  det  frem  mod  det  omtalte 
Overgangssted,  hvor  det  fjendtlige  Batteri  var  opstillet. 
Et  af  de  første  Skud  strækker  Generalens  Hest  til  Jor- 
den. Herre  Jesus!  raaber  hans  Adjudant,  dér  ligger 
Generalen.  Ingen  Herrejesussen  her!  svarer  Horn  nede 
under  Hesten.  Skaf  mig  blot  Stigbøjlerne  af  Fødderne! 
Snart  var  han  paa  Benene,  greb  et  Gevær  og  førte  an 
til  Fods  lige  frem  mod  det  fjendtlige  Batten  og  mod 
Volddiget. 

Wartenburg  blev  taget  og  Slaget  vundet.  Og  da  om 
Aftenen  de  sejrrige  Tropper  marcherede  forbi  General 
Yorck,  hørte  man  ham  raabe  til  en  af  Afdelingerne:  Er 
det  2.  Bataillon  af  Livregimentet?  —  Ja!  blev  der  sva- 
ret.    Da   blottede  den  gamle  General  Hovedet,  og  Offi- 

cererne  i  hans  Følge  ligesaa,  og  holdt  saaledes,  indtil 
den  sidste  Deling  var  marcheret  forbi. 

Ogsaa  Prins  Karl  af  Mecklenburg  -  -  om  hvem  den 
gamle  fra  Begyndelsen,  da  han  blev  sendt  ham  til  Bri- 
gadekommandør, havde  sagt:  Saa,  nu  har  Djævelen  igen 
skaffet  mig  en  Prins  paa  Halsen!  ogsaa  han  fik  for- 
tjent Ros  og  Anerkendelse. 

Det  havde  været  8  Timers  meget  haard  Kamp,  og 
store  Tab  var  lidt;  men  Maalet  var  naaet.  Den  schle- 
siske  Hær  var  kommen  over  Elben. 

Og  Nordarméen  under  Carl  Johan  var  --et  Stykke 
paa   den   anden    Side  Wittenberg  ogsaa   gaaet   over 

Elben,  uden  Modstand. 

Nu  kunde  Nordhæren  og  den  schlesiske  Hær  i  For- 
ening tage  en  Tørn  med  Napoleon,  naar  han  kom  imod 
dem  fra  Dresden,  hvilket  sikkert  ikke  vilde  vare  længe. 

Kronprinsen  foreslog, ,  at  man  dog  hellere  skulde 
trække  sig  bag  Saalefloden,  hvor  man  kunde  afvente 
den  bøhmiske  Hærs  Ankomst  til  Leipzigsletten.  Dette 
gik  Blucher  ind  paa.  Og  derfor,  da  Napoleon  d.  10. 
Oktober  kom  fra  Dresden  med  125,000  Mand  og  Gar- 
den og  det  hele  og  søgte  Blucher  ved  Byen  Diiben 
Nord  for  Leipzig,  fandt  han  ham  ikke.  Blucher  stod 
vestligere,  bag  Saalefloden,  ved  Byen  Halle 

I  4  Dage  blev  Napoleon  staaende  i  Diiben,  aabenbart 
uden  at  kunne  blive  klar  over  sine  Planer. 

Han  havde  haabet  at  ramme  Blucher  her  og  tilføje 
ham  et  Nederlag.  Saa  vilde  han  hurtig  vende  sig  mod 
Syd,  mod  Schwarzenberg,  der  var  i  fuld  Fremrykning 
mod  Leipzig,  kun  opholdt  paa  Vejen  af  en  Hærstyrke 
under  Napoleons  Svoger  Murat.  Naar  ogsaa  Schwar- 
zenberg var  slaaet,  vilde  Napoleon  vende  triumferende 
tilbage  til  Dresden,  hvor  han  imidlertid  havde  efterladt 
Marschal  St.  Cyr  med  en  ringe  Styrke. 

Dette  var  Planen.  Men  nu  var  det  —  vi  kan  sige 
for  4.  Gang  —  ikke  lykkedes  ham  at  ramme  Blucher. 

Den  10.  Oktober  havde  han  forgæves  søgt  hans  Hær 
ved  Diiben.  Den  12.  fik  han  Efterretning  om,  at  For- 
spidsen af  Schwarzenbergs  Hær  kun  var  tre  Mil  fra 
Leipzig,  som  Murat  forsvarede,  men  ikke  kunde  holde 
ret  længe.  Endelig  d.  14.  lod  Napoleon  sine  Tropper 
marchere  til  Leipzig,  idet  han  hengav  sig  til  det  Haab, 
at  han,  om  han  end  ikke  havde  slaaet  Bliicher,  dog 
havde  faaet  ham  og  Kronprinsen  drevet  tilstrækkelig 
langt  ud  i  Landet  til,  at  der  kunde  blive  Tid  til  at  til- 
føje Schwarzenberg  et  Nederlag,  inden  nogen  Forening 
af  de  Allieredes  Hære  kunde  finde  Sted. 


TO    OG    TREDIVTE    KAPITEL 
KÆMPESLAGET  VED   LEIPZIG 


Den  16.  Oktober  om  Morgenen  Kl.  9  lød  tre  Kanon- 
skud i  Egnen  Syd  for  Leipzig.  Det  var  Signal  for 
Schwarzenbergs  Hær  til  at  gaa  frem  til  Angreb  mod 
Napoleons  Stilling. 

I  nogen  Tid  havde  man  haft  Skærmydsler  med  Mu- 
rat, som  stadig  var  veget  tilbage.  Men  i  de  sidste  to 
Dage  havde  han  i  Egnen  Syd  for  Leipzig  holdt  haardt 
imod,  saa  man  kunde  forstaa,  at  her  var  den  Stilling, 
der  skulde  holdes.  Man  vidste  da  ogsaa,  at  Napoleon 
d.  15.  var  kommen  til  Leipzig  og  havde  taget  en  Op- 
stilling med  sin  samlede  Styrke  paa  nogle  Bakkedrag 
Sydost  for  Byen. 

Mod  dem  gik  de  Allieredes  Kolonner  ind,  og  Napo- 
leon lod  dem  komme  temmelig  nær,  før  han  hilste  dem 

med  Ilden  fra  en  Krans  af  omtrent  100  Kanoner.  Det 
var  især  russiske  og  preussiske  Batailloner,  der  her  var 
kommen  lige  ind  paa  de  Franskes  Hovedstilling  og 
snart  mærkede,  at  de  var  komne  i  en  fæl  Klemme,  idet 
det  var  umuligt  for  dem  at  komme  frem,  saa  de  altsaa 
var  henviste  til  at  bide  sig  fast  i  Terrænet,  som  de 
kunde  bedst,  og  udholde  den  morderiske  Ild. 

Da  Zar  Aleksander  omtrent  Kl.  10  med  sit  Følge  red 
op  paa  en  Høj  ude  i  Baggrunden,  var  det  ham  paa- 
faldende  at  se  Misforholdet  mellem  Franskmændenes 
store  mørke  Masser  paa  Højderne  og  de  spredte  og 
tynde  Linier  af  de  Allieredes  Tropper,  som  var  i  en 
tilsyneladende  haabløs  Kamp  med  dem. 

Grunden  til  dette  Misforhold  i  Kræfter  var  -  som 
Zaren  vel  vidste  -  -  at  Schwarzenberg  havde  sendt  næ- 
sten hele  den  østerrigske  Del  af  Hæren  ud  mod  Vest 
til  et  Angreb  paa  Stillingen  fra  den  Side.  Og  dersom 
dette  Angreb  havde  haft  nogen  Fremgang,  vilde  det  jo 
ogsaa  have  nødsaget  Napoleon  til  at  trække  flere  og 
flere  af  sine  Tropper  derhen,  saa  det  havde  givet  Luft 
for  Russerne  og  Preusserne  her  i  Midten.  Men  Leip- 
zigstillingen var,  saa  at  sige,  slet  ikke  til  at  angribe  Vest 
fra.  Der  løb  to  af  Regnen  opsvulmede  Floder,  Eister 
og  Pieisse  fra  Syd  til  Nord  tæt  op  ad  hinanden,  og 
imellem  dem  var  Jordsmonnet  et  Morads.  En  forholds- 
vis ringe  Del  af  Napoleons  Styrke  klarede  Forsvaret 
paa  den  Kant  helt  tilfredsstillende,  og  derfor  kunde  Na- 
poleon have  de  store  Troppemasser  til  Raadighed  paa 
Bakkerne  Sydøst  for  Byen  og  beholde  dem  dér. 

Zar  Aleksander  sendte  en  betroet  Mand  til  Schwar- 
zenberg, der  opholdt  sig  ude  mod  Vest  hos  sine  Øster- 
rigere, og  foreslog  ham  at  sende  sine  Reserver  hurtigst 
muligt  over  til  Understøttelse  for  de  haardt  trængte 
Russere  og  Preussere  —  og  Østerrigere;  thi  nogle 
Østerrigere  kæmpede  ogsaa  med  her. 

Schwarzenberg   lod   sig  da  ogsaa   bevæge  dertil,    idet 

han  indsaa,  at  det  planlagte  Angreb  Vest  fra  dog  ingen 
Udsigt  havde  til  at  lykkes. 

Men  det  var  en  lang  og  besværlig  March,  disse  øster- 
rigske  Reserver  havde  at  gøre  for  at  komme  rundt. 
Nogle  skød  Genvej,  dels  vadende  i  Vand  til  Armhulerne, 
dels  trængende  sig  igennem  tæt  Skovkrat.  Der  gik  Ti- 
mer, og  imidlertid  forbedredes  ikke  Stillingen  for  de 
Tropper,  der  var  saa  haardt  i  Ilden. 

Klokken  12  havde  Napoleon  anset  Øjeblikket  for  at 
være  kommet  til  at  bryde  ned  over  Bakkerne  med 
samlet  Magt  og  give  de  udmattede  Angribere  deres  en- 
delige Bekomst. 

Men  han  vilde  gerne  føre  det  afgørende  Stød  med 
saa  stærk  Magt  som  mulig,  og  han  ventede  hvert  Øje- 
blik Marmonts  Korps,  der  den  foregaaende  Dag  havde 
været  opstillet  Nord  for  Leipzig  til  Observation  mod 
Halle,  hvor  jo  Bliicher  stod,  men  som  nu  ansaas  for 
overflødigt  dér  og  derfor  havde  faaet  Ordre  til  at  mar- 
chere til  Leipzigstillingen. 

Da  Klokken  var  blevet  2,  uden  at  Marmont  havde 
vist  sig,  lod  Napoleon  sine  Reserver  gaa  frem  uden 
ham  —  alle  sine  Reserver,    paa  den   gamle  Garde  nær. 

Og  nu  maatte  de  Allieredes  udmattede  Tropper  vige, 
og  det  saa  betænkeligt  ud  for  Schwarzenberg.  Men  just 
nu  begyndte  hans  Reserver  at  ankomme,  dels  de  øster- 
rigske  Tropper  fra  Terrænet  Vest  ude,  dels  ogsaa  de 
russiske  og  preussiske  Garder,  der  ved  Slagets  Begyn- 
delse havde  været  temmelig  langt  tilbage. 

Disse  Reserver  kastede  sig  med  stor  Tapperhed  ind 
i  Kampen,  og  det  lykkedes  at  afværge  det  Gennembrud 
af  de  Allieredes  Stilling,  som  Napoleon  var  paa  Nippet 
til  at  foretage.  Det  lykkedes,  med  andre  Ord,  at  vriste 
den  omtrent  vundne  Sejr  —  den,  som  Napoleon  alle- 
rede havde  ladet  Kirkeklokkerne  i  Leipzig  forkynde  — 
ud  af  hans  Haand. 

Denne  første  Dag  af  Slaget  ved  Leipzig  endte  for  saa 
vidt  uden  nogen  Afgørelse. 

At  Napoleon  i  to  Timer  havde  ventet  paa  Marmont 
—  og  ventet  forgæves,  var  en  Omstændighed  af  væ- 
sentlig Betydning  for  Kampens  Udfald,  idet  de  Alliere- 
des Reserve  derved  fik  Tid  at  komme  og  gribe  ind. 

Og  Marmonts  Udeblivelse  skyldtes  den  Omstændig- 
hed, at  han  om  Formiddagen  var  blevet  angrebet  af 
Bliicher,  som  havde  valgt  at  gaa  fra  Halle  lige  paa 
Leipzig,  hvor  han  vidste,  Schwarzenberg  vilde  angribe 
denne  Dag. 

Marmont  var  om  Morgenen  allerede  efter  Kejserens 
Ordre  under  Opbrud  ad  Leipzig  til,  da  Bliichers  An- 
komst fik  ham  til  at  gøre  Omkring  og  stille  sit  Korps 
op  imod  ham. 

Marmonts  Korps  regnedes  for  et  Elitekorps;  det  be- 
stod for  en  stor  Del  af  veltjente  Orlogsmatroser.  Og 
den  Kamp,  som  i  Landsbyen  Mockern  opstod  mellem 
disse  franske  Søgutter  og  General  Yorcks  preussiske 
Infanterister  og  Landeværnsmænd  og  frivillige  Jægere, 
var  een  eneste  Rasen  frem  og  tilbage  og  fremad  paany 
fra  begge  Sider,  med  stadig  ny  Indsats  af  friske  Kræf- 
ter, ligeledes  fra  begge  Sider,  indtil  endelig  Kampen  af- 
gjordes til  Preussernes  Fordel.  Samtidig  havde  Lange- 
rons russiske  Korps  haft  en  let  Sejr  paa  andre  Dele  af 
Slagmarken.  De  Allierede  tog  2000  Fanger,  40  Kano- 
ner, en  Ørn,  to  Faner  og  en  hel  Række  Ammunitions- 
vogne. 

Slaget  ved  Mockern  var  i  sig  selv  et  afgjort  vundet 
Slag,  medens  der  samme  Dag  havde  været  kæmpet 
uafgjort  Syd  for  Leipzig.  Og  naar  man  endvidere  tager 
i  Betragtning,  hvad  det  betød,  at  den  schlesiske  Hær  nu 
stod  i  Leipzigs  umiddelbare  Nærhed  og  utvivlsomt  vilde 
trække  Nordarméen  med  sig,  da  kommer  man  til  det 
Resultat,   at   Kæmpeslaget  ved   Leipzig  egentlig  allerede 

var  blevet  afgjort  den  første  Dag,  for  saa  vidt  som  Ud- 
faldet næppe  mere  kunde  være  tvivlsomt. 

Næste  Dag,  d.  17.  Oktober,  hvilede  Vaabnene  for  det 
meste,  ikke  fordi  det  var  Søndag,  hvad  det  ganske  vist 
var,  men  fordi  Napoleon  ikke  kunde  tænke  paa  at  an- 
gribe, og  de  Allierede  fandt  for  godt  at  vente  paa  de 
Forstærkninger,  der  var  undervejs  til  dem.  Den  eneste, 
der  rørte  paa  sig  d.  17.,  var  Blucher,  som  lod  Sackens 
russiske  Korps  rykke  frem  og  tage  to  Landsbyer  tæt 
Nord  for  Leipzig. 

Men  Mandag  Morgen  d.  18.  Oktober  begyndte  de 
Allierede  at  rykke  mod  Napoleons  Stilling  fra  alle 
Sider. 

Professor  Henrik  Steffens,  som  den  Morgen  befandt 
sig  ved  Bluchers  Stab,  var  fra  et  Udsigtspunkt  Nordost 
for  Leipzig  Vidne  til  de  Allieredes  Opmarch,  eller  i 
hvert  Fald  en  Del  deraf.     Han  skriver: 

Hinsides  Parthefloden  hæver  Egnen  sig,  og  her  nød  vi  et  stor- 
slaaet  Skuespil.  Paa  det  lange  Højdedrag  saa  vi  i  det  fjerne  den 
store  Armé,  som  rykkede  frem;  Kolonnerne  optog  allerede  hele 
Højdedraget;  det  var  de  Folkefærd,  der  i  Forening  drog  ud  at  møde 
i  Kamp  den  mægtige  Mand,  der  nu  gennem  saa  lange  Aar  havde 
behersket  Kontinentet  og  lammet  det  med  Skræk.  I  den  fjerneste 
østlige  Horisont  dukkede  Kolonnerne  op;  roligt  bevægede  sig  alle 
Va-abenarter  efter  hinanden,  her  og  der  saa  man  Vaabnene  glimte  i 
Morgenrøden;  Afstanden  var  stor  nok  til  at  lade  den  hele  Hær 
svæve  forbi  som  et  Drømmesyn,  til  at  overse  det  hele  endeløse  Tog, 
indtil  det  forsvandt  i  det  fjerneste  Vesten.  Stadig  kom  ny  Skarer 
til  Syne  i  Øst,  stadig  forsvandt  de  forreste  i  det  fjerne  Vest,  me- 
dens Toget  uafbrudt  bevægede  sig  fremad.  Man  kunde  tro  at  se  et 
udvandrende  Folk  for  sig.  Saaledes  maa  paa  Folkevandringens  Tid 
de  germaniske  Stammer  have  taget  sig  ud,  da  de  oversvømmede  de 
tyske  Vange.  Synet  greb  os  alle  med  stor  Magt.  Længe  blev  vi 
staaende,  overvældede  af  Indtrykket,  og  nød  det.  Her  var  det,  at 
Miiffling  gav  det  forestaaende  Slag  Navn;  han  kaldte  det  det  store 
Folkenes  Slag;  denne  Benævnelse  har  holdt  sig,  ja  den  er  blevet 
historisk. 

Mere  end  300,000  Mand  var  det  ialt,  der  den  Dag 
stod  i  Vaaben  mod  Napoleon.  Og  denne,  der  kun  havde 
170,000  Mand  at  stille  imod  denne  vældige  Magt,  havde 
klogelig  trukket  sin  Hær  tættere  sammen  i  en  Stilling 
noget  nærmere  ved  Leipzig,  altsaa  i  en  mindre  Halv- 
kreds end  den  næstforegaaende  Dag. 

Hvad  Steffens  fra  sin  Plads  ved  Parthefloden  saa 
rykke  ind  mod  denne  Stilling,  har  jo  kun  været  en  Del 
af  de  Allieredes  Stridsmagt,  og  da  særlig  de  ny  ankom- 
mende Forstærkninger  under  General  Bennigsen,  der 
denne  Morgenstund  sluttede  sig  til  Schwarzenbergs  Hær 
som  dennes  højre  Fløj  og  dirigeredes  lige  Øst  fra  ind 
mod  Napoleons  Stilling. 

Det  Terræn,  som  Bennigsens  Hærskarer  bevægede 
sig  hen  over,  begrænsedes  mod  Nord  af  Parthefloden, 
Hinsides  den  stod  Bliicher.  Dersom  derfor  Bennigsens 
Angrebslinie  havde  kunnet  naa  hen  til  Parthefloden, 
vilde  Kredsen  være  sluttet.  Det  kunde  den  imidlertid 
ikke.  Yderst  paa  Bennigsens  højre  Fløj  kæmpede  en 
østerrigsk  Styrke  under  Grev  Bubna.  Imellem  ham  og 
Floden  var  en  betydelig  aaben  Strækning,  hvor  altsaa 
Franskmændene  kunde  bryde  frem  og  omgaa  ham.  Her 
var  virkelig  i  nogen  Tid  en  Chance  for  de  franske  Vaa- 
ben. Men  General  Reynier,  der  stod  ligeoverfor  Grev 
Bubna,  lammedes  i  sine  Bevægelser  af  den  Omstændig- 
hed, at  den  ene  af  hans  to  Divisioner  var  den  sachsiske, 
som  han  ikke  stolede  paa.  Thi  nu,  da  Vognen  begyndte 
at  hælde  for  Kejser  Napoleon,  havde  der  hos  flere  af 
Rhinforbundets  Stater  og  deres  Troppekontingenter  alle- 
rede vist  sig  en  Tilbøjelighed  til  Frafald.  Den  sachsiske 
Division  her  Øst  for  Leipzig  havde  trolig  staaet  sine 
franske  Kammerater  -  Divisionen  Durutte  —  bi  med 
to  Gange  at  kaste  Bubnas  Østerrigere  ud  igen  af  Lands- 
byen Paunsdorf,  som  disse  havde  stormet.  Men  sende 
dem  ud  i  Terrænet  vovede  Reynier  ikke.  Han  maatte 
derfor    nøjes    med    at   anvende    Divisionen    Durutte   til 

Fremstødet  mod  Bubnas  højre  Fløj.  Men  paa  den  Maade 
gik  det  for  smaat  og  for  langsomt.  Og  imidlertid  indtraf 
de  forreste  Batailloner  af  Carl  Johans  Nordarmé,  som 
var  gaaet  over  Parthe  og  nu  rykkede  frem  og  lukkede 
Hullet,  inden  endnu  nogen  Skade  var  sket. 

Nordarméen  var  altsaa  ankommen.  Det  havde  ellers 
holdt  haardt  at  bevæge  Carl  Johan  til  at  følge  i  Bluchers 
Spor  -  -  bort  fra  Elben  og  Saale  ned  paa  Sletten  ved 
Leipzig.  Blucher  havde  flere  Gange  haft  ondt  ved  at 
tøjle  sin  Harme  under  de  Konferencer,  han  og  Kron- 
prinsen havde  haft  med  hinanden  angaaende  deres  Fælles- 
operationer.  Blucher  ansaa  Kronprinsens  Forsigtighed  for 
at  være  det  rene  Filureri.  Det  kan  dog  være,  at  Kron- 
prinsen har  haft  solide  militære  Grunde  til  sin  Holdning. 
Dette  kan  vi  ikke  her  undersøge.  Nok  er  det,  at  Be- 
givenhedernes Gang  gav  Blucher  Ret  med  Hensyn  til 
Planen  om  at  marchere  mod  Leipzig.  Men  Begivenheder- 
nes Gang  viste  jo  saa  iøvrigt  ogsaa,  at  Kronprinsen,  om 
end  noget  sent,  dog  kom  til  Stede  og  greb  frisk  ind  i 
Slaget,  hvor  der  netop  var  Brug  for  ham. 

Sine  Svenskere  lod  han  ganske  vist  blive  staaende 
udenfor  Skudvidde  Nord  for  Parthe.  Ja,  dem  søgte  han 
altid  at  skaane,  saa  Vittigheden  gik  mellem  Preusserne, 
at  man  aabenbart  derhjemme  i  Sverig  havde  talt  ham 
et  Antal  Soldater  til,  som  skulde  tilbageleveres  skades- 
løst efter  Krigen.  Sandheden  er  jo,  at  Carl  Johan  maatte 
se  at  opbevare  sine  svenske  Tropper  til  Krigen  mod 
Danmark,  naar  Øjeblikket  kom,  da  Lønnen  skulde  høstes 
og  Norge  erhverves.  -  -  løvrigt  kunde  der  gives  meget 
god  militær  Begrundelse  af  den  Reserveopstilling,  Carl 
Johan  her  lod  sine  Svenskere  tage. 

Men  i  hvert  Fald  indtraf  Kronprinsens  øvrige  Tropper 
paa  Slagmarken,  forrest  General  Bulows  Korps. 

Og  nu  maatte  Divisionen  Durutte,  der  opererede  mod 
Bubnas  højre  Flanke,  gaa  tilbage,  saa  at  Bubnas  Tropper 

endelig  fik  Luft  og  snart  erobrede  det  haardt  omstridte 
Paunsdorf. 

Dette  Øjeblik  greb  Sachserne  til  at  gaa  over.  Divi- 
sionsgeneralen  v.  Zeschau  havde  sendt  Bud  og  spurgt 
sig  for  hos  den  sachsiske  Konge,  der  opholdt  sig  i  en 
bombesikker  Kælder  under  det  kongelige  Palæ  i  Leipzig. 
Og  Kongen  havde  svaret  med  en  skriftlig  Opfordring  til 
Tropperne  om  at  blive  og  gøre  deres  Pligt.  General 
Zeschau  var  afgjort  tysksindet;  men  sin  Konge  maatte 
han  være  lydig  og  tro  til  det  yderste.  Han  førte  altsaa 
ikke  Tropperne  over,  men  bevægede  endog  omtrent  600 
Mand  til  at  blive,  medens  de  andre  —  ialt  3200  Mand 
med  19  Kanoner  —  fulgte  Brigadegeneralerne,  der  ikke 
vilde  lade  sig  holde  tilbage,  men  hævdede,  at  nu  maatte 
man  adlyde  Gud  mere  end  Mennesker,  Fædrelandet 
mere  end  Kongen,  især  naar,  som  de  sagde,  Kongen  ikke 
var  fri. 

Allerede  tidligere  under  Slaget  var  550  Wurtembergere 
gaaet  over  til  de  Allierede.  Alle  disse  Tropper  blev  stil- 
let bag  de  kæmpende  Rækker  uden  at  anvendes. 

Dette  Frafald  af  ialt  omtrent  4000  Mand  kunde  i  og 
for  sig  ikke  blive  afgørende  for  Slagets  Udfald.  Dog  var 
det  en  medvirkende  Grund  til  de  Fordele,  de  Allierede 
i  Dagens  Løb  mere  og  mere  vandt  paa  denne,  den  øst- 
lige og  nordøstlige  Del  af  Slagmarken,  Fordele,  som  de 
dog  ikke  ret  kunde  forfølge,  fordi  de  ikke  samtidig  vandt 
frem  paa  den  sydlige  Del  af  Slagmarken,  dér,  hvor  Dagen 
igennem  Hovedkampen  havde  staaet,  og  hvor  Napoleon 
satte  alting  ind  paa  et  haardnakket  Forsvar  især  af 
Landsbyen  Probstheyda,  som  de  Allierede  stormede  og 
bombarderede  og  bombarderede  og  stormede,  og  det  var 
for  dem  som  at  løbe  Panden  mod  en  Mur. 

Da  Dagen  var  til  Ende,  var  de  Allierede  alt  i  alt 
egentlig  ingen  Vegne  komne.  Bluchers  Forsøg  paa  at 
sætte  sig  fast  i  Leipzigs  nordlige  Forstad  var  vist  tilbage. 
En  østerrigsk  Hærstyrkes  Angreb  paa  Lindenau,  d.  v.  s. 

paa  Napoleons  Retrætelinie  ud  fra  Leipzig  mod  Vest, 
var  ogsaa  vist  tilbage.  Dette  vil  altsammen  sige,  at  Na- 
poleon havde  sørget  for,  at  Slaget,  dersom  det  ikke  ved 
et  eller  andet  mærkeligt  Held  bragte  ham  en  Sejr  i 
Hænde,  dog  kunde  blive  i  det  mindste  et  smukt  Dæk- 
ningsslag  —  til  Dækning  af  hans  Tilbagetog. 

Men  dette  Tilbagetog,  der  allerede  havde  været  for- 
beredt fra  den  foregaaende  Dag,  maatte  da  straks  om 
Aftenen  for  Alvor  tiltrædes. 

Saa  væltede  sig  gennem  Nattetimerne  og  den  næste 
Dags  Morgentimer  de  retirerende  franske  Hærmasser  ud 
fra  Leipzig  mod  Vest  ad  den  eneste  aabne  Vej,  den 
smalle  Dæmning  over  Pieisse-  og  Eister-Terrænet,  ud 
gennem  Lindenau.  Da  Kejseren  selv,  op  ad  Formiddagen 
d.  19.  Oktober  var  kommen  over  Dæmningen  og  havde 
lagt  sig  til  at  sove  i  Møllen  i  Lindenau,  vækkedes  han 
af  et  vældigt  Brag.  Det  var  Dæmningens  Elsterbro,  der 
var  sprængt  i  Luften  for  at  hindre  de  Allierede  i  at  for- 
følge. 

Men  Sprængningen  var  sket  for  tidligt.  Mange  af  Na- 
poleons bedste  Folk  var  endnu  ikke  komne  over.  En  af 
de  saaledes  afskaarne  var  den  polske  Patriot  Fyrst  Josef 
Poniatowski,  der  her  i  Leipzig  paa  Grund  af  sin  Dyg- 
tighed og  Tapperhed  d.  16.  Oktober  var  blevet  udnævnt 
til  fransk  Marschal.  Under  et  Forsøg  paa  at  redde  sig 
til  Hest  over  den  rivende  Elsterflod,  ramtes  han  af  en 
preussisk  Kugle  i  Brystet  og  omkom.*) 

Ja,  baade  Preusserne  og  de  andre  Allierede  var  alle- 
rede begyndt  at  trænge  ind  i  Leipzig,  somme  Steder 
iøvrigt  under  haard  Modstand.  Thi  Napoleon  havde  givet 
sine  ikke-franske  Troppeafdelinger  den  Opgave  at  for- 
svare Byen  Leipzig,  saa  længe  de  kunde. 

Der  blev  saaledes  d.  19.  Oktober  en  tredje  Slagdag, 
bestaaende  af  de  Allieredes  Storm  paa  Leipzigs  lukkede 
Porte  og  en  kort  Gadekamp,  efter  at  en  af  Portene  var 

*)  Et  berømt  Mindesmærke  for  ham,  udført  af  Thorvaldsen,  findes  i  VC'arschau. 

brudt  op.  Men  allerede  ved  Middagstid  kunde  Kejser 
Aleksander  og  Kong  Frederik  Vilhelm  under  Befolknin- 
gens Jubel  holde  deres  Indtog  og  ride  op  paa  Leipzigs 
Torv,  ledsaget  af  Schwarzenberg  og  et  stort  Følge.  Den 
stakkels  Frederik  August,  Sachsens  Konge,  saa  til  fra  et 
Vindu  i  Palæet,  men  de  sejrrige  Monarker  lod,  som  de 
ikke  saa  ham.  Han  var  jo  nu  deres  Krigsfange. 

De  Allierede  havde  i  disse  Kampe  omkring  Leipzig 
taget  28  Faner  og  Ørne,  over  300  Kanoner  og  30,000 
Fanger,  hvoraf  dog  mange  laa  som  syge  og  saarede  i 
Leipzigs  Lazaretter.  Men  de  Allierede  havde  mistet  1800 
Officerer  og  50,000  Soldater  som  døde  og  saarede. 

Forfølgningen  af  Napoleons  bortdragende  Hær  blev 
ikke  drevet  med  stor  Iver.  Bliicher  var  den  eneste,  der 
i  saa  Henseende  gjorde  sit  Bedste.  Ellers  var  det  let  at 
se,  at  man,  især  fra  østerrigsk  Side,  ønskede  —  af  poli- 
tiske Grunde  —  at  bygge  Napoleon  en  „gylden  Bro", 
naar  han  blot  vilde  gaa  tilbage  over  Rhinen. 

Og  det  gjorde  han.  Den  1.  og  2.  November  gik  Napo- 
leon over  Rhinen  ved  Mainz,  og  havde  endnu  60,000 
Mand  tilbage  af  sin  Hær. 

„Der  har  fundet  en  stor  Forseelse  Sted",  sagde  Blii- 
cher; „ellers  vilde  den  store  Napoleon  være  blevet  til- 
intetgjort med  Resten  af  hans  Armé." 

„Hvem  kan  nu  mere,"  skriver  Grevinde  Schwerin, 
„ret  sætte  sig  ind  i,  hvad  Preussen  var  før  Slaget  ved 
Leipzig?  Og  dog  er  det  det,  man  maa.  Man  maa  sætte 
sig  tilbage  til  hine  Dage  af  ængstelig  Uvished;  man  maa 
endnu  engang  bære  den  tidligere  Tids  hele  Skændsel 
paa  sit  Hjerte,  for  at  kunne  føle,  hvorledes  denne  Straale 
af  ubetinget,  ubegrænset  Sejr  virkede  gennem  hin  Nat." 

Grevinden  beskriver  endvidere,  hvorledes  man  gik  i 
Berlin  og  vidste  egentlig  slet  ikke  endnu,  hvad  man  turde 
haabe  og  vente.  Da  kom  Rygterne  om  Kæmpeslaget. 
Man  troede  ikke  disse   Rygter.   De  havde  ingen  Sand- 

synlighed.  Men  da  saa  Visheden  kom  og  „lod  ethvert 
Rygte,  ja  enhver  Drøm  langt  bag  sig",  da  —  ja  da  var 
„for  første  Gang  Auerstadt  forglemt,  og  dog  var  det 
første  Gang,  man  turde  erindre  Auerstadt." 

Grevinden  fortæller  om,  hvorledes  hun,  da  Klokkerne 
i  Berlin  kaldte  til  Bøn.  med  sine  Søstre  gik  ind  i  den 
første  den  bedste  Kirke,  hvor  en  gammel  Præst  talte 
om  -  -  ja  hvem  véd,  hvad  han  talte  om?  Men  blot  Or- 
dene „Gud",  „Fædreland",  „Redning",  „Sejr"  var  nok 
til  at  faa  Taarerne  til  at  strømme  ned  ad  Tilhørernes 
Kinder.  Fra  Kirken  gik  de  hen  paa  Unter  den  Linden, 
og  ingen  generede  sig  dér  ved  sine  rødgrædte  Øjne. 
„Kun  et  koldt  ubevæget  Ansigt  vilde  idag  have  været 
paafaldende."  Alle  var  paa  Spadseregangen  i  det  skønne 
Høstvejr,  og  alle  var  opfyldte  af  een  Følelse.  „Idag  var 
der  ingen  misvillende,  ingen  sletsindede  mer...  Et  sej- 
rende og  æreskranset  Fædreland  fornægter  ingen  mere. 
Fra  dets  Skændsel  kunde  man  fornemt  og  verdensbor- 
gerligt holde  sig  skilt;  til  dets  Ære  vendte  man  patriotisk 
tilbage." 

Kongen  —  fortæller  Grevinde  Schwerin  videre  - 
havde  bedt  sin  første  Tak  ved  Dronning  Luises  Grav- 
mæle, og  om  Morgenen  d.  24.  Oktober  kom  han  lige  fra 
Charlottenburg  til  Domkirken,  hvor  han  modtoges  af 
Prinsesserne  og  knælede  ned,  takkende  den  Gud,  „der 
gør  store  Undere". 

Om  Eftermiddagen  ventedes  Kongen  i  det  overfyldte 
Operahus.  Man  stod  med  Ryggen  til  Skuepladsen  spej- 
dende mod  den  kongelige  Loge.  Et  vist  Røre,  en  urolig 
Summen  forraadte  den  Bevægelse  i  alle  Sind,  der  næsten 
ikke  kunde  holdes  tilbage.  Og  da  saa  Kongen  traadte 
ind,  —  „hvorledes  skal  man  beskrive  denne  Modtagelse, 
dette  gjaldende,  himmelhøjt  jublende  Velkommen,  der 
bragede  ham  imøde,  og' hvis  Tone  Øret  maatte  beholde, 
hvis  Sjælen  kunde  forglemme  den.  Det  var,  som  om 
den  hele   Nation  tiljublede  sin   Hærfører  dens   Lov  og 

dens  Tak  for  den  længe  savnede  Frihed,  dengang  ende- 
lig den  ubundne  Larm  opløste  sig  i  Korsang.  „Heil  dir 
im  Siegeskranz,  Vater  des  Vaterlands!"*)  sang  den  mæg- 
tige Masse  som  af  een  Mund  i  bedøvende  Fuldstemmig- 
hed  op  til  Himlen." 

Samme  Aften  var  Berlin  illumineret.  Grevinde  Schwe- 
rin  stillede  Schills  Buste  hen  i  sit  illuminerede  Vin- 
due. Schill  skulde  dog  „ogsaa  skue  ned  i  Opfyldelsen  af 
den  Længsel,  han  betalte  med  forgæves  Offerdød.  Ren 
og  lysende  laa  nu  dér  den  Sag,  han  havde  kæmpet  for 
i  usalig  Hemmelighedsfuldheds  Graamørke.  Hans  Hjer- 
tes Ønske  var  nu  Verdens  Løsen.  —  De  fjerne  som  de 
nære,  de  døde  som  de  levende,  alle,  der  havde  levet  for 
denne  Dag  i  Længsel  og  Haab,  alle,  der  havde  baaret 
Fædrelandets  Smerte  i  et  trofast  Bryst,  de  var  alle  del- 
agtige i  den,  lige  saa  vel  som  de,  der  selv  havde  kæm- 
pet den  frem  og  set  den." 


Tre  og  tredivte  Kapilel 

SLUTNING 


I  Frankfurt  sad  de  allierede  Fyrster  og  deres  Stats- 
mænd og  holdt  Raad  og  var  nær  ved  at  enes  med  hin- 
anden om,  at  nu,  da  Franskmændene  var  hinsides  Rhinen, 
var  Opgaven  løst,  og  at  det  vilde  være  at  friste  Gud, 
om  man  gik  videre. 

At  gaa  til  Paris  og  styrte  Napoleon,  det  var,  hvad  man 
i  det  Bliicherske  Hovedkvarter  stadig  drev  paa.  Men 
derom  vilde  især  Metternich,  den  østerrigske  Minister, 

*)  „Hil  dig  i  Sejrens  Krans,   Fædrelandets  Fader." 

intet  høre.  Og  Metternich  havde  forstaaet  at  vinde  Zar 
Aleksanders  Øre. 

Der  foresvævede  Metternich  en  Ide  om  en  fredelig  og 
indskrænket  Napoleonisme,  der  kunde  afgive  en  Mod- 
vægt mod  en  ellers  alt  for  mægtig  Zarisme.  Og  denne 
Ide  kunde  der  muligvis  være  meget  god  Mening  i,  der- 
som en  saadan  indskrænket  og  moderat  Napoleonisme 
havde  været  tænkelig. 

Metternich  fik  virkelig  opsat  nogle  Fredsbetingelser, 
som  midt  i  November  overbragtes  Napoleon  i  Paris. 
Deri  erklærede  Magterne  sig  villige  til  at  lade  Frankrig 
beholde  sine  „naturlige  Grænser":  Pyrenæerne,  Alperne 
og  Rhinen.  Napoleon  skulde  altsaa  opgive  Spanien,  Hol- 
land, Italien  og  Protektoratet  over  Rhinforbundet. 

At  Rhinen  her  blev  uden  videre  nævnt  som  en  af 
Frankrigs  „naturlige"  Grænser,  var  efter  de  tyske  Pa- 
trioters Mening  et  Forræderi  mod  Tysklands  Sag.  E.  M. 
Arndt  udsendte  et  Flyveskrift  „Rhinen  Tysklands  Strøm, 
ikke  Tysklands  Grænse,"  hvori  han  kraftigt  hævdede, 
at  et  Frankrig,  der  gik  til  Rhinen,  altid  vilde  have  Kniven 
paa  Tysklands  Strube. 

Ogsaa  Friherre  Stein  havde  skyndt  sig  til  Frankfurt 
og  søgt  at  genvinde  sin  Indflydelse  hos  Zar  Aleksander. 
Han  havde  mindet  Zaren  om  Dagene  i  Kalisch,  da  der 
var  Tale  om  at  true  de  tyske  Fyrster  med  Afsættelse, 
dersom  de  holdt  fast  paa  Forbundet  med  Napoleen,  og 
da  Tysklands  politiske  Samling  under  en  stærk  Central- 
magt havde  været  paa  Dagsordenen.  Nu  derimod  havde 
Metternich  faaet  de  allierede  Fyrster,  ogsaa  Aleksander, 
med  til,  efter  Rhinforbundets  Opløsning  at  anerkende 
baade  Bayern,  Wiirtenberg,  Baden,  Hessen-Darmstadt, 
Nassau  og  Sachsen-Koburg  hver  for  sig  som  helt  og 
holdent  suveræne  Stater,  blot  paa  Betingelse  af,  at  de 
tiltraadte  Koalitionen  mod  Napoleon. 

„Ja,"  sagde  Zaren  til  Stein,  „jeg  maa  allerede  af  den 
Grund  ønske  den  fortsatte  Bestaaen  af  Smaastaterne  og 

de  forskellige  fyrstelige  Dynastier  i  Tyskland,  for  ogsaa 
i  Fremtiden  at  kunne  forsørge  de  russiske  Storfyrster 
og  Storfyrstinder  med  passende  Partier." 

„Det  har  jeg  ikke  vidst,"  svarede  Stein,  „at  Deres 
Majestæt  tilsigter  at  gøre  Tyskland  til  et  russisk  Stuteri." 

De  tidligere  Fyrster  og  Landsherrer  af  Oldenburg, 
Hessen,  Oranien,  Brunsvig  og  Hannover  tog  atter  deres 
Lande  i  Besiddelse.  Og  for  Tysklands  Enhed  lykkedes 
det  ikke  Stein  at  opnaa  andet  end  en  ubestemt  Udsigt 
til,  at  de  mange  helt  suveræne  Fyrster  engang  vilde 
træde  sammen   og  danne  et  eller  andet  Slags  Forbund. 

Derimod  havde  Stein  -  og  i  Forening  med  ham 
Pozzo  di  Borgo  —  mere  Held  med  at  stemme  Aleksan- 
der for  en  Fortsættelse  af  Krigen  mod  Napoleon,  især 
da  denne  ikke  havde  svaret  paa  det  omtalte  Fredstilbud 
med  andet  end  en  almindelig  Erklæring  om,  at  han  var 
villig  til  Forhandling.  Han  vilde,  med  andre  Ord,  ikke 
nøjes  med  de  tilbudte  „naturlige  Grænser";  men  han 
vilde  blot  vinde  Tid. 

I  Spørgsmaalet  om  Krigens  Fortsættelse  kunde  de 
høje  Potentater  heller  ikke  let  overhøre  den  offentlige 
Mening  i  hele  Tyskland,  især  naar  den  fik  Bliicher  til 
Talerør.  Den  gamle  General  indfandt  sig  i  Frankfurt 
midt  imellem  alle  Diplomaterne.  Og  han  var  Fyr  og 
Flamme.  Han  pegede  mod  Paris  og  sagde:  Fremad! 
Han  brød  sig  om  ingen  og  om  ingenting,  men  sagde  sin 
Mening  paa  godt  Tysk  til  alle  og  enhver.  En  Dag  havde 
han  faaet  fat  paa  General  Knesebeck,  en  af  Preusser- 
kongens Adjudanter,  og  udgød  sin  Vredes  Skaaler  over 
hans  Meddelagtighed  i  Fredsplanerne. 

„Metternich,  den  Hund,  den  Kæltring,"  sagde  Bliicher, 
„som  fortjener  at  blive  hængt,  render  med  Jer  allesam- 
men. Han  vilde  gerne  salvere  Bonaparte  .  .  .  Alle  Don- 
nerwetter  over  den  Kæltring  og  hans  Medkæltringer  af 
Diplomatikere!  Og  De  er  ogsaa  med,  Knesebeck,  føj  for 
Djævelen!" 

„Men,  Ekscellense,  jeg  har  blot  været  af  den  An- 
skuelse, at  man  maatte  indrette  sig  paa  Vinterkvarterer, 
mere  tilsyneladende  end  virkeligt,  for  da  uventet  igen  at 
bryde  frem,  naar  den  franske  Kejser  var  gjort  tryg." 

„Ej,  hvad!  Flovser  og  Flunkerier!  Kender  det  nok! 
Véd,  hvad  der  kommer  ud  af  den  Slags  Lurendrejeri. 
Vinterkvarterer?  Hvad  skal  vi  med  dem?  Fordi  vi  er 
slet  forberedte  paa  et  Vinterfelttog,  hvad?  Er  Bonaparte 
det  maaske  bedre?  Meget  meget  ringere,  siger  jeg,  og 
saaledes  er  det.  Vi  kan  knuse  ham,  dersom  vi  gaar  frisk 
fremad.  Og  hvad  er  det  for  noget  infamt  forræderisk 
Vaas  om  Frankrigs  naturlige  Grænser?  At  lade  de  Væl- 
ske  beholde  den  venstre  Rhinbred!  Saadan  noget  kan  kun 
elendige  Skurke  have  udklækket.  Nederdrægtigt,  ganske 
diplomatisk-nederdrægtigt!  Den  ærlige  Karl,  Arndt  tror 
jeg  han  hedder,  har  sagt  dem  det,  de  infame  Lusekarle: 
Rhinen, Tysklands  Strøm,  ikke  Grænse!  Og  derfor  skulde 
saa  mange  tusinde  brave  Mænd  have  blødt  og  forblødt 
sig?  . .  .  Men  De,  General,  De  skulde  skamme  Dem,  at 
De  er  med  i  det  Halunkeri.  De  har  sagtens  igen  haft 
Deres  gudfordømte  Hæmorroider,  og  saa  er  Hjertet  fal- 
det Dem  ned  i  Bukserne.  Men  det  Skelmsstykke,  som 
den  Metternich  har  lavet  til,  skal  ikke  blive  spillet  til 
Ende,  Gud  fordømme  mig!  Vi  vil  ogsaa  have  et  Ord 
med  at  sige,  vi  andre,  vi  Folk  fra  Katzbach,  fra  Warten- 
burg,  fra  Grossbeeren,  Dennewitz  og  Mockern,  og  hjæl- 
per Ord  ikke,  saa  skal  Sablerne  tale.  Til  Paris  vil  vi,  og 
gøre  en  Ende  paa  Bonaparte.  Og  vi  vil  gøre  det,  denne 
Metternich  til  Trods  og  Tort.  Det  kan  De  hilse  ham  og 
sige,  ham  og  alle  hans  Medjudaser." 

Saaledes  er  Samtalen  refereret,  maaske  nok  med  lidt 
Udpyntning,  men  sikkert  i  den  rette  Karakter. 

Og  hvorom  alting  er  —  d.  1.  December  besluttedes  det 
at  fortsætte  Krigen  og  prøve  Kræfter  med  Napoleon  i 
et  Vinterfelttog  hinsides  Rhinen. 

Carl  Johan  kunde  der  til  dette  Felttog  foreløbig  ikke 

gøres  Regning  paa.  Han  var  efter  Leipzigslaget  gaaet 
med  Nordhæren  mod  Nedre-Elben  —  mod  Davoust  og 
hans  danske  Allierede,  for  at  tiltvinge  sig  Norges  Af- 
staaelse.  Det  viste  sig,  at  Marschal  Davoust  lod  de  Dan- 
ske selv  om  at  forsvare  sig,  idet  han  for  sit  Vedkom- 
mende lagde  sig  ind  i  Hamburg,  som  han  havde  for- 
vandlet til  en  stærk  Fæstning,  og  hvor  han  holdt  sig  til 
Maj  1814.  Imidlertid  havde  Carl  Johan  drevet  de  Dan- 
ske under  Frederik  af  Hessen  fra  Liibeck  ned  gennem 
Holsten  helt  ned  i  Slesvig.  Og  de  Danske  havde  klaret 
sig  særdeles  godt  paa  dette  Tilbagetog,  særlig  d.  10.  De- 
cember ved  Sehested,  hvor  de  tappert  kastede  General 
Wallmoden  tilbage  over  Ejderen  og  derved  banede  sig 
Vej  til  Rendsborg.  Men  14.  Januar  1814  sluttede  Frede- 
rik d.  6.  Freden  i  Kiel  og  afstod  Norge,  fordi  Rusland 
fremdeles  holdt  paa,  at  det  Løfte,  Magterne  desangaaende 
havde  givet  Carl  Johan,  skulde  indfries. 

Frederik  Vilhelm  havde  stadig  været  meget  ilde  stemt 
ved  denne  brutale  Politik,  og  han  havde  da  ogsaa  op- 
naaet,  at  de  preussiske  Tropper  ved  Nordhæren  slap  for 
at  deltage  i  Toget  mod  Danmark.  Under  General  Biilows 
Overkommando  udskiltes  de  af  Nordhæren  og  sendtes 
paa  et  selvstændigt  Tog  til  Nederlandene  for  at  gøre 
Ende  paa  de  Franskes  Herredømme  dér. 

Lutzowerne,  der  fremdeles  stod  under  Wallmoden, 
havde  ønsket  at  kunne  følge  samme  Vej,  men  maatte 
ligesom  de  hanseatiske  Tropper  bekvemme  sig  til  at 
følge  den  svenske  Kronprinses  Faner  og  fægte  for  den 
svenske  „viderværdige"  Sag,  medens  deres  Brødre  gik 
mod  Napoleon. 

Den  1.  Januar  1814  overskred  Bliicher  Rhinen  ved 
Caub  imellem  Coblenz  og  Mainz,  og  med  et  tordnende 
Hurra  aabnede  hans  Tropper  det  Felttog,  som  de  sikkert 
haabede  skulde  give  Tyskland  ikke  blot  Sikkerhed  imod 
en  Gentagelse  af  Napoleons  Tyranni,  men  ogsaa  Elsass 
og  Lothringen  tilbage. 

Bulow  skulde  ligeledes  overskride  Rhinen  i  Neder- 
landene, og  Schwarzenbergs  Hær  falde  ind  i  Frankrig 
gennem  Schweiz. 

Efter  adskillige  Omvekslinger  —  thi  Napoleon  udfol- 
dede hele  sit  Genis  Kraft  i  den  haabløse  Kamp  —  endte 
dette  Felttog*)  med,  at  Zar  Aleksander  og  Kong  Frede- 
rik Vilhelm  d.  31.  Marts  holdt  deres  Indtog  i  Paris.  Na- 
poleon blev  afsat  og  sendt  til  Elba,  Bourbonernes  Trone 
genoprettedes  i  Frankrig,  og  Kong  Ludvig  d.  18.  sluttede 
Fred  med  de  Allierede,  som  lod  Frankrig  beholde  de 
Grænser,  det  havde  haft  i  Foraaret  1792,  altsaa  ogsaa 
beholde  Elsass  og  Lothringen.  Angaaende  Fordelingen  af 
de  fra  Frankrig  udfriede  Landomraader  skulde  der  tages 
Bestemmelse  ved  en  stor  Kongres,  der  skulde  træde 
sammen  i  Wien. 

Denne  Kongres  var  samlet  i  Vinteren  1814-15,  men 
forstyrredes  ved  Napoleons  pludselige  Tilbagekomst  fra 
Elba  i  Marts  1815  og  hans  ny  100  Dages  Kejserdømme, 
mod  hvilket  de  Allierede  atter  maatte  rykke  i  Felten,  og 
som  sloges  til  Jorden  af  Wellington  og  Blucher  i  Slaget 
ved  Waterloo  18.  Juni  1815.  Derefter  førtes  Napoleon  til 
St.  Helena,  hvor  han,  som  en  Prometeus  lænket  til 
Klippen,  endte  sine  Dage. 


Efter  Slaget  ved  Leipzig  fik  Theaterdirektør  Iffland  i 
Berlin  den  Idé,  at  der  paa  Teatret  burde  opføres  et  na- 
tionalt Festspil  til  Forherligelse  af  Frigørelsen.  Han  op- 
fordrede Goethe  i  Weimar  til  at  skrive  dette  Festspil. 
Og  Goethe  gik,  efter  nogen  Betænkning,  ind  derpaa. 

Efter  nogen  Betænkning.  Thi  Goethe  skulde  egentlig 
ikke  synes  at  være  Manden  til  at  slaa  Harpen  netop 
ved  denne  Lejlighed.  Hans  Beundring  for  Napoleons 
Geni   havde,  i  det   mindste  fra  Begyndelsen,  gjort  ham 


*)  For  danske  Læsere  er  dette  Felttog   skildret  i  Oberst  N.   P.  Jensens:  Napoleons 
Felttog  1814. 

kølig  overfor  de  tysk-nationale  Rørelser.  Kampen  mod 
Napoleonismen  var  i  den  store  Digters  Øjne  nærmest 
det  agtbart-hverdagsagtiges  forgæves  Kamp  mod  det  dæ- 
monisk-geniale.  „Ryst  I  kun  eders  Lænker;  Manden  er 
jer  for  stor;  I  bryder  dem  ikke!"  hørte  Arndt  ham  sige 
i  Foraaret  1813  i  det  Kornerske  Hus  i  Dresden,  da 
der  blev  talt  begejstret  om  Sønnens  Indtrædelse  i  det 
Lutzowske  Korps. 

Goethe  havde  dengang  —  ved  Frihedskrigens  Udbrud 
—  endnu  ingen  Følelse  af,  hvad  tysk  politisk  Enhed  og 
Selvstændighed  betød.  Han  havde  ganske  vist  ikke  kun- 
net undgaa  en  vis  pinlig  Følelse  ved  Sammenligning  mel- 
lem det  tyske  Folk  og  andre,  dette  tyske  Folk,  som  han 
fandt  at  være  „saa  agtbart  i  det  enkelte,  og  saa  misera- 
belt i  det  hele."  Men  i  Videnskab  og  Kunst  havde  Goethe 
hidtil  fundet  Vingerne,  hvormed  man  kunde  hæve  sig 
over  og  undfly  denne  pinlige  Følelse.  Thi,  som  han  sagde, 
„Videnskab  og  Kunst  tilhører  Verden,  og  overfor  dem 
forsvinder  Nationalitetens  Skranker." 

Imidlertid  havde  Goethe  under  Frihedskrigens  Forløb, 
og  især  efter  det  store  Slag  ved  Leipzig,  lært  at  vurdere 
„den  stolte  Bevidsthed  om  at  tilhøre  et  stort,  agtet  og 
frygtet  Folk."  Dette  kommer  frem  i  en  Udtalelse  fra 
November  1813,  hvori  Goethe  tillige  ytrer  sin  Over- 
bevisning om,  at  det  tyske  Folk,  siden  det  er  blevet  be- 
varet, sikkert  maa  have  en  eller  anden  stor  Opgave  i 
Fremtiden  at  løse. 

Et  Omslag  i  Goethes  Stemning  overfor  den  tysk- 
nationale Kamp  er  altsaa  foregaaet,  just  da  Ifflands  Op- 
fordring kommer  til  ham.  Saa  gaar  han  da  ind  paa  Op- 
fordringen og  skriver  i  Vinteren  1813-14  sit  nationale 
Festspil  „Epimenides's  Opvaagnen". 

Da  det  blev  opført  i  Berlin  i  Foraaret  1814,  gjorde 
det  egentlig  ingen  Lykke;  thi  Berlinerne  forstod  ikke 
Digtets  Symbolik.  Men  der  var  selvfølgelig  Ting  deri, 
som  maatte  slaa  an. 

Naar  Enden  er  god,  er  alting  godt,  og  det  ypperste  i 
dette  Digterværk  turde  være  Slutningskoret.  Her  slaar 
Digteren  over  i  en  Rytme,  der  stærkt  minder  om  en 
gammel  vel  kendt  evangelisk  Kirkemelodi.  Og  tilsidst 
lader  han  Koret  udklinge  i  en  rigtig  og  virkelig  Hymne: 

Nun  tone  laut:  Der  Herr  ist  da! 
Von  Sternen  glånzt  die  Nacht. 
Er  hat,  damit  uns  Heil  geschah, 
gestritten  und  gewacht.  *) 

Det  er  den  tyske  Frihedskrigs  uforbeholdne  Fromhed, 
der  her  tilsidst  ogsaa  har  grebet  Goethe  og  —  med  eller 
mod  hans  Vilje  --  faaet  ham  til  for  en  Gangs  Skyld  at 
digte  en  Salme,  --  kun  denne  ene  paa  fire  Linier  i  alt; 
men  den  er  saa  god  som  hundrede. 

Der  ligger  bag  denne  Salme  den  Oplevelse,  at  det 
stakkels  agtbart-hverdagsagtige,  dette,  som  hedder  Hjem 
og  Familie,  Folk  og  Fædreland,  Alter  og  Arne,  det  har 
alligevel  staaet  sig  i  Kampen  mod  det  gigantisk-kolos- 
sale,  mod  det  dæmonisk-geniale. 

„Manden"  har  alligevel  ikke  været  dem  „for  stor". 
Ikke  forgæves  har  de  rystet  deres  Lænker,  disse,  der 
har  været  ham  underlegne  i  alt,  undtagen  i  at  være 
varme  om  Hjertet.  De  har  virkelig  faaet  Lænkerne 
brudte  og  overmandet  den  stærke. 

Og  hvorledes  er  det  gaaet  til? 

Medens  dette  Spørgsmaal  beskæftiger  Digterens  inder- 
ste Sjæl,  bryder  han  uvilkaarligt  ud  i  Salmetoner. 

Og  hvad  man  ved  en  saadan  Lejlighed  —  ikke  egent- 
lig har  tænkt  at  sige,  men  kommer  til  at  sige,  det  er 
just  det,  der  betyder  noget. 

*)  Kan  til  Nød  gengives  saaledes: 

Nu  syng  det  ud:  Vor  Gud  er  nær! 
Se  hist  hans  Stjerners  Pragt! 
For  os  han  drabet  har  sit  Sværd, 
har  kæmpet  og  holdt  Vagt. 

I  saa  Henseende  maa  den  store  Digter  staa  paa  lige 
Fod  med  hin  Skoledreng,  der  gik  op  paa  Jahns  Værelse 
for  at  digte  om  Hæren  uden  Kejser  og  Kejseren  uden 
Hær.   De  er  begge  komne  til  at  sige  det.  Den  ene: 

Der  Herr  hat  sie  geschlagen 
mit  Mann  und  Ross  und  Wagen. 


Den  anden 


Der  Herr  ist  da! 
Von  Sternen  glanzt  die  Nacht. 
Er  hat,  damit  uns  Heil  geschah, 
gestritten  und  gewacht. 

